Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν ξεκινήσουμε με την ημερήσια διάταξη, θα ήθελα να πω σε αυτή την Αίθουσα κάτι που αφορά σε ολόκληρο τον Ελληνισμό, σε ολόκληρο τον κόσμο. Σήμερα, λοιπόν, είναι μια μέρα που το έθνος μας υπέστη έναν εθνικό ακρωτηριασμό για τον οποίον αιμορραγεί εδώ και σαράντα επτά χρόνια. Σαν σήμερα την 20η Ιουλίου του 1974 οι Τούρκοι εισέβαλαν στην Κύπρο μας και έσπειραν τον θάνατο και την προσφυγιά σε περισσότερους από διακόσιες χιλιάδες Κυπρίους αδελφούς μας. Το να πω ότι όσα χρόνια και αν περάσουν δεν πρέπει και δεν μπορούμε να ξεχάσουμε μοιάζει κοινότυπο, είναι όμως η πραγματικά πικρή αλήθεια, γιατί οι μαύρες μνήμες εκείνης της αποφράδας μέρας που ο Αττίλας πατούσε το πόδι του στη μαρτυρική μας Μεγαλόνησο δεν πρόκειται και δεν θα σβήσουν ποτέ από τις καρδιές απανταχού των Ελλήνων, δεν θα διαγραφούν ποτέ από την ψυχή του Ελληνισμού. Αισθάνομαι ότι είναι όχι απλά υποχρέωσή μας, αλλά εθνικό μας χρέος να δείχνουμε πάντα αταλάντευτη αποφασιστικότητα μαζί με την Κυπριακή Δημοκρατία και να μη σταματήσουμε ποτέ να αγωνιζόμαστε ώστε να δοθεί τέλος στην παράνομη κατοχή από τον τουρκικό στρατό στην Κύπρο μας, να μη σταματήσουμε ποτέ να αγωνιζόμαστε για την επανένωσή της, όσο και αν προκαλούν οι Τούρκοι, οι οποίοι μέχρι και σήμερα στήνουν πανηγύρι στην Αμμόχωστο για να πείσουν μόνο τους εαυτούς τους ότι η εισβολή τους στη Μεγαλόνησο ήταν πράξη ειρήνης. Αγαπητοί συνάδελφοι, αποτελεί ιστορική μας ευθύνη Ελλάδα και Κύπρος να παλέψουμε και να πετύχουμε την ειρηνική διευθέτηση της επίλυσης του κυπριακού ζητήματος στο πλαίσιο των ψηφισμάτων του ΟΗΕ και του Διεθνούς Δικαίου. Για όλα αυτά σάς καλώ να τηρήσουμε εκ μέρους της Βουλής των Ελλήνων ενός λεπτού σιγή για εκείνους που έδωσαν τη ζωή τους για την πατρίδα, για τα ιδανικά του Ελληνισμού, της Δημοκρατίας και της Ειρήνης. [[Στο σημείο αυτό τηρείται στην Αίθουσα ενός λεπτού σιγή]] Αιωνία η μνήμη τους. Ευχαριστώ πολύ. Κύριες και κύριοι συνάδελφοι, έχω την τιμή να ανακοινώσω στο Σώμα το δελτίο Επίκαιρων Ερωτήσεων της Τετάρτης 21 Ιουλίου 2021. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. - Η με αριθμό 959/19-7-2021 επίκαιρη ερώτηση του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Ιωάννη Μουζάλα προς τον Υπουργό Υγείας, με θέμα: «Άρση της απόφασης διακοπής των εφημεριών των ορθοπεδικών κλινικών του νοσοκομείου Ασκληπιείο Βούλας». 2. - Η με αριθμό 949/19-7-2021 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Υγείας, με θέμα: «Η ανεπαρκής στελέχωση του Γενικού Νοσοκομείου (ΓΝ) Λιβαδειάς προκαλεί άμεσα προβλήματα δυσλειτουργίας του και εγκυμονεί κινδύνους για την υγεία και τη ζωή των πολιτών». 3. - Η με αριθμό 952/19-7-2021 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Την επικίνδυνη λειτουργία της Πνευμονολογικής Κλινικής του Θριάσιου Νοσοκομείου». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. - Η με αριθμό 965/19-7-2021 επίκαιρη ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών με θέμα: «Ποια θα είναι η μορφή αξιοποίησης της έκτασης του αεροδρομίου «Νίκος Καζαντζάκης» στο Ηράκλειο Κρήτης;». 2. - Η με αριθμό 954/19-7-2021 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Προβλήματα εργαζομένων στο Γενικό Νοσοκομείο Θεσσαλονίκης (ΓΝΘ) «Γ. Παπανικολάου» στην Περιφερειακή Ενότητα (ΠΕ) Θεσσαλονίκης». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. - Η με αριθμό 6177/21-4-2021 ερώτηση του Βουλευτή Εύβοιας του ΣΥΡΙΖΑ - Προοδευτική Συμμαχία κ. Ευάγγελου Αποστόλου προς τον Υπουργό Υγείας, με θέμα: «Διαρκής υποβάθμιση του Γενικού Νοσοκομείου - Κέντρου Υγείας (ΓΝ - ΚΥ) Κύμης». Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων, και του συνόλου του σχεδίου νόμου του Υπουργείου Περιβάλλοντος και Ενέργειας: «Ολοκληρωμένο πλαίσιο για τη διαχείριση των αποβλήτων - Ενσωμάτωση των Οδηγιών 2018/851 και 2018/852 του Ευρωπαϊκού Κοινοβουλίου και του Συμβουλίου της 30ης Μαΐου 2018 για την τροποποίηση της Οδηγίας 2008/98/ΕΚ περί αποβλήτων και της Οδηγίας 94/62/ΕΚ περί συσκευασιών και απορριμμάτων συσκευασιών, πλαίσιο οργάνωσης του Ελληνικού Οργανισμού Ανακύκλωσης, διατάξεις για τα πλαστικά προϊόντα, επείγουσες διατάξεις για την προστασία του φυσικού περιβάλλοντος, χωροταξικές - πολεοδομικές και ενεργειακές ρυθμίσεις». Η Διάσκεψη των Προέδρων αποφάσισε στη συνεδρίασή της της 15ης Ιουλίου 2021 τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων. Ως προς την οργάνωση της συζήτησης προτείνεται με φυσική παρουσία να συμμετέχουν οι εισηγητές, οι ειδικοί αγορητές, οι Κοινοβουλευτικοί Εκπρόσωποι, ένας κύκλος που κατά προτεραιότητα θα περιλαμβάνει έναν ομιλητή από κάθε Κοινοβουλευτική Ομάδα και ένας δωδεκαμελής κύκλος ομιλητών με την αναλογία πέντε από τη Νέα Δημοκρατία, τρεις από τον ΣΥΡΙΖΑ και από ένας από τα υπόλοιπα κόμματα. Με υπηρεσία τηλεδιάσκεψης ή και με φυσική παρουσία προτείνεται επίσης ένας δωδεκαμελής κύκλος ομιλητών με την ίδια ως άνω αναλογία. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές. Με έναν πρόχειρο υπολογισμό που έκαναν οι υπηρεσίες, συμπεριλαμβανομένου του ότι μία ώρα περίπου θα μας πάρει η άρση ασυλίας και με μια μικρή ανοχή στους χρόνους, τουλάχιστον στους εισηγητές και στους Κοινοβουλευτικούς Εκπροσώπους, γύρω στις επτά η ώρα μπορούμε να έχουμε τελειώσει. Επί της βασικής εισήγησης υπάρχει κάποια αντίρρηση;
Μάλιστα, κύριε Πρόεδρε.
Ορίστε, κύριε Τσακαλώτο, έχετε τον λόγο.
Κύριε Πρόεδρε, θέλω την προστασία του Προεδρείου. Νομίζω ότι το Προεδρείο σε μια Κοινοβουλευτική Δημοκρατία έχει κάποια ευθύνη. Χθες το βράδυ πήραμε δύο τροπολογίες. Δεν είμαστε εντός μνημονίου που διαπραγματευόμασταν εμείς, εσείς και στο τέλος αναγκαζόμασταν να φέρουμε πράγματα που δεν είχαν σχέση μεταξύ τους. Είμαστε - υποτίθεται - σε κανονικότητα. Φέρνουν δύο τροπολογίες για πάρα πολλά ζητήματα με αλγόριθμους, με συγκεκριμένες προτάσεις για συγκεκριμένα μέρη. Τι κοινοβουλευτική διαδικασία είναι αυτή; Το Προεδρείο δεν έχει κάποιον λόγο ώστε να μας προστατεύσει απ' αυτές τις διαδικασίες; Δηλαδή πραγματικά τώρα πιστεύετε ότι εκτός διαβούλευσης, εκτός συζήτησης των επιτροπών, μπορούμε να έλθουμε τώρα να συζητήσουμε «φωτογραφικές» διατάξεις; Διαβάστε το, κύριε Πρόεδρε, εσείς που έχετε αυτή την εμπειρία, να δείτε πόσες λεπτομέρειες έχει που είναι αδύνατον ο κ. Φάμελλος και όλοι μας εδώ πέρα να το αναλύσουμε. Αυτό δεν είναι δημοκρατική διαδικασία και το λέω σε εσάς γιατί ξέρω ότι έχετε ευαισθησία γι' αυτά τα πράγματα και δεν το λέω ως φθηνό κομπλιμέντο αυτό, αλλά το πιστεύω. Υπάρχει εδώ πέρα ένα μείζον πρόβλημα. Είναι πολύ μεγάλο το πρόβλημα όταν η Κυβέρνηση αντιμετωπίζει τη Βουλή με χλευασμό. Άλλη λέξη δεν υπάρχει.
Τον λόγο έχει ο κ. Κατρίνης.
Εμάς δεν μας εκπλήσσει αυτή η τακτική της Κυβέρνησης. Το κάνει σε όλα τα νομοσχέδια. Θέλω να απευθυνθώ στον κύριο Υπουργό. Τουλάχιστον οι Υπουργοί έχουν την ευαισθησία στις αρμόδιες επιτροπές να ενημερώνουν για το περιεχόμενο των τροπολογιών που θα φέρουν. Εσείς δεν κάνετε ούτε αυτό. Έρχεστε τελευταία στιγμή, καταθέτετε τροπολογίες που αφορούν αλλαγές νόμων του 1979 χωρίς καμμία συζήτηση, χωρίς καμμία ενημέρωση της Βουλής, χωρίς καμμία διαβούλευση. Αυτό το πράγμα δεν μπορεί να συνεχίσει. Είναι προσβολή της κοινοβουλευτικής διαδικασίας. Από αυτό το Βήμα, κύριε Πρόεδρε, έχω απευθυνθεί και παρουσία σας προς τον Πρόεδρο, τον κ. Τασούλα, κάποια στιγμή να μπει ένας φραγμός. Δεν ξέρω αν ο ίδιος αισθάνεται άνετα με αυτή τη διαδικασία «λειτουργίας» της Εθνικής Αντιπροσωπείας. Μπορεί - καταλαβαίνω - στη θερινή ραστώνη να εξυπηρετεί να έρθουν στο παρά ένα διατάξεις που λύνουν, είτε φωτογραφικές, όπως είπε ο κ. Τσακαλώτος, είτε σοβαρές δυσλειτουργίες, όμως σε κάθε περίπτωση αδικείται και το νομοσχέδιο αυτό καθαυτό και η ίδια η πολιτική ηγεσία του Υπουργείου Περιβάλλοντος. Γι' αυτό ζητούμε να αποσυρθούν οι τροπολογίες και να συζητηθούν σε μια διαδικασία που τουλάχιστον η Εθνική Αντιπροσωπεία δεν θα αισθάνεται αιφνιδιασμένη και προσβεβλημένη. Ευχαριστώ.
Τον λόγο έχει ο κ. Μπουκώρος.
Σας ευχαριστώ, κύριε Πρόεδρε. Ακούμε πάντα με ενδιαφέρον τις ενστάσεις της Αντιπολίτευσης, αλλά σε αυτή την Αίθουσα υπάρχει και μια προϊστορία νομοθέτησης με δεκάδες πράξεις νομοθετικού περιεχομένου, ψήφιση από κάποιους άλλους μνημονίων χιλιάδων σελίδων χωρίς την απαραίτητη προεργασία και ενημέρωση. Το ερώτημα, ιδιαίτερα για τις υπουργικές τροπολογίες, είναι αν επιλύουν ζητήματα. Δυστυχώς από τους κύριους συναδέλφους δεν άκουσα μια συγκεκριμένη αντίρρηση. Δηλαδή αν μια υπουργική τροπολογία επιλύει ένα επείγον ζήτημα που απασχολεί μια τοπική κοινωνία, την κοινωνία ευρύτερα, την εθνική οικονομία, πρέπει να πούμε ότι επειδή είναι τροπολογία να αποσυρθεί;
Άλλο μια τροπολογία και άλλο εκατό. Άμα ήταν μια θα το συζητούσαμε.
Νομίζω, κύριε πρόεδρε, δεν ελέχθη τίποτα συγκεκριμένο ούτε από τον Εκπρόσωπο του ΣΥΡΙΖΑ, ούτε από τον Εκπρόσωπο του Κινήματος Αλλαγής. Νομίζω εγκαίρως - αν θέλετε - υπήρξε ο χρόνος για να μελετηθεί το περιεχόμενο και σε κάθε περίπτωση το κεφαλαιώδες ερώτημα είναι αν επιλύονται ζητήματα, αν επιλύονται προβλήματα. Να μην πηγαίνουμε στις εντυπώσεις. Να στεκόμαστε στην ουσία. Σας ευχαριστώ πολύ.
Τον λόγο έχει ο κ. Βιλιάρδος.
Ευχαριστώ πολύ, κύριε Πρόεδρε. Δεν ήθελα να μιλήσω, αλλά αυτά που είπε ο συνάδελφος της Νέας Δημοκρατίας είναι απαράδεκτα. Η τροπολογία κατατέθηκε χθες το βράδυ. Ελάχιστοι από εμάς την είδαν, αλλά ακόμη και αυτοί που την είδαν, ασφαλώς, δεν είχαν τον χρόνο να τη μελετήσουν. Δεν είναι ότι επιλύει κάποια ζητήματα. Αυτό θα μπορούσε να γίνει στην επιτροπή. Είχαμε τρεις φορές επιτροπή. Θα μπορούσαμε να τα ζητήσουμε και να τα επιλύσουμε. Ούτε καν ενημερωθήκαμε. Πολύ σωστά είπε ο κ. Τσακαλώτος ότι, δεν είναι μνημόνια για να τα φέρνει κάθε φορά, έτσι, με αυτόν τον τρόπο. Άρα και εμείς τασσόμαστε «υπέρ» του να αποσυρθούν και οι δύο τροπολογίες και να μπορέσουμε να τις συζητήσουμε με την ησυχία μας. Ευχαριστώ πολύ.
Τον λόγο έχει ο κ. Συντυχάκης.
Είναι όντως απαράδεκτο το γεγονός αυτών των τροπολογιών της τελευταίας στιγμής. Πρόκειται για τροπολογίες νομοσχέδια από μόνα τους. Αυτό σημαίνει ότι οι συγκεκριμένες τροπολογίες που συνιστούν νομοσχέδια αποτελούν μια ξεχωριστή συζήτηση. Δεν είναι μόνο υπουργικές, αλλά και πολλές βουλευτικές τροπολογίες, που αν κανείς τις ξεψαχνίσει, θα δει ότι πολλές από αυτές είναι και φωτογραφικές. Εδώ έχουμε έναν Αρμαγεδδώνα τροπολογιών Βουλευτικών και Υπουργικών που έρχονται να εξυπηρετήσουν πολύ συγκεκριμένα συμφέροντα. Αυτή η πρακτική, όμως, δεν είναι καινούργια. Και ο ΣΥΡΙΖΑ την εφάρμοσε και παλιότερα το Κίνημα Αλλαγής. Όλα τα κόμματα που κυβέρνησαν ακολουθούν ακριβώς την ίδια πρακτική. Δεν απαλλάσσεται ο ΣΥΡΙΖΑ επειδή ήταν επί εποχής μνημονίων. Δηλαδή επί εποχής μνημονίων είναι σωστό να περνάνε με fast track διαδικασίες τέτοιες τροπολογίες, κύριε Τσακαλώτο;
Όχι.
Έτσι. Το θεωρήσατε όμως, ότι μπορεί σε έκτακτες συνθήκες μνημονίων να περνάνε κατ' αυτόν τον τρόπο τροπολογίες, μια πρακτική την οποία ακολουθήσατε και μετά, που είπατε ότι βγήκατε από τα μνημόνια και φυσικά την ίδια πρακτική ακολουθεί και η Νέα Δημοκρατία, αξιοποιώντας την πανδημία, να περνάει πράξεις νομοθετικού περιεχομένου, έτσι, για το τίποτα, μέσα σε χρόνο dt. Είναι απαράδεκτη αυτή η διαδικασία. Να αποσυρθούν τουλάχιστον οι υπουργικές τροπολογίες. Ευχαριστώ.
Κύριε Σκρέκα, έχετε τον λόγο.
Κατ' αρχάς θέλω να πω ότι εδώ δεν παραβιάζεται ο Κανονισμός της Βουλής. Όλα έγιναν και τηρείται ακριβώς έτσι όπως προβλέπεται από τις διατάξεις του Κανονισμού της Βουλής η κατάθεση υπουργικής τροπολογίας σε ένα χρονικό διάστημα εγκαίρως, έτσι ώστε να μπορούν τελικά οι Βουλευτές να ενημερωθούν. Από εκεί και πέρα να δούμε την ουσία κύριοι συνάδελφοι. Έχει δει τις τροπολογίες; Γιατί άμα τις δείτε, μια απλή ανάγνωση να κάνετε, θα δείτε ότι είναι και πολύ σοβαρές και πολύ επείγουσες.
Είναι πολύ σοβαρές και τις φέρατε στις 21.00΄ το βράδυ.
Αφορούν τοπικές κοινωνίες. Έχετε κάνει Υπουργοί. Εδώ έχουμε δυο, τρεις πρώην Υπουργούς από την Αξιωματική Αντιπολίτευση.
Είχατε δώσει υπόσχεση ότι θα φέρετε μόνο για τα ενεργειακά στην επιτροπή; Είχατε δώσει υπόσχεση;
Γιατί φωνάζετε τώρα; Δεν σας κύριε Τσακαλώτο ο διάλογος;
Μιλήσατε στην επιτροπή και είπατε ότι θα φέρετε τροπολογία μόνο για τα ενεργειακά; Το είχατε πει αυτό;
Κύριε Τσακαλώτο, μην τον διακόπτετε. Δεν σας διέκοψε κανείς. Ηρεμήστε.
Κύριε Πρόεδρε, λέει ένας Υπουργός στην επιτροπή ότι θα φέρει μόνο για τα ενεργειακά.
Δεν μπορώ να καταλάβω γιατί σηκώνετε τη φωνή σας για κάτι το οποίο είναι πάρα πολύ απλό.
Μα αφήστε τον να μιλήσει όμως. Εγώ παραδείγματος χάριν δεν άκουσα τι είπε ο Υπουργός. Αφήστε τον να μιλήσει. Δεν σας διέκοψε εσάς κανείς. Εύλογο είναι ότι θα έχετε τις διαφωνίες σας. Ολοκληρώστε, κύριε Υπουργέ.
Δεν μπορώ να καταλάβω πραγματικά, κύριε συνάδελφε, για ποιον λόγο δεν μπορείτε να ακούσετε ένα λεπτό αυτό που θέλω να σας πω.
Γιατί δώσατε μια υπόσχεση και την πήρατε πίσω. Γι' αυτό.
Ακούστε το πρώτα και μετά κρίνετε. Κατ' αρχάς λείπατε από τις επιτροπές. Δεν ήσασταν στις επιτροπές για να ακούσετε τι είπα. Στις επιτροπές υπάρχουν καταγεγραμμένα στα Πρακτικά. Είπαμε ότι θα καταθέσουμε κάποιες τροπολογίες που αφορούν θέματα επείγουσας σημασίας. Ρίξτε μια ματιά. Μη μιλάτε χωρίς να έχετε διαβάσει. Δεν είναι κακό να έχετε διαβάσει τις τροπολογίες.
Για τη διαδικασία, κύριε Υπουργέ, όχι επί της ουσίας των τροπολογιών.
Τελειώνω, κύριε Πρόεδρε. Εδώ λέει: «Ειδικοί όροι για τη διαμόρφωση και ανάπλαση του Εθνικού Αθλητικού Κέντρου στο Ηράκλειο Κρήτης, εγκαταστάσεις για την επεξεργασία αστικών αποβλήτων σε δήμους». Έχετε κάνει Υπουργός. Έχετε εγκρίνει και έχετε περάσει πολλές τροπολογίες και υπουργικές και βουλευτικές όταν ήσασταν Υπουργός. Μην τα ξεχνάτε αυτά. Δηλαδή επειδή ξαφνικά βρεθήκατε στην Αντιπολίτευση ξεχάσατε τι κάνατε πέντε χρόνια; Έρχονται, λοιπόν, πάρα πολλοί οι οποίοι έχουν προβλήματα, είτε είναι από την τοπική αυτοδιοίκηση, είτε είναι από άλλους φορείς και από τη στιγμή που συζητείται ένα νομοσχέδιο στη Βουλή έρχονται τελευταία στιγμή και προσπαθούν να βρουν λύσεις στα προβλήματα στα οποία υπάρχουν. Να μην τα λύσουμε; Σας ευχαριστώ.
Κύριε Πρόεδρε, θα ήθελα ένα λεπτό τον λόγο.
Δεν προβλέπεται από τον Κανονισμό κάτι τέτοιο πλέον στη συζήτηση. Κάνατε την τοποθέτησή σας, κύριε Τσακαλώτο.
Ναι, αλλά λέει ανακρίβειες ο κύριος Υπουργός. Λέει να κοιτάξω στα Πρακτικά. Έχω εδώ τα Πρακτικά.
Αυτά θα τα πείτε στην αγόρευσή σας.
Ξέρετε τι λέει, κύριε Πρόεδρε; «Θα φέρω τροπολογίες για ένα, δύο, τρία θεματάκια, κυρίως για ενεργειακά». Δύο, τρία θέματα για τα ενεργειακά; Μας κοροϊδεύει;
Πού είναι τα ενεργειακά;
«Κυρίως». Το είπε μόνος του και δεν χρειάζεται άλλη συζήτηση.
Ωραία. Κύριε Μπουκώρο, ηρεμήστε παρακαλώ. Πέντε άνθρωποι είμαστε στην Ολομέλεια και κάνουμε για εκατόν πέντε. Ηρεμήστε. Κατ' αρχάς δεν συζητάμε επί της ουσίας των τροπολογιών. Οι ενστάσεις ήταν όλων επί της διαδικασίας που ακολουθείται. Ρίχνοντας μια ματιά, κύριε Τσακαλώτο - αυτό είναι εις βάρος μου, ηλικιακά τουλάχιστον - , βλέπω ότι είμαι αυτός που έχω τα περισσότερα χρόνια εδώ μέσα, από το 1990. Θα μου επιτρέψετε να σας πω, χωρίς να το δέχομαι ως άλλοθι - κάνω τη διευκρίνιση - , ότι είμαστε στο ίδιο έργο θεατές, από το 1990 μέχρι τώρα. Τις χίλιες ενστάσεις που σήμερα βάζετε εσείς, βάζαμε εμείς ως Νέα Δημοκρατία όταν ήμασταν Αντιπολίτευση, γιατί τα ίδια κάνατε.
Ε όχι βέβαια, κύριε Πρόεδρε. Δεν το δεχόμαστε. Δεν είμαστε ίδιοι.
Τα ίδια ακριβώς. Προήδρευα, κύριε Φάμελλε.
Δεν είμαστε ίδιοι, κύριε Πρόεδρε.
Μπορεί εσείς να μην φέρνατε. Εγώ μιλάω ως κόμμα. Τα ίδια ακριβώς. Και μη με προκαλείτε γιατί την επόμενη φορά θα σας φέρω και τα περιστατικά. Εγώ προήδρευα και ξέρω τι σας λέω. Είπα όμως ότι δεν το χρησιμοποιώ ως άλλοθι. Δεν είναι ο σωστός τρόπος διαχρονικά. Αυτό, λοιπόν, είναι ένα θέμα που δεν θα επιλύσουμε εμείς σήμερα εδώ. Με τους εκπρόσωπους σας όλα τα κόμματα μεθαύριο Πέμπτη που έχουμε Διάσκεψη των Προέδρων να θέσετε το θέμα γιατί εκεί επιλύεται. Δεν επιλύεται από τον Προεδρεύοντα μόνο. Εγώ την άποψή μου την έχω. Και ίσως την έχετε καταλάβει. Όχι τώρα. Από το 1990 αυτή ήταν η θέση μου αταλάντευτα. Από εκεί και πέρα, εγώ το μόνο που μπορώ να κάνω - επειδή το κατάλαβα εξαρχής - είναι ότι εισηγητές, αγορητές και οι Κοινοβουλευτικοί Εκπρόσωποι θα έχετε ανοχή στο χρόνο σας γιατί κατάλαβα ότι δεν φτάνουν ενδεχομένως τα επτάμισι λεπτά της δευτερολογίας για όλο το νομοσχέδιο και τις τροπολογίες. Αυτή τη διευκόλυνση εγώ μπορώ να κάνω ως Προεδρεύων και θα την κάνω. Ξεκινάμε με τον εισηγητή από τη Νέα Δημοκρατία, τον κ. Μάξιμο Σενετάκη. Ορίστε, κύριε Σενετάκη.
Ευχαριστώ, κύριε Πρόεδρε. Κυρίες και κύριοι συνάδελφοι, το νομοσχέδιο που έχει φέρει προς ψήφιση το Υπουργείο Περιβάλλοντος και Ενέργειας συνιστά άλλον έναν κρίκο στην αλυσίδα σημαντικών θεσμικών παρεμβάσεων που η Κυβέρνηση της Νέας Δημοκρατίας πραγματοποιεί στο πλαίσιο της πράσινης μετάβασης. Μια κεντρική στρατηγική επιλογή βιώσιμης ανάπτυξης, δηλαδή, για την οποία η Νέα Δημοκρατία έχει μιλήσει προεκλογικά και υλοποιεί μετεκλογικά. Σε ό,τι αφορά στο περιβάλλον η βιώσιμη ανάπτυξη δεν είναι κάτι αφηρημένο. Είναι συγκεκριμένο, είναι μετρήσιμο. Είναι οι στόχοι που περιγράφονται ξεκάθαρα στο άρθρο 82 του νομοσχεδίου. Νομίζω ότι όλοι συμφωνούμε με τους στόχους και όλοι συμφωνούμε πως πρέπει να τους πετύχουμε. Ωστόσο η επιτυχία κρίνεται στην εφαρμογή. Γι' αυτό το νομοσχέδιο προωθεί μια σειρά διορθωτικών και σε αρκετές περιπτώσεις καινοτόμων παρεμβάσεων που βελτιώνουν το πλαίσιο λειτουργίας αυτού που ονομάζεται ορθολογική διαχείριση αποβλήτων. Προωθεί μια νέα αντίληψη που θέλει πολίτες, επιχειρήσεις και τοπική αυτοδιοίκηση να συμμετέχουν ενεργά με κίνητρα αλλά και κυρώσεις στην πρόληψη παραγωγής αποβλήτων, ώστε να αυξηθεί η ανακύκλωση και να μειωθεί η υγειονομική ταφή. Ενισχύει τον εποπτικό και ελεγκτικό ρόλο του κράτους. Ρόλο όμως που δεν παρεμποδίζει την ιδιωτική πρωτοβουλία αλλά αντιθέτως της επιτρέπει να εκδηλώνεται σε ένα πλαίσιο κανόνων, ώστε το κέρδος να συμβαδίζει με το κοινό όφελος. Οι παραπάνω κεντρικές κατευθύνσεις του νομοσχεδίου είναι διακριτές στο σύνολό του στο πρώτο μέρος όπου παράγονται η ανακύκλωση και η κυκλική οικονομία σε βασικά εργαλεία πολιτικής για την ορθολογική διαχείριση των αποβλήτων, η αντίληψη ότι πρέπει να ενεργοποιηθεί η κοινωνία των πολιτών βρίσκει εφαρμογή στην επαναχρησιμοποίηση ως ένα από τα βασικά μέτρα πρόληψης στη δημιουργία αποβλήτων. Για την πρόληψη απαιτείται συμμετοχή όλων. Απαιτείται συνεργασία τοπικής αυτοδιοίκησης και πολιτών. Έτσι δήμοι άνω των είκοσι χιλιάδων θα δημιουργήσουν κέντρα δημιουργικής επαναχρησιμοποίησης υλικών, τα λεγόμενα ΚΔΕΥ. Σε αυτούς τους οργανωμένους χώρους οι πολίτες θα μπορούν να αποθέτουν μεταχειρισμένα αντικείμενα κάθε είδους. Εκεί αυτά θα ταξινομούνται και θα διορθώνονται προκειμένου να επαναχρησιμοποιηθούν. Επίσης, πρόληψη υπάρχει και στη δημιουργία αποβλήτων τροφίμων και εδώ απαιτείται συμμετοχή και συνεργασία. Στόχος που θεσπίζεται είναι η μείωση κατά 30% των αποβλήτων τροφίμων το 2030 σε σχέση με το 2022. Για να επιτευχθεί ο στόχος παρακινούνται οι πολίτες να γίνουν δωρητές και δωρεοδόχοι. Ενθαρρύνεται η δωρεά και η αναδιανομή τροφίμων για ανθρώπινη κατανάλωση. Η εφαρμογή του συστήματος «πληρώνω όσο πετάω» είναι άλλη μία διάταξη συνεργασίας δήμων και δημοτών. Σε αυτή οι δήμοι θα διαμορφώνουν τα δημοτικά τους τέλη ανάλογα με πόσα απόβλητα παράγει και πόσα από αυτά ανακυκλώνει ο κάθε δημότης όχι βάσει των τετραγωνικών του ακινήτου, όπως ίσχυε μέχρι σήμερα. Η αρχή θα γίνει τώρα και η εφαρμογή θα είναι υποχρεωτική από το 2028. Η επέκταση του συστήματος εγγυοδοσίας είναι άλλη μία διάταξη με την οποία ενθαρρύνεται η συμμετοχή των καταναλωτών. Έτσι, όπως ξέραμε μέχρι σήμερα με τις πλαστικές φιάλες, πλέον και με τις συσκευασίες αλουμινίου και στις γυάλινες φιάλες μιας χρήσης ο καταναλωτής θα επιστρέφει την κενή συσκευασία και θα εισπράττει το εγγυοδοτικό αντίτιμο. Το μέτρο θα ισχύει από το 2023 ενώ ήδη εφαρμόζεται σε άλλες ευρωπαϊκές χώρες όπως η Ισπανία, η Γερμανία και οι σκανδιναβικές χώρες. Η χωριστή συλλογή είναι άλλη μια διάταξη που υποχρεώνει τους δήμους έως και την 1η Ιανουαρίου του 2024 να οργανώνουν τη χωριστή συλλογή των επικίνδυνων αποβλήτων στα νοικοκυριά από είδη καθημερινής χρήσης είτε στο κατάστημα πώλησης είτε στα πράσινα σημεία τους ή σε οποιοδήποτε άλλον αδειοδοτημένο χώρο που υποδεικνύει ο οικείος ΦΟΣΔΑ. Επιπλέον, ως το τέλος του 2022 τίθεται στους δήμους η υποχρέωση χωριστής συλλογής και ενεργειακής αξιοποίησης βιοαποβλήτων μεγάλων παραγωγών. Κυρίες και κύριοι Βουλευτές, αυτές είναι μερικές χαρακτηριστικές περιπτώσεις συμμετοχής πολιτών και αυτοδιοίκησης. Συμμετοχή με ευθύνη όμως έχουν και οι επιχειρήσεις. Ορισμένες υποχρεώνονται να καταγράφουν συστηματικά τα πλεονάσματα τροφίμων. Κατασκευαστές ή εισαγωγείς επίπλων και ηλεκτρικού και ηλεκτρονικού εξοπλισμού υποχρεούνται να ενημερώνουν τον πωλητή αναφορικά με τη διαθεσιμότητα των απαραίτητων ανταλλακτικών και ο αγοραστής αυτό να το γνωρίζει. Παραγωγοί και εισαγωγείς υποχρεούνται μέχρι το αργότερο το 2024 να οργανώσουν και να λειτουργήσουν συστήματα εναλλακτικής διαχείρισης σε νέα ρεύματα αποβλήτων. Να αναλάβουν μάλιστα και το κόστος διαχείρισης συμπεριλαμβανομένης και της χωριστής συλλογής τους. Για τις επιχειρήσεις που συμμετέχουν στη διαδικασία της ορθολογικής διαχείρισης όποιος λέει ότι ανακυκλώνει πρέπει και να το τεκμηριώνει. Δεν νοείται ανακύκλωση υψηλής ποιότητας χωρίς ελάχιστες απαιτήσεις σε εξοπλισμό και προδιαγραφές για ανακτόμενα υλικά. Τα ΚΔΑΥ θα υποχρεώνονται πλέον να υπολογίζουν την ποσότητα των αποβλήτων συσκευασιών και των λοιπών ανακτώμενων υλικών που συλλέγονται χωριστά μετά τη διαλογή ανά δήμο. Οι προδιαγραφές των ζυγιστικών μηχανημάτων των εγκαταστάσεων επεξεργασίας ΑΕΚΚ θα γίνονται πιο αυστηρές για να αποφεύγεται η παράνομη διαχείρισή τους και να διευκολύνεται ο έλεγχος. Από 1-1-2023 επιβάλλεται η τοποθέτηση ηλεκτρονικού συστήματος εντοπισμού θέσης GPS σε όλα τα οδικά μέσα μεταφοράς ΑΕΚΚ. Σε αυτό εφόσον απαιτηθεί θα έχουν πρόσβαση και οι ελεγκτικές αρχές. Οι κάδοι συλλογής ΑΕΚΚ είναι αριθμημένοι και σε κάθε κάδο αναγράφονται τα στοιχεία του ιδιοκτήτη του. Μεγάλες μονάδες εντατικής εκτροφής πουλερικών ή χοίρων υποχρεούνται να οδηγούν τα κτηνοτροφικά τους απόβλητα σε μονάδες βιοαερίου ή κομποστοποίησης. Όλα αυτά γίνονται προκειμένου να μειωθεί το ποσοστό αποβλήτων που πηγαίνουν για ταφή από το 80% που είναι σήμερα στο 10% το 2030. Προς αυτή την κατεύθυνση συμπληρωματικό μέτρο είναι η επέκταση και ο εκσυγχρονισμός του τέλους ταφής. Σκοπός είναι η ταφή να αποτελεί την έσχατη λύση, κυρίες και κύριοι συνάδελφοι. Γι' αυτό ως αντικίνητρο ορίζεται ότι από την 1 Ιανουαρίου 2022 το σύνολο των αστικών αποβλήτων που διατίθεται σε χώρους υγειονομικής ταφής θα επιβαρύνονται με τέλος ταφής. Παράλληλα προβλέπεται σαφής μηχανισμός ελέγχου και επιβολής κυρώσεων σε περίπτωση μη καταβολής του τέλους αυτού. Κυρίες και κύριοι Βουλευτές, είναι σαφές ότι όλοι συμμετέχουμε και βοηθούμε την πράσινη μετάβαση της χώρας. Χρειαζόμαστε ένα καλύτερο περιβάλλον ως μοχλό βιώσιμης ανάπτυξης. Ασφαλώς γι' αυτό χρειάζεται ενέργεια και ει δυνατόν καθαρή ενέργεια. Στο δεύτερο μέρος, λοιπόν, εισάγονται ρυθμίσεις για την αγορά ενέργειας και διατάξεις που να ενισχύουν το ενεργειακό μίγμα με παραγωγή από ΑΠΕ. Ειδικότερα για δίκτυα μεταφοράς και διανομής ηλεκτρικής ενέργειας, όπως και για τα υπόγεια δίκτυα διανομής και ηλεκτρικής ενέργειας έχουμε ειδικές προβλέψεις για την κατασκευή έργων ηλεκτροπαραγωγής από ανανεώσιμες πηγές ενέργειας. Μάλιστα σε πολλές περιοχές της Ελλάδας ανοίγει ο δρόμος για εγκατάσταση σταθμών για παραγωγή καθαρής ενέργειας. Ιδιαίτερα για την Κρήτη θα επιτραπεί η παραγωγή έως εκατόν σαράντα MW. Από αυτά, τα σαράντα θα είναι με τη μέθοδο της αυτοπαραγωγής και τα υπόλοιπα εκατό παραγωγή ενέργειας προς πώληση στο δίκτυο. Παράλληλα υπάρχουν ρυθμίσεις για τον εταιρικό μετασχηματισμό της ΔΕΗ, ενίσχυση της αποτελεσματικής λειτουργίας της ΡΑΕ, θέσπιση μηχανισμού παρακολούθησης και εποπτείας αγορών από τη ΡΑΕ, εγγυητική επιστολή βεβαίωση παραγωγού, ακατάσχετο προκαταβολών και ενδιάμεσων πληρωμών στο πρόγραμμα στήριξης και ανάπτυξης μικρομεσαίων επιχειρήσεων του Πράσινου Ταμείου, θέματα προσωπικού και διοίκησης των εταιρειών ΑΔΜΗΕ, απλοποίηση κάλυψης οργανικών θέσεων στη «ΔΕΗ Α.Ε.». Το τρίτο μέρος του νομοσχεδίου αφορά σε πολεοδομικές και χωροταξικές ρυθμίσεις, παρεμβάσεις για τη χωροθέτηση Ζωνών Υποδοχής Συντελεστή, που είναι απαραίτητες για την εκκίνηση των τοπικών πολεοδομικών σχεδίων. Είναι παρεμβάσεις που θα βάλουν φρένο στην εκτός σχεδίου δόμηση και θα καθορίσουν χρήσεις γης, όρους δόμησης και περιοχές προστασίας στο σύνολο της επικράτειας. Παράλληλα κατά την εκπόνηση ειδικών πολεοδομικών σχεδίων δίνεται η δυνατότητα αναστολής των οικοδομικών εργασιών. Το πρόγραμμα θα τρέξει παράλληλα με τα τοπικά πολεοδομικά σχέδια στο άμεσο προσεχές διάστημα. Θεωρούμε ότι οι ρυθμίσεις αυτές που ακολουθούν τη νομολογία του Σ.τ.Ε. φέρουν πιο κοντά την ίδρυση της Ψηφιακής Τράπεζας, η οποία θα αποτελέσει ένα αναπτυξιακό εργαλείο. Κυρίες και κύριοι Βουλευτές, όπως το περιβάλλον είναι κοινό για όλους έτσι και η προστασία του μας αφορά όλους και όπως η ανάπτυξη πρέπει να αφορά όλους έτσι και το στοίχημα της βιώσιμης ανάπτυξης θα το κερδίσουμε όλοι μαζί. Το κράτος έχει την υποχρέωση να θεσπίζει κανόνες που να μοιράζουν αναλογικά ρόλους σε φορείς, τοπική αυτοδιοίκηση και κοινωνία των πολιτών ώστε να κερδίσουμε αυτό το στοίχημα και αυτό γίνεται από την Κυβέρνηση της Νέας Δημοκρατίας και του Κυριάκου Μητσοτάκη με το παρόν νομοσχέδιο που εισηγούμαι. Τα πολιτικά κόμματα από την πλευρά τους έχουν και αυτά την υποχρέωση να συμβάλλουν στην κοινή προσπάθεια αλλάζοντας την ουσία και την ποιότητα της πολιτικής αντιπαράθεσης. Κατανοώ πλήρως την λογική της πολιτικής αντιπαράθεσης, είναι θεσμικά θεμιτή και δημοκρατικά επιβεβλημένη. Είναι, όμως, καιρός να την μετατρέψουμε σε μέσο προόδου και εξέλιξης, όχι να τη συντηρούμε ως μέσο επιβράδυνσης και οπισθοδρόμησης. Το επισημαίνω, διότι κατά τη διάρκεια της συζήτησης στις επιτροπές έγινε εμφανές ότι οι συνάδελφοι της Αντιπολίτευσης δεν πείστηκαν ότι το παρόν νομοσχέδιο συνιστά μία σημαντική μεταρρύθμιση, όπως ισχυριζόμαστε εμείς παρότι συγκεντρώνει ρυθμίσεις σε ένα ενιαίο συνεκτικό θεσμικό πλαίσιο και το κυριότερο παρότι επιχειρεί εμφανώς να ενεργοποιήσει το σύνολο της κοινωνίας στη διαδικασία της κυκλικής οικονομίας με άλλα λόγια δηλαδή να αλλάξει την κουλτούρα των Ελλήνων για το πώς θα συμβάλουν με ατομική ευθύνη στην προστασία του περιβάλλοντος. Κατά τη συζήτηση, όμως, δεν ακούστηκε πουθενά τι καλύτερο θα μπορούσαμε να ψηφίσουμε για να αλλάξουμε την περιβαλλοντική συνείδηση των Ελλήνων, κάτι που αρκετά κόμματα ισχυρίζονται ότι αγωνίζονται για να πετύχουν. Για άλλη μια φορά εκφράστηκε ένας αρνητισμός, μία αφοριστική διάθεση και το πιο αντιπαραγωγικό εσκεμμένη διαστρέβλωση νοήματος δυστυχώς και περιεχομένου συγκεκριμένων άρθρων. Σε τι αποσκοπεί μια τέτοια πολιτική στάση είναι ανεξήγητο όταν η Ελλάδα παράγει τα διπλάσια αποβλήτων από το μέσο ευρωπαϊκό όρο, όταν η ενεργειακή αξιοποίηση αστικών στερεών αποβλήτων στην Ευρώπη αντιπροσωπεύει το 25% με 30% ενώ στην Ελλάδα μόλις το 1,5%, όταν θάβουμε το 80% των αποβλήτων ενώ θα πρέπει να καταφέρουμε να θάβουμε το 10% όταν μπορούμε να αυξήσουμε την παραγωγή από ΑΠΕ από τη στιγμή που οι κλιματολογικές συνθήκες της χώρας το ευνοούν. Όποια και αν είναι η εξήγηση αυτής της στάσης η ουσία είναι ότι ο κόσμος προχωρά με ταχείς ρυθμούς. Η προστασία του περιβάλλοντος είναι στο επίκεντρο της παγκόσμιας συζήτησης. Η βιώσιμη ανάπτυξη είναι ένα παγκόσμιο στοίχημα. Η Ελλάδα δεν μπορεί να μην παρακολουθήσει τις εξελίξεις, δεν μπορεί να μείνει πίσω πρέπει να τρέξει να καλύψει το χαμένο έδαφος. Θεωρώ ότι με το παρόν νομοσχέδιο δημιουργείται το κατάλληλο θεσμικό πλαίσιο για να καλύψουμε αυτό το χαμένο έδαφος, γι' αυτό και το υπερψηφίζουμε. Σας ευχαριστώ πάρα πολύ.
Τον λόγο έχει τώρα ο γενικός εισηγητής από τον ΣΥΡΙΖΑ, ο συνάδελφος ο κ. Σωκράτης Φάμελλος.
Ευχαριστώ, κύριε Πρόεδρε. Κυρίες και κύριοι Βουλευτές, κύριοι Υπουργοί έχουμε σήμερα μπροστά μας ένα ακραίο παράδειγμα κακής νομοθέτησης και προσβολής της Βουλής. Σε ένα νομοσχέδιο με παραπλανητικό τίτλο, αυτό της ενσωμάτωσης ευρωπαϊκών οδηγιών πρώτα απ' όλα στις επιτροπές μπήκαν ως επείγουσες διατάξεις άλλα περίπου δυόμισι νομοσχέδια, φυσικό περιβάλλον, δασική πολιτική, χωροταξία, ενεργειακή πολιτική. Βασικά χαρακτηριστικά των πρώτων διατάξεων που μπήκαν στις επιτροπές προσθέτως της διαβούλευσης ήταν το ξεπούλημα της δημόσιας περιουσίας και οι εξυπηρετήσεις ημετέρων. Σας το είπαμε και στις επιτροπές, νομίζω ότι σας αξίζει ο τίτλος μετά και τις τροπολογίες που βάλατε, κύριοι Υπουργοί, κάνετε το ρουσφέτι επιστήμη στο Υπουργείο Περιβάλλοντος. Γιατί κατά τα άλλα το νομοσχέδιο είναι δυστυχώς και αντιεπιστημονικό και αναχρονιστικό. Πάει την Ελλάδα πολλά βήματα πίσω και στην περιβαλλοντική πολιτική και στην ανακύκλωση και στα θέματα χωροταξίας και ενέργειας. Και για να είστε συνεπείς με αυτή την ασυνέπεια σας ως προς τον κοινοβουλευτισμό με μια απαράδεκτη διαδικασία χθες το βράδυ καταθέτετε τρεις τροπολογίες μέχρι στιγμής τουλάχιστον, γιατί δεν ξέρουμε τι άλλο σκοπεύετε. Και θέλουμε τη δέσμευσή σας. Κύριε Πρόεδρε, θα θέλαμε να μάθουμε αν η Κυβέρνηση θα φέρει και άλλες τροπολογίες. Προσέξτε, όμως, τι έχουμε μέχρι στιγμής. Έχουμε 14 άρθρα, ένα νομοσχέδιο δηλαδή ακόμα για χωροταξικές διατάξεις που αναιρούν τη νομοθέτηση της Κυβέρνησης Μητσοτάκη για την εκτός σχεδίου δόμηση. Δεύτερον, ένα άλλο νομοσχέδιο με έξι διατάξεις που τροποποιούν τη σχέση ιδιοκτησίας στις δασικές εκτάσεις. Και τρίτον, μία τροπολογία του Υπουργείου Ναυτιλίας που παρακάμπτει απόφαση του Συμβουλίου Επικρατείας. Εδώ, λοιπόν, βλέπουμε ότι όλα αυτά γίνονται χωρίς διαβούλευση, χωρίς τη γνώση της επιστημονικής κοινότητας, γιατί πολύ απλά απεχθάνεστε την κοινωνία και τις δημοκρατικές διαδικασίες, γράφετε τη δημοκρατία στα παλαιότερα των υποδημάτων σας. Και σε αυτό το νομοσχέδιο πιστεύω ότι αξίζει ένας τίτλος. Το νομοσχέδιο αυτό ξεφτιλίζει το επιτελικό κράτος, τουλάχιστον αυτό που ονομάζεται εσείς, γιατί δυστυχώς έχουν χάσει και οι λέξεις το νόημά τους με εσάς που έχουμε μπλέξει. Το επιτελικό κράτος είναι προφανές ότι είναι μία αυταρχική αντιδημοκρατική λειτουργία μιας εξουσίας χωρίς σεβασμό στους πολίτες για να αναπαράγει πολιτική και οικονομική εξουσία. Είναι ξεκάθαρο για εμάς ότι όλα τα κάνετε για τις καρέκλες, για μία οικογενειοκρατική και καιροσκοπική συμμαχία προσώπων που δεν έχουν ιερό και όσιο και αυτό το βλέπουμε και εις βάρος του περιβάλλοντος της Ελλάδας. Είστε μια επικίνδυνη Κυβέρνηση και αυτό το πληρώνουμε δυστυχώς και στα θέματα της πανδημίας και στα θέματα της οικονομίας. Στοιχείο της επιθετικότητας πρώτο το ψηφίζω - ξεψηφίζω. Προσέξτε πόσες κεντρικές νομοθετικές πρωτοβουλίες της Κυβέρνησής σας αλλάζει αυτό το νομοσχέδιο και ακυρώνει. Πρώτον, το χρονοδιάγραμμα στο Ειδικό Πολεοδομικό Σχέδιο για το Μάτι, το υποσχεθήκατε από το '20, το πηγαίνετε τώρα το '22, επιπλέον δύο χρόνια παράταση. Τη διαδικασία απελευθέρωσης των ΑΠΕ, μεγάλες εξαγγελίες του κ. Χατζηδάκη, την κουρεύετε τώρα. Την παρακολούθηση της αγοράς ενέργειας, υποσχεθήκατε ελεύθερη αγορά και φτηνές τιμές, αναγκάζεστε τώρα να τρέχετε πίσω από τις εξελίξεις. Τον νέο Οικοδομικό Κανονισμό που τον αλλάξατε το 2021, τον ξαναλλάζετε. Την Ηλεκτρονική Ταυτότητα Κτηρίου που εφαρμόζεται και την έχετε εξαγγείλει για 1η Ιανουαρίου την αναβάλλετε. Τη δική σας χωροταξική νομοθεσία του ν.4759 και με τις τροπολογίες έτι περαιτέρω κατάργηση των ρυθμίσεων της εκτός σχεδίου. Το θεσμικό πλαίσιο για το φυσικό περιβάλλον και τον ΟΦΥΠΕΚΑ, τις διατάξεις για τα πλαστικά μιας χρήσης. Όλα αλλάζουν σε αυτό το νομοσχέδιο. Ας πάμε, όμως, λίγο στα συγκεκριμένα. Έχουμε την ενσωμάτωση δύο οδηγιών 851, 852. Πρώτον, η Ελλάδα έχει ήδη καθυστερήσει ένα χρόνο εξαιτίας σας και έχουμε δεχτεί αιτιολογημένη γνώμη, δηλαδή απειλή προστίμου από την Ευρωπαϊκή Ένωση. Παρ' ότι το αναρτήσατε δύο φορές στη διαβούλευση - προσέξτε τώρα τα περίεργα - το '20 και '21 το καθυστερείτε για ποιο λόγο; Για να τακτοποιήσετε ρουσφέτια. Τα βλέπουμε. Μέχρι τελευταία στιγμή προσπαθείτε να το κάνετε. Και έχετε ακριβώς τις αντίθετες διατάξεις μέσα από αυτές που απαιτούνται για να πάει η Ελλάδα μπροστά. Μάλιστα, κατά σύμπτωση είχα την τιμή τότε του Αναπληρωτή Υπουργού και εκπροσώπησα την Ελλάδα στο Συμβούλιο Υπουργών για αυτό το θέμα και τα είπαμε. Πρώτον, τι κάνετε; Περιορίζετε τον έλεγχο για τη διαφάνεια των συστημάτων ανακύκλωσης, οπότε δεν αξιοποιούνται οι πόροι που δίνουν οι πολίτες και οι παραγωγοί και δεν έχουμε πραγματική ανακύκλωση. Δεύτερον, παρότι οι στόχοι είναι πολύ απαιτητικοί εσείς δεν έχετε την πολιτική βούληση να στηρίξετε την ανακύκλωση, αλλά πρακτικά μόνο για να τακτοποιήσετε τα μεγάλα ρουσφέτια σας που γίνονται εκεί και σκανδαλώδεις προμήθειες που στήνονται στον οργανισμό ανακύκλωσης με αποτέλεσμα Ελλάδα να πηγαίνει πιο πίσω. Και τρίτον, αντί να ενισχύετε την ανακύκλωση, προωθείτε την καύση και την ιδιωτικοποίηση στη διαχείριση απορριμμάτων. Το ίδιο κάνατε και στο περίφημο αντεργατικό νομοσχέδιο του κ. Χατζηδάκη. Πίσω από τον τίτλο δύο οδηγιών βάλατε σωρεία αντιδραστικών διατάξεων. Όμως, έχουν γνώση οι φύλακες και τα έχουμε βρει όλα, κύριοι Υπουργοί. Το νομοσχέδιο έρχεται να καλύψει τα σκάνδαλα στον χώρο της ανακύκλωσης και την απώλεια εκατοντάδων εκατομμυρίων ευρώ δημόσιου πλούτου, τον εθνικό σχεδιασμό απορριμμάτων, όπου κυριαρχεί η καύση και η ιδιωτικοποίηση απορριμμάτων και την απώλεια αρμοδιοτήτων της αυτοδιοίκησης, με αποτέλεσμα οι πολίτες και οι δήμοι να πληρώνουν πολύ μεγάλο κόστος, γιατί απλά κάπως πρέπει να βγουν και τα λεφτά για να στηρίξουν οι ημέτεροι το σύστημα εξουσίας του κ. Μητσοτάκη. Εγκρίνατε τον Αύγουστο του 2020, χωρίς να έρθετε στη Βουλή, τον εθνικό σχεδιασμό. Προσέξτε, Αύγουστο και η διαβούλευση και η απόφαση του Υπουργικού Συμβουλίου. Ενώ ο ΣΥΡΙΖΑ, θυμάμαι, εντός του 2015, με μνημόνια σκληρά, είχαμε έρθει δύο φορές στη Βουλή και ακούστηκαν και οι φορείς. Το σχέδιο πρόληψης, που είναι βασικός διαχειριστής απορριμμάτων, δεν το περάσετε μαζί με τον σχεδιασμό. Το φέρατε δέκα μήνες μετά, γιατί σας θυμίσαμε ότι λείπει. Η προτεραιότητα είναι να ιδιωτικοποιήσετε, με αποτέλεσμα τα έργα που είχαν δρομολογηθεί με δημόσιους και ευρωπαϊκούς πόρους εκ των υστέρων τα κάνετε ΣΔΙΤ, χώρια ότι ακόμα ψάχνουμε να βρούμε που είναι ο περιφερειακός σχεδιασμός της Αττικής, ενώ δημοπρατούνται μονάδες που λένε ότι τα χαρακτηριστικά τους θα καθοριστούν στη συνέχεια, ενώ έχουν ξεκινήσει οι δημοπρατήσεις. Και βέβαια, το βασικό είναι ότι κάνετε μια μεγάλη στροφή προς την καύση, ενώ πολύ απλά η Ευρώπη έχει ξεκαθαρίσει ότι δεν χρηματοδοτεί ούτε καύση ούτε διαχείριση σύμμεικτων. Εσείς, όμως, εκεί, επιμένετε στην καύση. Παράδειγμα, γιατί ο Υπουργός αναρωτήθηκε: Στο άρθρο 20- προσέξτε πού φτάσανε - ενώ αναρτήσαν στη διαβούλευση για τα απόβλητα τροφίμων την ιεραρχία διαχείρισης, που προφανώς στα τρόφιμα δεν περιλαμβάνει καύση, η εμμονή τους και η ιδεοληψία και μη τυχόν και χάσουν τα συμβόλαια τούς οδήγησε να προσθέσουν στο νομοσχέδιο στη διαχείριση τροφίμων την καύση ως ενεργειακή μέθοδο και την αποτέφρωση. Θα καταθέσω, κύριε Πρόεδρε, για τα Πρακτικά τη διαβούλευση και το νομοσχέδιο πώς άλλαξε. Επιπλέον, έρχονται και δημιουργούν ειδικό άρθρο στο νομοσχέδιο. Γιατί ο Υπουργός ρώτησε «Πού τα βρήκατε;». Μα, εμείς ξέρουμε να διαβάζουμε, κύριε Υπουργέ. Το ερώτημα είναι εάν εσείς ξέρετε να διαβάζετε τα νομοσχέδια που σας ετοιμάζουν. Στο άρθρο 63 δημιουργούν για πρώτη φορά στην Ελλάδα δίκτυο μονάδων ενεργειακής αξιοποίησης αποβλήτων και παίρνουν την αρμοδιότητα από τους δήμους για να την κάνει το Υπουργείο. Ορίστε, λοιπόν, ξεκάθαρα μέχρι και στα τρόφιμα οι αθεόφοβοι έβαλαν την καύση ως μέθοδο διαχείρισης, για να καταλάβετε την ιδεοληψία και την εμμονή. Συνεχίζουμε, όμως. Τι άλλο έχουμε; Τα θέματα των σκανδάλων στον χώρο της ανακύκλωσης. Εγκρίναν ένα επιχειρησιακό σχέδιο για την Εταιρεία Αξιοποίησης Ανακύκλωσης, που έχει αφήσει τους δήμους δύο χρόνια χωρίς εξοπλισμό και γιατί δεν έβαλαν στα κριτήρια το νομοθετημένο κριτήριο του οικολογικού σχεδιασμού προϊόντων - όποιο είναι πιο οικολογικό να έχει μικρότερο τέλος. Δεν το έβαλαν, νομοθετημένο κριτήριο. Το κορυφαίο σκάνδαλο είναι ότι εγκρίνουν με πολιτική μεθόδευση ένα επιχειρησιακό σχέδιο της ανταποδοτικής ανακύκλωσης, που οι υπηρεσίες σε εκατό σελίδες εκτιμούν ότι δεν πιάνει τους στόχους της ανακύκλωσης. Μάλιστα και για τον εθνικό σχεδιασμό και για την ανακύκλωση εισπράττουν την έντονη καταδίκη των μη κυβερνητικών οργανώσεων. «GREENPEACE», «WWF», «Οικολογική Εταιρεία Ανακύκλωσης» κατήγγειλαν τον εθνικό σχεδιασμό και παραιτήθηκαν από το συμβούλιο του Οργανισμού Ανακύκλωσης. Θα καταθέσω στα Πρακτικά την παραίτηση των οργανώσεων και τις δύο ανακοινώσεις των οργανώσεων: «Λάθος του Υπουργικού Συμβουλίου η έγκριση του νέου ΕΣΔΑ» και «το ΕΣΔΑ προωθεί ατεκμηρίωτη την καύση στην Ελλάδα». Τώρα είναι προφανές ότι με το νομοσχέδιο ολοκληρώνετε το έγκλημα. Παίρνετε την αρμοδιότητα της καύσης στο Υπουργείο Περιβάλλοντος και προφανώς παραπέμπετε τον έλεγχο των συστημάτων στην πενταετία, έτσι ώστε η τακτοποίηση των σκανδάλων που κάνετε στον ΕΟΑΝ να μην αντιμετωπιστεί ποτέ. Μέχρι και ο ΣΕΒ ήρθε και είπε στην επιτροπή που κάναμε ότι χρειάζονται αυστηρότεροι όροι για την ανάκληση των αδειών, γιατί εσείς πολύ απλά, κύριε Σκρέκα, βάλατε χαριστικές διατάξεις για τα συστήματα ανακύκλωσης. Τελικά, το αποτέλεσμα πιο είναι; Οι δήμοι δεν έχουν εξοπλισμό. Δεν κάνουμε διαλογή στην πηγή νομοθετημένη. Δεν έχουμε τη δυνατότητα να προχωρήσουμε την πατρίδα μας και οι επαγγελματίες και ο τουρισμός και η αναψυχή και οι δήμοι. Η νέα μόδα είναι φωτογραφικές προκηρύξεις. Δεν φτάνουν τα σκάνδαλα, αλλά έρχονται στη συνέχεια, γιατί βρήκαν τώρα τη διαδρομή, και κάνουν φωτογραφικές διακηρύξεις στο πρόγραμμα «Αντώνης Τρίτσης», στα έργα του Συνδέσμου της Αττικής, του ΕΔΣΝΑ, για εξοπλισμό που έπρεπε τα συστήματα να δίνουν δωρεάν. Και φτάνουμε σε έναν διαγωνισμό μαμούθ εκατοντάδων εκατομμυρίων στον ΕΔΣΝΑ, που ευτυχώς έρχεται το Ελεγκτικό Συνέδριο και ένα μέρος του το ακυρώνει. Τι άλλο έχει κάνει η Κυβέρνηση μέχρι σήμερα; Δεν υλοποιεί την τιμολογιακή πολιτική που έδινε κίνητρα στην ανακύκλωση, νόμος του ΣΥΡΙΖΑ. Καταργεί την εισφορά κυκλικής οικονομίας και εισάγει τον φόρο ταφής. Έχει μεγάλη αδιαφάνεια για το πώς θα διαχειριστούν τα έσοδα από τον φόρο ταφής, που τα δίνει και αυτά στον ΕΟΑΝ. Έχει προβληματικές διατάξεις για τα απόβλητα εκσκαφών για τα μεγάλα έργα, που τα εξάγει από την εναλλακτική διαχείριση. Οπισθοχωρεί ως προς τον στόχο για τα απόβλητα τροφίμων, ακόμα και από τους στόχους του ΟΗΕ πιο πίσω. Παγώνει το πρόβλημα της πλαστικής σακούλας και έχει 20 εκατομμύρια αδιάθετα στον ΕΟΑΝ εδώ και δύο χρόνια, που είναι λεφτά των πολιτών από την πλαστική σακούλα. Κάνει ρυθμίσεις στο πόδι για το «πληρώνω όσο πετάω», που δεν εφαρμόζεται μεταξύ των δήμων και όσον αφορά τις ξενοδοχειακές μονάδες. Αναιρεί το κριτήριο του οικολογικού σχεδιασμού που το είχαμε εμείς νομοθετήσει και το πάει λίγο παραπέρα πάντα. Δίνει νέα παράταση στη χωριστή συλλογή τεσσάρων ρευμάτων, βασικό στην ανακύκλωση. Παγώνει τη χωριστή συλλογή βιοαποβλήτων και αυτή νομοθετημένη από το 2018. Και ακόμα και στα πλαστικά μιας χρήσης τροποποιεί τις δικές της διατάξεις. Ο Δήμαρχος Βάρης - Βούλας - Βουλιαγμένης, που εκπροσωπεί την ΚΕΔΕ, έρχεται στην επιτροπή εκπροσωπώντας και την ΚΕΔΕ και λέει: «Επιστρέφουμε σε ένα μοντέλο που έχει αποτύχει από το παρελθόν, που ο δήμος είναι σκουπιδιάρης, που απλώς πληρώνει. Καλείται να καταβάλει υπέρογκα τέλη ταφής αλλά και τα πρόστιμα της χώρας προς την Ευρωπαϊκή Ένωση, χωρίς να έχει κανέναν ουσιαστικό έλεγχο στον σχεδιασμό και στις επιλογές διαχείρισης. Αποτέλεσμα θα είναι, τελικά, η μάλλον αποτυχία των στόχων που υιοθετούνται από τον σχεδιασμό και από τις οδηγίες για την ανακύκλωση, όπως και η εκ νέου βέβαιη δυσφήμιση της χώρας, των δήμων, με τις περιφέρειες και το Υπουργείο να αποφασίζουν για τους δήμους και αυτοί να είναι αυτοί που απλά θα πληρώνουν τις επιλογές». Κυρίες και κύριοι Βουλευτές, η διαλογή στην πηγή και στην ανακύκλωση είναι μια τοπική υπόθεση. Είναι, όμως, ευθύνη της πολιτείας να παρέχει στους δήμους τα απαραίτητα εργαλεία για να ανταποκριθούν. Εσείς κάνετε ακριβώς το αντίθετο. Μόνο ψευδεπίγραφος μπορεί να χαρακτηριστεί ο όρος «εκσυγχρονισμός» του Οργανισμού Ανακύκλωσης. Βάζετε, πλέον, τον Οργανισμό Ανακύκλωσης, πέρα από τις σκανδαλώδεις εγκρίσεις, να εμπλέκεται σε θέματα που δεν είναι αντικείμενο του, όπως η διαχείριση των εκατοντάδων εκατομμυρίων, από ό,τι ακούγεται, χρημάτων του φόρου ταφής. Θα μου πείτε, δεξιοί είστε. Τι περιμένουμε; Να μην ασχοληθείτε με τη διαχείριση του χρήματος; Αυτό μάλλον σας ενδιαφέρει μόνο. Ο Οργανισμός Ανακύκλωσης, λοιπόν, είναι ο οργανισμός που, σας είπα, έχει πάνω από δύο χρόνια 20 εκατομμύρια από το πρόγραμμα της πλαστικής σακούλας που δεν μεταφέρει στους πολίτες, ενώ είναι δικά τους λεφτά, που δίνει άδεια σε σύστημα ανακύκλωσης που δεν πιάνει τους στόχους, ενώ οι υπηρεσίες έχουν αρνητική εισήγηση, που ενώ αυτό το σύστημα κατηγορεί το προσωπικό του Οργανισμού Ανακύκλωσης και τον διευθύνοντα σύμβουλο ότι είναι εγκληματική οργάνωση, πάρα ταύτα, ο πρόεδρος του φορέα εγκρίνει με πολιτική εισήγηση την άδεια αυτού του συστήματος. Και ως αντάλλαγμα βλέπουμε να έχουμε μέχρι και αναδρομικές αμοιβές του προέδρου του διοικητικού συμβουλίου με απόφαση την οποία βρήκαμε στο ΦΕΚ. Βάζετε ιδιώτες ελεγκτές, γιατί από τα είκοσι πέντε άτομα προσωπικό έχετε φτάσει στα δέκα, ενώ κατά παρέκκλιση του ν.4412 βάζετε το προσωπικό αυτό να συμμετέχει και στις επιτροπές διαγωνισμού. Και σε αυτόν τον φορέα θα δώσετε 100 εκατομμύρια τον χρόνο τον φόρο ταφής να διαχειριστεί; Οι ρυθμίσεις σας για τον ΕΟΑΝ είναι απλό ότι συνεχίζουν το διεφθαρμένο σύστημα της διαχείρισης αποβλήτων στη χώρα, που μέρος της, πλέον, είστε και εσείς. Στις διατάξεις τώρα για τη δασική νομοθεσία βλέπουμε ένα παραθυράκι. Πλέον, για πρώτη φορά έχουμε έργα χωρίς άδειες στα δάση. Βλέπουμε και πολλές τροπολογίες. Θα επανέλθουμε σε αυτές. Για την περιουσία του δημοσίου στα δάση θα τις ελέγξουμε. Συνεχίζετε το έργο κατάργησης, όμως, των φορέων - να το πούμε - , ενώ εισάγετε και ρυθμίσεις για τη χειραγώγηση των αποφάσεων σε προστατευόμενες περιοχές και δίνετε τη δυνατότητα στον ΟΦΥΠΕΚΑ να κάνει συμβάσεις με το Υπουργείο για να εκτελεί έργα του Υπουργείου. Περίεργα πράγματα. Αλλά το πιο ωραίο είναι ότι στον δικό σας φορέα που φτιάξατε για το φυσικό περιβάλλον αφαιρείτε τη διατήρηση της βιοποικιλότητας. Μέχρι και αυτό σας φοβίζει; Πάντως, οφείλω να πω ότι οι τροπολογίες επειδή είναι απαράδεκτες και ως προς τα θέματα της εκτός σχεδίου δόμησης και ως προς τα θέματα του δασικού περιβάλλοντος, παρότι επιφυλαχθήκαμε να τοποθετηθούμε στη συνέχεια, το μόνο που πρέπει να γίνει ως πρώτη πολιτική κίνηση είναι να αποσυρθούν. Δεν μπορεί η Βουλή να εκτεθεί σε μία τέτοια συζήτηση και να επιτεθούμε και στους πολίτες και στην κοινωνία και γιατί οι φορείς και οι επιστήμονες δεν έχουν πει τη γνώμη τους. Είναι πολύ τραγικό και επικίνδυνο αυτό που κάνετε. Έτσι και αλλιώς, στα θέματα της χωροταξίας σας είπαμε την άποψή μας στις επιτροπές. Η Κυβέρνηση και το Υπουργείο κάνουν το ρουσφέτι επιστήμη σε αυτό το νομοσχέδιο. Τακτοποιούνται πάρα πολλές υποθέσεις. Αυξάνονται οι συντελεστές δόμησης. Το βασικό; Υπάρχει άρθρο το οποίο δίνει τη δυνατότητα να αναιρείται ο σχεδιασμός. Λέει, δηλαδή, ότι όπου υπάρχει περιφερειακός σχεδιασμός ή τοπικός με ένα ειδικό πολεοδομικό σχέδιο, ακόμα και για μία μονάδα, δηλαδή για ένα κτίσμα, μπορείς να βγάζεις τους δικούς σου όρους δόμησης και τις δικές σου χρήσεις γης. Αυτό είναι το «μπάτε σκύλοι αλέστε», ενώ στα ουσιαστικά, έρχεστε για παράδειγμα στο Μάτι και δίνετε ακόμα έναν χρόνο παράταση στη μελέτη που ήδη έχει καθυστερήσει έναν χρόνο μετά την εξαγγελία του Πρωθυπουργού ότι το 2020 θα είναι έτοιμη. Αυτά δεν γινόντουσαν ούτε την περίοδο της ΕΡΕ. Με το άρθρο 129 έρχεται πάλι χωρίς διαβούλευση ο διαχωρισμός ΔΕΗ ΔΕΔΔΗΕ, για να πουλήσει το δίκτυο της διανομής ηλεκτρικής ενέργειας χωρίς καμμία μνημονιακή υποχρέωση. Άρα ένα σημαντικό εργαλείο για την ενεργειακή μετάβαση της Ελλάδας, που έχει σίγουρο έσοδο, το πουλάτε σε έναν ιδιώτη, ενώ την ίδια περίοδο πουλάτε σε έναν ιδιώτη και όλο το δίκτυο φυσικού αερίου. Δημιουργείτε ένα μονοπώλιο σε όλη την Ελλάδα για τη διαχείριση ενός ενεργειακού αγαθού. Είναι πλέον κατανοητό σε όλους ότι επιδίωξή σας είναι να ξεπουλήσετε τα πάντα. Είναι κατανοητό και σε όλους εμάς ότι το ζητούμενο είναι να σας διώξουμε το συντομότερο για να μην πουλήσετε τα πάντα. Έρχεστε με το άρθρο 135 και δημιουργείτε εκ των υστέρων μηχανισμό παρακολούθησης της αγοράς ενέργειας, ενώ έχετε ανεχτεί εδώ και οκτώ μήνες ακρίβεια, ενώ έχετε ανεχτεί αισχροκέρδεια, ενώ έχετε ανεχτεί χειραγώγηση των τιμών ηλεκτρικής ενέργειας με τη ΔΕΗ συμμέτοχο - σας είχαμε προειδοποιήσει για το έλλειμμα εποπτείας, σας είχαμε προειδοποιήσει για όλα αυτά - και τον τελευταίο μήνα η χώρα μας είναι πρώτη ως ακριβότερη στην Ελλάδα στην αγορά ενέργειας. Οι επιλογές σας έχουν κοστίσει ήδη εκατοντάδες εκατομμύρια ευρώ και στην οικονομία και στην κοινωνία. Το βασικό πρόβλημα είναι, όμως, ότι τα 2/3 των πολιτών δεν μπορούν, με δική σας ευθύνη, να πληρώσουν τον λογαριασμό ρεύματος. Η ακρίβεια και η αισχροκέρδεια έχει την υπογραφή «Νέα Δημοκρατία - Κυριάκος Μητσοτάκης». Με την εισαγωγή, δε, της εγγυητικής στις ανανεώσιμες πηγές ενέργειας αναιρείτε τον νόμο Χατζηδάκη για την απελευθέρωση των ΑΠΕ και επιβεβαιώνετε ότι έχετε προκαλέσει βραχυκύκλωμα και υπερθέρμανση στις ΑΠΕ, δηλαδή ένα ναρκοπέδιο. Οι τοπικές κοινωνίες είναι όλες ανάστατες. Οι επενδυτές δηλώνουν - από όπου κι αν προέρχονται, γιατί είναι και πολλοί αεριτζήδες μέσα στο σύστημα - οπουδήποτε την εγκατάσταση έργων και ο χάρτης της Ρυθμιστικής Αρχής Ενέργειας έχει γεμίσει με έργα που οι ίδιοι παραδέχεστε ότι δεν θα υλοποιηθούν. Έχετε καθυστερήσει το χωροταξικό σχέδιο για τις ΑΠΕ, έχετε καθυστερήσει τις ειδικές περιβαλλοντικές μελέτες που ξεκίνησαν επί ΣΥΡΙΖΑ, με αποτέλεσμα να ναρκοθετήσετε εσείς την ενεργειακή μετάβαση και την «πράσινη» ενέργεια στην Ελλάδα. Όλα τα παραπάνω που σας περιέγραψα, αναιρούν τις όποιες θετικές διατάξεις έχει μέσα το νομοσχέδιο. Υπάρχουν μέτρα στις οδηγίες που είναι σοβαρά. Μα, εμείς τα επεξεργαστήκαμε τότε στο Συμβούλιο Υπουργών εκπροσωπώντας τη χώρα μας, ως Ελλάδα. Υπάρχουν μέτρα που μας ενδιαφέρουν: για τα κέντρα επαναχρησιμοποίησης, τα κίνητρα για την αναβάθμιση των κέντρων διαλογής ανακυκλώσιμων υλικών, τα θέματα των σχολείων, της χωριστής συλλογής, ο γεωεντοπισμός οχημάτων, τα θέματα του ηλεκτρονικού εμπορίου και της διασύνδεσης αδειοδότησης με το Ηλεκτρονικό Μητρώο Αποβλήτων, που εμείς ενεργοποιήσαμε ως κυβέρνηση. Όμως, όλα αυτά χάνονται, γιατί τα βασικά που κάνετε, πέρα από την τραγικότητα της εκτός διαβούλευσης νομοθέτησης και της διαδικασίας των τροπολογιών, είναι να τακτοποιείτε, με ένα, δυστυχώς, μη πετυχημένο προπέτασμα καπνού, εγκληματικές διατάξεις και για το περιβάλλον και για την ανακύκλωση και για τη δημόσια περιουσία. Διαφωνούμε με την ουσία της πολιτικής σας που έχει κατατεθεί στο νομοσχέδιο και με όλα αυτά που εξυπηρετείτε κρυφά και φανερά με αυτό το νομοσχέδιο. Αυτή η πολιτική, κύριε Πρόεδρε, μόνο φιλο - περιβαλλοντική ή «πράσινη» δεν είναι . Αν θέλετε έναν τίτλο, αυτή η πολιτική και αυτή η Κυβέρνηση είναι επικίνδυνη και γι' αυτό τον λόγο πρέπει να ανατραπεί και για το καλό της ελληνικής κοινωνίας και για το καλό του ελληνικού περιβάλλοντος. Σας ευχαριστώ πολύ.
Τον λόγο τώρα έχει ο ειδικός αγορητής από το Κίνημα Αλλαγής, ο συνάδελφος κ. Γεώργιος Αρβανιτίδης.
Ευχαριστώ πολύ, κύριε Πρόεδρε. Κύριε Υπουργέ, με το σημερινό νομοσχέδιο και τις διαδικασίες που ακολουθούνται, νομίζω ότι δικαιούστε Όσκαρ τακτικισμού και κακής νομοθέτησης. Βέβαια, δεν θυμάστε απλά τον παλιό σας εαυτό. Αυτές σας οι πρακτικές είναι η κουλτούρα σας, υπάρχουν στο DNA σας. Μόνιμο, πια, χαρακτηριστικό της κακής νομοθετικής πρακτικής της Κυβέρνησης είναι η έλλειψη διαβούλευσης, το σπάσιμο των νομοσχεδίων, οι τροπολογίες της τελευταίας στιγμής, οι γρήγορες διαδικασίες. Και νομίζουμε ότι αυτό αθωώνει τους πάντες, λέγοντας ότι «μα, και οι άλλοι τα ίδια έκαναν». Το έχει χρησιμοποιήσει το επιχείρημα ο Κοινοβουλευτικός Εκπρόσωπος της Νέας Δημοκρατίας. Τι δεν έχουμε καταλάβει; Ο ΣΥΡΙΖΑ κατήγγειλε, λοιπόν, το παλιό πολιτικό σύστημα για αυτές τις πρακτικές, για τις τροπολογίες της τελευταίας στιγμής. Τα ίδια έκανε. Και τι σημαίνει αυτό; Ότι θα συνεχίσουμε με αυτό τον τρόπο; Δεν καταλάβαμε το «ή αλλάζουμε ή βουλιάζουμε»; Το λοιδορείτε. Όμως, με τις ίδιες πρακτικές μπορεί να συνεχίσει αυτή η χώρα να πορεύεται; Έχουμε αποτέλεσμα; Και, βέβαια, μίλησε ο εισηγητής της Νέας Δημοκρατίας για ατομική υπευθυνότητα που πρέπει να χτιστεί απέναντι στην ανακύκλωση. Πώς θα χτιστεί η πολιτική υπευθυνότητα; Η σχέση εμπιστοσύνης της πολιτικής απέναντι στους πολίτες πώς θα χτιστεί; Αυτή δεν είναι η αξιοπιστία; Αναρωτιόμαστε γιατί οι πολίτες δεν ακούν τις παραινέσεις της Κυβέρνησης για τον εμβολιασμό, για οτιδήποτε. Μα, αυτά είναι τα προβλήματα, ότι κανείς δεν πιστεύει κανέναν. Και το λέμε «φόρα παρτίδα» οι ίδιοι εδώ, ότι όλοι το ίδιο έκαναν - το ίδιο έκαναν και οι προηγούμενοι - και πορευόμαστε. Το παρόν νομοσχέδιο, λοιπόν, όσο γρήγορα και με αυτές τις διαδικασίες και τους τακτικισμούς συζητήθηκε στη Βουλή, δυστυχώς άλλο τόσο γρήγορα θα ξεχαστεί. Έχουμε μπροστά μας έναν ακόμα ανεφάρμοστο νόμο, εκτός από τις τροπολογίες που αυτές είναι το νομοσχέδιο και από τα αποτελέσματα τα οποία θα παράγουν και πολλές φορές «άνοιξε - κλείσε». Τα έχουμε δει και στον Ποινικό Κώδικα και σε άλλες επιλογές. Είναι γνωστές τακτικές. Θα έχουμε, λοιπόν, ακόμα έναν ανεφάρμοστο νόμο, γιατί έρχεστε με καθυστέρηση να ενσωματώσετε δύο ευρωπαϊκές οδηγίες και βάζετε πολύ φιλόδοξους και άπιαστους στόχους. Εδώ ο εισηγητής της Πλειοψηφίας πρέπει να μας πει το εξής, γατί αναρωτήθηκε, «Μια, βάλαμε υψηλούς στόχους ανακύκλωσης»: Του χρόνου μπορείτε να μας πείτε ποιο θα είναι το ποσοστό; Του χρόνου, όχι το 2025, που πιθανό σε αυτά τα έδρανα θα κάθονται κάποιοι άλλοι. Του χρόνου, τον επόμενο χρόνο. Βάλτε, λοιπόν, κάθε χρόνο τους στόχους και να έρθουμε να τους μετρήσουμε για να δούμε τι πετύχαμε, όχι μόνο για κριτική, αλλά για να διορθώσουμε πολιτικές. Θεσπίζετε, λοιπόν, μια σειρά από υποχρεώσεις στους δήμους - χρηματικές ποινές εάν δεν συμμορφωθούν - οι οποίοι είναι αμφίβολο αν έχουν τα μέσα, τον τρόπο να πετύχουν τους στόχους αυτούς. Τέλος, συνεχίζεται το «ράβε - ξήλωνε» της δικής σας κυβερνητικής πολιτικής των δύο τελευταίων ετών σε θέματα ενέργειας, χωροταξίας και φυσικού περιβάλλοντος. Επιτελικό κράτος, λοιπόν, συνέπεια και καθαροί κανόνες στην αγορά τα ζητούμενα που στην προεκλογική εκστρατεία εσείς οικοδομήσατε ότι είναι οι παθογένειες του πολιτικού μας συστήματος. Και θα αναρωτηθεί κάποιος: Δεν θέλετε - η Αντιπολίτευση - να προχωρήσει η ανακύκλωση στη χώρα; Τώρα να είμαστε σοβαροί. Βεβαίως, θέλουμε να προχωρήσει και είναι ανάγκη, υποχρέωση της χώρας. Αυτές είναι οι αλλαγές που πρέπει να κάνουμε μετά την πανδημία, την κλιματική κρίση. Όμως, με ποιους κανόνες; Ποια αξιολόγηση της μέχρι τώρα πορείας μας; Ποια κοινωνική και οικονομική λογοδοσία στον έλεγχο των συστημάτων ανακύκλωσης; Δεν υπάρχει! Ας το παραδεχτούμε και ας φτιάξουμε ένα σύστημα που θα έχει αυτά τα χαρακτηριστικά. Ποια στήριξη των δήμων, με ποια μέσα, με ποιο ανθρώπινο δυναμικό, με ποιους πόρους; Ποια προετοιμασία για την αξιοποίηση του ανακυκλώσιμου υλικού στην εγχώρια παραγωγή; Θα έχουμε, λοιπόν, ας πούμε καλύτερα αποτελέσματα όσον αφορά την ανάκτηση υλικών. Ποιος θα τα επεξεργαστεί; Εξαγωγές στην Κίνα, σε άλλες αγορές; Τίποτα απ' όλα αυτά τα οποία προανέφερα, δεν περιγράφεται στο παρόν νομοσχέδιο. Απλά βάζετε στόχους, x - large στόχους, ωραία αφηγήματα και τους δήμους να κυνηγάνε αυτούς τους στόχους. Επίσης, τους βάζετε να αγοράσουν εξοπλισμό με χρήματα του δημοσίου, των Ελλήνων φορολογουμένων ή των πόρων που θα έχει η χώρα - τον εξοπλισμό αυτό θα έπρεπε να τους τον παρέχουν τα συστήματα ανακύκλωσης - και όλα καλά. «Νομοθετήσαμε», «βάλαμε στόχους», «εδώ είμαστε», «κάναμε το καθήκον μας», «ενσωματώσαμε ευρωπαϊκές οδηγίες», «εξευρωπαϊστήκαμε». Όλα καλά, λοιπόν, στα λόγια! Αυτό, όμως, κυρίες και κύριοι συνάδελφοι, είναι ότι ο τύπος, δεν είναι η ουσία. Δεν είναι η ουσία το να περάσουν απλώς δύο οδηγίες με στόχους για την ανακύκλωση μέχρι το 2035 και να λέμε ότι θα καθιερώσουμε νέα, ξεχωριστά ρεύματα συλλογής. Η ουσία είναι να μας πει η Κυβέρνηση πού, τελικά, θα καταλήξει όλο αυτό το ανακυκλωμένο υλικό, πώς θα στηθεί ένας νέος, βιώσιμος κλάδος στην ελληνική οικονομία - παραγωγικός κλάδος - με τις κατάλληλες υποδομές υποδοχής και μεταποίησης και τι κάνει για να αποκτήσουμε αυτές τις υποδομές. Η ουσία είναι να μας πει η Κυβέρνηση ποια προστιθέμενη αξία αφήνει στη χώρα η διοχέτευση σημαντικών πόρων από το Ταμείο Ανάκαμψης στα ζητήματα ανακύκλωσης. Μήπως, λοιπόν, ενδιαφέρεστε απλά και μόνο να δείξετε απορρόφηση ευρωπαϊκών κονδυλίων; Η ουσία είναι να υπάρχουν κανόνες και να διασφαλίζεται η αποτελεσματική τήρησή τους. Η ουσία είναι να λειτουργούν και όχι να υπολειτουργούν ή να μισολειτουργούν τα συστήματα ανακύκλωσης. Η ουσία είναι να ανακυκλώνουμε πραγματικά τα χαρτιά και όχι να ανακυκλώνουμε στα χαρτιά. Τύπος είναι να περιμένουμε να ανέβουμε από το είκοσι που είμαστε σήμερα στο πενήντα πέντε μόλις σε τέσσερα χρόνια, το 2025, και στο εξήντα το 2030. Με ξαφνικό διπλασιασμό, τριπλασιασμό; Ας βάλουμε όσο θέλουμε! Η ουσία είναι να ξέρουμε πού θα πηγαίνει το υλικό, πώς και με τι σκοπό θα το ανακυκλώνουμε. Σε αυτόν λοιπόν τον αγώνα και το μπρα ντε φερ τύπου και ουσίας σημειώσατε 1. Άσσος ξερός υπέρ του τύπου είναι το αποτέλεσμα αυτού του νομοσχεδίου. Η ουσία ακόμα παραμένει και θα παραμείνει ζητούμενο και ένα μεγάλο ερωτηματικό, το πώς. Όπως εξακολουθούν να παραμένουν τα ερωτηματικά για τα κακώς κείμενα στον ΕΟΑΝ και την άκρως προβληματική κατάσταση στα συστήματα συλλογικής εναλλακτικής διαχείρισης. Ολόκληρη η Κοινοβουλευτική μας Ομάδα σας έχουμε καταθέσει από τον Δεκέμβρη του 2020 ερώτηση και αίτηση κατάθεσης εγγράφων, η οποία δυστυχώς ακόμα παραμένει αναπάντητη. Ανάμεσα σε αλλά ζητάγαμε να κατατεθούν σειρά στοιχείων που σχετίζονται με τις άδειες, τις υποχρεώσεις και τα πρόστιμα που έχουν επιβληθεί από τον ΕΟΑΝ σε όλα τα συστήματα συλλογικής εναλλακτικής διαχείρισης. Δυστυχώς καμμία απάντηση σε όλα αυτά δεν έχουμε πάρει, ούτε από το Υπουργείο Εσωτερικών ούτε από το Υπουργείο Περιβάλλοντος και Ενέργειας. Θα επιμείνουμε να ζητάμε την αξιολόγηση και την παρουσίαση των αποτελεσμάτων όλων αυτών των συστημάτων ανακύκλωσης. Και βέβαια θα επιμένουμε να ρωτάμε γιατί στρώνετε το έδαφος για την καύση απορριμμάτων και τη δημιουργία δικτύου μονάδων ενεργειακής αξιοποίησης αποβλήτων που προβλέπεται στο άρθρο 63, αναθέτοντας μάλιστα και όλες τις σχετικές αρμοδιότητες στον Υπουργό Περιβάλλοντος, στο Υπουργείο Περιβάλλοντος. Είναι προφανές ότι με την προώθηση της καύσης των αποβλήτων βάζετε εμπόδια στην προσπάθεια διαλογής με ξεχωριστά ρεύματα, τραβάτε το χαλί κάτω από τα πόδια στην πρόληψη, την επαναχρησιμοποίηση και την ανακύκλωση. Υπονομεύετε τους στόχους που προβλέπουν οι ευρωπαϊκές οδηγίες, τις οποίες καλούμαστε σήμερα να ενσωματώσουμε στο Εθνικό Δίκαιο. Ειλικρινά δεν αντιλαμβανόμαστε την χρησιμότητα ενός δικτύου από τρεις, τέσσερις, πέντε μονάδες ενεργειακής αξιοποίησης αποβλήτων τις τεχνικές λεπτομέρειες των οποίων θα ορίζει ο Υπουργός. Υπερηφανεύεστε ότι κλείνετε τις δύο, τρεις τελευταίες λιγνιτικές μονάδες το 2023 και από την άλλη θέλετε να ανοίξετε δύο, τρεις μονάδες καύσης απορριμμάτων ανά την Ελλάδα για αρχή. Οι σύγχρονες αρχές της κυκλικής οικονομίας καθιστούν πλέον αναχρονιστική την καύση πλην ελαχίστων τελικών υπολειμμάτων που θα μπορούσαν να διατεθούν στη βιομηχανία. Υπάρχει ανάγκη για το θέμα αυτό. Γι' αυτό και δεν χρηματοδοτούνται πλέον από ευρωπαϊκούς πόρους. Σε σχέση με το σύστημα «πληρώνω όσο πετάω» αναφέρθηκε και στην ακρόαση των φορέων, ότι μόνο ο δήμος Βούλας - Βάρης - Βουλιαγμένης θα καταφέρει να το εφαρμόσει. Πρακτικά αυτό το σύστημα σημαίνει ότι από τον κάδο κάθε γειτονιάς ή κάθε οικοδομικού τετραγώνου θα πάμε στον κάδο του κάθε νοικοκυριού. Θα πρέπει να αναπτυχθεί ένας αντικειμενικός τρόπος υπολογισμού του βάρους των αποβλήτων ανά κάδο κάθε ιδιοκτησίας. Και μπορεί οι τεχνολογίες να έχουν αναπτυχθεί και να υπάρχουν και να λειτουργούν στο εξωτερικό, αλλά θα χρειαστεί μια τεράστια καμπάνια ενημέρωσης των πολιτών για το τι σημαίνει αυτό για την τσέπη τους και πώς θα εφαρμοστεί στην πόλη, στη γειτονιά, στην κατοικία τους. Αναφορικά τώρα με τις ρυθμίσεις για το φυσικό περιβάλλον που αφορούν τον ΟΦΥΠΕΚΑ με λύπη διαπιστώνουμε ότι οι διατάξεις που έρχονται δεν επιλύουν βασικές εκκρεμότητες για τη φύλαξη των προστατευόμενων μελών των προστατευόμενων περιοχών. Σας είχαμε προτείνει την ανάπτυξη ενός συστήματος προστασίας των περιοχών ανά περιφέρεια με βάση τη μελέτη της «diaNEOsis». Ο κ. Χατζηδάκης προτίμησε τον υδροκέφαλο ΟΦΥΠΕΚΑ που ακόμα είναι υπό σύσταση. Και πριν καλά - καλά συσταθεί ο ΟΦΥΠΕΚΑ, εσείς τροποποιείτε το πλαίσιο λειτουργίας του. Εξαιρετικά πράγματα, μεγάλος προγραμματισμός, μεγάλοι στόχοι! Όπως τροποποιείτε και πρόσφατα ψηφισμένους νόμους σε θέματα πολεοδομίας και χωροταξίας και ξέρω την τροπολογία την οποία κάποιος πρέπει να μελετήσει για να καταλάβει τι ακριβώς προτείνετε. Βασικός στόχος των πολεοδομικών και χωροταξικών διατάξεων του νομοσχεδίου με τις αλλαγές στο ν.4759 είναι η ένταση της εκμετάλλευσης της γης και η πριμοδότηση δυστυχώς των ιδιοκτητών γης και των επενδυτών. Ενισχύεται η δόμηση στα αστικά κέντρα και αυξάνεται η πυκνότητα των πόλεων με τις νέες ρυθμίσεις για τη δημιουργία ζωνών υποδοχής συντελεστή. Μια περιοχή λοιπόν με τετραώροφες πολυκατοικίες χωρίς ιδιαίτερη οικιστική φυσιογνωμία μπορεί να μετατραπεί μέσο μεταφοράς συντελεστή δόμησης σε αστική περιοχή με εξαώροφες πολυκατοικίες. Για παράδειγμα εδώ στην Αθήνα η Κυψέλη ή τα Πατήσια όπου χρειάζεται ανανέωση κτιριακού δυναμικού και αστική αναβάθμιση και αναγέννηση. Το Επιστημονικό Συμβούλιο της Βουλής διατυπώνει μάλιστα ενστάσεις στη ρύθμιση που φέρνετε στο άρθρο 119 και προτείνει συγκεκριμένες αλλαγές και προσθήκες. Θα τις κάνετε δεκτές, κύριε Υπουργέ; Διαφαίνεται επίσης ότι τα ειδικά πολεοδομικά σχέδια που κανονικά παρακάμπτουν τα τοπικά πολεοδομικά σχέδια μόνο σε ειδικές περιπτώσεις, αρχίζουν να γίνονται σύστημα αυτά και κανόνας να ενισχύονται και να κατισχύουν των ειδικών πολεοδομικών σχεδίων, ενώ θα έπρεπε να αποτελούν κατά παρέκκλιση πολεοδομικό σχεδιασμό. Παράλληλα βλέπουμε ότι το περσινό επικοινωνιακό σόου του Πρωθυπουργού και της Κυβέρνησης στο Μάτι δίνει τη θέση του στην παράταση για ένα χρόνο μέχρι τις 23 του Ιούλη του 2022 της παράδοσης του ειδικού πολεοδομικού σχεδίου για τις περιοχές της ανατολικής Αττικής που επλήγησαν από τα γεγονότα το 2018 και το ΤΕΕ που είχε αναλάβει τη μελέτη να ρίχνει τις ευθύνες αλλού γι' αυτή τη μετάθεση και καθυστέρηση. Τι ακριβώς συμβαίνει; Οφείλετε να εξηγήσετε όποια προβλήματα και εάν αντιμετωπίζετε, πρέπει δημόσια να μας πείτε τι ήταν αυτό που δημιουργεί αυτές τις καθυστερήσεις. Και έρχομαι τώρα στις ενεργειακές ρυθμίσεις. Ασφαλώς και διαφωνούμε με την πολιτική ιδιωτικοποίησης του ΔΕΔΔΗΕ που έχετε επιλέξει. Και δεν πρόκειται να ψηφίσουμε καμμία διάταξη που κάνει ένα ακόμα βήμα προς αυτή την κατεύθυνση. Θέλω όμως να σταθώ περισσότερο στη διάταξη για τις εγγυητικές, για τις νέες άδειες φωτοβολταϊκών στις περιοχές με κορεσμένο δίκτυο όπως η Πελοπόννησος, η Κρήτη, η Εύβοια, τα νησιά των Κυκλάδων. Δημιουργούνται αδικίες και έχουμε ζητήσει και με τροπολογία που καταθέσαμε με τον Γραμματέα της Κοινοβουλευτικής μας Ομάδας, τον κ. Κεγκέρογλου να προχωρήσετε σε διορθώσεις. Αδικίες τόσο σε σχέση με την προσαύξηση εγγυητικής κατά ποσοστό 100% σε αυτές περιοχές σε σχέση με το υπόλοιπο δίκτυο της επικράτειας, με αποτέλεσμα το ποσό της εγγυητικής από 16.800 ευρώ να διπλασιάζεται στις 33.600 ευρώ ανά ΜW σχεδόν να αγγίζει τις 35.000 ευρώ που καλούνται να καταβάλλουν οι μεγάλοι παίκτες ανά ΜW. Αλλά αδικίες και σε σχέση με τις ενεργειακές κοινότητες και τα μέλη τους. Δεν συμμεριζόμαστε αυτές τις επιλογές και κάθε άλλο αυτές οι επιλογές αποτελούν βήματα προς την ενεργειακή δημοκρατία. Σας καλούμε για μια ακόμα φορά κύριε Υπουργέ, να δείτε αυτές τις αδικίες και να τις διορθώσετε. Και αν δεν επιφέρετε αλλαγές, τότε οδηγείτε για μια ακόμη φορά την αγορά των φωτοβολταϊκών προς τους μεγάλους επενδυτές και όχι τους μικρομεσαίους και τους μικρούς όπως διατυμπανίζετε ότι κάνετε. Ελπίζω να φέρετε νομοτεχνικές βελτιώσεις έστω και την τελευταία στιγμή. Και αναμένουμε ασφαλώς αυτό που ανακοινώσατε, το νέο νομοθετικό πλαίσιο για τις ενεργειακές κοινότητες, όπως αναμένουμε να λάβουμε απαντήσεις σε μια σειρά από προτάσεις που καταθέσαμε, προτάσεις για την ύπαρξη σχετικής δεσμευτικής πρόνοιας στα τοπικά πολεοδομικά σχέδια, για αύξηση του δείκτη πρασίνου ανά κάτοικο στις ελληνικές πόλεις. Εδώ θα μπορούσατε να βάλετε μετρήσιμους στόχους να αυξηθεί το πράσινο στις ελληνικές πόλεις, στις γειτονιές μας. Επίσης, προτάσεις για να περιέλθουν τα αδήλωτα και αγνώστου ιδιοκτήτη ακίνητα στους δήμους της χώρας και όχι στο δημόσιο για κοινωνική κατοικία, για αποκατάσταση ακτημόνων. Προτάσεις για να μειωθεί στο 6% ο ΦΠΑ για τις υπηρεσίες και τα προϊόντα που σχετίζονται με την ανακύκλωση. Προτάσεις για να γίνει υποχρεωτική από 1-1-2022 η ηλεκτρονική ταυτότητα κτιρίου. Η παράταση που δίνεται, δεν είναι παράταση τριών μηνών, αλλά παράταση μόλις ενός μήνα. Νομίζω ότι είναι ένα θέμα το οποίο αν ξαναέρθουμε εδώ να δώσουμε παράταση, τότε υπηρετούμε - αυτό που διαρκώς λέω - την κρίση εμπιστοσύνης των πολιτών, ότι στο τέλος κάτι θα γίνει και θα δοθεί μία παράταση. Το κάνουμε στις φορολογικές δηλώσεις. Ακόμη προτάσεις για να εξαιρεθούν από την υποχρέωση κατάθεσης εγγυητικής επιστολής οι μικροί υδροηλεκτρικοί σταθμοί και οι σταθμοί βιομάζας και βιοαερίου. Προτάσεις για να επιτραπεί στα σχολεία αν θέλουν να κάνουν επιπλέον ρεύματα πέρα των τριών, του χαρτιού, των τροφίμων και των μπαταριών που θεσπίζει το άρθρο 27. Να κάνω μια αναφορά - που διαρκώς θα το λέω για να ξεκαθαρίσουμε πια το ποιες πολιτικές ακολουθούμε - όσον αφορά το μεγάλο αφήγημα του Ταμείου Ανάκαμψης, του πράσινου αυτού σχεδίου. Σας έχω πει στις επιτροπές - και το λέω και στην ολομέλεια για την καταγραφή - , πως αν δει κανείς τα συγκριτικά στοιχεία των σχεδίων ανάκαμψης των άλλων κρατών - μελών που κατατέθηκαν στην Κομισιόν για χρηματοδότηση από το Ταμείο Ανάκαμψης θα διαπιστώσει ότι η Κυβέρνηση της Νέας Δημοκρατίας δεν μπορεί να πλασάρεται ως ή πιο πράσινη Κυβέρνηση με το εξαιρετικό σχέδιο. Δεν μπορεί να προπαγανδίζει ως πράσινη ανάπτυξη τη διοχέτευση στην πράσινη μετάβαση του 37% των διαθέσιμων πόρων του Ταμείου Ανάκαμψης για την Ελλάδα, την ώρα που σας είπα ότι η Σλοβακία διοχετεύει το 42% η Αυστρία το 59%, το Λουξεμβούργο το 61%, η Δανία το 59% και πάει λέγοντας. Και όπως σας έχω ξαναπεί, δεν είναι μόνο προσωπικό το θέμα αλλά είναι ποιοτικό. Είναι δηλαδή ουσία και όχι μόνο τύπος για το ποσοστό και το στόχο απορρόφησης. Είναι το ερώτημα για το τι προστιθέμενη αξία φέρνουν αυτές οι χρηματοδοτήσεις, για το ποια παραγωγή διαμορφώνουν στον τόπο μας. Τονίζω δε την απορία που μας προκαλεί η εξαγγελία για το μεγαλύτερο από τα εγκεκριμένα έργα που ανακοινώθηκαν και έλαβε το πράσινο φως από το Ταμείο Ανάκαμψης και αφορά την ψηφιοποίηση του αρχείου των υποθηκοφυλακείων. Το φτάσατε στα 242,4 εκατομμύρια. Το 2016 η μελέτη έδειχνε ότι είναι 90 εκατομμύρια. Τι άλλαξε; Πέστε μας ότι αυξήθηκε από τα 90 στα 240, γιατί θα γίνει εκείνο κι εκείνο, για να υπάρχει ένας αντίλογος. Αλλιώς πώς είναι δυνατόν ένα έργο το 2016 να κοστίζει 90 και τώρα να κοστίζει 240; Κυρίες και κύριοι συνάδελφοι, η Κυβέρνηση, προτού μας καταθέσει αυτό το νομοσχέδιο, θα έπρεπε να μας παρουσιάσει την αξιολόγηση επιτέλους όλων των συστημάτων ανακύκλωσης και όλων των σχεδιασμών κάθε επιπέδου, εθνικού, περιφερειακού, τοπικού. Δεν το έκανε. Η Κυβέρνηση, αντί για τους τύπους, θα έπρεπε να δει την ουσία της ανακύκλωσης. Δεν το έκανε. Πολύ φοβάμαι ότι το παρόν νομοσχέδιο έχει μια τιμωρητικού χαρακτήρα κατεύθυνση απέναντι στους δήμους, που δεν θα πιάσουν τους στόχους. Αυτοί θα φταίνε στο τέλος. Στο Κίνημα Αλλαγής λέμε «ναι» στην ανακύκλωση, αλλά «όχι» στην καύση των απορριμμάτων και την αλόγιστη επιβάρυνση των δημοτών. Επιμένουμε να λέμε ότι μια πολιτική για τη διαχείριση των αποβλήτων πρέπει να δίνει έμφαση κατά προτεραιότητα στην πρόληψη, την επαναχρησιμοποίηση, την ανακύκλωση και όχι στην καύση, πρέπει να συνδιαμορφώνεται με τους πολίτες με σκοπό τη διασφάλιση της δημόσιας υγείας, της περιβαλλοντικής προστασίας αλλά τελικά της βελτίωσης της ποιότητας ζωής των πολιτών, να αξιοποιεί την εκτεταμένη πρόσφατη, και όχι παλαιά, ευρωπαϊκή εμπειρία και τεχνολογία, ώστε να επιτυγχάνει το βέλτιστο περιβαλλοντικό και οικονομικό αποτέλεσμα, να θέτει όμως συγκεκριμένους, ρεαλιστικούς στόχους, με εξασφαλισμένους πόρους και δεσμευτικά χρονοδιαγράμματα. Σας ευχαριστώ.
Κι εμείς ευχαριστούμε. Θέλω να υπενθυμίσω ότι θα γίνει μια διακοπή, με βάση το πρόγραμμα και την ομόφωνη απόφαση στη Διάσκεψη των Προέδρων, στις 11.55΄ για να ξεκινήσει η διαδικασία άρσης ασυλίας του κ. Μπογδάνου στις 12.00΄. Πιστεύω ότι θα κρατήσει το πολύ μία ώρα. Τον λόγο θα πάρει ο συνάδελφος κ. Συντυχάκης.
Ευχαριστώ, κύριε Πρόεδρε. Για το Κομμουνιστικό Κόμμα Ελλάδας το οξυμένο πρόβλημα της διαχείρισης των αποβλήτων προστίθεται στα άλλα μεγάλα προβλήματα της υγείας, της μόρφωσης, της ανεργίας, της μισθωτής σκλαβιάς, της κατάργησης των κοινωνικών, εργασιακών, δημοκρατικών δικαιωμάτων του λαού μας. Και το λέμε αυτό, διότι η διαχείριση των απορριμμάτων αποτελεί σήμερα σοβαρή απειλή για τη δημόσια υγεία, καθώς και για την υγιεινή και ασφάλεια των εργαζομένων στην καθαριότητα. Πρόκειται για παράγοντες συνεχούς υποβάθμισης του περιβάλλοντος και της ποιότητας ζωής, που θα επιδεινωθεί ακόμα περισσότερο με τις εντεινόμενες μεθοδεύσεις για την επιβολή της επικίνδυνης για το περιβάλλον και για την υγεία καύσης. Αποτελεί πόλο προσέλκυσης του μεγάλου κεφαλαίου για τις λεγόμενες «πράσινες επενδύσεις», με κριτήριο πάντα τη μεγιστοποίηση των κερδών του και όχι την ικανοποίηση των λαϊκών αναγκών. Είναι ευκαιρία και αποτελεί πεδίο εμπορευματοποίησης και επέκτασης των ιδιωτικοποιήσεων στον χώρο αυτό. Υπό την έννοια αυτή η διαχείριση των απορριμμάτων αποτελούσε πάντα, ιδιαίτερα όμως σήμερα, ένα ακόμα πεδίο γενικευμένης εισπρακτικής επιβάρυνσης του λαού, με παραπέρα αφαίμαξη του λαϊκού εισοδήματος στο όνομα του «πληρώνω όσο πετάω», της πιο ακραίας εκδοχής «ο ρυπαίνων πληρώνει», χειρότερης και από τη λογική του κεφαλικού φόρου με διάφορα τέλη, όπως το ειδικό τέλος ταφής. Η πράσινη ανάπτυξη που διαφημίζει η Κυβέρνηση της Νέας Δημοκρατίας ως στρατηγική κατεύθυνση της Ευρωπαϊκής Ένωσης και για την οποία, όχι μόνο δεν διαφωνούν ο ΣΥΡΙΖΑ και τα άλλα αστικά κόμματα, αφού τους βρίσκει σύμφωνους το σύνολο των ευρωπαϊκών οδηγιών για τη διαχείριση των αποβλήτων, όπως η οδηγία 2008/98 για τα απόβλητα και η οδηγία 1994/62 και οι σχετικές τροποποιήσεις τους, που άλλωστε τις ψήφισαν στο Ευρωπαϊκό Κοινοβούλιο, αλλά επιλέγουν, σαν τις κακές πεθερές να το πω έτσι, να τσακώνονται για το ποιος από τους δύο, Νέα Δημοκρατία και ΣΥΡΙΖΑ, μπορεί καλύτερα να υπηρετήσει τις ανάγκες και τις απαιτήσεις του κεφαλαίου, να εγγυηθεί την κερδοφορία των επιχειρηματικών ομίλων και στον τομέα αυτόν. Προς την κατεύθυνση αυτή, το σύνολο των προτάσεών τους, και της Νέας Δημοκρατίας και του ΣΥΡΙΖΑ, συνιστούν ταυτόχρονα και διαπιστευτήρια προς τον Σύνδεσμο Ελλήνων Βιομηχάνων και τη λυκοσυμμαχία της Ευρωπαϊκής Ένωσης για την πρόθεσή τους από θέση κυβερνητικής πλειοψηφίας για κάθε είδους προνόμια και διευκολύνσεις, που όμως ναρκοθετούν σε κάθε βήμα τις λαϊκές ανάγκες. Για το τι ακριβώς πρεσβεύει το νομοσχέδιο αυτό το ομολογούν οι ίδιοι οι βιομήχανοι στην επιστολή που έστειλαν στην Επιτροπή Παραγωγής και Εμπορίου, ότι όλα όσα περιλαμβάνει αυτό, λέει, βρίσκονται στο επίκεντρο των προτεραιοτήτων για το πράσινο μετασχηματισμό της οικονομίας, σε εναρμόνιση με τις εξελίξεις που σημειώνονται σε ευρωπαϊκό και διεθνές επίπεδο για μια σύγχρονη, αποδοτική ως προς τη χρήση των πόρων, ανταγωνιστική και χωρίς αποκλεισμούς οικονομία. Νομίζω ότι τα επιπλέον λόγια περιττεύουν. Το νομοσχέδιο, πολύ συγκεκριμένα, προβλέπει πρώτον, την ενεργοποίηση των αντιλαϊκών χαρατσιών, που είχε προβλέψει ο ΣΥΡΙΖΑ με τον ΕΣΔΑ, τον Εθνικό Σχεδιασμό για τη Διαχείριση Απορριμάτων δηλαδή, το 2015 με το γνωστό σλόγκαν «πληρώνω όσο πετάω», το οποίο θα εφαρμόζεται μόνο για τα δημοτικά απορρίμματα, ενώ τα σύνθετα τουριστικά καταλύματα, τα κύρια ξενοδοχειακά καταλύματα άνω των εκατό κλινών και των βιομηχανικών εγκαταστάσεων θα μειωθούν δραστικά και θα απαλλαγούν από τον σημερινό τρόπο υπολογισμού των ανταποδοτικών τελών. Το περιβόητο «τέλος ταφής» στα δημοτικά απόβλητα, άλλο ένα χαράτσι στις πλάτες των δημοτών, το οποίο από 20 ευρώ τον τόνο το 2022 θα εκτιναχθεί το 2027 στα 55 ευρώ τον τόνο. Εδώ μιλάμε για μια πραγματική ληστεία, λεία της οποίας θα αποδίδεται μέσω των ΦΟΔΣΑ σε ειδικό λογαριασμό του Εθνικού Οργανισμού Ανακύκλωσης, ενός οργανισμού που από τροχονόμος των μπλε κάδων εξελίσσεται σε φοροεισπράκτορα του χαρατσιού ταφής, άλλων τελών και εισφορών, που επιβαρύνουν είτε έμμεσα είτε άμεσα τα λαϊκά στρώματα, καθώς επίσης και σε διοικητικό δερβέναγα - ελεγκτή των δήμων και των ΦΟΔΣΑ. Οι δήμοι από 1-1-2022, με αναβάθμιση των Κέντρων Διαλογής και Ανακύκλωσης Υλικού, αναλαμβάνουν και το κόστος επεξεργασίας των υπολειμμάτων, αυτών των ΚΔΑΥ, είτε μέσω των μονάδων επεξεργασίας αποβλήτων είτε μέσω των εργοστασίων καύσης. Υποχρεώνονται, επιπλέον, οι δήμοι με πληθυσμό άνω των είκοσι χιλιάδων κατοίκων, εκτός από τα πράσινα σημεία, να δημιουργήσουν μέχρι το 2023 νέες κτιριακές υποδομές, τα λεγόμενα Κέντρα Δημιουργικής Επαναχρησιμοποίησης Υλικών, για να δέχονται μεταχειρισμένα αντικείμενα κάθε είδους, ηλεκτρονικού και ηλεκτρικού εξοπλισμού, παιχνίδια, έπιπλα, ποδήλατα, βιβλία και ούτω καθεξής. Θα χωροθετούνται σε περιοχές με χρήσεις γενικής κατοικίας, και πολεοδομικού κέντρου και παραγωγικών δραστηριοτήτων, σε οικόπεδα μέχρι τετρακόσια μέτρα και όλα αυτά φυσικά με λεφτά των δήμων, δηλαδή των δημοτών. Δεύτερον, προβλέπει το νομοσχέδιο νέα κίνητρα και φοροαπαλλαγές για το κεφάλαιο μέσω δωρεών αλλά και επιχορηγήσεις των ιδιοκτητών των ΚΔΑΥ για τον εκσυγχρονισμό, δήθεν, των εγκαταστάσεών τους με τον λογαριασμό να πηγαίνει στα λαϊκά νοικοκυριά. Τρίτον, μετονομάζει τα εργοστάσια καύσης σε μονάδες ενεργειακής αξιοποίησης, όπως θέλει να τα βαφτίζει, σε μια προσπάθεια να επιταχύνει την κερδοφόρα για το κεφάλαιο υλοποίησή τους. Φυσικά, η λειτουργία και συντήρηση των μονάδων αυτών υπάγεται στις αρμοδιότητες των ΦΟΔΣΑ, που σημαίνει όμως σε απλά ελληνικά ότι η εταιρεία που θα λειτουργεί τη μονάδα θα πληρώνεται από τους ΦΟΔΣΑ, δηλαδή από τους δήμους - μέλη του, δηλαδή από τα λαϊκά νοικοκυριά. Τέταρτον, το οποίο όμως δεν τρώγεται με τίποτα, είναι η αθλιότητα στο άρθρο 20 της παραγράφου 2Γ, που προβλέπει την ενθάρρυνση της δωρεάς και την αναδιανομή τροφίμων με προτεραιότητα στην ανθρώπινη διατροφή, έναντι της χρήσης τους ως ζωοτροφών και στην εκ νέου μεταποίηση σε προϊόντα που δεν προορίζονται για διατροφή. Και η ντροπή εδώ κοκκίνησε. Πέμπτον, απουσιάζει και σε αυτό το σχέδιο νόμου κάθε μέτρο με συγκεκριμένες δεσμεύσεις και περιορισμούς στην ασυδοσία του βιομηχανικού κυρίως κεφαλαίου να ρυπαίνει κατά βούληση με τα επικίνδυνα απόβλητά του. Αντίθετα προσθέτει διατάξεις που διευκολύνουν την ασυδοσία του, όπως παρεκκλίσεις και αιρεσιμότητες που τίθενται ώστε να επιτρέπεται αντί να απαγορεύεται η ανάμειξη επικίνδυνων αποβλήτων. Διατηρείται η διάταξη του άρθρου 227 του «ΚΛΕΙΣΘΕΝΗ», του νόμου ΣΥΡΙΖΑ δηλαδή, με την οποία δίνεται η δυνατότητα αποδοχής και επικίνδυνων αποβλήτων στους ΧΥΤΑ των ΦΟΔΣΑ. Έκτον, τα ΚΔΑΥ μεσαίου και μεγάλου μεγέθους όχι μόνο αναβαθμίζονται μηχανολογικά, αλλά εντάσσουν στα ανακτώμενα υλικά και το RDF SRF. Αυτό συνεπάγεται αύξηση της λειτουργικής δαπάνης των ΚΔΑΥ που θα αποσπάται από τα λαϊκά νοικοκυριά. Έβδομον, τα γνωστά πράσινα σημεία μετονομάζονται, όπως λέει, σε γωνίες ανακύκλωσης. Θα φυτεύονται πλέον παντού ακόμα και στους παραδοσιακούς οικισμούς. Θα συλλέγονται από βρώσιμα λίπη και έλαια, από απόβλητα ηλεκτρονικού εξοπλισμού μέχρι απόβλητα φορητών ηλεκτρικών στηλών και άλλα επικίνδυνα υλικά. Είναι φανερό ότι αυτές οι χρήσεις, που έρχονται να καταλάβουν ελεύθερους χώρους πολύτιμους για την ποιότητα ζωής του λαού και της νεολαίας που ζουν σε πυκνά δομημένα αστικά κέντρα, θα επιδεινώσουν ακόμα περισσότερο τους όρους διαβίωσής τους. Όγδοο, ανατρέπεται η αρχή που προσδιόριζε ότι η έκδοση ΑΕΠΟ, δηλαδή οι εγκρίσεις περιβαλλοντικών όρων, για έργα επεξεργασίας αποβλήτων προηγείται κάθε άλλης πράξης της διοίκησης σχετικής με την εκτέλεσή τους. Η μοναδική δηλαδή πλέον προϋπόθεση είναι η ΑΕΠΟ να λαμβάνεται πριν από την έναρξη των εργασιών, δηλαδή μετά τη δημοπράτηση του έργου και την ολοκλήρωση της διαδικασίας ανάθεσης. Ουσιαστικά την όλη αυτή διαδικασία έκδοσης των περιβαλλοντικών όρων θα μπορεί να διεκπεραιώνει ο ίδιος ο ανάδοχος του έργου, έχοντας έτσι τη δυνατότητα να αλλάζει εκ των υστέρων βασικά στοιχεία των τευχών δημοπράτησης ακόμα και να αναλαμβάνει ο ίδιος μέσω της οικείας μελέτης περιβαλλοντικών επιπτώσεων τη χωροθέτηση τους. Απ' όλα τα παραπάνω είναι πασίδηλο ότι το νομοσχέδιο υπηρετεί φιλομονοπωλιακές επιδιώξεις, δηλαδή την εμπορευματοποίηση των απορριμμάτων με την ολοκληρωτική παράδοση του τομέα επεξεργασίας και μάλιστα με τη μέθοδο της καρκινογόνας καύσης, ανακύκλωσης και τελικής διάθεσης των απορριμμάτων στο μεγάλο κεφάλαιο. Ως βιτρίνα για να κάνουν πιο εύπεπτες αυτές τις επιδιώξεις εμφανίζει η Κυβέρνηση την ανάγκη εκσυγχρονισμού και βελτίωσης του πλαισίου για τη διαχείριση των αποβλήτων, τη μεγαλύτερη τάχα μου ανακύκλωση για την προστασία του περιβάλλοντος. Κάθε άλλο όμως. Ο πυρήνας αυτής της επιδίωξης είναι η ανάδειξη των αποβλήτων ως πόρου ικανού να εξασφαλίσει μέσω της διαχείρισής του και τη χρήση των νέων τεχνολογιών το αναγκαίο ποσοστό κέρδους για τα κεφάλαια που λιμνάζουν αναξιοποίητα, αλλά και να αποτελέσει στη συνέχεια πρώτη ύλη για την επικερδέστερη δραστηριότητα άλλων κλάδων της καπιταλιστικής οικονομίας. Λέτε ψευδώς και παραπλανητικά στην αιτιολογική έκθεση ότι με τη θέσπιση ενός ολοκληρωμένου πλαισίου διαχείρισης των αποβλήτων θα επιτευχθεί η προσαρμογή στις απαιτήσεις της κυκλικής οικονομίας. Σημειωτέον βέβαια την κυκλική οικονομία την υιοθετείτε και την προπαγανδίζετε όλοι σας ως σωτήρια λύση για το περιβάλλον. Όλως τυχαίως την πλασάρει η Ευρωπαϊκή Ένωση και την αναζητούν διακαώς οι βιομήχανοι. Ποια είναι όμως η αλήθεια, την οποία κρύβετε όλοι σας επιμελώς; Ότι με την κυκλική οικονομία επιχειρείτε να κάνετε τις πράσινες business πιο εύπεπτες στον λαό, για να αποκτήσουν μεγαλύτερα κέρδη τα πράσινα επιχειρηματικά κοράκια του κλάδου, για να τροφοδοτηθούν οι διάφοροι βιομηχανικοί κλάδοι με φτηνές εναλλακτικές, τις λέτε, πρώτες ύλες και καύσιμα, μέσω της ενεργειακής καύσης από την επεξεργασία των αστικών αποβλήτων και των αποβλήτων των βιομηχανιών σε βάρος όμως του περιβάλλοντος και της υγείας του λαού μας. Ανοίγει διάπλατα ο δρόμος στην καύση των απορριμματογενών καύσιμων RDF - SRF μαζί και των υπολειμμάτων από τις μονάδες επεξεργασίας των σύμμεικτων αποβλήτων. Το βασικό, όπως φαίνεται, είναι η επαναχρησιμοποίηση των χρήσιμων αποβλήτων και η εξαφάνιση των μη χρήσιμων με το μικρότερο δυνατό κόστος - την καύση δηλαδή - καταλήγοντας σε καταστροφικές συνέπειες για τη δημόσια λαϊκή υγεία και το περιβάλλον. Και οι δύο αυτές πλευρές βέβαια αποτελούν τεράστια πηγή κερδών για τους μονοπωλιακούς ομίλους. Η καύση των απορριμμάτων μέχρι σήμερα χρησιμοποιείται ήδη από την τσιμεντοβιομηχανία ΑΓΕΤ για την παραγωγή ενέργειας σύμφωνα με το θεσμικό πλαίσιο που διαμόρφωσαν προηγούμενες κυβερνήσεις από το 2012 και εμπλούτισε στη συνέχεια ο ΣΥΡΙΖΑ. Στο πλαίσιο αυτό προβλέπονται δεκαεπτά νέες εγκαταστάσεις σε δυτική Αττική, Πάτρα, Βόλο, Λαμία, Έβρο, Λέσβο, Χαλκίδα, Λάρισα, Ηράκλειο, Αγρίνιο, Σητεία, Χερσόνησο Κρήτης, Μύκονο, Φωκίδα, Άνδρο, Τήνο, Κεφαλονιά. Τα λεγόμενα αντισταθμιστικά οφέλη που τάζει η Κυβέρνηση και τα δέλεαρ των εταιρειών με τη μορφή χορηγίας από κατασκευή αθλητικών εγκαταστάσεων μέχρι ανακαινίσεις σχολείων και πάει λέγοντας είναι το τυράκι στη φάκα για να εξαγοράσουν τη λαϊκή συνείδηση και να υφαρπάξουν την ανοχή του κόσμου στο έγκλημα που διαπράττουν. Στον ίδιο σχεδιασμό βέβαια είναι και η ενεργειακή αξιοποίηση της χωματερής στη Φυλή, που σκορπάει τον καρκίνο στη δυτική Αττική, δηλαδή η επιλογή της καύσης των αποβλήτων την οποία ήδη έχει προαναγγείλει ο Περιφερειάρχης Αττικής. Βέβαια όσα δεν τολμούν να ψελλίσουν ή επιμελώς κρύβουν τόσο η Νέα Δημοκρατία όσο και ο ΣΥΡΙΖΑ, κυβερνητικά και αντιπολιτευτικά επιτελεία, τα αποκαλύπτουν χωρίς κομπασμούς τα επιτελεία της Ευρωπαϊκής Ένωσης. Για τα απόβλητα, έλεγε πριν από χρόνια ο Επίτροπος για το περιβάλλον σε ένα περιοδικό ότι, στην κυριολεξία υπάρχει χρυσάφι. «Στόχος μας η μετάβαση προς μια κυκλική οικονομία και με την αξιοποίηση των επιχειρηματικών ευκαιριών διασφαλίζοντας πρόσβαση στα υλικά που χρειάζονται οι βιομηχανίες, δημιουργώντας νέες θέσεις εργασίας και παράγοντας οικονομική μεγέθυνση». Το κεφάλαιο είναι το πρώτο που βλέπει τα απορρίμματα ως εμπόρευμα. Τα απορρίμματα μπορεί να φαντάζουν περιττά για τον παραγωγό τους, αλλά δεν είναι άχρηστα. Μπορούν να επανεπενδυθούν στην οικονομία. Όχι φυσικά γιατί τους έπιασε ο πόνος για την υγεία και το περιβάλλον, αλλά γιατί είναι ένας επικερδής τομέας για τους επιχειρηματικούς ομίλους. Το πρόβλημα λοιπόν που θέλουν να λύσουν τα όργανα της Ευρωπαϊκής Ένωσης για λογαριασμό των επιχειρηματικών ομίλων στον κλάδο είναι το πώς η εκμετάλλευση των αποβλήτων θα φέρει αμύθητα κέρδη. Και η Ευρωπαϊκή Επιτροπή έχει εκτιμήσει ότι από το 2013 η συνολική παραγωγή αποβλήτων στην Ευρωπαϊκή Ένωση ανήλθε σε 2,5 δισεκατομμύρια τόνους από τα οποία 1,6 δισεκατομμύριο τόνοι δεν επαναχρησιμοποιήθηκαν ούτε ανακυκλώθηκαν και κατά συνέπεια χάθηκαν ως κερδοφόρα εκμετάλλευση για τους επιχειρηματικούς ομίλους. Με βάση λοιπόν τα παραπάνω θεωρούμε ότι η καταψήφιση και επί της αρχής, αλλά και επί του συνόλου των άρθρων του σχεδίου νόμου είναι δεδομένη από το Κομμουνιστικό Κόμμα Ελλάδας. Στο ζήτημα λοιπόν των απορριμμάτων και γενικότερα του περιβάλλοντος έχουν διαμορφωθεί δύο εντελώς διαφορετικές αντιλήψεις που συγκρούονται μεταξύ τους και είναι ιδιαίτερα εμφανής. Αλλιώς αντιλαμβάνεται το θέμα της διαχείρισης των απορριμμάτων ο κόσμος του μόχθου και της δουλειάς και με εντελώς διαφορετικό τρόπο συμπεριφέρονται απέναντί του με τις πολιτικές που υλοποιούν οι κυρίαρχες δυνάμεις, το πολυεθνικό κεφάλαιο, η Ευρωπαϊκή Ένωση, η Κυβερνήσεις σας και που εκφράζει ένα ολόκληρο σύστημα, αυτό που υπηρετείτε. Οι πρώτοι, όλο και πιο πολλοί συνειδητοποιούν ότι αυτό που ονομάζεται περιβάλλον, δηλαδή ο άμεσος αλλά και ο ευρύτερος χώρος όπου εργάζονται δημιουργούν, ονειρεύονται, ξεκουράζονται χρειάζεται ιδιαίτερη προσοχή και φροντίδα, χρειάζεται τη βοήθειά τους για την υπεράσπιση του, για την προστασία του και την αναβάθμισή του. Οι δεύτεροι, που παρά τις κατά καιρούς διαβεβαιώσεις και δεσμεύσεις, με τη δράση τους αποκαλύπτουν ότι το περιβάλλον δεν είναι τίποτε παραπάνω γι' αυτούς παρά η πηγή - κάθε άλλο παρά ανεξάντλητη - άμβλυνσης και καταλήστευσης φυσικών πόρων. Είναι γνωστό σε όσους παρακολουθούν τις τοποθετήσεις μας ότι η κριτική του ΚΚΕ δεν είναι ευκαιριακή και δεν υπαγορεύεται από τις όποιες συγκυρίες, δεν μεταλλάσσεται υπακούοντας σε μικροκομματικά οφέλη κατά τη συνηθισμένη πρακτική των άλλων κομμάτων. Πατάει γερά πάνω στην συνολικότερη αντίληψή μας, του κόμματός μας, για την οργάνωση της κοινωνίας. Είναι ξεκάθαρο για μας ότι η διαχείριση των απορριμμάτων με κριτήριο όμως για το πώς θα προστατεύσει το περιβάλλον, την υγεία και πώς θα ικανοποιήσει τις λαϊκές και να προστατέψει και το λαϊκό εισόδημα μπορεί να γίνει μόνο στο πλαίσιο ενός άλλου ριζικά διαφορετικού δρόμου ανάπτυξης. Αυτός ο δρόμος ανάπτυξης, όμως, προϋποθέτει άλλη εξουσία, άλλη οικονομία. Θα καταργεί τις αιτίες που δημιουργούν και οξύνουν τα σημερινά προβλήματα και δεν είναι άλλες αυτές οι προϋποθέσεις από τον κεντρικό σχεδιασμό, τον ενιαίο κρατικό φορέα κατασκευών που θα υλοποιεί έργα που θα ικανοποιούν συνδυασμένα σύγχρονες λαϊκές ανάγκες.
Κύριε Συντυχάκη, μαζέψτε το λίγο.
Το μαζεύω όσο το μάζεψαν και οι υπόλοιποι, κύριε Πρόεδρε.
Οι υπόλοιποι δυο δεν εξάντλησαν τον χρόνο τους. Και οι δυο που τον υπερέβησαν ήταν δεκαεπτά λεπτά.
Εντάξει, αν θεωρείτε ότι το ένα λεπτό είναι αυτό που…
Συνεχίστε, απλά…
…βάζει εμπόδια στη συνολική διαδικασία, να σταματήσω εδώ και να πω…
Όχι, όχι συνεχίστε, ούτως ή άλλως έχετε και τη δευτερολογία.
Εντάξει, στη δευτερολογία θα μου δοθεί η ευκαιρία να πω πολύ περισσότερα πράγματα σε σχέση με την πρόταση του ΚΚΕ.
Βεβαίως.
Επαναλαμβάνω ότι το ΚΚΕ καταψηφίζει και επί της αρχής και επί των άρθρων. Ευχαριστώ.
Έχει ζητήσει τον λόγο ο κ. Βελόπουλος. Επειδή ενημερώθηκα, κύριε Πρόεδρε, ότι έχετε μια πραγματικά επείγουσα εργασία, δέχομαι τη διακοπή της ροής. Διότι αυτό δεν είναι σωστό απέναντι συναδέλφων. Εκείνο, όμως, στο οποίο δεν μπορώ να κάνω αλλιώς είναι ο χρόνος. Θα είστε συνεπής στο δεκαπεντάλεπτο του χρόνου σας γιατί θα περιμένουν απ' έξω εκατόν είκοσι συνάδελφοι για να μπουν να ψηφίσουν. Ορίστε, έχετε τον λόγο.
Ευχαριστώ πολύ, κύριε Πρόεδρε. Θα ήθελα στην αρχή της ομιλίας μου να αναφερθώ στη μεγάλη μπίζνα που λέγεται ανακύκλωση. Ένα δισεκατομμύριο ευρώ μπίζνα. Τεράστια μπίζνα. Ξέρετε, δεν είναι κακό να κάνεις μπίζνες, κακό είναι να νομοθετεί μια Κυβέρνηση για να κάνουν μπίζνες οι επιχειρηματίες. Αυτό είναι το πρόβλημα στην ελληνική πολιτική σκηνή εδώ και δεκαετίες, όπου η ελίτ και οι ολιγάρχες βολεύονται διά της νομίμου οδού να κάνουν ό,τι θέλουν αυτοί. Αυτό που δεν μας λέει η Κυβέρνηση εδώ είναι τα σημαντικότερα. Πρώτον, τι γίνεται με τα υλικά. Γιατί αυτή η νομοθέτηση επιτρέπει εγκατάσταση σε δασικές εκτάσεις ακόμα και ανεμογεννητριών. Αυτός ο καημός με τις ανεμογεννήτριες ειλικρινά με εκπλήσσει και το λέω αβίαστα. Ποτέ μου δεν μπόρεσα να καταλάβω γιατί πρέπει η Ελλάδα να γεμίσει με ανεμογεννήτριες για να κερδίζει δισεκατομμύρια ευρώ η Γερμανία. Θα μπορούσαμε να τις παράγουμε εμείς τις ανεμογεννήτριες, αν πραγματικά ήθελε η Κυβέρνηση να βοηθήσει την ελληνική οικονομία. Ούτε αυτό, όμως, κάνατε. Σας πρόλαβε βέβαια η κ. Σακελλαροπούλου, η Πρόεδρος της Δημοκρατίας, όπου κατά το παρελθόν είχε γνωμοδοτήσει το Σ.τ.Ε. ότι σε καμένες εκτάσεις μπορεί κάποιος να βάλει ανεμογεννήτριες. Σύμφωνα με εκτιμήσεις η βιομηχανία αιολικής ενέργειας θα παράγει διακόσιες είκοσι πέντε χιλιάδες τόνους απόβλητα έως το 2034. Πού θα τα πάτε αυτά τα απόβλητα; Έχετε ενημερώσει τον ελληνικό λαό; Έχετε επενδύσει σε μια τεράστια φούσκα που λέγεται πράσινη ενέργεια και πράσινα άλογα. Το λέω ευθέως. Βέβαια το 2034 πολλοί από εσάς δεν θα είστε εδώ. Ο Πρωθυπουργός μπορεί να μην υπάρχει καν ως πολιτικό πρόσωπο, όπως ήρθαν και έφυγαν πολλοί. Θα υπάρχει η Ελλάδα, θα υπάρχουν οι Έλληνες! [[Χειροκροτήματα από την πτέρυγα της Ελληνικής Λύσης]] Δεν είναι και ο Υπουργός εδώ ο κ. Σκρέκας, συμπαθής κατά τα άλλα. Άρθρο 38. Τέλος τα φις. Ποιος το πληρώνει; Ποιος θα πληρώσει το τέλος στα φις; Μας λέτε; Άρθρο 44. Πώς θα επιλέγονται οι ιδιωτικές εταιρείες που θα επεξεργάζονται τα απόβλητα με απευθείας αναθέσεις ή διαγωνισμούς; Άρθρο 129. Προετοιμασία ολοκληρώσεως ξεπουλήματος της ΔΕΗ. Ιδιωτικοποίηση - λέει - δικτύου διανομής. Είστε με τα καλά σας; Λέγατε εδώ με τον κ. Χατζηδάκη ότι κάνατε ό,τι κάνατε για να μειωθεί η τιμή του ρεύματος. Αυξήθηκε 36% και αυξάνεται και άλλο και αναγκάστηκε η ΡΑΕ να κάνει παρέμβαση. Αποτύχατε με τη ΔΕΗ, διασύρατε τη ΔΕΗ, κλείσατε τη ΔΕΗ και να σας πω και κάτι; Αν πραγματικά θέλατε να κάνετε ανεμογεννήτριες στη χώρα μας, η «ΛΑΡΚΟ» δεν έπρεπε να ξεπουληθεί. Η «ΛΑΡΚΟ» δεν έπρεπε να ξεπουληθεί γιατί βασικό υλικό για να κάνεις ανεμογεννήτριες προέρχεται από τη «ΛΑΡΚΟ». Γι' αυτό και λέω ότι κάτι δεν πάει καλά. Άρθρο 110. Η απαγόρευση διάθεσης δασικών εκτάσεων δεν ισχύει για τις ανανεώσιμες πηγές ενέργειας. Για πείτε μου, κύριοι συνάδελφοι, εσείς σε ένα πυκνό δάσος σε ένα βουνό πώς μπορεί αν πάει μια ανεμογεννήτρια πάνω; Δεν θα ξηλώσετε το δάσος για να περάσουν τα μεγάλα φορτηγά; Δεν θα ξηλώσετε το πράσινο που είναι πνεύμονας ζωής για μια ολόκληρη περιοχή που λέγεται Ελλάδα; Τι νομοθετείτε εδώ; Γιατί ο καθένας λέει είναι μια ανεμογεννήτρια. Είναι δέκα ανεμογεννήτριες πάνω στο βουνό. Για να περάσουν πάνω δεν πάνε με ελικόπτερα. Πενήντα μέτρα έλικα έχει. Πενήντα μέτρα! Σας τα λέω όλα αυτά γιατί πιέζει ο χρόνος, θα μπορούσα να πω πολλά περισσότερα, θα πάμε λίγο στην οικονομία. Πραγματικά κάνατε τραγικά λάθη. Ειλικρινά απορώ πως ακόμη και οι φιλότιμοι, οι αξιοπρεπείς Βουλευτές της Νέας Δημοκρατίας στηρίζουν την φαύλη πολιτική της Κυβέρνησης στα ζητήματα της οικονομίας. Πώς τους στηρίζετε; [[Χειροκροτήματα από την πτέρυγα της Ελληνικής Λύσης]] Χαίρονταν οι Υπουργοί γιατί πήραν 16 δισεκατομμύρια, δηλαδή, 4 δισεκατομμύρια δανεικά. Επιμένετε να χαίρεστε γιατί παίρνετε δανεικά. Βγήκαν οι Υπουργοί στο Twitter και λέγανε πήραμε 4 δισεκατομμύρια όταν έχουμε χάσει 16 δισεκατομμύρια το 2020 από το έλλειμα και φαίνεται και 12 δισεκατομμύρια το πρώτο εξάμηνο του 2021, δηλαδή, είμαστε μέσα 16 δισεκατομμύρια και 12 δισεκατομμύρια, 36 δισεκατομμύρια. Πήρατε 4 δισεκατομμύρια και χαίρεστε. Είναι απίστευτα αυτά που κάνετε. Λάθη συνεχώς. Βγήκαν οι Υπουργοί της Νέας Δημοκρατίας και χαίρονταν, γιατί το Διεθνές Νομισματικό Ταμείο, λέει, έκανε καλή αξιολόγηση. Το Διεθνές Νομισματικό Ταμείο προβλέπει συγκεκριμένα πράγματα. Ανάπτυξη 3,3% εφέτος, εκτόξευση στο 5,4% το 2022 και χαίρεστε. Χαίρεστε, αλλά δεν ξέρετε εσείς στη Νέα Δημοκρατία πού οφείλεται αυτή η εκτόξευσις. Θα σας το πω εγώ. Στο ξεπούλημα δημόσιας περιουσίας. Ξεπουλάτε ό,τι υπάρχει και τα λεφτά αυτά φαίνονται ως ανάπτυξη. Δεν είναι ανάπτυξη μέσω παραγωγής πλούτου. Δεν παράγουμε προϊόντα για να πούμε ότι υπάρχει ανάπτυξη πραγματική, ψευδεπίγραφη ανάπτυξη είναι, όχι από επενδύσεις. Βέβαια, αυτό που πρέπει να σας πω για ακόμη μία φορά και το επεσήμανε ο κ. Βιλιάρδος πολλάκις εις το ελληνικό Κοινοβούλιο είναι ότι η σπατάλη 41 δισεκατομμυρίων ευρώ από την πλευρά της Κυβέρνησης με τα δανεικά θα αγγίξει περίπου τα 70 δισεκατομμύρια επιστρεφόμενα, τα δανεικά έχουν τόκους. Παίρνετε δάνεια, δίνετε στον κόσμο όσα δίνετε, σε φίλους περισσότερο, αλλά αυτά με τους τόκους θα πάνε στα 70 δισεκατομμύρια. Ποιος θα τα πληρώσει; Τα παιδιά σας; Εμείς; Τα παιδιά και τα εγγόνια των Ελλήνων. Τους ξαναπτωχεύετε ακόμη μια φορά. Και θα σας πω το εξής. Θα οδηγήσετε για ακόμη μια φορά την Ελλάδα στο Διεθνές Νομισματικό Ταμείο μέσω ESM, με πολύ πιο αυστηρά μνημόνια. Προειδοποιεί η Ελληνική Λύση, με την πολιτική της Νέας Δημοκρατίας έρχονται νέα μνημόνια, προβλέπουμε δύσκολες στιγμές και ημέρες για τους Έλληνες. Και ξέρετε πού θα χρεώσετε την ανικανότητα σας; Θα σας το πω τώρα. Στην πανδημία. Θα λέτε ότι φταίει η πανδημία. Δεν φταίει η πανδημία του κορονωϊού, φταίει η πανδημία και η ανοησία των επιλογών της Νέας Δημοκρατίας που είναι μη οικονομικές αναπτυξιακές πολιτικές. [[Χειροκροτήματα από πτέρυγα της Ελληνικής Λύσης]] Η Κυβέρνηση περίμενε θετική αξιολόγηση από τον οίκο «FITCH». Διάβαζα τους Υπουργούς πριν ανακοινώσουν. Έρχονται τα καλά, έλεγαν οι Υπουργοί. Από την άλλη πλευρά, όμως, η κατάσταση ήταν απογοητευτική. Η οικονομική αποτυχία δεν μπορεί να κρυφτεί διεθνώς πίσω από μία πανδημία στην οποία και σε αυτή αποτύχατε οικτρά, παρά τη χειραγώγηση που κάνατε στα ΜΜΕ. Στην έκθεση του Διεθνούς Νομισματικού Ταμείου - είναι κάτι που χάρηκα ιδιαίτερα - επιμένουν στη δημιουργία Bad Bank. Εδώ και ενάμιση χρόνο και πλέον η Ελληνική Λύση με συγκεκριμένες προτάσεις σας είπε για να μη χάσουν τα σπίτια τους οι Έλληνες, για να μη χάσουν τις περιουσίες τους, κάντε μια Bad Bank στα πρότυπα της αμερικανικής επιλογής της δεκαετίας του '30- '40, τότε που δεν χάθηκαν σπίτια και περιουσίες Αμερικανών. Δεν μας ακούσατε. Και έρχεται μετά από χρόνια το ΔΝΤ και επιβεβαιώνει το ολοκληρωμένο πρόγραμμα της Ελληνικής Λύσης, τετρακοσίων σελίδων. Bad Bank να σώσουμε τα σπίτια των Ελλήνων. Καμμία κατάσχεση σπιτιού. Δεν υπάρχει άλλη λύση. [[Χειροκροτήματα από την πτέρυγα της Ελληνικής Λύσης]] Και για να καταλάβετε τι λάθη κάνετε με τους επενδυτές σας, σε αυτή τη χώρα που λέγεται Ελλάδα, δυστυχώς, όλοι οι επενδυτές οι ολιγάρχες είναι κρατικοδίαιτοι. Δεν έχουν αφήσει από περίπτερο που να μην το ελέγχουν μέχρι διυλιστηρίου. Από βελόνα, μέχρι και οτιδήποτε παράγεται στη χώρα το ελέγχουν οι ολιγάρχες, πέντε, έξι κρατικοδίαιτοι. Ο Λάτσης έδωσε 915 εκατομμύρια ευρώ για να αγοράσει το Ελληνικό. Ήδη, κατά τη «LAMDA», έχει προπωλήσει 700 εκατομμύρια διαμερίσματα. Από τα δάνεια ελληνικών τραπεζών και ομολογιακό πήρε 2,6 δισεκατομμύρια. Τέτοιες μπίζνες μόνο αφρικανικές χώρες κάνουν. Μόνο σε χώρες της Αφρικής γίνονται αυτές οι μπίζνες αποικιοκρατικού χαρακτήρα στον οποίο συμφωνήσατε και το Κίνημα Αλλαγής και ο ΣΥΡΙΖΑ και η Νέα Δημοκρατία, γιατί είστε ακριβώς ίδιοι και δεν έχετε τίποτα διαφορετικό! Και γι' αυτό, όπως λέει και το ΚΚΕ - ήρθε στη γραμμή μας - θα συγκυβερνήσετε μετά τις εκλογές. Έρχεται η τρικομματική πραγματική κυβέρνηση η οποία θα εντέλλεται από τους Γερμανούς. Λάθη στην οικονομία. Επιδότηση επιχειρήσεων εστίασης, κεφάλαιο προγράμματος 330 εκατομμύρια. Μη επιστρεπτέα. Έναρξη αιτήσεων 14 Μαΐου. Έως σήμερα μόνο τετρακόσιες αιτήσεις από τις τριάντα χιλιάδες έχουν επιδοτηθεί με επτάμισι εκατομμύρια, μόνο στην εστίαση. Ερωτήσεις: Με ποια κριτήρια γίνεται η επιλογή των επιχειρήσεων; Με κομματικά; Πού οφείλονται οι καθυστερήσεις; Και μπορεί να βγάλουμε και συμπεράσματα. Έχει δημιουργηθεί αθέμιτος ανταγωνισμός μεταξύ αυτών που έλαβαν την επιδότηση και αυτών που εκκρεμεί η εκταμίευση. Το πρόγραμμα που είναι κεφάλαιο κίνησης καθυστερεί. Αυτό σημαίνει ότι η εστίαση θα καταστραφεί. Παρά τα τραγικά λάθη που κάνετε καθημερινά με την πανδημία και έχουν συσσωρευτεί και χρέη στις επιχειρήσεις, θα καταστραφεί η εστίαση. Εξακόσιες χιλιάδες εργαζόμενοι θα βγουν στην ανεργία με τα οικτρά λάθη που κάνετε. Οικογένειες θα πεινάσουν, άνθρωποι δεν θα έχουν ειλικρινά πού την κεφαλή κλίναι. Λάθη με απευθείας αναθέσεις. Έδωσε σε δεκαέξι μήνες δύο δισεκατομμύρια ευρώ η Κυβέρνηση της Νέας Δημοκρατίας απευθείας αναθέσεις. Δύο δισεκατομμύρια ευρώ απευθείας αναθέσεις σε φίλους και κολλητούς. Από τον Μάρτη του 2021 με τον ν.4782 αύξησαν και το ανώτατο όριο συμβάσεων για έργα 200%. Ειδικά στους λαθρομετανάστες το τι ανάθεση γίνεται, το τι δισεκατομμύρια δίνετε σε κολλητούς και φίλους! Μόνο η σίτιση των λαθρομεταναστών που είναι τέσσερις εταιρείες στην Ελλάδα είναι 1 δισεκατομμύριο ευρώ, όταν ο Έλληνας πεινάει. Και τα δίνετε με αναθέσεις. Για συμβάσεις αγαθών και υπηρεσιών και μελετών 50% αύξηση στην απευθείας ανάθεση. Εσείς δεν είστε Κυβέρνηση. Εσείς πραγματικά δεν είστε Κυβέρνηση. Δεν μπορεί να υπάρχουν απευθείας αναθέσεις. Παράδειγμα των λαθεμένων επιλογών σας - και θέλω να με ακούσουν οι Βουλευτές της Νέας Δημοκρατίας οι οποίοι κάνουν και πηγαδάκια, γιατί δεν τους αφορά ο πόνος των επιχειρηματιών - είναι η «SKY EXPRESS», είναι η «AEGEAN», αλλά είναι και η «ELLINAIR», η οποία ακόμη και τώρα δεν έχει πάρει 9 εκατομμύρια γιατί είναι εταιρεία από τη βόρεια Ελλάδα. Δεν θέλετε να δώσετε 9 εκατομμύρια ευρώ σε μια αεροπορική εταιρεία βορειοελλαδική, κόσμημα για τη βόρεια Ελλάδα, που συνδέει τη βόρεια Ελλάδα με τη νότια Ελλάδα. Και αναρωτιέμαι γιατί. Κάνετε κι ένα άλλο έγκλημα. Πολλά ξενοδοχεία είναι υποθηκευμένα. Πολλά ξενοδοχεία σε όλη την Ελλάδα έχουν δάνεια. Θα έρθουν εδώ οι ξένοι και θα τα σαρώσουν όλα, θα τα πάρουν κοψοχρονιά. Μαθαίνω ότι και πολιτικά πρόσωπα πηγαίνουν με επιχειρηματίες στην Πάρο και κλέβουν ξενοδοχεία που πτωχεύουν και δεν ντρέπονται λιγάκι. Πολιτικά πρόσωπα να πηγαίνουν με επιχειρηματίες γιατί; Θα σας το πω ευθέως. Κλείσατε τη Μύκονο. Θα κλείσετε την Πάρο. Θα κλείσετε πολλές τουριστικές περιοχές. Ξέρετε τι σημαίνει αυτό; Ότι θα κλείσουν ξενοδοχεία και στη Χαλκιδική, θα κλείσουν και στη Μακεδονία και θα τα πάρουν κοψοχρονιά κάποιοι. Κάνετε τεράστια λάθη. Θα σας το πω. Έρχεται σεισμός πραγματικά. Έρχεται μια παγκόσμια ύφεση. Θα είναι πρωτόγνωρη. Αυτό τουλάχιστον φαίνεται και ο ΟΗΕ ανησυχεί. Η ανεργία, ο πληθωρισμός θα εκτιναχθούν. Θα υπάρξουν ελλείψεις σε βασικά είδη πρώτης ανάγκης, θα υπάρξει επισιτιστική κρίση. Το λέω εδώ και πάρα πολύ καιρό, θα υπάρξουν ελλείψεις σε τρόφιμα. Μας δείχνει τον δρόμο, λοιπόν, της προστασίας του πρωτογενούς τομέα: Αγροτική οικονομία, κτηνοτροφία, αλιεία πρέπει να στηριχτούν για να ταΐσουμε τα παιδιά μας. Η δήθεν παγκοσμιοποίηση που υπηρετείτε όλα τα κόμματα μετέτρεψε χώρες σε αποικίες χρέους κυρίως από τον βορρά προς τον νότο. Κατέστρεψε υγιείς επιχειρήσεις. Οδήγησε σε φτώχεια εργάτες, εργαζόμενους. Οδήγησε σε ανεργία. Όλα αυτά προς όφελος των ισχυρών μονοπωλίων που ανήκουν σε ελάχιστες οικογένειες παγκοσμίως αλλά και στην Ελλάδα. Κι όλα αυτά τα λέω γιατί χθες ανακάλυψε ο Πρωθυπουργός τον πρωτογενή τομέα. Ω, τι έκπληξις! Και πάλι είπε τη μισή αλήθεια. Είπε ότι πήρε δισεκατομμύρια ευρώ από το ΕΣΠΑ ή από την ΚΑΠ. Ξέρετε πόσα έχετε στο μεσοπρόθεσμο χρήματα για τον πρωτογενή τομέα; Εκατόν ογδόντα εκατομμύρια ευρώ είναι το ταμείο. Κοροϊδεύετε τους αγρότες. Αυτό είναι το μεγάλο σας έγκλημα. Με ψέματα δεν κάνετε ποτέ δουλειά. Φασόλια από την Κίνα, φακές από Καναδά, ρεβίθια από Μεξικό, λεμόνια από Αργεντινή, κουκιά από Συρία. Μόνο το 22% της κατανάλωσης του χοιρινού παράγεται στην Ελλάδα. Όλα αυτά δείχνουν κάτι, ότι ο δρόμος έγινε μονόδρομος, ότι ο δρόμος έγινε στενωπός και πρέπει να τον ανοίξει η Ελληνική Λύση στον πρωτογενή τομέα. Να στηρίξουμε τον αγρότη, τον κτηνοτρόφο, τον αλιέα που παράγουν προϊόντα πραγματικά για να μην πεινάσουν οι Έλληνες. [[Χειροκροτήματα από την πτέρυγα της Ελληνικής Λύσης]] Και να σας πω ποιοι είστε στη Νέα Δημοκρατία; Ο Πρωθυπουργός αποφάσισε ένα πρωί να απαγορεύσει το κάπνισμα. Κύριε Πρόεδρε, προσπαθώ να μιλήσω. Πηγαδάκια γίνονται. Θεωρώ ότι δεν είναι σωστό, αλλά εν πάση περιπτώσει. Και δεν ακούν κιόλας, το χειρότερο απ' όλα.
Αφήστε τον Υπουργό. Όταν υπάρχει ομιλητής, δεν είναι η κατάλληλη στιγμή να μιλάει ο Υπουργός. Κύριε Υπουργέ, με ακούτε; Ακούτε τον ομιλητή παρακαλώ.
Κύριε Σκρέκα, δεν μας ακούτε που δεν μας ακούτε, αλλά μη μας γράφετε κιόλας. Κύριε Δαβάκη, δεν είναι σωστό αυτό που κάνετε.
Διαμαρτύρεται ο ομιλητής.
Μιλούσατε για πρωτογενή παραγωγή.
Εντάξει. Το άλλο μετά από δύο χρόνια, την πρωτογενή παραγωγή;
Συνεχίστε.
Πάμε στην ουσία λοιπόν. Ακούστε τώρα πια είναι τα λάθη σας να τα διορθώσετε, κύριε Σκρέκα. Επέβαλε την απαγόρευση καπνίσματος. Πάει ελεγκτικός μηχανισμός και αν δεν έχεις την πινακίδα, λέει, και το βιβλίο καπνίσματος - γραφειοκρατία λέτε, επιτελικό κράτος -1000 ευρώ πρόστιμο. Τι να το κάνω εγώ το βιβλίο καπνίσματος σε ένα μαγαζί, όταν απαγορεύεται το κάπνισμα στο μαγαζί; Βιβλίο καπνίσματος λέγεται. Και θα χτυπήσετε τη γραφειοκρατία εσείς; Χίλια ευρώ το πρόστιμο. Δηλαδή αυτά είναι απίστευτα πράγματα. Εμείς - θα το ξαναπώ ακόμη μια φορά - την εφορία και τους εφοριακούς που τους κάνατε «κυνηγούς κεφαλών» θα την καταργήσουμε. [[Χειροκροτήματα από την πτέρυγα της Ελληνικής Λύσης]] Υπάρχει τρόπος, αντιγράφοντας το αμερικανικό μοντέλο, να μην υπάρχουν ούτε τα φακελάκια ούτε η διαφθορά ούτε οι εφοριακοί που κυνηγούν τον Έλληνα πολίτη και επιχειρηματία με λύσσα. Έτσι τους καταντήσατε τους εφοριακούς, να κυνηγάνε με λύσσα τους πολίτες. Αυτή η εφορία θα καταργηθεί στην πρώτη στιγμή που θα κυβερνήσει η Ελληνική Λύση. Τελεία και παύλα. Και κλείνοντας, για να μην πιέζω τον χρόνο σας, σαν σήμερα είχαμε την εισβολή στην Κύπρο. Κανείς δεν μίλησε σήμερα. Στεναχωρήθηκα. Το πρόβλημα δεν είναι η εισβολή στην Κύπρο. Το πρόβλημα είναι ότι δεν καταλάβαμε τι έφταιξε. Για εμάς, κύριοι συνάδελφοι, έφταιξε ο διχασμός εκείνης της εποχής. Η επταετία, αυτή που δημιούργησε διχαστικά διλήμματα στους Έλληνες, το πραξικόπημα των χουντικών που έγινε στην Κύπρο και ο διχασμός των Ελλήνων. Έφταιξε ο Κίσινγκερ και οι Ηνωμένες Πολιτείες που βασίστηκε ο Ιωαννίδης ο χουντικός και στήριξε τις ελπίδες του σε αυτούς. Θα το ξαναπώ. Σήμερα κάνετε δύο λάθη. Πάλι διχάζετε τους Έλληνες και πάλι βασίζεστε στους Αμερικανούς. Δυστυχώς, δεν μαθαίνετε από τα λάθη σας. Τους τα δίνετε όλα και δεν παίρνετε τίποτα. Έτσι χάσαμε την Κύπρο. Έτσι χάθηκε η Κύπρος και έτσι χάσαμε πολλές φορές στα εθνικά μας θέματα. Διότι οι Έλληνες διχασμένοι έδωσαν αφορμή στους Τούρκους να εισβάλουν στην Κύπρο. Και τώρα, αντί να είμαστε ενωμένοι σ' αυτά που κάνει ο Ερντογάν ο φασίστας, εμείς διχαζόμαστε σε εμβολιαστές και εχθροεμβολιαστές.
Κύριε Πρόεδρε, ελάτε, σας παρακαλώ.
Ναι, κύριε Πρόεδρε, ζητώ συγγνώμη. Το κατόρθωσε κι αυτό, λοιπόν, να διχάσουμε και την Κύπρο. Και ακούστε και λίγο. Το χειρότερο έρχεται, γιατί ο Ερντογάν αλωνίζει. Οι Αζερμπαϊτζανοί οι φίλοι σας προκαλούν με αναγνωρίσεις των κατεχομένων. Οι Κιργιζιανοί το ίδιο. Και εσείς κοιμάστε τον ύπνο του δικαίου. Και φοβάμαι ότι συμφωνείτε όλοι σας, και το ΠΑΣΟΚ και η Νέα Δημοκρατία και ο ΣΥΡΙΖΑ. Συμφωνείτε με τη Χάγη. Αυτό είναι έγκλημα, γιατί η μερική επήρεια που κάνατε με Ιταλία και με Αίγυπτο θα είναι απαίτηση για να πάμε στη Χάγη με μειωμένη επήρεια στο Καστελόριζο. Όχι Χάγη, γιατί είμαστε χαμένοι. Όχι Χάγη, γιατί ακρωτηριάζεται η Ελλάδα. Κάντε ΑΟΖ με την Κύπρο σήμερα, για να τελειώνει η ιστορία. [[Χειροκροτήματα από την πτέρυγα της Ελληνικής Λύσης]] Και επίσης…
Κύριε Πρόεδρε, σας παρακαλώ. Έχουμε κάνει μία συμφωνία.
Χίλια συγγνώμη, κύριε Πρόεδρε, αλλά πρέπει να τα πω αυτά.
Πείτε τα άλλη φορά.
Δύο λεπτά.
Όχι, όχι δύο λεπτά, σε ένα λεπτό θα κλείσετε.
Ένα λεπτό. Λέγατε για υποχρεωτικούς εμβολιασμούς μόνο σε υγειονομικούς και συμφωνείτε όλοι, γιατί - λέει - έρχονται σε επαφή με κόσμο και έχετε δίκιο. Ο οδηγός του λεωφορείου δεν έρχεται; Ο οδηγός του ταξί δεν έρχεται; Ο άνθρωπος της ΕΜΑΚ που απολύθηκε σήμερα γιατί δεν έκανε το εμβόλιο δεν είναι αδικία να τον απολύσετε για την υποχρεωτικότητα; Εμείς - επαναλαμβάνω - το λέμε ευθέως. Μην ανοίγετε κερκόπορτες. Μην ανοίγετε διχασμό στους Έλληνες. Κοινός παρονομαστής στην πλειοψηφία των προβλημάτων προκύπτει από το θέμα της εμπιστοσύνης. Δεν σας εμπιστεύεται ο κόσμος, δεν σας εμπιστεύεται ο λαός. Δεν τον πείσατε. Είστε αναξιόπιστοι. Και η μόνη μετάλλαξη που υπάρχει και θα αφήσει έντονο το αποτύπωμά της στην ελληνική κοινωνία είναι ο διχασμός σας. Και επίσης εδώ δεν υπάρχει θεραπεία, είναι η μετάλλαξη της Νέας Δημοκρατίας σε ένα αριστερίζον κόμμα και ο διχασμός που ενσπείρει, δυστυχώς, και εσπάρη. Αυτό θα το σταματήσει η Ελληνική Λύση. [[Χειροκροτήματα από την πτέρυγα της Ελληνικής Λύσης]] [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Κλείνοντας, θα σας πω κάτι συνάδελφοι της Νέας Δημοκρατίας. Η ζωή μας αλλάζει για εμάς από εμάς. Εμείς, λοιπόν, θα αλλάξουμε τη ζωή των Ελλήνων. Θα την κάνουμε καλύτερη. Θα τους ενώσουμε και δεν θα τους διχάζουμε. Ούτε υποχρεωτικό το εμβόλιο ούτε επιβολή. Δεν επενδύουμε σε ψευτοϊδεολογίες. Δεν επενδύουμε σε ψευτοϊδέες. Επενδύουμε στον Έλληνα, στον άνθρωπο με την πειθώ, με την αγάπη για την πατρίδα, επενδύουμε στον πατριώτη ο οποίος επενδύει στο μοναδικό ελληνικό πατριωτικό κόμμα, τη φωνή της λογικής, την Ελληνική Λύση. Μια τετραετία να κυβερνήσει και η Ελληνική Λύση θα δώσει λύση.
Ευχαριστώ, κύριε Πρόεδρε. Κυρίες και κύριοι συνάδελφοι, στο σημείο αυτό διακόπτουμε τη συζήτηση του σχεδίου νόμου του Υπουργείου Περιβάλλοντος και Ενέργειας. [[ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ]] ΠΡΟΕΔΡΕΥΩΝ (Χαράλαμπος Αθανασίου Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αίτηση άρσης ασυλίας Βουλευτή: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για την αίτηση άρσης της ασυλίας του Βουλευτή κ. Κωνσταντίνου Μπογδάνου. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 30 Ιουνίου του 2021, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Κωνσταντίνου Μπογδάνου. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο β΄. Ο λόγος δίνεται πάντοτε, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Εννοείται ότι αν κάποιος άλλος συνάδελφος θέλει να πάρει τον λόγο, μπορεί να το δηλώσει. Αφού, λοιπόν, ολοκληρωθεί η συζήτηση επί της περίπτωσης της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα. Η υπόθεση αφορά, όπως σας είπα, στον συνάδελφο κ. Κωνσταντίνο Μπογδάνο. Είναι μια υπόθεση στην οποία κατηγορείται για την παράβαση του νόμου περί προσωπικών δεδομένων και συκοφαντική δυσφήμιση μιας κυρίας, η οποία είναι και η μηνύτρια, η οποία ήταν γραμματέας πολιτικού προσώπου. Η μήνυση, βέβαια, έχει ασκηθεί. Θα μας τα πει και ο ίδιος ο κ. Μπογδάνος. Η επιτροπή μας αποφάσισε να προτείνει στην Ολομέλεια ομόφωνα την άρση της ασυλίας του. Ο κ. Μπογδάνος έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, καλή σας ημέρα κατά πρώτον. Πριν από κάποια χρόνια, κυρία η οποία διορίστηκε γραμματέας Υφυπουργού Υπουργείου υψίστης συμβολικής σημασίας, θεώρησε σκόπιμο παράλληλα με αυτό να διατηρεί ένα προφίλ στα μέσα κοινωνικής δικτύωσης με ημίγυμνες φωτογραφίες της. Το «ημίγυμνος, ημίγυμνη, ημίγυμνο» είναι ένα επίθετο της ελληνικής γλώσσας, το οποίο κανείς μπορεί να ανοίξει ένα οποιοδήποτε λεξικό και να δει τι σημαίνει. Είναι όταν κάποιος είναι σχεδόν γυμνός. Την ίδια εποχή ήμουν ιδιοκτήτης της εταιρείας στην οποία ανήκε το site MeaCulpa.gr, ενημερωτικό site. Το συγκεκριμένο site αναπαρήγαγε ένα δημοσίευμα το οποίο «έπαιξε» σε πλειάδα άλλων sites με τίτλο «Η ημίγυμνη νέα γραμματέας» του συγκεκριμένου Υπουργού. Ως εκ τούτου, η κυρία μήνυσε μια σειρά από ενημερωτικά sites, δηλαδή τις ιδιοκτησίες τους, ως γνωρίζετε. Ιδιοκτήτης του συγκεκριμένου site ήμουν εγώ. Κατέθεσε δε πέντε μέρες πριν από τις εκλογές. Τι θα πει αυτό; Θα πει ότι βρίσκομαι ενώπιόν σας ως κομμάτι μιας γενικής νομικής ενέργειας, η οποία όμως στη δική μου περίπτωση είναι προφανές ότι έγινε με συγκεκριμένη σκοπιμότητα να θολώσει νερά, να δημιουργήσει εντυπώσεις, να μας ταλαιπωρήσει, όπως κάνει σήμερα, και να καταλήξει ουσιαστικά στη δημιουργία ενός κλίματος ή μιας ατμόσφαιρας. Ο Κανονισμός είναι σαφής. Η δε τελευταία αναθεώρηση δεν αφήνει περιθώρια. Από τη στιγμή που η νομική ενέργεια έχει γίνει πριν να εκλεγεί κάποια ή κάποιος στο βουλευτικό αξίωμα, η επιτροπή είναι υποχρεωμένη, ως και έκανε, να προτείνει την άρση της ασυλίας της ή του Βουλευτή. Παρά, λοιπόν, το γεγονός ότι μια σχετική μήνυση έχει περάσει από το γραφείο της κυρίας εισαγγελέως και έχει πάει στο αρχείο χαρακτηρισμένη οριακά ως αστεία, σήμερα ζητώ να ψηφίσετε υπέρ της άρσης της ασυλίας μου. Λυπάμαι που ταλαιπωρηθήκαμε και που βρισκόμαστε εδώ εξαιτίας ξερά, ξεκάθαρα μιας πολιτικής σκοπιμότητας που σκοπό έχει ακριβώς τη δημιουργία εντυπώσεων. Όμως, θα ήθελα, παρακαλώ πολύ, να ψηφίσετε υπέρ της άρσης της ασυλίας μου, ούτε ώστε την εν λόγω κυρία να την αντιμετωπίσω στην ελληνική δικαιοσύνη, όπου μέχρι τώρα οποτεδήποτε έχω βρεθεί, χωρίς καμμία εξαίρεση, έχω δικαιωθεί. Το ίδιο θα συμβεί και τώρα. Σας εγγυώμαι ότι το ίδιο θα συμβεί και τώρα και σας ζητώ να μου δώσετε την ευκαιρία να αντιμετωπίσω αυτή τη γελοία κατηγορία ενώπιον της ελληνικής δικαιοσύνης, να καταπέσει η εν λόγω κατηγορία και μετά και εγώ να ασκήσω όλα τα μέσα που μου δίνει ο νόμος, ούτως ώστε να αποζημιωθώ γι' αυτή την ταλαιπωρία και την απόπειρα συκοφάντησης και διασυρμού μου. Ως εκ τούτου, κυρίες και κύριοι συνάδελφοι, καταλήγοντας σάς ζητώ ξανά σήμερα να ψηφίσετε υπέρ της άρσης της ασυλίας μου, όπως ακριβώς, ομοφώνως, εισηγήθηκε και η αρμόδια επιτροπή της Βουλής. Θεωρώ ότι η εισήγηση αυτή είναι σωστή και δίκαια; Μπορεί και όχι, όμως είναι σύμφωνη με το γράμμα του νόμου και του Κανονισμού. Όπως είπε ο Κυριάκος Μητσοτάκης την πρώτη φορά που ανέβηκε σ' αυτό το βάθρο με την ιδιότητα του Πρωθυπουργού, κανόνας μας είναι οι κανόνες. Σύμφωνος και συμφώνως προς αυτούς τους κανόνες θα καθαρίσω το όνομά μου σε σχέση μ' αυτήν την κακόβουλη επίθεση και μετά θα αποδείξω τι έχει συμβεί στην πραγματικότητα. Σας ευχαριστώ θερμά για την προσοχή. Πραγματικά, λυπάμαι για τη σημερινή μας ταλαιπωρία.
Ευχαριστούμε κι εμείς. Όπως είπα, σύμφωνα με τον Κανονισμό, μπορεί κάποιος συνάδελφος να ζητήσει τον λόγο. Υπάρχει κάποιος συνάδελφος που θέλει να μιλήσει για την υπόθεση του κ. Μπογδάνου; Όχι, δεν υπάρχει. Συνεπώς προχωράμε στην ψηφοφορία. Κυρίες και κύριοι συνάδελφοι, αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Το σύστημα θα παραμείνει ανοικτό για δέκα - δεκαπέντε λεπτά το πολύ, ούτως ώστε τμηματικά να έρχονται οι συνάδελφοι να ψηφίσουν. Για οποιαδήποτε απορία μπορείτε να απευθυνθείτε στο Προεδρείο, προκειμένου οι αρμόδιοι υπάλληλοι να σας συνδράμουν. Παρακαλώ, τώρα, να ανοίξει το σύστημα της ηλεκτρονικήςψηφοφορίας, για να ψηφίσουν οι συνάδελφοι Βουλευτές επί της αίτησης άρσης ασυλίας. (ΨΗΦΟΦΟΡΙΑ)
Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην ηλεκτρονική καταμέτρηση, η οποία θα ακολουθήσει και καταχωρίζονται στα Πρακτικά. [[Οι προαναφερθείσες επιστολές καταχωρίζονται για τα Πρακτικά και βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, στο σημείο αυτό διακόπτουμε τη διαδικασία της ειδικής ημερήσιας διάταξης για την άρση έως ότου ολοκληρωθεί η καταμέτρηση των ψήφων. Επανερχόμαστε στη συζήτηση του νομοσχεδίου. Τον λόγο έχει ο ειδικός αγορητής της Ελληνικής Λύσης, κ. Βασίλειος Βιλιάρδος.
Ευχαριστώ πολύ, κύριε Πρόεδρε. Κυρίες και κύριοι Βουλευτές, κύριοι Υπουργοί, για να ολοκληρώσω τις προηγούμενες ενστάσεις για τις τροπολογίες η Ελλάδα δεν έχει μνημόνια αλλά ενισχυμένη εποπτεία. Η μοναδική, όμως, χώρα της Ευρωπαϊκής Ένωσης. Ούτε τρόικα, αλλά θεσμούς. Ουσιαστικά, παίζουμε με τις λέξεις, αφού όλοι γνωρίζουμε πως έως ότου αποπληρωθεί το 75% των χρεών της Ελλάδας απέναντι στους Ευρωπαίους, το νωρίτερο το 2060, και μνημόνια θα έχουμε, και τρόικα. Σχετικά με τις δύο τροπολογίες νομοσχέδια, που θα έπρεπε να συζητηθούν στην επιτροπή, επιμένουμε, πως πρέπει να αποσυρθούν. Πρόκειται για μια απαράδεκτη διαδικασία, δείγμα του αυταρχισμού της Κυβέρνησης, όπως συμβαίνει με πολλά άλλα θέματα. Τέλος, για όσους επιμένουν πως τα μνημόνια είναι θετικά για την Ελλάδα, επικαλούμενοι την αποτυχία, εάν όχι προδοσία του ΣΥΡΙΖΑ το 2015, θα ήταν καλά να δουν τη θέση της Ελλάδας το 2008, συγκριτικά με δύο άλλες χώρες μικρότερου πληθυσμού, με το Ισραήλ και την Ελβετία, σε όρους δολαρίου αφού και οι τρεις έχουν διαφορετικό νόμισμα. Όπως θα καταθέσουμε στα Πρακτικά, αργότερα όλα μαζί, το ΑΕΠ της Ελλάδας το 2008 ήταν 356 δισεκατομμύρια δολάρια, του Ισραήλ 216 δισεκατομμύρια δολάρια και της Ελβετίας 570 δισεκατομμύρια δολάρια. Το 2020, όμως, το ΑΕΠ της Ελλάδας ήταν 189 δισεκατομμύρια δολάρια από 356 δισεκατομμύρια προηγουμένως, του Ισραήλ 402 δισεκατομμύρια και της Ελβετίας 750 δισεκατομμύρια. Δεν χρειάζεται τίποτε άλλο για να τεκμηριώσουμε την απίστευτη καταστροφικότητα των μνημονίων, πόσο μάλλον του PSI. Επειδή δεν μας αρέσουν τα ψέματα και ο πολιτικός λαϊκισμός θα αναφερθούμε λίγο στην χθεσινή αναφορά του κυρίου Πρωθυπουργού σύμφωνα με την οποία βασικός πυλώνας ανάπτυξης είναι ο πρωτογενής μας τομέας. Εν προκειμένω, εκτός του ότι το λέμε από την πρώτη μέρα της ίδρυσης της Ελληνικής Λύσης, ενώ έχουμε αφιερώσει ένα μεγάλο μέρος του προγράμματός μας των τετρακοσίων ενενήντα σελίδων στον πρωτογενή τομέα, το να δηλώνει κάτι τέτοιο όταν σπατάλησε 41 δισεκατομμύρια με δανεικά, στηρίζοντας τον πρωτογενή μας τομέα μόλις με 183 εκατομμύρια, όπως φαίνεται καθαρά από το μεσοπρόθεσμο που θα καταθέσουμε στα Πρακτικά, είναι ασφαλώς λαϊκισμός. Πόσω μάλλον όταν χαρίστηκαν στη «FRAPORT» 177 εκατομμύρια, ενώ στον «Διεθνή Αερολιμένα Αθηνών» που συμμετέχουν οι Γερμανοί, έως και 130 εκατομμύρια. Εκατόν ογδόντα τρία εκατομμύρια σε ολόκληρο τον πρωτογενή μας τομέα το 2020 και το 2021 και 177 εκατομμύρια στη γερμανική «FRAPORT» μόνο το 2020. Κοροϊδία δεν είναι; Πόσω μάλλον όταν η Τουρκία δεν έδωσε τίποτα στο αεροδρόμιο της Αττάλειας στη «FRAPORT»; Λογικά, λοιπόν, δεν έβαλε την Ελλάδα στο κόκκινο η Γερμανία κατευθύνοντας τους τουρίστες της στην Τουρκία για να στηρίξει την «FRAPORT»; Τόση ανοησία; Στο θέμα μας, τώρα, θα συζητήσουμε ξανά ένα σχέδιο νόμου που χρησιμοποιεί οδηγίες της Ευρωπαϊκής Ένωσης για να αποκρύψει πίσω τους κάποιες τροπολογίες ιδίως όμως το σκάνδαλο της απόσχισης και του ξεπουλήματος του δικτύου ΕΔΔΗΕ μέσω απόσχισής του και υπαγωγής του στον ΔΕΔΔΗΕ που ήδη έχει αποσχισθεί, όπως και της περαιτέρω απαξίωσης της ΔΕΗ. Είναι μια επιχείρηση, που εφόσον δεν παράγει πλέον ανταγωνιστικά, αφού σύμφωνα με δήλωση του προέδρου της εισάγει ενέργεια στο 1/3 περίπου του κόστους παραγωγής της, μετατρέπεται σταδιακά σε εμπορική. Παράλληλα ξεπουλάει τα πλέον πολύτιμα περιουσιακά της στοιχεία, τα δίκτυα, ενώ, ήδη, τόσο το κόστος ενέργειας, όσο και η ενεργειακή εξάρτηση της χώρας μας, αυξάνονται συνεχώς. Ειδικότερα, με το άρθρο 129, προωθείται η πώληση του 49% του ΔΕΔΔΗΕ μαζί με το δίκτυο λιανικής, δηλαδή, μεταφοράς χαμηλής τάσης ηλεκτρισμού στους τελικούς καταναλωτές, παρά το ότι καμμία ευνομούμενη χώρα στον πλανήτη δεν έχει ιδιωτικοποιήσει τα δίκτυα της. Σε ερώτηση μας πάντως από την 6η Αυγούστου 2019 η ΔΕΗ μας είχε απαντήσει πως ο ΕΔΔΗΕ έχει το δίκτυο που ανήκει στη ΔΕΗ, σημειώνοντας, πως ο ΔΕΔΔΗΕ κατέβαλε μίσθωμα 270 εκατομμυρίων στη χρήση του 2020, όταν είχε κέρδη, εκτός του μισθώματος, 20 εκατομμύρια ευρώ, όπως θα καταθέσουμε στα Πρακτικά. Γιατί, λοιπόν, η νέα απόσχιση; Επειδή αυτή τη φορά αποσχίζεται το δίκτυο που καλύπτει εκατόν είκοσι επτά χιλιάδες πεντακόσια εξήντα τέσσερα χιλιόμετρα σε ολόκληρη τη χώρα μαζί με υποσταθμούς, όπως θα καταθέσουμε στα Πρακτικά. Η απόσχιση, δε, πρέπει να αφορά τα χάλκινα καλώδια, αφού, μάλλον παραμένει το δίκτυο οπτικών ινών. Το έγκλημα, τώρα, που δρομολογείται είναι διπλό. Πρώτον, επειδή πρόκειται για στρατηγική υποδομή, που πλέον θεωρείται χρυσωρυχείο, αφού θα μπορεί να χρησιμοποιηθεί για το 5G, όπως θα καταθέσουμε στα Πρακτικά και δεύτερον, λόγω του ότι φαίνεται πως υποεκτιμάται, αν και η απόσχιση διενεργείται με μία αποτίμηση που δεν έχουμε δει αλλά έχουμε μόνο διαβάσει ως είδηση. Ακριβώς για τον λόγο αυτό, θα έπρεπε να μας είχε προσκομιστεί στη Βουλή η αποτίμηση και τα υπόλοιπα λογιστικά έγγραφα της απόσχισης, σημειώνοντας πως το δίκτυο έχει αξία 4,86 δισεκατομμύρια ευρώ όσον αφορά στα πάγια του κατά την «GRANT THORNTON», ενώ ο κλάδος από την πλευρά των ιδίων κεφαλαίων αποτιμάται μόνο με περίπου 991 εκατομμύρια ευρώ. Με βάση, λοιπόν, την προηγούμενη εκτίμηση κερδοφορίας χωρίς το μίσθωμα, 300 εκατομμύρια, δηλαδή, αποτιμάται όσο περίπου τρεις φορές τα κέρδη του 2020. Δεν είναι ντροπή, ειδικά, στη σημερινή εποχή που οι αποτιμήσεις των εταιρειών διεθνώς έχουν εκτοξευτεί στα ύψη; Τουλάχιστον δέκα φορές τα κέρδη του, δεν θα έπρεπε να είναι; Όπως ρωτήσαμε, τώρα, στην επιτροπή, εάν θέλουμε να αναφερθούμε πραγματικά στο περιβάλλον και στην ανακύκλωση, όχι προσχηματικά, όπως με το παρόν νομοσχέδιο, τι σχεδιάζει να κάνει η Κυβέρνηση με το υλικό από τις ανεμογεννήτριες; Κατά τη βιομηχανία των αιολικών, η ζωή τους καθορίζεται σε δεκαπέντε έως είκοσι έτη, αν και στην πραγματικότητα, θεωρείται πως θα είναι μικρότερη. Το κάθε πτερύγιο χρειάζεται μεταξύ 30 και 44,8 κυβικά μέτρα χώρο στις θέσεις υγειονομικής ταφής. Τα πτερύγια των ανεμογεννητριών είναι ένα τοξικό κράμα μοναδικών σύνθετων υλικών με κυριότερο το fiberglass που δεν μπορεί εύκολα να θρυμματιστεί, να ανακυκλωθεί ή να επαναχρησιμοποιηθεί, ενώ η αποσυναρμολόγηση του απαιτεί πολύ χρόνο και ενέργεια, με αποτέλεσμα τα απόβλητα τους, τις περισσότερες φορές, να θάβονται στις ίδιες περιοχές, έναντι ενός επιπλέον ανταποδοτικού τέλους. Δυστυχώς, δε, κάτι σχετικά ανάλογο συμβαίνει και με τα φωτοβολταϊκά, που έχει πλημμυρίσει η χώρα, όπως θα καταθέσουμε επίσης στα Πρακτικά. Σε ποια περιβαλλοντική ευαισθησία, λοιπόν, αναφερόμαστε; Εντολές εκτελεί η Κυβέρνηση γερμανικές, τίποτα άλλο, αφού και τα δύο εισάγονται παρά το ότι θα μπορούσαν να παραχθούν εδώ, με αποτέλεσμα, η χρεοκοπημένη Ελλάδα να επιδοτεί τις θέσεις εργασίας των πλουσίων χωρών που τα παράγουν. Συνεχίζοντας, το νομοσχέδιο εισάγει δύο οδηγίες της Ευρωπαϊκής Ένωσης με μεγάλη και αδικαιολόγητη καθυστέρηση, όσον αφορά την κύρωση τους πόσω μάλλον, όταν είχαν αναρτηθεί σε διαβούλευση από τον προηγούμενο Υπουργό, το Νοέμβριο του 2020. Βέβαια, αναρτήθηκε με εβδομήντα άρθρα, ενώ τώρα κατατέθηκε με εκατόν σαράντα οκτώ άρθρα, χωρίς να προηγηθεί διαβούλευση και με εμβόλιμο το θέμα του ΔΕΔΔΗΕ. Θυμίζει, σε κάποιον βαθμό, την εμβόλιμη τροπολογία για το απαράδεκτο ξεπούλημα του νερού για το οποίο διεξάγονται παγκοσμίως πόλεμοι, αφού αποτελεί τη μεγαλύτερη πλουτοπαραγωγική πηγή του μέλλοντος. Λυπόμαστε που το λέμε, αλλά κάποια στιγμή, θα ξυπνήσουν οι Έλληνες, οπότε όλοι όσοι εγκληματούν εναντίον τους, όπως ασφαλώς επίσης με τα μνημόνια και με το PSI, θα βρεθούν αντιμέτωποι με τη δικαιοσύνη. Εκτός αυτού, για άλλη μια φορά, σε ένα νομοσχέδιο που ήταν στη διαβούλευση μόνο για τη διαχείριση των αποβλήτων, προστίθενται, την τελευταία στιγμή, θέματα πολεοδομικών διατάξεων και ενεργειακές ρυθμίσεις, χωρίς διαβούλευση, ούτε με τους αρμόδιους φορείς, ούτε με τους πολίτες. Δεν είναι ντροπή; Πόση κοροϊδία θα αντέξουν ακόμη οι Έλληνες; Ως προς τα περιεχόμενα του νομοσχεδίου, τώρα, το Α΄ Μέρος είναι μόνο εισαγωγικό, ενώ, με το Β΄ ενσωματώνεται η οδηγία της Ευρώπης 2018/851, η οποία αφορά τη διαχείριση αποβλήτων. Εν προκειμένω, προβλέπεται ο διαχωρισμός των υλικών σε περισσότερες κατηγορίες, στο άρθρο 7 και η ξεχωριστή συλλογή με ειδικούς κάδους στο άρθρο 26. Καθιερώνεται προτεραιοποίηση της χρήσης των αποβλήτων, στο άρθρο 4, όπου με την ανακύκλωση και την επαναχρησιμοποίηση συγκαταλέγεται και η καύση, ενώ, θεσπίζεται το καθεστώς «πληρώνω όσο πετάω», η ευθύνη του παραγωγού αποβλήτων για τη λειτουργία και των αντιπροσώπων του για την κατάρτιση προγράμματος διαχείρισής τους. Επίσης, περιέχονται διατάξεις για τον τρόπο διαχείρισης επικίνδυνων αποβλήτων με την ξεχωριστή και ελεγχόμενη με GPS διακομιδή, στο άρθρο 43 και για τα απόβλητα εργοστασίων, στο άρθρο 30, ενώ υιοθετούνται αυξανόμενα τέλη ταφής στους χώρους απόθεσης, στο άρθρο 38, καθώς επίσης τοποθετούνται στόχοι για ανακύκλωση χαρτιού, μετάλλου, πλαστικού και γυαλιού στο άρθρο 25. Είναι σημαντικό, εδώ, το ότι με το άρθρο 20, τοποθετείται στόχος μείωσης αποβλήτων τροφίμων, της σπατάλης τους, δηλαδή, κατά 30% σε σχέση με το έτος βάσης 2022. Εν προκειμένω τα ποσά που έχουν επενδυθεί σε νεοφυείς εταιρείες, σε startups, δηλαδή, για τη διαχείριση τροφίμων που πετιούνται στις Ηνωμένες Πολιτείες ήταν 125 δισεκατομμύρια δολάρια, το 2018, έχοντας αυξηθεί σε μεγάλο βαθμό, σήμερα, τονίζοντας, πως ακόμη και η Παγκόσμια Τράπεζα, χρηματοδοτεί τέτοιες πρωτοβουλίες, μέσω της έκδοσης ομολόγων ύψους 2,7 δισεκατομμυρίων. Επομένως, πρόκειται για μία επιχειρηματική ευκαιρία, εκτός από το περιβαλλοντικό της νόημα. Επίσης, στο Β΄ Μέρος περιλαμβάνονται ρυθμίσεις για το δίκτυο των εταιρειών που θα διαχειρίζονται τα απόβλητα, ενώ, πιθανότατα, θα υπάρξουν ΣΔΙΤ με βάση τις εξαγγελίες του κ. Χατζηδάκη, αν και φαίνεται, πως μάλλον, στενοχώρησε τον κ. Μαρινάκη, όπως θα καταθέσουμε στα Πρακτικά. Ειδικά, όσον αφορά στο άρθρο 59, αναφέρεται στη συνεργασία κρατών - μελών της Ευρωπαϊκής Ένωσης σε σχέση με τα προγράμματα διαχείρισης και πρόληψης αποβλήτων. Το σωστό, όμως, θα ήταν μεταξύ χωρών που συνορεύουν πόσω μάλλον, εάν έχουν σημαντικές εμπορικές συναλλαγές. Για παράδειγμα, είναι απαράδεκτο να ρυπαίνει η Τουρκία το Αιγαίο, όπως πρόσφατα με τη γλίτσα στο Βόσπορο που έφτασε έως τη Λήμνο και τη Χαλκιδική για να παράγει προϊόντα που εξάγονται στην Ευρωπαϊκή Ένωση, χωρίς περιβαλλοντικές επιβαρύνσεις και να πληρώνει η Ελλάδα. Στο Γ΄ Μέρος, ενσωματώνεται η οδηγία της Ευρωπαϊκής Ένωσης 2018/852 που αφορά τις συσκευασίες, όπου εισάγεται τέλος ανακύκλωσης οκτώ λεπτά για πλαστικές φιάλες με ετικέτα PVC στο άρθρο 80. Η απορία μας εδώ ήταν γιατί δεν επιβάλλεται κάτι ανάλογο στις συσκευασίες από αλουμίνιο ή στις φιάλες από γυαλί, όπως στο εξωτερικό; Εκτός αυτού, διατηρείται το τέλος επτά λεπτών ανά τεμάχιο πλαστικής σακούλας μεταφοράς, ανεξαρτήτως πάχους τοιχώματος, με εξαίρεση τις βιοαποδομήσιμες, στο άρθρο 79, ενώ, αναφέρονται κάποια θέματα για τη σήμανση των συσκευασιών. Το Δ΄ Μέρος περιλαμβάνει διατάξεις για τη λειτουργία του Ελληνικού Οργανισμού Ανακύκλωσης, όπως για τη στελέχωσή του με κόστος από το Γενικό Λογιστήριο του κράτους 22.000 ευρώ, στο άρθρο 100. Επιπλέον, περιλαμβάνει τη συμμετοχή ΜΚΟ σε μία ευρεία γκάμα δραστηριοτήτων, που μάλλον, ξεφεύγουν από τα πλαίσια ενός νομικού προσώπου ιδιωτικού δικαίου, θέματα για τα οποία είμαστε πολύ επιφυλακτικοί. Το Ε΄ Μέρος έχει διατάξεις που τροποποιούν επιμέρους την προηγούμενη νομοθεσία Χατζηδάκη για τα πλαστικά, τον ν.4736/2020, προτού καν λειτουργήσει. Νομοθετικό χάος επικρατεί στην Κυβέρνηση. Το ΣΤ΄ Μέρος αναφέρεται στη λειτουργία του Οργανισμού Φυσικού Περιβάλλοντος και Κλιματικής Αλλαγής, για τον οποίο, όμως, δεν υπάρχει παραδόξως κοστολόγηση για τη στελέχωση του. Το Ζ΄ Μέρος είναι ένα συνονθύλευμα από τροπολογίες όσον αφορά σε πολεοδομικές και χωροταξικές ρυθμίσεις, που δεν γνωρίζουμε τι και ποιους εξυπηρετούν ενώ συμφωνούμε με την τρίμηνη παράταση στην καθιέρωση της ηλεκτρονικής ταυτότητας κτηρίου στην παράγραφο 9 του άρθρου 118. Επειδή δεν είναι έτοιμη η υποδομή, προτείνουμε ως πιο ρεαλιστικό, να δοθεί παράταση ενός έτους επιπλέον. Ενδιαφέρον έχει, εδώ, η διάταξη για την επέκταση της λειτουργίας λατομείων στα δέκα από πέντε χρόνια, στο άρθρο 118 και για τη μεταφορά συντελεστή δόμησης, στο άρθρο 119, ενώ, υπάρχουν επιπλέον παρατάσεις για τη σύνταξη του πολεοδομικού στο Μάτι, όπως και στις άλλες πυρόπληκτες περιοχές, οι οποίες τεκμηριώνουν την ανικανότητα των αρμοδίων υπηρεσιών. Το Η΄ Μέρος αφορά ενεργειακές ρυθμίσεις, όπου περιλαμβάνεται η διάταξη για την απόσχιση του ΔΕΔΔΗΕ. Αυτές οι διατάξεις μαζί με τα άρθρα 110 και 111, του ΣΤ΄ Μέρους για τις δυνατότητες σύνδεσης ΑΠΕ και όταν είναι κορεσμένο το δίκτυο ή διέρχεται από δάση, χωρίς τις συνήθεις εγκρίσεις και χωρίς υποχρέωση αναδάσωσης, αποτελούν μία πολύ μεγάλη περιβαλλοντική υποκρισία. Τέλος, στο άρθρο 133, με την παράγραφο 1, προστίθεται η δυνατότητα παράτασης της δεκαοκτάμηνης διάρκειας αναζήτησης υδρογονανθράκων, όταν η προβλεπόμενη στην άδεια διάρκεια δεν επαρκεί για την ολοκλήρωση των δραστηριοτήτων. Εδώ, ρωτήσαμε, εάν παρατείνεται για να καθυστερούν οι εργασίες, καθώς επίσης, σε ποιο στάδιο βρίσκονται οι εξερευνήσεις, στα οικόπεδα που έχουν δοθεί. Δεν πήραμε ως συνήθως καμμία απάντηση. Εκτός από τα λάθη που διακρίνουν το νομοσχέδιο, που αναφέραμε αναλυτικά στην επιτροπή, τονίσαμε, πως υπάρχουν πολλά κρίσιμα ζητήματα, που αγνοούνται και θα έπρεπε να προστεθούν, ζητήματα που παραθέσαμε επιγραμματικά στην επιτροπή, στην οποία αναφερθήκαμε, επιπλέον, με κάθε λεπτομέρεια σε όσα άρθρα προλάβαμε. Κλείνοντας, τονίσαμε, πως δεν υπάρχει, ούτε εδώ κοστολόγηση από το Γενικό Λογιστήριο του Κράτους, παρά το ότι διαπιστώνονται σημαντικές δαπάνες με κριτήριο συγκεκριμένα άρθρα του, που αναφέραμε στην επιτροπή. Επισημάναμε, πάντως, πως εάν δεν προβλέπεται κόστος, δεν θα έχει κανένα αποτέλεσμα, με κίνδυνο την επιβολή προστίμων από την Ευρωπαϊκή Ένωση. Εν προκειμένω, είναι γενικότερα ακατανόητη η μη κοστολόγηση των νομοσχεδίων από το Γενικό Λογιστήριο του Κράτους, με αποτέλεσμα να απορούμε, για ποιον λόγο πληρώνεται το προσωπικό του και γιατί παραθέτει τέτοιες εκθέσεις, χωρίς κανέναν υπολογισμό. Ειλικρινά, απορούμε με την έλλειψη σοβαρότητος, εκ μέρους του, κάτι που θα έπρεπε να απασχολήσει την Κυβέρνηση πολύ σοβαρά.
Ολοκληρώστε, κύριε συνάδελφε.
Τελειώνω, κύριε Πρόεδρε. Χωρίς ποσοτικούς στόχους, είναι δεδομένη η αποτυχία οποιουδήποτε εγχειρήματος, όπως, άλλωστε, φαίνεται από το κατάντημα στο οποίο οδήγησαν τη χώρα τα κόμματα που την κυβέρνησαν. Τέλος, για όλα τα παραπάνω και ειδικά, αφού δεν πήραμε σχεδόν καμμία απάντηση στα ερωτήματα που θέσαμε στις επιτροπές, θα καταψηφίσουμε το νομοσχέδιο, πόσω μάλλον, όταν, εντός του κρύβεται το έγκλημα του ξεπουλήματος του ΔΕΔΔΗΕ, ένα πραγματικά μεγάλο έγκλημα. Σας ευχαριστώ πολύ.
Και εγώ ευχαριστώ πολύ. Τον λόγο θα δώσω τώρα στον ειδικό αγορητή του ΜέΡΑ25 κ. Κρίτωνα Αρσένη.
Ευχαριστώ πολύ, κύριε Πρόεδρε. Βουλεύτριες, Βουλευτές, Υπουργοί, συζητάμε για ένα νομοσχέδιο το οποίο κλειδώνει αυτήν τη στιγμή τη χώρα σε μια καταστροφική πορεία για το περιβάλλον, τη στιγμή που όλος ο πλανήτης προσπαθεί να δώσει σε μας και στις γενιές που έρχονται μια τελευταία ευκαιρία. Αυτή την τελευταία ευκαιρία στερείτε από τις νέες και τους νέους σε αυτή τη χώρα και στο περιβάλλον. Της τη στερείτε και στα εργασιακά και στα εργασιακά και σε κάθε δικαίωμα και τώρα και στο περιβάλλον. Είναι ένα νομοσχέδιο που εγγυάται ότι δεν θα έχουμε ανακύκλωση. Είναι ένα νομοσχέδιο που ευνοεί τα σχήματα, τις δύο εταιρείες που κάνουν ανακύκλωση, στο να μην υλοποιούν τους στόχους τους. Είναι ένα νομοσχέδιο που ευνοεί τις εταιρείες εμφιάλωσης. Είναι ένα νομοσχέδιο που εγγυάται ότι θα χτιστεί και η τελευταία σπιθαμή δάσους και γης στην Ελλάδα. Επειδή η αλήθεια είναι ότι ζούμε ένα δόγμα του σοκ στα περιβαλλοντικά, είχαμε πριν τον κ. Χατζηδάκη, τον κ. Οικονόμου, τον κ. Θωμά. Ο καθένας από αυτούς, για διαφορετικό λόγο, είχε κάτι να χάσει όταν εκτίθονταν και μιλούσε στο Κοινοβούλιο. Η Κυβέρνησή σας κατά την υπουργία τους έκανε εξυπηρετήσεις. Όμως, έκανε εξυπηρετήσεις στους μεγάλους, αλλά η Κυβέρνησή σας εκείνη την περίοδο απέφευγε να κάνει εξυπηρετήσεις στους μικρούς. Είχε ταξική διάσταση στις εξυπηρετήσεις. Όταν έφυγε ο κ. Χατζηδάκης, που ήθελε να υπερασπιστεί το ευρωπαϊκό προφίλ, ο κ. Οικονόμου που ήθελε να υπερασπιστεί το ακαδημαϊκό του προφίλ, ο κ. Θωμάς που ήθελε να υπερασπιστεί τη θητεία του στην Ευρωπαϊκή Επιτροπή, ήρθε ο κ. Σκρέκας. Επί την υπουργία του κ. Σκρέκα η Κυβέρνησή σας νιώθει απελευθερωμένη να κάνει αδιανόητες εξυπηρετήσεις στα συμφέροντα και την ίδια στιγμή ρουσφετολογικές εξυπηρετήσεις και σε μικρότερες κοινωνικές ομάδες. Είχαμε την πρώτη απώλεια εδάφους στην Ελλάδα μετά τη Μικρασιατική Καταστροφή. Μιλάω για τις Σκουριές, για την αδιανόητη σύμβαση που μετέτρεψε σε άβατο για το δημόσιο τη βορειοανατολική Χαλκιδική. [[Χειροκροτήματα από την πτέρυγα του ΜέΡΑ25]] Και την ίδια στιγμή, τώρα, μας φέρνετε καύση παντού, ανεξέλεγκτες εταιρείες ανακύκλωσης, ανεξέλεγκτες εταιρείες εμφιάλωσης νερού και διάλυση της πολεοδομικής νομοθεσίας. Στην ουσία, είναι ξεκάθαρο ότι η νέα διοίκηση του Υπουργείου Περιβάλλοντος σηματοδοτεί την απόφαση Μητσοτάκη ότι πλέον αυτό το πιο σύντομο ανέκδοτο στην Ευρώπη, το πράσινο προφίλ του, δεν είναι κάτι το οποίο μπορεί να υπερασπιστεί. Φαίνεται, μάλιστα, ότι δεν είναι και το πιο σημαντικό που θέλει να υπερασπιστεί. Υπάρχουν εξυπηρετήσεις πιο σημαντικές από τα προφίλ. Πάμε, όμως, να δούμε τι συμβαίνει σήμερα. Η Ευρωπαϊκή Ένωση σας στέλνει ένα μήνυμα. Ακόμα και αυτή η Ευρωπαϊκή Ένωση σας στέλνει ένα μήνυμα. Δεν είναι τυχαία η επιλογή την ημέρα που φέρατε το νομοσχέδιο στη Βουλή να καταθέσει την καταγγελία της Ελλάδας στο Ευρωπαϊκό Δικαστήριο για την ποιότητα του αέρα. Φέρνετε εσείς την καύση στην Αθήνα και η Ευρωπαϊκή Επιτροπή καταθέτει καταγγελία εναντίον της Ελλάδας για την ποιότητα του αέρα της Αθήνας. Είχε προηγηθεί η Θεσσαλονίκη και έπεται ο Βόλος, χώροι εμβληματικοί για την καύση απορριμμάτων επί ΣΥΡΙΖΑ και από εσάς. Ακόμα και η Ευρωπαϊκή Ένωση προσπαθεί να σας στείλει ένα μήνυμα, αλλά δεν σας ενδιαφέρει. Ξέρετε γιατί δεν σας ενδιαφέρει; Γιατί τα πρόστιμα, το μισό δισεκατομμύριο που θα έρθει για τις «NATURA», τα πρόστιμα που θα έρθουν για τα αιολικά στη «NATURA», τα πρόστιμα που θα έρθουν για την ποιότητα του αέρα, δεν θα τα πληρώσετε εσείς, δεν θα τα πληρώσουν οι εργολάβοι που ευνοούνται από τις αποφάσεις σας. Θα τα πληρώσουν οι πολίτες. Θα τα πληρώσουν οι δήμοι. Θέλετε να μας μετατρέψετε στην υψικάμινο της Ευρώπης, για την ακρίβεια, στο αποτεφρωτήρα απορριμμάτων της Ευρώπης. Πώς αλλιώς να ερμηνεύσουμε το γεγονός ότι τόσο το ΣΔΙΤ του ΣΥΡΙΖΑ για τα απορρίμματα Πελοποννήσου, που εσείς το εκθειάσατε και το μετατρέψετε σε σημαία και τώρα το πολλαπλασιάζετε σε ΣΔΙΤ σε όλη την Ελλάδα - αυτά θέλετε να χρηματοδοτήσετε και με το Ταμείο Ανάκαμψης - , περιλαμβάνει διπλάσια μεγέθη εργοστασίων διαχείρισης αποβλήτων απορριμμάτων από ό,τι είναι αναγκαίο, διπλάσιες δεσμεύσεις για όγκο απορριμμάτων από ό,τι είναι δυνατόν να διαθέτουν οι πολίτες στους ιδιώτες. Και βέβαια, προβλέπει ρήτρες που θα πληρώνουμε οι πολίτες κάθε φορά που δεν δίνουμε αρκετά σκουπίδια στους ιδιώτες να διαχειρίζονται. Δεν υπάρχει, όμως, κανένα πρόβλημα. Οι πολίτες θα πληρώνουν τα πρόστιμα. Όσο για τους εργοστασιάρχες, τις δύο εταιρείες δηλαδή που έχουν τα μονοπώλια διαχείρισης των εργοστασίων αποβλήτων - απορριμμάτων δηλαδή, όσο γι' αυτούς θα μπορούν και είναι νόμιμο να εισάγουν σκουπίδια από την Ευρώπη. Ένα παράδειγμα; Μπορεί ο ΣΥΡΙΖΑ να έκανε την επέκταση και την ανανέωση της συμφωνίας και την επέκταση των περιβαλλοντικών όρων και την ανανέωση της συμφωνίας με τις τσιμεντοβιομηχανίες για την καύση απορριμμάτων εκεί, όμως στην περίπτωση του Βόλου, στην περίπτωση της ΑΓΕΤ έχουμε εισαγωγή απορριμμάτων από άλλες χώρες. Δεν υπάρχει δυνατότητα να γίνει το έγκλημα της καύσης με σκουπίδια από την Ελλάδα; Υπάρχει. Και, μάλιστα, στη Φυλή - ξέρετε, αυτό τον κόλαφο με βάση το Ευρωπαϊκό Κοινοβούλιο - εκεί πέρα που θα είναι τόπος μαρτυρίου με βάση τα λεγόμενα του Ευρωπαϊκού Κοινοβουλίου για τις επόμενες γενεές, ένα περιβαλλοντικό έγκλημα το οποίο θα βασανίζει τους πολίτες της δυτικής Αθήνας και της δυτικής Αττικής για τις επόμενες γενεές - δεν τα λέμε εμείς, τα λέει η Επιτροπή Αναφορών του Ευρωπαϊκού Κοινοβουλίου - εκεί πέρα έχουμε χρυσοπληρώσει ένα εργοστάσιο, το ΕΜΑΚ. Τριακόσια εκατομμύρια ευρώ! Το έχουμε χρυσοπληρώσει για να παίρνει τα σκουπίδια, να παίρνει τα ανακυκλώσιμα υλικά, να παίρνει τα οργανικά, να μετατρέπει σε RDF, δηλαδή υλικό για καύση στις τσιμεντοβιομηχανίες, τα σκουπίδια κοκ. Ξέρετε τι κάνει το ΕΜΑΚ στη Φυλή; Τα κάνει όλα αυτά και μετά τα παίρνει και τα θάβει στη Φυλή. Το 90% του RDF, του υλικού, δηλαδή, για το έγκλημα της καύσης, ξαναθάβεται στη Φυλή, την ίδια ώρα που οι τσιμεντοβιομηχανίες εισάγουν αθρόα σκουπίδια από την Ευρώπη για να καίνε. Αυτό θα κάνετε με τα εργοστάσια καύσης. Και την ίδια ώρα που θα μας κάνετε υψικάμινο της Ευρώπης - αυτή είναι η καρδιά του νομοσχεδίου που συζητάμε - οι πολίτες θα πληρώνουν πρόστιμα γιατί δεν δίνουν τους απαραίτητους όγκους απορριμμάτων και αναγκάζονται να τους εισάγουν οι εταιρείες. Δεν δίνουν τους απαραίτητους όγκους απορριμμάτων για τους οποίους έχουν δεσμευτεί εκ μέρους σας - μάλλον, εσείς δεσμευτήκατε εκ μέρους τους - στις συμφωνίες σαν το ΣΔΙΤ της Πελοποννήσου. Και η Ευρωπαϊκή Ένωση σας το γύρισε πίσω και υποχρεωθήκατε να πάρετε πίσω την αίτηση χρηματοδότησης, γιατί θα ερχόταν η απόρριψη, γιατί δεν μπορούσατε να απαντήσετε στα ερωτήματα που σας έστειλε. Και αντί να αλλάξετε τη σύμβαση, την προχωράτε με εθνική χρηματοδότηση. Και οι πολίτες, με τις αποφάσεις σας, θα πληρώνουν πρόστιμα επειδή δεν δίνουν τους απαραίτητους όγκους απορριμμάτων που τους έχετε δεσμεύσει να δίνουν στις εταιρείες, θα πληρώνουν πρόστιμα στην Ευρωπαϊκή Ένωση επειδή δεν κάνουν επαρκή ανακύκλωση και όταν θα κάνουν ανακύκλωση, θα πληρώνουν επιπλέον πρόστιμα στις εταιρείες, γιατί θα μειώνονται οι όγκοι απορριμμάτων που τους δίνουμε και θα πληρώνει και πρόστιμα η Ελλάδα μέσω του ευρωπαϊκού προϋπολογισμού με τη νέα απόφαση που φέρατε κι εδώ πέρα ως νόμο. Όταν τα κράτη - μέλη - και ο νόμος αυτός ήταν για την Ελλάδα - δεν κάνουν ανακύκλωση, θα συμβάλουν περισσότερο στον ευρωπαϊκό προϋπολογισμό. Και ποιοι θα τα πληρώνουν όλα αυτά; Οι πολίτες. Όχι οι εταιρείες, όχι οι κυβερνήσεις, όχι οι Υπουργοί, οι πολίτες. Και, βέβαια, συνεχίζετε την κακοδιαχείριση του συστήματος ανακύκλωσης. Εδώ πέρα εσείς μας φέρνετε συγχωροχάρτια με τα συστήματα ανακύκλωσης, όπου απαλλάσσετε από κάθε νομική ευθύνη τις εταιρείες που συμβάλλουν με ένα αποτυχημένο σύστημα ανακύκλωσης, καταργείτε το ανώτατο όριο που είχε μπει στα αποθεματικά των συστημάτων ανακύκλωσης με σκοπό να πιέσει για την αξιοποίηση των χρημάτων τους. Για όσους ξέρουν τι συμβαίνει, είναι πολύ φωτογραφική αυτή η ρύθμιση και αφορά συγκεκριμένο σύστημα ανακύκλωσης. Επίσης, βάζετε ποινές στα συστήματα ανακύκλωσης - και μας λέτε, «Να, ορίστε, βάζουμε ποινές στα συστήματα ανακύκλωσης, τι θέλετε;» - αλλά με τέτοια χρονοδιαγράμματα που ποτέ, μα ποτέ δεν θα επιβληθούν. Μας το είπε ακόμα και ο ΣΕΒ. Τι συμβαίνει; Γιατί τα φέρνετε όλα αυτά; Γιατί στις 17 Φεβρουαρίου του 2021, πριν από λίγους μήνες, υποχρεώθηκαν από τη συνείδησή τους να παραιτηθούν τρεις οργανώσεις από τον Οργανισμό Ανακύκλωσης, τον ΕΟΑΝ: Η «WWF», η GREENPEACE και η «Οικολογική Εταιρεία Ανακύκλωσης». Γιατί παραιτήθηκαν αυτές οι εταιρείες; Ήταν κάποια μαξιμαλιστική ιδεολογική άποψη τους; Όχι, παραιτήθηκαν απλά για να υπερασπιστούν τη γνώμη των υπηρεσιών. Τι έλεγαν οι υπηρεσίες; Είπαν ότι δεν θα πρέπει σε καμμία περίπτωση να εγκριθεί το επιχειρησιακό σχέδιο της ανταποδοτικής ανακύκλωσης ενός εκ των δύο συστημάτων ανακύκλωσης. Και τα δύο παρουσιάζουν πολλά προβλήματα. Αυτό το επιχειρησιακό σχέδιο έκριναν σε πολυσέλιδες αναλύσεις τους οι υπηρεσίες, η Διεύθυνση της Εναλλακτικής Διαχείρισης του ΕΟΑΝ, ότι αδυνατεί, με βάση τα όλα τα πεπραγμένα, τα στοιχεία μέχρι στιγμής της ανταποδοτικής ανακύκλωσης, να εκπληρώσει τους στόχους. Για την ακρίβεια σχεδόν καμμία χρονιά δεν εκπλήρωσε τους στόχους της - αναλυτικά στοιχεία έχω καταθέσει με επίκαιρη ερώτηση - και λαμβάνει δυσανάλογες υψηλές εισφορές σε σχέση με τις αποδόσεις. Και ήρθε το διοικητικό συμβούλιο του ΕΟΑΝ και ενέκρινε μετά από αυτήν την εισήγηση το επιχειρηματικό σχέδιο της ανταποδοτικής ανακύκλωσης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όλα αυτά, βέβαια, εσείς τα διευθετείτε με τις σημερινές σας ρυθμίσεις. Όσον αφορά τις εταιρείες εμφιάλωσης, τις οποίες ευνοείτε με χιλιάδες τρόπους, όπου, πραγματικά, με πλάγιους τρόπους τους δίνετε πηγές που πρέπει να ανήκουν στους δήμους για το νερό τους - είναι θέματα τα οποία τα φέρνουμε διαρκώς με τον κοινοβουλευτικό έλεγχο - θα ήθελα να πω τα εξής: Καταργείτε την υποχρέωση των εταιρειών εμφιάλωσης να αξιοποιούν κατά 30% επαναχρησιμοποιούμενες φιάλες ως το 2030. Βέβαια, δεν σας φτάνει με ένα νομοσχέδιο να μας κάνετε υψικάμινους της Ευρώπης, αποτεφρωτήρες απορριμμάτων της Ευρώπης. Φέρνετε και άλλα πράγματα, αλλά, βέβαια, δεν διστάζετε να μας μιλάτε για το ότι η Ευρώπη κάνει καύση απορριμμάτων. Αλήθεια, για να πάρουμε λίγο αυτή τη λογική του επιχειρήματός σας. Η Ευρώπη αν προωθεί την καύση απορριμμάτων, εξηγήστε μας γιατί σταμάτησε να τη χρηματοδοτεί. Γιατί η Σουηδία, που είχε κάνει το λάθος να επενδύσει σε αξιοποίηση ενεργειακής, σε καύση απορριμμάτων, επειδή κάνει ανακύκλωση χρειάζεται και αυτή - όπως θα κάνετε και εσείς - να εισάγει απορρίμματα; Μετά από ανακύκλωση, όπως ξέρουμε, δεν υπάρχει θερμική αξία των απορριμμάτων. Αν γίνει σωστή ανακύκλωση, δεν υπάρχει θερμική αξία των απορριμμάτων. Άρα όποιος κάνει σωστή ανακύκλωση, δεν μπορεί να κάψει τα απορρίμματά του. Και η Σουηδία που κάνει σωστή ανακύκλωση, το ανακάλυψε. Επειδή είναι και αυτή δεμένη με συμβάσεις, τώρα εισάγει απορρίμματα. Μας λέτε, επίσης, ότι δεν έχει επιπτώσεις η καύση απορριμμάτων. Στη Βιέννη έχει στο κέντρο της πόλης εργοστάσιο καύσης. Ρωτήστε το εργοστάσιο καύσης της Βιέννης αν έχει φουράνιο και διοξίνες. Ξέρετε τι θα σας πούνε; Θα σας πούνε ότι έχει φουράνιο και οι ίδιοι έχουν επιλέξει ότι μπορούν να έχουν διοξίνες. Πείτε μας, όμως, την αλήθεια ότι έχει διοξίνες και ότι είναι βιοσωρευτικές. Πείτε το ευθαρσώς. Στη Βιέννη δεν λένε ψέματα. Λένε ότι έχουν διοξίνες και παρ' όλα αυτά, το εγκρίνουν. Εσείς μας λέτε ότι δεν έχουν διοξίνες. Πείτε μας ότι έχουν διοξίνες. Πείτε την αλήθεια επιτέλους. Μην είστε μαλωμένοι με την αλήθεια. Και να θυμηθούμε, βέβαια, και το τι θα καίγεται σε αυτά τα εργοστάσια.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Θα καίτε το κομπόστ που παράγεται στα εργοστάσια επεξεργασίας απορριμμάτων, σε όλα αυτά που θα χρηματοδοτήστε με το Ταμείο Ανάκαμψης. Και, ναι, το κομπόστ θα πηγαίνει στη μονάδα καύσης. Θα καίτε όλα τα πλαστικά που δεν ανακυκλώνονται, όλα τα πλαστικά που ανακυκλώνονται, αλλά μετά από τα ΣΜΑ, τη μεταμόρφωση απορριμμάτων που κάνετε, όπου τα συμπυκνώνετε, τα συμπιέζετε και τα έχετε νομιμοποιήσει σε κάθε βήμα αυτά, όλες τις παράνομες εγκαταστάσεις, όλους τους σταθμούς μεταφόρτωσης απορριμμάτων. Φέρνει σε τόσο διαλυμένη κατάσταση τα απορρίμματα που δεν θα ανακυκλώνονται, δεν θα γίνεται αυτή ανάκτηση στα εργοστάσια και αυτά θα πηγαίνουν για καύση. Και όμως από τα πλαστικά που καταφέρνουν τα εργοστάσια, τα ελάχιστα, να ανακτήσουν, να ξεχωρίσουν δηλαδή, όσα δεν ανακυκλώνονται στην Ελλάδα και αυτά θα πηγαίνουν για καύση. Όλα αυτά τα στέλνετε για καύση. Δεν υπάρχει παράδειγμα πανευρωπαϊκό, δεν υπάρχουν στοιχεία επιστημονικά για τις επιδράσεις στη δημόσια υγεία από την καύση τόσου πλαστικού. Πουθενά στον κόσμο δεν έχουμε αντίστοιχο παράδειγμα. Φέρτε μας τα στοιχεία ή το συγκεκριμένο μείγμα που θα καίτε, τι φουράνιο θα έχει. Φέρτε μας μια μελέτη. Δεν έχετε, γιατί δεν υπάρχει. Εκθέτετε αυτή τη στιγμή την Ελλάδα και τους πολίτες σε ένα αδιανόητο πρωτοφανή κίνδυνο για τη δημόσια υγεία. Αυτό υπογράφεται σήμερα σε αυτή την Αίθουσα! Εμείς ξεκάθαρα καταψηφίζουμε. Στη δευτερολογία μου θα τοποθετηθώ για τις τροπολογίες, που ούτε λίγο ούτε πολύ καταργείτε το κριτήριο υπέρ του δημοσίου για τους δασικούς χάρτες. Επιτρέπετε τη δόμηση σε δασικές εκτάσεις και κάνετε μύρια όσα. Φέρνετε τροπολογίες οι οποίες διαλύουν την πολεοδομική νομοθεσία, διαλύουν τη δασική νομοθεσία για να κάνετε πρόσφατα και στους δουλοπάροικους την ίδια στιγμή που τους δίνετε βορά στους ολιγάρχες. Εμείς καταψηφίζουμε καταφανώς αυτό νομοσχέδιο.
Ευχαριστώ, κύριε συνάδελφε.
Στο σημείο αυτό διακόπτουμε τη συζήτηση του σχεδίου νόμου για ένα λεπτό για να ανακοινώσω το αποτέλεσμα της ψηφοφορίας για την άρση ασυλίας του συναδέλφου, κ. Μπογδάνου. Για την υπόθεση του συναδέλφου κ. Κωνσταντίνου Μπογδάνου εψήφισαν συνολικά 238 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 237 Βουλευτές. Κατά της άρσεως ασυλίας, δηλαδή «ΟΧΙ», εψήφισε ένας. «ΠΑΡΩΝ», ουδείς εψήφισε. Συνεπώς η αίτηση της εισαγγελικής αρχής έγινε δεκτή κατά πλειοψηφία. Το αποτέλεσμα της διεξαχθείσης ονομαστικής ηλεκτρονικής ψηφοφορίας, καταχωρίζεται στα Πρακτικά της σημερινής συνεδρίασης και έχει ως εξής:
Κυρίες και κύριοι συνάδελφοι επανερχόμαστε στη συζήτηση του νομοσχεδίου του Υπουργείου Περιβάλλοντος και θα δώσω τον λόγο για δύο λεπτά στον Υπουργό Ναυτιλίας να αναπτύξει την τροπολογία με αριθμό 991/19-07-2021 που αφορά την αδειοδότηση κατασκευών και εγκαταστάσεων εντός χερσαίας ζώνης. Κύριε Υπουργέ, έχετε τον λόγο και αμέσως μετά τον λόγο θα πάρει ο Κοινοβουλευτικός Εκπρόσωπος του ΣΥΡΙΖΑ, κ. Ευκλείδης Τσακαλώτος. Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Η συγκεκριμένη τροπολογία αναφέρεται σε δύο θέματα: Πρώτον, στην αδειοδότηση εγκαταστάσεων εντός χερσαίας ζώνης και δεύτερον στην περαιτέρω ενίσχυση της ναυαγοσωστικής κάλυψης. Για το πρώτο θέμα της προσωρινής κατασκευής εντός χερσαίας ζώνης λιμένων και εγκαταστάσεις για τις οποίες δεν απαιτείται οικοδομική άδεια, με το άρθρο 137 του ν.4759/2020 εισήχθη για πρώτη φορά η δυνατότητα κατασκευής κτηριακών υποδομών προσωρινού χαρακτήρα στους λιμένες για να φιλοξενήσουν εγκαταστάσεις διαβατηριακού ελέγχου προσώπων τρίτων χωρών, οι γνωστές πύλες Σένγκεν. Φανταστείτε ότι η χώρα μας έχει υποχρέωση για δημιουργία εξήντα τεσσάρων τέτοιων πυλών, όταν η μεσογειακή Γαλλία έχει σχεδόν μονοψήφιο αριθμό. Κι αυτό γιατί τόσα χρόνια δεν είχαμε λύσει τα ζητήματα που αφορούν τις λιμενικές πύλες σε αντίθεση με τα χερσαία και αεροπορικά σύνορα και επίσης υπάρχει ένα σημαντικό πρόβλημα ότι οι περισσότεροι από τους λιμένες δεν έχουν όρους δόμησης και χρήσεις γης. Επομένως, υπήρξαν πολλά χωροταξικά, αλλά και πολεοδομικά προβλήματα, περιορισμένος χώρος στις λιμενικές ζώνες. Έπρεπε, λοιπόν, να διευθετηθούν συγκεκριμένα τεχνικά προβλήματα κυρίως περιβαλλοντικής νομοθεσίας. Άρα με την προτεινόμενη τροπολογία ουσιαστικά επιταχύνουμε την αδειοδοτική διαδικασία και βέβαια περνάμε στην επόμενη φάση της κατασκευής των προσωρινού χαρακτήρα υποδομών για τις πύλες Σένγκεν. Αυτή είναι η πρώτη δράση. Στη δεύτερη αυτό που ουσιαστικά προτείνουμε, θέλω να ξεκαθαρίσω ότι η προστασία της ανθρώπινης ζωής και στις παραλίες και στις θάλασσες ήταν, είναι και θα είναι μία από τις σημαντικές προτεραιότητες του Υπουργείου Ναυτιλίας και Νησιωτικής Πολιτικής. Επομένως, χρειάζονται συγκεκριμένες δράσεις και πρωτοβουλίες έτσι ώστε να περιορίσουμε τους πνιγμούς και τα θαλάσσια ατυχήματα. Εμείς μέχρι σήμερα στο Υπουργείο Ναυτιλίας και Νησιωτικής Πολιτικής έχουμε λειτουργήσει σε τρία επίπεδα. Πρώτα απ' όλα αναθεωρήσαμε το προεδρικό διάταγμα του 2018 με το νέο προεδρικό διάταγμα το 71/2020. Ουσιαστικά εισήχθησαν δύο καινοτομίες. Στις υπόχρεες παραλίες πέρα από τις λουτρικές εγκαταστάσεις, που συμπεριελάμβανε και τις πολυσύχναστες παραλίες, καθώς επίσης αυξήσαμε και τον εξοπλισμό ασφάλειας των ναυαγοσωστικών σχολών. Η δεύτερη επίσης καινοτομία ήταν ότι οι έλεγχοι πλέον γίνονται ψηφιακά με χρήση τάμπλετ. Επομένως οι παραβάσεις καταγράφονται σε πραγματικό χρόνο. Αναβαθμίστηκε το πληροφοριακό σύστημα της Λιμενικής Αστυνομίας σε συνεργασία με το μη κυβερνητικό οργανισμό τον Safe Water Sports, ενώ επίσης δώσαμε τη δυνατότητα διεύρυνσης του χρόνου της ναυαγοσωστικής κάλυψης. Τα αποτελέσματα από την εφαρμογή του νέου προεδρικού διατάγματος είναι όντως εντυπωσιακά. Μέχρι σήμερα έχουμε ένα ποσοστό ναυαγοσωστικής κάλυψης περίπου στο 74,62%, πεντακόσιες τριάντα έξι είναι οι υπόχρεες παραλίες. Θέλω εδώ να σημειώσω ότι έχει γίνει έλεγχος σε όλες τις παραλίες. Και για να δώσουμε και μία σύγκριση σε σχέση με το παρελθόν, το 2018 το ποσοστό ναυαγοσωστικής κάλυψης ήταν 59,56% σε μόνο τετρακόσιες πενήντα παραλίες. Εμείς όμως δεν εφησυχάζουμε. Και ουσιαστικά τι προτείνουμε με την συγκεκριμένη τροπολογία, διότι ακριβώς θέλουμε να αυξήσουμε τα επίπεδα ασφαλείας και για τους Έλληνες αλλά και τους ξένους κολυμβητές; Προτείνουμε, λοιπόν, τη δυνατότητα δραστηριοποίησης και των κατόχων πτυχίων ναυαγοσωστικών σχολών υπό την προϋπόθεση βέβαια ότι η άσκηση του πολύτιμου έργου τους θα πραγματοποιείται αποκλειστικά στις παραλίες που θα βρίσκονται και αδειοδοτημένοι ναυαγοσώστες. Κύριοι συνάδελφοι, πιστεύω ότι η ενίσχυση της ασφάλειας στις παραλίες και στις θάλασσές μας ουσιαστικά συνεισφέρει με τον καλύτερο δυνατό τρόπο στην προστασία της ανθρώπινης ζωής. Ευχαριστώ πολύ.
Υπάρχει κάποια ερώτηση στον κύριο Υπουργό, για την τροπολογία πριν αποχωρήσει; Ο κ. Φάμελλος. Τον λόγο έχει ο κ. Φάμελλος.
Ευχαριστώ πολύ, κύριε Πρόεδρε. Κύριε Υπουργέ, θέλω να σας κάνω κάποιες διευκρινιστικές ερωτήσεις και για το πρώτο και για το δεύτερο άρθρο. Απ' ότι διαπιστώνω από την ανάγνωση του πρώτου άρθρου, βλέπουμε ότι εκτός από την κατασκευή χώρων Σένγκεν περνάτε μέσα και χώρους για τους οποίους δεν υπάρχει ανάγκη για κατ' εξαίρεση αδειοδότηση όπως για λιμεναρχεία, για εκδοτήρια, για στέγαστρα που μπορούν να φιλοξενήσουν χώρους υγειονομικού ενδιαφέροντος. Και αυτό, προφανώς, κατά παράβαση - όπως είπατε και εσείς - της διαδικασίας καθορισμού χρήσεων γης και όρων δόμησης. Άρα έρχεστε επί της ουσίας να παρακάμψετε το Συμβούλιο Επικρατείας γιατί δεν υπάρχει προεδρικό διάταγμα για να αδειοδοτήσετε χώρους που δεν είναι προτεραιότητα Σένγκεν και μάλιστα - επίσης το δεύτερο ερώτημα στο πρώτο άρθρο - κύριε Πρόεδρε είναι βάζοντας ένα χρονοδιάγραμμα δεκαπέντε μόνο ημερών για τον έλεγχο των δικαιολογητικών και τρίτον, εξαιρώντας από την περιβαλλοντική αδειοδότηση τις εγκαταστάσεις ISPS στα λιμεναρχεία, τις εγκαταστάσεις Σένγκεν; Νομίζω, κύριε Υπουργέ, και κύριε Πρόεδρε - αναφέρομαι και στο Προεδρείο - ότι δεν επιτρέπεται να νομοθετήσετε άρθρο που παρακάμπτει το Συμβούλιο Επικρατείας μπροστά στην ολομέλεια και εν γνώση πλέον όλων των Βουλευτών όπως ενημερώνουμε εμείς. Το δεύτερο ζήτημα: Στο δεύτερο άρθρο κύριε Υπουργέ θέλω να μας πείτε αν ομολογείτε ότι αποτύχατε με το προεδρικό διάταγμα 71/2020 το δικό σας όσον αφορά τις αδειοδοτήσεις των ναυαγοσωστών. Μας λέτε λοιπόν τώρα σε αυτό το άρθρο - και θέλουμε τη γνώμη σας για να δούμε πώς θα τοποθετηθούμε - ότι μπορούμε να έχουμε ναυαγοσώστες που έχουν πτυχίο και ναυαγοσώστες που δεν έχουν, ότι μπορούμε να έχουμε ναυαγοσώστες με υπερβολικά δικαιολογητικά μέχρι και απλή πιστοποίηση από σχολή; Αλήθεια, οι ναυαγοσώστες που δεν θα έχουν άδεια από τη λιμενική αρχή, θέλουμε να μας πείτε, θα έχουνε ιατρικές πιστοποιήσεις από ψυχίατρο, από δερματολόγο; Μπορεί να είναι φυγόδικοι ή φυγόποινοι; Θα έχουν άδεια χειριστή ταχύπλοου; Θα έχουν δώσει εξετάσεις θεωρητικές και πρακτικές; Θα έχουν δοκιμαστεί οι κολυμβητικές τους ικανότητες; Διότι μάλλον μας φέρνετε ακόμα μια by pass διαδικασία και για τους ναυαγοσώστες, προσβάλλοντας το δικό σας έτσι και αλλιώς θεσμικό πλαίσιο. Και όλα αυτά για ποιον λόγο; Γιατί δημιουργήσατε ένα θεσμικό πλαίσιο το οποίο τώρα εσείς λέτε ότι δεν βγαίνει. Άρα ή θα βγείτε με θάρρος θα πείτε ότι αποτύχατε στο θεσμικό πλαίσιο ή στα δικαιολογητικά ή ότι δεν μπορείτε να το υλοποιήσετε ή, κύριε Πρόεδρε, θα πούμε στην ελληνική κοινωνία ότι ο κ. Πλακιωτάκης μας φέρνει εδώ ναυαγοσώστες που οι δύο από τους τρεις δεν θα έχουν περάσει από τη διαδικασία πιστοποίησης προσόντων ή δεν θα έχουν τα απαιτούμενα χαρτιά πέρα από τη βεβαίωση μιας σχολής. Αυτό είναι πολύ σημαντικό, κύριε Πρόεδρε, για να τα αφήσουμε έτσι λαμβάνοντας υπ' όψιν, κύριε Πρόεδρε, επίσης ότι η συγκεκριμένη τροπολογία δεν μπήκε στις επιτροπές, δεν μπήκε σε διαβούλευση, δεν την ξέρουν οι φορείς που αντιστοιχούν στα θέματα αυτά. Αλλά επιχειρήσατε, λοιπόν, να την περάσετε χτες το βράδυ για να μη συνδεθεί, κύριε Πλακιωτάκη. Αυτά είναι αρκετά σοβαρά και δεν μπορεί να τα αφήσουμε έτσι. Και τουλάχιστον, επειδή έχουν γνώση οι φύλακες, δεν μπορείτε να τα κάνετε αυτά όταν Αντιπολίτευση είναι ο ΣΥΡΙΖΑ γιατί ελέγχουμε και προστατεύουμε το δημόσιο συμφέρον και την ασφάλεια των πολιτών.
Άλλη παρατήρηση υπάρχει, κύριε Υπουργέ; Θέλετε να δώσετε διευκρινίσεις;
Θα ξεκινήσω κατ' αρχάς με τη δεύτερη παρατήρηση σας. Νομίζω τα στοιχεία τα οποία σας έδωσα είναι συντριπτικά. Μέχρι σήμερα, σας είπα ότι, το ποσοστό ναυαγοσωστικής κάλυψης είναι περίπου στο 75% όταν οι υπόχρεες παραλίες έχουν αυξηθεί. Από τις τετρακόσιες πενήντα που σας ανέφερα το 2018 σήμερα είμαστε στις πεντακόσιες τριάντα έξι παραλίες. Και θέλω επίσης να σας πω ότι και τα αποτελέσματα της μειώσεως των πνιγμών και των ατυχημάτων έχουν μειωθεί σημαντικά. Άρα έχουμε επιτύχει και την αύξηση της ναυαγοσωστικής κάλυψης και βεβαίως την επίτευξη του στόχου, που δεν είναι άλλος από την προστασία της ανθρώπινης ζωής και στις θάλασσες και στις παραλίες. Ποιο ήταν το πρόβλημα φέτος; Κατ' αρχάς η συγκεκριμένη προτεινόμενη τροπολογία για τους ναυαγοσώστες θα ισχύσει μόνο για φέτος. Και γιατί μόνο για φέτος; Διότι οι ναυαγοσωστικές και σχολές άνοιξαν λόγω της πανδημίας περί τα τέλη Μαΐου. Οι συγκεκριμένοι ναυαγοσώστες θα έχουν πτυχίο ναυαγοσωστικών σχολών. Και τι λέμε; Ότι θα μπορέσουν να δραστηριοποιηθούν στις παραλίες μόνο όπου υπάρχει αδειοδοτημένος ναυαγοσώστης. Εμείς θέλουμε, κύριε συνάδελφε κυρίες και κύριοι συνάδελφοι, να αυξήσουμε το ποσοστό της ναυαγοσωστικής κάλυψης. Θέλουμε να μεγιστοποιήσουμε την ασφάλεια και στις παραλίες και στις θάλασσές μας. Για αυτόν τον λόγο προτείνουμε τη συγκεκριμένη τροπολογία. Επίσης, επειδή αναφέρεστε στα θέματα της δημιουργίας για τις πύλες Σένγκεν, εδώ υπάρχει μια υποχρέωση της χώρας. Μέχρι τέλη Μαΐου του 2022 θα πρέπει αυτές οι πύλες Σένγκεν να λειτουργούν. Πολλά από τα δημοτικά ή κρατικά λιμενικά ταμεία ήδη έχουν σχέδια, ήδη έχουμε δρομολογήσει την χρηματοδότησή τους. Επομένως πρέπει να προχωρήσουμε γρήγορα, τηρώντας βέβαια όλους τους όρους. Άλλωστε έχει συσταθεί ομάδα εργασίας αποτελούμενη από στελέχη των Υπουργείων Περιβάλλοντος, Ναυτιλίας και Πολιτισμού, η οποία επεξεργάστηκε μεταξύ άλλων τις συγκεκριμένες λειτουργίες. Υπήρχαν τεχνικά ζητήματα, υπήρχαν ζητήματα περιβαλλοντικής νομοθεσίας, όμως όλα αυτά επιλύονται με την προτεινόμενη τροπολογία. Ευχαριστώ πολύ.
Και εγώ ευχαριστώ, κύριε Υπουργέ. Ο Κοινοβουλευτικός Εκπρόσωπος του ΣΥΡΙΖΑ κ. Ευκλείδης Τσακαλώτος έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η Κυβέρνηση της Νέας Δημοκρατίας έχει υποστεί κριτική από δύο διαφορετικές κατευθύνσεις. Υπάρχει η κριτική ότι λειτουργεί χωρίς σχέδιο, είναι αναποτελεσματική. Υπάρχει άλλη κριτική ότι έχει ένα σχέδιο ανασυγκρότησης του αστισμού, ότι είναι νεοφιλελεύθερη, ότι βοηθάει τις μεγάλες εταιρείες και όχι τις μικρές εταιρείες, έχει ένα συγκεκριμένο σχέδιο. Και ρωτάει κανείς αν και οι δύο κριτικές μπορεί να είναι βάσιμες. Παρ' όλο που είναι παράδοξο εγώ θέλω να εξηγήσω σ' αυτή την ομιλία ότι δεν είναι παράδοξο. Και οι δύο κριτικές έχουν βάση αλήθειας. Και έχουν βάση αλήθειας, αν κατανοήσουμε ότι η λέξη «αποτελεσματικότητα» δεν έχει καμμία επιστημονική βαρύτητα αν δεν εξηγήσουμε «αποτελεσματικό» ως προς το τι. Χωρίς να σου πει κάποιος τι στόχο έχει, τι θέλει να επιδιώξει δεν μπορείς να κρίνεις αν είναι αποτελεσματικός ή όχι. Και το δεύτερο που θα πω, για να εξηγήσω το παράδοξο, είναι ότι πολλές φορές και σε πολλά πεδία η έλλειψη σχεδιασμού είναι σχέδιο. Δηλαδή, το ότι δεν έχω σχέδιο παρ' όλο που ακούγεται παράδοξο είναι ένα συγκεκριμένο σχέδιο. Αρχίζω και μόνο αυτό θα κάνω, κύριε Πρόεδρε, εκτός του νομοσχεδίου της παιδείας, δηλαδή, τις νέες ρυθμίσεις για την παιδεία, που μας είπατε ότι είναι μύθος και fake news ότι θα κοπούν είκοσι πέντε με τριάντα χιλιάδες μαθητές από τα πανεπιστήμια, μας είπατε ότι αφορά μόνο κάποια περιφερειακά τμήματα με μικρή ζήτηση και βλέπουμε τώρα ακριβώς το αποτέλεσμα αυτής της στρατηγικής. Είκοσι πέντε με τριάντα θα μείνουν έξω φοιτητές που πέρυσι θα μπορούσαν να πάνε σε ένα τμήμα με έντεκα, με δώδεκα, με δεκατρείς χιλιάδες μόρια. Τώρα δεν μπορούν καν να κάνουν αίτηση γι' αυτό το πανεπιστήμιο. Θέλω να σας πω, κύριοι Υπουργοί, παρ' όλο που δεν ακούτε και μιλάτε μεταξύ σας αντί να ακούτε, πρέπει να σας πω ότι η κ. Κεραμέως θα καταγραφεί ως η χειρότερη Υπουργός Παιδείας στα τελευταία διακόσια χρόνια. Νομίζω, δεν έχει περάσει Υπουργός Παιδείας που είχε τόσο μεγάλη αδιαφορία για τον μεγάλο κορμό των μαθητών και των φοιτητών. Δεν έχει περάσει! Είναι αναποτελεσματικότητα αυτό; Όχι δεν είναι αναποτελεσματικότητα, αν καταλάβουμε τι ήθελε να κάνει η κ. Κεραμέως με την κάλυψη του Πρωθυπουργού. Ήταν να έχουμε πιο ελίτ πανεπιστήμια - στην Ευρώπη επεκτείνουμε πόσα παιδιά πηγαίνουν στο πανεπιστήμιο - να στείλουμε τα παιδιά των μεσαίων και των εργατικών τάξεων προς την τεχνική κατάρτιση. Αλλά, επειδή είμαστε large ως προς τις ελίτ, να μπορούνε και κάποιοι να πηγαίνουν στα κολέγια που είναι φίλοι μας. Σχέδιο ήταν αυτό. Και αυτό το σχέδιο είναι που θα καταγράψει την κ. Κεραμέως ως τη χειρότερη Υπουργό Παιδείας τα τελευταία διακόσια χρόνια. Είναι μια πλήρης απαξίωση για τον μεγάλο κορμό των παιδιών της Ελλάδας. Πάμε πίσω τώρα όμως σε αυτό το νομοσχέδιο. Η Κυβέρνηση προσπαθεί να ενώσει τουλάχιστον δύο ρεύματα στην ελληνική πολιτική σκηνή. Το συντηρητικό ή το υπερσυντηρητικό κομμάτι της Νέας Δημοκρατίας και φέρνουμε εφεδρείες από το εκσυγχρονιστικό κομμάτι της κοινωνίας, από τους Υπουργούς που μαγεύτηκαν με την οκταετία του κ. Σημίτη, όπως τον κ. Γεραπετρίτη, τον κ. Τσακλόγλου, τον κ. Πιερρακάκη, όλοι αυτοί που μαγεύτηκαν. Προσπαθείτε να το ενώσετε αυτό. Μόνο που το εκσυγχρονιστικό εγχείρημα αυτών των τριών Υπουργών πάντα βασιζόταν σε μια λάθος ανάλυση. Ότι το πελατειακό σύστημα, το ρουσφέτι, οι κατευθείαν αναθέσεις ήταν θέμα αναποτελεσματικότητας. Όχι δεν ήταν θέμα αναποτελεσματικότητας. Ήταν θέμα του τρόπου που το ΠΑΣΟΚ και η Νέα Δημοκρατία στα χρόνια μετά από τη Μεταπολίτευση συγκρότησε το κοινωνικό μπλοκ δυνάμεων. Και δεν φτάνει αυτό, αλλά κάνουν και ένα δεύτερο λάθος. Γιατί αυτό που ξεχνάνε οι μεταγραφές σας από τον εκσυγχρονιστικό χώρο είναι ότι όταν προωθείς τον νεοφιλελευθερισμό, τα εργασιακά νομοσχέδια που στοχοποιούν την εργατική τάξη, τα μεγάλα έργα που πάνε στις μεγάλες επιχειρήσεις τι μένει για να συγκροτήσεις ένα νέο κοινωνικό μπλοκ; Δεν φτιάχνεις ένα κοινωνικό μπλοκ μόνο με μεγάλους επιχειρηματίες και κάποιους φίλους στον τουρισμό. Ξαναγυρνάς σε αυτά που ξέρεις, το πελατειακό κράτος, τα ρουσφέτια. Δεν σχεδιάζεις για το μέλλον γιατί δεν μπορείς να σχεδιάσεις για το μέλλον αν δεν ξέρεις σε ποιον απευθύνεται και για αυτό δεν χρειάζεσαι εργαλεία, είπε ο εισηγητής μας για τη ΔΕΔΗΕ. Γιατί να την κρατήσουν την ΔΕΔΗΕ, κύριε συνάδελφε, αφού δεν έχουν σκοπό να σχεδιάσουν κάτι για την ενέργεια. Δεν τους νοιάζει ότι η ΔΕΔΗΕ θα συνδεθεί με τις ΑΠΕ για να έχουμε ένα σχέδιο εκ των προτέρων, πόσες μονάδες θέλουμε, πού τις θέλουμε. Δεν θέλουμε αυτό να είναι μέρος του δημοσίου με ένα σχέδιο. Το δίνουμε στον ιδιωτικό τομέα και επειδή υπάρχουν δυσλειτουργίες στον ιδιωτικό τομέα, αντί να σχεδιάσουμε εκ των προτέρων τι θέλουμε, ερχόμαστε εκ των υστέρων και κάνουμε κάποιες ρυθμίσεις. Είπαμε κάποιες κουβέντες ότι η αγορά δεν χρειάζεται ρύθμιση και ερχόμαστε τώρα και το ρυθμίζουμε εκ των υστέρων. Σχέδιο δεν το λες! Το λες «στο πόδι» να καλύψεις τις ατέλειες στις αγορές, όταν θα έπρεπε να ξέρετε ότι υπάρχουν αυτές οι ατέλειες. Και δεν χρειαζόμαστε εργαλεία, όπως την τοπική αυτοδιοίκηση. Έτσι δεν είναι; Γι' αυτό ακυρώνονται και αφαιρούνται αρμοδιότητες των δήμων για τη διαχείριση των απορριμμάτων. Το σχέδιό σας είναι να προχωρήσουν τα εργοστάσια καύσης επιλογής του Υπουργείου και να μπουν επιπλέον καπέλο κόστος στα δημοτικά τέλη. Όχι μόνο δεν χρειάζεται επειδή δεν υπάρχει σχεδιασμός στην τοπική αυτοδιοίκηση, αλλά εγώ καταλαβαίνω ότι δεν χρειάζεται ούτε το Υπουργείο σας. Ακόμα και το Υπουργείο σας μέσα σε αυτό το νομοσχέδιο το ξεντύνετε. Βάζετε λιγότερο κόσμο εκεί. Όπως στα δικά μου νομοσχέδια - εννοώ που είμαι οικονομολόγος - στα οικονομικά, πηγαίνουμε και κάνουμε outsourcing, ακόμα και ελέγχους. Γιατί δεν χρειάζεστε αυτά τα εργαλεία, ούτε την τοπική αυτοδιοίκηση ούτε το δημόσιο το Υπουργείο ως εξασφάλιση του δημοσίου συμφέροντος με κάποιο πλάνο. Άρα πάμε όπως είπαμε στα ρουσφέτια. Τι είναι αυτό το πράγμα τώρα για το ειδικό πολεοδομικό σχέδιο; Να το καταλάβω, δηλαδή. Ήρθε ο κ. Γεωργιάδης και είπε ότι ακόμα και τις περιοχές «NATURA» μπορούμε να τις κόψουμε κομμάτια και να ισχύει άλλο για ένα κομμάτι σε μια περιοχή και κάτι άλλο σε μια άλλη περιοχή. Δεν σας έφτανε εσάς, κύριε Σκρέκα. Κατάλαβα ότι εσείς θέλετε να πάτε ένα βήμα πάνω από τον κ. Γεωργιάδη. Ότι ο κ. Γεωργιάδης δεν είχε την φαντασία και το εύρος των οραμάτων που έχετε εσείς. Και λέτε τώρα και εκτός «NATURA» και παντού μπορούν να κάνουν πολεοδομικά σχέδια για μια περιοχή που είναι ένα χιλιόμετρο μακριά από μια άλλη περιοχή. Αυτό δεν είναι έλλειψη σχεδίου. Διότι τι σημαίνει αυτό, το ότι δεν έχουμε σχέδιο; Αυτό που πάντα σήμαινε στην Ελλάδα. Θα πάει ο τάδε δήμαρχος και θα πει έχω αυτή την ανάγκη ή θα πάρει ο τάδε Βουλευτής από μια άλλη επαρχία και θα πει ένας φίλος μου επιχειρηματίας έχει αυτή την ανάγκη και τσάκα - τσάκα θα κάνουμε ένα πολεοδομικό σχέδιο κατά τις ανάγκες των ανθρώπων μας που θέλουμε να ενσωματώσουμε στο κοινωνικό μπλοκ δυνάμεων. Αυτό κάνουμε. Αυτό καταλαβαίνω ότι κάνει αυτό το νομοσχέδιο. Είσαστε αποτελεσματικοί; Το ερώτημα είναι αυτό που έβαλα στην αρχή. Αποτελεσματικοί ως προς τι; Ποιος είναι ο στόχος; Αν είναι ο σχεδιασμός του Εθνικού Συστήματος Υγείας για την παιδεία για όλο τον κόσμο, δεν είσαστε αποτελεσματικοί. Δεν θέλετε να σχεδιάσετε το Εθνικό Σύστημα Υγείας. Δεν σας ενδιαφέρει η πρωτοβάθμια υγεία και τα κέντρα υγείας. Ίσα - ίσα, ακόμα και σε αυτή την πανδημία δεν μπορέσατε να μας παρουσιάσετε ένα σχέδιο. Δεν σας ενδιαφέρει εκτός από την υγειονομική κρίση, η κρίση του περιβάλλοντος; Ακούσατε τι είπε ο κ. Αρσένης για την καύση. Αλήθεια τώρα, δηλαδή, θα πείτε ότι έχει αλλάξει το περιβάλλον, είδατε τι έγινε στην Ελλάδα, τι έγινε στη Γερμανία και εμείς συνεχίζουμε με την καύση και μάλιστα αφαιρούμε το τι ισχύει από όλους τους οργανισμούς και την τοπική αυτοδιοίκηση που θα μπορούσε να είχε ένα σχεδιασμό για την καύση. Είναι απάντηση για την οικονομική κρίση αυτό που κάνετε; Είναι ένας σχεδιασμός μαζί με το Ταμείο Ανάκαμψης για το πώς μπορούμε να έχουμε ένα άλλο μοντέλο; Δεν νομίζω. Νομίζω ότι εάν η ερώτηση είναι αν είσαστε αποτελεσματικοί να αντιμετωπίσουμε την τριπλή κρίση υγειονομική, περιβαλλοντική και οικονομική, είσαστε πολύ μακριά από αυτό που χρειάζεται, αλλά είσαστε αρκετά αποτελεσματικοί - και εκεί πρέπει να σας αποτρέψουμε - στο να προσπαθήσετε να φτιάξετε ένα καινούργιο blog δυνάμεων, όχι με τους νέους επιχειρηματίες και αυτά τα εκσυγχρονιστικά που ακούγαμε την δεκαετία του 1990 και το 2000 και τη νέα επιχειρηματικότητα με τους παλιούς και τους μεγάλους και μετά, επειδή δεν θα μας βγει αυτό, γιατί αυτό που κάνετε στα εργασιακά και αλλού θίγει όχι μόνο την εργατική τάξη…. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] ….ένα μόνο λεπτό θα ήθελα, κύριε Πρόεδρε. Θίγει και την εργατική τάξη και τα μεσαία στρώματα. Πάμε στα παλιά. Θα φτιάξουμε ένα καινούργιο κοινωνικό blog δυνάμεων που θα είναι εν μέρει, οικονομικές δυνάμεις, αλλά και μία λίστα από εκατοντάδες μικρά συμφέροντα που θα έρχονται κάθε στιγμή στην Κυβέρνηση και θα σας λένε: «λύστε μου αυτό το πρόβλημα, εδώ είναι το νομοσχέδιο του κ. Σκρέκα». «Λύστε μου αυτό το πρόβλημα, εδώ είναι η διάταξη του κ. Σκρέκα όπου θα μπορέσουμε να το λύσουμε». Και λέω με μεγάλη σαφήνεια, για να αλλάξει η πορεία αυτού του τόπου πρέπει να ορίσουμε όλα τα κόμματα της Αντιπολίτευσης - και απευθύνομαι ιδιαίτερα και στο Κίνημα Αλλαγής και στο ΜέΡΑ25 και στο ΚΚΕ - ποιοι είναι οι ενδιάμεσοι στόχοι μας, εν προκειμένω, γιατί πρέπει να αρχίσουμε από κάπου, για την οικονομική κρίση, για την υγειονομική κρίση, για την κλιματική κρίση, να το ορίσουμε και μετά να μπορούμε να παρουσιάσουμε στον ελληνικό λαό προτάσεις που αντιμετωπίζουν αυτές τις κρίσεις, απευθύνονται σε συγκεκριμένες ομάδες του ελληνικού πληθυσμού που τους έχετε απομακρύνει, που θέλετε να τους περιθωριοποιήσετε και αυτό πρέπει να γίνει, γιατί πραγματικά, έχουμε τον μεγάλο κίνδυνο να επιστρέψουμε όχι μόνο στο οικονομικό μοντέλο της δεκαετίας του 1970 και του 1980, αλλά και στο πολιτικό και στο κοινωνικό μοντέλο. Είναι δικό μας χρέος, του ΣΥΡΙΖΑ - Προοδευτική Συμμαχία να είμαστε στο κέντρο κάθε προσπάθειας αποτροπής σε αυτή την επιστροφή στο παρελθόν. Σας ευχαριστώ πολύ.
Και εμείς ευχαριστούμε, κύριε συνάδελφε. Εισερχόμαστε τώρα στον πρώτο κύκλο ομιλητών και πρώτος ομιλητής είναι ο κ. Βασίλειος Γιόγιακας και μετά η κ. Καφαντάρη.
Κυρίες και κύριοι συνάδελφοι, το κύριο αντικείμενο του νομοσχεδίου έρχεται να συνεχίσει μία σειρά από πρωτοβουλίες της παρούσης Κυβέρνησης που παντρεύουν την προστασία του περιβάλλοντος με την αλλαγή του ενεργειακού μοντέλου και την ενθάρρυνση των επενδύσεων με θετικό περιβαλλοντικό πρόσημο. Η απολιγνιτοποίηση της παραγωγής ηλεκτρικής ενέργειας και η ηλεκτροκίνηση, γενικότερα το εθνικό σχέδιο για την ενέργεια και το κλίμα, αλλά και ο πρώτος κλιματικός νόμος στην ιστορία της χώρας που πρόκειται να έρθει προς ψήφιση, είναι μερικές από τις μεγάλες μεταρρυθμίσεις της πράσινης κυβερνητικής ατζέντας. Μιας ατζέντας προχωρημένης όσο και φιλόδοξης, που ανατρέπει το στερεότυπο το οποίο ήθελε τις πολιτικές για το περιβάλλον να θεωρούνται παραδοσιακά ιδιοκτησία των κεντροαριστερών και αριστερών πολιτικών σχηματισμών. Η μεταρρύθμιση που φέρνει το παρόν νομοσχέδιο προετοιμάζει το έδαφος στο οποίο θα καρποφορήσουν οι δράσεις του «πράσινου» πυλώνα του εθνικού σχεδίου «Ελλάδα 2.0.», γιατί συμβάλλει στη μετάβαση σε ένα ενεργειακό μοντέλο φιλικό στο περιβάλλον. Συμβάλλει στη χωροταξική μεταρρύθμιση και στην αειφόρο χρήση των πόρων και από την άλλη ευνοεί επίσης τις ιδιωτικές επενδύσεις και τις συμπράξεις δημοσίου και ιδιωτικού τομέα με το βλέμμα στον «πράσινο» μετασχηματισμό της οικονομίας. Στο νομοσχέδιο συγκεντρώνεται όλη η νομοθεσία για τη διαχείριση των αποβλήτων και η ανακύκλωση, ενώ ενσωματώνονται στο Εθνικό Δίκαιο και δύο σημαντικές κοινοτικές οδηγίες για την κυκλική οικονομία. Θα ήθελα να αναφερθώ επιλεκτικά σε ορισμένες μόνο από τις προβλέψεις αυτού του νομοσχεδίου - πλαισίου που νομίζω ότι αξίζει να συγκρατήσουν οι πολίτες που μας παρακολουθούν. Πρώτα απ' όλα, ενισχύεται με συγκεκριμένα μέτρα η επαναχρησιμοποίηση καταναλωτικών αγαθών. Με αυτόν τον σκοπό γίνεται υποχρεωτική για δήμους άνω των είκοσι χιλιάδων κατοίκων η δημιουργία οργανωμένων χώρων όπου οι πολίτες θα αποθέτουν μεταχειρισμένα αντικείμενα τα οποία θα επιδιορθώνονται ώστε να μπορούν να χρησιμοποιηθούν ξανά. Η χώρα μας δημιουργεί τα περισσότερα απόβλητα τροφίμων διεθνώς και για να μειωθούν τα απόβλητα αυτά το 2030 στο 30% σε σχέση με το 2022 δίνονται κίνητρα για τη δωρεά και την αναδιανομή τροφίμων με πρώτο μέλημα την ανθρώπινη διατροφή και έπειτα τις ανάγκες της κτηνοτροφίας όπου θα μπορούν να χρησιμοποιηθούν ως ζωοτροφή. Στην ίδια κατεύθυνση επιχειρήσεις όπως σουπερμάρκετ, ξενοδοχεία, μεγάλα εστιατόρια επιχειρήσεις τροφοδοσίας και μεταποίησης τροφίμων υποχρεούνται να καταγράφουν με συγκεκριμένο τρόπο τα πλεονάσματα τροφίμων. Μια άλλη αρνητική διάκριση για τη χώρα μας είναι ότι το 80% των απορριμμάτων μας κατευθύνεται σε χώρους υγειονομικής ταφής, όταν ο ευρωπαϊκός μέσος όρος είναι περίπου 20%. Εμείς θέλουμε να αποθαρρύνουμε την υγειονομική ταφή δίνοντας την ευχέρεια στους δήμους να καθορίζουν τα δημοτικά τέλη, όχι με βάση το τετραγωνικό του ακινήτου, αλλά με βάση το ποσό που ανακυκλώνει και πόσα απόβλητα παράγει ο κάθε δημότης. Το σύστημα «πληρώνω όσο πετάω» θα εφαρμοστεί υποχρεωτικά από το 2023 για μεγάλα ξενοδοχεία και βιομηχανικές εγκαταστάσεις σε μεγάλους δήμους άνω των εκατό χιλιάδων κατοίκων και από το 2028 στους δήμους με πάνω από είκοσι χιλιάδες δημότες. Οι δήμοι δηλαδή γίνονται μέρος της προσπάθειας να υιοθετήσουν όλο και περισσότεροι πολίτες συνήθειες φιλικές προς το περιβάλλον με μια εύλογη οικονομική ανταμοιβή. Στις πιο υπεύθυνες καταναλωτικές συμπεριφορές σκοπεύει επίσης η επέκταση της εγγυοδοσίας από τις πλαστικές φιάλες και στις γυάλινες φιάλες μιας χρήσης καθώς και στις συσκευασίες αλουμινίου. Θα δίνεται, δηλαδή, πίσω στον καταναλωτή μια εγγύηση που έχει πληρώσει μέσα στην τιμή της συσκευασίας όταν την επιστρέψει άδεια. Ανάλογου χαρακτήρα υποχρεώσεις και κίνητρα θεσπίζονται και για την ανάπτυξη της συλλογής αποβλήτων σε κατηγορίες υλικών, σε ρεύματα όπως λέγεται. Στο πλαίσιο αυτό εισάγεται η υποχρέωση χωριστής συλλογής των βιοαποβλήτων έως το τέλος του 2022 από τους δήμους και χωριστής συλλογής και ανακύκλωσης των βιοαποβλήτων από μεγάλους παραγωγούς με τη δική τους ευθύνη και δαπάνη, με αντιστάθμισμα τη μείωση των σχετικών δημοτικών τελών. Από τη μεθεπόμενη εκπαιδευτική χρονιά θα γίνεται στα σχολεία χωριστή συλλογή έξι ρευμάτων χαρτιού, γυαλιού, πλαστικών, μετάλλων, μπαταριών και αποβλήτων τροφίμων. Τα απόβλητα μεγάλων κτηνοτροφικών και χοιροτροφικών μονάδων θα πηγαίνουν σε μονάδες βιοαερίου ή κομποστοποίησης, όπου αυτές είναι διαθέσιμες, με πρωταρχικό σκοπό την παραγωγή, την ανάκτηση ενέργειας από τα απόβλητα αυτά. Να πούμε ξανά εδώ ότι δεν πριμοδοτείται η ανάκτηση ως η καλύτερη δυνατή μέθοδος διαχωρισμού, αλλά ως καλύτερη από το τελευταίο επίπεδο που είναι η υγειονομική ταφή και δίνεται ξεκάθαρη προτεραιότητα κατά σειρά στη μείωση της παραγωγής αποβλήτων, την επανάχρηση και την ανακύκλωση. Πριν ολοκληρώσω την τοποθέτησή μου, κυρίες και κύριοι συνάδελφοι, για ένα νομοσχέδιο που δίνει λύσεις και σε άλλα πεδία όπως η αγορά ηλεκτρικής ενέργειας, η χωροταξία και ο πολεοδομικός σχεδιασμός, επιτρέψτε μου να σταθώ σε ορισμένες ρυθμίσεις που ελπίζω να δώσουν διέξοδο στο θέμα των κορεσμένων ηλεκτρικών δικτύων, ένα θέμα που απασχολεί μεταξύ άλλων χιλιάδες υποψηφίους, μικρούς παραγωγούς ηλεκτρικής ενέργειας από φωτοβολταϊκά. Πλέον ο διαχειριστής του δικτύου διανομής, ο ΔΕΔΗΕ, θα μπορεί να έχει μεγαλύτερη ευχέρεια να αναβαθμίζει τα ηλεκτρικά δίκτυα στις λεγόμενες «κόκκινες» περιοχές, να αυξάνει τη δυνατότητά τους ώστε να μπορούν να δραστηριοποιηθούν περισσότεροι παραγωγοί άρα και να ανέβει η συμμετοχή των ανανεώσιμων πηγών στο ενεργειακό μίγμα της χώρας μας. Κυρίες και κύριοι συνάδελφοι, με τους βασικούς άξονες του νομοσχεδίου για τα απόβλητα και την ανακύκλωση αντιμετωπίζονται παραλείψεις και αστοχίες που έχουν οδηγήσει σε αποτελέσματα κατώτερα του αναμενόμενου. Από την άλλη, εισάγονται επιτυχημένες πρακτικές με σκοπό να προσεγγίσει η χώρα μας τις επιδόσεις των ευρωπαίων εταίρων μας. Για να το πετύχουμε χρειάζονται δύο βασικές προϋποθέσεις, να αλλάξουμε συνήθειες στον τρόπο που παράγουμε και καταναλώνουμε τόσο ως πολίτες και ως επιχειρήσεις και να υπάρξει αποτελεσματικός έλεγχος και καθοδήγηση του συνολικού συστήματος εναλλακτικής διαχείρισης προϊόντων και αποβλήτων. Εμείς κυρίες και κύριοι συνάδελφοι, θεωρούμε ότι οι συνθήκες αυτές μπορούν να ικανοποιηθούν με το ρυθμιστικό πλαίσιο που διαμορφώνεται από το παρόν νομοσχέδιο το οποίο και στηρίζουμε. Σας ευχαριστώ.
Κι εγώ ευχαριστώ, κύριε Γιόγιακα. Τον λόγο έχει η κ. Χαρά Καφαντάρη και αμέσως μετά ο κ. Χρήστος Γκόκας από το Κίνημα Αλλαγής. Ελάτε, κυρία Καφαντάρη.
Κύριε Πρόεδρε, ευχαριστώ. Μνημείο κακής νομοθέτησης μπορούσαμε να πούμε το εν λόγω σχέδιο νόμου το οποίο συζητάμε. Άλλωστε, δεν είναι και το πρώτο. Αυτό το οποίο ανέφεραν πολλοί και από την Αντιπολίτευση και εμείς ως κακή νομοθέτηση, άλλα άρθρα δίνονται σε διαβούλευση, με περισσότερα άρθρα έρχεται το νομοσχέδιο στη Βουλή, τροπολογίες της τελευταίας στιγμής και πολύ σημαντικές. Όντως είναι κακή νομοθέτηση, αλλά μήπως ο στόχος της Κυβέρνησης είναι αυτός; Μέσα από αυτή τη διαδικασία, χωρίς διαβούλευση και την τελευταία στιγμή να περνά πολλές ρυθμίσεις οι οποίες δεν συζητιούνται στην κοινωνία και σε αυτούς που αφορά και με αυτό τον τρόπο να νομοθετούνται και να εξυπηρετούνται συγκεκριμένα συμφέροντα; Άλλωστε, και στη διαδικασία του νομοσχεδίου στη δεύτερη επιτροπή οι εκπρόσωποι και της τοπικής αυτοδιοίκησης ήρθαν εδώ και έβαλαν κάποιες ενστάσεις, κάποια σημαντικά ερωτήματα τα οποία δεν ξέρω κατά πόσο απαντήθηκαν για ζητήματα τα οποία ουσιαστικά περιλαμβάνονται στο νομοσχέδιο. Νέα βάρη στην αυτοδιοίκηση χωρίς πόρους. Ενώ τα συστήματα εναλλακτικής διαχείρισης έπρεπε να παράσχουν εξοπλισμό, οι δήμοι θα χρηματοδοτηθούν από το «Αντώνης Τρίτσης». Στο εν λόγω σχέδιο νόμου το οποίο, όπως γνωρίζουμε, ενσωματώνει δύο οδηγίες ευρωπαϊκές τίθενται υψηλοί στόχοι ανακύκλωσης, η Κυβέρνηση όμως με την πρακτική της και ό,τι περιλαμβάνεται παρακάτω ναρκοθετεί αυτή την ανακύκλωση, προωθεί την καύση σαν τη μόνη επιλογή. Για τη Νέα Δημοκρατία και την Κυβέρνηση, η διαχείριση απορριμμάτων με καύση είναι μονόδρομος, κάτι το οποίο είναι και αντίθετο σε ευρωπαϊκές οδηγίες και γενικότερα είναι αντίθετο και στα ζητήματα του κλίματος και γενικότερα την κατάσταση που ζει ο πλανήτης αυτόν τον καιρό. Σοβαρές ασάφειες υπάρχουν στη χωριστή διαλογή σε τέσσερα ρεύματα, στην πρόληψη αποβλήτων τροφίμων που τίθεται στόχος χωρίς χρονικό προσδιορισμό, ενώ για τα αδρανή εξαιρούνται μεγάλα έργα από τις υποχρεώσεις διαχείρισης των αποβλήτων τους προς όφελος εργολάβων και σε βάρος του περιβάλλοντος. Για το σύστημα «πληρώνω όσο πετάω», ενώ ο κ. Χατζηδάκης, ο προκάτοχος του νυν Υπουργού έλεγε στις 4-11-2020 ότι άμεσα θα εφαρμοστεί το σύστημα «πληρώνω όσο πετάω», τελικά στέλνει το πρόγραμμα στις καλένδες. Μιλά δε για δήμους άνω των εκατό χιλιάδων το 2023 και διαφορετικό ορίζοντα προσαρμογής στους ΟΤΑ. Επαναφέρεται το τέλος ταφής που με τον ν.4609/2019 είχε αντικατασταθεί με την εισφορά ενίσχυσης δράσεων κυκλικής οικονομίας. Ζούμε στην εποχή της κυκλικής οικονομίας και για την Ευρωπαϊκή Ένωση είναι καθοριστικός στόχος αυτός. Και βέβαια ο συγκεκριμένος νόμος του 2019 περί κυκλικής οικονομίας είχε και την έγκριση, τη σύμφωνη γνώμη της ΚΕΔΕ και της Επιτροπής Περιβάλλοντος. Με το τέλος ταφής, με αυτόν τρόπο στην ουσία ενισχύεται η καύση, ενώ δεν υπάρχουν εργαλεία για την ενίσχυση των ΟΤΑ που καθυστερούν στην ανακύκλωση. Το Υπουργείο Περιβάλλοντος, το ΥΠΕΝ, ουσιαστικά αφαιρεί αρμοδιότητα επεξεργασίας από τους δήμους και αναλαμβάνει τις μονάδες καύσης. Έχει διατάξεις στο σχέδιο νόμου ακόμα και αν ένας ΠΕΣΔΑ δεν περιλαμβάνει μονάδες ενεργειακής αξιοποίησης, μπορεί να το επιβάλλει το ΥΠΕΝ. Με το άρθρο 63 αναλαμβάνει τη δημιουργία δικτύου μονάδων ενεργειακής αξιοποίησης αποβλήτων και άρα μεταφέρει τις επιλογές της Κυβέρνησης μόνο το κόστος στα δημοτικά τέλη - είναι πολύ σημαντικό αυτό - , ενώ τις αποφάσεις θα λαμβάνει το Υπουργείο και οι Υπουργοί της Νέας Δημοκρατίας. Πρόκειται για αντιδημοκρατική, οπισθοδρομική και μη τεκμηριωμένη επιλογή που δεσμεύει τη χώρα μας σε μονάδες καύσης, τη στιγμή που η ιεραρχία σε επίπεδο Ευρωπαϊκής Ένωσης με οδηγίες αντίστοιχες είναι συγκεκριμένη στη διαχείριση των απορριμμάτων και τη στιγμή που η Ευρωπαϊκή Ένωση δεν χρηματοδοτεί μονάδες καύσης και μάλιστα σύμμεικτων απορριμμάτων, κάτι το οποίο διαφαίνεται ότι θα γίνεται με το εν λόγω νομοσχέδιο. Ευθύνες και αρμοδιότητες και πρόστιμα στην τοπική αυτοδιοίκηση, ενώ τα οικονομικά των δήμων δεν είναι στα καλύτερά τους, χωρίς πρόβλεψη επιπλέον χρηματοδότησης και βέβαια καταλαβαίνουμε ότι όλο αυτό θα μεταφερθεί στις πλάτες των δημοτών. Όμως τι γίνεται στην Αττική, κύριε Υπουργέ, κυρίες και κύριοι Βουλευτές; Μεταφέρω την κραυγή αγωνίας, ανησυχίας και αγωνιστικότητας των κατοίκων της δυτικής Αθήνας και της δυτικής Αττικής για την κατάσταση η οποία υπάρχει. Συγκεκριμένα μιλάω και για τη Φυλή. Μονάδα καύσης στη Φυλή, συνέχιση λειτουργίας της Φυλής έως το 2036 και αυτό προκύπτει από την ΑΕΠΟ της 11-6-2021, ενώ ο κ. Πατούλης εδώ στη Βουλή, όταν ανέλαβε, είχε πει ότι θα κλείσει, «είμαστε υπέρ». Από την άλλη μεριά γίνεται ακριβώς το αντίθετο. Συνεχίζει να λειτουργεί σαν αποθετήριο απορριμμάτων όλης της Αττικής, φαραωνικές εγκαταστάσεις, δύο νέες μονάδες μέσω ΣΔΙΤ. Ενώ από την κυβέρνηση ΣΥΡΙΖΑ είχε εξασφαλιστεί η χρηματοδότηση από ΕΣΠΑ και ήταν εξασφαλισμένη σαν δημόσιο έργο, έρχεται τώρα εδώ με τα ΣΔΙΤ - όπως λέτε - ουσιαστικά εξυπηρετούνται πάλι λίγοι. Ο νέος περιφερειακός σχεδιασμός που ήρθε πέρυσι τον Αύγουστο - μέσα στον Δεκαπενταύγουστο να το πω πιο απλά - περιλαμβάνει τα έργα αυτά, τον μονόδρομο και τη λογική της καύσης, ενώ δημοπρατούνται μονάδες και τα χαρακτηριστικά τους θα είναι σε δεύτερη φάση. Δεν μπορούμε, όμως, να μην πούμε και τις φωτογραφικές προδιαγραφές που εντόπισε το Ελεγκτικό Συνέδριο στον διαγωνισμό του ΕΣΔΑ, με εντολή φυσικά του Περιφερειάρχη Αττικής Γεωργίου Πατούλη. Μιλάω για τον διαγωνισμό για τρεις ομάδες προμηθειών εξοπλισμού ανακύκλωσης, που ουσιαστικά το Ελεγκτικό Συνέδριο ακύρωσε τη διαδικασία, ενώ ενέκρινε τις υπόλοιπες επτά. Πρόκειται δηλαδή για το 1/3 ενός διαγωνισμού μαμούθ για την ανακύκλωση στην Αττική. Τι έχετε να πείτε, κύριε Υπουργέ, όμως, για όλα αυτά; Τι έχετε να πείτε πραγματικά; Πρώτον, έχουμε μια Κυβέρνηση της αυτοαναίρεσης. Άλλα ψηφίζετε και σε έξι μήνες τα αλλάζετε. Για παράδειγμα, ο ΟΦΥΠΕΚΑ, την ουσιαστική κατάργηση των διοικήσεων στους φορείς διαχείρισης αλλά και οι αποφάσεις τώρα θα παίρνονται στο Υπουργείο. Ο δε ΟΦΥΠΕΚΑ ουσιαστικά μπορεί να κάνει και διαγωνισμούς για το ΥΠΕΝ. Διευκόλυνση της αδειοδότησης πανηγύριζε ο κ. Χατζηδάκης με τον ν.4685 για τις ΑΠΕ. Ελαφρύνθηκε το καθεστώς. Μάλλον έγινε πιο εύκολο το καθεστώς αδειοδότησης. Έρχεστε εσείς τώρα και εισάγετε την εγγυητική επιστολή βεβαίωσης άδειας παραγωγού ΑΠΕ και δεν λέτε κουβέντα για το νέο ειδικό χωροταξικό για τις ΑΠΕ, που είναι απαραίτητο, και οι τοπικές κοινωνίες διαμαρτύρονται γι' αυτό που γίνεται μέχρι σήμερα. Τρίτον, έχουμε μια Κυβέρνηση του ξεπουλήματος. Χαρακτηριστικό παράδειγμα είναι αυτό που γίνεται με τον ΔΕΔΔΗΕ, απόφαση που θα είναι σε βάρος των συμφερόντων και της ΔΕΗ και του ΔΕΔΔΗΕ, αλλά και του ελληνικού λαού ουσιαστικά, ιδιωτικοποίηση των δικτύων. Ο κ. Χατζηδάκης έλεγε κάποτε ότι θα τα πουλήσουμε για να σωθεί η ΔΕΗ. Η ΔΕΗ, παρά τα προβλήματα, στέκεται στα πόδια της. Αύξησε και τις τιμές του ηλεκτρικού ο κ. Χατζηδάκης και ετοιμάζονται και καινούργιες τώρα. Βέβαια τα golden boys αυξάνουν και αυτά τους μισθούς τους. Οι τιμές του ηλεκτρικού έχουν πάρει την ανηφόρα, αποκοπές ηλεκτρικού γίνονται και μένουν άνθρωποι χωρίς το αγαθό της ενέργειας, να το πω έτσι, που πρέπει να είναι και συνταγματικά κατοχυρωμένο και έρχεστε τώρα και μιλάτε για ιδιωτικοποίηση του ΔΕΔΔΗΕ, τη στιγμή που εσείς οι ευρωπαϊστές δεν κοιτάτε τι κάνει η Ευρώπη, η οποία ουσιαστικά μιλά για δημόσια δίκτυα και στην ενέργεια και είναι σ' αυτή τη διαδικασία.
Ολοκληρώστε, κυρία συνάδελφε. Έχετε μπει στα εννιά λεπτά.
Ένα λεπτό, κύριε Πρόεδρε. Είπατε αφοπλιστικά, κύριε Υπουργέ, στην επιτροπή ότι αυτή είναι η ιδεολογία μας. «Είμαστε υπέρ των ιδιωτών». Πραγματικά υλοποιείτε τις ιδεοληψίες σας σαν Κυβέρνηση, γιατί δεν είναι και κάποια μνημονιακή υποχρέωση η ιδιωτικοποίηση. Τέταρτον, έχουμε μια Κυβέρνηση εξυπηρέτησης συμφερόντων. Αυτό φαίνεται με τις διατάξεις στα πολεοδομικά αλλά και με τις καινούργιες τροπολογίες, χωρίς κανόνες. Επενδυτές σοβαροί δεν μπορούν να επενδύσουν όταν δεν είναι ξεκάθαρα τα πράγματα. Βέβαια ίσως δεν θέλετε σοβαρούς, αλλά ευκαιριακούς. Είναι μια Κυβέρνηση της υποκρισίας, «πράσινος Πρωθυπουργός» ο κ. Μητσοτάκης, απολιγνιτοποίηση, όχι απανθρακοποίηση, πιο γρήγορα από άλλες χώρες, χωρίς κοινωνική ενσυναίσθηση συνεπειών και χωρίς συγκεκριμένο πρόγραμμα και με φυσικό αέριο που ουσιαστικά είναι ορυκτό καύσιμο, ενώ η Ευρώπη μιλάει για απανθρακοποίηση και αυτό λέει η πράσινη συμφωνία. Και κλείνω λέγοντας ότι η χώρα μας παραπέμφθηκε και για την ατμοσφαιρική ρύπανση, ένα σοβαρό ζήτημα. Εδώ μαζί με το θέμα της διαχείρισης των απορριμμάτων πρέπει να υπάρξει ένα ολιστικό σχέδιο, γιατί η επιτυχής αντιμετώπιση των συνεπειών, είτε των συνεπειών της διαχείρισης της μη ορθολογικής απορριμμάτων, όσο και ατμοσφαιρικής ρύπανσης χρειάζεται συγκεκριμένες δράσεις. Από εκεί και πέρα, με το σχέδιο νόμου μάς φέρνετε στο παρελθόν, μακριά από αυτό που λέει η Ευρώπη, αλλά γρήγορα η κατάσταση θα αλλάξει και θα υπάρξει μια δημοκρατική προοδευτική κυβέρνηση σε όφελος των πολλών και όχι των λίγων. Ευχαριστώ, κύριε Πρόεδρε.
Και εγώ ευχαριστώ, αλλά παρακαλώ πολύ όλους τους ομιλητές να τηρούν τον χρόνο και να δείχνουν σεβασμό στους συναδέλφους. Δεν γίνεται αλλιώς. Δεν μπορεί άλλος να μιλάει επτά λεπτά και άλλος δέκα. Έχουμε ακόμα είκοσι πέντε ομιλητές. Δεν έχουν μιλήσει οι Κοινοβουλευτικοί Εκπρόσωποι και θα χρειαστεί να μειώσουμε τον χρόνο σε λίγο. Τον λόγο έχει ο κ. Γκόκας από το Κίνημα Αλλαγής και αμέσως μετά θα μιλήσει ο. κ. Κατρίνης, Κοινοβουλευτικός Εκπρόσωπος του Κινήματος Αλλαγής. Κύριε Γκόκα, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η συζήτηση και σήμερα στην Ολομέλεια, του νομοσχεδίου για ένα ολοκληρωμένο σχέδιο διαχείρισης των αποβλήτων στη χώρα μας - για μια ακόμα φορά έξω από το πλαίσιο της καλής νομοθέτησης - με την ενσωμάτωση δύο κοινοτικών οδηγιών προς τον σκοπό αυτό, αναδεικνύει τους φιλόδοξους στόχους της Κυβέρνησης, στόχοι όμως που δεν αντιστοιχίζονται με την πραγματική κατάσταση και τον τρόπο με τον οποίο αντικειμενικά μπορεί να υλοποιηθεί στην πράξη ένα σοβαρό και αξιόπιστο πλαίσιο διαχείρισης των αποβλήτων. Είναι ένα σημαντικό ζήτημα, με άμεσες επιπτώσεις και στο περιβάλλον, στην κλιματική αλλαγή, και στην ποιότητα ζωής των ανθρώπων, ιδίως στα μεγάλα αστικά κέντρα. Συμφωνούμε, είμαστε θετικοί στη διαδικασία της ανακύκλωσης, όμως πριν φτάσουμε εκεί, μια ολοκληρωμένη πολιτική διαχείρισης των αποβλήτων ξεκινά από την πρόληψη μέσα από την ενεργό συμμετοχή των πολιτών με κατάλληλη ενημέρωση και αντίστοιχη αγωγή στα σχολεία, ενώ προηγείται επίσης η διαδικασία της επαναχρησιμοποίησης, που συμβάλλει στη φιλοπεριβαλλοντική διαχείριση των αποβλήτων. Οι αριθμητικοί στόχοι που αφορούν στην ανακύκλωση των αστικών αποβλήτων, από 20% που είναι σήμερα σταδιακά σε ποσοστό 65% το 2035, και στην ανακύκλωση των συσκευασιών, ώστε αυτή να ανέλθει σε ποσοστό 70% το 2030, ανοίγουν παράλληλα και τον δρόμο για την καύση απορριμμάτων, μιλώντας αόριστα για τη δημιουργία δικτύου μονάδων ενεργειακής αξιοποίησης αποβλήτων. Η καύση, όμως, των αποβλήτων δεν εναρμονίζεται με τις οδηγίες που σήμερα φέρνουμε για ενσωμάτωση και ειδικότερα για την προσπάθεια διαλογής σε ξεχωριστά ρεύματα. Επιπλέον, προβλέπεται μια σειρά από υποχρεώσεις στους δήμους με την παράλληλη επιβολή κυρώσεων και προστίμων και φυσικά οι όποιες κυρώσεις και τα πρόστιμα θα επιβαρύνουν αποκλειστικά και μόνο τους πολίτες, ενώ πρώτα και πάνω απ' όλα υπάρχει η πολιτική ευθύνη, καθώς όλα αυτά, όπως θεσμοθετούνται, δημιουργούν εύλογες απορίες για τα αποτελέσματα που θα προκύψουν, αλλά όπως επίσης και σε οικονομικό - υλικό επίπεδο για την ορθή αξιοποίηση και διοχέτευση των πόρων του Ταμείου Ανάκαμψης για την ανακύκλωση. Ερωτήματα τα οποία ήδη έχει αναδείξει ο ειδικός μας αγορητής κ. Αρβανιτίδης, όπως και τους προβληματισμούς μας στα ζητήματα αυτά. Η δημιουργία υποδομών ανακύκλωσης στη χώρα μας θα πρέπει να αποτελέσει προτεραιότητα για τη δημιουργία προστιθέμενης αξίας έναντι της απλής απορρόφησης πόρων από το Ταμείο Ανάκαμψης για την πράσινη μετάβαση. Μαζί και με τις αλλαγές και την ανάγκη ενίσχυσης σε ανθρώπινο δυναμικό και πόρους του Ελληνικού Οργανισμού Ανακύκλωσης, του ΕΟΑΝ. Επίσης, σ' ό,τι αφορά στις πολεοδομικές διατάξεις, είναι λογικό για την ηλεκτρονική ταυτότητα κτηρίου να μεταφερθεί η υποχρέωση αυτής της καταχώρισης για τον Ιανουάριο του 2022, αφού πρακτικά - με τις υπάρχουσες συνθήκες της πανδημίας και της θερινής περιόδου - η προθεσμία μέχρι τον Σεπτέμβριο δεν εξυπηρετεί ούτε τους πολίτες ούτε τους επαγγελματίες που εμπλέκονται σ' αυτή τη διαδικασία, (μηχανικούς, συμβολαιογράφους κ.λπ.). Επίσης, θα ήθελα να τονίσω τον υπαρκτό κίνδυνο δημιουργίας περισσότερων προβλημάτων και νέων σοβαρών ζητημάτων εντός των πόλεων, αφού από τις σχετικές διατάξεις προβλέπεται η διεύρυνση των αστικών περιοχών που μπορούν να γίνουν υποδοχείς συντελεστών δόμησης, με την κατάργηση της σχετικής διάταξης του ν.4495/2017, που περιλάμβανε συγκεκριμένους περιορισμούς και όρους. Η μεταφορά συντελεστή δόμησης έχει προκαλέσει μεγάλη συζήτηση από την πρώτη περίοδο της εφαρμογής της. Από ένα μέτρο αποκατάστασης αδικιών από τη μη αξιοποίηση περιουσιών έχουμε οδηγηθεί σε υπερβολές και αλλοιώσεις οικιστικής φυσιογνωμίας, όπως υπάρχει αντίστοιχος κίνδυνος και από τις διατάξεις που προωθούνται για την εκμετάλλευση γης. Έχουμε ζήσει φαινόμενα καταστρατήγησης αντίστοιχων προβλέψεων στο παρελθόν. Προχωρώ στα ενεργειακά θέματα. Προβλέπεται να αναπτυχθούν φωτοβολταϊκοί σταθμοί σε περιοχές κορεσμού με ισχύ μέχρι 400KW ο καθένας, με τα νέα περιθώρια ηλεκτρικού χώρου ισχύος 86MW στην Πελοπόννησο, 45MW στις Κυκλάδες, 400MW στην Κρήτη και 40MW στην Εύβοια. Σχετικά με τις εγγυητικές επιστολές και τις νέες άδειες φωτοβολταϊκών στις περιοχές με κορεσμένο δίκτυο, θεωρούμε ότι είναι άδικος και αδικαιολόγητος ο αυθαίρετος διπλασιασμός από 16.800 ευρώ σε 33.600 ευρώ για τους υποψήφιους επενδυτές στις περιοχές αυτές σε σχέση με την υπόλοιπη χώρα. Η σχετική νομοθέτηση οδηγεί για μια ακόμα φορά την αγορά των φωτοβολταϊκών προς μεγάλους επενδυτές και όχι σε μικρομεσαίους και ενεργειακές κοινότητες. Εμείς είχαμε προτείνει την εγγυητική για αιτήσεις φωτοβολταϊκών και αιολικών σταθμών και ο προηγούμενος Υπουργός δεν την είχε αποδεχθεί. Όμως, να μην επικρατήσει και εδώ η λογική των άκρων, όπως προκύπτει μ' αυτή την κατά 100% προσαύξηση των εγγυητικών. Βέβαια, από την άλλη πλευρά οι αιτήσεις υποβάλλονται σωρηδόν και οι βεβαιώσεις παραγωγής σ' όλη τη χώρα χορηγούνται απλόχερα από τη ΡΑΕ. Κύριε Υπουργέ, θα ήθελα με την ευκαιρία αυτής της συζήτησης να τονίσω την ανάγκη αναθεώρησης του νομοθετικού πλαισίου για τις ΑΠΕ. Υπάρχει θέμα με τις διαδικασίες εγκρίσεων και χορήγησης αδειών ή εγκατάστασης ή παραγωγής, για όσους φτάνουν σ' αυτό το στάδιο. Η χορήγηση σε πρώτη φάση των βεβαιώσεων παραγωγής, με μια αίτηση και μια γενική αξιολόγηση μόνο τεχνοοικονομικών στοιχείων, έχει σαν αποτέλεσμα τη δέσμευση των εκτάσεων ακόμα και σχεδόν ενός ολόκληρου νομού, δίνοντας βεβαιώσεις παραγωγής χωρίς να ελέγχεται καν η δυνατότητα εγκατάστασης και ανάπτυξης μιας μονάδας ΑΠΕ ούτε επίσης ελέγχεται αν ο υποψήφιος επενδυτής μπορεί να έχει στη διάθεσή του αυτή την περιοχή. Δεσμεύεται η έκταση και όλα ακολουθούν στα επόμενα στάδια, χωρίς οι τοπικοί φορείς να γνωρίζουν κάτι. Το αποτέλεσμα είναι να δημιουργείται αναστάτωση στις τοπικές κοινωνίες, όταν δεν υπάρχει ολοκληρωμένος σχεδιασμός και χωροταξικό πλαίσιο ανάπτυξης των ΑΠΕ κατά περιφέρεια. Επιπλέον, δεν υπάρχει προστασία των παραγωγικών περιοχών ούτε πρόβλεψη για επιπτώσεις σε άλλες υπάρχουσες δραστηριότητες, όπως η κτηνοτροφία στις περιοχές όπου χωρίς σχεδιασμό αναπτύσσονται φωτοβολταϊκά ή αιολικά κυρίως πάρκα: Ή αντίθετα με άλλους τοπικούς αναπτυξιακούς σχεδιασμούς. Φυσικά αναρωτιούνται οι πολίτες, ποιος είναι αυτός ο σχεδιασμός που μπορεί στον χάρτη της ΡΑΕ σ' έναν νομό να φαίνονται όλα μπλε, κίτρινα και κόκκινα. Πρέπει να υπάρξουν αλλαγές, κύριε Υπουργέ, σ' αυτό το πλαίσιο, για να μη φτάσουμε στο σημείο, οι πράγματι φιλικές ως προς τη μορφή ενέργειας προς το περιβάλλον ΑΠΕ, να θεωρηθούν ότι είναι εχθρικές προς τις τοπικές κοινωνίες, το φυσικό περιβάλλον και τις τοπικές δραστηριότητες. Κλείνοντας, κυρίες και κύριοι συνάδελφοι, θα πω ότι στο νομοσχέδιο αυτό με τις διατάξεις για το πολύ σοβαρό θέμα της ανακύκλωσης υπάρχουν πολλά σημεία που προβληματίζουν για τον τρόπο με τον οποίο θα υλοποιηθούν αυτοί οι πολύ φιλόδοξοι στόχοι που θέτει, αλλά υπάρχει και έλλειψη ολοκληρωμένου σχεδίου διαχείρισης των αποβλήτων από την παραγωγή μέχρι την ανακύκλωση και τη χρήση των ανακυκλωμένων υλικών. Όπως υπάρχουν και πολλοί προβληματισμοί για τις άλλες διατάξεις, τις πολεοδομικές, για τα ενεργειακά θέματα κ.λπ., για τις οποίες έχουμε επιφυλάξεις, αλλά έχουμε καταθέσει και τις προτάσεις μας και περιμένουμε τις απαντήσεις από την πλευρά της Κυβέρνησης. Ευχαριστώ πολύ και για την ανοχή σας, κύριε Πρόεδρε.
Ευχαριστώ κι εγώ, κύριε Γκόκα. Τον λόγο έχει ο Κοινοβουλευτικός Εκπρόσωπος του Κινήματος Αλλαγής κ. Μιχάλης Κατρίνης και αμέσως μετά θα δώσω τον λόγο στον κ. Κωνσταντίνο Μπούμπα από την Ελληνική Λύση. Κύριε Κατρίνη, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, ο Ελληνισμός υπάρχει όσο δεν ξεχνά την ιστορία του και κανείς μας δεν ξεχνά, κανείς ποτέ δεν θα ξεχάσει ότι σαν σήμερα, σαράντα επτά χρόνια πριν, η Τουρκία πραγματοποίησε στρατιωτική εισβολή στην Κύπρο. Η κατοχή του 40% της Κύπρου από την Τουρκία δεν αποτελεί ελληνοτουρκική διαφορά. Είναι ένα διεθνές πρόβλημα, που συνδέεται με την κατοχή μέρους μιας ανεξάρτητης χώρας και μάλιστα μέλους της Ευρωπαϊκής Ένωσης από μια ξένη δύναμη. Αυτή είναι η πραγματική διάσταση που πρέπει να υπενθυμίζουμε διαρκώς σε φίλους και σε συμμάχους και ιδιαίτερα μάλιστα στην Ευρωπαϊκή Ένωση, η οποία πρέπει κάποια στιγμή να αντιληφθεί ότι δεν υπάρχει ευρωπαϊκή ιδέα, δεν υπάρχει ευρωπαϊκή ολοκλήρωση όταν τηρείται πολιτική ίσων αποστάσεων, όταν στο όνομα συμφερόντων εξομοιώνονται οι θύτες με τα θύματα. Η λύση του Κυπριακού πρέπει να γίνει στη βάση των ψηφισμάτων του ΟΗΕ. Ούτε δύο κράτη ούτε μια χαλαρή ομοσπονδία, που θα δίνει το δικαίωμα στην Τουρκία να ασκεί έλεγχο στην Κύπρο, γιατί σαράντα επτά χρόνια μετά η Τουρκία συνεχίζει να είναι αυτό που πάντα ήταν, μια επεκτατική και αναθεωρητική δύναμη που παραβιάζει συστηματικά τους κανόνες του Διεθνούς Δικαίου. Ο κ. Ερντογάν με την παρουσία του στην Κύπρο και τα μηνύματα που στέλνει έχει ήδη εξευτελίσει την πολιτική κατευνασμού και υποχωρήσεων που έχει υιοθετήσει ο κ. Μητσοτάκης. Η παρουσία του Τούρκου Προέδρου στην Κύπρο τη μαύρη επέτειο της σημερινής εισβολής αποτελεί μια παρουσία - πρόκληση όχι μόνο για την Ελλάδα και την Κύπρο, αλλά και για την ιστορική μνήμη και για την ίδια τη διεθνή κοινότητα. Οι εξαγγελίες δε για μερικό άνοιγμα της Αμμοχώστου παραβιάζουν ωμά τις αποφάσεις του Συμβουλίου Ασφαλείας του ΟΗΕ. Δείχνουν ξεκάθαρα ότι δεν λαμβάνουν υπ' όψιν κανένα ψήφισμα του Οργανισμού Ηνωμένων Εθνών, καμμία λεκτική προειδοποίηση της Ευρωπαϊκής Ένωσης. Τώρα βέβαια το Υπουργείο Εξωτερικών δηλώνει ότι οι παράνομες ενέργειες δεν θα μείνουν αναπάντητες. Ο δε Έλληνας Πρωθυπουργός καταγγέλλει τις εξαγγελίες Ερντογάν. Όταν όμως ο κ. Μητσοτάκης την περίοδο της απόπειρας εισβολής στον Έβρο, που καθοδηγήθηκε από το βαθύ τουρκικό κράτος, αντί να ζητήσει σύγκληση του συμβουλίου ηγετών της Ευρωπαϊκής Ένωσης άκουσε την κ. Μέρκελ, τότε δεν είχε αίσθηση αυτής της επικινδυνότητας; Όταν το περσινό καλοκαίρι η Τουρκία παραβίαζε κατά συρροή την ελληνική υφαλοκρηπίδα και τα κυριαρχικά μας δικαιώματα, ο κ. Μητσοτάκης πάλι άκουσε την κ. Μέρκελ και δεν απαίτησε κυρώσεις εις βάρος της Τουρκίας, κυρώσεις σχετικά με την τελωνειακή σύνδεση Τουρκίας - Ευρωπαϊκής Ένωσης. Όταν ο κ. Μακρόν πρότεινε στην Ελλάδα σύμφωνο αμοιβαίας στρατιωτικής συνδρομής, ο Έλληνας Πρωθυπουργός προτίμησε να στείλει την κ. Σουράνη στο Βερολίνο για να συναντηθεί με τον κ. Καλίν. Δεν θα ξέραμε τίποτα από όλα αυτά, αν δεν τα αποκάλυπτε ο Τούρκος Υπουργός Εξωτερικών. Αλήθεια, γιατί τα αποκάλυψε; Μα απλούστατα για να καταγράφονται οι τουρκικές διεκδικήσεις ως τετελεσμένο και ως αντικείμενο διαπραγμάτευσης προσβλέποντας στην de facto αποδοχή των τουρκικών προκλήσεων από τη χώρα μας. Μέχρι τώρα, λοιπόν, κυρίες και κύριοι συνάδελφοι, ο κ. Μητσοτάκης άκουγε την κ. Μέρκελ. Είναι καιρός να ακούσει και τον ελληνικό λαό, γιατί η πολιτική κατευνασμού δεν οδηγεί πουθενά. Δεν θα κάνουμε πόλεμο, αλλά καιρός είναι να δείξουμε ότι δεν φοβόμαστε. Είμαστε αποφασισμένοι να υπερασπιστούμε τα κυριαρχικά μας δικαιώματα και να χρησιμοποιήσουμε το βέτο. Αλλά να το χρησιμοποιήσουμε επιτέλους σε όλες τις αποφάσεις της Ευρωπαϊκής Ένωσης που αφορούν τη γείτονα χώρα. Με ό,τι αυτό σημαίνει, με οποιοδήποτε τίμημα απέναντι σε θεωρητικούς αλλά και υποτιθέμενους φίλους. Αυτά όσον αφορά τα εκτός της χώρας. Πάμε τώρα σε αυτά που γίνονται εντός της χώρας. Συνεχίζετε στην Κυβέρνηση στον ίδιο δρόμο. Κάνετε τα ίδια λάθη. Εκτίθεστε ως Κυβέρνηση. Δυστυχώς όμως εκθέτετε και τη χώρα. Είναι σαν να θέλετε να εκβιάσετε τις καλές ειδήσεις, που τελικά δεν έρχονται. Γιατί είστε εγκλωβισμένοι στην αλαζονεία και στις μπάρες των δημοσκοπήσεων. Βιάζεστε να διώξετε επικοινωνιακά το βάρος που σας δημιουργεί η πίεση της ευθύνης. Οι ευθύνες όμως είναι ολοκληρωτικά δικές σας και πρέπει κάποια στιγμή να τις αναλάβετε. Για όλα φταίνε οι άλλοι. Φταίει η Αντιπολίτευση, φταίνε οι νέοι, φταίνε οι τουρίστες, φταίνε οι μαγαζάτορες. Εσείς δεν φταίτε ποτέ για τίποτα. Και απειλείτε συνεχώς, τους απειλείτε όλους, γιατί εσείς σκέφτεστε κι έτσι ενεργείτε. Φόβος, απειλή, πίεση, πρόστιμα, αντί πειθούς, διαβούλευσης, διαλόγου και συναίνεσης. Χρειάζεστε όμως απ' ό,τι φαίνεται την πόλωση. Την επιδιώκετε, γιατί χωρίς αυτή φαίνεται και το βαθιά συντηρητικό ιδεολογικό στίγμα σας και το βαθύτατα ταξικό κοινωνικό στίγμα κάθε κυβερνητικής σας δράσης. Και μιας και μιλάμε για δράση, ας δούμε, παραδείγματος χάριν, τι κάνατε για τον τουρισμό. Η Κυβέρνηση επιβεβαίωσε πολύ απλά ότι άνοιξε τον τουρισμό χωρίς κανένα σχέδιο. Το μοναδικό σχέδιο που είχε ήταν να υπόσχεται σε όλους ένα ξέγνοιαστο και ασφαλές καλοκαίρι και να κάνει έωλες εκτιμήσεις για έσοδα αρχικά 60% και στη συνέχεια 50% των εσόδων του 2019. Βεβαίως οι προβλέψεις έχουν δυστυχώς διαψευσθεί από την ίδια την πραγματικότητα. Τι σημαίνει όμως ανοίγω τον τουρισμό με ασφάλεια; Σημαίνει δύο πράγματα που απ' ό,τι φαίνεται στην Κυβέρνηση αγνοούνται παντελώς. Σημαίνει σχέδιο, σημαίνει προετοιμασία. Υπήρξε άραγε σχέδιο εμβολιασμού κατά προτεραιότητα σε τουριστικούς προορισμούς εγκαίρως, στους εργαζόμενους στον τουρισμό και στις μεταφορές που έχουν σχέση με τον τουρισμό; Τελευταία στιγμή έτρεχε η Κυβέρνηση να ανοίξει εμβολιαστικό κέντρο στη Ρόδο, για να μην πω άλλα παραδείγματα, γιατί δεν θα με φτάσει η ώρα. Υπάρχει πλαίσιο αξιόπιστων ελέγχων, τόσο σε σχέση με τον έλεγχο κατά την είσοδο σε τουριστικούς προορισμούς όσο και σε σχέση με τον έλεγχο στην εφαρμογή υγειονομικών μέτρων; Η Μύκονος - κλασικό, κραυγαλέο παράδειγμα - ήταν μία από τις ελάχιστες περιοχές με υψηλό δείκτη σε εμβολιασμούς, που έφτανε και πάνω από 80%. Άρα η έξαρση των κρουσμάτων οφείλεται σε πλημμελείς ελέγχους, τόσο κατά την είσοδο όσο και κατά την εφαρμογή των μέτρων. Πριν από λίγο ανακοινώσατε ότι στις έξι μέρες θα αρθούν τα μέτρα περιορισμού. Εύχομαι να βασίζονται σε υγειονομικούς δείκτες. Είναι αυτό το μπρος - πίσω που κάνει η Κυβέρνηση. Αρέσκεται σε αυτό. Όπως, επίσης, σήμερα ακούσαμε από τον Υπουργό Οικονομικών για πρώτη φορά να λέει ότι πιθανόν να πάρουμε νέα οικονομικά μέτρα στήριξης, όταν σύσσωμο το οικονομικό επιτελείο διαρρηγνύει τα ιμάτιά του ότι δεν θα δοθούν νέα μέτρα στήριξης. Μάλιστα ο Υπουργός Ανάπτυξης έλεγε ότι δεν υπάρχουν χρήματα για νέα μέτρα. Έχετε ενισχύσει άραγε τις δομές υγείας σε περιοχές που αποτελούν τουριστικό προορισμό; Σε νησιά όπως η Κέρκυρα, η Ρόδος, η Κως τα νοσοκομεία είναι υποστελεχωμένα σε βασικές ειδικότητες. Μπορούν άραγε να αντιμετωπίσουν περιστατικά σε μία έξαρση κρουσμάτων; Πολύ φοβάμαι, κυρίες και κύριοι συνάδελφοι, ότι με την εικόνα που έχει δημιουργηθεί θα υπάρξουν χώρες, τουριστικές αγορές για την Ελλάδα, που θα πάρουν μέτρα που - φοβάμαι που θα το προεξοφλήσω - θα είναι χαριστική βολή για τον τουρισμό μας. Εύχομαι να διαψευσθώ, αλλά φοβάμαι ότι οι παλινωδίες της Κυβέρνησης δεν οδηγούν σε καλά αποτελέσματα και οι απώλειες στον τουρισμό θα είναι τεράστιες. Όπως μεγάλη είναι και η ευκαιρία που χάνεται με το νομοσχέδιο που συζητάμε σήμερα για τη διαχείριση των αποβλήτων. Εδώ και δεκαετίες η συλλογή και διαχείριση απορριμμάτων και αποβλήτων κάθε είδους εκ μέρους της κεντρικής διοίκησης και εμπλεκόμενων φορέων καταδεικνύει τις παθογένειες που υπάρχουν σε όλο τον κύκλο διαχείρισής τους. Να είμαστε ειλικρινείς. Είναι διαχρονικό το πρόβλημα. Η αβελτηρία, η πολυγλωσσία, η αναβλητικότητα, ο ανύπαρκτος έλεγχος σε αυτό το ζήτημα οδήγησαν σε διχασμό πολλές φορές των τοπικών κοινωνιών, μέχρι και σε δικαστικές εμπλοκές που έφτασαν σε ευρωπαϊκά δικαστήρια και επιβολή προστίμων για τη χώρα μας δεκάδων εκατομμυρίων ευρώ. Δεν ήταν λίγες οι περιπτώσεις που αποκαλύφθηκε ότι διάφοροι ΧΥΤΑ λειτουργούσαν πλημμελώς, ενώ σε αρκετές περιπτώσεις εντοπίστηκαν σοβαρές παραβάσεις, που έχουν σχέση με τη ρύπανση του περιβάλλοντος και τον κίνδυνο της ανθρώπινης υγείας, όπως αποδεικνύεται από διάφορους ελέγχους τους οποίους διενήργησε ο ελληνικός φορέας επιθεώρησης. Η Κυβέρνηση οφείλει απέναντι στους πολίτες, και ακόμα περισσότερο οφείλει απέναντι στις νεότερες γενιές, να επικεντρωθεί στην αύξηση της περιβαλλοντικής συνείδησης μέσα από έναν διάλογο που δεν έγινε και στο παρόν νομοσχέδιο και να εστιάσει κυρίως στην πρόληψη, όπου θα μπορούσαν να χρηματοδοτηθούν αρκετές δράσεις, στην επαναχρησιμοποίηση, με δημιουργία κέντρων επισκευής και επαναχρησιμοποίησης για κάποιες κατηγορίες αντικειμένων, και στην ανακύκλωση, με αποτελεσματική διαλογή στην πηγή χωριστών ρευμάτων ανακυκλώσιμων υλικών. Γίνεται αυτό με το παρόν νομοσχέδιο; Θα αναφερθώ σε συγκεκριμένα σημεία. Πρώτα απ' όλα όλες οι εκτιμήσεις που περιλαμβάνονται είναι ιδιαίτερα αισιόδοξες, ωστόσο οι στόχοι κατά πάσα πιθανότητα δεν πρόκειται να επιτευχθούν, όπως, για παράδειγμα, για την ταφή με την πρόβλεψη για μείωση από το 80% στο 10% μέσα σε εννέα χρόνια. Είναι σαφές ότι θέλετε να δημιουργήσετε εντυπώσεις. Έχει η Κυβέρνηση άραγε προετοιμάσει τις υποδομές υποδοχής ανακυκλώσιμης ύλης με βάση τους στόχους που η ίδια θέτει και ποια είναι η προστιθέμενη αξία για τη χώρα από την αξιοποίηση των πόρων του Ταμείου Ανάκαμψης και σε αυτόν τον νευραλγικό τομέα; Μήπως, όπως συνολικά συμβαίνει με το σχέδιο για την αξιοποίηση των πόρων του Ταμείου Ανάκαμψης, η Κυβέρνηση αγωνιά μόνο για τη γρήγορη απορρόφηση των πόρων μέσα από την αγορά ξένης τεχνολογίας, χωρίς να στηθούν υποδομές αξιοποίησης ανακυκλώσιμων υλικών για τη χώρα; Επίσης, τίθεται μια σειρά από υποχρεώσεις στους δήμους, μάλιστα με χρηματικές ποινές εφόσον δεν συμμορφωθούν, στις οποίες είναι αμφίβολο κατά πόσον είναι οι ΟΤΑ σε θέση να ανταποκριθούν με τα μέσα και το προσωπικό που διαθέτουν, με αποτέλεσμα τελικά το κόστος της μη συμμόρφωσης να επιβαρύνει τους πολίτες. Άδικο και νομίζω και αδικαιολόγητο, δεδομένου ότι και εδώ διαφαίνεται μια διάθεση παράλειψης ευθυνών της κεντρικής διοίκησης και μετάθεσης στην αυτοδιοίκηση και τελικά με το κόστος στους πολίτες. Επίσης, η Κυβέρνηση το 2021 επιλέγει μία αναχρονιστική διαδικασία, με τη δημιουργία εγκατάστασης καύσης αποβλήτων, προκειμένου να ανακτηθεί κάποια ποσότητα ενέργειας. Και αυτό παρά το γεγονός ότι στην υπόλοιπη Ευρωπαϊκή Ένωση τα τελευταία χρόνια η καύση απορριμμάτων είναι μία μη επιλέξιμη δαπάνη για χρηματοδότηση από το Ευρωπαϊκό Ταμείο Περιφερειακής Ανάπτυξης, το Ταμείο Συνοχής, αλλά και την Ευρωπαϊκή Τράπεζα Επενδύσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Δύο λεπτά θα χρειαστώ ακόμα, σας παρακαλώ. Πρόσφατα μάλιστα η Ευρωπαϊκή Ένωση δημοσίευσε ταξινόμηση βιώσιμων επενδύσεων και η καύση δεν περιλαμβάνεται σε αυτές, λόγω των επιπτώσεων που προκαλεί. Η Ευρωπαϊκή Ένωση έχει ως στόχο να καταστεί μια κοινότητα μηδενικών εκπομπών άνθρακα και όλα τα κράτη μέλη κινούνται προς αυτή την κατεύθυνση. Όλα; Όχι προφανώς, εκτός από τη χώρα μας σύμφωνα με το παρόν νομοσχέδιο. Με άλλα λόγια η καύση ή όποια διαδικασία θερμικής επεξεργασίας επιλεγεί, πέραν του ότι θα είναι ακριβή και αναποτελεσματική, θα αποτελέσει ένα από τα κύρια εμπόδια στην πορεία της Ελλάδας προς την κατεύθυνση ουδέτερου ισοζυγίου εκπομπών του άνθρακα. Χώρες όπως η Σουηδία, που χαρακτηρίστηκε από πολλούς ως success story στη διαχείριση απορριμμάτων, αλλά και η Δανία, που είναι παγκόσμιος ηγέτης στην αποτέφρωση οικιακών αποβλήτων, οδηγούνται σε στροφή της πολιτικής τους αναζητώντας άλλες λύσεις, πέρα από την καύση. Επίσης, παράδειγμα κακής διαχείρισης της διοίκησης που συνεχίζεται με το παρόν νομοσχέδιο αποτελεί και η αγορά ηλεκτρισμού στον τομέα της πράσινης ενέργειας. Ο προσχηματικός διάλογος και οι προειλημμένες αποφάσεις τα τελευταία χρόνια έχουν δημιουργήσει αβεβαιότητα στους επενδυτές, καθώς δεν υπάρχει - και συνεχίζει με το παρόν νομοσχέδιο να επιβεβαιώνεται αυτό - σταθερό επενδυτικό πλαίσιο.
Σας παρακαλώ να ολοκληρώσετε, κύριε συνάδελφε.
Ολοκληρώνω, κύριε Πρόεδρε. Η Κυβέρνηση επιμένει να ασκεί πίεση προς τους μικρομεσαίους επενδυτές μέσω διπλασιασμού του ύψους της εγγυητικής επιστολής που υποβάλλεται με την κατάθεση αίτησης χορήγησης προσφοράς σύνδεσης για τις περιοχές με κορεσμένο δίκτυο, αλλά μέσω και της υποχρέωσης προσκόμισης εγγυητικής επιστολής ύψους 35.000 ευρώ ανά μεγαβατώρα για την έκδοση βεβαίωσης παραγωγού ή βεβαίωση ειδικών έργων. Θα λέγαμε, λοιπόν, ότι η Κυβέρνηση εισάγει έναν πραγματικό κόφτη, που αναμφισβήτητα θα θέσει εκτός αγοράς όλους τους μικρούς και μεσαίους υφιστάμενους αλλά και υποψήφιους επενδυτές. Έτσι, λοιπόν, καθώς είναι ήδη δύσκολο να πάρει κάποιος άδεια, τώρα γίνεται ακόμα πιο περίπλοκη η διαδικασία. Είναι σαφές ότι και με το παρόν νομοσχέδιο η Κυβέρνηση δείχνει την προτίμησή της στους λίγους και εκλεκτούς, προτιμά μια αγορά που θα είναι «καρτελοποιημένη» και ελεγχόμενη και αυτό είναι μια γενικότερη στόχευση της Κυβέρνησης και του σχεδίου «Ελλάδα 2.0», που αφορά μεν και έχει εξαγγελθεί ως αξιοποίηση των πόρων του Ταμείου Ανάκαμψης για τους πολλούς, τελικά όμως καταλήγει να είναι μια διαδικασία fast track απορρόφησης των πόρων, με εισαγωγή ξένου τεχνολογικού εξοπλισμού και προφανώς εις όφελος των λίγων, μεγάλων και όχι κατ' ανάγκην εγχώριων εταιρειών. Ευχαριστώ.
Και εγώ σας ευχαριστώ. Τον λόγο έχει ο κ. Κωνσταντίνος Μπούμπας από την Ελληνική Λύση.
Σας ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, πολύ σοβαρό το θέμα. Κατ' αρχάς σήμερα είναι η αποφράδα μέρα της εισβολής του Αττίλα, δημιουργώντας αυτό το ψευδοκράτος της ντροπής παγκοσμίως. Καθώς συζητάμε σήμερα και για το περιβάλλον θα δούμε, στον λίγο χρόνο που έχω, γιατί θέλει πολλή ανάλυση και πολλή κουβέντα αυτό, πώς παραβιάζει το περιβάλλον η Τουρκία αυτή τη στιγμή και θα έπρεπε να το έχουμε κάνει σημαία και ο κ. Δένδιας και το Υπουργείο Εξωτερικών απέναντι στην Τουρκία που παραβιάζει τη φινλανδική συνθήκη Έσπο σε ό,τι αφορά τα πυρηνικά. Θα το δούμε σε λίγο, αν έχουμε χρόνο, έστω και επιγραμματικά. Σας τα είπε και ο ειδικός αγορητής, ο κ. Βιλιάρδος, αναλυτικά. Σας τα είπε και ο Πρόεδρός μας, ο Κυριάκος ο Βελόπουλος, σε ό,τι αφορά αυτή τη σπουδή, αυτή τη μέθη που δείχνετε σε ανακυκλώσιμες πηγές ενέργειας σε ό,τι αφορά τις ανεμογεννήτριες και τα φωτοβολταϊκά και θα δούμε και τις παραβιάσεις του νόμου και για τις ανεμογεννήτριες, σύμφωνα με την ευρωπαϊκή νομοθεσία, αλλά και με τα φωτοβολταϊκά. Κατ' αρχάς ως χώρα πρέπει να δεχθούμε ότι είμαστε ουραγοί στο θέμα της ανακύκλωσης. Δεν γίνεται η διαλογή των υλικών στην πηγή και αυτό τα λέει όλα. Εκεί πρέπει να γίνει η διαλογή των υλικών, αλλιώς θα έχουμε τους υποτιθέμενους ΧΥΤΑ, που έπρεπε να είναι ΧΥΤΥ, έπρεπε να είναι χώροι υγειονομικής ταφής υπολειμμάτων και όχι απορριμμάτων. Γιατί εύλογα θα μπορούσε να πει κάποιος ότι ο ΧΥΤΑ είναι απλά μια σύγχρονη χωματερή, ένας σύγχρονος ΧΑΔΑ. Τα στοιχεία δείχνουν ότι το 80% που έχουμε στη χώρα μας είναι ΧΥΤΑ ή ΧΑΔΑ. Για να μην αδικούμε, η προσπάθεια που έχει γίνει τα τελευταία χρόνια, προκειμένου να κλείσουν ανεξέλεγκτες χωματερές, ναι, είναι καλή και έχουμε μειώσει τα πρόστιμα μέχρι και 1.250.000 ευρώ λιγότερα σε σχέση με τις προηγούμενες χρονιές, αλλά έχουμε μείνει ακόμη πολύ πίσω στο θέμα των ανεξέλεγκτων χωματερών, κυρίως στα νησιά μας και όχι μόνο. Υπάρχει μία μείωση, αυτό δείχνουν τα στοιχεία στα αστικά απορρίμματα. Εδώ όμως θα πρέπει, κυρίες και κύριοι συνάδελφοι, να υιοθετήσουμε μία ορθολογιστική διαχειριστική πολιτική στα απορρίμματα, που δεν την έχουμε. Και αυτό ξεκινάει με μια κουλτούρα, με μια εκπαίδευση που πρέπει να εμφυσήσουμε στα παιδιά, αλλά πρέπει να γίνει μια αξιέπαινη προσπάθεια. Έγινε μια προσπάθεια στην Ήπειρο, για να μην αδικήσω εκεί τη μονάδα επεξεργασίας απορριμμάτων που έγινε στο Ελευθεροχώρι Δωδώνης. Εμείς στην Ελληνική Λύση μιλάμε πάντα με τεκμήρια, με επιχειρήματα και δεν αδικούμε κάποιες προσπάθειες που έχουν γίνει. Η διαλογή, λοιπόν, πρέπει να γίνεται στην πηγή, αλλά όταν μιλάτε για καύση, κύριοι, θυμάμαι ότι το 2009 επισκέφθηκα ένα εργοστάσιο αποτέφρωσης απορριμμάτων στο Βέλγιο και οι Βέλγοι, ενώ ήταν ένα σύγχρονο, μοντέρνο εργοστάσιο, έλεγαν ότι πρέπει να το κλείσουμε, διότι ο τρόπος καύσης είναι πεπαλαιωμένος, είναι απαρχαιωμένος και με μεγάλο κόστος. Δηλαδή, για παράδειγμα, η αποτέφρωση σε σχέση με την υγειονομική ταφή, την εδαφική ταφή - γιατί συνήθως είθισται στην Ελλάδα να έχουμε την εδαφική ταφή και μιλάμε τώρα για καύση - η καύση κοστίζει 100 ευρώ ο τόνος, ενώ στην λεγόμενη «εδαφική» είναι 50 ευρώ ο τόνος. Αυτό είναι το κόστος, το οποίο το μετακυλίουμε βέβαια στη φορολογία των δημοτών. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. ΣΟΦΙΑ ΣΑΚΟΡΑΦΑ]] Να σας θυμίσω ότι το 2003 είχαν δοθεί χρήματα στους δήμους για να γίνει μια καμπάνια ενημέρωσης, δηλαδή να μην είναι ανενημέρωτοι οι πολίτες, αλλά άλλαξαν κωδικούς τα χρήματα, πήγαν αλλού - όπου τα χρειαζόταν περισσότερο οι δήμοι - και έμεινε πίσω αυτή η καμπάνια ενημέρωσης προς τους πολίτες. Έτσι, λοιπόν, και οι δήμοι έχουν τις αμαρτίες τους. Πάμε τώρα για το θέμα με τις ανεμογεννήτριες που αναφερθήκαμε στην Ελληνική Λύση. Να σας πω ότι υπάρχει καταγγελία, πρώτον, από την «Ελληνική Ορνιθολογική Εταιρεία» και από την «Ελληνική Εταιρεία Προστασίας της Φύσης» για τους αιολικούς σταθμούς παραγωγής ηλεκτρικής ενέργειας. Και θέλω να ρωτήσω, κύριοι της Κυβέρνησης, δεν λαμβάνεται υπ' όψιν το άρθρο 6, παράγραφος 3, οδηγία 9243 της Ευρωπαϊκής Ένωσης για όλες τις ανεμογεννήτριες που γίνανε μέσα σε προστατευόμενες περιοχές «NATURA 2000»; Εκεί το Σ.τ.Ε. τι κάνει; Δεν πρέπει να σεβαστεί και να εναρμονιστεί με αυτή την οδηγία; Να θυμίσω ότι υπάρχει η περίπτωση C290/15, όπου το Βέλγιο καταδικάστηκε για αυτό, διότι παραβιάζεται εκεί το ευρωπαϊκό κεκτημένο, το Ευρωπαϊκό Δίκαιο. Παραβιάζεται αυτό το Ευρωπαϊκό Δίκαιο από τα ίδια τα δικαστήρια σε ό,τι αφορά ανεμογεννήτριες ανεξέλεγκτες μέσα σε περιοχές προστατευόμενες. Και μάλιστα εκεί μιλάμε για σπάνια είδη πουλιών, όπως το όρνιο, ο μαυρόγυπας, ο ασπροπάρης. Απειλούνται, δηλαδή απειλείται η χλωρίδα και η πανίδα. Αυτή είναι η πρώτη αμαρτία με τις ανεμογεννήτριες που έχουμε αναφερθεί αναλυτικά και πώς θα γίνεται η ταφή με τα πτερύγια των ανεμογεννητριών που μπαίνουν σε γόνιμες και σε σπάνιες γαίες, μπαίνουν σε περιοχές υψηλού φυσικού κάλλους. Αλλάζει το αρχιτεκτονικό αποτύπωμα στις Κυκλάδες με τις ανεμογεννήτριες που έχετε βάλει στα νησιά. Σε ό,τι αφορά τις ανεμογεννήτριες, έχουν γίνει καταγγελίες για χιλιάδες αιτήσεις. Μιλάμε για αρκετά νησιά, για πέντε χιλιάδες ανεμογεννήτριες που πάνε να μπούνε σε δεκατέσσερα νησιά του νοτίου Αιγαίου. Μιλάμε για πέντε χιλιάδες ανεμογεννήτριες. Πηγαίνετε και δείτε, το λέει η «Ελληνική Ορνιθολογική Εταιρεία», που κατεβάζει αυτά τα στοιχεία. Πάμε τώρα στα φωτοβολταϊκά. Να σας θυμίσω ότι τους αγρότες τούς είχαν βάλει να πάρουν δάνεια για να κάνουν φωτοβολταϊκά πάρκα επιδοτούμενοι την κιλοβατώρα με σαράντα πέντε λεπτά από την Ευρωπαϊκή Ένωση και έρχονται μεγάλες εταιρείες κάνουν τα μεγάλα φωτοβολταϊκά πάρκα και απεντάσσουν όλους τους αγρότες. Πήραν τα ωραία δάνεια οι νέοι αγρότες, κυρίως ηλικίας μέχρι σαράντα ετών, για το επιχειρείν και έμειναν απ' έξω από μεγάλες εταιρείες, κυρίως ισπανικές, σε πολλά μέρη της Ελλάδος. Σε ό,τι αφορά τα φωτοβολταϊκά, εσείς δεν λαμβάνετε υπ' όψιν τον ν.4643/2019 ΦΕΚ 193, που λέει ότι, όταν πας να δώσεις την έκτασή σου σε μια εταιρεία, μέσω της Ρυθμιστικής Αρχής Ενέργειας, για να κατασκευάσει ένα φωτοβολταϊκό πάρκο, πρέπει να υπάρχει τίτλος ιδιοκτησίας. Γιατί το λέω αυτό; Διότι από τις έξι χιλιάδες τετρακόσιες αιτήσεις για φωτοβολταϊκά πάρκα σε Στερεά και Θεσσαλία, καταγγέλλει ο Αγροτικός Σύλλογος Λιβαδειάς - όχι εγώ, ο Αγροτικός Σύλλογος Λιβαδειάς τα λέει αυτά, κύριοι, μπείτε και δείτε - , οι περισσότερες δεν έχουν τίτλο ιδιοκτησίας. Δηλαδή, τι έκανε η ΡΑΕ; Έπαιρνε τα χωράφια χωρίς τίτλους ιδιοκτησίας και τα μεταπουλούσε σε κατασκευαστικές εταιρείες. Αυτές είναι οι αμαρτίες, παρακαλώ, με τα φωτοβολταϊκά πάρκα που θα μπορούσαμε να μιλούμε. Διότι τι λένε εδώ ο Αγροτικός Σύλλογος Λιβαδειάς και τα στοιχεία; Ότι δεν το κάνετε σε περιοχές που δεν είναι υψηλής γονιμότητας. Είναι ενενήντα φορές περισσότερες αυτές από αυτές που έχουν υψηλή καλλιεργητική δυνατότητα. Γιατί το λέω αυτό; Χαλάσαμε καλά χωράφια στη Θεσσαλία και στη Στερεά, για να βάλουμε φωτοβολταϊκά πάρκα. Το ίδιο πάει να γίνει για περιοχές υψίστου φυσικού κάλλους, προστατευόμενες, με τις ανεμογεννήτριες. Πάμε να αλλάξουμε το αρχιτεκτονικό αποτύπωμα και να χτυπήσουμε τον πρωτογενή τομέα με ποιοτικά χαρακτηριστικά ή την αρχιτεκτονική τοπίου στα λεγόμενα «καλά χωράφια»; Ο τουρισμός, που είναι μια άλλη βιομηχανία της Ελλάδος, γιατί έρχεται; Για να βγάλει ένα όμορφο ηλιοβασίλεμα στις Κυκλάδες. Τι θα έβγαζε εκεί; Τις τεράστιες ανεμογεννήτριες, εξυπηρετώντας συμφέροντα μονοπωλιακά; Καλωσορίζω και τον κ. Τσίπρα, τον Αρχηγό της Αξιωματικής Αντιπολίτευσης. Και μιας και είστε εδώ, πάμε σε ένα άλλο σοβαρό θέμα, κύριε Πρόεδρε, που αφορά αυτή τη στιγμή - μιας και μιλάμε για περιβάλλον - τον πυρηνικό αντιδραστήρα Ακούγιου στην Τουρκία, που δεν έχουμε κάνει απολύτως τίποτα, κύριοι. Υπάρχει Βουλευτής του κεμαλικού κόμματος στην Τουρκία, ο Άλμπα Σαζίρ, και πεντακόσιοι μηχανικοί Τούρκοι που καταγγέλλουν τον Ερντογάν, ο οποίος τον κάνει σε σεισμογενή περιοχή, στην επαρχία Μερσίν, απέναντι από την Κύπρο, η οποία έχει δώσει σεισμούς άνω των οκτώ βαθμών της κλίμακας Ρίχτερ προ πολλών ετών. Αλλά οι Τούρκοι εδώ τι κάνουν; Παραβιάζουν τη φινλανδική συνθήκη του Έσπο. Τι λέει αυτή η συνθήκη; Ότι θα πρέπει να ενημερώσουν τα όμορα κράτη, μεταξύ αυτών και την Ελλάδα, βήμα - βήμα για τον πυρηνικό αντιδραστήρα που κατασκευάζουν, ο οποίος αντιδραστήρας, κύριοι, κατασκευάζεται από τη «ROSATOM», τη ρωσική εταιρεία, με κλιματολογικές προδιαγραφές Ρωσίας, που δεν συνάδουν ούτε μορφολογικά ούτε κλιματολογικά. Το πρόβλημα με τον σεισμό δεν είναι ο καθαυτός αντιδραστήρας. Είναι η παραγωγή ψύξης. Πόσο θα παράγει; Τριάντα δισεκατομμύρια κιλοβατώρες τον χρόνο. Πότε θα λειτουργήσει; Το 2023 ξεκινάει. Υπάρχει τώρα το άρθρο 10, που τι λέει στην ατομική επιτροπή; Όταν μια χώρα κρίνει ότι για λόγους υψίστης εθνικής ασφαλείας έχει τον πυρηνικό αντιδραστήρα, απαγορεύεται να γίνεται οποιοσδήποτε έλεγχος. Τι γίνεται τώρα; Ποιος τα λέει; Ο κ. Καρτάλης, ο κ. Χριστόφιας από την Κύπρο, τα λέει ο κ. Λέκκας, ο γεωλόγος, τα λένε καθηγητές πανεπιστημίου, για τις επιπτώσεις αυτές. Είναι πορίσματα από καθηγητές πανεπιστημίου, σεισμολόγους, γεωλόγους, καθηγητές πυρηνικής φυσικής, όπως ο κ. Καρτάλης, οι οποίοι…
Κλείστε, κύριε συνάδελφε.
Κλείνω, κυρία Πρόεδρε. Λένε, λοιπόν, ότι σε τριάντα έξι ώρες έχουν καταστραφεί τα νησιά μας, γιατί τα ρεύματα του αέρα είναι προς την Ελλάδα. Και ενώ υπάρχει καταγγελία από Βουλευτές της Αντιπολίτευσης και από πεντακόσιους μηχανικούς, αν, λοιπόν, σύμφωνα με το άρθρο 10, επικαλεστεί η Τουρκία λόγους υψίστης εθνικής ασφάλειας, θα απαγορεύεται οποιοσδήποτε έλεγχος. Εδώ είναι ξεκάθαρο το πρόγραμμα για κατασκευή πυρηνικής βόμβας της Τουρκίας, η οποία σε πέντε χρόνια θα παράξει πλουτώνιο. Δεν έχει την τεχνογνωσία να πάει σε απεμπλουτισμό. Έχει, όμως, το Πακιστάν. Οι Ιάπωνες έχουν ήδη έχουν αποχωρήσει. Το λέω αυτό, αν θέλουμε να διαφυλάξουμε από τις πληγές που έχουμε, όπως ο πυρηνικός αντιδραστήρας Ακούγιου και ο αντιδραστήρας του Κοζλοντούι, που επίσης έχει μεγάλες διαρροές από το 1972 που κατασκευάστηκε, ή αυτό που έχει στο πρόγραμμά της η Τουρκία να κατασκευάσει και στην ανατολική Θράκη…
Ολοκληρώστε, παρακαλώ.
Τι γη θα παραδώσουμε στις επόμενες γενεές και σε τι κίνδυνο θα μπούμε σε αυτό που λέγεται «τα πυρηνικά των Βαλκανίων»; Σας ευχαριστώ πολύ.
Και εγώ σας ευχαριστώ, κύριε συνάδελφε. Τον λόγο τώρα έχει ο Πρόεδρος της Κοινοβουλευτικής Ομάδας του ΣΥΡΙΖΑ κ. Τσίπρας. Ελάτε, κύριε Τσίπρα.
Ευχαριστώ, κυρία Πρόεδρε. Δεν ξέρω, κύριε συνάδελφε που μόλις κατεβήκατε από το Βήμα, εάν η Τουρκία θα έχει τη δυνατότητα να κατασκευάσει πυρηνικά σε λίγα χρόνια, όπως είπατε. Ξέρω, όμως, ότι τούτη τη στιγμή που μιλάμε υπάρχει μία πυρηνική βόμβα στα θεμέλια της ελληνικής κοινωνίας. Το φωνάζαμε δυο μήνες, τρεις μήνες. Κατέθεσα τρεις επίκαιρες ερωτήσεις στον κ. Μητσοτάκη. Απαξίωσε να έρθει να μου απαντήσει. Και χαίρομαι που είναι εδώ η κ. Κεραμέως, που έβαλε τη βόμβα στα θεμέλια της ελληνικής κοινωνίας και δη στο εκπαιδευτικό μας σύστημα, προκειμένου να εξυπηρετεί συμφέροντα - και θα το πω πολύ καθαρά - από την πρώτη στιγμή. Διότι σας λέγαμε ότι με τον τρόπο που νομοθετείτε, αφήνετε εκτός πανεπιστημιακών ιδρυμάτων πάνω από είκοσι χιλιάδες μαθητές που θα μπορούσαν να είχαν εισαχθεί στην τριτοβάθμια εκπαίδευση. Πάνω από είκοσι χιλιάδες μαθητές. Είκοσι με τριάντα χιλιάδες λένε οι αναλυτές. Και οι οικογένειές τους σήμερα αναζητούν τρόπο, για να μπορέσουν να αντεπεξέλθουν σε αυτή την αποτυχία, η οποία είναι εσκεμμένη αποτυχία. Αποκλείετε αυτά τα παιδιά από την ανώτατη εκπαίδευση και, μάλιστα, αλλάζοντας το σύστημα εισαγωγής σε μια χρονιά που, κατά γενική ομολογία, ήταν η πιο δύσκολη χρονιά για κάθε μαθητή και μαθήτρια που έχει δώσει πανελλαδικές εξετάσεις, σε μια χρονιά με τα σχολεία κλειστά τον μισό χρόνο, σε μια χρονιά ανασφάλειας για κάθε Έλληνα πολίτη, με lockdown, που τα παιδιά αυτά δεν είχαν τη δυνατότητα να πάνε μισό χρόνο στο σχολείο να κάνουν μάθημα απευθείας, διά ζώσης, με τους δασκάλους και τους καθηγητές τους, που δεν είχαν τη δυνατότητα να δουν τους συμμαθητές τους. Για πρώτη φορά αλλάζετε τον τρόπο εισαγωγής στην τριτοβάθμια εκπαίδευση τόσο πρόχειρα και τόσο γρήγορα και εφαρμόζετε αμέσως αυτή την αλλαγή, λες και κάτι θέλετε. Ή να εκδικηθείτε κάποιον ή να εξυπηρετήσετε κάποια συμφέροντα. Από τις εβδομήντα επτά χιλιάδες θέσεις εισακτέων που είχατε εξαγγείλει, οι θέσεις που θα καλυφθούν στα πανεπιστήμια φαίνεται ότι θα είναι κοντά στις πενήντα χιλιάδες. Είναι η μεγαλύτερη μείωση αριθμού εισακτέων που γίνεται στη χώρα από την ίδρυση του πρώτου πανεπιστημίου, του Πανεπιστημίου Αθηνών, το 1837. Και την κάνετε εσείς. [[Χειροκροτήματα από την πτέρυγα του ΣΥΡΙΖΑ]] Μας είπατε ότι το κάνετε τάχα μου διότι σας έπιασε ο πόνος για την εκπαιδευτική και μαθησιακή επάρκεια της νέας γενιάς και ότι θα μείνουν εκτός αυτοί οι οποίοι, είτε έτσι είτε αλλιώς, δεν αξίζει τον κόπο να συνεχίσουν τις σπουδές τους στην τριτοβάθμια εκπαίδευση, διότι δεν μπορεί κάποιος να περνάει με λευκή κόλλα ή γράφοντας τρία. Σήμερα αποδεικνύεται ότι δεν είναι καθόλου έτσι. Γιατί, τελικά, μένουν εκτός ΑΕΙ και πολλοί άριστοι μαθητές, κύριοι της Κυβέρνησης των αρίστων - δήθεν - , πολλοί μαθητές που δεν θα έχουν καν τη δυνατότητα να υποβάλουν μηχανογραφικό. Γιατί η διαφορετική ελάχιστη βάση εισαγωγής ανά τμήμα και οι συντελεστές βαρύτητας των εξεταζομένων μαθημάτων στον υπολογισμό των μορίων θα αποκλείσουν από τα πανεπιστήμια πολλούς περισσότερους μαθητές και μαθήτριες από όσες και όσους έχουν βαθμούς κάτω από τις ελάχιστες βάσεις εισαγωγής ανά επιστημονικό πεδίο. Σύμφωνα με υπολογισμούς - επαναλαμβάνω - σοβαρών αναλυτών, υποψήφιοι που έχουν συγκεντρώσει λιγότερα μόρια από άλλους θα είναι επιτυχόντες, ενώ υποψήφιοι με περισσότερα μόρια θα αποκλειστούν από τα πανεπιστήμια. Και αν δεν πιστεύετε εμένα, κυρία Υπουργέ, ελπίζω να διαβάσατε την επιστολή που έδωσε στη δημοσιότητα ένας μαθητής πρότυπου σχολείου της χώρας, ο οποίος αυτοαποκαλείται στην επιστολή «αποτυχημένος άριστος». Σας διαβάζω ένα απόσπασμα αυτής της επιστολής του Διονύση από - επαναλαμβάνω - πρότυπο σχολείο της χώρας. «Είμαι τελειόφοιτος μαθητής του λυκείου και από σήμερα είμαι ένας αποτυχημένος άριστος και συμμετείχα στις φετινές πανελλαδικές εξετάσεις στοχεύοντας να εισαχθώ στην Αρχιτεκτονική Σχολή του Εθνικού Μετσόβιου Πολυτεχνείου. Κατάφερα να συγκεντρώσω είκοσι χιλιάδες εννιακόσια ογδόντα οκτώ μόρια στο σύνολο, δηλαδή χίλια οκτακόσια τριάντα οκτώ πάνω από την περσινή βάση. Όμως, σήμερα έμαθα ότι, παρ' ότι αρίστευσα, δεν θα μπορέσω να εισαχθώ στο Εθνικό Μετσόβιο Πολυτεχνείο ούτε στη δεύτερη επιλογή μου, που ήταν το Αριστοτέλειο Πανεπιστήμιο Θεσσαλονίκης. Αυτό συμβαίνει γιατί στο ελεύθερο σχέδιο η βαθμολογία μου ήταν 13,6 μονάδες, ενώ η ελάχιστη βάση του αντίστοιχου ειδικού μαθήματος ήταν 14,03 μονάδες. Έτσι για 0,43 μονάδες στο ελεύθερο σχέδιο μου στερείται η θέση για την οποία πάλεψα.». Τι έχετε να απαντήσετε, όχι σε μένα, στον Διονύση, άριστο μαθητή από το 1ο Πρότυπο Λύκειο Αθηνών; Το καταθέτω στα Πρακτικά. [[Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν είναι μονάχα ένας μαθητής. Είναι εκατοντάδες αυτά τα παιδιά. Και είναι χιλιάδες τα παιδιά τα οποία θα έχουν την «τύχη» του Διονύση. Έχετε το θάρρος να κοιτάξετε αυτούς τους μαθητές στα μάτια, κυρία Υπουργέ, που ως άλλη Ηρώδης έρχεστε και σφαγιάζετε πάνω από είκοσι χιλιάδες νέους ανθρώπους, τα όνειρά τους; Τις οικογένειές τους δεν τις σκέφτεστε; Γιατί; Γιατί ντιλάρατε, κυρία Κεραμένως - και θα σας το πω ευθέως - με τους ιδιοκτήτες κολλεγίων. Αυτό κάνατε.
Ντροπή σας!
Μην απαντήσετε, λοιπόν, σε μένα σήμερα. Στον Διονύση να απαντήσετε. Στους χιλιάδες νέους ανθρώπους να απαντήσετε. Στις οικογένειές τους να απαντήσετε. Και εν τοιαύτη περιπτώσει, αν αυτό το οποίο σας απασχολεί είναι η μαθησιακή ικανότητα των φοιτητών μας, γιατί δεν σας απασχολεί και γι' αυτούς οι οποίοι θα αποκτήσουν πτυχία ιδιωτικών εκπαιδευτηρίων, τα οποία πρωτίστως, με τροπολογίες, είχατε φροντίσει να εξισώσετε και είχατε φροντίσει να εξαναγκάσετε και τα επιμελητήρια της χώρας και τους συλλόγους τους επαγγελματικούς να εγγράφουν ισοτίμως στα μητρώα τους τους αποφοίτους αυτών των ιδιωτικών εκπαιδευτηρίων; [[Χειροκροτήματα από την πτέρυγα του ΣΥΡΙΖΑ]] Γιατί, με δυο λόγια, αφού βάζετε βάση εισαγωγής στο δημόσιο πανεπιστήμιο, δεν βάζετε και βάση εισαγωγής στα ιδιωτικά κολλέγια; [[Χειροκροτήματα από την πτέρυγα του ΣΥΡΙΖΑ]] Εκεί, όμως, υπάρχει μονάχα η βάση του εισοδήματος και της οικονομικής δυνατότητας των γονιών. Όποιος έχει να πληρώσει, μπαίνει. Το είπε, βέβαια, ο κ. Μητσοτάκης. Δεν πρέπει να πηγαίνουμε όλοι στο πανεπιστήμιο. Και όσοι γονείς έχουν κάτι να ξεπουλήσουν ή να χρεωθούν, να πάρουν ένα δάνειο, ας στείλουν τα παιδιά τους στα ιδιωτικά κολλέγια. Και θέλω σε αυτό το σημείο να ξεκαθαρίσω κάτι: Δεν έχω κάτι ούτε εγώ ούτε κανένας από εμάς με τα ιδιωτικά κολλέγια ούτε με τα παιδιά που οι γονείς τους έχουν την οικονομική δυνατότητα και τους δίνουν μια δεύτερη ευκαιρία και τα στέλνουν εκεί. Με αυτό που έχω πρόβλημα είναι με την αθλιότητα του κ. Μητσοτάκη και της κ. Κεραμέως να οδηγήσουν με το έτσι θέλω χιλιάδες μαθητές εκεί, ενώ θα μπορούσαν να σπουδάσουν σε δημόσια πανεπιστήμια. Θα σας το πω, λοιπόν, ευθέως: Είναι ένα εκ προμελέτης έγκλημα ο αποκλεισμός είκοσι έως τριάντα χιλιάδων μαθητών από τα δημόσια πανεπιστήμια, ένα εκ προμελέτης έγκλημα, που δεν αφορά μονάχα τα παιδιά αυτά και τις οικογένειές τους, αλλά και μια σειρά από πανεπιστημιακές σχολές και τμήματα, ιδίως στην περιφέρεια - γιατί αυτός είναι ένας δεύτερος σκοπός σας, πέρα από το να εξυπηρετήσετε συμφέροντα ιδιωτικά - όπου τα τμήματα αυτά δεν θα έχουν επάρκεια φοιτητών τα επόμενα χρόνια και θα οδηγηθούν σε μαρασμό ή σε κλείσιμο. Με δυο λόγια - σας το ξαναλέω - η Κυβέρνησή σας και εσείς προσωπικά - ιδίως, όμως, ο Πρωθυπουργός που έχει την ευθύνη - αποδεικνύεστε, τελικά, ως οι μεγαλύτεροι ντίλερ συμφερόντων που πέρασαν ποτέ από τα κυβερνητικά έδρανα αυτής της χώρας. [[Ζωηρά και παρατεταμένα χειροκροτήματα από την πτέρυγα του ΣΥΡΙΖΑ]] Και θα σας πω, κυρία Υπουργέ, μιας και είστε σήμερα εδώ, ότι θα έχει αξία ένα μόνο πράγμα να κάνετε: Να ανέβετε σε αυτό εδώ το Βήμα - δεν ξέρω γιατί η παρουσία σας κι αν έχετε να καταθέσετε καμμιά τροπολογία - και να παραδεχθείτε ότι αυτό που γίνεται είναι άδικο, ιδίως στις συνθήκες της πανδημικής κρίσης. Και έχετε ακόμα χρόνο. Δεν έχει κλείσει η προθεσμία υποβολής μηχανογραφικών για τους μαθητές. Πάρτε πίσω αυτό το έκτρωμα! Μην εφαρμόσετε την ελάχιστη βάση εισαγωγής, τουλάχιστον για φέτος. [[Χειροκροτήματα από την πτέρυγα του ΣΥΡΙΖΑ]] Δώστε στις είκοσι χιλιάδες και πλέον μαθητές τη δυνατότητα να συμπληρώσουν μηχανογραφικά όπως πέρυσι και να καλυφθούν όλες οι κενές θέσεις στα πανεπιστήμια. Μην προχωράτε σε ένα έγκλημα απέναντι σε χιλιάδες νέους ανθρώπους και στις οικογένειές τους! Επιτρέψτε μου και δύο λόγια, κυρία Πρόεδρε, πριν μπω στα του νομοσχεδίου που σήμερα συζητείται, για την κατάσταση που επικρατεί στη χώρα σε σχέση με την εξέλιξη της πανδημίας. Δυστυχώς, αντίστοιχα καταστροφική είναι και η διαχείριση η κυβερνητική απέναντι στην υγειονομική κρίση. Και νομίζω ότι τούτες τις μέρες μία φράση έρχεται διαρκώς στο μυαλό των πολιτών, που ζούνε μέσα στο άγχος και στην ανασφάλεια. Και η φράση αυτή είναι: «Πάλι τα ίδια;». Πάλι βρισκόμαστε μπροστά στις ίδιες ανεπάρκειες, στις ίδιες εμμονές, στις ίδιες αδυναμίες, στον ίδιο ερασιτεχνικό σχεδιασμό; Πάλι κάνατε την πολιτική επιλογή να ανοίξουν όλα, ρίχνοντας τα στάνταρ της υγειονομικής ασφάλειας; Πάλι νικήσατε τον κορωνοϊό και πανηγυρίσατε για δεύτερη φορά μέσα σε έναν χρόνο, ρίξατε τα στάνταρ, καλλιεργήσατε τον εφησυχασμό; Θυμάμαι τον Πρωθυπουργό πριν από ενάμιση μήνα να δίνει συνέντευξη στη γερμανική «BILD» και να λέει ότι φέτος θα έχουμε ένα κανονικό καλοκαίρι, έναν κανονικό Ιούλιο και Αύγουστο, και τον Υπουργό Τουρισμού να δηλώνει ότι η θωράκιση της Ελλάδας απέναντι στη μετάλλαξη «Δέλτα» θα γίνει η καλύτερη διαφήμισή της. Και πού βρισκόμαστε σήμερα; Σήμερα βρισκόμαστε στο τέταρτο κύμα και οι ευθύνες σας είναι πλέον εγκληματικές, γιατί και πάλι βάλατε την επικοινωνία πάνω από την ουσία. Το σήμα χαλάρωσης, για να εξυπηρετηθεί το αφήγημα της επιτυχίας, οδήγησε εκ νέου στην υποτίμηση του κινδύνου, με αποτέλεσμα να απειλούνται ξανά ζωές, με αποτέλεσμα να έχουμε καταστροφικά πισωγυρίσματα στην οικονομία. Οι πολίτες, οι εργαζόμενοι και οι επιχειρηματίες περιμένουν απαντήσεις και σχέδιο. Αποφασίσατε προχθές ένα μίνι lockdown στη Μύκονο, μέσα στην καρδιά του καλοκαιριού, με ό,τι σήματα αυτό δίνει στο εξωτερικό, διεθνώς, για την πορεία του τουρισμού της χώρας σε όλη την επικράτεια. Όμως, εδώ έχω να θέσω κάποια ερωτήματα: Η Μύκονος έχει ποσοστό εμβολιασμού στους κατοίκους και στους εργαζομένους κοντά στο 95% και υποτίθεται ότι οι τουρίστες που φτάνουν στα νησιά περνάνε από ελέγχους. Πώς τα καταφέρατε, λοιπόν, πάλι να τινάξετε στον αέρα τόσο τη δημόσια υγεία όσο και τον πιο διεθνώς εμβληματικό τουριστικό προορισμό της χώρας μέσα στην καρδιά της τουριστικής σεζόν; Πώς καταφέρατε πάλι οι πανηγυρισμοί σας να καταλήξουν σε ακόμα ένα φιάσκο σε βάρος της δημόσιας υγείας αλλά και σε βάρος εργαζομένων, επιχειρηματιών και τουριστών; Αυτό είναι το κανονικό καλοκαίρι που μας έταζε ο Πρωθυπουργός; Κάνετε πάλι τα ίδια εγκληματικά λάθη. Αντί για υγειονομική θωράκιση των νησιών, αντί για εκτεταμένο testing και αξιόπιστη ιχνηλάτηση και επιτάχυνση των εμβολιασμών, εσείς πανηγυρίζατε, δίνατε συγχαρητήρια ο ένας στον άλλο! Λοιδορούσατε την πρόταση που καταθέσαμε για κατά προτεραιότητα εμβολιασμό εργαζομένων στον τουρισμό. Αρχίσατε τον εμβολιασμό των νησιωτών εν όψει τουριστικής περιόδου με καθυστέρηση. Αποτύχατε όμως - το κυριότερο είναι αυτό - να πείσετε τους πολίτες να εμβολιαστούν, ρίχνοντας νερό στον μύλο της αμφισβήτησης με τις παλινωδίες που κάνατε με το AstraZeneca και με τα χυδαία χαρτζιλίκια εξαγοράς νέων ανθρώπων. Και διαρκώς πετάτε το μπαλάκι της ευθύνης αλλού, στις ναυτιλιακές επιχειρήσεις που δεν κάνουν ελέγχους, σε επιχειρηματίες που δεν κάνουν ελέγχους. Το κράτος, όμως, είναι ανύπαρκτο. Ρωτήστε έναν άνθρωπο που έχει ταξιδέψει μέχρι σήμερα να σας πει για την παρωδία των ελέγχων. Φτάσαμε στο σημείο, λοιπόν, τα νησιά μας και όχι μόνο η Μύκονος να έχουν τρομακτική αύξηση κρουσμάτων, ενώ σχεδόν το σύνολο των κατοίκων εκεί είναι εμβολιασμένοι. Αγνοήσατε την αυτονόητη ανάγκη ο ΕΟΔΥ να κάνει μαζικό testing σε όλους τους τουριστικούς προορισμούς. «Κάντε self - test και η ευθύνη δική σας», αυτή είναι η απάντηση. Εσείς δεν έχετε καμμία ευθύνη. Αυτό είναι το μήνυμα που στείλατε για το άνοιγμα του τουρισμού. Αγνοήσατε την έκκλησή μας για ενίσχυση των δομών πρωτοβάθμιας φροντίδας υγείας του Εθνικού Συστήματος Υγείας στα νησιά, αλλά ακόμα περισσότερο για την ανάγκη να προβλέψει η πολιτεία - είναι η δεύτερη χρονιά φέτος, έχουμε μάθει τα αδύναμα σημεία, έπρεπε να είχαμε μάθει - ξενοδοχεία καραντίνας στους τουριστικούς προορισμούς. Το αποτέλεσμα είναι οι τουρίστες που νοσούν δεν έχουν πού να μείνουν και η χώρα διασύρεται διεθνώς. Είδατε τους δεκαοχτάχρονους που ξέμειναν μια μέρα σε ένα πάρκινγκ της Πάρου μην έχοντας πού να πάνε ή δεν τους είδατε; Ακούσατε αυτή την απίστευτη καταγγελία του πατέρα οικογένειας με μωρό παιδί που νόσησε η μητέρα και προσπαθούσαν να βρουν πού να μείνουν στην Αλόννησο και έμειναν τελικά στον δρόμο, διότι δεν υπήρχε ξενοδοχείο καραντίνας; Τα είδατε όλα αυτά; Τα ακούσατε όλα αυτά; Ποιος, λοιπόν, είναι αυτός ο οποίος δυσφημεί τη χώρα στο εξωτερικό λέγοντας την αλήθεια; Εμείς, που τόσο καιρό σάς λέμε προχωρήστε με συγκεκριμένες προτάσεις ώστε να προλάβουμε δυσμενείς επιπτώσεις, ή εσείς, που για άλλη μια χρονιά ανοίξατε τον τουρισμό χωρίς μέτρα, με προχειρότητα; Μόνο σαράντα ξενοδοχεία καραντίνας υπάρχουν στη χώρα. Είναι δυνατόν να επαρκούν; Και μέσα σε όλα αυτά η μόνιμη απάντησή σας όταν το πράγμα στραβώνει είναι ο διχασμός. Επιμένετε να μιλάτε διαρκώς για επιστροφή στην κανονικότητα μόνο για εμβολιασμένους. Με την άλλη Ελλάδα όμως, την άλλη μισή Ελλάδα - γιατί αυτή τη στιγμή είμαστε κοντά 45% - των ανεμβολίαστων, τι σκοπεύετε να κάνετε; Να την εξαφανίσετε; Και πώς πιστεύετε ότι εμείς, οι μισοί, οι εμβολιασμένοι, θα είμαστε ασφαλείς, όταν οι άλλοι μισοί δεν θα είναι εμβολιασμένοι; Δεν έχετε ακούσει τόσον καιρό που ο Παγκόσμιος Οργανισμός Υγείας λέει ότι δεν μπορεί κανένας να είναι ασφαλής όταν δεν είναι όλοι ασφαλείς; Τα βάζετε με τους νέους διαρκώς. Μα, αυτή τη στιγμή έχουμε πάνω από ένα εκατομμύριο ανεμβολίαστους που είναι από πενήντα χρονών και πάνω, δηλαδή στις κρίσιμες ηλικίες για να νοσήσουν. Και απειλείτε τον κόσμο. Οι ποινές και οι απειλές για τους μη εμβολιασμένους δεν θα επιφέρουν κανένα αποτέλεσμα. Και η συζήτηση που ανοίξατε για υποχρεωτικό εμβολιασμό αποτελεί απόδειξη της αποτυχίας σας να πείσετε τους πολίτες. Διότι σπαταλήσατε έναν σκασμό χρήματα από το δημόσιο ταμείο για να έχετε τα κανάλια να λένε τι αποτελεσματικός που είναι ο μεσσίας μας, ο κ. Μητσοτάκης, και όχι τι αποτελεσματικό που είναι το εμβόλιο και να προσπαθούν να πείσουν τους πολίτες και να απαντήσουν στα ερωτήματα. Και σας το λέω σήμερα για μια ακόμη φορά. Σταματήστε αυτή τη συζήτηση, τη διχαστική συζήτηση περί υποχρεωτικού εμβολιασμού. Προσπαθήστε να πείσετε τους πολίτες, όχι να τους εκβιάσετε. Θα έχετε τα αντίθετα αποτελέσματα. Και αφήστε τον διχασμό και τους διαχωρισμούς. Διότι πέρα από κοινωνικά επικίνδυνο, είναι και υγειονομικά επικίνδυνο. Το εμβόλιο σώζει ζωές. Ο εμβολιασμός όλων μας είναι αναγκαίο όπλο απέναντι στη νόσο. Δεν πρέπει όμως να δίνετε την εντύπωση ακόμα και σε έναν εμβολιασμένο ότι δεν διατρέχει κανέναν κίνδυνο, ότι μπορεί να συνωστίζεται και να διασκεδάζει χωρίς μάσκα σε κλειστούς χώρους. Είναι λάθος. Δείτε τα στοιχεία που παρουσίασε χθες το Υπουργείο Υγείας της Βρετανίας. Ένα μεγάλο ποσοστό αυτών που νοσούν στα βρετανικά νοσοκομεία είναι εμβολιασμένοι και μάλιστα δύο φορές. Σίγουρα αν δεν είχαν εμβολιαστεί, θα είχαν έτσι κι αλλιώς χειρότερη τύχη και σίγουρα η πλειοψηφία όσων εμβολιάζονται αποφεύγει τη νόσηση. Ωστόσο, μη δίνετε σήμα απόλυτης χαλάρωσης όσο ο ιός είναι ανάμεσά μας. Και σταματήστε επιτέλους αυτή την ανοησία με τους διαχωρισμούς, τις απειλές και τον διχασμό. Έρχομαι στα θέματα του νομοσχεδίου. Αρχικά πρέπει να συνειδητοποιήσουμε, κύριε Σκρέκα, κύριε Υπουργέ, ότι είναι πολύ σοβαρά ζητήματα αυτά, για να αντιμετωπίζονται με τροπολογίες της τελευταίας στιγμής και στο πόδι. Εγώ απ' ό,τι μαθαίνω, χθες βράδυ έγινε της τροπολογίας το κάγκελο, να με συγχωρήσετε για την έκφραση. Και πέραν - θα πω για την ουσία - του γεγονότος ότι και νομοτεχνικά είναι προβληματικές και επί της ουσίας είναι προβληματικές, νομίζω ότι δεν δίνετε το ορθό σήμα όχι μονάχα για τις διαδικασίες καλής νομοθέτησης, αλλά γιατί το θέμα το οποίο συζητάμε, που άπτεται του γενικότερου μεγάλου ζητήματος της προστασίας του περιβάλλοντος, είναι ένα θέμα το οποίο θα έπρεπε όλους να μας βρίσκει σε σύμπνοια για την κρισιμότητά του, αλλά και να δίνουμε και χρόνο ουσιαστικής διαβούλευσης. Τα ζητήματα της κλιματικής κρίσης, της κλιματικής αλλαγής είναι μείζονα ζήτημα. Και αν δεν θέλουμε να τα έχουμε στην προτεραιότητα της ατζέντας μας, μας τα βάζει η ίδια η ζωή. Κοιτάξτε τι έγινε αυτές τις μέρες στην Κεντρική Ευρώπη και στη Δυτική Ευρώπη με τους εκατοντάδες νεκρούς - εκατόν ογδόντα έχει φτάσει ο αριθμός - και τις εκτεταμένες καταστροφές στη Γερμανία και στο Βέλγιο. Και βεβαίως βλέπουμε και στη χώρα μας φαινόμενα - και εδώ και παλαιότερα και σήμερα - που μας κάνουν να συνειδητοποιούμε ότι βρισκόμαστε μπροστά σε μια κρίση και οφείλουμε να δράσουμε χωρίς καθυστερήσεις. Και γι' αυτό θα ήθελα σε αυτό το σημείο και εισαγωγικά να πω ότι ο κλιματικός νόμος για τον οποίο ο Πρωθυπουργός δεσμεύθηκε στη Βουλή είναι κάτι που επείγει και δεν έχετε δώσει ακόμα κείμενο σε διαβούλευση. Η Ελλάδα δεν μπορεί να μείνει πίσω περιμένοντας. Ο κλιματικός νόμος αποτελεί για εμάς τμήμα σημαντικό των προγραμματικών μας δεσμεύσεων. Έχουμε ήδη ανακοινώσει ότι στηρίζουμε την από τα κάτω προετοιμασία του κλιματικού νόμου. Το έχουμε δηλώσει και στις περιβαλλοντικές ΜΚΟ και στη Βουλή και θα υπερασπιστούμε μια τέτοια διαδικασία. Γιατί για μας - επαναλαμβάνω - ο κλιματικός νόμος και γενικά η πράσινη κλιματική μετάβαση θα πρέπει να χαρακτηρίζεται από όρους ενεργειακής δικαιοσύνης και δημοκρατίας. Και αυτό έχει να κάνει και μέσα από τον τρόπο με τον οποίο συζητάμε και αποφασίζουμε. Ας πάμε όμως στην κατάσταση που επικρατεί σήμερα στον χώρο της ενέργειας και στις παρεμβάσεις που επιχειρείτε, εκεί όπου πραγματικά αποδεικνύεται ότι μάλλον είστε ιδεοληπτικοί και ίσως κοντόφθαλμοι απέναντι στις μεγάλες προκλήσεις της εποχής. Πρώτο σκέλος είναι οι ιδιωτικοποιήσεις. Μοναδική στρατηγική επιλογή της Κυβέρνησης της Νέας Δημοκρατίας στον ενεργειακό τομέα είναι οι ιδιωτικοποιήσεις σε βάρος του δημοσίου συμφέροντος και της κοινωνίας. Και σε αυτό το νομοσχέδιο φέρνετε μια νομοθετική ρύθμιση για να εκχωρήσετε, για να ξεπουλήσετε άλλη μια κρίσιμη υποδομή για την πράσινη μετάβαση, τον διαχειριστή του δικτύου διανομής ηλεκτρικής ενέργειας, τον ΔΕΔΔΗΕ. Το κάνετε αυτό αφού πρώτα, να τα θυμίσουμε και αυτά, δώσατε χρυσά μπόνους - όχι εσείς, αλλά ο προηγούμενος, ο προκάτοχός σας - εκατοντάδων χιλιάδων ευρώ στα γαλάζια παιδιά στη ΔΕΗ, στον ΔΕΔΔΗΕ, τα οποία πληρώνουν φυσικά οι καταναλωτές, με πολύ σημαντικές αυξήσεις που έχουν δει στον λογαριασμό τους, και ενώ στις 15 Ιουλίου κατατέθηκαν δεσμευτικές προσφορές για την πώληση του 100% της ΔΕΠΑ Υποδομών και ολοκληρώσατε έτσι άλλο ένα βήμα για την εκχώρηση του δικτύου φυσικού αερίου σε ιδιώτη. Ακυρώνετε με δυο λόγια όλα όσα καταφέραμε κάτω από πολύ σκληρή πίεση τότε απέναντι στους δανειστές, δηλαδή τον δημόσιο έλεγχο στα ενεργειακά δίκτυα. Και τον ακυρώνετε χωρίς να έχετε καμμία πίεση - μαρτυράτε δίχως ξύλο, που λέει η παροιμία - , δίχως καμμία πίεση από καμμία δανειακή σύμβαση, από κανένα μνημόνιο, από κανένα πρόγραμμα, από καμία οδηγία ή από καμμία άλλη υποχρέωση της χώρας. Ένα ιδιωτικό μονοπώλιο θα είναι πλέον αυτό που θα αποφασίζει, με βάση φυσικά το κέρδος του ιδιώτη, και θα αποφασίζει αν και ποια νοικοκυριά και ποιες επιχειρήσεις, σε ποιες περιοχές της Ελλάδας θα έχουν πρόσβαση στο φυσικό αέριο. Δημιουργείτε με αυτόν τον τρόπο περιφερειακές ανισότητες και θέτετε σε κίνδυνο και την επέκταση του δικτύου φυσικού αερίου στη χώρα, καθώς το κριτήριο, επαναλαμβάνω, θα είναι μόνο τα κέρδη του ιδιώτη. Παραδίδετε ένα στρατηγικό εργαλείο της πολιτείας στην κατεύθυνση της πράσινης μετάβασης και του μετασχηματισμού του ενεργειακού μας συστήματος και μάλιστα το παραδίδετε με προίκα. Δεύτερο σκέλος είναι η αγορά και το κόστος ενέργειας. Θεσπίζετε εδώ με καθυστέρηση μηχανισμό παρακολούθησης και εποπτείας αγορών από τη ΡΑΕ, τη Ρυθμιστική Αρχή Ενέργειας. Το κάνετε αφού πρώτα εκτοξεύσατε την τιμή του ηλεκτρικού ρεύματος και για τις επιχειρήσεις και για τα νοικοκυριά και μετά τα ρεκόρ χονδρικής και την αισχροκέρδεια όλο το 2020, αφού αφήσατε τη χειραγώγηση στην τιμή του ηλεκτρικού ρεύματος ανεξέλεγκτη. Και θέλω, κύριε Υπουργέ, να σας προειδοποιήσω ότι μετά το καλοκαίρι τόσο οι καταναλωτές, τα νοικοκυριά, όσο και οι επιχειρήσεις θα δουν νέες, μεγάλες, τεράστιες αυξήσεις στους λογαριασμούς τους. Και αυτές οι τεράστιες αυξήσεις στους λογαριασμούς έρχονται σε μια εποχή που η αγοραστική δύναμη, το εισόδημα των εργαζομένων και των νοικοκυριών έχει πέσει πολύ χαμηλά. Και με αυτόν τον τρόπο διαψεύδεται κάθε προσδοκία που υπήρχε όταν εκλεγήκατε, τάζοντας στον ελληνικό λαό ότι δήθεν θα δημιουργήσετε προοπτικές για καλύτερες δουλειές και καλύτερη ζωή με λιγότερους φόρους, γιατί, όταν ανεβαίνει η τιμή του ρεύματος και ταυτόχρονα ζούμε αυτή την έκρηξη της ακρίβειας και τη μείωση της αγοραστικής δύναμης και το εισόδημα παραμένει χαμηλό, στάσιμο ή χαμηλώνει ακόμα περισσότερο, αντιλαμβάνεστε ότι οι συνθήκες, τόσο για τη μεσαία τάξη όσο και για τον εργαζόμενο λαό, για τη μεγάλη πλειοψηφία των πολιτών, είναι συνθήκες δραματικές. Τρίτο σκέλος το μπάχαλο, επιτρέψτε μου την έκφραση, στον χώρο των ανανεώσιμων πηγών, των ΑΠΕ. Πλέον στην αγορά των ΑΠΕ επικρατούν συνθήκες Άγριας Δύσης, χωρίς κανόνες, ιδιαίτερα μετά τον περίφημο νόμο Χατζηδάκη, τον περιβαλλοντοκτόνο, όπως είπαμε εμείς. Και θέλω να ρωτήσω, κύριε Υπουργέ. Εσείς δεν μας λέγατε ότι με τον νόμο Χατζηδάκη απλοποιείτε τις διαδικασίες των έργων ΑΠΕ; Τώρα γιατί έρχεστε εκ των υστέρων να το διορθώσετε, αφού τον απλοποιήσατε, και να το διορθώσετε με την περιβόητη «εγγυητική επιστολή», δίνοντας δηλαδή τη δυνατότητα μόνο στις μεγάλες επιχειρήσεις να πάρουν άδειες και φυσικά στις τράπεζες να εξοικονομήσουν, να βγάλουν κάποια κέρδη; Δηλαδή συνεχίζετε να πορεύεστε χωρίς κανένα σχέδιο για αυτό που εμείς ονομάζουμε «ενεργειακή δημοκρατία» και είναι απαραίτητη προϋπόθεση για να προχωρήσουμε στην πράσινη μετάβαση. Αυτοδιαψεύδεται πλήρως το αφήγημά σας περί δήθεν απλοποίησης και επιτάχυνσης της διαδικασίας αδειοδότησης έργων ΑΠΕ, που χρησιμοποιούσατε τότε. Σας είχαμε προειδοποιήσει τότε ότι όχι απλά δεν θα επιταχυνθεί η διαδικασία, αλλά κινδυνεύετε να δημιουργήσετε υπερθέρμανση στην αγορά. Και, όπως όλοι οι παράγοντες της αγοράς σήμερα παραδέχονται, δημιουργείτε χώρο σε επενδυτές που είδαν φως και μπήκαν. Τώρα προσπαθείτε να μαζέψετε τη φούσκα που θέτει σε κίνδυνο την ενεργειακή μετάβαση της χώρας, αφού ξεσηκώνονται οι τοπικές κοινωνίες ενάντια στις ΑΠΕ και αυτό είναι κρίσιμο και πολύ επικίνδυνο φαινόμενο. Αποτέλεσμα; Κανείς να μην ξέρει σήμερα πού μπορούν να χωροθετηθούν έργα ανανεώσιμων πηγών ενέργειας. Και αυτό, επαναλαμβάνω, θέτει σε μεγάλο κίνδυνο την πράσινη μετάβαση στη χώρα, διότι η πράσινη μετάβαση πρέπει να βρει τη συναίνεση της συντριπτικής πλειοψηφίας της κοινωνίας και όχι να βρεθούμε και εκεί απέναντι σε αρνητές, όπως βρισκόμαστε σήμερα και με θέματα που αφορούν τη δημόσια υγεία. Και δυστυχώς η καταστροφική πολιτική σας για το περιβάλλον δεν σταματά εκεί. Στον τομέα των απορριμμάτων και της ανακύκλωσης μέσα στις διατάξεις των οδηγιών βάζετε τις βαθιά αντιπεριβαλλοντικές και αδιαφανείς επιλογές που έχετε κάνει τα δύο τελευταία χρόνια, την καύση απορριμμάτων, την ιδιωτικοποίηση διαχείρισής τους και την καθυστέρηση της ανακύκλωσης, όπου υπάρχουν καταγγελίες και για σκάνδαλα, τα οποία φυσικά θα έρθει η ώρα να τα συζητήσουμε, σκάνδαλα εκατοντάδων εκατομμυρίων. Κάνατε έναν εθνικό σχεδιασμό με προσχηματική διαβούλευση τον Αύγουστο του 2020, χωρίς να έρθει στη Βουλή, τον οποίο κατήγγειλαν οι ΜΚΟ, οι μη κυβερνητικές οργανώσεις, σε σχέση με την προώθηση της καύσης. Με τις μεθοδεύσεις σας τα πάντα έχουν κολλήσει. Οι δήμοι δεν παίρνουν εξοπλισμό ανακύκλωσης από τα συστήματα ανακύκλωσης. Δεν προχωράει η χωριστή συλλογή και η χώρα κινδυνεύει από νέα πρόστιμα. Με δυο λόγια θα το πω: Η χώρα οπισθοδρομεί σε ό,τι αφορά την εφαρμογή καίριων μεταρρυθμίσεων, μεταρρυθμίσεις που προχώρησε η δική μας κυβέρνηση σε ό,τι αφορά, επαναλαμβάνω, τη διαχείριση των αποβλήτων. Οι πολίτες ακούνε για διαλογή στην πηγή, αλλά διαλογή στην πηγή δεν βλέπουν. Και μια τελευταία παρατήρηση σε ό,τι έχει να κάνει με τα ζητήματα του νομοσχεδίου που αφορούν τη χωροταξία και την πολεοδομία. Στο νομοσχέδιο αποδεικνύεται η άποψη που διαθέτετε για τον χωρικό και πολεοδομικό σχεδιασμό. Είναι διατάξεις αποσπασματικές και χύμα, στην προσπάθειά σας, μάλλον, να ικανοποιήσετε συμφέροντα. Είναι φανερό ότι δεν θέλετε σαφείς κανόνες, αλλά αλά καρτ σχεδιασμό και με τους πολίτες στις περισσότερες περιπτώσεις ομήρους αυτού του σχεδιασμού. Δίνονται διάφορες παρατάσεις, με πιο χτυπητή την παράταση για την εκπόνηση του ειδικού χωρικού σχεδίου στο Μάτι από το Τεχνικό Επιμελητήριο, για το οποίο ο κ. Μητσοτάκης είχε δεσμευθεί για λύση - θυμίζω - μέχρι το καλοκαίρι του 2020 και έχουμε καλοκαίρι του 2021 τώρα. Εσείς δίνετε παράταση για άλλον έναν χρόνο. Τροποποιούνται συνεχώς διατάξεις που αφορούν τον τρόπο έκδοσης οικοδομικών αδειών, τους όρους δόμησης με προχειρότητα, που βραχυκυκλώνει τις υπηρεσίες δόμησης, τους μηχανικούς και την οικοδομική δραστηριότητα, εφόσον κάθε τρεις μήνες αλλάζει ο οικοδομικός κανονισμός. Και με τις τραγικές και απαράδεκτες τροπολογίες, όπως αναφέρθηκα αρχικά, που βάλατε χθες τη νύχτα από το παράθυρο, αλλάζετε πάλι τη νομοθεσία για θέματα εκτός σχεδίου δόμησης. Αλλά το αποκορύφωμα, και κλείνω με αυτό, είναι ότι φτιάχνετε στο νομοσχέδιο αυτό ένα μεγαλοπρεπές παράθυρο, ώστε να ακυρώνεται ο σχεδιασμός σε μια περιοχή και ο κάθε ενδιαφερόμενος να κάνει μία μελέτη που θα αλλάζει και τις χρήσεις γης και τους συντελεστές δόμησης. Θα σας το πω, λοιπόν, με δυο λόγια. Κύριε Υπουργέ, κύριοι της Κυβέρνησης, έχετε αναγάγει το ρουσφέτι σε επιστήμη και το νομοθετείτε επιπλέον, αυτό κάνετε με αυτό το νομοσχέδιο. Δυστυχώς όμως αυτό θα το πληρώσει πολύ ακριβά το περιβάλλον αλλά και η ανάπτυξη. [[Χειροκροτήματα από την πτέρυγα του ΣΥΡΙΖΑ]] Εν κατακλείδι, με την ίδια προχειρότητα και με τον ίδιο ερασιτεχνισμό που αντιμετωπίζετε την πανδημία, την υγειονομική κρίση, με την ίδια σκοπιμότητα με την οποία εξυπηρετείτε ιδιωτικά συμφέροντα στον χώρο της παιδείας, άρα με την ίδια προχειρότητα και με την ίδια σκοπιμότητα αντιμετωπίζετε και το μείζον θέμα της κλιματικής κρίσης και του περιβάλλοντος. Είστε, λοιπόν, μια Κυβέρνηση επικίνδυνη για τη δημόσια υγεία. Είστε μια Κυβέρνηση επικίνδυνη για τη νέα γενιά και το αύριο του τόπου, αφού στερείτε τη γνώση για χιλιάδες μαθητές και μαθήτριες, νέους ανθρώπους. Είστε μια Κυβέρνηση επικίνδυνη και για το περιβάλλον και για τον φυσικό πλούτο της χώρας. Όσο γρηγορότερα, λοιπόν, δοθεί η εναλλακτική λύση στον τόπο, τόσο το καλύτερο για τον ελληνικό λαό, για το φυσικό περιβάλλον και την κοινωνική συνοχή. Σας ευχαριστώ.
Σας ευχαριστώ πολύ, κύριε Πρόεδρε. Τον λόγο έχει ζητήσει η Υπουργός Παιδείας. Ορίστε, κυρία Κεραμέως, έχετε τον λόγο.
Ευχαριστώ πολύ, κυρία Πρόεδρε. Κύριε Πρόεδρε, λυπάμαι που φεύγετε από την Αίθουσα, θα σας μεταφέρουν φαντάζομαι οι συνεργάτες σας τα στοιχεία τα οποία θα ήθελα να πω σε απάντηση αυτών πού είπατε προηγουμένως. Όσο ο ΣΥΡΙΖΑ ήταν κυβέρνηση, έκανε δύο πράγματα σε σχέση με αυτά που ανέφερε ο κ. Τσίπρας. Πρώτον, αναφορικά με την εισαγωγή. Επέτρεψε να εισάγονται στο ελληνικό δημόσιο πανεπιστήμιο μαθητές οι οποίοι σημειώνουν επίδοση «0,6» στα «20», «1» στα «20», «2» στα «20», «3» στα «20», «4» στα «20». Ήθελε τόσο πολύ να εγγράφονται φοιτητές, αδιαφορώντας για το αν πληρούν τις ελάχιστες ακαδημαϊκές προϋποθέσεις που θέσπισε και τα λεγόμενα «πράσινα τμήματα» - λέτε - χωρίς καθόλου εξετάσεις, όλοι μέσα στα πανεπιστήμια, χωρίς να μας νοιάζει αν αυτοί οι νέοι θα αποφοιτήσουν. Και το λέω γιατί τα αποτελέσματα της δικής σας πολιτικής τα βλέπουμε τώρα. [[Θόρυβος στην Αίθουσα από την πτέρυγα του ΣΥΡΙΖΑ]] Αυτή τη στιγμή που μιλάμε ξέρετε, κύριε Τσακαλώτο, και το λέω γιατί άκουσα την ομιλία σας προηγουμένως, τι ποσοστό των φοιτητών μας…
Ξέρετε τι ποσοστό…
Ξέρετε, κύριε Πολάκη, τι ποσοστό των φοιτητών μας εισάγεται και δεν αποφοιτά ποτέ; Ένα 40%. Τέσσερις στους δέκα παραμένουν με απολυτήριο λυκείου…
Λέτε μπούρδες, κυρία Κεραμέως!
Κυρία Πρόεδρε…
Κύριε συνάδελφε, σας παρακαλώ πολύ, αφήστε την κυρία Υπουργό να απαντήσει.
Απάντησε…
Κύριε συνάδελφε, σας παρακαλώ, δεν είμαστε στο καφενείο.
Ξέρω πολύ καλά πού είμαστε.
Ωραία! Άμα ξέρετε, λοιπόν, μη μιλάτε και αφήστε την Υπουργό να τελειώσει, σας παρακαλώ πάρα πολύ.
…λες και είμαστε ηλίθιοι.
Σας παρακαλώ πολύ, κύριε συνάδελφε, αφήστε την Υπουργό να τελειώσει. Σας παρακαλώ!
Εμείς μπήκαμε σε ελληνικά πανεπιστήμια, η κ. Κεραμέως μπήκε;
Όταν θα πάρετε τον λόγο στο Βήμα, μπορείτε να απαντήσετε στην κυρία Υπουργό ό,τι θέλετε. Σας παρακαλώ. Είμαστε στην Ολομέλεια, δεν είμαστε στο καφενείο. Να απαντήσει η κυρία Υπουργός και μετά όποιος θέλει να πάρει τον λόγο.
Δεν μαλώνουμε…
Κύριε συνάδελφε, σας παρακαλώ, με όλους μαλώνω. Σας παρακαλώ. Δεν είναι κατάσταση αυτή. Δεν είναι εικόνα Κοινοβουλίου.
Μα, είναι απάντηση αυτά που λέει;
Ό,τι θέλει θα απαντήσει η κυρία Υπουργός. Μετά πάρτε τον λόγο να απαντήσετε, κύριε συνάδελφε. Ό,τι θέλει μπορεί να πει η κυρία Υπουργός. Δεν σας έχει λογοκρίνει κανείς όταν ανεβαίνετε στο Βήμα. Αφήστε, λοιπόν, τον άλλο να απαντήσει όπως θέλει. Σας παρακαλώ! Συνεχίστε, κυρία Υπουργέ.
Χαίρομαι πολύ που η κοινωνία έχει την ευκαιρία να τα δει αυτά. Να δει τη συμπεριφορά όλων μας μέσα στο ελληνικό Κοινοβούλιο.
Τι να δει; Τα παιδιά που πάνε στα κολλέγια εξαιτίας σας; Πάνε τα παιδιά στα κολλέγια και χαίρεστε;
Κύριε συνάδελφε, σας παρακαλώ. Για όνομα του Θεού! [[Θόρυβος από την πτέρυγα της Νέας Δημοκρατίας]] Κύριοι συνάδελφοι, κάντε μου μια χάρη. Ας μη μιλάει κανείς σας. Αφήστε την κυρία Υπουργό να τελειώσει. Μην ανταλλάσσετε μεταξύ σας αψιμαχίες. Αφήστε να ολοκληρωθεί η διαδικασία, σας παρακαλώ. Αυτή η συζήτηση δεν θα καταλήξει πουθενά. Δεν είναι σωστό και το λέω για όλους σας αυτή τη στιγμή. Σας παρακαλώ ιδιαίτερα. Και σας παρακαλώ από την Έδρα. Αφήστε την Υπουργό να μιλήσει και να πει ό,τι θέλει. Οι Κοινοβουλευτικοί Εκπρόσωποι μπορούν να πάρουν τον λόγο να μιλήσουν και να τελειώσει η κοινοβουλευτική διαδικασία έτσι. Αν ο καθένας φωνάζει μέσα στην Αίθουσα με τον τρόπο που φωνάζετε, δεν θα έχουμε κανένα αποτέλεσμα στη διαδικασία και το ξέρετε. Και απευθύνομαι σε όλους αυτή τη στιγμή. Σας παρακαλώ, λοιπόν. Ορίστε, κυρία Υπουργέ, έχετε τον λόγο.
Έλεγα, λοιπόν, κυρία Πρόεδρε, ότι η προηγούμενη κυβέρνηση, του ΣΥΡΙΖΑ, επέτρεψε να εισάγονται στο ελληνικό δημόσιο πανεπιστήμιο φοιτητές οι οποίοι πέτυχαν επίδοση «0,6» στα «20», «1» στα «20», «2» στα «20», «3» στα «20», «4» στα «20», αδιαφορώντας για το αν αυτοί οι φοιτητές θα αποφοιτήσουν ποτέ. Και το λέω αυτό γιατί προ ημερών δημοσιεύθηκαν τελευταία στοιχεία, που δείχνουν ότι η χώρα μας από το 30% πλέον έχει πάει στο 40% αυτών που δεν αποφοιτούν ποτέ. Γιατί είναι πρόβλημα αυτό; Γιατί εγκλωβίζουμε τους νέους μας. Εμείς θέλουμε τα παιδιά μας να έχουν προοπτική, να έχουν διεξόδους, να έχουν επιλογές. Όταν, όμως, μπαίνεις στο πανεπιστήμιο χωρίς να πληροίς ελάχιστες ακαδημαϊκές προϋποθέσεις, καταλήγεις εγκλωβισμένος. Καταλήγεις με ένα απολυτήριο λυκείου, χωρίς να μπορείς να κάνεις το βήμα παραπέρα. Και είναι πολύ εύκολο για τους πολιτικούς να λένε «όλοι ελεύθερα στα πανεπιστήμια», αδιαφορώντας για το αν τα παιδιά αυτά θα βγούνε. Είναι πολύ εύκολο να τάζεις φρούδες ελπίδες, λαγούς με πετραχήλια, αδιαφορώντας για την προοπτική αυτών των νέων. Δεν είναι τυχαίο ότι ένας στους τέσσερις που φοιτά σε δημόσιο ΙΕΚ είναι απόφοιτος πανεπιστημίου. Πήγε στο πανεπιστήμιο, δεν βρήκε δουλειά και εν συνεχεία πήγε σε δημόσιο ΙΕΚ, για να πάρει μια ειδικότητα που θα του επιτρέψει γρήγορα να ικανοποιήσει τη φιλοδοξία του, να ακολουθήσει την προτίμησή του. Αυτό είναι το ένα που κάνατε. Το δεύτερο που κάνατε είναι πώς το καταφέρατε αυτό; Πού πήγαν όλοι αυτοί; Η κυβέρνηση του ΣΥΡΙΖΑ ίδρυσε ή ανωτατοποίησε εκατόν πενήντα τρία νέα πανεπιστημιακά τμήματα. Πώς; Εδώ ήμασταν κάποιοι όταν ερχόντουσαν οι Βουλευτές του ΣΥΡΙΖΑ με βουλευτικές τροπολογίες των τελευταίων λεπτών και έλεγαν στον κ. Γαβρόγλου «σε παρακαλώ, στην περιφέρειά μου, φτιάξε ένα τμήμα», πέντε λεπτά πριν κλείσει η Ολομέλεια. Αυτά γινόντουσαν επί ημερών ΣΥΡΙΖΑ. Γιατί γινόντουσαν αυτά; Για να μπορέσετε να μπαίνουν στο πανεπιστήμιο με «0,6» και με «1» και με «2» και με «3» στα «20», αδιαφορώντας για το γεγονός ότι ο αριθμός της αποφοίτησης σε κάποια από αυτά τα τμήματα είναι τρεις στους εκατό κατ' έτος. Τα τμήματα Μηχανικών τα πήγατε από σαράντα επτά σε εβδομήντα ένα. Τις Γεωπονικές, από τρεις σε δέκα, αδιαφορώντας για το πού θα πάνε όλα αυτά τα νέα παιδιά. Θα βγουν στην αγορά; Θα έχουν μια προοπτική; Εμάς, κυρίες και κύριοι του ΣΥΡΙΖΑ, δεν μας ενδιαφέρει να έχουμε μόνο εισαχθέντες, μας ενδιαφέρει να έχουμε και αποφοίτους, μας ενδιαφέρει το πανεπιστήμιο να ανοίγει δρόμους ζωής, όχι να τους εγκλωβίζει και γι' αυτό για πρώτη φορά φέτος, τώρα που μιλάμε, τα παιδιά μας που ήταν υποψήφιοι στις Πανελλαδικές, όταν μπουν στο site του Υπουργείου Παιδείας για να υποβάλουν στον διαδικτυακό τόπο το μηχανογραφικό τους, έχουν δύο επιλογές. Έχουν το μηχανογραφικό για το πανεπιστήμιο και έχουν και το μηχανογραφικό για να μπουν σε δημόσιο ΙΕΚ με ειδικότητες που είναι σε πολύ μεγάλη ζήτηση στην αγορά εργασίας - όπως οι Web Designers ή όπως οι Web Developers, όπως οι Τεχνικοί Τουριστικών Καταλυμάτων - και με πολύ μεγάλες προοπτικές επαγγελματικής αποκατάστασης. Έρχομαι στην επιστολή, την επιστολή που διάβασε ο κ. Τσίπρας. Ο εν λόγω υποψήφιος κατά αυτά που δήλωσε πέτυχε «13» στα «20», «13,6» στα «20», αν δεν κάνω λάθος, στο σχέδιο, για να μπει στην Αρχιτεκτονική.
Κυρία Υπουργέ, «0,4».
Την έχω μπροστά μου. Τη διαβάζω εδώ, «13,6» στα «20», για να μπει στην Αρχιτεκτονική. Πιθανότατα, ούτε πέρυσι θα είχε μπει στην Αρχιτεκτονική με «13,6» στα «20». Αλλά εδώ υπάρχει και μια παράμετρος, η οποία δεν είναι αμελητέα. Τόσα χρόνια ακούμε στη χώρα μας ότι δεν είναι δυνατόν τα πανεπιστήμια να μην έχουν λόγο στα κριτήρια εισαγωγής. Και για πρώτη φορά η Κυβέρνηση του Κυριάκου Μητσοτάκη έδωσε λόγο και έδωσε τη δυνατότητα στα πανεπιστήμια να επιλέξουν τον συντελεστή της βάσης. Υπάρχουν, λοιπόν, αρχιτεκτονικές σχολές οι οποίες επέλεξαν οι βάσεις να είναι στο 80% της μέσης επίδοσης. Άλλες, να είναι στο 110%. Δώσαμε λόγο στα πανεπιστήμια. Σ' αυτά που έχετε φοιτήσει εσείς, κύριε Τσακαλώτο, για παράδειγμα, το πανεπιστήμιο αποφασίζει τα κριτήρια εισαγωγής. Ερχόμαστε, λοιπόν, ως πρώτη Κυβέρνηση και λέμε ναι, τα πανεπιστήμιά μας να έχουν λόγο. Η συγκεκριμένη Αρχιτεκτονική επέλεξε έναν συντελεστή στην υψηλή κλίμακα. Ήταν επιλογή της. Λέγατε το τελευταίο διάστημα - το χτίζατε - ότι θα μείνουν είκοσι πέντε χιλιάδες παιδιά επιπλέον εκτός των πανεπιστημίων, τριάντα χιλιάδες επιπλέον, σαράντα χιλιάδες επιπλέον. Είναι κάποιες ανακοινώσεις σας. Ποια είναι η πραγματικότητα; Με βάση τα στοιχεία μέχρι σήμερα, εννιά χιλιάδες. Αυτή είναι η πραγματικότητα. Εννιά χιλιάδες παιδιά περισσότερα από πέρσι που δεν πληρούν ελάχιστες ακαδημαϊκές προϋποθέσεις για τις συγκεκριμένες σχολές. Και έρχομαι στο εξής. Είπε ο κ. Τσίπρας: «Γιατί τα κάνατε αυτά; Ντιλάρατε.». Εμείς ντιλάραμε; Μάλιστα! Υπουργική απόφαση 11 Ιουλίου 2006. Κυβέρνηση ποιος ήταν; ΣΥΡΙΖΑ. Μάλιστα. Υπουργός ποιος; Νικόλαος Φίλης. Για πρώτη φορά στην ιστορία απόφοιτοι κολλεγίων μπορούν να μπουν στο ελληνικό δημόσιο εκπαιδευτικό σύστημα. Και καλά κάνατε, γιατί ήταν ενωσιακή υποχρέωση. Αλλά το κάνατε εσείς. Όταν, λοιπόν, μιλάτε για ντιλάρισμα, προσέξτε λίγο το σπίτι του κρεμασμένου. Θα μπορούσε να πει κανείς ότι μόνο ο Φίλης το έκανε. Όχι. Δύο χρόνια αργότερα, Κωνσταντίνος Γαβρόγλου. Άλλη υπουργική απόφαση, πάλι απόφοιτοι των κολλεγίων στο δημόσιο εκπαιδευτικό σύστημα. Ποιος τα έκανε αυτά; Μήπως ο ΣΥΡΙΖΑ; Αυτή όμως είναι η υποκρισία σας. Κάνατε κάτι που έπρεπε να το κάνετε, γιατί ήταν ενωσιακή υποχρέωση, αλλά δεν έχετε το θάρρος της γνώμης σας. Και όταν πλησίαζαν οι εκλογές λέτε «ώπα, ώπα, να το αλλάξουμε». Αυτό έγινε στην πράξη. Και θέλω να κλείσω μόνο με μία εικόνα. Η εικόνα είναι αυτή. Έχω στα χέρια μου τα εξής: Ανακοίνωση του ΣΥΡΙΖΑ χθεσινή. Παρεμπιπτόντως λέει «οι ανακοίνωση», το παραβλέπω. Ανακοίνωση του ΣΥΡΙΖΑ χθεσινή, που ζητάει κατάργηση της ελάχιστης βάσης. Δημοσκόπηση προχθεσινή, που λέει ότι πάνω από το 70% της κοινωνίας θέλει την ελάχιστη βάση. Αλλά το καλύτερο δεν είναι αυτό. Οι ψηφοφόροι του ΣΥΡΙΖΑ σε ποσοστό πάνω από 55% θέλουν την ελάχιστη βάση. Αυτός είναι ο ΣΥΡΙΖΑ σήμερα. [[Χειροκροτήματα από την πτέρυγα της Νέας Δημοκρατίας]] Αυτή είναι η διαφορά. Αυτός είναι ο ΣΥΡΙΖΑ του Κοινοβουλίου και αυτή είναι η κοινωνία. Σας ευχαριστώ πολύ. Τα καταθέτω για τα Πρακτικά.
Ευχαριστώ, κυρία Υπουργέ. Τον λόγο έχει ο κ. Τσακαλώτος, Κοινοβουλευτικός Εκπρόσωπος του ΣΥΡΙΖΑ.
Γιατί, κυρία Πρόεδρε; Δεν σας είχα ζητήσει τον λόγο εγκαίρως ως Κοινοβουλευτικός Εκπρόσωπος;
Θέλει να απαντήσει στην κυρία Υπουργό.
Κυρία Πρόεδρε, συγγνώμη, θα ήθελα να καταθέσω και αυτά για τα Πρακτικά. Είναι οι εν λόγω υπουργικές αποφάσεις του ΣΥΡΙΖΑ, που για πρώτη φορά - ξαναλέω - οι απόφοιτοι κολλεγίων μπαίνουν στο δημόσιο εκπαιδευτικό σύστημα. Απόφαση Γαβρόγλου, απόφαση Φίλη. Τα καταθέτω για τα Πρακτικά. Ευχαριστώ πολύ.
Κύριε Μπουκώρο, με συγχωρείτε. Είχατε ζητήσει τον λόγο για να μιλήσετε, όχι για να ρωτήσετε. Κάνω λάθος;
Για την κανονική μου ομιλία.
Ωραία. Σας είπα ότι είναι πρώτα ο κύριος Υπουργός και αμέσως μετά εσείς. Ελάτε, κύριε Τσακαλώτο, έχετε τον λόγο.
Κυρία Πρόεδρε, θα σας ζητήσω συγγνώμη, γιατί δεν συνηθίζω να λέω βαριές κουβέντες και το ξέρετε. Αλλά ντρέπομαι ως πανεπιστημιακός και ως πολιτικός για το επίπεδο των απαντήσεων της κ. Κεραμέως στον Πρόεδρο του ΣΥΡΙΖΑ. Είμαι απόλυτα πεπεισμένος ότι μετά από αυτή την απάντηση η δημόσια παιδεία δεν είναι ασφαλής στα χέρια μιας τέτοιας Υπουργού. [[Χειροκροτήματα από την πτέρυγα του ΣΥΡΙΖΑ]] Κανονικά πρέπει να είχατε φύγει. Αλλά το πρώτο που έπρεπε να κάνετε είναι να απαντήσετε τουλάχιστον σε κάποια επιχειρήματα. Αντί αυτού, σαν φοιτήτρια του «1,5» ή του «2,5», απαντήσατε σαν πολιτικάντης, χωρίς καν να απαντήσετε στα ερωτήματα. Πόσοι φοιτητές ήταν με το «1,5» και το «1,2» και με το «2,5»; Μας είπατε; Δεν μας είπατε. Τα επιχειρήματα πριν από δύο χρόνια και έναν χρόνο, ακούσατε τα επιχειρήματα; Το ξέρετε ότι δεν είναι μόνοι πόσοι κόβονται, αλλά πόσοι κόβονται και από σχολές της πρώτης επιλογής τους; Το ξέρετε ότι υπάρχουν τμήματα που πέρυσι έμπαινες με έντεκα χιλιάδες μόρια και τώρα με δεκατρείς και δεκατέσσερις χιλιάδες δεν μπορείς να κάνεις αίτηση; Γιατί δώσατε την ευκαιρία στα τμήματα να ανεβάσουν τη βάση, αλλά δεν είχανε κάποιο κίνητρο αν παίρνανε λιγότερους φοιτητές. Δεν είναι τα επαρχιακά τμήματα μόνο που θα έχουνε λιγότερους φοιτητές. Και εξαιρετικά τμήματα. Αντί να απαντήσετε, συνηθίσατε αυτό που κάνετε, να απαξιώνετε το δημόσιο πανεπιστήμιο τόσο, για να το συρρικνώσετε. Αλήθεια, θα μιλήσετε εσείς στους καθηγητές και στους φοιτητές σε κάποιο από αυτά που έγιναν οι συγχωνεύσεις, που είναι εξαιρετικά τμήματα, που κάνουν εξαιρετική δουλειά και ερευνητική και διδασκαλίας; Δεν τα ξέρετε αυτά; Ή μήπως από τον «Μωραΐτη» δεν πηγαίνουν εκεί και δεν σας νοιάζει καθόλου, γιατί δεν πάνε τα δικά σας παιδιά και όλων των δικών σας σε αυτά; Εξαιρετικά τμήματα. Θα απαντήσετε ποτέ σε αυτό; Ξέρετε την ευρωπαϊκή κανονικότητα; Είναι ή δεν είναι η τάση να σπρώχνουν όσο πιο πολλά παιδιά, όχι στην κατάρτιση, στη μόρφωση, στην παιδεία, στα πανεπιστήμια; Αυτή δεν είναι η τάση; Αυτό δεν έχουν συμφωνήσει οι χώρες της Ευρωπαϊκής Ένωσης; Όχι, ε; Να μειωθούν. Αυτό λέτε; Πραγματικά ντρέπομαι για εσάς. [[Χειροκροτήματα από την πτέρυγα του ΣΥΡΙΖΑ]] Το λέω ξανά, ότι είστε η χειρότερη Υπουργός Παιδείας στα διακόσια χρόνια του Ελληνισμού. Είστε η μόνη Υπουργός Παιδείας που ξέρω - και υπάρχουν πάρα πολλοί άλλοι, που δεν ήταν και τέλειοι, να μην πω ονόματα - που αδιαφορείτε για τον μεγάλο κορμό και των μαθητών και των φοιτητών. Όσο πιο γρήγορα φύγετε από αυτή τη θέση, τόσο καλύτερα για την Ελλάδα.
Ευχαριστώ. Κυρία Υπουργέ, θέλετε να απαντήσετε;
Μήπως για Αρχηγός; Δεν ξέρω! Αν δεν κάνω λάθος, ο κ. Τσακαλώτος έχει σπουδάσει σε πανεπιστήμια στην Αγγλία. Εκεί, κύριε Τσακαλώτο, για πείτε μας, μπαίνει κανείς με «0,6» στα «20»; Μπαίνει με «1» στα «20»; Έχει ρυθμό αποφοίτησης 9%, όπως έχει η χώρα μας; Γιατί είμαστε οι πρώτοι στον αριθμό φοιτητών που εισάγονται και οι τελευταίοι μακράν σ' αυτούς που αποφοιτούν. Εσείς, λοιπόν, για πρόσκαιρο πολιτικό όφελος μπορεί να θέλετε να εισάγεται όλη η Ελλάδα. Εμείς όμως θέλουμε τα παιδιά μας όχι να μας δίνουν απλά ψήφους, θέλουμε τα παιδιά μας να αποφοιτούν.
Δεν έχετε ιδέα από πανεπιστήμια! Δεν ξέρετε τίποτα! Είναι επικίνδυνη! Δεν ξέρει τίποτα από πανεπιστήμια! Υβρίζει το Κοινοβούλιο! Την ανεχτήκαμε δύο χρόνια! Είναι άσχετη! Είναι αδιάφορη!
Κύριοι συνάδελφοι!
Μία κουβέντα…
Κύριοι συνάδελφοι, ωραία εικόνα Κοινοβουλίου να βλέπει όλος ο ελληνικός λαός! Μη φωνάζετε. Μη φωνάζετε, κύριοι συνάδελφοι. [[Θόρυβος στην Αίθουσα]] Κύριοι συνάδελφοι! Κύριοι συνάδελφοι! Μη με αναγκάσετε να σας βγάλω έξω. Σας παρακαλώ πολύ! Ο κ. Τσακαλώτος έκανε τοποθέτηση. Η κυρία Υπουργός κάνει τη δική της τοποθέτηση. Δεν καταλαβαίνω γιατί γίνεται αυτή η αντιπαράθεση και με αυτόν τον τρόπο. Ντροπή μας είναι εδώ μέσα. Είναι ντροπή μας στο Κοινοβούλιο να συμπεριφερόμαστε με συμπεριφορά όχλου. Είναι ντροπή, κύριε συνάδελφε, είναι ντροπή. Είναι ντροπή για όλους μας εδώ μέσα. Είναι ντροπή. Θα το επαναλάβω για πολλοστή φορά, όσο και να φωνάξετε. Ντροπή μας. Ντροπή μας. Κύριοι συνάδελφοι, είναι ντροπή για τους Βουλευτές να έχουμε τέτοιου είδους συμπεριφορές στο Κοινοβούλιο. Ο κ. Τσακαλώτος έκανε τοποθέτηση και είπε την άποψή του για την κυρία Υπουργό. Είπε την άποψή του για την κυρία Υπουργό. [[Θόρυβος στην Αίθουσα]] Και η κυρία Υπουργός απαντάει στον κ. Τσακαλώτο. Δεν καταλαβαίνω, λοιπόν, γιατί αυτού του είδους η συμπεριφορά. Είπε την άποψή του και την είπε με τον τρόπο που εκείνος διάλεξε, εντάξει; Και η κυρία Υπουργός νομίζω ότι έχει δικαίωμα και να υπερασπιστεί τον εαυτό της αλλά και να τοποθετηθεί στα όσα είπε ο κ. Τσακαλώτος. Σας παρακαλώ, λοιπόν, πολύ, η συμπεριφορά μας να είναι ανάλογη του χώρου όπου βρισκόμαστε. Ελάτε, κυρία Υπουργέ.
Είναι ανάλογη με την ευθύνη μας!
Θα ανεβείτε στο Βήμα, κύριε συνάδελφε, και θα πείτε όσα έχετε και εδώ θα δείξετε την ευθύνη σας. Σας παρακαλώ, λοιπόν. Ελάτε, κυρία Υπουργέ.
Και θέλω να κλείσω, κυρία Πρόεδρε, με κάτι που με προβληματίζει πάρα πολύ. Είπε ο αξιότιμος κύριος συνάδελφος, ο κ. Τσακαλώτος ότι η τάση δεν είναι για την κατάρτιση, η τάση είναι μόνο στα πανεπιστήμια. Είπε ο κ. Τσακαλώτος προηγουμένως ότι η διεθνής τάση είναι μόνο να πηγαίνει κανείς στα πανεπιστήμια και όχι στην κατάρτιση. Είπε επί λέξει τις λέξεις «όχι στην κατάρτιση». [[Θόρυβος στην Αίθουσα]] Διαψεύστε το. Να το δούμε από τα Πρακτικά, κύριε Τσακαλώτο, αν είπατε «όχι στην κατάρτιση». Εγώ, λοιπόν, ερωτώ τα εξής: Πόση απαξίωση για τη δημόσια κατάρτιση; Το λέω αυτό διότι για εσάς υπάρχει μόνο ένας δρόμος, ο πανεπιστημιακός. Σε όλες τις άλλες χώρες του κόσμου υπάρχει και ένας άλλος δρόμος, επαγγελματικής εκπαίδευσης, κατάρτισης και ναι, υπάρχουν δημόσια ΙΕΚ, κύριε Τσακαλώτε. Μπορεί εσείς να τα περιφρονείτε. Μπορεί από την Οξφόρδη να κοιτάτε προς τα κάτω, αλλά ναι, υπάρχουν δημόσια ΙΕΚ, τα οποία προσφέρουν εξαιρετικές ειδικότητες στα παιδιά μας, στα οποία οι προοπτικές απασχόλησης είναι εξαιρετικές και πραγματικά οφείλουμε - νομίζω - ως κοινωνία πέρα και πάνω από κόμματα να υπογραμμίσουμε αυτές τις εναλλακτικές για τους νέους μας και ας κάνουν οι νέοι τις επιλογές που οι ίδιοι επιθυμούν με βάση τις κλίσεις τους, τις δεξιότητές τους, τις προτιμήσεις τους. Ευχαριστώ πολύ.
Ευχαριστώ, κυρία Υπουργέ.
Κυρία Πρόεδρε, θα ήθελα τον λόγο για τριάντα δευτερόλεπτα.
Κύριοι συνάδελφοι, το νομοσχέδιο σήμερα είναι νομοσχέδιο περιβάλλοντος και ενέργειας. Την άλλη εβδομάδα έχουμε το νομοσχέδιο για την παιδεία και νομίζω ότι τότε μπορούμε όλοι να τοποθετηθούμε. Τον λόγο έχει ο Υπουργός Περιβάλλοντος και Ενέργειας κ. Σκρέκας.
Ευχαριστώ, κυρία Πρόεδρε. Θα μου επιτρέψετε ξεκινώντας να αναφερθώ σε κάποια απ' αυτά τα οποία ανέφερε ο Πρόεδρος της Αξιωματικής Αντιπολίτευσης στην ομιλία του. Βέβαια μίλησε τριάντα λεπτά και ακούστηκαν πολλές ανακρίβειες. Στο μεγαλύτερο μέρος σ' ό,τι αφορά το νομοσχέδιο που συζητάμε σήμερα επανέλαβε αυτά τα οποία είχε αναφέρει ο κ. Φάμελλος κατά τη διάρκεια των συνεδριάσεων των επιτροπών, οπότε ήταν φυσικό και επόμενο, αφού επανέλαβε σχεδόν τα ίδια, να υποπέσει και στα ίδια σφάλματα, στις ίδιες αναλήθειες και στις ίδιες ανακρίβειες. Επιτρέψτε μου, όμως, να αναφέρω κάτι που μου έκανε ιδιαίτερη εντύπωση, γιατί ουσιαστικά ήλθε και ούτε λίγο ούτε πολύ είπε ότι η Κυβέρνηση της Νέας Δημοκρατίας καθυστερεί σ' ό,τι έχει να κάνει με τις δράσεις για την αντιμετώπιση των αιτιών που προκαλούν την κλιματική αλλαγή, αλλά και στις κινήσεις που πρέπει να κάνουμε για να αντιμετωπίσουμε και να προσαρμοστούμε στις επιπτώσεις της κλιματικής κρίσης. Πραγματικά μου έκανε εντύπωση κάτι. Δεν είναι εδώ βέβαια, αλλά καλό είναι να ρωτήσει τους αξιότιμους συναδέλφους του κόμματος της Αξιωματικής Αντιπολίτευσης. Δεν γνωρίζει ότι τον Σεπτέμβριο του 2019 ο Πρόεδρος της ελληνικής Κυβερνήσεως, ο Πρωθυπουργός της χώρας Κυριάκος Μητσοτάκης από το βήμα της συνεδρίασης του ΟΗΕ ανακοίνωσε τη γρήγορη απανθρακοποίηση της ελληνικής ενεργειακής παραγωγής, ανακοινώνοντας ότι θα αποσυρθούν όλες οι λιγνιτικές μονάδες της ΔΕΗ μέχρι το 2028 και πιο συγκεκριμένα, μετά και τις τελευταίες ανακοινώσεις της ΔΕΗ, όλες οι λιγνιτικές μονάδες θα αποσυρθούν μέχρι το 2023, εκτός από μία, η οποία θα μετατραπεί σε μονάδα ηλεκτροπαραγωγής, αξιοποιώντας το φυσικό αέριο, το 2025; Δεν γνωρίζει ο κ. Τσίπρας ότι το βασικό αίτιο πρόκλησης της κλιματικής αλλαγής είναι οι εκπομπές του διοξειδίου του άνθρακα και βασική αιτία εκπομπών είναι η ηλεκτροπαραγωγή, όταν χρησιμοποιούμε τον άνθρακα και τον λιγνίτη; Πώς είναι δυνατόν, λοιπόν, η κυβέρνηση, η παράταξη του λιγνίτη, η παράταξη των σκουπιδιών στους δρόμους της Κέρκυρας, της Ρόδου και αλλού να έρχεται σήμερα και να εγκαλεί την Κυβέρνηση της Νέας Δημοκρατίας ότι δήθεν δεν έχει κάνει αυτά τα οποία εσείς δεν κάνατε και δεν υποστηρίξατε όταν η Νέα Δημοκρατία τα έκανε και τα ανακοίνωσε;
Τι λες, ρε ψεύτη; Για όνομα του θεού!
Εγώ δεν θυμάμαι τον κ. Τσίπρα, όταν ο κ. Μητσοτάκης έκανε ανακοινώσεις στη Σύνοδο του ΟΗΕ τον Σεπτέμβριο του 2019 στη Νέα Υόρκη για το κλίμα, να επικρότησε, να συμφώνησε, να χειροκρότησε αυτή την απόφαση του Έλληνα Πρωθυπουργού.
Να χειροκροτήσουμε που δεν έχετε σχέδιο;
Αντίθετα, ακόμα και τώρα έρχεστε και μεμψιμοιρείτε, όταν είδαμε το δικό σας εθνικό σχέδιο για την ενέργεια και το κλίμα. Σας καλώ να το διαβάσετε, κύριε εισηγητά και κύριε Κοινοβουλευτικέ Εκπρόσωπε, να διαβάσετε ποιο ήταν το εθνικό σχέδιο για την ενέργεια και το κλίμα που κληροδοτήσατε στην Κυβέρνηση της Νέας Δημοκρατίας. Τι λέτε δηλαδή για τις εκπομπές του διοξειδίου του άνθρακα; Τι λέτε για τις δράσεις που πρέπει να λάβουμε για να μειώσουμε τα αίτια που προκαλούν την κλιματική αλλαγή, που ήλθε δήθεν εδώ πέρα ο Πρόεδρος της Αξιωματικής Αντιπολίτευσης και στενοχωρημένος ανέδειξε μάλιστα και κάποια που συμβαίνουν στη Γερμανία και σε άλλες χώρες; Άρα θέλω να πω ότι δεν πρέπει να έρχεστε εδώ πέρα και ξαφνικά να φοράτε έναν φιλοπεριβαλλοντικό μανδύα, όταν έχετε κυβερνήσει τεσσεράμισι χρόνια και τα πεπραγμένα σας είναι ακόμα νωπά. Γνωρίζει ο ελληνικός λαός, γνωρίζουν οι Βουλευτές στο ελληνικό Κοινοβούλιο τι κάνατε και δυστυχώς δεν κάνατε τίποτα, όπως δεν κάνατε τίποτα και για τα απορρίμματα, γιατί αυτό που κληρονομήσαμε είναι μια χώρα που, όπως είπαν πάρα πολλοί συνάδελφοι, είναι δυστυχώς πρωταθλήτρια σ' ό,τι αφορά τη σπατάλη τροφίμων, είναι ουραγός σ' ό,τι αφορά την ανακύκλωση των στερεών αστικών απορριμμάτων και βέβαια είναι αρνητική πρωταθλήτρια σ' ό,τι αφορά την ταφή των απορριμμάτων, καθώς θάβει το 80% των αστικών απορριμμάτων που παράγει. Βέβαια εσείς επί τεσσεράμισι - πέντε χρόνια δεν κάνατε τίποτα. Θα αναφερθώ αναλυτικά ένα προς ένα σ' αυτά τα οποία είπε δυστυχώς και ο κ. Τσίπρας, που επανέλαβε αυτά που είχε πει ο κ. Φάμελλος. Ανέφερε βέβαια και κάποια θέματα που έχουν να κάνουν με την τιμή της ηλεκτρικής ενέργειας. Καταλαβαίνω ότι αυτά τα πράγματα δεν τα γνωρίζει πολύ καλά. Δεν τα γνωρίζετε κι εσείς πολύ καλά και γι' αυτόν τον λόγο δεν μπορείτε δυστυχώς να μας πείτε και κάποια πράγματα που να έχουν βάση, να έχουν εφαρμογή. Κατ' αρχάς η ΔΕΗ δεν έχει αυξήσει τις τιμές του ρεύματος στα νοικοκυριά.
Το 20%…
Η ΔΕΗ έχει προσπαθήσει να διατηρήσει τις τιμές της ηλεκτρικής ενέργειας σταθερές στα νοικοκυριά και μάλιστα έχει ανακοινώσει και συγκεκριμένα εμπορικά προϊόντα, εμπορικά τιμολόγια, στα οποία μπορεί να προσφύγει ο καταναλωτής και να αγοράσει τις παρούσες τιμές ηλεκτρικής ενέργειας για έναν χρόνο μπροστά, χωρίς να έχει επιπλέον επιβάρυνση και χωρίς αυτή η τιμή, το τιμολόγιο το οποίο τελικά θα συμφωνήσει, να επηρεάζεται από τις διακυμάνσεις ούτε των τιμών διοξειδίου του άνθρακα αλλά ούτε και των τιμών φυσικού αερίου και πετρελαίου. Σας το λέμε, σας το ξαναλέμε, αλλά δεν θέλετε να το καταλάβετε, δεν θέλετε να διαβάσετε και βέβαια δυστυχώς δεν μπορείτε να το ασπαστείτε. Εδώ κάτι πρέπει να κάνετε τέλος πάντων, αν θέλετε να προσφέρετε καλές υπηρεσίες στο δημόσιο και στην κοινωνία. Ρωτήσατε, λοιπόν, τι θα κάνουμε για την επερχόμενη αύξηση των τιμών ρεύματος. Σας είπα το εξής: Η Νέα Δημοκρατία είναι η μοναδική Κυβέρνηση η οποία ανακοίνωσε ότι θα αξιοποιήσει τον ήλιο, την ηλιακή ενέργεια, για να μπορέσει να τροφοδοτήσει με 30.000 ευρώ τα νοικοκυριά. Θα αξιοποιήσουμε 100 εκατομμύρια ευρώ από το Ταμείο Ανάκαμψης για να κατασκευάσουμε 120MW εγκατεστημένης ισχύος φωτοβολταϊκά, τα οποία θα συμψηφιστούν με τα ρολόγια, με τους μετρητές τριάντα χιλιάδων ευάλωτων νοικοκυριών κατ' αρχάς και θα τους τροφοδοτούμε με πολύ χαμηλό κόστος ηλεκτρικής ενέργειας, σχεδόν μηδενικό. Δεν θέλετε να το καταλάβετε. Δεν κάνατε τίποτα επί τεσσεράμισι χρόνια. Ήλθαμε εμείς και αξιοποιούμε τον ήλιο. Θα μπορούσατε να το είχατε κάνει κι εσείς τότε. Υπάρχουν χρήματα τα οποία θα μπορούσατε να αξιοποιήσετε, χρήματα από το ΕΣΠΑ. Έρχεστε εδώ, μεμψιμοιρείτε, δεν κάνατε τίποτα και κατηγορείτε εμάς που κάνουμε. Επαναλαμβάνω ότι αυτό είναι η αρχή, γιατί αυτό είναι ένα ενεργειακό δίχτυ ασφαλείας, ένα πράσινο ενεργειακό δίχτυ ασφαλείας, το οποίο θα απλώσουμε ακριβώς για να προστατεύσουμε εκείνους τους ευάλωτους συμπολίτες μας που θα πρέπει και αυτοί να αντέξουν τις επιπτώσεις της πράσινης ενεργειακής μετάβασης που έχει αποφασίσει να κάνει η Ευρώπη και που αυτό έχει επιπτώσεις στις τιμές διοξειδίου του άνθρακα, που τελικά αυτό έχει επιπτώσεις στις τιμές της ηλεκτρικής ενέργειας. Είναι πολιτική απόφαση η Ευρώπη να είναι η πρώτη κλιματικά ουδέτερη ήπειρος μέχρι το 2050 και πρέπει να μας πείτε αν συμφωνείτε ή όχι. Συμφωνείτε με την πολιτική απόφαση της Ευρώπης ή δεν συμφωνείτε; Είστε μαζί μας στην προσπάθεια η Ελλάδα να πρωτοπορήσει; Είστε μαζί με την ελληνική Κυβέρνηση, την ελληνική κοινωνία, να μπορέσουμε να αποσύρουμε τις λιγνιτικές μονάδες, να αντικαταστήσουμε την ακριβή λιγνιτική παραγωγή με φθηνή ηλιακή ενέργεια, με φθηνή ενέργεια που προέρχεται από τον άνεμο, με φθηνή ενέργεια που προέρχεται από τη γεωθερμία; Είστε διατεθειμένοι να έλθουμε και να αξιοποιήσουμε ακόμα και τα απόβλητα τα οποία σήμερα οδηγούνται σε ταφή προς σκοπό της ηλεκτροπαραγωγής, είτε είναι απόβλητα αστικών απορριμμάτων είτε είναι απόβλητα κτηνοτροφικών - πτηνοτροφικών μονάδων, ώστε μ' αυτόν τον τρόπο αντί να κείτονται, αντί να θάβονται σε χωματερές, αντί να καταλήγουν στις ρεματιές και στα χωράφια, τελικά να τα αξιοποιήσουμε, να παράγουμε ηλεκτρική ενέργεια και μ' αυτόν τον τρόπο να πετύχουμε τους στόχους της πράσινης μετάβασης που θέλουμε για την Ελλάδα; Είστε ή δεν είστε μαζί μας; Πείτε το ξεκάθαρα. Σε ό,τι αφορά τις ανανεώσιμες πηγές ενέργειας, παραλάβαμε μια κατάσταση από την προηγούμενη κυβέρνηση η οποία ήθελε πάρα πολλά βήματα, ώστε πραγματικά να μπορέσει να εξορθολογισθεί και να μπορέσουμε να περάσουμε μια σειρά από διατάξεις, ώστε να διευκολύνουμε την αδειοδοτική διαδικασία και να δώσουμε τη δυνατότητα σε επενδυτές να κατασκευάσουν, να επενδύσουν σε ανανεώσιμες πηγές ενέργειας και έτσι να πετύχουμε τον στόχο της χώρας μας. Αυτό βέβαια έχει δημιουργήσει κάποιες συνέπειες σ' ό,τι αφορά την υπερβολική προσφορά και άρα την υπερθέρμανση, όπως εμείς είπαμε, πρώτα απ' όλα, σ' ό,τι αφορά το ενδιαφέρον που εκφράζεται από πιθανούς επενδυτές. Ερχόμαστε και τι κάνουμε; Δεν είπαμε εμείς ότι ο εχθρός του καλού δεν είναι το καλύτερο. Είμαστε οι πρώτοι που λέμε ότι φυσικά έχουμε ένα υφιστάμενο πλαίσιο και σε ό,τι αφορά τα απορρίμματα έχουμε υφιστάμενες οδηγίες, υφιστάμενο εθνικό ρυθμιστικό πλαίσιο, το οποίο ερχόμαστε και το βελτιώνουμε. Έτσι, λοιπόν, φέρνουμε μια διάταξη που έχει να κάνει με την απόδειξη της οικονομικής ισχύος, της οικονομικής δυνατότητας των πιθανών υποψήφιων επενδυτών για την κατασκευή τέτοιων μονάδων παραγωγής ανανεώσιμων πηγών. Δεν καταλαβαίνω πού είναι το πρόβλημα. Τελικά δεν μας είπατε, το υποστηρίζετε ή όχι; Θα το ψηφίσετε ή όχι; Όπως δεν έχετε πει αν θα ψηφίσετε και πολλά άλλα τα οποία αναφέρουμε, σε ό,τι αφορά την ιεράρχηση των αποβλήτων, σε ό,τι αφορά την προσπάθειά μας να ευαισθητοποιήσουμε την κοινωνία περιβαλλοντικά, έτσι ώστε να συμμετέχει και έτσι ώστε να πετύχουμε τους άλλους εθνικούς στόχους που έχουν να κάνουν με την ανακύκλωση των αποβλήτων. Για πρώτη φορά - σας είπα και στις επιτροπές - δημιουργούμε ένα ολοκληρωμένο πλαίσιο για τη διαχείριση αποβλήτων. Ενσωματώνουμε δύο ευρωπαϊκές οδηγίες και επικαιροποιούμε δύο νομοθετικά πλαίσια εγχώρια, ώστε να τα έχουμε όλα μέσα σε ένα κείμενο και έτσι ο καθένας να μπορεί να καταφεύγει σε αυτό και να έχει μια ξεκάθαρη εικόνα. Αυτό από μόνο του είναι μια εθνική μεταρρύθμιση, να μην ανατρέχει σε διάφορα νομοθετήματα, σε διάφορα σχέδια για να μπορεί κάποιος να καταλάβει πώς λειτουργεί σήμερα το σύστημα της διαχείρισης των στερεών αποβλήτων στη χώρα μας. Σας επαναλαμβάνω ότι κεντρικός πυλώνας της νομοθετικής μας πρωτοβουλίας είναι η ανάπτυξη και η εδραίωση της περιβαλλοντικής συνείδησης. Παράγουμε είκοσι εννέα τόνους στερεών αποβλήτων ανά εκατομμύριο ΑΕΠ, όταν ο μέσος ευρωπαϊκός όρος είναι ο μισός από τον δικό μας. Είναι δεκαεπτά τόνοι ανά εκατομμύριο ΑΕΠ. Καταλαβαίνετε, λοιπόν, ότι είμαστε πρώτοι και στη σπατάλη τροφίμων, είμαστε πρώτοι και στην ταφή των αστικών απορριμμάτων και είμαστε τελευταίοι σε ό,τι αφορά την ανακύκλωση. Γι' αυτόν τον λόγο οι στόχοι μας είναι ξεκάθαροι. Δηλαδή να εφαρμόσουμε τις βασικές αρχές της κυκλικής οικονομίας. Να ενισχύσουμε την ανακύκλωση και με αυτόν τον τρόπο να οδηγήσουμε σε μείωση της ταφής και βέβαια να αλλάξουμε την κουλτούρα της κοινωνίας σε ό,τι αφορά τη διαχείριση απορριμμάτων. Τα απορρίμματα δεν είναι σκουπίδια. Τα απορρίμματα δεν πρέπει να καταλήγουν στις χωματερές κατά 80%. Τα απορρίμματα είναι φυσικοί πόροι που εφόσον ανακτηθούν σωστά και ανακυκλωθούν, μπορούν να αποτελέσουν πρώτες ύλες για επόμενες παραγωγικές διεργασίες. Πρέπει, λοιπόν, να αλλάξει όλη αυτή η φιλοσοφία και αυτό προσπαθούμε να κάνουμε με τον νόμο που έχουμε. Για πρώτη φορά φέρνουμε ένα νομοσχέδιο και καλύπτουμε το σύνολο της ιεράρχησης που προβλέπει το Ενωσιακό Δίκαιο. Με τον τρόπο αυτόν πετυχαίνουμε κατ' αρχάς μια απλοποίηση σε ό,τι αφορά το νομοθετικό πλαίσιο. Πού εστιάζεται η κριτική σας; Σας άκουσα όλους και θα ακούσω βέβαια και τους υπόλοιπους Βουλευτές. Εστιάζεται σε δύο πράγματα. Το πρώτο έχει να κάνει με τη δήθεν προώθηση της καύσης. Έχετε κολλήσει σ' αυτό. Σας το λέμε, σας το ξαναλέμε, θα το πω και παρακάτω. Δεν έχει καμμία σχέση, καμμία βάση αυτό το οποίο λέτε σε σχέση με το σχέδιο νόμου. Εσείς επιμένετε «καύση, καύση, καύση» λες και τόσο πολύ την αγαπάτε, που τελικά νομίζετε ότι εμείς είμαστε αυτοί που το προωθούμε. Το δεύτερο, έχει να κάνει με την ιδιωτικοποίηση δήθεν του χώρου της διαχείρισης των απορριμμάτων. Ούτε και αυτό είναι σωστό. Βέβαια το δεύτερο μπαίνει μάλλον λόγω του άγχους που είχε ο ΣΥΡΙΖΑ μετά από πέντε χρόνια διακυβέρνησης να δώσει ένα πιστοποιητικό αριστερής νομιμοφροσύνης, μετά από αυτά τα οποία κάνατε μετά από πέντε χρόνια και βέβαια το ΣΔΙΤ, το οποίο επιμελώς σας ήρθε, επικαιροποιήθηκε και βέβαια δημοπρατήθηκε. Λέτε ότι δεν σεβόμαστε την ιεράρχηση των πολιτών και προωθούμε την καύση. Ουδέν ανακριβέστερον. Κατ' αρχάς στο άρθρο 4, αναφέρεται συγκεκριμένα η ιεράρχηση των αποβλήτων, η οποία υποχρεωτικά διατρέχει και το σύνολο του νομοσχεδίου, καθώς αναφέρεται ρητά σε είκοσι τρία διαφορετικά σημεία του νομοσχεδίου. Στο άρθρο 16, προώθηση βιώσιμης παραγωγής και κατανάλωσης. Δεν είναι η καύση αυτό. Στο άρθρο 17, υποχρέωση ενημέρωσης περί επισκευάσιμων και αναβαθμίσιμων προϊόντων. Προωθούμε την επισκευή και την επανάχρηση των προϊόντων. Δεν είναι καύση. Στο άρθρο 18, δημιουργία κέντρων δημιουργικής επαναχρησιμοποίησης υλικών, τα ΚΔΕΥ. Δεν αναφέρεται βέβαια στην καύση. Στο άρθρο 19, απαγόρευση καταστροφής προϊόντων. Και αυτό δεν είναι καύση. Στο άρθρο 20, μείωση της σπατάλης των τροφίμων. Στο άρθρο 21, διερεύνηση διεύρυνση φορολογικών κινήτρων για δωρεές με σκοπό την ενθάρρυνση ξανά της πρόληψης και της επαναχρησιμοποίησης. Αυτό εκτρέπει τα απορρίμματα από το να οδηγηθούμε σε χαμηλότερα στάδια της διαχείρισης των αποβλήτων που έχουν να κάνουν με την ανακύκλωση ή ακόμα και την ενεργειακή ανάκτηση και τέλος με την ταφή. Δεν είναι καύση. Άρθρο 37, «πληρώνω όσο πετάω». Αν δεν πετάω πολλά, πληρώνω λιγότερα, άρα δεν οδηγώ στον κάλαθο των αχρήστων, των απορριμμάτων τα απόβλητα, άρα και αυτό δεν είναι καύση. Άρθρο 78, πρόληψη και διαβάθμιση εισφορών των συσκευασιών ανάλογα με την ανακυκλωσιμότητα τους και τον οικολογικό σχεδιασμό. Ακούστηκε επανειλημμένα εδώ από τον εισηγητή της Αντιπολίτευσης ότι δήθεν καταργούμε τον οικολογικό σχεδιασμό. Εδώ έχουμε συγκεκριμένα κίνητρα και αντικίνητρα, κίνητρα για τον οικολογικό σχεδιασμό και αντικίνητρα για αυτούς που δεν συμπεριλαμβάνουν τον οικολογικό σχεδιασμό στην παραγωγή των προϊόντων τους. Άρθρο 79, μέτρα για την πλαστική σακούλα. Είναι η μόνη από όλες τις διατάξεις που έχω αναφέρει η οποία είχε έρθει επί κυβέρνησης ΣΥΡΙΖΑ. Τίποτα άλλο δεν είχε κάνει. Και βέβαια εμείς αυτή τη διευρύνουμε ακόμα περισσότερο. Άρθρο 80, μέτρα για τα πλαστικά μπουκάλια με ετικέτα από PVC. Βάζουμε ειδικό τέλος για τα μπουκάλια που έχουν ετικέτα από PVC και άρα αυτά δεν μπορούν να ανακυκλωθούν. Δυσκολεύουν την ανακύκλωση. Το φέρνουμε εμείς. Δεν το είχατε κάνει. Πού είναι η εισήγηση της δικής σας κυβέρνησης; Έχουμε και πρώην Υπουργούς εδώ πέρα που είχαν ανάλογη ευθύνη. Γιατί αυτά δεν τα είχαμε νομοθετήσει τότε, πριν δύο χρόνια; Δεν έχουν περάσει και δέκα χρόνια από τότε που κυβερνήσατε. Εμείς ερχόμαστε και τα νομοθετούμε. Θα τα ψηφίσετε; Θα συμφωνήσετε, έστω σε κάποια άρθρα; Δεν έχω την απαίτηση να συμφωνήσουμε σε όλα βέβαια. Ως προς την υποτιθέμενη προώθηση της καύσης, διαβάζω την παράγραφο 4 του άρθρου 23. Λέει συγκεκριμένα πράγματα και αναφέρθηκε κάποιος άλλος συνάδελφος από άλλο κόμμα της Αντιπολίτευσης ότι δήθεν δεν υπάρχει ούτε μία διάταξη που να απαγορεύει την καύση. Διαβάζω: «Απαγορεύεται η αποτέφρωση αποβλήτων που έχουν συλλεχθεί χωριστά για προετοιμασία και επαναχρησιμοποίηση». Είναι ρητή η διάταξη, παράγραφος 4 του άρθρου 23. Πόσο πιο σαφές μπορεί να είναι αυτό; Είμαστε εναντίον της ενεργειακής αξιοποίησης; Είμαστε εναντίον της καύσης; Να σημειώσω ότι στην Ελλάδα αξιοποιούμε ενεργειακά μόλις το 1-1,5% των αποβλήτων και βέβαια εκεί είναι και τα κτηνοτροφικά απόβλητα, εκτός αν προτιμάτε τελικά τα απόβλητα των κτηνοτροφικών μονάδων να πηγαίνουν στις ρεματιές και τα χωράφια και να μην πηγαίνουν σε μονάδες αξιοποίησης βιοαερίου, ενεργειακής ανάκτησης κ.λπ.. Υπενθυμίζω για άλλη μια φορά ότι σήμερα η ανακύκλωση των αστικών αποβλήτων είναι μόλις 20%, όταν ο μέσος ευρωπαϊκός όρος ξεπερνάει το 50% και ο στόχος για το 2020 ήταν 50%. Αυτό θα έπρεπε ιδανικά να είχαμε παραλάβει από εσάς και φυσικά παραλάβαμε το 19%. Δηλαδή, είναι 60% κάτω από τους στόχους που είχε η Ελλάδα. Αυτό παραλάβαμε. Για να είμαι απόλυτα δίκαιος δεν ευθύνεστε μόνο εσείς γι' αυτό, αλλά δεν κάνατε τίποτα τα τεσσεράμισι χρόνια. Τι λέμε, λοιπόν; Να κάνουμε ό,τι γίνεται σε όλο τον ανεπτυγμένο κόσμο, λαμβάνοντας βεβαίως υπ' όψιν τα ιδιαίτερα χαρακτηριστικά που έχει η Ελλάδα. Τι σημαίνει; Αντί να θάβουμε το υπόλειμμα, προτιμούμε να αξιοποιείται κατά προτεραιότητα το τελικό υπόλειμμα. Μετά την πρόληψη, μετά την επαναχρησιμοποίηση, μετά την ανακύκλωση στη συνέχεια έχουμε την ανάκτηση. Ναι προτιμούμε να ανακτάται ενεργειακά, να αξιοποιείται για παράδειγμα στην τσιμεντοβιομηχανία, παρά να οδηγείται σε χώρους ταφής. Εσείς τι προτιμάτε; Προτιμάτε να το θάβουμε; Πείτε το ξεκάθαρα. Εφόσον δεν μειωθεί, εφόσον δεν ανακυκλωθεί, εφόσον δεν επαναχρησιμοποιηθεί, μετά να το θάψουμε; Στην Ευρώπη το 30% επαναλαμβάνω αξιοποιείται. Το 100% που χρησιμοποιούν οι τσιμεντοβιομηχανίες των στερεών καυσίμων, για να είμαι ακριβής, στο εξωτερικό προέρχεται από αξιοποίηση των στερεών αστικών αποβλήτων. Εμείς γιατί να μην το κάνουμε αυτό;
Εμείς το κάναμε.
Έτσι μπράβο, εσείς το κάνατε και το περηφανεύεστε, άρα συμφωνείτε με αυτό. Δεν μπορώ να καταλάβω, λοιπόν, τόσο καιρό, τόσες φορές στην επιτροπή για ποιον λόγο είσαστε κατά της καύσης. Επειδή γνωρίζετε και έχετε άριστη επιστημονική κατάρτιση, σας ρωτάω: Τι είναι καλύτερο στις τσιμεντοβιομηχανίες, να καίμε εισαγόμενο petcoke, ορυκτό καύσιμο πολύ χαμηλής ποιότητας και πολύ ρυπογόνο; Ή τελικά να αξιοποιούμε ενεργειακά το υπόλειμμα μετά από τα προηγούμενα τέσσερα στάδια της ιεράρχησης των αποβλήτων.
Μα δεν κάνετε αυτό. Κάνετε μονάδες καύσης.
Είπατε ότι το τέλος ταφής ενισχύει την καύση και όχι την ανακύκλωση. Άλλο πάλι. Έχετε μείνει με την καύση. Σε ό,τι λέγατε βάζετε και την καύση από δίπλα. Το τέλος ταφής, δηλαδή, αυτό το οποίο θα πληρώνει ο δήμος για αυτά τα οποία οδηγούνται σε χώρους υγειονομικής ταφής, εμμέσως πιστεύετε εσείς και λέτε ότι ωφελεί και βοηθάει την καύση. Σας λέμε ότι πριν φτάσουμε εκεί, ο δήμος και όλοι μαζί, δεν είναι μόνο δήμος, όλοι οι εμπλεκόμενοι, πρέπει να έχουμε διασφαλίσει μέσα από την ευαισθητοποίηση, μέσα από την αλλαγή της κουλτούρας ότι θα έχουμε κάνει όλα τα προηγούμενα στάδια της ιεράρχησης και διαχείρισης των αποβλήτων και φυσικά ότι μένει να οδηγείται, να εκτρέπεται και να πηγαίνει για ενεργειακή αξιοποίηση αντί να θάβεται και να υπάρχει το τέλος ταφής. Μας έγινε κριτική επίσης - και θέλω να το πείτε ξεκάθαρα εδώ - γιατί δεν εφαρμόσαμε την περιβαλλοντική εισφορά, το τέλος ταφής δηλαδή, για τα έτη 2020 και 2021.
Δεν είναι το ίδιο. Εισφορά κυκλικής οικονομίας είναι. Το τέλος ταφής έχει καταργηθεί από το 2018. Εισφορά κυκλικής οικονομίας δεν εφαρμόζετε.
Κύριε Υπουργέ, σας παρακαλώ πολύ συνεχίστε. Κύριε συνάδελφε, σας παρακαλώ. Αφήστε τον Υπουργό να συνεχίσει. Δεν είναι δυνατόν να κάνουμε κουβέντα.
Επαναλαμβάνω. Εσείς το εφαρμόσατε. Δεύτερον, το 2020 με την κατάσταση που υπάρχει με τον κορωνοϊό, με την οικονομική δυσκαμψία και δυσχέρεια των δήμων μέχρι τώρα πόσοι έχουν πληρώσει στον ΕΟΑΝ; Και ποιες είναι οι ποινές που είχατε βάλει ώστε να πληρώσουν; Εμείς ερχόμαστε και το λέμε ξεκάθαρα. Εμείς απαλλάσσουμε τους δήμους από την υποχρέωση να πληρώσουν αυτό το τέλος για το 2020.
Κύριε Υπουργέ, με συγχωρείτε μισό λεπτό. Συγγνώμη για τη διακοπή. Σας παρακαλώ, κύριοι συνάδελφοι, δεν μπορούμε να κάνουμε συζήτηση με τον Υπουργό. Αφήστε να τελειώσει. Δεν μπορεί να συνεχίσει η διαδικασία έτσι. Θα ανεβείτε στο Βήμα, κύριε συνάδελφε. Θα ανεβείτε και θα πείτε ό,τι θέλετε. Σας παρακαλώ. Δεν είναι διαδικασία αυτή που γίνεται σήμερα εδώ. Είναι ντροπή. Ελάτε, κύριε Υπουργέ.
Εμείς, λοιπόν, το λέμε ξεκάθαρα. Για λόγους εξαιρετικών συνθηκών καθώς γνωρίζουμε όλοι τι έχει συμβεί με την πανδημία και με την υγειονομική κρίση και το αποτέλεσμα που έχει αυτό γενικά στην οικονομική και κοινωνική δραστηριότητα, ερχόμαστε και λέμε ότι ορίζουμε ως 20 ευρώ από 1-1-2022 και δεν θα επιβαρυνθούν οι δήμοι για το 2020 και το 2021. Εφόσον εσείς έχετε μια άλλη άποψη παρακαλώ πολύ να έρθετε εδώ να καταθέσετε μια τροπολογία και να προτείνετε να πληρώσουν οι δήμοι. Γιατί δεν το κάνετε ξεκάθαρα; Γιατί δυσκολεύεστε; Εμείς είμαστε ξεκάθαροι σε αυτό που λέμε. Τα έσοδα από το τέλος ταφής έχουμε αποφασίσει να τα διαχειριστεί ο Ελληνικός Οργανισμός Ανακύκλωσης για δύο λόγους. Γιατί πρώτον είναι προφανής η συνάφεια του ΕΟΑΝ, του Ελληνικού Οργανισμού Ανακύκλωσης με το θέμα διαχείρισης αποβλήτων. Ο άλλος είναι γιατί ακριβώς πιστεύουμε ότι θα πρέπει ο ΕΟΑΝ να ενισχυθεί, προκειμένου να επιτελέσει τον αναγκαίο ρυθμιστικό και εποπτικό του ρόλο. Τα χρήματα λέτε θα δοθούν κατά το δοκούν. Αφού έχετε διαβάσει το νομοσχέδιο θα έχετε διαπιστώσει ότι αναφέρεται συγκεκριμένα ο τρόπος χρήσης των χρημάτων. Δεν το αφήνουμε γενικό και αόριστο. Λέμε στην παράγραφο 3 του άρθρου 38 ότι προορίζονται για τη χρηματοδότηση δήμων φορέων διαχείρισης στερεών απορριμμάτων, ΦΟΣΔΑ, με σκοπό την ενίσχυση δράσεων πρόληψης χωριστής συλλογής και ανακύκλωσης αστικών αποβλήτων για την επίτευξη των στόχων χωριστής συλλογής. Δεύτερον, για να καλύψουν μέρος του κόστους λειτουργίας των υποδομών ανακύκλωσης με την επιφύλαξη των υποχρεώσεων των οικείων βέβαια συλλογικών συστημάτων εναλλακτικής διαχείρισης. Τρίτον, για τη χρηματοδότηση έργων έρευνας και τεχνολογίας καθώς και ανάπτυξης ωρίμανσης εφαρμογής νέων τεχνολογιών για την ανακύκλωση και εν γένει για τη διαχείριση των αποβλήτων. Διαφωνείτε σε αυτά; Δεν θέλετε να αξιοποιηθούν εκεί τα χρήματα τα οποία θα προέλθουν από αυτό το τέλος; Έρχεστε εσείς και λέτε ότι δεν δίνουμε τα οικονομικά εργαλεία στους δήμους για να μπορέσουν να βοηθήσουν να πάρουν εξοπλισμό και να μπορέσουν να συμβάλλουν στην αύξηση της ανακύκλωσης. Εμείς ερχόμαστε εδώ και λέμε ότι τα χρήματα τα οποία θα προέλθουν από το τέλος ταφής, θα αξιοποιηθούν ακριβώς για να αγοραστούν και να επενδυθούν σε τέτοιες εγκαταστάσεις και σε τέτοια εργαλεία και δεν έρχεστε να συμφωνήσετε. Τελικά τι θέλετε; Είπατε, επίσης, ότι δεν ελέγχεται η επίδοση των δήμων στην ανακύκλωση. Και απαντώ. Για πρώτη φορά στο άρθρο 31 στην παράγραφο 3 προβλέπεται ότι τα ΚΔΑΥ θα υπολογίζουν την ποσότητα των χωριστά συλλεγέντων αποβλήτων ανά δήμο γιατί παίρνουνε από διάφορους δήμους μαζί τα ΚΔΑΥ. Και μέχρι τώρα δεν κάνατε τίποτα ώστε να ξέρουμε ποιος δήμος είναι αυτός πραγματικά που ανακυκλώνει και ποιος όχι. Πήγαιναν όλοι στην ίδια δεξαμενή. Πηγαίνανε στον ίδιο αποδέκτη χωρίς όμως να υπάρχει διαφορετική αξιολόγηση του ποσοστού της ανακύκλωσης του κάθε δήμου. Εμείς ερχόμαστε και το κάνουμε. Μιλήσατε για κρυφή δήθεν δέσμευση της Κυβέρνησης ώστε να υπάρχει, να ιδρυθεί, να θεσπιστεί ρυθμιστική αρχή αποβλήτων. Και σας το λέμε ξεκάθαρα. Δεν είναι κρυφή. Είναι φανερή. Το έχουμε εντάξει στο Ταμείο Ανάκαμψης, στο ευρωπαϊκό ταμείο ανθεκτικότητας και ανάκαμψης. Είναι μια μεταρρύθμιση. Γιατί φιλοδοξούμε να έχουμε αυτόν τον ρυθμιστικό ρόλο ώστε πραγματικά να λειτουργεί καλύτερα η αγορά, ο κλάδος διαχείρισης των απορριμμάτων. Θέλουμε να εποπτεύεται από μία ρυθμιστική αρχή που θα είναι ο ΕΟΑΝ. Αυτόν τον ρόλο θέλουμε να τον επιτελέσει ο Ελληνικός Οργανισμός Ανακύκλωσης που εποπτεύεται από το Υπουργείο Περιβάλλοντος και Ενέργειας και που αποτελεί φορέα της γενικής κυβέρνησης. Για ποιον λόγο διαφωνεί ο ΣΥΡΙΖΑ με αυτό; Δεν θέλετε; Θέλετε ο Υπουργός να τα ρυθμίζει αυτά; Δεν θέλετε να υπάρχει μια ανεξάρτητη δημόσια αρχή που θα ρυθμίζει τον τρόπο με τον οποίο γίνονται οι επενδύσεις; Τον τρόπο με τον οποίο ανακτάται το κεφαλαιουχικό κόστος των επενδύσεων με τον τρόπο με τον οποίο πετυχαίνουμε τελικά ή δεν πετυχαίνουμε; Ικανοποιούνται ή δεν ικανοποιούνται οι εθνικοί στόχοι σε ό,τι αφορά στη διαχείριση των απορριμμάτων; Υπαινιχθήκατε ότι παραχωρούμε τον έλεγχο σε ιδιώτες. Είναι αλήθεια, κύριε συνάδελφε. Προβλέπουμε τη δυνατότητα αυτή έτσι όπως έχει διατηρηθεί αυτούσια διάταξη στον δικό σας νόμο, τον 4496/2017 που εσείς ψηφίσατε. Σας διαβάζω τις παραγράφους 3 και 4 του άρθρου 19Α: «Ο ΕΟΑΝ κατά τη διενέργεια μέρους ή του συνόλου των ελέγχων επιτρέπεται να υποβοηθείται από νομικά πρόσωπα ιδιωτικού δικαίου ή φυσικά πρόσωπα που διαθέτουν τα απαιτούμενα τυπικά και ουσιαστικά προσόντα και τα οποία θα συνάπτουν σχετική σύμβαση με τον ΕΟΑΝ». Είναι δική σας διάταξη την οποία διατηρήσαμε για να μπορέσει να ενισχυθεί ο ΕΟΑΝ με εξειδικευμένο προσωπικό για να μπορέσει να επιτελέσει το έργο που πρέπει. Λέτε ότι θεσπίζουμε υψηλούς στόχους χωρίς κανένα εργαλείο για την επίτευξη, χωρίς εξοπλισμό. Είναι αυτό που σας είπα πριν. Από τη μια λέτε το ένα από την άλλη δεν στηρίζετε το άλλο. Από τη μια λέτε ότι δεν βοηθάμε τους δήμους να αποκτήσουν τον απαραίτητο εξοπλισμό, από την άλλη λέτε για ποιο λόγο τα χρήματα οδηγούνται στον ΕΟΑΝ πού θα αξιοποιηθούν για να αγοραστεί αυτός ο εξοπλισμός. Τελικά αποφασίστε τι θέλετε. Μιλήσατε για διαφυγή πόρων από τα συστήματα εναλλακτικής διαχείρισης. Αυτό είναι μεγάλη κουβέντα. Θα την κάνω βέβαια σύντομη. Τι κάνατε εσείς γι' αυτό; Εκτιμάται ότι από τα συλλογικά συστήματα εναλλακτικής διαχείρισης ότι το 40% των εισφορών δεν καταβάλλονται, ότι περίπου το 40% των υπόχρεων δεν συμβάλλεται με συλλογικά συστήματα εναλλακτικής διαχείρισης. Τι κάνετε εσείς γι' αυτό; Κάνατε τίποτα; Γιατί δεν κάνατε κάτι; Γιατί δεν μειώσατε; Γιατί δεν κάνετε αυτό που κάνουμε εμείς που ερχόμαστε και διασυνδέουμε το ΕΜΠΑ με το ΓΕΜΗ, το Εθνικό Μητρώο με το ΓΕΜΗ; Για ποιον λόγο δεν ήρθατε να βάλετε συγκεκριμένες ποινές; Δεν υπήρχε ποινή. Έπρεπε ο υπόχρεος να είναι υποχρεωμένος αν δεν συμβαλλόταν με ένα σύστημα. Δεν υπήρχε καμμία ποινή. Οπότε για ποιον λόγο να το κάνει; Και εδώ είναι τα μεγάλα προβλήματα. Τα συστήματα εναλλακτικής διαχείρισης δεν είχαν τα έσοδα. Υπήρχε αθέμιτος ανταγωνισμός μεταξύ των υπόχρεων, γιατί μια εταιρεία ήταν νομοταγής και πλήρωνε την εισφορά που ήταν πολλές εκατοντάδες χιλιάδες ευρώ και η άλλη εταιρεία δεν συμβαλλόταν και δεν είχε καμμία ποινή. Γλίτωνε αυτά τα εκατοντάδες χιλιάδες ευρώ με αποτέλεσμα να υπάρχει αθέμιτος ανταγωνισμός. Ερχόμαστε εμείς και βάζουμε πενταπλάσια ποινή. Θα πληρώσει ως πέναλτι πέντε φορές μία ετήσια εισφορά, ο υπόχρεος που δεν έχει συμβληθεί. Του δίνουμε περιθώριο έξι μήνες μέχρι τέλος του χρόνου να πάει να συμβληθεί, να γλιτώσει από αυτό το πέναλτι. Αλλά αν δεν το κάνει μετά θα πληρώσει πέντε φορές αυτά που δεν έχει πληρώσει από 1-1-2022. Επιβάλλουμε, επίσης, σχέδιο συμμόρφωσης στα συστήματα εναλλακτικής διαχείρισης γιατί προσπαθούμε να τα κάνουμε να λειτουργήσουν σωστά, καλύτερα. Έρχεστε και λέτε για ένα σύστημα για ποιον λόγο έδωσε ο ΕΟΑΝ, λέει, άδεια στο επιχειρησιακό σχέδιο και για ποιον λόγο δεν τον τιμώρησε, επειδή δεν έπιανε τους στόχους. Και σας ρωτάω. Εσείς, ως κυβέρνηση ΣΥΡΙΖΑ, τεσσεράμισι χρόνια πόσες ποινές επιβάλατε σε συστήματα εναλλακτικής διαχείρισης τα οποία δεν πετύχαιναν τον στόχο τους; Πόσες ποινές; Καμμία. Πόσα νέα επιχειρησιακά σχέδια εσείς εγκρίνατε τεσσεράμισι χρόνια; Κανένα. Πώς έρχεστε εδώ και μιλάτε και κατηγορείτε εμάς που ερχόμαστε και βάζουμε συνολικό πλαίσιο ποινών για να μην ξεφεύγουν και να ξέρει πια και ο ΕΟΑΝ τι πρέπει να κάνει και που το γνωρίζουν όλα και τα συστήματα. Δεν είναι ξαφνικός θάνατος; Λέμε τον πρώτο χρόνο θα έχει αυτή την ποινή, τον δεύτερο χρόνο θα έχει μεγαλύτερη ποινή, τον τρίτο χρόνο ακόμα μεγαλύτερη και στο τέλος χάνει την άδειά του. Για κάθε χρόνο, όμως, που δεν επιτυγχάνει τους στόχους, ερχόμαστε και ζητάμε τριετές επιχειρησιακό πλάνο που θα αποδεικνύει ότι έχει λάβει την πρόνοια να πετύχει τους στόχους τους οποίους έχει εντάξει στο επιχειρησιακό του πλάνο. Μιλήσατε για οπισθοχώρηση στη χωριστή συλλογή και αναφέρω οκτώ μέτρα που, πραγματικά, μας πάνε μπροστά στη χωριστή συλλογή. Θα ρωτήσω να δω τι κάνατε εσείς για τη χωριστή συλλογή και τα διαφορετικά ρεύματα. Έως την 1η Ιανουαρίου του '24 οι δήμοι υποχρεούνται να οργανώσουν χωριστή συλλογή επικινδύνων αποβλήτων στα νοικοκυριά από είδη καθημερινής χρήσης, όπως είναι χλωρίνες, βερνίκια και άλλα. Δεύτερον, επιπλέον της υποχρεωτικής χωριστής συλλογής των βιοαποβλήτων έως το τέλος του '22 από τους δήμους τίθεται και η υποχρέωση χωριστής συλλογής και ανακύκλωσης βιοαποβλήτων μεγάλων παραγωγών με ευθύνη τους, δηλαδή με ευθύνη των μεγάλων παραγωγών και κάλυψη εκ μέρους τους του σχετικού κόστους, ενώ παράλληλα προβλέπεται η ελάφρυνση των σχετικών δημοτικών τελών προς τους παραγωγούς αυτούς. Τρίτον, με σκοπό την ανάπτυξη και εδραίωση της περιβαλλοντικής συνείδησης από 1η Σεπτεμβρίου του '22 εισάγεται στα σχολεία η υποχρεωτική χωριστή συλλογή χαρτιού, γυαλιού, πλαστικών, μετάλλων, μπαταριών και αποβλήτων τροφίμων. Οι νέοι πολίτες, οι μελλοντικοί πολίτες είναι τα παιδιά μας. Εισάγουμε στα σχολεία τη χωριστή διαλογή υποχρεωτικά και αυτό αποδεικνύει τι κάνουμε και πώς νομοθετούμε για την κοινωνία με την κοινωνία. Είμαστε μαζί με την κοινωνία και όχι απέναντι από την κοινωνία, όπως ίσως ήσασταν εσείς στα χρόνια τα οποία κυβερνήσετε. Επίσης, από 1-1-22 οι φορείς γενικής κυβέρνησης οργανώνουν τη χωριστή συλλογή χαρτιού σε όλες οι εγκαταστάσεις. Διευρύνεται η υποχρέωση για τη χωριστή συλλογή των αποβλήτων υλικών, δηλαδή χαρτιού, γυαλιού, μετάλλου, πλαστικών. Σε όλα τα νέα κτήρια υποχρεωτικά εξασφαλίζεται κατάλληλος χώρος για τη συλλογή και αποθήκευση τουλάχιστον τεσσάρων ρευμάτων. Έτσι μειώνονται και οι κάδοι, αλλά με αυτόν τον τρόπο υποβοηθάται και η χωριστή διαλογή. Απλοποιούνται οι διατάξεις σχετικά με τα πράσινα σημεία, ώστε να μπορούν να αδειοδοτούνται πιο εύκολα και να κατασκευαστούν, να δημιουργηθούν. Καταργείται η διάκριση για μικρά και μεγάλα. Επιβάλλονται ενιαίοι χρωματικοί κώδικες για τους κάδους συλλογής αποβλήτων για τη διευκόλυνση αναγνωρισιμότητας από τους πολίτες. Αυτά κάνουμε. Και ρωτάω ποια είναι η δική σας χωριστή συλλογή τεσσάρων ρευμάτων καθ' όλο το διάστημα της διακυβέρνησης σας; Πουθενά. Είπατε, επίσης, ότι αναιρείται το κριτήριο του οικολογικού σχεδιασμού που ήταν νομοθετημένο. Φαντάζομαι ότι εννοούσατε ότι ήταν νομοθετημένο αλλά δεν το εφαρμόσατε ποτέ. Εμείς πέρα από την αναγκαία μεταφορά στο άρθρο 9 όλων των σχετικών προβλέψεων της οδηγίας 2008/98, γιατί αυτά περιλαμβάνονται στις ευρωπαϊκές οδηγίες, ερχόμαστε και προωθούμε τον οικολογικό σχεδιασμό ιδιαίτερα σε πλαστικές συσκευασίες με μέτρα, συγκεκριμένα μέτρα όπως η διαφοροποίηση εισφοράς στα συστήματα εναλλακτικής διαχείρισης ανάλογα με την ανακυκλωσιμότητα του πλαστικού που χρησιμοποιούν. Αυτοί που χρησιμοποιούν πολύ θα έχουν μικρότερη εισφορά από αυτούς που δεν χρησιμοποιούν. Η θέσπιση από τον Ιανουάριο του '25 της υποχρέωσης για ελάχιστο ανακυκλωμένο περιεχόμενο 30% στις πλαστικές σακούλες μεταφοράς. Η εισαγωγή περιβαλλοντικού τέλους για τα πλαστικά μπουκάλια με ετικέτα PVC, σας το είπα και πριν από 1η Ιουνίου του '22. Αναφερθήκατε, επίσης, στα άρθρα 2 έως 7 και χαρακτηρίσατε τις διατάξεις ως τεράστια ανωριμότητα. Σας ενημερώνω ότι αυτά αποτελούν μεταφορά των διατάξεων των ευρωπαϊκών οδηγιών, άρα όσο ανώριμες είναι οι διατάξεις των ευρωπαϊκών οδηγιών τόσο ανώριμες είναι - υποτίθεται - και οι παρούσες διατάξεις. Να μην αναφέρω ξανά και να επαναλάβω για αυτό το οποίο λέτε ότι δεν τολμήσετε να το βάλετε δήθεν με το σύστημα και έτσι ενέκρινε ο ΕΟΑΝ σύστημα εναλλακτικής διαχείρισης, το οποίο δεν πέτυχε τους στόχους του. Και σας ρωτάω, εσείς τεσσεράμισι χρονιά δηλαδή δεν επιβάλατε καμμία ποινή στα συστήματα επειδή φοβόσασταν το σύστημα ή τα συστήματα; Γι' αυτό δεν επιβάλατε, γιατί η συλλογιστική σας εκεί οδηγεί. Σχολιάσατε αρνητικά επανειλημμένα το «πληρώνω όσο πετάω», το οποίο αποτελεί μια μόνιμη σύσταση της Ευρωπαϊκής Επιτροπής. Διαφωνείτε με αυτό; Δεν μας έχετε πει. Σε σχέση με την υποχρεωτική εφαρμογή στα ξενοδοχεία είπατε ότι έχουμε θέσει ως κατώτατο όριο πληθυσμού τις είκοσι χιλιάδες. Αυτό το ακούσαμε, μειώσαμε στις δέκα χιλιάδες, γιατί πήγαμε και είδαμε τους δήμους, κάποια πράγματα τα οποία ακούστηκαν και είναι σωστά τα ενσωματώσαμε και τροποποιήσαμε κάποιες διατάξεις από αυτά που, πραγματικά, ήταν σοβαρά και χρήσιμα και είχαν μία διάθεση εποικοδομητικής συνεισφοράς στο να έχουμε ένα καλύτερο νόμο. Γιατί, τελικά, όπως ακούστηκε στην Αίθουσα, το θέμα της διαχείρισης των απορριμμάτων είναι θέμα όλων μας, δεν είναι θέμα μόνο μιας παράταξης ή μιας κυβέρνησης, αφορά όλους τους Έλληνες πέρα και πάνω από χρώματα και από κόμματα. Και απορώ για ποιον λόγο προσπαθήσατε να κομματικοποιήσετε, να πολιτικοποιήσετε κάτι το οποίο δεν έχει χρώματα. Έχει χρώματα σε ότι αφορά τους χωριστούς κάδους διαλογής, αλλά μέχρι εκεί. Κάτι που αφορά τα έργα υποδομών στη διαχείριση των αποβλήτων. Εσείς παραλάβατε έναν εθνικό σχεδιασμό το 2015 πλήρη, με δρομολογημένα έργα, μάλιστα ήταν στη φάση της συμβασιοποίησης. Υπήρχαν κάποια ΣΔΙΤ στη βόρεια Ελλάδα, τα οποία τα γνωρίζατε πολύ καλά ήταν στη φάση συμβασιοποίησης, τα παγώσατε όλα. Θυμάστε τι έγινε με την Κέρκυρα; Θυμάστε τι έγινε με την κεντρική Μακεδονία; Ήρθατε και τα παγώσατε και γεμίσαμε σκουπίδια, γέμισαν οι δρόμοι της Κέρκυρας σκουπίδια. Να μην τα ξεχνάμε αυτά. Αύγουστο μήνα καταμεσής της τουριστικής περιόδου κάτω από 45 βαθμούς Κελσίου. Ήρθατε, λοιπόν, με είκοσι οκτώ εργοστάσια διαχείρισης, δρομολογημένα έργα και τα κάνατε πενήντα. Και φυσικά δεν είχατε χρήματα για να τα κατασκευάσετε αυτά. Όταν έχετε 1,5 δισεκατομμύριο και έχετε εντάξει έργα 3 δισεκατομμυρίων, πώς θα κατασκευαστούν αυτά που δεν θέλετε και τα ΣΔΙΤ υποτίθεται, δηλαδή τη σύμπραξη δημοσίου και ιδιωτικού τομέα; Αυτά κάνατε. Θα αναφερθώ στην ενέργεια και στην πολεοδομία για να καταλήξω, κυρία Πρόεδρε, κυρίες και κύριοι συνάδελφοι. Έχουμε μια σειρά από διατάξεις που αφορούν την ενέργεια. Δίνεται για παράδειγμα η απαιτούμενη ευελιξία στο διαχειριστή δικτύου ΔΕΔΔΗΕ για την αναβάθμιση των δικτύων του, προκειμένου να διασφαλιστεί η σύνδεση περισσότερων σταθμών ανανεώσιμων πηγών ενέργειας. Το μεγάλο πρόβλημα που έχουμε σήμερα στην περιφέρεια της Ελλάδος είναι ότι είναι κορεσμένο το ηλεκτρικό δίκτυο με αποτέλεσμα αγρότες, πολίτες που κατοικούν στην ελληνική περιφέρεια, ενώ έχουν τη δυνατότητα και επιθυμούν να συνδεθούν, να κατασκευάσουν ένα μικρό φωτοβολταϊκό και να στηρίξουν είτε την επαγγελματική τους δραστηριότητα είτε να έχουν ένα επιπλέον έσοδο δεν μπορούν να συνδεθούν επειδή είναι κορεσμένο το δίκτυο. Ερχόμαστε με αυτή τη διάταξη και δίνουμε τη δυνατότητα στον ΔΕΔΔΗΕ μαζί με την ευελιξία να μπορεί να αναβαθμίζει τα δίκτυα του πιο γρήγορα και χωρίς βέβαια αυτό να δημιουργεί πρόβλημα στη δομή κόστους που έχει. Επίσης, στηρίζουμε τους μικρούς παραγωγούς παρέχοντας τη δυνατότητα να αναπτύξουν φωτοβολταϊκό σταθμό μικρό μέχρι 400 KW σε περιοχές που μέχρι τώρα δεν υπήρχε αυτή η δυνατότητα, όπως είναι η Κρήτη. Δώσαμε 140 MW, 100 για ανεξάρτητους παραγωγούς και 40 για αυτοπαραγωγούς για net metering. Για συμψηφισμό σε Πελοπόννησο, σε Κυκλάδες, Εύβοια δίνουμε 86 στην Πελοπόννησο, 45 στις Κυκλάδες και 40 MW εγκατεστημένης ισχύος στην Εύβοια. Θεσπίζεται αυτός ο πολυπόθητος μηχανισμός παρακολούθησης και εποπτείας, στον οποίο αναφέρθηκε και ο Αρχηγός της Αξιωματικής Αντιπολίτευσης, λες και καταλάβαινε τι ακριβώς κάνει. Φυσικά και ο μηχανισμός πρέπει τώρα να εισαχθεί, γιατί έχουμε το Target Model, λειτούργησε, είδαμε τα προβλήματά του και γι' αυτόν τον λόγο φέρνουμε τώρα το μηχανισμό. Το Market Reform Plan και το Market Monitoring Mechanism είναι μηχανισμοί, οι οποίοι λειτουργούν εφόσον βέβαια έχουμε κάποια εμπειρία σε αυτό το οποίο έχουμε φέρει. Το Target Model ήταν από μόνο του μια μεταρρύθμιση, την οποία εσείς την τρενάρατε για χρόνια. Και ήρθαμε εμείς και προσπαθήσαμε να την εντάξουμε γρήγορα - γρήγορα γιατί ήταν υποχρέωση κιόλας της Ελλάδος. Επίσης, εισάγεται η υποχρέωση προσκόμισης εγγυητικής επιστολής 35.000 ευρώ, για να δούμε τελικά ποιος έχει την οικονομική δυνατότητα από αυτούς οι οποίοι αυτή τη στιγμή έχουν καταλάβει ενεργειακό χώρο και έχει κλείσει ενεργειακός χώρος. Συμφωνείτε ή διαφωνείτε; Εγώ σας λέω ότι αυτό θα μπορούσε να είχε ψηφίσει και νωρίτερα. Το φέρουμε τώρα, θα το ψηφίσετε ή όχι; Περιμένω να δω στο αποτέλεσμα. Επίσης, φέρνουμε διατάξεις που έχουν να κάνουν με τη δράση «Πρόγραμμα στήριξης και ανάπτυξης μικρομεσαίων επιχειρήσεων» που χρηματοδοτείται από το πράσινο ταμείο με 10 εκατομμύρια ευρώ, ακριβώς για εκείνες τις λιγνιτικές περιοχές όπου επηρεάστηκαν μικροί και μικρομεσαίοι επαγγελματίες από τη μείωση της δραστηριότητας της ΔΕΗ. Εκεί, λοιπόν, δίνουμε τη δυνατότητα, επειδή αυτοί μπορεί να έχουν οφειλές προς ταμεία, δημόσια ταμεία και άλλους οργανισμούς, να γίνεται συμψηφισμός μέχρι 30%, ώστε το υπόλοιπο 70% να μπορεί να καταλήγει τελικά στο ταμείο τους, να καταλήγει σε αυτούς δηλαδή, και να μπορούν να στηριχθούν. Επίσης, θα μιλήσει για αυτό και ο Νίκος Ταγαράς, ο Υφυπουργός, ο οποίος έχει αρμοδιότητα και δουλεύει πάρα πολύ καλά πάνω στο θέμα της χωροταξίας, πραγματοποιούμε τη μεγαλύτερη μεταρρύθμιση στη χώρα σε ό,τι αφορά την οργάνωση, τον χωροταξικό σχεδιασμό. Το 80% της ελληνικής επικράτειας θα σχεδιαστεί μέσα από τα τοπικά πολεοδομικά σχέδια, τα λεγόμενα ΤΠΣ, και θα δοθούν για αυτό πάνω από 240 εκατομμύρια ευρώ από το Ταμείο Ανάκαμψης. Είναι κάτι το οποίο το κάνουμε εμείς για πρώτη φορά στη χώρα. Δεν έχει γίνει ποτέ ένα τοπικό πολεοδομικό σχέδιο, ένα πολεοδομικό σχέδιο, επί δεκαετίες - αν και όταν ποτέ ολοκληρωνόταν. Εμείς ερχόμαστε και προσπαθούμε αυτό να το πετύχουμε τα επόμενα δύο - τρία χρόνια μέσα από πόρους που εξασφαλίσαμε από το Ταμείο Ανάκαμψης. Αυτό αποδεικνύει τη θέλησή μας για μεταρρύθμιση και την απόλυτη προσήλωσή μας στο να αναλάβουμε δράσεις που βοηθούν την κοινωνία και τις επόμενες γενιές των Ελλήνων. Γιατί αυτό σημαίνει ισχυρή και βιώσιμη ανάπτυξη, όταν ξέρεις τι μπορεί να κατασκευάσεις, πού μπορείς να επενδύσεις και τι μπορείς να φτιάξεις. Τέλος, θα αναφερθώ σε μία σημαντική διάταξη, μεταξύ των άλλων, κυρίες και κύριοι συνάδελφοι, που έχει να κάνει με την επίλυση του ιδιοκτησιακού ζητήματος σε περιοχές όπως είναι η Κρήτη, όπως είναι τα Δωδεκάνησα, όπου δεν τεκμαίρεται η κυριότητα του δημοσίου μόνο και μόνο από τον χαρακτήρα της έκτασης. Άρα με αυτόν τον τρόπο δίνουμε μία σημαντική λύση. Ζητάμε να τη στηρίξετε, ώστε να λύσουμε, πραγματικά, ένα πρόβλημα το οποίο ταλανίζει για πολλές δεκαετίες από την ίδρυση του ελληνικού κράτους πολλούς συμπολίτες μας. Σας ευχαριστώ πολύ.
Και εγώ σας ευχαριστώ πολύ, κύριε Υπουργέ. Ο Κοινοβουλευτικός Εκπρόσωπος του Κινήματος Αλλαγής έχει ζητήσει τον λόγο, ο κ. Κατρίνης, για ένα λεπτό.
Κυρία Πρόεδρε, ένα λεπτό θα χρειαστώ. Δεν θα καταχραστώ την καλοσύνη σας. Πραγματικά, είναι εντυπωσιακό ότι ο Υπουργός Περιβάλλοντος μίλησε σαράντα δύο λεπτά εκπροσωπώντας την Κυβέρνηση, κύριε Υπουργέ, και δεν ακούσαμε ούτε ένα λεπτό την τοποθέτηση και τη θέση της Κυβέρνησης για όσα εκτυλίσσονται αυτές τις ώρες στην Κύπρο με τις προκλητικές εξαγγελίες του κ. Ερντογάν. Δεν αισθανθήκατε την ανάγκη ούτε εσείς ούτε η κ. Κεραμέως, που ήρθε και παρείσφρησε στη συζήτηση, να τοποθετηθείτε για αυτό το ζήτημα. Το πιο εντυπωσιακό, κύρια Πρόεδρε, είναι ότι ο πρώην Πρωθυπουργός και Αρχηγός της Αξιωματικής Αντιπολίτευσης μίλησε για τριάντα επτά λεπτά, μίλησε για σοβαρά θέματα, όπως είναι η πανδημία, όπως είναι τα θέματα της παιδείας, όπως είναι το νομοσχέδιο, και δεν βρήκε ούτε ένα δευτερόλεπτο να αναφερθεί σε ένα ζήτημα που απαιτεί εθνική ενότητα και ομοψυχία. Μάλιστα, μίλησε για υποβάθμιση του Κοινοβουλίου, όταν ο ίδιος απλώς θεώρησε ως υποχρέωσή του να αναρτήσει ένα tweet σε σχέση με όσα γίνονται και απαιτούν εδώ και τώρα εθνική ενότητα, εθνική ομοψυχία, συστράτευση και λήψη αποφασιστικών μέτρων και από την Ελλάδα και από την Κύπρο απέναντι στην Ευρωπαϊκή Ένωση, για να αποφευχθεί περαιτέρω η προκλητικότητα της Τουρκίας. Ήθελα απλώς να το σημειώσω, κυρία Πρόεδρε, γιατί είμαστε στον ναό της δημοκρατίας και δεν μπορεί όταν αυτά τα ιστορικά γεγονότα συμβαίνουν δίπλα μας και αφορούν τον Ελληνισμό, δυστυχώς και η Κυβέρνηση και η Αξιωματική Αντιπολίτευση να σιωπούν εκκωφαντικά. Ευχαριστώ.
Και εγώ σας ευχαριστώ, κύριε συνάδελφε.
Κυρία Πρόεδρε, μπορώ να έχω τον λόγο;
Ορίστε, κύριε Υπουργέ.
Κύριε συνάδελφε, μας εγκαλείτε, αλλά νομίζω ότι είσαστε λίγο άδικος, γιατί απλά, επειδή παρακολουθούμε τη συζήτηση στην Ολομέλεια, είμαστε απόλυτα προσηλωμένοι. Δεν διαβάσαμε αυτό το οποίο γίνεται τις τελευταίες ώρες, όπως λέτε, γιατί είμαστε πολλές ώρες μέσα στην Αίθουσα και συζητούμε ένα νομοσχέδιο. Φυσικά καταδικάζουμε τις απαράδεκτες ενέργειες του επικεφαλής της κυβερνήσεως της γειτονικής χώρας. Ευχαριστώ.
Και εγώ, κύριε Υπουργέ. Κυρίες και κύριοι συνάδελφοι, η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Οργανικός νόμος του Ελεγκτικού Συνεδρίου και άλλες συναφείς ρυθμίσεις». Τον λόγο τώρα έχει η συνάδελφος κ. Απατζίδη από το ΜέΡΑ25.
Σας ευχαριστώ, κυρία Πρόεδρε. Κύριοι Υπουργοί, κυρίες και κύριοι συνάδελφοι, το προτεινόμενο νομοσχέδιο που φέρνει η Κυβέρνηση, εμπορευματοποιεί περαιτέρω τη διαχείριση των απορριμμάτων και την παραδίδει σε ισχυρούς ιδιώτες με ευνοϊκούς όρους. Χρησιμοποιεί ως προπέτασμα τις ευρωπαϊκές οδηγίες για την ανακύκλωση, προκειμένου να εξυπηρετήσει τρία κυρίως είδη συμφερόντων. Το πρώτο, είναι οι εταιρείες που θα κερδίσουν από την καύση των απορριμμάτων, το δεύτερο, είναι οι εταιρείες εμφιάλωσης νερού και το τρίτο, είναι εταιρείες που θέλουν να βρουν τρόπο να παρακάμψουν τη νομοθεσία για την οικοδόμηση. Ως προς το πρώτο ζήτημα, το πρόβλημα δεν είναι τόσο η ίδια η καύση, αλλά κυρίως το μέγεθος της καύσης. Θα καίγονται πολλαπλάσιες ποσότητες αποβλήτων σε σχέση με το παρελθόν. Μάλιστα, θα υπάρχουν πρόστιμα προς τους δήμους και εν τέλει προς τους πολίτες, αν δεν παρέχονται αυτές οι υπερβολικά μεγάλες ποσότητες απορριμμάτων, για να γίνουν αντικείμενο επεξεργασίας και να παραχθούν τα RDF, δηλαδή τα καύσιμα από απορρίμματα. Αυτό συμβαίνει, επειδή η δυναμική είσοδος του ιδιωτικού τομέα στη διαχείριση των απορριμμάτων σημαίνει ότι θα υπάρχει και εδώ κερδοσκοπία. Όποτε δεν ικανοποιείται αυτή η εξαγωγή κέρδους. Θα πληρώνουν ποιοι; Οι δήμοι και εν τέλει οι πολίτες μέσα από πρόστιμα, σύμφωνα με το νεοδημοκρατικό σλόγκαν της «ατομικής ευθύνης», που εν τέλει σημαίνει να πληρώνουν οι πολλοί και να κερδοσκοπούν οι λίγοι ισχυροί. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής, κ. ΔΗΜΗΤΡΙΟΣ ΒΙΤΣΑΣ]] Το πνεύμα του νομοσχεδίου είναι να ορίζονται υπέρογκες υποχρεώσεις για τους δήμους, με αυστηρές χρηματικές ποινές. Αν δεν μπορέσει να υπάρξει ανταπόκριση, λόγω πλημμελούς οργάνωσης, θα μεταφερθούν στους απλούς δημότες. Ενώ αφαιρούνται από τους δήμους αρμοδιότητες και η δυνατότητα λήψης αποφάσεων, φορτώνονται δημοτικά τέλη. Παρόμοια λογική είχαμε δει και σε πρόσφατη τροπολογία σε νομοσχέδιο για την κύρωση συμφωνίας με το Ίδρυμα «Σταύρος Νιάρχος». Η τροπολογία τι έκανε; Προωθούσε την είσοδο των ιδιωτών στη διαχείριση των υδάτων και συγκεκριμένα, του εξωτερικού υδροδοτικού συστήματος, που σχετίζεται άμεσα με την ασφάλεια της ποιότητας του νερού. Και ακριβώς επειδή δεν επιτρέπει το Συμβούλιο της Επικρατείας την ευθεία πώληση των πλέον βασικών αγαθών, όπως είναι το νερό, η Κυβέρνηση επιλέγει την οδό των ΣΔΙΤ, δηλαδή ενός σχήματος, όπου το δημόσιο πληρώνει, καταβάλλει τα κόστη και εγγυάται και τα δάνεια. Ο ιδιώτης απλώς εισπράττει, αυξάνοντας εκθετικά τις τιμές. Τώρα ολοκληρώνεται το έγκλημα με το ξεπούλημα του ΔΕΔΔΗΕ σε κερδοσκοπικά funds, χωρίς τεχνογνωσία, στη διαχείριση δικτύων. Υποβάθμιση, λοιπόν, της ποιότητας του νερού αλλά και του αέρα, λόγω των ιδιωτικοποιήσεων στην ΕΥΔΑΠ, στον ηλεκτρισμό και στη διαχείριση των απορριμμάτων. Είναι το ζοφερό μέλλον που περιμένει τον ελληνικό λαό. Ο λαός θα πληρώνει με δικά του λεφτά από πρόστιμα τα εγχειρήματα αυτά και θα υποθηκεύει την υγεία του και την υγεία των επερχόμενων γενεών. Το άλλο σχετικό πρόβλημα είναι ότι στη χώρα μας εν τέλει καίγονται υπερβολικά μεγάλες ποσότητες πλαστικού. Αυτό επιβαρύνει δυσανάλογα το περιβάλλον και την υγεία των πολιτών με τη συσσώρευση διοξινών στον οργανισμό τους - το ανέφερε και ο εισηγητής μας - και νομιμοποιούνται οι σταθμοί μεταφόρτωσης απορριμμάτων. Τι σημαίνει, όμως, πρακτικά αυτό; Σημαίνει ότι τα απόβλητα από εδώ και στο εξής συμπιέζονται με τρόπο που θα χάνεται η δυνατότητα ανάκτησης ανακυκλώσιμου υλικού. Οπότε και η καύση δεν γίνεται ύστερα από την κατάλληλη διαλογή του τι πρέπει να καεί και τι όχι. Ως προς τον δεύτερο τύπο συμφερόντων, καταργείται η υποχρέωση των εταιρειών εμφιάλωσης να αξιοποιούν επαναχρησιμοποιούμενες φιάλες κατά το 1/3 περίπου. Αυτό συνιστά μια μεγάλη οπισθοδρόμηση και ας μιλά η Κυβέρνηση για πρόοδο και συμμόρφωση με τα ευρωπαϊκά δεδομένα. Ως προς το τρίτο ζήτημα που ανέφερα, είναι χαρακτηριστικό ότι με το νέο νομοσχέδιο μπορεί να υπάρξουν λαθροχειρίες στο πώς θα αδειοδοτούνται έργα στις περιοχές «NATURA», αψηφώντας πάντοτε τους τοπικούς φορείς, όπως τα δασαρχεία. Προβλέπεται μία έμφαση στις κεντρικές υπηρεσίες για τις αδειοδοτήσεις με τρόπο που εγείρονται ζητήματα αξιοπιστίας. Αλλά και στο άρθρο 119 προβλέπεται ότι μπορούν να αλλάξουν οι συντελεστές δόμησης ανάλογα με τη χρήση ενός μεμονωμένου οικοπέδου. Το γεγονός αυτό εισάγει την πλήρη αναρχία, η οποία θα βοηθήσει τη ρουσφετολογία, τις διευκολύνσεις ημετέρων, τη σαλαμοποίηση των περιοχών «NATURA». Και δεν μπορούμε εδώ να ξεχάσουμε τη συμπεριφορά της παρούσας Κυβέρνησης σε ένα θέμα που απασχολεί άμεσα την πόλη της Αθήνας: την κατασκευή ολοκληρωμένης εγκατάστασης διαχείρισης αποβλήτων - ΧΥΤΑ στο Γραμματικό, στο Δήμο Μαραθώνα, στη θέση, δηλαδή, Μαύρο Βουνό, η οποία προβλέπεται να επεξεργάζεται μέχρι ογδόντα χιλιάδες τόνους απορριμμάτων τον χρόνο. Πάνω από εβδομήντα σύλλογοι και φορείς της ανατολικής Αττικής, μαζί με χιλιάδες κατοίκους της περιοχής, έχουν εναντιωθεί σθεναρά εδώ και χρόνια πάνω σε αυτό το μείζον ζήτημα. Πρόκειται, δηλαδή, για έναν καθαρό παραλογισμό όλο αυτό που πάει να κάνει η Κυβέρνηση. Ένας ΧΥΤΑ μόλις μερικές εκατοντάδες μέτρα από τη θάλασσα του Ευβοϊκού, λίγα μόλις χιλιόμετρα από τη Λίμνη Μαραθώνα, ακριβώς δίπλα σε περιοχή «NATURA», δίπλα στον εύφορο κάμπο του Μαραθώνα και σε απόσταση δυόμισι χιλιομέτρων από σεισμογενές ρήγμα. Και ενώ οι ειδικοί έχουν γνωμάτευση για την αποδεδειγμένη υδατοπερατότητα των πετρωμάτων, την υπόγεια υδροφορία και τη γεωμορφολογία του χώρου με την ύπαρξη ρέματος, η οποία με βεβαιότητα θα οδηγεί τα υγρά στραγγίσματα, κύριοι της Κυβέρνησης, κατευθείαν στη θάλασσα, εμείς ως ΜέΡΑ25 είμαστε δύσπιστοι απέναντι σε μια Κυβέρνηση η οποία προωθεί παρόμοια έργα, επικίνδυνα και παράνομα - γιατί αυτό προκύπτει από τις αναφορές των Επιθεωρητών Περιβάλλοντος και την ανυπαρξία επίκαιρης μελέτης περιβαλλοντικών επιπτώσεων - σε μια περιοχή που είναι γεμάτη με αρχαιολογικά ευρήματα, πολλά από τα οποία έχουν ήδη καταστραφεί, ενώ η διαπερατότητα των εδαφών θα επιτρέψει στα στραγγίσματα να ρυπάνουν, όχι μόνο το υπέδαφος και τη θάλασσα, αλλά ακόμη και τα νερά της λίμνης του Μαραθώνα, δηλαδή εκεί που πίνει η Αθήνα νερό. Σχεδιασμοί όπως αυτός του ΧΥΤΑ στο Γραμματικό, μας κάνουν άκρως δύσπιστους για το πώς θα χειριστεί η Κυβέρνηση τις αδειοδοτήσεις σε περιοχές «NATURA», για τις οποίες αφήνει άκρως επικίνδυνα παραθυράκια το παρόν νομοσχέδιο. Την ίδια ώρα, η Κυβέρνηση ξεχνά το Μάτι, τον πόνο του οποίου είχε εκμεταλλευτεί προεκλογικώς, φυσικά, και παίρνει παράταση για ένα έτος η παράδοση του πολεοδομικού σχεδίου για τις πληγείσες περιοχές. Προεκλογικώς, όμως, ο Πρωθυπουργός είχε δεσμευτεί για μια λύση εντός ενός έτους. Τώρα θα πρέπει να περιμένουν τρία έτη μετά τις εκλογές. Και είμαστε ακόμη αβέβαιοι για το τι θα γίνει και πώς θα γίνει. Συνολικά, λοιπόν, ως ΜέΡΑ25 είμαστε εναντίον ενός νομοσχεδίου που ολοκληρώνει την εμπορευματοποίηση των αποβλήτων εντάσσοντας και τα απορρίμματα στην εντατική εκμετάλλευση από ιδιώτες, είτε ως καύσιμα είτε ως φτηνά υλικά, αδιαφορώντας για την οικολογική και υγειονομική καταστροφή που επιφέρει στους ανθρώπους. Την ίδια ώρα, για τους πιο αδύναμους επιφυλάσσετε μόνο πρόστιμα, αφ' ενός για να επιβραβευτεί η ατομική ευθύνη, που τόσο πολύ επικαλείστε, που στην πραγματικότητα είναι ένα άλλοθι για την κρατική ανεπάρκεια που υπάρχει, και αφ' ετέρου για να χρηματοδοτηθούν και με αυτόν τον τρόπο οι αντιλαϊκοί σχεδιασμοί τους. Ευχαριστώ πολύ.
Ευχαριστούμε κι εμείς, κυρία Απατζίδη. Ο Κοινοβουλευτικός Εκπρόσωπος της Νέας Δημοκρατίας κ. Μπουκώρος έχει τον λόγο για δώδεκα λεπτά και ακολουθεί ο κ. Βολουδάκης. Ορίστε, κύριε Μπουκώρο, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, σαράντα επτά χρόνια σήμερα από την εθνική τραγωδία της Κύπρου και κανείς σε αυτή την Αίθουσα, στην επικράτεια και στον Ελληνισμό δεν ξεχνά. Ο Ελληνισμός ενωμένος, θέλω να πιστεύω, σε αυτού του είδους τα ζητήματα, καλείται να αντιμετωπίσει και τις νέες προκλήσεις του καθεστώτος της Τουρκίας, τις νέες προκλήσεις ανήμερα της εισβολής, από τον Ταγίπ Ερντογάν. Προκλητικές δηλώσεις, προκλητικές αποφάσεις, ενέργειες, κινήσεις που καταπατούν τις αποφάσεις και τα ψηφίσματα του Οργανισμού Ηνωμένων Εθνών, που παραβιάζουν τη διεθνή νομιμότητα για μία ακόμη φορά. Και ο Ελληνισμός και η Ευρώπη πρέπει, επιτέλους, να απαντήσουν με σθεναρότητα στον όλο και πιο έντονο νέο - οθωμανισμό, στον επεκτατισμό της Τουρκίας, στην καταπάτηση κάθε διεθνούς νομιμότητας και κάθε έννοιας Διεθνούς Δικαίου. Να έρθω στο σημερινό νομοσχέδιο, κυρίες και κύριοι συνάδελφοι. Αντιλαμβάνομαι ότι η Αξιωματική Αντιπολίτευση πρέπει να κάνει κριτική. Έχω πει πολλές φορές από αυτό το Βήμα ότι για μένα είναι ανεκτή και η αυστηρή κριτική. Να έχει, όμως, μια ελάχιστη τεκμηρίωση, να μην είναι εντελώς αβάσιμη, εντελώς θεωρητική. Σας εξήγησε ο κύριος Υπουργός ότι η καύση, για την οποία μιλάτε, αποτρέπεται με τις διατάξεις του νομοσχεδίου και δεν επιταχύνεται. Σας εξήγησε ότι η προσπάθεια του νομοσχεδίου είναι η καλύτερη διαχείριση των απορριμμάτων. Ποιος είναι ο βέλτιστος τρόπος; Η ανακύκλωση. Ακούτε για πρώτη φορά, κυρίες και κύριοι συνάδελφοι του ΣΥΡΙΖΑ, για νομοσχέδιο που φιλοδοξεί να ενισχύσει την ανακύκλωση; Γιατί εγώ θυμάμαι ότι το 2017, ως Βουλευτής της Αντιπολίτευσης, ήμουν εισηγητής από την πλευρά της Νέας Δημοκρατίας σε ένα νομοσχέδιο για την ανακύκλωση που είχε φέρει η δική σας κυβέρνηση, ένα νομοσχέδιο το οποίο υποτίθεται ότι θα ενίσχυε τα τέσσερα ρεύματα ανακύκλωσης, θα αύξανε την ανάκτηση, έδινε αρμοδιότητες στους δήμους, έθετε φιλόδοξους στόχους ότι το 2021 θα έχει προχωρήσει η ανακύκλωση σε ποσοστό 50% κατά τις ευρωπαϊκές επιταγές και με βάση τους στόχους της Ευρωπαϊκής Επιτροπής. Και, λοιπόν, τι έγινε; Καλά κάνετε και ξιφουλκείτε σήμερα για το νομοσχέδιο του κ. Σκρέκα. Το δικό σας νομοσχέδιο το αξιολογήσατε για το τι ακριβώς πέτυχε; Κι εγώ δεν λέω για τον πρώην Αναπληρωτή Υπουργό Περιβάλλοντος, τον κ. Φάμελλο, που ήταν ο Υπουργός που έφερε το νομοσχέδιο, ο επισπεύδων Υπουργός, γιατί όλη η πλειοψηφία το ψήφισε, το συζητήσαμε. Και ποια είναι τα αποτελέσματα; Τα ποσοστά ανακύκλωσης πέντε χρόνια μετά είναι αυτά ακριβώς τα οποία παραλάβατε. Δεν έχουν αυξηθεί στο ελάχιστο. Και έρχεστε σήμερα να καταδικάσετε ένα νομοσχέδιο τα αποτελέσματα του οποίου δεν τα έχουμε δει ακόμα, όταν τα αποτελέσματα του ανάλογου νομοσχεδίου ήταν μηδαμινά, πενιχρά. Και δεν είναι μόνο ότι ήταν πενιχρά τα αποτελέσματα, αλλά καθυστέρησαν την προσπάθεια της χώρας να επιτύχει αυτό που επιβάλλεται στο πλαίσιο της «πράσινης» ανάπτυξης, στο πλαίσιο των συμφωνιών στους κόλπους της Ευρωπαϊκής Ένωσης, στο πλαίσιο της πορείας όλων των κρατών για το «Green Deal», για την φιλο - περιβαλλοντική πολιτική, για τη μείωση των ορυκτών καυσίμων και όλα αυτά τα ζητήματα που πλέον έχουν γίνει μια καραμέλα και τα συζητάμε όλοι. Αυτοαξιολογηθήκατε; Είδατε τα δικά σας νομοθετήματα τι ακριβώς επέτυχαν; Τα αντίστοιχα νομοθετήματα. Όταν σας λέγαμε εμείς τότε ότι μεταβιβάζετε όλες τις αρμοδιότητες στους δήμους και δεν πρόκειται να πετύχετε τους στόχους κ.λπ., μας κοιτούσατε περιφρονητικά. Να, λοιπόν, που επιβεβαιωθήκαμε εμείς και διαψεύστηκαν οι δικές σας υπέρμετρες φιλοδοξίες. Γιατί, κύριε Υπουργέ - και το λέω και σε σας, κύριε Υπουργέ - δεν φτάνει να γίνει ένα νομοσχέδιο σε αυτή τη χώρα. Πρέπει, δυστυχώς, η πολιτεία να φροντίζει και για την εφαρμογή του, να αξιολογεί τις διατάξεις καθημερινά, όπου χρειάζεται να παρεμβαίνει, να τις βελτιώνει για να ανεβάζει την αποδοτικότητά τους. Και αυτό το λέω και στον κ. Φάμελλο και στον κ. Σκρέκα. Διότι νόμοι ψηφίζονται πολλοί στο Κοινοβούλιο. Τα αποτελέσματα ποια είναι και κυρίως όταν μιλάμε για σπουδαία ζητήματα όπως είναι το περιβάλλον, κυρίες και κύριοι συνάδελφοι. Θυμάμαι ότι από εκείνο το νομοσχέδιο του 2017 του ΣΥΡΙΖΑ το μόνο που μας έμεινε ήταν και η μόνη, αν θέλετε, ή από τις ελάχιστες, εν πάση περιπτώσει, διάταξη που είχαμε ψηφίσει στο τέλος για την πλαστική σακούλα που άργησε τριάντα χρόνια να έρθει στη χώρα μας, σαράντα σε σχέση με τις υπόλοιπες ευρωπαϊκές χώρες. Ε, αυτή την πρόβλεψη την ενισχύει το νομοσχέδιο της σημερινής Κυβέρνησης που φέρνουν ο κ. Σκρέκας και ο κ. Ταγαράς. Ενισχύεται αυτή η διάταξη η τόσο ωφέλιμη που κατά εκατοντάδες εκατομμύρια - εκατοντάδες εκατομμύρια στην ελληνική αγορά! - περιόρισε την χρήση της πλαστικής σακούλας. Δηλαδή ξοδεύαμε πριν από αυτές τις διατάξεις περίπου κάποιες εκατοντάδες σακούλες ο κάθε Έλληνας καταναλωτής και τώρα ξοδεύουμε πολύ λιγότερες, το 1/10 εξαιτίας του τέλους. Αλλά υπάρχει πολύς ακόμα δρόμος να καλυφθεί. Γι' αυτό και ενισχύεται η συγκεκριμένη διάταξη. Το «πληρώνω όσο πετάω» γιατί σας ενοχλεί, κυρίες και κύριοι συνάδελφοι, του ΣΥΡΙΖΑ; Εσείς δεν ήσασταν που είχατε κάνει σημαία το σύνθημα «ο ρυπαίνων πληρώνει»; Δεν είναι ακόλουθο του συνθήματος εκείνου αυτό που σήμερα υιοθετείται; «Ο ρυπαίνων πληρώνει» και όσο λιγότερο πετάς, τόσο λιγότερο θα πληρώνεις. Γιατί εφόσον δεν έχουμε πετύχει τους στόχους της ανακύκλωσης, προκαλούμε ενός είδους ρύπανση και εφόσον επιτρέπεται, λοιπόν, και επιτρέψατε επί πέντε χρόνια τη λεηλασία της ανακύκλωσης, είναι μόνο στην Ελλάδα η ανακύκλωση ζήτημα ποσοστού; Είναι και ζήτημα ποσοστού. Είναι και ζήτημα της λεηλασίας όμως των μπλε κάδων σε αυτή τη χώρα. Και μέτρα δεν είδαμε, ποινές δεν είδαμε. Αποτέλεσμα δεν είδαμε. Αφήνουμε να λεηλατείται η ανακύκλωση και μετά λέμε ότι δεν επιτυγχάνει η ανακύκλωση. Όταν δεν είναι οικονομικά βιώσιμη η ανακύκλωση, πώς ακριβώς θα πετύχει, μπορεί να μας εξηγήσει κάποιος; Δεν είναι όλα αυτά θέματα που μπορούμε να τα αντιμετωπίζουμε ελαφρά τη καρδία. Και νομίζω ότι είναι θέματα όχι αφορμή για πολιτικές αντιπαραθέσεις, είναι θέματα για συνεργασία στο πεδίο των ιδεών ώστε να βελτιωθούν. Σκεφτείτε, εμείς θάβουμε το 80% των απορριμμάτων και λέτε πολύ εύκολα - γιατί πουλάει τα περί καύσης, ένα θέμα που το γνωρίζω πάρα πολύ καλά για τοπικούς λόγους - για καύση, αλλά δεν μας λέτε τι θα κάνουμε με την ταφή. Γιατί όταν λες όχι εκεί, πρέπει να πεις τι θα γίνει με το υπόλειμμα. Ανακύκλωση θα κάνουμε. Αλλά σας εξήγησα προηγουμένως ότι λέγατε πως θα είμαστε στο 50% και είμαστε στο 19%. Περισσεύουν και παράγονται όλο και περισσότερα σκουπίδια, απορρίμματα τα οποία δεν είναι απορρίμματα για πέταμα αλλά απορρίμματα για αξιοποίηση. Είναι πλουτοπαραγωγική πηγή και αυτή. Όσο περισσότερο το αξιοποιήσεις, τόσο λιγότερα ορυκτά ξοδεύεις. Αυτές οι απλές αρχές και οι απλές αλήθειες, έπρεπε να είναι το όχημα της συνεργασίας του πολιτικού κόσμου. Διότι το περιβάλλον δεν είναι ούτε ΣΥΡΙΖΑ ούτε Νέα Δημοκρατία, κυρίες και κύριοι, ούτε ΜέΡΑ 25 ούτε Κιίνημα Αλλαγής. Το περιβάλλον είναι ένα δάνειο από τις επόμενες γενιές και δεν χρειάζονται λαϊκισμοί ούτε υπερβολές. Υπάρχουν λύσεις και βέλτιστες πρακτικές. Ούτε μπορούμε να συγχέουμε τους αποτεφρωτήρες της Ευρώπης, της Βιέννης ή της Σουηδίας με τις τσιμεντοβιομηχανίες. Είναι τελείως διαφορετικά πράγματα. Θα μπορούσαμε να πούμε πολλά ακόμα θέματα για τη ΔΕΗ. Δεν θα αναφερθώ σε αυτά που είπε και ο κύριος πρώην Πρωθυπουργός. Διότι παραλάβαμε το καλοκαίρι του 2019 μία ΔΕΗ, με ένα δισεκατομμύριο ζημιές, στα όρια της κατάρρευσης. Λέτε για τον ΔΕΔΔΗΕ και όλα αυτά. Δεν μας είπατε όμως τι υπογράψατε με το τρίτο μνημόνιο με τις δημοπρασίες ρεύματος, τις γνωστές ΝΟΜΕ που χάσαμε 600 εκατομμύρια ευρώ εις βάρος της ΔΕΗ. Δεν μας το είπατε αυτό. Εσείς το υπογράψατε αυτό στο τρίτο μνημόνιο. Σε τι κατάσταση, λοιπόν, παραλάβαμε τη ΔΕΗ και σε τι κατάσταση είναι σήμερα, για να μπορείτε να εγείρετε με τέτοια βεβαιότητα και τέτοιο μένος αντιπολιτευτικές κορώνες. Τα ζητήματα παιδείας αναλύθηκαν διεξοδικά εδώ. Ήταν και η Υπουργός, μίλησαν και αρκετοί Βουλευτές της Αντιπολίτευσης. Είπε ο κύριος πρώην Πρωθυπουργός πώς γίνεται στη Μύκονο - για να περάσω και σε άλλα θέματα, θα επιστρέψω και θα κλείσω με το νομοσχέδιο - κυρίες και κύριοι συνάδελφοι, κύριοι Υπουργοί, με 85% εμβολιασμένους και με ελέγχους στους σταθμούς και στα αεροδρόμια να έχουμε διασπορά του ιού. Πολλοί πάνε και σκαφάτοι στα νησιά - το ξέρετε - και με κανέναν έλεγχο. Πάνε και με άλλους τρόπους. Θα διέφυγε φαίνεται αυτό. Και η προσπάθεια του πρώην Πρωθυπουργού να μας πει ότι πρέπει να πείσετε, πρέπει να πείσετε, πρέπει να πείσετε. Η Αξιωματική Αντιπολίτευση βοηθάει σε αυτή την επιχείρηση πειθούς για να προχωρήσουν οι εμβολιασμοί; Ή κλείνει το μάτι και σε περίεργες κινήσεις; Με ποιον τρόπο; «Μην παίρνετε κανένα μέτρο, μη κάνετε τίποτα» και από την άλλη «γιατί διασπείρεται ο ιός;» Με τις αμφίσημες θέσεις, δηλαδή, που δημιουργούν αμφιβολίες και ερωτήματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν πιστεύω ότι από την πανδημία έχει να κερδίσει κανένας μα κανένας αν δεν αντιμετωπιστεί και αυτό το πιστεύω βαθύτατα. Κλείνω, κύριε Πρόεδρε, αν μου επιτρέπετε. Κατηγορήθηκε η Κυβέρνηση και από τον κύριο πρώην Πρωθυπουργό και από στελέχη της Αντιπολίτευσης ότι φέρνει υπουργικές τροπολογίες τελευταία στιγμή, πάντως όχι εκπρόθεσμες και αυτό δεν είναι ανεκτό νομοθετικά, δεν είναι ανεκτό κοινοβουλευτικά, λες και το βλέπουμε πρώτη φορά σε αυτή την Αίθουσα. Εγώ όμως δεν μένω σε αυτό στο ότι δεν το βλέπουμε πρώτη φορά σε αυτή την Αίθουσα, όπου κάποιες κυβερνήσεις έφερναν δεκάδες πράξεις νομοθετικού περιεχομένου περισσότερες από ποτέ, όπου κάποια μνημόνια ψηφιζόταν με πέντε χιλιάδες σελίδες σε μία μέρα και σε δύο μέρες, όπου και μετά την έξοδό μας - έτσι υποτίθεται - από την μνημονιακή μέγγενη εξακολουθούσαν οι τροπολογίες οι βουλευτικές της τελευταίας στιγμής και οι υπουργικές. Δεν τα είχαν ξανακούσει αυτά οι κύριοι συνάδελφοι της Αντιπολίτευσης, κύριε Πρόεδρε! Τα άκουσαν πρώτη φορά σήμερα εδώ! Εγώ δέχομαι ότι πρέπει κάποια στιγμή όλα αυτά να εξορθολογιστούν και να σταματήσουν. Αλλά δεν μένω στις εντυπώσεις ή στην προσπάθεια δημιουργίας εντυπώσεων. Μια τροπολογία κρίνεται από το περιεχόμενο και όχι αν κατατίθεται σε ένα νομοσχέδιο που θα μπορούσε να είναι διάταξη ή αν κατατίθεται εγκαίρως ή ως εκπρόθεσμη τροπολογία. Και είναι το περιεχόμενο, λοιπόν, των υπουργικών τροπολογιών πάρα πολύ σημαντικό. Επιλύει ζητήματα που έχουν να κάνουν με προθεσμίες, επιλύει προβλήματα που είναι χρόνια, που απασχολούν τοπικές κοινωνίες. Και θα ήθελα ειλικρινά, κύριε Σκρέκα και κύριε Ταγαρά, να σας ευχαριστήσω για την 933/87 τροπολογία και πιο συγκεκριμένα για το άρθρο 4. Τι είχε γίνει εκεί, κυρίες και κύριοι συνάδελφοι; Από το 2018, με αφορμή κάποιες αποφάσεις του Συμβουλίου της Επικρατείας και μετέπειτα με την πτώση των ορίων οικισμών σε ολόκληρη την περιοχή του Πηλίου, ένας ευλογημένος τόπος που παράγει σχεδόν τα πάντα, - έχει σημαντική αγροτική και κτηνοτροφική παραγωγή - δεν μπορούσε να αδειοδοτηθεί καμμιά μονάδα επεξεργασίας τοπικών προϊόντων. Και έρχεται η σημερινή ηγεσία του Υπουργείου Περιβάλλοντος - όπως και η προηγούμενη οφείλω να ομολογήσω ότι είχε δεχθεί ότι ήταν σωστή αυτή η τροπολογία την οποία είχα καταθέσει - να δοθεί η δυνατότητα αδειοδότησης μονάδων μέσης και χαμηλής όχλησης οι οποίες αποκλειστικά θα επεξεργάζονται τοπικά παραγόμενα προϊόντα, την τοπική παραγωγή. Αυτό το τόσο αυτονόητο πράγμα, δηλαδή η παραγωγή, η μεταποίηση και η οικονομική δραστηριότητα είχε απαγορευθεί ως διά μαγείας για μια ολόκληρη περιοχή όπως είναι το Πήλιο. Είχε απαγορευθεί οριστικά. Και ερχόμαστε σήμερα να ξεπεράσουμε αυτό το πρόβλημα. Να δώσουμε τη δυνατότητα στους ανθρώπους αυτούς να μείνουν στον τόπο τους. Και κύριε Πρόεδρε, εάν μου επιτρέπετε, δεν…
Εγώ σας επιτρέπω. Ο χρόνος δεν…
Δεν νομίζω. Να κάνουμε και την δευτερολογία μαζί και ολοκληρώνω έτσι. Δεν μπορούσε, κύριε Πρόεδρε, να αδειοδοτηθεί οινοποιείο, ελαιοτριβείο. Και όχι μόνο δεν μπορούσε να αδειοδοτηθεί, αλλά δεν μπορούσε να αδειοδοτήσει ούτε καν περιβαλλοντικά έργα όπως ήταν οι δεξαμενές αποβλήτων. Δεν μπορούσε να αδειοδοτηθεί και μπήκε σε επενδυτικό πρόγραμμα ο συνεταιρισμός «ΖΑΓΟΡΙΝ» της Ζαγοράς για επέκταση, που είναι ένας συνεταιρισμός με εκατοντάδες παραγωγούς. Έρχεται, λοιπόν, αυτή η διάταξη σήμερα - και να σας ευχαριστήσω για μία ακόμη φορά - να δώσει μια ανάσα στο Πήλιο. Σας ευχαριστώ, που κατόπιν της συνεργασίας μας, δεχθήκατε αυτή τη διάταξη, γιατί είχαμε καταδικάσει μια ολόκληρη περιοχή και αναρωτιέμαι ποια πολιτική δύναμη και ποιο πολιτικό σύστημα έχει το δικαίωμα να μην επιλύει τέτοια προβλήματα. Κλείνοντας για τους δασικούς χάρτες, αγαπητέ κύριε πρώην Υπουργέ Αναπληρωτή Περιβάλλοντος, ήταν δέσμευσή μας ότι θα αλλάξουμε τον νόμο για τους δασικούς χάρτες. Τι πρόσφερε ο δικός σας χάρτης; Οι δεκάδες χιλιάδες αγρότες που προσέφυγαν για να καταθέσουν αντιρρήσεις και πρόδηλα σφάλματα, ήταν οργανωμένο συμφέρον; Εκατό χιλιάδες και πλέον αγροτικές οικογένειες που ένιωθαν ότι χάνουν και τον χαρακτήρα και σε πολλές περιπτώσεις και την ιδιοκτησία των θυμάτων τους είναι οργανωμένα συμφέροντα; Εμείς είμαστε με τα οργανωμένα συμφέροντα και εσείς είστε με τους πολίτες, ενώ εμείς επιλύουμε το πρόβλημα εκατοντάδων χιλιάδων αγροτών; Για αυτό μας ψήφισαν, δεσμευθήκαμε ότι θα φέρουμε νέο νόμο για τους δασικούς χάρτες και τον φέραμε. Τον βελτιώνουμε με αυτές τις διατάξεις. Και όπως έχει πει η πολιτική ηγεσία, ο ίδιος ο Πρωθυπουργός, αλλά και ο κ. Σκρέκας, ο κ. Ταγαράς, ο κ. Αμυράς, θα δοθούν και άλλες διατάξεις για να δουλέψει πλήρως ο πολύ θετικός νόμος Χατζηδάκη. Είναι θέμα αντίληψης. Από άλλη γωνία τα βλέπετε εσείς, από άλλη γωνία τα βλέπουμε εμείς. Εμείς δεν θέλουμε να αφαιρέσουμε την περιουσία των αγροτών μας, εσείς θέλετε να εισπράξετε καμμιά τρακοσαριά εκατομμύρια με τους δασικούς χάρτες. Αυτή είναι η διαφορά μας. Κατά τα άλλα, εσείς είστε με τον λαό και εμείς με τα οργανωμένα συμφέροντα! Νομίζω ότι το αντίθετο ισχύει. Σας ευχαριστώ πολύ.
Ο κ. Βολουδάκης από τη Νέα Δημοκρατία έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, είναι 20 Ιουλίου, είναι σαράντα επτά χρόνια από την τουρκική εισβολή στην Κύπρο και η Τουρκία γίνεται προκλητικότερη από ποτέ ακόμα και σήμερα. Όσο η Τουρκία γίνεται προκλητικότερη, τόσο εμείς πρέπει να καθιστούμε σαφέστερο ότι δεν πρόκειται να δεχθούμε ποτέ τετελεσμένα. Τονίζω η Τουρκία και όχι ο Ερντογάν, όπως συνήθως λέγεται, γιατί πρέπει να συνειδητοποιήσουμε ότι τα όσα βλέπουμε από τη γείτονα δεν είναι ιδιαιτερότητες και υπερβολές ενός ιδιόρρυθμου, ακραίου ανθρώπου, αλλά έχουν βαθιές ρίζες στο τουρκικό κράτος, στο πολιτικό σύστημα στην κοινωνία. Έρχομαι στα του νομοσχεδίου, όσον αφορά τις διατάξεις που έχουν να κάνουν με την ανακύκλωση και τη διαχείριση των αποβλήτων. Είναι πολύ σημαντικές και, δυστυχώς, ο χρόνος δεν επιτρέπει να ασχοληθεί κανείς με τα πάντα. Πρέπει, όμως, να επισημάνω ότι η πατρίδα μας, δυστυχώς, είναι στους ουραγούς της Ευρώπης στα ζητήματα της ανακύκλωσης και της διαχείρισης των απορριμμάτων. Ένα 20% είναι ο μέσος όρος της ανακύκλωσης των απορριμμάτων της πατρίδος μας, όπως τόνισε ο κύριος Πρωθυπουργός με τον μέσο όρο της Ευρώπης να είναι στο 50%. Δυστυχώς, τα τεσσεράμισι χρόνια της διακυβέρνησης ΣΥΡΙΖΑ που σήμερα εγκαλεί την Κυβέρνηση για την πορεία της, η βελτίωση του ποσοστού της ανακύκλωσης ήταν της τάξεως του 6% και λιγότερο. Πιστεύω ότι πριν κουνήσει κανείς το δάκτυλο, πρέπει να κοιτάει τα δικά του πεπραγμένα. Μπαίνουν στόχοι με αυτό το νομοσχέδιο και δίνονται στους εμπλεκόμενους φορείς οι δυνατότητες να τους αξιοποιήσουν. Από αυτή την άποψη και με αυτή την έννοια, λοιπόν, το νομοσχέδιο είναι προς τη σωστή κατεύθυνση. Στα ζητήματα, στο μέρος που αφορά τη διαχείριση των αποβλήτων, θέλω μόνο να επισημάνω μια αβλεψία στο άρθρο 55 που αφορά τους ΦΟΔΣΑ. Όπως είναι γνωστό στην Κρήτη έχουμε δύο ΦΟΔΣΑ αυτή τη στιγμή. Έχουμε στα Χανιά τη ΔΕΔΙΣΑ και έτσι θέλουμε να παραμείνει. Το νομοσχέδιο, όμως, στο άρθρο 55 μιλά σαν να είναι ένας ΦΟΔΣΑ σε κάθε περιφέρεια. Αναφέρεται στους οικείους περιφερειακούς ΦΟΔΣΑ με αυτά τα λόγια. Πρέπει να γίνουν οι απαραίτητες νομοτεχνικές βελτιώσεις, για να χωράει και η Κρήτη στο νομοσχέδιο, ώστε να μην έλθει η ΔΕΔΙΣΑ στη δύσκολη θέση να μην μπορεί να υποβάλει το δικό της σχέδιο διαχείρισης. Είμαι βέβαιος από τις συζητήσεις που είχαμε και με τον Υπουργό και με τον γενικό ότι θα λυθεί το ζήτημα αυτό. Έρχομαι τώρα στα πολεοδομικά ζητήματα και θα αναφερθώ ειδικότερα μόνο σε μια τροπολογία, πολύ σημαντική πιστεύω, αυτή που διευκρινίζει ορισμένες ασάφειες των διατάξεων, σχετικά με την εκτός σχεδίου δόμηση, με την κατά παρέκκλιση εκτός σχεδίου δόμηση, αυτή για την οποία θέσαμε μια προθεσμία, νομοθετώντας τον περασμένο Δεκέμβριο, μια προθεσμία δύο ετών, μετά από την οποία από το Δεκέμβριο του '22 θα απαγορεύεται πλέον η κατά παρέκκλιση δόμηση του σχεδίου. Είχα εκφράσει αντιρρήσεις, όταν είχε έρθει το νομοσχέδιο αυτό προς ψήφιση, όχι γιατί θέλω να συνεχιστεί η κατάσταση, όπως την ξέρουμε σήμερα, γιατί το γεγονός ότι η δόμηση εκτός σχεδίου έχει σοβαρές περιβαλλοντικές επιπτώσεις, αλλά για κάποιον άλλο λόγο. Γιατί σε ό,τι έχει να κάνει με την περιουσία των πολιτών, η πολιτεία όταν νομοθετεί, πρέπει να δίνει επαρκή χρόνο προσαρμογής. Τα δύο χρόνια, είχα πει και τότε, ότι δεν είναι επαρκής χρόνος. Είχα ζητήσει πέντε χρόνια, δεν είχε γίνει δεκτό. Όμως, σήμερα, κύριε Υπουργέ, οκτώ μήνες μετά τη στιγμή της νομοθέτησης της διετούς προθεσμίας, έρχεται ο νομοθέτης και διευκρινίζει πώς ακριβώς μπορεί να ασκήσει τα δικαιώματά του ο πολίτης. Αυτό σημαίνει ότι από τα δύο χρόνια, «φάγαμε» τους οκτώ μήνες, σε έναν χρόνο, μάλιστα, όπου η πανδημία κάνει τα πράγματα πιο δύσκολα. Όταν νομοθετούσαμε τον Δεκέμβριο δεν ήταν γνωστό ότι θα έχουμε το τέταρτο κύμα. Για όλους αυτούς τους λόγους, πιστεύω, κύριε Υπουργέ, και σας ζητώ να το κάνετε, ότι είναι απαραίτητο να δοθεί παράταση στην προθεσμία του Δεκεμβρίου του 2022 για την κατά παρέκκλιση δόμηση εκτός σχεδίου, παράταση τουλάχιστον ενός έτους. Έρχομαι σύντομα στα ζητήματα της ενέργειας, που πραγματεύεται το νομοσχέδιο. Όπου γίνεται σήμερα συζήτηση για την ενέργεια είναι φυσικό να υπάρχει ανησυχία για την αύξηση, τη δραματική αύξηση, του κόστους της ηλεκτρικής ενέργειας. Είναι γεγονός ότι έχουμε και τις επιπτώσεις μιας διεθνούς συνθήκης στην αύξηση του κόστους των ρύπων του διοξειδίου του άνθρακα, την αύξηση των τιμών φυσικού αερίου. Όμως, η αλήθεια είναι, κυρίες και κύριοι συνάδελφοι, κύριε Υπουργέ, ότι στην πατρίδα μας η ηλεκτρική ενέργεια είναι επιβαρυμένη και με άλλα, δεν είναι μόνο αυτό το κόστος. Η ηλεκτρική ενέργεια στην πατρίδα μας κυριαρχείται από ένα ολιγοπώλιο, το οποίο - όπως παντού συμβαίνει με τα ολιγοπώλια - προσθέτει κόστος. Στο άρθρο 135 του νομοσχεδίου, θεσπίζετε μηχανισμό εντός της ΡΑΕ για την αντιμετώπιση φαινομένων χειραγώγησης των αγορών κ.λπ.. Και βέβαια αυτό είναι γενικά προς τη σωστή κατεύθυνση, με την έννοια που είπα πριν. Όμως, έχω δύο ενστάσεις. Πρώτον, η χειραγώγηση των αγορών με τη μορφή των αναγνωρισμένων πρακτικών κ.λπ., είναι σε όλον τον κόσμο και σε όλη την Ευρώπη, εν πάση περιπτώσει, αντικείμενο της Επιτροπής Ανταγωνισμού, όχι του ρυθμιστή της κατά περίπτωσιν αγοράς. Στην Ελλάδα έχουμε κάποιες ιδιαιτερότητες και εξαιρέσεις, ήδη. Περιορίζεται ο ρόλος του υγιούς ανταγωνισμού. Για παράδειγμα, στις τηλεπικοινωνίες, μπαίνει η ΕΡΤ στα χωράφια μας, τώρα έχουμε και την ΡΑΕ να μπαίνει στα χωράφια μας. Δεδομένου ότι μέχρι τώρα έχουν διαπιστωθεί τα όσα λέω και που θα αναφερθώ σύντομα στα ζητήματα αυτά της χειραγώγησης της αγοράς, θεωρώ ότι η νομοθεσία του ανταγωνισμού θα έπρεπε να εφαρμοστεί με φορέα, ο οποίος θα την εφαρμόσει για να την ελέγξει στην αγορά την Επιτροπή Ανταγωνισμού. Θέλω να επισημάνω, επίσης, στο ίδιο άρθρο πως ένα σημείο το οποίο πιστεύω ότι είναι λάθος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα χρειαστώ ένα λεπτό ακόμα. Αναφέρεται ότι η χειραγώγηση θα ελέγχεται με διάφορους τρόπους και ιδίως, όσον αφορά την πώληση κάτω του κόστους. Όμως, στην Ελλάδα δεν είναι αυτό το πρόβλημα. Αυτό θα ήταν πρόβλημα αν είχαμε ένα μεγάλο παίκτη στην αγορά που προσπαθεί να πάρει το μερίδιο των άλλων. Στο παρελθόν, ας πούμε, η συνθήκη με τη ΔΕΗ. Σήμερα είναι κάτι άλλο. Έχουμε λίγους παίκτες, οι οποίοι γεννάται υπόνοια ότι έχουν εναρμονισμένες πρακτικές, όχι για να πάρουν ο ένας μερίδιο από τον άλλον, μάλλον το αντίθετο συμβαίνει. Φαίνεται τεμπέλικα να κρατά ο καθένας το μερίδιο του, γιατί; Για να πετύχουν υψηλότερες τιμές. Αυτό έχει αναφερθεί - εννοώ τις υψηλότερες τιμές στη χονδρεμπορική αγορά - και στις εκθέσεις της Ευρωπαϊκής Επιτροπής για την ελληνική οικονομία και το βλέπουμε, βέβαια, να συμβαίνει και στη λειτουργία του χρηματιστηρίου της ενέργειας τώρα. Είδαμε την κρίση που είχαμε στην αγορά της εξισορρόπησης, όπου μετά από τις ρυθμίσεις της ΡΑΕ φτάσαμε να έχουμε κόστος εξισορρόπησης στην Ελλάδα της τάξεως τώρα των 10 ευρώ, όταν ο μέσος όρος της Ευρώπης κινείται στο 2. Υπάρχουν πολλοί λόγοι για τους οποίους συμβαίνει αυτό. Υπάρχουν διατάξεις στους κώδικες λειτουργίας της αγοράς που επιτρέπουν τη χειραγώγηση. Υπάρχουν διατάξεις στη νομοθεσία μας που δυσκολεύουν τη σύναψη διμερών συμβολαίων μεταξύ παραγωγών, προμηθευτών και μεγάλων πελατών που τελικά πηγαίνουν και στην κατανάλωση και όπου υπάρχουν αυτά τα διμερή συμβόλαια, υπάρχει μεγαλύτερη σταθερότητα στις τιμές. Έχει ιδιαίτερη σημασία να το λέμε αυτό σήμερα γιατί είμαστε, πραγματικά, λίγο πριν το πέρασμα της αύξησης του κόστους και στη λιανική. Αυτό, λοιπόν, πρέπει να αντιμετωπιστεί, κύριε Υπουργέ. Δυστυχώς ο χρόνος δεν επιτρέπει να πω περισσότερα. Θα πω μόνο πολύ σύντομα, κύριε Υπουργέ, για τα φωτοβολταϊκά στα μη διασυνδεδεμένα νησιά. Το έχουμε συζητήσει πολλές φορές, το ανέφερα και στην επιτροπή. Μας είπατε στην επιτροπή ότι θα έρθει τροπολογία με την οποία θα διορθωθεί η αδικία παρελθόντων ετών λόγω της οποίας οι μικροί κατά κανόνα παραγωγοί των μη διασυνδεδεμένων νησιών και της Κρήτης αποζημιώνονται με πολύ χαμηλότερες τιμές απ' ό,τι θα έπρεπε με βάση τα αντικειμενικά δεδομένα τα οποία ο ίδιος ο νόμος ορίζει. Γιατί; Γιατί έγινε ένα λάθος από τη ΡΑΕ το 2014. Έγινε ένας καταφανώς λάθος υπολογισμός. Αυτό, κύριε Υπουργέ, πρέπει να το διορθώσετε άμεσα. Σας ευχαριστώ πολύ.
Ο κ. Χήτας από την Ελληνική Λύση, ο Κοινοβουλευτικός Εκπρόσωπος, και ακολουθεί η κ. Πέρκα από τον ΣΥΡΙΖΑ.
Ευχαριστώ πολύ, κύριε Πρόεδρε. Ο κ. Σκρέκας μόλις έφυγε. Κύριε Υφυπουργέ, να ρωτήσω κάτι. Ήθελα να πω άλλα πράγματα αλλά ακούγοντας την ομιλία του Υπουργού, τι μανία είναι αυτή με τον λιγνίτη που σας έχει πιάσει να τους κλείσετε τόσο σύντομα; Τι πρεμούρα είναι αυτή; Πραγματικά δηλαδή, να μας εξηγήσετε. Και το πανηγυρίζετε κιόλας. Δηλαδή η Γερμανία που έχει δεκαπλάσιες, αν θέλετε, παραγωγές το πάει στο 2035. Η Κίνα που έχει εργοστάσιο στην πρώην Γιουγκοσλαβία, στη Σερβία, είναι χαζή μάλλον. Οι Τούρκοι επίσης είναι χαζοί. Μόνο η Ελλάδα ευθύνεται για τη μόλυνση του περιβάλλοντος και άρον - άρον κλείνουμε τους λιγνίτες, κύριε Ταγαρά, και αφήνουμε στον δρόμο είκοσι χιλιάδες ανθρώπους, είκοσι χιλιάδες θέσεις εργασίας; Τώρα; «Άντρα θέλω, τώρα τον θέλω»; Μέσα στον χρόνο; Η Γερμανία, ξαναλέω, η Πολωνία 2035 και μετά. Εμείς γιατί; Η Ελλάς - το έχουμε πει πολλές φορές - η μικρή κουκίδα στον παγκόσμιο χάρτη, η Ελλάδα ευθύνεται για τη ρύπανση του περιβάλλοντος για όλα αυτά; Πραγματικά. Εκτός αν έχουμε λάθος ενημέρωση. Απορία. Ελπίζω να μας απαντήσετε κάποια στιγμή. Πάμε παρακάτω. Από τις 10 το πρωί η ώρα έχει πάει 5. Αν εξαιρέσω τον συνάδελφο πριν από λίγη ώρα, που πολλές φορές λοξοδρομεί της δικής σας γραμμής της παράταξης της Νέας Δημοκρατίας - πολλές φορές ο κ. Βολουδάκης λοξοδρομεί, εγώ τα λέω όπως είναι τα πράγματα της δικιάς της παράταξης - μόνο ο Κυριάκος Βελόπουλος, ο Πρόεδρος της Ελληνικής Λύσης, με πόσους που μίλησαν σήμερα εδώ μέχρι να έρθει και η δική μου η σειρά, αναφέρθηκε στις 20 Ιουλίου του 1974- κανείς άλλος, κιχ! - όταν ο «Αττίλας» μάτωσε την Κύπρο. Και το μήνυμα «Δεν ξεχνώ» είναι πιο επίκαιρο από ποτέ. Κύριε Πρόεδρε, θα καταλήξω κάπου. Είναι πιο επίκαιρο από ποτέ, γιατί σήμερα που μιλάμε συντελείται ο «Αττίλας 3» και εδώ πέρα επικρατεί σιγή ασυρμάτου. Δεν μιλάει κανείς. Ο Ερντογάν σήμερα που μιλάμε εδώ στο ελληνικό Κοινοβούλιο ανακοίνωσε δημιουργία κυπριακής τουρκικής δημοκρατίας. Κι εμείς τι κάνουμε; Εμείς τι κάνουμε; Μια εκκωφαντική σιωπή! Τίποτα! Σιγήν ιχθύος! Ποια είναι η αντίδρασή μας στη φιέστα, στην αδιανόητη αυτή φιέστα του Ερντογάν στην κατεχόμενη Κύπρο; Ποια είναι η αντίδρασή μας; Τίποτα, κιχ! Πώς αισθάνεστε και πώς αισθάνονται εκεί στο πολυαγαπημένο σας κανάλι - με ονόματα και διευθύνσεις - στον «ΣΚΑΪ», όπου κόβει και ράβει ο Ατζούν και πήγε να σκηνοθετήσει την παρωδία του Ερντογάν κάτω; Πώς αισθάνεστε; Για ποιον λόγο δεν απαντήσαμε έστω σε επικοινωνιακό επίπεδο, να πούμε κάτι ως Ελλάδα, ως έθνος, ως Ελλάδα - Κύπρος, κάτι, ακόμα και σε επιχειρησιακό - αν θέλετε - επίπεδο, να απαντήσουμε; Δεν στείλανε μια μοίρα αεροσκαφών στο αεροδρόμιο της Πάφου; Για ποιον λόγο δεν στέλνουμε κι εμείς αντίστοιχα μηνύματα, έστω επικοινωνιακά; Πού είναι επιτέλους το ενιαίο αμυντικό δόγμα Ελλάδας - Κύπρου; Πού είναι η ΑΟΖ Ελλάδος - Κύπρου; Θα απαντήσετε σε αυτά τα ερωτήματα, τα μεγάλα, τα σημαντικά, τα εθνικά ή θα κυνηγάτε με τη σύριγγα να τσιμπήσετε τους Έλληνες; Η όλη σας έγνοια αυτή είναι, να τους κάνετε το εμβόλιο. Σε αυτά θα μας απαντήσετε; Κάνει πάρτι ο Ερντογάν, γλεντάει και εμείς είμαστε σε σιωπή. Αν δεν μπορείτε, καθίστε να βλέπετε Survivor και τον Ατζούν, γιατί αυτή η πραγματικότητα και αυτά κουβεντιάζει ο κόσμος σήμερα έξω. Όμως δεν σας ενδιαφέρουν εσάς αυτά. Και αν δεν μπορείτε - και σας το έχουμε πει πολλές φορές σε όλους τους τόνους - αφήστε τουλάχιστον εμάς, αφήστε την Ελληνική Λύση, το μοναδικό πατριωτικό κόμμα, να χειριστεί αυτά τα ζητήματα - και αυτά, όχι μόνο αυτά. Αφήστε εμάς. Αφήστε μας να ενώσουμε τους Έλληνες που εδώ και ενάμιση χρόνο φωλιάζετε κάθε μέρα μέσα τους λίγο, λίγο, λίγο, λίγο στην ψυχή τους το διχασμό. Αυτό κάνετε εδώ και ενάμιση χρόνο. Εδώ και ενάμιση χρόνο φωλιάζετε το διχασμό. Έχετε τρελάνει την κοινωνία. Χωρίζετε την κοινωνία καθημερινά: εμβολιασμένοι - ανεμβολίαστοι, ψεκασμένοι - αψέκαστοι, τζαμπατζήδες, υπεύθυνοι - ανεύθυνοι, παρτάκηδες. Ξεχνάτε κάτι, ότι είναι και είμαστε όλοι Έλληνες. Αυτό το ξεχνάτε. Δεν ενώνετε και διχάζετε συνέχεια. Συμπεριφέρεστε, δυστυχώς ως φερέφωνα των αφεντικών σας - δεν ξέρω ποιοι είναι αυτοί, πραγματικά - που μπορεί στις χώρες να μην έχουν το θάρρος να επιβάλλουν υποχρεωτικό εμβολιασμό, το βάζουν όμως σε εσάς εδώ σε ρόλο λαγού. Και αφήστε τι λέει η Ελληνική Λύση, αφήστε τι λέει ο Κυριάκος Βελόπουλος. Αφήστε τι λέω εγώ αυτή τη στιγμή εδώ πάνω. Αφήστε τα όλα αυτά. Έχετε ιδέα εκεί έξω τι υπάρχει; Στην κοινωνία έχετε ρίξει μια ματιά; Έχετε δει το δημιούργημά σας; Έχετε δημιουργήσει μια κοινωνία - τέρας πραγματικό! Απειλείτε κόσμο. Οι Υπουργοί σας σουλατσάρουν κάθε μέρα στα κανάλια τα συστημικά και απειλούν από τα παράθυρά τους τον κόσμο ότι θα τους απολύσουν, «θα απολυθείτε»! Αν είσαι στον ιδιωτικό τομέα, συντρέχει σπουδαίος λόγος. Αν είσαι στο δημόσιο τομέα - εδώ δείτε - θα περάσεις πειθαρχικό! Ωραία είναι αυτή η Ελλάδα! Αυτή την Ελλάδα οραματίζεστε; Εμείς οραματιζόμαστε, λοιπόν, μια Ελλάδα ενωμένη, Έλληνες ενωμένους μια γροθιά στα προβλήματα, για να μπορέσουν να τα ξεπεράσουν. Σήμερα απομακρύνατε πενήντα τέσσερα άξια και άρτια εκπαιδευμένα στελέχη της ΕΜΑΚ, που όσοι γνωρίζουν στην ΕΜΑΚ είναι πολύ εκπαιδευμένα άτομα. Τα απομακρύνατε γιατί αρνήθηκαν να εμβολιαστούν. Τα λέτε αυτά στον κόσμο; Αυτή είναι η κοινωνία που φτιάχνετε εκεί έξω; Λαδώνετε νέους με 150άρια. Απειλείτε κόσμο ότι θα τους απολύσετε. Διώχνετε κόσμο από την ΕΜΑΚ. Τιμωρείτε αυτούς που δεν θέλουν, δεν μπορούν ή δεν έχουν αποφασίσει ακόμη αν θα εμβολιαστούν ή όχι. Γιατί δεν δίνετε μπόνους σε αυτούς που εμβολιάζονται. Όχι! Τιμωρείτε αυτούς που δεν εμβολιάζονται. Δεν τους αφήνετε να κυκλοφορήσουν, δεν τους αφήνετε να βγουν έξω, δεν τους αφήνετε να πάνε στα εμπορικά καταστήματα. Τίποτα! Ως και για τους Βουλευτές φτάσατε στο σημείο, με διάφορους εδώ μέσα λαγούς και μη, να μας πείτε ότι δεν θα μπαίνουν οι Βουλευτές στο Κοινοβούλιο για να μιλάνε. Μέχρι εκεί φτάσατε, μέχρι εκεί! Και το χειρότερο. Υπάρχει ΕΣΡ; Υπάρχει ΕΣΡ; Τίτλος σήμερα, ακούστε εδώ τίτλο για τα Πρακτικά, από το «ΠΡΩΤΟ ΘΕΜΑ». Με ονόματα και διευθύνσεις, θα τα πούμε όλα εδώ, να μας πείτε τι επιχορήγηση πήρε και τι έχει ο τίτλος σήμερα εδώ. Κύριε Πρόεδρε, λέει: «Κυκλοφορούν και απειλούν 3,7 εκατομμύρια ανεμβολίαστοι στην Ελλάδα». Απειλούν; Τι είναι αυτοί; Λεπροί; Κυκλοφορούν και απειλούν; Υπάρχει κάποιος να παρέμβει εδώ; Αυτοί, λοιπόν, που δεν έχουν εμβολιαστεί τι είναι; Σάπιοι; Τι είναι, ρε παιδιά; Ζόμπι; Τι είναι αυτοί οι 3,7 εκατομμύρια άνθρωποι που κυκλοφορούν και απειλούν το υπόλοιπο της κοινωνίας και δεν παρεμβαίνει κανείς; Αυτά είναι τα παιδιά σας. Αυτά γεννήσατε με τις πράξεις σας! Και δεν πρόλαβα, ζήτησα τον λόγο από την κυρία Πρόεδρο προηγουμένως - εδώ ήταν η κ. Κεραμέως - γιατί κουβεντιάζετε και στο ποιοι μπήκαν στα πανεπιστήμια, αν μπήκαν πολλοί ή λίγοι. Από αυτούς που μπήκαν, κυρία Κεραμέως, έχετε το τεράστιο πολιτικό θράσος να προπαγανδίζετε το τέλος στην εκπαίδευση για τους ανεμβολίαστους φοιτητές και έχετε ακόμα μεγαλύτερο πολιτικό θράσος, να μιλάτε πλαγίως για υποχρεωτικότητα εμβολίου ακόμα και σε μικρότερα παιδιά. Είναι ανήθικη η στάση σας! Πού είναι η δωρεάν εκπαίδευση; Απαντήστε μας. Εδώ θα είστε τις επόμενες μέρες, με το παιδείας θα τα πούμε όλα, εδώ θα είστε. Πού είναι οι ίσες ευκαιρίες στη μάθηση για όλα τα παιδιά που διατυμπανίζετε; Πού είναι οι ενέργειές σας για την ασφαλή λειτουργία των σχολείων το Σεπτέμβρη; Πέρασε ενάμισης χρόνος, τι έχετε κάνει; Βρήκατε αίθουσες, βρήκατε χώρους, διαμορφώσατε χώρους; Ή πάλι θα είναι είκοσι έξι, είκοσι επτά, είκοσι οκτώ παιδιά σε κάθε αίθουσα; Τι κάνατε για να βρείτε νέες αίθουσες; Πείτε μας. Είναι αδιανόητο να βάζετε πρυτάνεις - αδιανόητο! - να λένε ότι θα δέχονται μόνο εμβολιασμένους φοιτητές και μόνο όσους κάνουν μοριακό τεστ. Ακούστε, ο φοιτητής! Ξέρετε τι θα πει φοιτητής; Ευτυχώς το παιδί μου το πήρε το πτυχίο πριν από ένα μήνα, τελείωσε. Ξέρεις τι είναι να πληρώνεις κάθε μήνα ενοίκιο; Τι είναι να της στέλνεις χαρτζιλίκι; Τι είναι να δουλεύει κάθε μέρα σέρβις οπουδήποτε για να μπορέσει να τη βγάλει, να πληρώσει τα κοινόχρηστά της. Ξέρετε τι τραβάει ο κόσμος εκεί έξω, που θα υποχρεώσετε εσείς το φοιτητή να δίνει 40 ευρώ μοριακό τεστ για να πάει να παρακολουθήσει το μάθημά του; Ποιοι είστε εσείς; Τι είστε εσείς; Πού τα κάνετε αυτά; Σε ποιους απευθύνεστε; Δεν βλέπετε τι έχετε κάνει εκεί έξω; Καταστρέψατε την κοινωνία. Καταστρέψατε την κοινωνία! Μην πάω στον τραγέλαφο που λέγεται Μύκονος. Το πήρατε πίσω. Τρεις μέρες άντεξε η μαγκιά σας. Το πήρατε πίσω! Ξεφτιλιστήκατε διεθνώς. Ξεσηκώθηκε ο κόσμος στη Μύκονο, αφού άνοιγαν σαμπάνιες στην Τουρκία και στις υπόλοιπες χώρες που πήγαν αυτοί που ακύρωσαν και δεν θα πήγαιναν στη Μύκονο. Και ξαφνικά άρση lockdown στη Μύκονο! Τι έγινε δηλαδή στις δύο μέρες; Δεν κατάλαβα! Έπεσαν τα κρούσματα; Είχαμε τσουνάμι ακυρώσεων και ο Υπουργός Τουρισμού, ο κ. Θεοχάρης, ζούσε στο δικό του παράλληλο κόσμο, στο δικό του παράλληλο σύμπαν ζούσε. «Δεν έχουμε δει καμμία ακύρωση, όλα πάνε καλά!». Πραγματικά τολμώ να πω ότι είστε επικίνδυνοι με όλα αυτά που κάνετε και όλα αυτά που λέτε. Και θα κλείσω με το εξής, κύριε Πρόεδρε, το λέμε επίσης από τώρα και σας προειδοποιούμε έναν μήνα πριν, γιατί βλέπουμε ότι το έργο το πάτε πάλι εκεί. Μην τολμήσετε να αποκλείσετε εκ νέου τους πιστούς το Δεκαπενταύγουστο γιατί το έργο το βλέπουμε. Δεν είναι τυχαίες οι εμφανίσεις του Πρωθυπουργού με μητροπολίτες, που εκτός γραμμής της Ιεράς Διαρκούς Συνόδου χαρακτήριζαν αμαρτωλούς τους ανεμβολίαστους! Τι άλλο θα ακούσουμε; Εδώ τους είπαν οι άλλοι επικίνδυνους και αμαρτωλούς. Άρρωστοι άνθρωποι! Σταματήστε επιτέλους να τρομοκρατείτε τους πιστούς. Σταματήστε να δαιμονοποιείτε την Ορθοδοξία. Εγκαταλείψετε τον διχαστικό λόγο! Γι' αυτό η Ελληνική Λύση είναι το μόνο κόμμα - γιατί βλέπω εδώ μια βάρκα, κύριε Πρόεδρε, άφησε ο κ. Τσίπρας μία, πατάει σε δύο βάρκες μετά την ομιλία του, «και με το χωροφύλακα και με τον αστυφύλακα» - που έχουμε ξεκάθαρη θέση. Δεν έχουμε κανένα πρόβλημα με τον εμβολιασμό. Ο κόσμος είναι ελεύθερος να επιλέξει να εμβολιαστεί. Είμαστε κάθετα αντίθετοι σε κάθε μορφή υποχρεωτικότητας. Τελεία και παύλα! Η πιο ξεκάθαρη στάση από το πιο καθαρό και το πιο ελεύθερο κόμμα.
Το λόγο έχει τώρα η κ. Πέρκα από τον ΣΥΡΙΖΑ και ακολουθεί ο κ. Κλέων Γρηγοριάδης, Κοινοβουλευτικός Εκπρόσωπος του ΜέΡΑ25.
Ευχαριστώ, κύριε Πρόεδρε. Θα προσπαθήσω να μιλήσω για τέσσερα τουλάχιστον νομοσχέδια ή για τέσσερις θεματικές, γιατί αυτό κατάφερε ο κύριος Υπουργός. Δεν είναι κάτι πρωτότυπο, αλλά αυτό που συνέβη ειδικά με τις τροπολογίες και τη δίκαιη αγανάκτηση όλων των πλευρών της Αντιπολίτευσης ήταν να έρθουν τρία νομοσχέδια σε ένα, τα δύο χωρίς διαβούλευση, ενώ ήρθαν και οι τροπολογίες οι οποίες είναι άλλο ένα νομοσχέδιο. Βεβαίως δεν σας αρέσει ο διάλογος, όπως βεβαίως δεν θέλετε να γίνεται και συγκεκριμένη κουβέντα μέσα στη Βουλή, αλλά αυτό το πράγμα δεν μπορεί να συνεχιστεί. Μιλάμε για τροπολογίες της τελευταίας στιγμής, λοιπόν. Όμως, πριν απ' όλα θα ήθελα να απαντήσω λίγο στην τοποθέτηση του κυρίου Υπουργού. Καμάρωσε για πολλοστή φορά γιατί, όπως λέει, αυτή η Κυβέρνηση είναι η πιο φιλοπεριβαλλοντική, η οποία δεσμεύτηκε για απολιγνιτοποίηση. Ξεκινάω με έναν ακόμα χαρακτηρισμό γι' αυτή την Κυβέρνηση με το πρωθύστερο. Τι έκανε, λοιπόν; Δεσμεύτηκε ο Πρωθυπουργός για απολιγνιτοποίηση και όχι για απανθρακοποίηση. Επιμένει να μη μιλάει για απανθρακοποίηση και συνεχίζει να βάζει στο Ταμείο Ανάκαμψης έργα φυσικού αερίου παρ' όλο που δεν χρηματοδοτούνται. Όμως, οι Υπουργοί του το έμαθαν μετά. Το δε σχέδιο έστω για την απολιγνιτοποίηση δεν έχει γίνει ακόμα. Master plan - έκθεση ιδεών, εδαφικά σχέδια ακόμα πιο αόριστα, αποκαταστάσεις μηδέν, χωρικός σχεδιασμός μηδέν. Μιλάμε για χωροταξία. Πού είναι η προγραμματική σύμβαση μεταξύ ΥΠΕΝ και ΔΕΗ; Πώς θα γίνουν έστω αυτές οι επενδύσεις που προδιαγράφονται και που τελικά πάρθηκαν και πίσω στα εδαφικά σχέδια; Οι περιοχές καταρρέουν και εδώ κομπάζουν ότι είναι και φιλοπεριβαλλοντική η Κυβέρνηση και πάμε για απολιγνιτοποίηση. Τρεισήμισι χιλιάδες οι άνεργοι, μηδέν στον σχεδιασμό, μηδέν στις αποκαταστάσεις, αλλά μηδέν, πολύ χαμηλά, και στη χρηματοδότηση. Η χώρα μας είναι ένατη, παρ' όλη τη γρήγορη και την εμπροσθοβαρή απολιγνιτοποίηση. Όσον αφορά στη Βουλγαρία και τη Ρουμανία που δεν έχουν δεσμευτεί καν για απολιγνιτοποίηση 1,2 δισεκατομμύριο η μία, 2 δισεκατομμύρια η άλλη, 755 εκατομμύρια εμείς από το Ταμείο Δίκαιης Μετάβασης. Δεν μέτρησε ο χρόνος της απολιγνιτοποίησης, δεν μέτρησε η σύνδεση του ΑΕΠ της χώρας από τον λιγνίτη. Αποτυχία πλήρης σε όλα τα επίπεδα. Και, βέβαια, είναι έξω από τον κανονισμό της δίκαιης μετάβασης και έξω και από τον κανονισμό και του Ταμείου Ανάπτυξης και της Ευρωπαϊκής Κεντρικής Τράπεζας. Βάζουν, βγάζουν έργα φυσικού αερίου, γιατί αυτά θέλουν να εξυπηρετήσουν. Δεν είναι φιλοπεριβαλλοντική η Κυβέρνηση, κάτι που έχει αποδειχθεί και από τον νόμο. Και όταν καταργείς τους φορείς διαχείρισης προστατευόμενων περιοχών δεν είσαι φιλοπεριβαλλοντικός, αλλά και όταν καταστρέφεις και αποδομείς πλήρως τον χωροταξικό σχεδιασμό πάλι δεν είσαι φιλοπεριβαλλοντικός. Φιλοπεριβαλλοντικός, επίσης, δεν είσαι ούτε όταν αποδυναμώνεις τον ΥΠΕΚΑ. Όμως, ούτε όταν παρεμβαίνεις στα δάση χωρίς έγκριση της δασικής υπηρεσίας είσαι υπέρ του περιβάλλοντος, ούτε όταν φέρνεις ένα νομοσχέδιο πρωθύστερα για τη χωροταξία - πολεοδομία, όπου εκεί ουσιαστικά πολεοδομείς τη χωροταξία, καταργείς ένα ώριμο μελετητικά και χρηματοδοτικά σχέδιο της κυβέρνησης του ΣΥΡΙΖΑ, το αφήνεις δύο χρόνια στον πάγο και μετά κάνεις κάτι μετονομασίες και αρχίζεις την εξυπηρέτηση συμφερόντων. Ποιο πανεπιστήμιο και ποια σχολή λέει ότι αυτά είναι χωροταξικός σχεδιασμός; Και έρχεται σήμερα η τροπολογία και τα αλλάζει ξανά σημείο, σημείο. Αλλάζουν, λέει, οι όροι δόμησης στα εκτός σχεδίου και η γη υψηλής παραγωγικότητας σε ένα χιλιόμετρο θα αποχαρακτηρίζεται. Αυτά λέει! Αυτά που περνάει στα ψιλά με μια τροπολογία σε ένα νομοσχέδιο. Και ξέρετε τι άλλο λέει; Διότι καμμιά φορά σας λένε «εμείς θέλουμε να βοηθήσουμε». Θυμάμαι να φωνάζω από αυτό το Βήμα και να λέω ότι πάτε στην εκτός σχεδίου δόμηση χωρίς να έχετε λύσει το θέμα των δρόμων, για το οποίο το Σ.τ.Ε. έχει αποφανθεί. Και τώρα έρχεται η τροπολογία, και πάλι έξω από τη νομολογία του Σ.τ.Ε. οι δρόμοι θα χαρακτηρίζονται από τον γραμματέα, τον συντονιστή της Αποκεντρωμένης Διοίκησης. Τι είναι αυτά που κάνετε; Τι ακριβώς είναι αυτά που κάνετε; Και βέβαια, υπάρχουν και πολλά άλλα. Επανέρχομαι, όμως, στην απολιγνιτοποίηση. Τι ακριβώς κάνετε για τη δυτική Μακεδονία δύο χρόνια τώρα, πέρα από το να έχετε δεσμευτεί άδικα, όπως είπαμε, χωρίς σχέδιο και τα λοιπά; Τίποτα, μηδέν! Δεν έχει γίνει τίποτα! Πού θα γίνουν αυτές οι επενδύσεις; Για να μην πούμε ποιες πρέπει να είναι! Σε ποια εδάφη, σε ποια αποκατάσταση, με ποιες χρήσεις γης, ποιους αφορούν; Τα εδαφικά θα έπρεπε να λένε και τον επενδυτή. Αυτό λέει το Ταμείο Δίκαιης Μετάβασης. Εδώ δεν έχουμε τίποτα! Ο κ. Σκυλακάκης μου είπε: «Θα δούμε το ενδιαφέρον των επενδυτών και αναλόγως θα γίνει η χρηματοδότηση». Δεν υπάρχει, δηλαδή, σχεδιασμός από την πολιτεία, δεν υπάρχει κράτος. Αυτό δεν είναι ούτε δημοκρατικό ούτε φιλοπεριβαλλοντικό και, βεβαίως, δεν προοιωνίζει και τίποτα καλό για τη χώρα. ΑΠΕ, λοιπόν, χωρίς ειδικό χωροταξικό, αναθεώρηση χωρίς ειδικές περιβαλλοντικές μελέτες, υπερθέρμανση. Στον γεωπληροφοριακό χάρτη της ΡΑΕ τρομάξαμε όλοι, όπως και οι τοπικές κοινωνίες από την πληθώρα. Πουθενά λέξη για καινοτομία, ενώ κλείνουμε την τηλεθέρμανση - γελάει όλη η Ευρώπη! - στη Φλώρινα και στη Μεγαλόπολη που είναι «technology - agnostic system» και θα μπορούσε να λειτουργήσει με ΑΠΕ και τα λοιπά. Κλείνει, λοιπόν, η τηλεθέρμανση. Εδώ θα πρέπει να πληροφορηθείτε ότι στην Ευρώπη τηλεθερμάνσεις κάνουν. Το 80% των επενδύσεων στην ενέργεια αφορούν τις τηλεθερμάνσεις. Και αυτό το κάνετε για να πάει φυσικό αέριο, το οποίο δεν χρηματοδοτείται, αλλά θα βρούμε πόρους. Κοροϊδεύουν τους κατοίκους των ίδιων περιοχών. Εν πάση περιπτώσει, πρέπει να πω και για τη ΔΕΗ. Μας είπε ο κύριος Υπουργός ότι είχαμε και αυξήσεις. Αυτό δεν θέλει και πολλές αποδείξεις. Το έχουν καταλάβει και τα νοικοκυριά και οι επιχειρήσεις. Τον Σεπτέμβριο είχαμε 20% αύξηση στην τιμή του ρεύματος και κατάρρευση των τιμών γενικώς, αλλά με κερδοσκοπία στην οποία συμμετείχε και η ΔΕΗ. Αγόραζε 28 ευρώ τον μεγατόνο και πουλούσε 110. Έχει απωλέσει πλήρως τον κοινωνικό της χαρακτήρα. Και έρχεται και το Target Model και λέει το διορθώνουμε τώρα. Αλήθεια; Πρωθύστερο είναι και αυτό! Πρώτα γίνεται η καταστροφή, μονιμοποιούνται οι υψηλές τιμές στο ρεύμα και μετά έρχεστε να το διορθώσετε με έναν μηχανισμό; Και για τις ΝΟΜΕ είχε δεσμευτεί η κυβέρνηση του Σαμαρά, η οποία επίσης απεμπόλησε τα δωρεάν δικαιώματα των ρύπων. Αυτά τα έχει γράψει η ιστορία και δεν ξεχνιούνται. Όπως είπαμε, λοιπόν, ολοκληρώνεται σήμερα. Θα απαντήσω έτσι πολύ σημειακά, γιατί δεν έχω και πολύ χρόνο, για όλα αυτά τα νομοσχέδια. Επειδή υπήρξε η ερώτηση «Τι σας ενοχλεί «το πληρώνω όσο πετάω», θα ήθελα να πω τίποτα. Είναι πάρα πολύ καλό. Όμως, δεν μπορεί να αντιμετωπίζεται πρόχειρα, θέλει και αυτό σχεδιασμό. Επαναφέρετε το τέλος του ταφής ενισχύοντας την καύση, λέμε εμείς, στη θέση εισφοράς ενίσχυσης δράσεων κυκλικής οικονομίας και αφαιρείτε αρμοδιότητες από τους δήμους, οι οποίοι δεν συμμετέχουν στον σχεδιασμό, αλλά έχουν το κόστος. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, θα χρειαστώ μερικά λεπτά ακόμα. Θα μου πείτε εδώ ότι ψηφίζετε και ξαναψηφίζετε αυτά που έχετε ψηφίσει οι ίδιοι. Να σας θυμίσω μόνο ότι για τα πλαστικά μιας χρήσης θα έπρεπε κανονικά αυτές τις μέρες να εκδοθεί ΚΥΑ για το σύστημα εγγυοδοσίας. Εν πάση περιπτώσει, το πιο τραγικό - και θέλω να μιλήσω λίγο παραπάνω γι' αυτό - είναι η μεγαλύτερη μεταρρύθμιση, όπως την είπε ο κύριος Υπουργός. Η μεγαλύτερη μεταρρύθμιση που έγινε, λοιπόν, είναι στο θέμα της χωροταξίας. Όντως! Κοντεύει να καταργηθεί. Είπαμε ότι πιάνει πάτο με το νομοσχέδιο με τη χωροταξία. Δεν ήταν ο πάτος! Θα καταργηθεί, φαντάζομαι, και ως επιστημονικό αντικείμενο. Εννοείται πρέπει να βγει και από τα πανεπιστήμια. Κάντε το! Έρχονται οι τροπολογίες! Ξηλώνουν σημείο, σημείο ό,τι είχε θεσμοθετηθεί. Όσον αφορά στον κ. Ταγαρά, και επειδή είναι εδώ θα ήθελα να μου το απαντήσει, υπάρχει δημοσίευμα που λέει ότι βγάζει οικοδομικές άδειες για το Μάτι. Πρωθύστερο και αυτό, διότι ο χωρικός σχεδιασμός για το Μάτι παίρνει άλλη μια παράταση δύο χρόνια. Και γίνεται, δυστυχώς, και ένα ωραίο deal, κάτι που με πονάει - και θα το ξαναπώ - με το ΤΕΕ ως μεσάζοντα. Αντιεμφανώς οι μελέτες της δεύτερης φάσης για 6 εκατομμύρια βέβαια. Αλλάζει και το προφίλ του θεσμού. Και φυσικά δίνεται παράταση και σε όλα τα ειδικά πολεοδομικά και περιφερειακά σχέδια. Οπότε έτσι και χωρίς εργαλεία μπορεί ο οποιοσδήποτε να κάνει οπουδήποτε το οτιδήποτε. Δεν υπάρχουν καν χρονοδιαγράμματα. Δηλαδή αυτά μπορεί να μην τελειώσουν ποτέ. Αυτό είναι, πράγματι, μία μεταρρύθμιση τρομερή. Για την ηλεκτρονική ταυτότητα του κτηρίου δεν έγινε τίποτα. Μάλλον δεν πέτυχε και αυτό, ίσως θα το καταργήσουμε. Ωστόσο, η πιο επικίνδυνη ίσως διάταξη είναι εκείνη που αναφέρει ότι τα ειδικά πολεοδομικά σχέδια κατισχύουν σε κάθε περίπτωση, ακόμα και από τις ισχύουσες διατάξεις του ΓΟΚ. Αυτό είναι αυτό που λέμε «τρύπα στον σχεδιασμό». Είναι επικίνδυνα αυτά που κάνετε.
Κυρία Πέρκα, θα πρέπει να ολοκληρώσετε.
Και να πω και κάτι ακόμα. Οι ΥΔΟΜ είναι υποστελεχωμένες. Υπάρχουν ΥΔΟΜ, είκοσι, που δεν έχουν καν πολιτικό μηχανικό και υπολειτουργούν. Είναι απλό, δεν σας νοιάζει! Και υπάρχουν και επείγουσες τροποποιήσεις του ΓΟΚ. Εγώ θέλω να σας ενημερώσω ότι ο ΓΟΚ αλλάζει κάθε τριάντα χρόνια. ΓΟΚ το '55, ΓΟΚ το '85, ΓΟΚ του 2012! Ποια είναι η επείγουσα ανάγκη που αλλάζει ο ΓΟΚ; Οι φωτογραφικές ρυθμίσεις για συγκεκριμένα συμφέροντα. Δεν είναι τίποτα άλλο. Και τελειώνω με τον ΔΕΔΔΗΕ. Είναι έγκλημα αυτό που κάνετε. Ξεπουλάτε το πολυτιμότερο περιουσιακό και αναπτυξιακό στοιχείο, ένα δίκτυο μονοπωλιακού χαρακτήρα με ελάχιστο εγγυημένο έσοδο, με κέρδη που μπορούν να αυξηθούν, γιατί μπορεί να αναπτύξει τεχνολογίες, όπως το 5G, τα «έξυπνα» δίκτυα και τα λοιπά. Δεν σας υποχρεώνει κανένα μνημόνιο γι' αυτό. Είναι ένα δείγμα της εμμονής σας για ιδιωτικοποιήσεις, όταν σε όλη την Ευρώπη υπάρχει ακριβώς η αντίστροφη τάση, και για κερδοσκοπικά funds παντού, όπως ακριβώς γίνεται και στην απολιγνιτοποίηση. Έξω η τοπική κοινωνία, μέσα δύο, τρεις μεγάλοι επενδυτές να μοιραστούν το χρήμα και τα οφέλη από αυτήν τη μεταρρύθμιση. Σας ευχαριστώ.
Τον λόγο έχει ο κ. Κλέων Γρηγοριάδης, Κοινοβουλευτικός Εκπρόσωπος του ΜέΡΑ25 και ακολουθεί ο κ. Σταμενίτης από τη Νέα Δημοκρατία. Πρέπει να αρχίσουμε να τηρούμε τον χρόνο γιατί στο τέλος θα πάμε πολύ μακριά. Κύριε Γρηγοριάδη, έχετε τον λόγο.
Σας ευχαριστώ πολύ, κύριε Πρόεδρε. Σας υπόσχομαι να κρατήσω τον χρόνο για να μην ταλαιπωρηθούν και οι συνάδελφοι μέχρι αργά τη νύχτα. Ας ξεκινήσουμε από την θλιβερή επέτειο. Άκουσα με προσοχή και δεν υπάρχει αμφιβολία ότι όλοι στο ελληνικό Κοινοβούλιο συμφωνούμε ότι ήταν μια εθνική συμφορά ο «Αττίλας» και ότι πρέπει να κάνουμε ό,τι μπορούμε για να μην επαναληφθούν τέτοιου είδους συμφορές. Δεν άκουσα, όμως, κανέναν από τους προλαλήσαντες - ούτε τον Κοινοβουλευτικό Εκπρόσωπο της Νέας Δημοκρατίας ούτε κανέναν άλλον - να αναφέρεται σε μια μικρή, αλλά σημαντική λεπτομέρεια. Όταν έλαβε χώρα ο «Αττίλας» είχαμε εκτροπή στη χώρα μας, είχαμε χάσει τη δημοκρατία, κυβερνούσαν άνθρωποι τύπου Ερντογάν, κατά το κοινώς λεγόμενο «φασίστες του κερατά». Με συγχωρείτε για την έκφραση. Όταν, λοιπόν, μιλάμε για την ιστορία θα πρέπει όλοι μας να δούμε πώς δεν θα ξαναγίνουν τα ίδια πράγματα. Και ξέρετε, κυρίες και κύριοι Βουλευτές, πώς θα εξασφαλίσουμε ότι δεν θα ξαναγίνουν τέτοιες εθνικές συμφορές και καταστροφές; Θα το εξασφαλίσουμε, παραδείγματος χάριν, όταν επιτέλους αποφασίσουμε να δείξουμε την τόλμη, την εντιμότητα και την αξιοπρέπεια που μας αναλογεί σε επίπεδο κυβέρνησης, όποιος και αν κυβερνάει, και να πούμε δείχνοντας με το δάχτυλο: Αυτός ο άνθρωπος - ο κ. Ερντογάν - και αυτή η χώρα δεν έχουν δημοκρατία, δεν είναι ασφαλής προορισμός. Μόλις πριν από έναν, ενάμιση χρόνο η Κυβέρνησή μας αποφάσισε ότι είναι ασφαλής προορισμός για πρόσφυγες και μετανάστες το κράτος του κ. Ερντογάν, το οποίο, όπως έχω ξαναπεί, δεν είναι ασφαλές μέρος ούτε καν για τους ίδιους τους κατοίκους, τους αυτόχθονες Τούρκους. Δεν είναι ασφαλής προορισμός για δημοσιογράφους γιατί τους βασανίζουν, τους βγάζουν τα μάτια, τα νύχια, τα έντερα, φυλακίζονται, εκτελούνται, τους πετάνε από μπαλκόνια, ό,τι έκαναν στην ελληνική δικτατορία δηλαδή οι δικοί μας βασανιστές, οι τότε παράνομα κυβερνώντες οι οποίοι άνοιξαν τον δρόμο στον «Αττίλα». Η αιτία, το κενό που βρήκε η Τουρκία για να μπει και να πάρει τη μισή Κύπρο ήταν η ανωμαλία στη χώρα. Έχουμε μια ανωμαλία αυτή τη στιγμή στη χώρα, έχουμε μια μεγάλη ανωμαλία στην Ευρωπαϊκή Ένωση, η οποία λέει ότι όλα είναι καλώς κείμενα στην Τουρκία, προκειμένου να κρύψει το πρόβλημα του μεταναστευτικού και του προσφυγικού κάτω από το χαλάκι και έχουμε μια δεύτερη ανωμαλία ότι η Ελλάδα το αποδέχεται. Αυτά οδηγούν - εύχομαι να μην οδηγήσουν - σε μελλοντικές καταστροφές, κυρίες και κύριοι Βουλευτές. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Κύριε Πρόεδρε, κυρίες και κύριοι Βουλευτές, αγαπητέ κύριε Υπουργέ, για το νομοσχέδιο δεν θα μιλήσω, είμαι Κοινοβουλευτικός Εκπρόσωπος. Σας τα είπε ο κ. Αρσένης μια χαρά. Σας είπε, δηλαδή, ότι το αστείο είναι ότι δεν πρόκειται να υπάρξει ανακύκλωση με αυτό το νομοσχέδιο το οποίο είναι για την ανακύκλωση. Επίσης, σας είπε ότι το αστείο είναι ότι κρύβεστε όπως πάντα πίσω από το δάχτυλό σας. Δεν λέτε, δηλαδή, στους πολίτες τι εκλύεται στον αέρα από την καύση σκουπιδιών όπως κάνουν οι Αυστριακοί συνάνθρωποί μας. Λένε: Κοιτάξτε να δείτε, τα βάλαμε στη ζυγαριά. Είναι πολύ κακό για την υγεία σας, κάποιοι από εσάς, Αυστριακοί υπήκοοι μας, θα πάθουν καρκίνο. Όμως στη ζυγαριά βγαίνει ότι είναι προτιμότερο για το έθνος, για την πατρίδα να το κάνουμε αυτό. Ο Πρωθυπουργός και το Υπουργικό Συμβούλιο δεν έχουν αυτή την αξιοπρέπεια να λένε τα πράγματα επιτέλους κάποια στιγμή με το όνομά τους. Μόνο τότε θα σας εμπιστευτεί ο ελληνικός λαός, μόνο τότε μπορείτε να στηρίζεστε στο ότι θα σας στηρίξει. Κύριε Πρόεδρε, λοιπόν, έχουμε φτάσει σε αδιέξοδο. Έχουμε φτάσει αναμφισβήτητα, κυρίες και κύριοι Βουλευτές. Υπάρχει λύση; Ασφαλέστατα υπάρχει. Ποια είναι αυτή η λύση; Είναι μία πολύ απλή, τη λέμε εδώ και σχεδόν δύο χρόνια, δεκαοκτώ μήνες: εμβόλια, εμβόλια, εμβόλια, που αυτό επιχειρείτε να το κάνετε, κουτσά - στραβά το κάνετε, και μαζικά τεστ που δεν κάνετε. Τι εφαρμόζετε εσείς, αντί να κάνετε εμβόλια, όπως πρέπει, δηλαδή στον αριθμό που πρέπει και μαζικά τεστ; Εσείς αντιθέτως επιλέγετε διχόνοια, διχόνοια, διχόνοια, ψηφιακό φακέλωμα. Δεν είναι λύση, δεν θα φέρει αποτέλεσμα. Επίσης, θέλω να ξεκαθαρίσω ότι το ΜέΡΑ25 ζητά - έχουμε φτιάξει και τροπολογία γι' αυτό, την οποία θα καταθέσουμε σύντομα - νομοθετική επιτέλους απαγόρευση εγκατάστασης λογισμικού ηλεκτρονικού φακελώματος των πολιτών, όπως είναι παραδείγματος χάριν το NSO η το «Πήγασος», κρατικές εφαρμογές παρακολούθησης προσωπικών δεδομένων κ.λπ.. Πρέπει να απαγορευτούν διά νόμου γιατί η εμπειρία απ' όλον τον κόσμο λέει ότι αλλιώς θα υπάρξουν φακελώματα πολιτών. Πού οφείλεται, κυρίες και κύριοι Βουλευτές, η παντελής αποτυχία κατά τη γνώμη μας της διαχείρισης της πανδημίας και το ανυπολόγιστο οικονομικό, αλλά και ανθρώπινο κόστος; Μα πού αλλού; Στην πεισματική, την πεισματικότερη όλων των εποχών άρνηση του Πρωθυπουργού, που είναι παράλληλα - είναι παγκόσμια πρωτοτυπία στον κόσμο - και ανώνυμη εταιρεία εκτός από Πρωθυπουργός, του Κυριάκου Μητσοτάκη, να υιοθετήσει και να φτιάξει επιτέλους ένα δημόσιο δίκτυο μαζικών και δωρεάν τεστ μαζί με το δίκτυο του εμβολιασμού. Του το προτείνουμε από τον Μάρτιο του 2020. Τι κάνατε αντί γι' αυτό εσείς; Τίποτε. Ανοίξατε τον τουρισμό τον Ιούλιο του 2020- μη σας πω τον Ιούνιο του 2020- χωρίς μαζικά τεστ. Και πού κρυφτήκατε; Πίσω από ένα φύλλο συκής, κύριε Πρόεδρε, κρύφτηκαν, ένα φύλλο συκής το οποίο είναι ο περίφημος αλγόριθμος, που ένας θεός ξέρει από πού ήρθε αυτός ο αλγόριθμος, που έλεγε ότι με ένα δειγματοληπτικό τεστ σε εβδομήντα τουρίστες που μπαίνουν στην Ελλάδα μπορεί να θωρακιστεί η χώρα μας. Αυτός ο αλγόριθμος πρέπει να ξέρετε, κυρίες και κύριοι της Κυβέρνησης, ότι πλέον αποκαλείται, μεταξύ αστείου και κλάματος, ο «αλγόριθμος του θανάτου». Προφανώς και ευθύνεται για τους σχεδόν δεκατρείς χιλιάδες επιπλέον νεκρούς από τους τριακόσιους, τετρακόσιους που είχαμε μέχρι τότε. Όταν δεν μπορούσατε πια να αρνηθείτε την αναγκαιότητα των τεστ, όπως όλοι ξέρουμε, έγινε πασιφανέστατο, το έχουν υιοθετήσει όλοι, σε όλον τον κόσμο, όταν καταλάβατε ότι εκτίθεστε με τα ελάχιστα τεστ που κάνετε, τι κάνατε τότε; Αυτό πραγματικά αγγίζει τα όρια του αθεόφοβου. Αντί να κάνετε μοριακά ή έστω rapid test, υιοθετήσατε τα μη τεστ. Ποια είναι τα μη τεστ; Όπως όλοι ξέρουμε είναι τα self - test. Με αυτή την κίνηση επισημοποιήσατε ουσιαστικά ως Κυβέρνηση την παντελή απουσία - θεσμοθετημένη πια, με τη βούλα του κράτους - αξιόπιστων τεστ και φυσικά πετάξατε το μπαλάκι των τεστ, όπως πάντα στην ατομική ευθύνη, στους ανυπεράσπιστους πολίτες. Το αποτέλεσμα, όπως σας είπα, ήταν δεκατρείς χιλιάδες νεκροί παραπάνω, το δεύτερο κύμα του περασμένου φθινοπώρου και η απώλεια βέβαια που πληρώνουμε και φέτος της καλής εικόνας της χώρας ως ασφαλούς προορισμού του τουρισμού κ.ά. Ειρήσθω εν παρόδω, να σας πω το εξής: Άκουσα την κρατική ενημέρωση, τον υπεύθυνο της Κυβέρνησης χθες να λέει ότι φτάσαμε αισίως στο 44%. Έχω την κακή συνήθεια να έχω και καλή μνήμη. Άκουσα, λοιπόν, πριν από δέκα μέρες, στο τελευταίο από τα εκατοντάδες πια διαγγέλματα που ανά εβδομάδα ο Πρωθυπουργός μας απαγγέλλει, να λέει: Ποιος θα περίμενε άραγε πριν από μερικούς μήνες ότι κατά το τέλος του καλοκαιριού θα είχαμε φτάσει το 70% των πολιτών να είναι εμβολιασμένο; Θα του απαντήσω εγώ δέκα μέρες μετά: Εσείς, κύριε Μητσοτάκη, γιατί εσείς ήρθατε εδώ πριν από ενάμιση μήνα και μας υποσχεθήκατε ότι στα μέσα Ιουλίου θα έχει εμβολιαστεί το 70% του ελληνικού λαού. Είστε αναξιόπιστος, έχετε πάρει διαζύγιο με την πολιτική διορατικότητα. Όταν εν πάση περιπτώσει εξαιρετικά καθυστερημένα ξεκίνησε ο εμβολιασμός, ξέρετε τι έκανε; Μετέτρεψε σε εμβολιαστικά κέντρα που δεν τα κάνατε - όχι εσείς όλοι, ο Πρωθυπουργός σας και οι Υπουργοί του - τα νοσοκομεία μας. Έγιναν, δηλαδή, τα νοσοκομεία μας εμβολιαστικά κέντρα. Ουσιαστικά παροπλίστηκαν. Ρωτήστε τους ανθρώπους που περιμένουν να χειρουργηθούν δεκαέξι μήνες τώρα. Και τότε φυσικά ξαναστρέψατε τον κόσμο εναντίον των πολιτών. Ποιων πολιτών όμως; Των νέων αυτή τη φορά. Ποιοι είναι αυτοί οι νέοι; Αυτοί τους οποίους χτυπούσατε επί δύο συναπτά έτη με τον κ. Χρυσοχοΐδη να κρατάει την μπαγκέτα των ξυλοδαρμών, τους δαιμονοποιούσατε, τους κράζατε και τώρα πια τους αναγκάζετε να πάρουν και πιστοποιητικό υγειονομικών φρονημάτων, το περίφημο «green pass». Ποιο είναι το αποτέλεσμα; Το αποτέλεσμα είναι μια πανικόβλητη ανώνυμη εταιρεία, η «Κυριάκος Μητσοτάκης», να υπονομεύει το εμβολιαστικό πρόγραμμα της ίδιας της εταιρείας, μέσα από σπασμωδικές και αυταρχικότατες κινήσεις που ενισχύουν, αντί να κάμπτουν τις αντιστάσεις όσων δεν θέλουν να εμβολιαστούν. Θα σας το πω με λίγα λόγια για να το καταλάβετε. Είναι ένας έρμος λαός που του έχετε πιει το αίμα, θα έλεγα όλοι σας μαζί, εδώ και δώδεκα συναπτά έτη. Μετά από δώδεκα έτη που του έχετε ρουφήξει όλο το αίμα έρχεται ο κορωνοϊός και κάνετε όλα αυτά που κάνετε, όλες τις αστοχίες και τις παλινωδίες. Αλλά θα σταθώ σε ένα πράγμα, κύριε Πρόεδρε, που είναι πολύ σημαντικό. Ποια είναι η περιρρέουσα ατμόσφαιρα, η οικονομική ατμόσφαιρα στη χώρα; Τι κάνετε σε αυτούς που τους ζητάτε να σας εμπιστευθούν για να πάνε να εμβολιαστούν; Ξέρετε τι κάνετε; Τους παίρνετε τα σπίτια με τον «ΗΡΑΚΛΗ» από τα «κόκκινα» δάνεια. Πώς γίνεται αυτό; Γιατί δίνετε τα σπίτια τους στο 4% της τιμής τους στα αρπακτικά ταμεία, στα οποία εγγυάστε με 13 δισ. τους, του ελληνικού λαού, και αν δεν πάνε καλά οι δουλειές, θα τους αποπληρώσετε. Τους παίρνετε, λοιπόν, τα σπίτια, τα σπίτια τα χαρίζετε όπου μπορεί κανείς να φανταστεί, σε οποιονδήποτε, αρκεί να είναι αρπακτικός και ολιγάρχης. Ο μόνος που εξαιρείται από τη διαδικασία να το πάρει πίσω είναι ο ίδιος ο ιδιοκτήτης. Ξέρετε πώς; Με τον Πτωχευτικό Κώδικα που πριν από λίγο ψηφίσατε. Όταν, λοιπόν, τους παίρνετε τα σπίτια, τους έχετε Πτωχευτικό Κώδικα για να μην μπορούν να τα πάρουν πίσω μόνο αυτοί, αλλά να μπορεί να τα πάρει οποιοσδήποτε άλλος στην επικράτεια ή σε όλη τη γη, αλλά όχι αυτός που έχασε το σπίτι του ή την επαγγελματική του στέγη, όταν, εκτός από αυτά, κάνετε παράλληλα 600 εκατομμύρια το εξάμηνο δωράκι στους παρασιτικούς ολιγάρχες, όπως είναι ο κ. Βασιλάκης της «AEGEAN» - αλλά μη λέμε τα ίδια και τα ίδια, τα ξέρετε τα ονόματα - ξέρετε τι βλέπει αυτός ο λαός; Βλέπει ότι δεν ενδιαφέρεστε καθόλου γι' αυτόν, αλλά ενδιαφέρεστε και παραενδιαφέρεστε να κάνετε την πανδημία ευκαιρία για να πλουτήσετε κι άλλο τους παρασιτικούς, κατά τη γνώμη μας, εντολείς σας. Όσο ένα μεγάλο κομμάτι της κοινωνίας θα παραμένει ανεμβολίαστο, η πιθανότητα μετάδοσης, κυρίες και κύριοι Βουλευτές, ακόμα και από ή σε εμβολιασμένους είναι εξαιρετικά σημαντική. Επίσης, παραμένει ο κίνδυνος των μεταλλάξεων του ιού. Συνεπώς, ο εμβολιασμός δεν υποκαθιστά τα τεστ, κύριε Πρόεδρε. Στη Μύκονο τι έγινε, άραγε; Στη Μύκονο είχαμε 70% εμβολιασμένων ανθρώπων. Τι αποδεικνύει περίτρανα η Μύκονος; Ότι το δις εξαμαρτείν ουκ πολιτικού σοφού. Δηλαδή τι εννοώ; Πέρυσι το πάθατε, ήσασταν άμαθοι και το πάθατε. Άκουσα χθες τον νομικό σύμβουλο της Ένωσης Εστίασης Μυκόνου να λέει «Εδώ έχουμε 90% εμβολιαστεί, δεν έχει έρθει από εδώ» και του λέει ο δημοσιογράφος «Πώς ήρθε;» και απαντά «Από τις πύλες εισόδου», γιατί δεν έγιναν έλεγχοι ή δεν έγιναν καθόλου υγειονομικοί έλεγχοι. Χάσατε τη Μύκονο που δεν μας πολυκαίει, όχι γιατί δεν αγαπάμε τους Μυκονιάτες, τους αγαπάμε και τους υπεραγαπάμε, αλλά αυτοί οι άνθρωποι έχουν τη «ναυαρχίδα» του κόσμου στον τουρισμό, θα αποκατασταθούν οι ζημιές τους. Μας καίει όμως πολύ περισσότερο για τους υπόλοιπους που χάσατε μαζί, γιατί η Μύκονος είναι η διαφήμισή μας στην υφήλιο και αφού την κλείσατε και την ξανανοίξατε - να μην πω πια γι' αυτές τις παλινωδίες - , τα κάνατε χάλια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό ακόμα, κύριε Πρόεδρε, θα χρειαστώ. Το «green pass» του κ. Μητσοτάκη αποτελεί όνειδος παράλληλα, κυρίες και κύριοι Βουλευτές, για τα ατομικά δικαιώματα. Αντίθετα με τα ανώνυμα αρνητικά τεστ, τα οποία προτείνει το ΜέΡΑ25, που πιστοποιούν ότι κάτι δεν υπάρχει μέσα στο σώμα μας, το «green pass» της «Μητσοτάκης Ανώνυμος Εταιρεία» πιστοποιεί επώνυμα τι ακριβώς υπάρχει μέσα μας και απαιτεί μάλιστα από ιδιώτες να σκανάρουν τα προσωπικά μας δεδομένα. Πολύ απλά, το «green pass» του κ. Μητσοτάκη αποτελεί ένα αποφασιστικό βήμα προς την εγκαθίδρυση της δυστοπίας του οργουελικού «Μεγάλου Αδελφού». Όντας τέτοιο, ενισχύει μέγιστα τις αντιδράσεις εναντίον του εμβολίου. Σημαντικότατο ποσοστό δεν θα το κάνει, εξαιτίας μόνο του «green pass», του πιστοποιητικού υγειονομικών φρονημάτων. Η Κυβέρνηση αυτοϋπονομεύεται και υπονομεύει το ίδιο το εμβολιαστικό της πρόγραμμα. Όσον αφορά τα νοσοκομεία, σας τα είπα. Τέλος, κύριε Πρόεδρε, παρατηρούμε ως ΜέΡΑ25 με εξαιρετική ανησυχία δύο παράλληλες εξελίξεις: Πρώτον, το διεθνές σκάνδαλο ψηφιακού φακελώματος μέσω του λογισμικού «Pegasus» και της εταιρείας NCO και τις προσπάθειες της «Μητσοτάκης Α.Ε.», να εκμεταλλευτεί την ευκαιρία της πανδημίας, ώστε μαζί με το «green pass» να εισαχθούν κρατικές εφαρμογές φακελώματος για χρήση από ιδιώτες, ασφαλιστικές εταιρείες, κρατικούς ασφαλίτες και τα λοιπά και τα λοιπά και τα λοιπά. Γι' αυτόν τον λόγο, υιοθετούμε την πρόσφατη πρόταση του Έντουαρντ Σνόουντεν για νομοθετική απαγόρευση τέτοιου λογισμικού. Το ΜέΡΑ25, όπως σας είπα, θα καταθέσει τάχιστα τροπολογία που θα απαγορεύει την προμήθεια, εμπορία και εγκατάσταση σε οποιοδήποτε ψηφιακό πληροφοριακό μέσο στην επικράτεια από δημόσιο σέρβερ ως και το τελευταίο κινητό τηλέφωνο ιδιώτη οποιουδήποτε λογισμικού, το οποίο δύναται να μεταδοθεί σε άλλες συσκευές, έτσι ώστε να συσσωρεύσει μηνύματα, αλληλογραφία, αρχεία, γεωγραφικά στίγματα, φωτογραφίες και βίντεο, λήψεις από κάμερα ή μικρόφωνα. Ακόμα και αν δεν, όπως πολύ φοβόμαστε, ψηφίσετε σε καμμία περίπτωση την τροπολογία μας, να ξέρετε ότι θα μας βρείτε μπροστά σας, θα σας καθίσουμε στο λαιμό. Δεν πρόκειται να σας αφήσουμε την εικοστή πρώτη χιλιετία να φακελώνετε Έλληνες πολίτες με οποιαδήποτε δικαιολογία και οποιοδήποτε άλλοθι. Σας ευχαριστώ πολύ που με ακούσατε.
Σας ευχαριστούμε, κύριε Γρηγοριάδη. Τον λόγο τώρα έχει ο κ. Διονύσης Σταμενίτης από τη Νέα Δημοκρατία. Επειδή μιλήσατε για τα εμβόλια, χωρίς να θέλω να σχολιάσω την ομιλία σας, θέλω να σας πω κάτι, που νομίζω ότι είναι σημαντικό να πούμε όλοι, ότι πρέπει να εμπιστευθούμε την επιστήμη. Εμείς στην οικογένειά μου εμπιστευθήκαμε την επιστήμη και σήμερα εμβολιάστηκε και η δεκαεπτάχρονη κόρη μας, γιατί χρειάζεται, νομίζω, να πείσουμε όλα τα παιδιά να εμβολιαστούν, για να μπορέσουμε να αποκτήσουμε τις ελευθερίες μας και να πάρουμε τη ζωή μας πίσω.
Κύριε Πρόεδρε, εμείς εχθές. Σας προλάβαμε!
Χαίρομαι, κύριε Γιαννούλη. Ελάτε, κύριε Σταμενίτη.
Ευχαριστώ, κύριε Πρόεδρε. Θα συνυπογράψω απόλυτα αυτό που είπατε για τους εμβολιασμούς και καλό είναι όλοι μας να δηλώνουμε ευθαρσώς και να προτρέπουμε τους πολίτες να κάνουν εμβόλια, γιατί αυτή είναι η λύση. Θα ήθελα πραγματικά να σχολιάσω τον προηγούμενο ομιλητή, αλλά θα μου έπαιρνε όλον τον χρόνο και θα ήμουν εκτός θέματος, μιας που ασχολούμαστε με το νομοσχέδιο για τα σκουπίδια και τα απόβλητα. Αλλά να πω μόνο κάτι. Το γεγονός ότι σχολίασε ότι ήταν κακό που τα νοσοκομεία έγιναν και εμβολιαστικά κέντρα, προφανώς δείχνει ότι δεν έχετε επισκεφθεί ένα νοσοκομείο. Στην Πέλλα, που έχουμε τρία εμβολιαστικά κέντρα στο Νοσοκομείο Γιαννιτσών και στο Νοσοκομείο Έδεσσας, τι λέτε εσείς; Ότι σταμάτησε η λειτουργία του νοσοκομείου; Μάλλον είστε εκτός πραγματικότητας. Ελάτε να πάμε μαζί να τα επισκεφτούμε και να γνωρίσετε τους γιατρούς, τους νοσηλευτές και τι έγινε όλο αυτό το χρονικό διάστημα. Να σχολιάσω και κάτι άλλο από τον συνάδελφο του ΣΥΡΙΖΑ και θα τα επαναλάβω, γιατί έχει μια αξία αυτό. Θα το λέω όσο σχολιάζετε το θέμα της ΔΕΗ. Το 2014 είχε κερδοφορία 90 εκατομμύρια. Το 2019 είχε 900 εκατομμύρια ζημιές. Το 2014 είχε χρηματιστηριακή αξία 1,9 δισ. Το 2015 είχε 300 εκατομμύρια μόνο. Σήμερα έχει 60 εκατομμύρια κέρδη και περίπου την ίδια χρηματιστηριακή αξία, όπως το 2014. Γιατί; Διότι οι επιλογές αυτής της Κυβέρνησης βοήθησαν, ώστε να σωθεί η ΔΕΗ. Οι επιλογές της δικής σας κυβέρνησης είχαν σαν αποτέλεσμα να φτάσει ένα βήμα πριν το κλείσιμο τον μεγαλύτερο δημόσιο οργανισμό. Πάμε στο νομοσχέδιο, κύριε Πρόεδρε, κυρίες και κύριοι συνάδελφοι. Έχει ειπωθεί κατ' επανάληψη ότι η μεγαλύτερη πρόκληση που αντιμετωπίζει ήδη ολόκληρος ο πλανήτης είναι η κλιματική κρίση. Είναι βέβαιο - το βλέπουμε άλλωστε να συμβαίνει - ότι το μεγαλύτερο μέρος των πολιτικών πρωτοβουλιών σε διεθνές επίπεδο θα αφορά την αντιμετώπιση αυτού του φαινομένου. Ευτυχώς, από τον Ιούλιο του 2019 η Ελλάδα εμφανίζεται ως μία από τις χώρες, που έχουν αντιληφθεί την αναγκαιότητα λήψης δραστικών μέτρων και αυτό το κάνει πράξη. Αυτή είναι η πραγματικότητα. Ήδη διαθέτουμε ένα ολοκληρωμένο σχεδιασμό για την ενέργεια και το κλίμα, εφαρμόζουμε το πλάνο για τη μετάβαση στη μεταλιγνιτική εποχή, αξιοποιούμε μεγάλο μέρος κονδυλίων που θα λάβει η χώρα από το Ταμείο Ανάκαμψης και από το νέο ΕΣΠΑ, για την υλοποίηση των πολιτικών που θα μας βοηθήσουν να κάνουμε την τελική στροφή στην πράσινη εποχή. Κεντρικό ρόλο σε αυτή την προσπάθεια διαδραματίζει και το ζήτημα διαχείρισης των αποβλήτων, μιας και σχετίζεται άμεσα με τη διαθεσιμότητα ή αν θέλετε, με την εξάντληση των φυσικών πόρων. Η αλήθεια είναι ότι το νομοθετικό πλαίσιο στη χώρα μας παρουσιάζει κενά και δυστυχώς, δεν είναι ενιαίο. Αυτή είναι μια πραγματικότητα, κύριοι του ΣΥΡΙΖΑ. Η μέχρι σήμερα αδυναμία της χώρας να διαχειριστεί με τρόπο αποτελεσματικό το ζήτημα αποτυπώνεται με σαφήνεια στους αριθμούς. Τα αναφέρω γρήγορα, τα έχουμε πει και στην επιτροπή. Η Ελλάδα παρουσιάζει στον τομέα της ανακύκλωσης απορριμμάτων χαμηλές επιδόσεις με ποσοστό περίπου 20%, ενώ ο ευρωπαϊκός μέσος όρος βρίσκεται στο 50%, ενώ όσον αφορά το πεδίο της ταφής των απορριμμάτων, διαθέτουμε το αρνητικό ρεκόρ, καθώς το 80% που παράγουμε καταλήγει σε χώρους υγειονομικής ταφής. Προφανώς, σε αυτόν τον δείκτη ο ευρωπαϊκός μέσος όρος κυμαίνεται στο 20%. Αλήθεια, εσείς το κόμμα της Αριστεράς, της προόδου, της πράσινης οικονομίας τι κάνετε γι' αυτό; Διότι οι αριθμοί που συνοδεύουν την περίοδο διακυβέρνησής σας δεν σας κολακεύουν. Συνεπώς, η ηγεσία του Υπουργείου Περιβάλλοντος και Ενέργειας, γνωρίζοντας τα δεδομένα, αξιολογώντας τις μέχρι τώρα πολιτικές που εφαρμόστηκαν, εξετάζοντας τα θετικά παραδείγματα άλλων χωρών, ενσωματώνει στην ελληνική νομοθεσία τις ευρωπαϊκές οδηγίες και παρουσιάζει μια συνολική μεταρρύθμιση, που ξεδιπλώνεται πάνω στο τρίπτυχο «πρόληψη - ενίσχυση της ανακύκλωσης - μείωση υγειονομικής ταφής». Βασική φιλοσοφία του νομοσχεδίου, πάνω στην οποία επιδιώκεται η εξασφάλιση επιθυμητών αποτελεσμάτων, είναι η αντιμετώπιση του προβλήματος, από τη μία, σε επίπεδο κοινωνίας και τοπικής αυτοδιοίκησης, με την ενεργό συμμετοχή και από την άλλη, σε επίπεδο κράτους και πολιτείας, με την ορθή νομοθέτηση, με την παροχή βασικών κατευθύνσεων και προφανώς, με την εποπτεία. Ενδεικτικά, να αναφερθώ στις κυριότερες ρυθμίσεις που εισάγει το υπό συζήτηση σχέδιο νόμου. Πρώτον, η ρύθμιση «πληρώνω όσο πετάω», η οποία προβλέπει χαμηλότερες χρεώσεις σε δημοτικά τέλη για τους πολίτες που παράγουν λιγότερα απόβλητα. Διαφωνείτε με αυτό; Δεύτερον, η αύξηση του τέλους ταφής ανά τόνο, η οποία ορίζεται στα 20 ευρώ ανά τόνο αστικών αποβλήτων και αυξάνεται ετησίως 5 ευρώ, καταλήγοντας την 1η Ιανουαρίου του 2027 στα 55 ευρώ. Τρίτον, η πρόβλεψη για νέες κατηγορίες αποβλήτων για τις οποίες θα υπάρχει διαφορετική διαχείριση. Τέταρτον, η ισχυροποίηση του πλαισίου λειτουργίας των συστημάτων εναλλακτικής διαχείρισης, με ουσιαστικές παρεμβάσεις, ώστε να λειτουργούν καλύτερα και να επιτυγχάνουν τους στόχους τους. Και με αυτό διαφωνείτε; Πέμπτον, η θεσμοθέτηση της υποχρέωσης για μείωση κατά 30% των αποβλήτων τροφίμων έως το 2030. Έκτον, η παροχή δυνατότητας στα Κέντρα Διαλογής Ανακυκλώσιμων Υλικών από 1-1-2022 να μη δέχονται το περιεχόμενο κάδων ανακύκλωσης, αν περιέχουν περισσότερο από το 40% σύμμεικτα απόβλητα. Με αυτές τις ρυθμίσεις και με άλλες - που δεν επιτρέπει ο χρόνος να αναφερθώ - το Υπουργείο θέτει τις βάσεις για ουσιαστική διαχείριση του ζητήματος μέσα κυρίως από την παραδοχή ότι τα κατάλοιπα που παράγουμε μπορούν με τις κατάλληλες πρακτικές να ενισχύσουν το πλαίσιο της κυκλικής οικονομίας, με βασικό χαρακτηριστικό τη φθηνή ενέργεια, να παράγουν πλούτο, να δημιουργήσουν θέσεις εργασίας και σαφέστατα και κυριότερα, να συμβάλλουν ουσιαστικά στη δημιουργία ενός καλύτερου περιβάλλοντος. Πέραν, όμως, των ζητημάτων των αποβλήτων, το σημερινό νομοσχέδιο εισάγει πολύ σημαντικές ρυθμίσεις όσον αφορά Στην αγορά ενέργειας και την ενίσχυση στην ανάπτυξη των ανανεώσιμων πηγών κορυφαία ρύθμιση που αποκρυσταλλώνει τη βούληση της Κυβέρνησης και του ίδιου του Υπουργού κ. Σκρέκα για πραγματική στροφή στην πράσινη ενέργεια είναι αυτή του άρθρου 128, που ευνοεί την ανάπτυξη υποδομών από τον ΔΕΔΔΗΕ για εγκατάσταση έργων ΑΠΕ. Η ευελιξία που παρέχει στον διαχειριστή για την αναβάθμιση του δικτύου θα λύσει σημαντικά προβλήματα κορεσμού, που παρουσιάζονται σε όλη την Ελλάδα. Εμείς στην Πέλλα αντιμετωπίζουμε τέτοια προβλήματα, τα οποία ουσιαστικά σήμερα βάζουν φρένο στις ιδιωτικές πρωτοβουλίες μικρομεσαίων επενδυτών για την υλοποίηση έργων στην πράσινη ενέργεια και παράλληλα, καθυστερούν την ανάπτυξη του συνολικού δικτύου των ανανεώσιμων πηγών ενέργειας στην πατρίδα μας. Σημαντικές είναι και οι ρυθμίσεις για τον χωροταξικό και πολεοδομικό σχεδιασμό, που θα ολοκληρώσουν τη μεγάλη μεταρρυθμιστική προσπάθεια της Κυβέρνησης σε αυτόν τον ομολογουμένως πολύ δύσκολο τομέα. Κυρίες και κύριοι συνάδελφοι, η χώρα μας τα τελευταία δύο χρόνια έχει αφήσει ισχυρό το αποτύπωμά της στις πολιτικές για το περιβάλλον και την αντιμετώπιση της κλιματικής αλλαγής. Ο Πρωθυπουργός Κυριάκος Μητσοτάκης από την πρώτη μέρα έθεσε την πράσινη πολιτική πολύ ψηλά στις προτεραιότητες της Κυβέρνησης και έκτοτε, έχουν γίνει πολλά και σημαντικά βήματα σε αυτή την κατεύθυνση. Δεν είναι τυχαίο ότι ο ίδιος χαρακτηρίζεται από τον διεθνή Τύπο ως πράσινος Πρωθυπουργός. Δεν είναι τυχαίο ότι η χώρα μας λαμβάνει τα εύσημα για την πράσινη ενεργειακή της στροφή. Την προηγούμενη βδομάδα, μάλιστα, ο Ευρωπαίος Αντιπρόεδρος της Ευρωπαϊκής Επιτροπής Φρανς Τίμερμανς, σε συνέντευξή του δήλωσε ότι η Ελλάδα κινείται ταχύτατα προς τη μεταλιγνιτική εποχή, τονίζοντας ότι η χώρα μας αποτελεί παράδειγμα προς μίμηση και για άλλες χώρες, σχετικά με το τι μπορεί να επιτευχθεί στο μέτωπο αυτό, αν υπάρχει η αναγκαία πολιτική βούληση. Αγαπητές και αγαπητοί συνάδελφοι, οι σημερινές διατάξεις αποτελούν τομή στον τρόπο διαχείρισης των αποβλήτων στη χώρα. Είναι σαφώς μια σημαντική προσπάθεια για τη σταδιακή αλλαγή της κουλτούρας και την αντιμετώπιση του ζητήματος συνολικά. Σήμερα καλούμαστε να ψηφίσουμε ένα νομοσχέδιο που αποτελεί μέρος ενός μεγάλου και φιλόδοξου σχεδιασμού για το περιβάλλον, ο οποίος αποδίδει και είναι πραγματικά κρίμα για την Αντιπολίτευση να μη συνταχθεί σε αυτόν με την ψήφο της. Σας καλώ και σήμερα να το υπερψηφίσετε. Σας ευχαριστώ πολύ.
Κύριοι συνάδελφοι, θέλω να σας πω το εξής, όσον αφορά τον χρόνο. Καταλαβαίνω ότι όλοι θέλουν τον χρόνο του προηγούμενου, αλλά να ξέρετε ότι, κάνοντας αυτό, θα φτάσουμε αύριο το πρωί. Ορίστε, κύριε Κεγκέρογλου, ο οποίος ξέρω τι θέλετε τον χρόνο του προηγούμενου!
Κυρίες και κύριοι συνάδελφοι, η κυβερνητική πολιτική και οι μεγαλοστομίες για το επιτελικό και αποτελεσματικό κράτος φθίνουν, δεν επιβεβαιώνονται και έχουν δύο όψεις: Από τη μια, η απουσία ολοκληρωμένου σχεδίου, η προχειρότητα, η ανεπάρκεια και η έλλειψη ενδιαφέροντος για την κοινωνία και από την άλλη, η επιδίωξη εξυπηρέτησης «ημετέρων» και συγκεκριμένων συμφερόντων. Από αυτή την κυβερνητική επιλογή δεν εξαιρείται κανένα πεδίο πολιτικής ούτε φυσικά αυτό του περιβάλλοντος, της διαχείρισης των αποβλήτων και απορριμμάτων, αλλά και της ενέργειας. Είναι πλέον φανερό ότι, ενώ όλοι μιλούν για αειφορία, πράσινη ενέργεια, ενεργειακή μετάβαση, εννοούν διαφορετικά πράγματα, τουλάχιστον ως προς τις στοχεύσεις και το όραμα και σίγουρα ως προς τους ωφελούμενους. Η δήθεν ελευθερία της αγοράς οδηγεί στην ασυδοσία και την κυριαρχία των μεγάλων και πολύ μεγάλων συμφερόντων και πολύ περισσότερο, όταν η ίδια η κυβερνητική πολιτική ευνοεί την υπέρμετρη συγκέντρωση δικαιωμάτων και πλούτου σε όλο και λιγότερα χέρια. Το νομοσχέδιο αποτυπώνει ακριβώς αυτή την κυβερνητική αντίληψη και επιλογή. Εμείς διαφωνούμε. Έχουμε διαμετρικά αντίθετες θέσεις. Η πράσινη ανάπτυξη, η ενεργειακή μετάβαση, η κυκλική οικονομία, εκτός από το θετικό περιβαλλοντικό πρόσημο, οφείλουν να διέπονται από κανόνες και όρους κοινωνικής δικαιοσύνης, που διασφαλίζουν την απρόσκοπτη συμμετοχή των μικρομεσαίων και των συλλογικών φορέων στην προοπτική της τοπικής ωφέλειας και της περιφερειακής ανάπτυξης. Επιπλέον, για να είναι αποτελεσματικές και εφαρμόσιμες οι πράσινες πολιτικές, απαιτείται δημόσιος διάλογος, η διαβούλευση και η συνδιαμόρφωση των πολιτικών με την αυτοδιοίκηση και την κοινωνία, αλλά και τους θεσμικούς εκπροσώπους της επιχειρηματικότητας. Δεν είναι για μας φετίχ, αλλά αδιαπραγμάτευτη αρχή και εργαλείο αποτελεσματικότητας, που οδηγεί στη διασφάλιση του δημοσίου και κοινωνικού συμφέροντος. Η Κυβέρνηση φαίνεται ότι συνομιλεί μόνο με μια μερίδα του ΣΕΒ και ορισμένους επενδυτές, που θέλουν να πολλαπλασιάσουν τα υπερκέρδη τους. Απέτυχε η προηγούμενη κυβέρνηση, που εισηγήθηκε ανεφάρμοστες και ανερμάτιστες πολιτικές. Είναι σίγουρο ότι θα αποτύχετε και εσείς με τις ρυθμίσεις σκοπιμότητας που φέρνετε. Η κυβερνητική επιλογή να επαναφέρει την ξεπερασμένη λογική της δημιουργίας μονάδων παραγωγής ενέργειας όχι μόνο από υπολείμματα, αλλά και από απορρίμματα που δεν έχουν υποστεί όλη τη δυνατή επεξεργασία, είναι πισωγύρισμα και αντίθετο με τις σύγχρονες τάσεις. Αντί η Κυβέρνηση να αναπτύξει την κυκλική οικονομία και να ανοίξει νέα πεδία δραστηριότητας, με περιβαλλοντικούς και κοινωνικούς κανόνες, διαιωνίζει τον φαύλο κύκλο και τα μπρος - πίσω με την καύση και την ταφή, υπονομεύοντας τη διαλογή με ξεχωριστά συστήματα. Αυτό, όμως, ουσιαστικά, είναι αντίθετο με την ευρωπαϊκή οδηγία που επικαλέστηκε ο Υπουργός. Η ευρωπαϊκή οδηγία θεωρεί την ανάκτηση ενέργειας από απόβλητα ως την τελευταία λύση πριν την ταφή, θέτοντας πρώτα την πρόληψη, την επαναχρησιμοποίηση και την ανακύκλωση στον μέγιστο βαθμό. Η Ελλάδα κυνηγά λαχανιασμένη τους στόχους της ανακύκλωσης, λόγω ουσιαστικά, έλλειψης πολιτικής βούλησης να αντιμετωπίσει τα προβλήματα και η Κυβέρνηση σήμερα προτιμά να τα κουκουλώσει. Με αυτή την αντίληψη αποκλείεται να φτάσουμε από το 22% -23% σήμερα στο 55% το 2025. Πείτε μας του χρόνου, το 2022 πόσο θα είναι, το 2023 πόσο θα είναι, το 2024 πόσο θα είναι. Σας ξαναλέμε ότι μόνο με εξειδίκευση μέσα από μια εθνική στρατηγική και άλλον εθνικό σχεδιασμό διαχείρισης αποβλήτων, με περιφερειακούς σχεδιασμούς διαχείρισης και ρεαλιστικά δημοτικά σχέδια μπορούμε να προχωρήσουμε. Ως προς την πράσινη ενέργεια και την κοινωνική δικαιοσύνη, στο πλαίσιο του ανοίγματος νέων πεδίων οικονομίας, εμείς είμαστε ξεκάθαροι. Έχετε αποφασίσει και με το άρθρο 132, στις περιοχές που μέχρι τώρα είχαμε κορεσμό ή μη συνδεδεμένα δίκτυα, όπως στην Κρήτη, έχουμε άνοιγμα νέων οικονομικών δραστηριοτήτων. Αυτό, όμως, θα πρέπει να διέπεται από κοινωνική δικαιοσύνη και δεν πρέπει να αφορά μόνο τους ισχυρούς. Με αυτήν την έννοια χρειάζεται η διασφάλιση της απρόσκοπτης πρόσβασης των μικρομεσαίων επενδυτών και φυσικά των ενεργειακών κοινοτήτων ευρείας βάσης. Το νομοσχέδιο βάζει προσκόμματα. Χρειάζεται τροποποιήσεις. Επιπλέον, υπάρχει άνιση μεταχείριση της Κρήτης, σε σχέση με την ηπειρωτική χώρα. Με τις ρυθμίσεις, ουσιαστικά, εμποδίζεται να υλοποιηθεί μια κοινωνικά δίκαιη πράσινη μετάβαση. Εξηγούμαι: Στα έργα των 400 KW κάθε νομικό ή φυσικό πρόσωπο, λέει ο νόμος, μπορεί να υποβάλει αίτηση για ένα και μόνο έργο. Αν μέλος του νομικού προσώπου, τώρα, υποβάλει, αποκλείεται το νομικό πρόσωπο ή και το αντίστροφο, αν το νομικό πρόσωπο υποβάλει και πάρει αδειοδότηση, αποκλείονται όλα τα φυσικά πρόσωπα που είναι μέλη του. Αυτό το ασυμβίβαστο θα μπορούσε να ισχύει σε προσωπικές εταιρείες ή ακόμη ολιγομελείς ενεργειακές κοινότητες. Δεν μπορεί, όμως, να ισχύει για πολύ μεγάλες ενεργειακές κοινότητες ευρείας βάσης, όπως τις ονομάζουμε, που θα πρέπει να έχουν διαφορετική αντιμετώπιση. Η άνιση αντιμετώπιση των ενεργειακών κοινοτήτων στην Κρήτη έχει σχέση και με αυτό που υπάρχει στην ηπειρωτική Ελλάδα, όπου τους δίνετε κατά προτεραιότητα δεκαοκτώ MW. Λέω ότι ανάλογη προτεραιότητα πρέπει να δοθεί και στην Κρήτη, αν όχι δεκαοκτώ, ένα ανάλογο ποσοστό. Επειδή μιλούσατε, κύριε Υπουργέ, επί σαράντα ένα λεπτά, απαντώντας στην αντιπολίτευση που σας κάνει ο ΣΥΡΙΖΑ, εύκολη, αόριστη και επιδερμική, θέλουμε να μας απαντήσετε τεκμηριωμένα, γιατί δεν θα δεχτείτε την τροπολογία που σας καταθέσαμε, η οποία έχει συγκεκριμένη πρόταση, που αφορά τις περιοχές που ανοίγουν τα νέα πεδία δραστηριότητας στις ενεργειακές κοινότητες και φυσικά, τους μικρομεσαίους επενδυτές. Είναι απαίτηση για εμάς, γιατί υπάρχει μια διάταξη στην άλλη τροπολογία σας, στο άρθρο 11, που αφορά τις περιοχές εκτός σχεδίου και τη δόμηση σε αυτές, που ενώ είχαμε καταθέσει πριν επτά μήνες την τροπολογία την οποία θα καταθέσω στα Πρακτικά ο τότε Υπουργός την αρνήθηκε κι ήρθατε μετά από επτά μήνες αυτολεξεί να την υιοθετήσετε. Επτά μήνες κάνατε να καταλάβετε ότι ήταν σωστό; [[Στο σημείο αυτό ο Βουλευτής κ. Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τελειώνω με την τροπολογία για το ιδιοκτησιακό των δασικών εκτάσεων. Οι ρυθμίσεις για τα δασικά αφορούν τις κυβερνητικές δεσμεύσεις, προφανώς για την αντιμετώπιση των προβλημάτων, που ανέκυψαν και αναδείχθηκαν από την ανάρτηση των δασικών χαρτών. Ο Υπουργός πράγματι είναι αυτός που αναγνώρισε το πρόβλημα και δήλωσε ότι θα πάρει πρωτοβουλίες, σε αντίθεση με τους προκατόχους του, τόσο του ΣΥΡΙΖΑ όσο και της Νέας Δημοκρατίας, που υποστήριζαν ότι δεν υπάρχει κανένα πρόβλημα. Η λύση, όμως, που εισάγετε, κύριε Υπουργέ, με την τροπολογία είναι αποσπασματική και μπορεί να οδηγήσει σε επικίνδυνες καταστάσεις. Το Συμβούλιο Ιδιοκτησίας Δασών ως φιλοσοφία είναι στη σωστή κατεύθυνση, αλλά δεν υπάρχουν οι αναγκαίες εγγυήσεις διαφάνειας, οι κανόνες κρίσης και λειτουργίας, ούτως ώστε να μην μετατραπεί σε θερμοκοιτίδα διαφθοράς. Δεν προβλέπει δευτεροβάθμια κρίση. Πού ακούστηκε αυτό; Πάντα υπάρχει δευτεροβάθμια κρίση στις αποφάσεις της διοίκησης για τον πολίτη. Προβλέπεται μόνο στα δικαστήρια, που ούτως ή άλλως μπορεί να πάει. Ο διεκδικητής, που είναι το δημόσιο, αποφασίζει ουσιαστικά μονομερώς. Δυστυχώς, κύριε Υπουργέ, η αρνητική σας στάση για το σύνολο των προτάσεών μας δεν συμβάλλει στη λύση προβλημάτων. Γι' αυτό θα ήθελα να μας απαντήσετε, τουλάχιστον για τη συγκεκριμένη τροπολογία, που έχουμε καταθέσει για τα δύο ζητήματα, και όχι να παραπέμψετε μετά τον Σεπτέμβριο ή Οκτώβριο στο νομοσχέδιο για τις ενεργειακές κοινότητες, όταν πια θα έχει μοιραστεί η πίτα στην Κρήτη, την Πελοπόννησο, τις Κυκλάδες, την Εύβοια και αλλού. Τώρα! Ευχαριστώ.
Δεν θα έχει μοιραστεί η πίτα.
Είδατε; Δεν χρειαστήκατε ούτε τον χρόνο που ζητήσατε. Συνεχίζουμε τώρα με τον κ. Νικολακόπουλο Ανδρέα από τη Νέα Δημοκρατία. Αμέσως μετά θα είναι ο κ. Χρήστος Γιαννούλης και μετά έχει ζητήσει ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας. Κύριε Νικολακόπουλε, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ο Κυριάκος Μητσοτάκης από την πρώτη του ομιλία ως Πρωθυπουργού της χώρας στις προγραμματικές δηλώσεις είχε τονίσει ότι η οικονομική ανάπτυξη του εικοστού πρώτου αιώνα πρέπει να συμβαδίζει με την προστασία του περιβάλλοντος, γεγονός που μας προτρέπει να αναλογιστούμε το μέγεθος της συγκεκριμένης ευθύνης και να αντιληφθούμε πως ακόμα και αν η πράσινη ατζέντα δεν ήταν στην κορυφή του παγκόσμιου ενδιαφέροντος η Ελλάδα από μόνη της θα έπρεπε να έχει επιλέξει αυτό το μοντέλο ανάπτυξης. Η Νέα Δημοκρατία είχε δεσμευτεί προεκλογικά για μια πολιτική, που θα έχει στόχο την προστασία του περιβάλλοντος και τη βιώσιμη ανάπτυξη. Έτσι λοιπόν, από την πρώτη στιγμή, η Κυβέρνηση έθεσε σε εφαρμογή έναν ολοκληρωμένο σχεδιασμό, ώστε να αντιμετωπίσει χρόνια προβλήματα και να εφαρμόσει μια σύγχρονη ευρωπαϊκή πολιτική για τη διαχείριση των αποβλήτων, προχωρώντας σε σημαντικά έργα, όπως το σταδιακό κλείσιμο παράνομων χωματερών σε αρκετές περιοχές της χώρας και στην κατασκευή αλλά και δημοπράτηση μονάδων επεξεργασίας αποβλήτων. Μια από αυτές μάλιστα, έχουμε τη χαρά να βρίσκεται στην Τριανταφυλλιά του Νομού Ηλείας και έχει ξεκινήσει ήδη τη λειτουργία της. Προχώρησε, επιπλέον, στην αδειοδότηση σταθμών μεταφόρτωσης αποβλήτων, στην πιλοτική εφαρμογή του «πληρώνω όσο πετάω, κερδίζω όσο διαχωρίζω», αλλά και σε ένα νέο εθνικό σχέδιο διαχείρισης αποβλήτων, εκσυγχρονισμένο και προσανατολισμένο στην αύξηση της ανακύκλωσης και στη μείωση της ταφής των αποβλήτων μέχρι το 2030. Νομοθέτησε το πλαίσιο για μια Ελλάδα χωρίς πλαστικά μιας χρήσης και έθεσε τη βάση στην κοινωνία για την ένταξη της ανακύκλωσης στην καθημερινότητά μας. Σε συνέχεια λοιπόν, όλων αυτών των πρωτοβουλιών έρχεται το παρόν σχέδιο νόμου του Υπουργείου Περιβάλλοντος και Ενέργειας, το οποίο θέτει στην πρώτη γραμμή τη θέσπιση ενός ολοκληρωμένου πλαισίου για την προστασία του περιβάλλοντος και συγκεκριμένα τη διαχείριση των αποβλήτων, την εναλλακτική μορφή διαχείρισης, τον εκσυγχρονισμό των διαδικασιών αλλά και την προσαρμογή στις απαιτήσεις της κυκλικής οικονομίας. Η ανακύκλωση τίθεται στο επίκεντρο της διαχείρισης των αποβλήτων και καθίσταται υπόθεση όλης της κοινωνίας. Την πενταετία που προηγήθηκε η ανακύκλωση αυξήθηκε κατά ποσοστό 1% έως 2%. Σήμερα είναι περίπου στο 20%, όταν ο ευρωπαϊκός μέσος όρος είναι στο 50%, ποσοστά που δεν αντιστοιχούν σε μια ανεπτυγμένη ευρωπαϊκή χώρα. Για τον λόγο αυτό, το εν λόγω νομοσχέδιο προχωρά σε αναγκαίες ρυθμίσεις, όπως η πρόληψη της παραγωγής αποβλήτων, η μείωση των αρνητικών συνεπειών της παραγωγής και της διαχείρισής τους, η αύξηση της ανακύκλωσης, ο περιορισμός του συνολικού αντικτύπου της χρήσης των πόρων και η βελτίωση της αποδοτικότητάς τους. Όλα αυτά έχουν ως στόχο τη μετάβαση σε μια κυκλική οικονομία, σε ένα νέο μοντέλο βιώσιμης ανάπτυξης. Στη χώρα μας παρατηρείται, δυστυχώς, καταστρατήγηση της ιεράρχησης αποβλήτων, με την ταφή να εξακολουθεί να αποτελεί την κυρίαρχη επιλογή διαχείρισης, με ποσοστά που φθάνουν ακόμα και στο 80%. Κατά τη συζήτηση του νομοσχεδίου στην αρμόδια επιτροπή παρατηρήθηκε έντονη αντίδραση από την πλευρά της Αξιωματικής Αντιπολίτευσης για το παρόν σχέδιο νόμου. Θα πρέπει να θυμηθούμε, όμως, τις περιβαλλοντικές επιδόσεις του ΣΥΡΙΖΑ. Δεν έχουμε ξεχάσει ότι οι πολιτικές αυτές οδήγησαν κατ' επανάληψη σε καταδίκες της Ελλάδας από το δικαστήριο της Ευρωπαϊκής Ένωσης για κακή διαχείριση αποβλήτων και βέβαια, αυτά αφορούν τη διαχείριση και τους χώρους υγειονομικής ταφής. Το Υπουργείο Περιβάλλοντος και Ενέργειας έδωσε έναν τεράστιο αγώνα για να απαλλαχθεί η χώρα μας από την υποχρέωση καταβολής των χρηματικών κυρώσεων που είχαν επιβληθεί. Εντός του 2020 αποδείχτηκε η αποκατάσταση οκτώ ΧΑΔΑ αλλά και η παύση λειτουργίας δύο ΧΑΔΑ, με αποτέλεσμα τη μείωση των ετήσιων προστίμων. Να υπενθυμίσουμε ότι η χώρα κατέβαλλε το ποσό των 80 χιλιάδων ευρώ σε ετήσια βάση για κάθε μία από τις εξήντα πέντε περιπτώσεις παράνομων ΧΑΔΑ, που υπήρχαν το πρώτο εξάμηνο του 2019, ενώ κατά το β΄ εξάμηνο του ίδιου έτους αποδείχθηκε η παύση λειτουργίας πέντε ΧΑΔΑ. Καλό θα ήταν λοιπόν, να προσέχει ο ΣΥΡΙΖΑ την κριτική του στο συγκεκριμένο θέμα. Κυρίες και κύριοι συνάδελφοι, η χώρα μας έχει μπροστά της μια μεγάλη πρόκληση, την ανατροπή της υφιστάμενης κατάστασης διαχείρισης των αποβλήτων και την ορθή διαχείρισή τους, με την υγειονομική ταφή να αποτελεί την τελευταία επιλογή. Έτσι, η Ελλάδα καλείται να μειώσει το ποσοστό των αστικών αποβλήτων που θα καταλήγουν σε υγειονομική ταφή στο 10%. Για την επίτευξη αυτού του στόχου, από 1η Ιανουαρίου 2022 το σύνολο των αστικών αποβλήτων που διατίθενται σε χώρους υγειονομικής ταφής, συμπεριλαμβανομένων των υπολειμμάτων των κέντρων διαλογής ανακυκλώσιμων υλικών και των μονάδων επεξεργασίας αποβλήτων, επιβαρύνεται με τέλος ταφής, με τα έσοδα να αποδίδονται στον Ελληνικό Οργανισμό Ανακύκλωσης και να προορίζονται για την ενίσχυση δράσεων πρόληψης και ανακύκλωσης. Η ενσωμάτωση των ευρωπαϊκών οδηγιών 851 και 852, που πραγματοποιείται για πρώτη φορά με την παρούσα ρύθμιση, συμβάλλουν προς αυτή την κατεύθυνση. Έχουμε χρέος ως κοινωνία να σεβόμαστε τους πόρους που καταναλώνουμε, να διαμορφώσουμε καλύτερες συνθήκες για τη ζωή μας, να γίνουμε αρωγοί και σύμμαχοι σ' αυτή την ορθολογική διαχείριση αποβλήτων, που εντάσσεται σε σύγχρονα ευρωπαϊκά πρότυπα και έρχεται να επιλύσει τα προβλήματα που ταλαιπωρούν την κοινωνία μας. Μα, πάνω απ' όλα οφείλουμε να αποκτήσουμε ως κοινωνία οικολογική συνείδηση και ο κατάλληλος χώρος για να το πετύχουμε αυτό και να αφήσουμε στα παιδιά μας ένα καλύτερο περιβάλλον είναι το σχολείο. Έτσι, από 1η Σεπτεμβρίου του 2022 ορίζεται ότι θα υπάρχουν στα σχολεία υποχρεωτικά χωριστά ρεύματα συλλογής χαρτιού, γυαλιού, πλαστικών, μετάλλων, μπαταριών και αποβλήτων τροφίμων. Η ρύθμιση αυτή δεν είναι μόνο μια νομοθετική παρέμβαση. Είναι μια πράξη που μπορεί να αλλάξει τη φιλοσοφία της κοινωνίας μας. Κυρίες και κύριοι συνάδελφοι, στο παρόν σχέδιο νόμου περιλαμβάνονται και άλλες σημαντικές ρυθμίσεις για σημαντικά ζητήματα, όπως η αγορά ηλεκτρικής ενέργειας, με έμφαση στις ανανεώσιμες πηγές ενέργειας. Περιέχει, όμως, διατάξεις για τη χωροταξία και τον πολεοδομικό σχεδιασμό, που αποτελεί μια σημαντική μεταρρύθμιση που δίνει ώθηση στη βιώσιμη ανάπτυξη. Είναι σημαντική η δυνατότητα που δίνει το παρόν σχέδιο νόμου για την αναστολή οικοδομικών εργασιών κατά την εκπόνηση των ειδικών πολεοδομικών σχεδίων, ένα πρόγραμμα που θα τρέξει παράλληλα με τα τοπικά πολεοδομικά σχέδια στο επόμενο χρονικό διάστημα. Αυτό αποτελεί αναμφίβολα ένα από τα πιο σημαντικά έργα ανάπτυξης και ριζικής αναβάθμισης για τη χώρα μας. Πάνω από 240 εκατομμύρια ευρώ θα αξιοποιηθούν από το Ταμείο Ανάκαμψης για τον Εθνικό Χωροταξικό Σχεδιασμό. Για την Ηλεία, τον νομό που εκπροσωπώ, η ένταξη στο ειδικό πολεοδομικό σχέδιο αποτελεί ένα έργο - σταθμό για την απεγκλώβιση του νομού από τη ζώνη οικιστικού ελέγχου και τα προβλήματα με τις χρήσεις γης. Ένα έργο που ενισχύει το παραλιακό μας μέτωπο, αυξάνει τα τουριστικά και επενδυτικά οφέλη και δημιουργεί νέες θέσεις εργασίας. Ένα έργο που θέτει, όχι μόνο την Ηλεία, αλλά και τη δυτική Ελλάδα σε τροχιά βιώσιμης ανάπτυξης. Κυρίες και κύριοι συνάδελφοι, η ανάπτυξη της χώρας μας έχει οικολογικό πρόσημο και είναι σίγουρο πως αυτό αποτελεί κεντρική προτεραιότητα της Κυβέρνησης. Το μέλλον της πατρίδας μας, το μέλλον που θα αφήσουμε στα παιδιά μας συνδέεται απόλυτα με την ικανότητά μας να προστατεύουμε και να αξιοποιούμε τον μοναδικό φυσικό και πολιτιστικό μας πλούτο. Ιδίως υπό τις σημερινές συνθήκες, καλούμαστε να εντείνουμε τις προσπάθειές μας, ώστε να διαχειριστούμε όσο το δυνατό καλύτερα τη μεγάλη κρίση της κλιματικής αλλαγής. Το παρόν σχέδιο νόμου συμβάλλει ουσιαστικά προς αυτή την κατεύθυνση και διαμορφώνει τις προϋποθέσεις μιας ανάπτυξης σε σωστές βάσεις και με σεβασμό στο περιβάλλον, γιατί ο σεβασμός στο περιβάλλον δεν γίνεται με λόγια, αλλά με πράξεις. Σας καλώ, λοιπόν, να ψηφίσουμε το παρόν σχέδιο νόμου. Σας ευχαριστώ.
Και εμείς ευχαριστούμε. Ακολουθεί ο κ. Γιαννούλης Χρήστος από τον ΣΥΡΙΖΑ και αμέσως μετά ο κ. Καραθανασόπουλος, όπως έχουμε πει. Κύριε Γιαννούλη, έχετε τον λόγο.
Σας ευχαριστώ πάρα πολύ, κύριε Πρόεδρε. Κυρίες και κύριοι συνάδελφοι, δεν έχει στεγνώσει ακόμη το μελάνι στα Πρακτικά του Ελληνικού Κοινοβουλίου από την τοποθέτηση πριν από λίγες μέρες ενός «γυρολόγου», ενός φαιδρού προσώπου της πολιτικής και της κυβερνητικής πλειοψηφίας, που, γυρνώντας με απύθμενο θράσος στα έδρανα της Αξιωματικής Αντιπολίτευσης, μας αποκάλεσε όλους «αγράμματους» με «αφρούς στο στόμα». Αναζητήστε εσείς ποιος είναι. Έχει μείνει ως στίγμα σε αυτή την Αίθουσα να αποκαλεί όλη την Κοινοβουλευτική Ομάδα του ΣΥΡΙΖΑ «αγράμματους». Σήμερα είχαμε τη δυσάρεστη εμπειρία να εξηγήσουμε «γιατί αυτή η λογική». Γιατί σήμερα η κ. Κεραμέως, αγαπητοί συνάδελφοι, συζητώντας και απαντώντας στον πρώην Πρωθυπουργό στο πλαίσιο του νόμου για το περιβάλλον, παραδέχθηκε ότι η Κυβέρνηση, την οποία υπηρετεί, δεν επενδύει στη μόρφωση, την καλλιέργεια, την παιδεία των νέων παιδιών, παρά μόνο προετοιμάζει καταρτισμένο εργατικό προσωπικό πάνω στο οποίο θα «ασκείται» ο κ. Χατζηδάκης. Αυτό παραδέχτηκε. Καταργώντας την κοινωνιολογία, τα καλλιτεχνικά μαθήματα, επενδύοντας και παραφράζοντας τον κορμό και την αποστολή της παιδείας και της ακαδημαϊκής μόρφωσης, αυτό παραδέχτηκε. Για να μας πείσει, μάλιστα, λόγω της ένδειας επιχειρημάτων σε μια «ανέμελη» Κυβέρνηση, σε μια Κυβέρνηση που περιγράφει μια Ελλάδα που οι Έλληνες δεν τη βιώνουν όπως την αντιλαμβάνεστε εσείς, άρχισε να κραδαίνει μια δημοσκόπηση, ότι όλα αυτά είναι και αποτέλεσμα δημοσκόπησης. Γιατί το 60% ζητά να γίνει αυτό που σήμερα οδήγησε τον Διονύση με πραγματικό πόνο, οδύνη και αγωνία να λέει ότι «μη μου στερείτε το μέλλον μου, χωρίς να είμαι από τους αποτυχόντες του εκπαιδευτικού συστήματος». Λοιπόν, κυρία Κεραμέως, εφόσον αυτή τη γλώσσα καταλαβαίνετε - παρ' ότι δεν είστε στην Αίθουσα - θα σας απαντήσω στην ίδια γλώσσα, στη γλώσσα των δημοσκοπήσεων. Υπάρχει μια δημοσκόπηση, κυρία Κεραμέως, εφόσον κραδαίνετε αυτά τα χαρτιά, που λέει ότι για το έγκλημα, τη βαρβαρότητα, με διεθνή παγκόσμια διασυρμό, στη Θεσσαλονίκη για την απόσπαση των αρχαίων το 62% των πολιτών συντριπτικά λέει ότι «αφήστε τα αρχαία εκεί που είναι και κάντε το μετρό». Αυτή τη δημοσκόπηση γιατί δεν την παίρνετε υπόψη σας, για να αλλάξετε την εγκληματική απόφαση Μητσοτάκη μέσα σε ένα βράδυ για το μετρό και τα αρχαία στη Βενιζέλου; Γιατί είστε μαλωμένοι με την αλήθεια και γιατί δεν είστε αυτό που κάνετε, είστε αυτό που λέτε. Κύριε Σκρέκα, χρειάστηκε σαράντα πέντε λεπτά πολιτικής φλυαρίας για να μας πείτε το εξής απλό πράγμα: Θεωρείτε τη νομοθέτηση ένα σύγχρονο σουπερμάρκετ, μια νέα λαϊκή αγορά και, μάλιστα, γύρω στις 2 που τελειώνει και ξεπουλάει και γίνονται εκπτώσεις, ή θεωρείτε την κοινοβουλευτική νομοθέτηση ένα τζουκ μποξ που δέχεται παραγγελιές. Για να σας επιβεβαιώσω ότι περιγράφετε ή νομίζετε ότι διοικείτε μια διαφορετική χώρα από αυτή που βιώνουν όλοι οι Έλληνες, θέλω να σας θυμίσω μόνο δύο πράγματα: Χθες σε αυτή την Αίθουσα - επικαλούμαι τη μαρτυρία του κ. Κωνσταντινόπουλου, γιατί ήταν Προεδρεύων και του κ. Φάμελλου - ο Υπουργός Τουρισμού κ. Θεοχάρης, είπε για το νησί που έγινε το «θαύμα» και μέσα σε μιάμιση μέρα ανατράπηκε το επιδημιολογικό φορτίο και το πρόβλημα - εύχομαι να είναι έτσι πραγματικά, γιατί εμείς δεν επενδύουμε στην καταστροφή της χώρας για λόγους επικοινωνιακούς - το εξής: «Μα, δεν υπάρχουν ακυρώσεις στη Μύκονο. Πού τις είδατε; Είστε εχθροί της πατρίδας». Σοβαρά; Αυτή η Κυβέρνηση εκπροσωπείται από Υπουργούς που χθες το απόγευμα νόμιζαν ότι στη Μύκονο ή σε άλλα νησιά είναι όλα καλά; Ένα παράδειγμα. Να μην θυμηθώ τον κ. Χαρδαλιά, ο οποίος δήλωνε αναρμόδιος για περιβαλλοντικά ζητήματα και θέματα πολιτικής προστασίας. Κύριε Σκρέκα, καταλαβαίνω ότι λόγω του φορτίου αυτού του νομοσχεδίου «club sandwich» δεν είχατε τον χρόνο να ενημερωθείτε για τις εξελίξεις στα εθνικά ζητήματα. Ούτε για την απαγόρευση κυκλοφορίας στο Σέιχ Σου, που είναι εμμέσως στις αρμοδιότητές σας, δεν βρήκατε τον χρόνο να ενημερωθείτε; Ούτε γι' αυτό; Γιατί αποτελεί ακόμη μία νάρκη στη Θεσσαλονίκη, που έχει αναδειχθεί από την Κοινοβουλευτική Ομάδα του ΣΥΡΙΖΑ και τον Τομεάρχη Περιβάλλοντος. Και εκεί πάλι στήσατε φιέστες. Σε ό,τι αφορά το νομοσχέδιο, αναφέρθηκα στη νομοθέτηση λογικής «τζουκ μποξ», «παραγγελιές». Άρθρο 119. Έχετε την εντύπωση ότι η ικανότητα και η σπουδή σας και η έφεση στο να χρησιμοποιείτε μόνο την επικοινωνία ως πολιτικό εργαλείο μπορεί να τυφλώσει όλους εμάς τους υπόλοιπους, όταν με το άρθρο 119 δίνετε τη δυνατότητα - το «κερκόπορτα» αδικεί την πραγματικότητα - να ξεφυτρώνουν παντού σε οριοθετημένες περιοχές ό,τι έμπνευσης κατασκευές ή παρεμβάσεις ζητήσει η πελατειακή σας δεξαμενή; Είναι ορθή νομοθέτηση και προστατεύετε το περιβάλλον; Αναφέρομαι στο άρθρο 119. Είστε σίγουροι ότι ο αναγνώστης αυτού του νομοθετήματος στο μέλλον δεν θα αναγνωρίσει τις προθέσεις σας; Είστε, επίσης, βέβαιοι ότι στην περίπτωση των μονάδων επεξεργασίας απορριμμάτων, με ένα χαρακτηριστικό παράδειγμα τη ΜΕΑ Λαγκαδά στη Θεσσαλονίκη στον δεύτερο μεγαλύτερο νομό της χώρας, δεν αναγνωρίζει τη λαθροχειρία που επιχειρείτε; Πρώτον, ενώ οι μελέτες συντάχθηκαν με χρηματοδότηση του ΕΣΠΑ, επιλέγετε - άγνωστο γιατί - και πάλι τη σύμπραξη δημόσιου και ιδιωτικού τομέα. Υπάρχει περιβαλλοντικό αποτύπωμα στη λίμνη Κορώνεια. Αν την έχετε ακούσει. Ίσως να τη θυμάστε από παρεμβάσεις του Ψωμιάδη παλιά. Αλλά, είναι ακόμα υπαρκτό το πρόβλημα. Το αποτύπωμα στη λίμνη Κορώνεια με την στην ουσία κατάργηση της διοίκησης του φορέα διαχείρισης, κάτι που εκδικητικά κάνετε και στους άλλους φορείς, μπαίνει σε πολύ μεγάλο κίνδυνο. Δεν σας αφορά αυτό; Δεν υπάρχει καμμία ευαισθησία γι' αυτό; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλω να κλείσω, κύριε Πρόεδρε, λέγοντας το εξής: Έλεγαν παλιότερα: «Λέω πολλά, γιατί δεν έχω χρόνο». Εσείς, σ' αυτήν την περίπτωση, κάνετε πολλά μέσα από ανορθόδοξες κοινοβουλευτικές παρεμβάσεις, όπως το νομοσχέδιο αυτό, γιατί και εσείς δεν έχετε χρόνο. Εσείς δεν έχετε πολιτικό χρόνο. Έχει τελειώσει ο χρόνος και η κλεψύδρα πλέον τρέχει αντίστροφα. Να ξέρετε, όμως - το κυριότερο - ότι αυτό που φοβάστε - και έχει σχέση κυρίως και με τον τρόπο που συμπεριφέρεστε στους νέους ανθρώπους - θα έχει επίπτωση σε όλη την κυβερνητική δράση. Φοβάστε τους νέους ανθρώπους, φοβάστε ό,τι είναι νέο, φοβάστε ό,τι είναι ριζοσπαστικό, φοβάστε ό,τι είναι ελεύθερο, φοβάστε ό,τι είναι καλλιεργημένο, γιατί φοβάστε, κυρίως, την αλήθεια. Και αυτό το αποδεικνύετε στο περιβάλλον, στη δημοκρατία, ακόμη και στην πανδημία. Σας ευχαριστώ πολύ.
Κι εμείς ευχαριστούμε. Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Καραθανασόπουλος. Θα χρησιμοποιήσετε και τον χρόνο της δευτερολογίας σας, κύριε Καραθανασόπουλε;
Ανάλογα, κύριε Πρόεδρε.
Καλώς, θα το δείτε. Έχετε τον λόγο, κύριε συνάδελφε.
Ευχαριστώ, κύριε Πρόεδρε. Βεβαίως, σήμερα συμπληρώνονται σαράντα επτά χρόνια από την τουρκική εισβολή και κατοχή στην Κύπρο, όπου όλα αυτά τα χρόνια - ιδιαίτερα το τελευταίο διάστημα - έχουν δημιουργηθεί τετελεσμένα για την υλοποίηση των νέων διχοτομικών σχεδίων που αυτά προωθεί και επιταχύνει η προκλητική επίσκεψη του Ερντογάν στα Κατεχόμενα αυτές τις μέρες. Βεβαίως, και τα άλλα κόμματα αναφέρθηκαν στις εξελίξεις στο κυπριακό θέμα και στην εισβολή. Τι συγκάλυψαν, όμως, όλα τ' άλλα κόμματα; Συγκάλυψαν τον ρόλο των Αμερικανών και του ΝΑΤΟ, ρόλο πολύ καθοριστικό στην εισβολή και κατοχή της. Στήριξαν την εισβολή και την κατοχή των Τούρκων. Και σήμερα, όμως, ενθαρρύνουν την τουρκική επιθετικότητα στην προσπάθειά να την αποσπάσουν από τη Ρωσία. Βεβαίως, μαζί με την ελληνική αστική τάξη, προωθούν τα σχέδια συνδιαχείρισης στο Αιγαίο και στην Ανατολική Μεσόγειο. Έτσι λοιπόν, το ΝΑΤΟ και οι Αμερικανοί αποτελούν τον παράγοντα αποσταθεροποίησης και των κινδύνων της περιοχής, αλλά και για τα κυριαρχικά δικαιώματα της χώρας μας, παρά τη φιλότιμη προσπάθεια όλων των υπολοίπων κομμάτων να παρουσιαστούν ως οι φύλακες της ασφάλειας και της σταθερότητας στην περιοχή. Απ' αυτή την άποψη, το ΚΚΕ σταθερά εκφράζει την αλληλεγγύη του με κάθε τρόπο στον λαό της Κύπρου, στους λαούς της Κύπρου ενάντια στην ξένη κατοχή, ενάντια στην τουρκική κατοχή, για μία Κύπρο ενιαία, ανεξάρτητη, με μία κυριαρχία και με μία ιθαγένεια, ελεύθερη από ξένες βάσεις και στρατεύματα, χωρίς εγγυητές και προστάτες. Αυτός ακριβώς ο στόχος συνδέεται με τον συνολικότερο αγώνα του ΚΚΕ ενάντια στους ιμπεριαλιστικούς σχεδιασμούς στην ευρύτερη περιοχή, για τον απεγκλωβισμό της χώρας μας από αυτή, για την επιστροφή των ελληνικών στρατευμάτων από το εξωτερικό, για το κλείσιμο των Αμερικανο - Νατοϊκών βάσεων και την αποδέσμευσή μας από τις ιμπεριαλιστικές συμμαχίες. Βεβαίως, σήμερα, στην επικαιρότητα - παρακολουθήσαμε τη γνωστή κοκορομαχία ανάμεσα στην Κυβέρνηση και στην Αξιωματική Αντιπολίτευση - είναι τα ζητήματα της παιδεία και το αντιδραστικό νομοσχέδιο που συζητείται, που ξεκίνησε σήμερα η συζήτησή του στη Βουλή για το σχολείο και την ταξική διαφοροποίηση του σχολείου, αλλά πάνω απ' όλα τ' αποτελέσματα των εισαγωγικών εξετάσεων και η ανακοίνωση των βάσεων. Πρόκειται για μια κοκορομαχία, τη στιγμή που συνολικά τα κόμματα αυτά - η Κυβέρνηση, σήμερα, αλλά και τα υπόλοιπα κόμματα που κυβέρνησαν το προηγούμενο διάστημα, και ο ΣΥΡΙΖΑ και το ΠΑΣΟΚ - διαμόρφωσαν ένα λύκειο - εξεταστήριο, διαμόρφωσαν τα πανεπιστήμια με πτυχία πολλαπλών ταχυτήτων και χωρίς επαγγελματικά δικαιώματα και ταυτόχρονα, αναγνώρισαν τα επαγγελματικά δικαιώματα των διαφόρων κολεγίων ως επιλογή στους ταξικούς φραγμούς στη μόρφωση, στην υποβάθμιση της δημόσιας παιδείας, στην ανάκτηση από τα πλατιά λαϊκά στρώματα, από τα παιδιά των λαϊκών στρωμάτων, ορισμένων δεξιοτήτων, για να μπορέσουν να είναι αναλώσιμοι εργαζόμενοι και εργαζόμενοι χωρίς δικαιώματα. Αυτόν το σχεδιασμό υλοποίησαν συνολικά όλες οι κυβερνήσεις και υλοποιεί η σημερινή Κυβέρνηση. Αυτή η κοκορομαχία αναπτύχθηκε, δυστυχώς, στο έδαφος της σφαγής - κυριολεκτικά - περίπου τριάντα χιλιάδων παιδιών από την είσοδό τους και τον αποκλεισμό τους από τα ΑΕΙ, που επί της ουσίας αναδεικνύει ότι ο προηγούμενος νόμος της Νέας Δημοκρατίας διαμορφώνει νέους φραγμούς και νέα εμπόδια για την πρόσβαση στα ΑΕΙ, όχι όλων των παιδιών, αλλά των παιδιών των λαϊκών στρωμάτων. Αυτά οδηγούνται στη σφαγή. Αντίθετα, τα παιδιά των πλουσίων οικογενειών έχουν πολλαπλές δυνατότητες και ευκαιρίες, από το να πάνε να σπουδάσουν στο εξωτερικό στα διάφορα φημισμένα πανεπιστήμια, που τρέχει από το στόμα σας μέλι όταν τα εκφωνείτε, μέχρι και στα διάφορα κολέγια που λειτουργούν στη χώρα μας. Βεβαίως, αναδεικνύεται και η υποκρισία της Κυβέρνησης, όταν λέει ότι με αυτό τον τρόπο αντιμετωπίζουμε τα φαινόμενα της λευκής κόλλας, αντί να συζητήσουμε ότι η λευκή κόλλα είναι αποτέλεσμα του λυκείου - εξεταστηρίου, που απωθεί τα παιδιά από τη μόρφωση. Δεν βλέπουμε την πραγματικότητα, ότι μέσα από αυτή τη διαδικασία, σήμερα, παιδιά με υψηλή βαθμολογία δεν μπορούν να ενταχθούν στη σχολή και στο τμήμα της προτίμησής τους. Επί της ουσίας, δηλαδή, σπρώχνετε τα παιδιά των λαϊκών στρωμάτων στις σχολές κατάρτισης και βεβαίως, στα διάφορα κολέγια τα παιδιά των πιο πλούσιων οικογενειών, που από κοινού ΣΥΡΙΖΑ και Νέα Δημοκρατία αναγνώρισαν την ισοτιμία των πτυχίων και των επαγγελματικών τους δικαιωμάτων. Εμείς το λέμε καθαρά. Καλούμε την Κυβέρνηση να προχωρήσει άμεσα, σήμερα, στη μη εφαρμογή της ρύθμισης για την ελάχιστη βάση εισαγωγής που μάλιστα, εφαρμόστηκε σε μια περίοδο όπου τα σχολεία ήταν κλειστά, τα ζητήματα της πανδημίας δημιούργησαν σημαντικά προβλήματα στα νέα παιδιά και δεν μπόρεσαν να ολοκληρώσουν με αποτελεσματικότητα την εκπαιδευτική διαδικασία. Βεβαίως, το νομοσχέδιο το οποίο συζητάμε περιλαμβάνει αφ' ενός την ενσωμάτωση της ευρωπαϊκής οδηγίας για τη διαχείριση των απορριμμάτων, αλλά και ζητήματα που αφορούν την ενέργεια. Κι εδώ, στα ζητήματα της ενέργειας, έχουμε αποκάλυψη της πολιτικής που ακολουθήθηκε από όλες τις κυβερνήσεις, της πολιτικής της απελευθέρωσης της αγοράς ηλεκτρικής ενέργειας, μια πολιτική της Ευρωπαϊκής Ένωσης, της πολιτικής της πράσινης μετάβασης. Αυτό το αποτέλεσμα φαίνεται σήμερα στην αύξηση των τιμών της χονδρεμπορικής. Είναι αποτέλεσμα της πολιτικής που ακολούθησαν όλα τα κόμματα, γιατί ακριβώς, οφείλεται στο γεγονός ότι το πακέτο, το ενεργειακό μείγμα στη χώρα μας λέει τα εξής: Πάνω από το 60% πρόκειται για ένα μείγμα, το οποίο είναι εισαγόμενο, είτε πρόκειται από το φυσικό αέριο - παραγωγή ηλεκτρικού ρεύματος από φυσικό αέριο - είτε πρόκειται από άμεσες εισαγωγές. Άρα, το μεγαλύτερο μέρος της κατανάλωσης της ηλεκτρικής ενέργειας καλύπτεται από εισαγωγές, είναι εισαγόμενο. Και εδώ, το φυσικό αέριο ανέβηκε 31% τους τελευταίους δύο μήνες. Να, λοιπόν, η πρώτη επίπτωση. Δεύτερον, το υπόλοιπο 30% του μείγματος αυτού αποτελείται από ΑΠΕ, από παραγωγή δηλαδή αιολικών και φωτοβολταϊκών, και το υπόλοιπο 10% είναι τα υδροηλεκτρικά κατά κύριο λόγο και 2% με 3% από τους λιγνίτες. Αυτό, λοιπόν, το ενεργειακό μείγμα, που είναι το αποτέλεσμα της απελευθέρωσης της αγοράς ηλεκτρικής ενέργειας και της πράσινης μετάβασης εκτοξεύει τις τιμές. Γι' αυτό λέμε ότι η πράσινη μετάβαση θα είναι σε βάρος των αναγκών των λαϊκών στρωμάτων και θα οδηγήσει σε ευρύτερα και ακόμη πιο πλατιά στρώματα του λαού που θα ζουν σε συνθήκες ενεργειακής φτώχειας. Έτσι, λοιπόν, οι επιπτώσεις της πολιτικής απελευθέρωσης της αγοράς της ηλεκτρικής ενέργειας, που με συνέπεια υπηρέτησαν όλες οι κυβερνήσεις, αυξάνει την ενεργειακή εξάρτηση της χώρας μας. Δεύτερον, δεν δίνει σταθερότητα στο ενεργειακό σύστημα. Τρίτον, οδηγεί στην υποβάθμιση των πηγών ενέργειας, που είναι εγχώριες πηγές ενέργειας. Τέταρτον, οδηγεί στην αύξηση των τιμολογίων. Πέμπτον, έχει αρνητικές συνέπειες σε βάρος των εργαζομένων, που επί της ουσίας τα χρόνια της απελευθέρωσης μειώθηκε κατά 50% ο αριθμός των εργαζομένων στη ΔΕΗ, αυξήθηκαν οι ευέλικτες μορφές απασχόλησης, αυξήθηκε η εντατικοποίηση των εργαζομένων. Άρα, δηλαδή, πρόκειται για μια κατά βάση αντεργατική και αντιλαϊκή πολιτική. Επί της ουσίας, αυτό θα το δούμε το επόμενο διάστημα να γιγαντώνεται και να μεγεθύνεται ακόμη περισσότερο, μια και με τις ρυθμίσεις που περιλαμβάνονται στο νομοσχέδιο, που συζητάμε σήμερα διευκολύνονται ακόμη περισσότερο η τοποθέτηση και η χωροθέτηση των ΑΠΕ, των αιολικών και φωτοβολταϊκών πάρκων, ακόμη και σε κορεσμένες περιοχές δίνετε τη δυνατότητα να εγκατασταθούν νέες ΑΠΕ, στη δημιουργία των δικτύων εξυπηρέτησης της μεταφοράς ρεύματος από ΑΠΕ, την ίδια στιγμή που τα δίκτυα που εξυπηρετούν τις λαϊκές ανάγκες, αλλά και τις παραγωγικές δραστηριότητες της χώρας μας βρίσκονται υπό κατάρρευση. Αυτό το φαινόμενο είναι υπαρκτό. Το συναντήσατε με τον ΙΑΝΟ στην Κεφαλονιά όπου κατέρρευσε το απαρχαιωμένο σύστημα μεταφοράς δικτύων ηλεκτρικής ενέργειας, που κάλυπταν τις λαϊκές ανάγκες με αποτέλεσμα το νησί να είναι σε μπλακ άουτ για μία περίπου εβδομάδα ορισμένες περιοχές. Ενώ αντίθετα, τα δίκτυα μεταφοράς ενέργειας από ΑΠΕ δεν έπαθαν τίποτα. Αυτό το βλέπουμε σε όλη την Ελλάδα, όπου υπάρχουν στάνες όπου κανένα ευρωπαϊκό πρόγραμμα, καμμία κυβέρνηση, καμμία περιφέρεια ή δήμος δεν φρόντισε να διαμορφωθούν τα δίκτυα, που θα μεταφέρουν ενέργεια στις στάνες και στις απομακρυσμένες περιοχές. Αυτή ακριβώς η εξέλιξη θα είναι ακόμη πιο επώδυνη, όπως και όλη αυτή η διαδικασία, με βάση και την πορεία ιδιωτικοποίησης του ΔΕΔΔΗΕ. Έτσι, λοιπόν, η στρατηγική συμφωνία της Κυβέρνησης, του ΣΥΡΙΖΑ και των άλλων κομμάτων στη δίκαιη μετάβαση, η αγωνία που εξέφρασε ο κ. Τσίπρας από αυτό το Βήμα για το πότε η Κυβέρνηση θα φέρει τον κλιματικό νόμο, επιβεβαιώνουν τη στρατηγική συμφωνία ικανοποίησης των αναγκών των επιχειρηματικών ομίλων για μετάβαση στην πράσινη ενέργεια και στην ψηφιακή τεχνολογία. Θα είναι μια επιλογή, η οποία θα διαμορφώσει συνθήκες όξυνσης ακόμη περισσότερο των κοινωνικών ανισοτήτων και βεβαίως, θα έχει και τα αντεργατικά και αντιλαϊκά χαρακτηριστικά. Για τα θέματα που αφορούν την ενσωμάτωση της ευρωπαϊκής οδηγίας για τη διαχείριση των απορριμμάτων τοποθετήθηκε αναλυτικά και με επάρκεια ο εισηγητής του ΚΚΕ ο σύντροφος Μανώλης Συντυχάκης. Επιτρέψτε μου να κωδικοποιήσω δύο - τρία σημεία. Επί της ουσίας, η πολιτική επιλογή είναι ακριβώς η υλοποίηση της πολιτικής της Ευρωπαϊκής Ένωσης και στη διαχείριση των απορριμμάτων που οδηγεί στην εμπορευματοποίηση, οδηγεί σε νέους φόρους, νέα τέλη, ακόμη μεγαλύτερη ανταποδοτικότητα σε βάρος των λαϊκών στρωμάτων και στην ιδιωτικοποίηση της διαχείρισης των απορριμμάτων. Αυτή είναι η ευρωπαϊκή πολιτική και σε αυτή συγκλίνετε όλοι σας. Δεν διαφωνείτε. Αυτή την πολιτική υπηρετήσατε όλες οι κυβερνήσεις το προηγούμενο διάστημα. Χαρακτηριστικό παράδειγμα: Η ανακύκλωση ήταν από την αρχή παραδομένη στα χέρια των ιδιωτών και κανείς δεν άλλαξε αυτό το συγκεκριμένο στοιχείο. Πολύ χαρακτηριστικό ρόλο έπαιξε διαχρονικά ο Ελληνικός Οργανισμός Ανακύκλωσης που επί της ουσίας δεν ήταν τίποτα άλλο παρά ο τροχονόμος ανάμεσα στις διάφορες επιμέρους εναλλακτικές - όπως τις ονομάζετε - ανώνυμες εταιρείες διαχείρισης για το ποιες θα πάρουν και τι κομμάτι θα πάρουν, αλλά και ταυτόχρονα με προτεραιότητα αγωνιούσε για να παραμεριστεί το οποιοδήποτε εμπόδιο στην ικανοποίηση των συμφερόντων των διαφόρων αυτών ανωνύμων εταιρειών, που διαχειρίζονταν την ανακύκλωση. Μάλιστα, το τελευταίο διάστημα παρακολουθούμε τον αμήχανο ρόλο τον οποίο έχει στον άγριο ανταγωνισμό ανάμεσα στην Ανώνυμη Εταιρεία Ανακύκλωσης Συσκευασιών και στην Ανώνυμη Εταιρεία Ανταποδοτική Ανακύκλωση, που βλέπουμε το τελευταίο διάστημα να έχει την ευγενική χορηγία της Κυβέρνησης της Νέας Δημοκρατίας υπό το άγρυπνο βλέμμα του κ. Πάϊατ, που ενδιαφέρεται, γιατί ακριβώς αυτή η εταιρεία είναι αμερικανικών συμφερόντων. Οι αλλαγές που φέρνει σε αυτόν τον Ελληνικό Οργανισμό Ανακύκλωσης η Κυβέρνηση δεν κάνουν τίποτα άλλο, παρά να διατηρούν τα χαρακτηριστικά, που έχει και τον μετατρέπουν σε φοροεισπράκτορα είσπραξης του χαρατσιού της ταφής σε βάρος των λαϊκών στρωμάτων, σε βάρος των δήμων, που θα τα μετακυλήσουν στα λαϊκά στρώματα και ταυτόχρονα, αποτελεί και το δερβέναγα, τον ελεγκτή επί της ουσίας των δήμων και των ΦΟΣΔΑ. Δεύτερο ζήτημα, το οποίο προκύπτει, εκτός από την εμπορευματοποίηση, την ιδιωτικοποίηση και την ανταποδοτικότητα σε βάρος των λαϊκών στρωμάτων όσον αφορά τη διαχείριση των απορριμμάτων είναι η ανορθολογική διαχείριση. Είναι ανορθολογική, όχι γιατί δεν έχει συνέχεια, αλλά γιατί αυτό υπηρετεί τις ανάγκες των επιχειρηματικών ομίλων, τόσο αυτών που δραστηριοποιούνται στην ανακύκλωση όσο και αυτών που είναι έτοιμοι να δραστηριοποιηθούν στην καύση των απορριμμάτων. Άλλωστε το «καλάθι» της Ευρωπαϊκής Ένωσης για τη διαχείριση των απορριμμάτων τα περιλαμβάνει όλα, και την ανακύκλωση και την καύση, αλλά πάνω απ' όλα, αυτός ο σχεδιασμός υλοποιείται σε περιοχές υποβαθμισμένες, σε λαϊκές περιοχές και αυτό αποτυπώνει και διατάξεις του σημερινού νομοσχεδίου που αναδεικνύουν τα ζητήματα αυτά. Τέλος, οι τροπολογίες που έρχονται το τελευταίο διάστημα με μορφή χιονοστιβάδας αποκαλύπτουν ότι οι διατάξεις χωροταξικού και πολεοδομικού σχεδιασμού που περιλαμβάνουν δεν σχετίζονται με τίποτα άλλο, παρά με την προσαρμογή διατάξεων της χωροταξίας και της πολεοδομίας στις ανάγκες των επενδυτικών σχεδίων των μεγάλων επιχειρηματικών ομίλων, δεν αποτελούν τίποτε άλλο παρά τακτοποιήσεις αυτών των σχεδιασμών και φωτογραφικές διατάξεις. Από αυτή την άποψη, κύριε Πρόεδρε, το ΚΚΕ θα καταψηφίσει επί της αρχής και στο σύνολό τους όλα τα άρθρα, αλλά και τις τροπολογίες τις οποίες έχει φέρει η Κυβέρνηση. Ευχαριστώ πολύ.
Ευχαριστούμε. Συνεχίζουμε με τον κ. Μπουτσικάκη από τη Νέα Δημοκρατία.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριε Υπουργέ, από την πρώτη στιγμή η Κυβέρνηση της Νέας Δημοκρατίας προγραμματίζει και υλοποιεί ολοκληρωμένα σχέδια για δυναμική και βιώσιμη ανάπτυξη. Πάμε μπροστά τις εξελίξεις με σχέδια - τομές για την αναβάθμιση της προστασίας του περιβάλλοντος και τη στροφή της χώρας στην πράσινη οικονομία, μέσα από το πλαίσιο του Εθνικού Σχεδίου για την Ενέργεια και την Κλιματική Αλλαγή. Σήμερα πάμε ακόμα ένα βήμα παραπέρα. Σήμερα ανοίγουμε τον δρόμο για τη συστηματική και αποτελεσματική διαχείριση των αποβλήτων. Σήμερα, στο πλαίσιο του Εθνικού Προγράμματος Πρόληψης Δημιουργίας Αποβλήτων 2021-2030, για πρώτη φορά εισάγουμε διατάξεις για τη διαχείριση των αποβλήτων που ενοποιούνται με εκείνες για την ανακύκλωση. Μέσα σε ένα σύγχρονο, ολοκληρωμένο και συνεκτικό πλαίσιο, θέτουμε την ανακύκλωση στο επίκεντρο της περιβαλλοντικής προστασίας, σύμφωνα με τα διεθνή και ευρωπαϊκά πρότυπα. Η χώρα μας είναι από τις πρώτες χώρες στην Ευρωπαϊκή Ένωση και σε όλη την Ευρώπη που υιοθετεί την ευρωπαϊκή οδηγία για τις περιβαλλοντικές επιπτώσεις των πλαστικών. Είναι μια ακόμα επιτυχία της Κυβέρνησης του Κυριάκου Μητσοτάκη και της Νέας Δημοκρατίας. Κυρίες και κύριοι συνάδελφοι, η χώρα μας έχει διπλάσια παραγωγή οργανικών αποβλήτων από τον μέσο όρο της Ευρωπαϊκής Ένωσης. Αυτό πρέπει να σταματήσει και να αντιμετωπιστεί άμεσα, αφού τα απόβλητα μπορούν, στις περισσότερες περιπτώσεις, να αξιοποιηθούν ως πρώτη ύλη, αντί να απορρίπτονται στο περιβάλλον, βλάπτοντάς το. Με την εφαρμογή του νομοσχεδίου που ψηφίζουμε σήμερα, από τη μια η ανακύκλωση των αστικών αποβλήτων θα ανέλθει σε ποσοστό του 55% έως το 2025 και στο 65% έως το 2035, και, από την άλλη, η ανακύκλωση των συσκευασιών θα ανέλθει σε ποσοστό 65% το 2025 και 70% το 2030. Αυτός είναι ο στόχος. Είναι εφικτός και ρεαλιστικός, όσο φιλόδοξος και αν σας ακούγεται. Κράτος και κοινωνία συνεργάζονται για μια ακόμη φορά και δίνουν από κοινού τη μάχη απέναντι στην κλιματική αλλαγή. Δίνουμε κίνητρα στους παραγωγούς αποβλήτων, τους πολίτες, τις επιχειρήσεις και την τοπική αυτοδιοίκηση, ώστε όλοι να συμβάλλουν στη μείωσή τους. Ιδρύουμε κέντρα επαναχρησιμοποίησης υλικών. Προωθούμε τις πράσινες δημόσιες συμβάσεις σε σημαντικούς τομείς της οικονομίας. Ενισχύουμε τον Ελληνικό Οργανισμό Ανακύκλωσης. Διοργανώνουμε εκστρατείες ενημέρωσης για καταναλωτές, επιχειρηματίες και νοικοκυριά. Είναι χρέος όλων μας απέναντι στην κοινωνία και στα παιδιά μας η ανάπτυξη της ατομικής ευθύνης και της οικολογικής συνείδησης. Αυτό αποτελεί προτεραιότητα της Κυβέρνησης αυτής. Καμμία μεγάλη αλλαγή δεν μπορεί να γίνει πράξη, αν δεν την υιοθετήσει, αν δεν την κάνει κτήμα της η ίδια η κοινωνία. Πρωταγωνιστής στην προσπάθεια για ένα καθαρό περιβάλλον είναι ο ίδιος ο πολίτης, αυτός που καλείται να αλλάξει τις παραγωγικές διαδικασίες και τις καταναλωτικές του συνήθειες, ώστε αυτά που σήμερα ψηφίζουμε να γίνουν πράξη και να εφαρμοστούν. Αλλάζουμε, λοιπόν, την Ελλάδα με σύμμαχο τον πολίτη. Με την εφαρμογή του συστήματος «Πληρώνω όσα πετάω» μειώνουμε την υγειονομική ταφή και θέτουμε την ανακύκλωση ως προτεραιότητα για όλους. Ενεργοποιούμε την τοπική αυτοδιοίκηση και την κοινωνία των πολιτών. Κάνουμε την ανακύκλωση υπόθεση ολόκληρης της κοινωνίας. Ενισχύουμε την παραγωγή ανανεώσιμων πηγών ενέργειας στο πλαίσιο του Εθνικού Σχεδίου για την Ενέργεια και το Κλίμα. Τέλος, με τον εκσυγχρονισμό των διατάξεων για τη χωροταξία και τον πολεοδομικό σχεδιασμό δίνουμε επιπλέον ώθηση στην ανάπτυξη με πράσινο χρώμα. Δεσμευθήκαμε προεκλογικά για την πράσινη μετάβαση της χώρας και τη βιώσιμη ανάπτυξη. Αποδεικνύουμε, για μια ακόμη φορά, ότι η Νέα Δημοκρατία δεν έχει μόνο όραμα, αλλά κάνει πράξη τις προεκλογικές της δεσμεύσεις. Το κάναμε ήδη πράξη με τον νόμο για τη σταδιακή απόσυρση των πλαστικών μιας χρήσης. Με αυτήν την πρωτοβουλία η γενιά μας, η γενιά η δική μου, συνειδητοποιεί πλέον όλο και περισσότερο ότι δεν μπορούμε να παραμένουμε άπραγοι χρησιμοποιώντας στην καθημερινότητά μας προϊόντα τα οποία χρησιμοποιούνται μόνο μια φορά και δεν ανακυκλώνονται, αλλά μένουν για αιώνες ίσως στο περιβάλλον. Μην πούμε για την Αξιωματική Αντιπολίτευση, που τώρα μιλά διαρκώς για την κλιματική αλλαγή και το περιβάλλον, αλλά που όταν ήταν Κυβέρνηση δεν έκανε γι' αυτό απολύτως τίποτα. Στηρίξτε, κυρίες και κύριοι συνάδελφοι της Αντιπολίτευσης, το νομοσχέδιο αυτό και από κοινού μπορούμε να εργαστούμε για την εφαρμογή του στην πράξη την επόμενη μέρα. Είναι χρέος όλων να συμβάλλουμε σε αυτή την προσπάθεια να γίνει η ανακύκλωση τρόπος ζωής. Αυτός είναι ο δρόμος για να εξασφαλίσουμε ένα πιο καθαρό περιβάλλον και μια καλύτερη ποιότητα ζωής για το μέλλον των παιδιών, για να παραδώσουμε στις επόμενες γενιές τον κόσμο πιο καθαρό και πιο βιώσιμο από αυτόν τον οποίο παραλάβαμε. Σας καλώ, λοιπόν, όλους να υπερψηφίσουμε το νομοσχέδιο αυτό. Σας ευχαριστώ.
Να ευχαριστήσουμε τον κ. Μπουτσικάκη, που ήταν ο μόνος εντός του χρόνου. Να καλέσω στο Βήμα τον κ. Δημήτρη Βίτσα από τον ΣΥΡΙΖΑ - Προοδευτική Συμμαχία.
Κυρίες και κύριοι συνάδελφοι, βασικά ήθελα να παρουσιάσω την τροπολογία, που έχουμε καταθέσει μαζί με άλλους συναδέλφους συντρόφους από τον ΣΥΡΙΖΑ για τους εργαζόμενους στα ναυπηγεία Σκαραμαγκά. Όμως, δεν μπορώ παρά να σχολιάσω ένα σημείο της τοποθέτησης της Υπουργού Παιδείας - τις δύο αυτές τελευταίες λέξεις βάλτε τις μέσα σε εισαγωγικά - και ιδιαίτερα εκείνο το σημείο που είπε ότι «εδώ υπάρχει ένα πρόβλημα, εκατό μπαίνουν στα πανεπιστήμια, εξήντα βγαίνουν και αυτό πρέπει να βελτιωθεί». Θα περίμενε κανείς από έναν κανονικό Υπουργό Παιδείας να μιλήσει - δεν λέω γι' αυτά που είπε ο Ευκλείδης Τσακαλώτος για τη μόρφωση και τα λοιπά - για το τι θα κάνει, πώς θα διευκολύνει τους φοιτητές, πώς θα παρέχεται περισσότερη μόρφωση, πώς το 60% θα γίνει 70% και 80%. Το έλυσε, όμως, με τη μία. Το 100% το έκανε 80%. Οπότε πήγε το ποσοστό από το 60% στο 75% . Εκεί ο Κάρλο Κίπολλα σηκώνει τα χέρια και αρχίζει και γράφει ξανά το γνωστό του εγχειρίδιο «Τέσσερις βασικοί κανόνες περί ηλιθιότητας». Όμως, συγχρόνως πρέπει να αποδεχτούμε ότι δεν είναι αυτό το πρόβλημά της. Το πρόβλημά της, όπως και όλης της Κυβέρνησης, είναι να φτιάξει ένα νέο πλήθος για τα ιδιωτικά κολέγια. Αυτό είναι το πρόβλημα και το παραδέχτηκε και η ίδια. Πώς το παραδέχτηκε; Λέγοντας ότι φέτος μπαίνουν όχι πάνω από είκοσι χιλιάδες που είπε ο Αλέξης Τσίπρας, αλλά εννιά χιλιάδες λιγότεροι στα πανεπιστήμια, κρύβοντας, βέβαια, ότι οι εννιά χιλιάδες είναι αυτοί που δεν έπιασαν τη βάση με το καινούργιο σύστημα, το δικό της σύστημα, και χωρίς να λαμβάνει υπ' όψιν της τι γίνεται με τον ελάχιστο βαθμό εισαγωγής. Τέλος πάντων, ήθελα να σχολιάσω αυτό το κομμάτι. Τώρα, όσον αφορά την τροπολογία με γενικό αριθμό 990 και ειδικό 84, όπως ξέρετε έγινε ο διαγωνισμός και ολοκληρώθηκε ο διαγωνισμός για τα Ναυπηγεία Σκαραμαγκά. Το ποσό - δεν θέλω να το πω - είναι το ίδιο περίπου ποσό, για να το καταλάβετε, που έγινε η μεταγραφή του διεθνούς παίκτη του Ολυμπιακού, πρώην παίκτη του Ολυμπιακού, στη Λίβερπουλ. Με το ίδιο ποσό παίρνεις και τα ναυπηγεία Σκαραμαγκά. Με βάση αυτόν τον διαγωνισμό είναι στον αέρα το μέλλον των εργαζομένων. Όμως, το πρόβλημα αυτής της τροπολογίας - δεν το αντιμετωπίζει ακόμα, θα έλθουμε και με άλλες τροπολογίες, σε σχέση με αυτό το ζήτημα - είναι ότι είναι στον αέρα και το παρελθόν των εργαζομένων. Έρχομαι και γίνομαι συγκεκριμένος. Η εταιρεία «Ελληνικά Ναυπηγεία» οφείλει στους εργαζόμενους περίπου 120 εκατομμύρια για τις αποδοχές τους από τον Απρίλιο του 2012. Επιπλέον, θα προκύψει και οφειλή γύρω στα 30 εκατομμύρια για τις αποζημιώσεις τους, δεδομένου ότι με τη μεταβίβαση του ενεργητικού της εταιρείας στον πλειοδότη θα καταγγελθούν οι συμβάσεις εργασίας εφτακοσίων πενήντα τεσσάρων εργαζομένων. Υπάρχει ακόμα μια οφειλή περί τα 10 εκατομμύρια προς εκατόν πενήντα εργαζόμενους, που έχουν αποχωρήσει από τον Απρίλιο του 2012 μέχρι σήμερα και δεν έχουν πάρει τις αποζημιώσεις τους. Υπάρχει και μια άλλη οφειλή 20 περίπου εκατομμυρίων στους εκατόν εξήντα εργαζομένους της πρώην Διεύθυνσης Τροχαίου Υλικού. Το τίμημα της πώλησης είναι 25,2 εκατομμύρια, που θα πάρει το δημόσιο ή ο ειδικός διαχειριστής. Καταλαβαίνετε ότι από το ποσό αυτό θα πληρωθούν τα έξοδα της ειδικής διαχείρισης, τα οφειλόμενα προς τους εργαζομένους, οφειλόμενα προς τις τράπεζες, το δημόσιο, τον ΕΦΚΑ, προς άλλους πιστωτές. Το αποτέλεσμα θα είναι οι εργαζόμενοι να πάρουν ένα ελάχιστο ποσό, σε σχέση με τα 180 εκατομμύρια που τους οφείλονται, που αν προσθέσει κανείς και το γεγονός ότι υπάρχουν και τόκοι υπερημερίας, ξεπερνάνε τα 200 εκατομμύρια. Τι έχουμε τώρα; Έχουμε το εξής: Έχουμε την απόφαση του Διεθνούς Διαιτητικού Δικαστηρίου που καταδικάζει το ελληνικό δημόσιο να καταβάλει στην εταιρεία «Ελληνικά Ναυπηγεία» το ποσό των 75.500.000 συν τόκους, ποσό που προήλθε από την περίοδο 2012-2014. Λέω την περίοδο περισσότερο για την κ. Βούλτεψη, σε σχέση με ένα άκρως περίεργο άρθρο που έγραψε στο site «iefimerida». Αυτά τα χρήματα θα πληρωθούν έτσι και αλλιώς. Θα πληρωθούν. Και η τροπολογία στην ουσία, βάζει το εξής θέμα: Αυτά τα χρήματα να πάνε στους εργαζόμενους. Έτσι και αλλιώς το δημόσιο δεν έχει να κερδίσει σήμερα τίποτα. Ή θα τα δώσει στους εργαζόμενους ή θα τα δώσει στον ειδικό διαχειριστή. Εμείς με αυτή την τροπολογία, κάνουμε κάτι πάρα πολύ θετικό, ότι οι εργαζόμενοι στην περίπτωση που ο Άρειος Πάγος απορρίψει την αίτηση αναίρεσης, σχετικά με την απόφαση του Διεθνούς Διαιτητικού Δικαστηρίου, θα αποδώσει τα ποσά για τα οποία έχουν επιβάλει κατάσχεση, ήδη υπάρχει κατάσχεση - το λέω και για τους νομικούς - στα χέρια του ως τρίτου, όπως ή υπ' αριθμόν 1054/2021 απόφαση του Πολυμελούς Πρωτοδικείου Αθηνών επιτάσσει. Άρα αυτό είναι το βασικό ζήτημα. Ψηφίζοντας λοιπόν, υπέρ αυτής της τροπολογίας - και ας μεταφέρει αυτή την τροπολογία προς τον αρμόδιο Υπουργό ο κύριος Υπουργός - και οι εργαζόμενοι παίρνουν ένα μεγάλο κομμάτι αυτών που τους οφείλονται από τα ΕΝΑΕ, αλλά και τώρα πια από το δημόσιο. Θέλω να καταλάβετε ότι δεν θα οφείλονται από τον κ. Προκοπίου. Ελεύθερο βαρών το πήρε ο κ. Προκοπίου, δηλαδή η εταιρεία συμφερόντων του, και θα έλεγα κανένας δεν θα χάσει, γιατί διαφορετικά αυτά θα πάνε σε κάποιες τράπεζες και τα λοιπά. Άρα, εγώ θεωρώ ότι είναι πολύ σημαντικό να ψηφιστεί από την ελληνική Βουλή αυτή η τροπολογία. Αν αυτή τη στιγμή απορριφθεί, θα επανέλθει. Βεβαίως, υπάρχουν ακόμα ζητήματα, γιατί μιλάω μόνο για τη βιομηχανική περιοχή και όχι για τον προβλήτα 4, που θα επανέλθουμε σε αυτό, γιατί κι εσείς πρέπει να ενισχύσετε την προσπάθεια που κάνει ο Δήμος Χαϊδαρίου. Άλλωστε, η παράταξη που ενίσχυσε η Νέα Δημοκρατία στις εκλογές ζητάει, ο χώρος του προβλήτα 4- ή για να το καταλάβετε εκεί που σήμερα είναι ο χώρος φιλοξενίας των προσφύγων, ο οποίος κάποια στιγμή πολύ γρήγορα θα πάψει να υπάρχει - να περάσει στους κατοίκους της δυτικής Αθήνας. Ευχαριστώ.
Ευχαριστούμε και για το χρόνο.
Κύριε Πρόεδρε, αν γίνεται, θα ήθελα το λόγο ως Κοινοβουλευτικός Εκπρόσωπος για μία παρέμβαση επί αυτών που είπε ο κ. Βίτσας.
Ορίστε, έχετε το λόγο.
Κατ' αρχάς είναι γνωστό το πρόβλημα των εργαζομένων στα ναυπηγεία Σκαραμαγκά και δεν θα μπορούσε κανείς να διαφωνήσει με το περιεχόμενο των όσων είπε ο συνάδελφος, ο κ. Βίτσας. Εγώ το είπα και την προηγούμενη εβδομάδα ότι δεν δικαιολογούνται οι πανηγυρισμοί από την Κυβέρνηση για ένα τίμημα, το οποίο είναι πολύ χαμηλότερο από αυτό που…
Κύριε Κατρίνη, δεν ακούγεστε.
Επαναλαμβάνω, λοιπόν, πως κατ' αρχάς δεν θα μπορούσα να διαφωνήσω με το περιεχόμενο όσων είπε ο κ. Βίτσας, γιατί αυτό είναι και το αίτημα των εργαζομένων στα ναυπηγεία Σκαραμαγκά και - όπως είπα και την επόμενη εβδομάδα, κύριε Πρόεδρε, και η παράταξή μας είπε - δεν δικαιολογούνται οι πανηγυρισμοί της Κυβέρνησης για το πολύ χαμηλό τίμημα αγοράς των ναυπηγείων που είναι πολύ χαμηλότερο των οφειλομένων προς τους εργαζόμενους. Όμως, θα έπρεπε νομίζω, κύριε συνάδελφε, προτού καταθέσετε αυτή την τροπολογία, να κάνετε και μια αυτοκριτική ως παράταξη και ως προηγούμενη κυβέρνηση και για το γεγονός ότι οδηγήσατε τα ναυπηγεία στην ειδική διαχείριση, αλλά κυρίως, για το διάστημα που ήσασταν κυβέρνηση και υπήρχε ειδική διαχείριση ότι δεν αναλάβετε κάποια νομοθετική πρωτοβουλία, ώστε προβλήματα όπως αυτό, να απεμπλακούν, να προχωρήσουν και με την ευκολία σήμερα που ζητάτε να γίνει αυτό που το ζητούν και οι εργαζόμενοι να έχετε διευκολύνει μια διαδικασία, προς όφελος των εργαζομένων. Θα έπρεπε ίσως μια τόσο σημαντική διάταξη να έρθει, κύριε Πρόεδρε, σε ένα νομοσχέδιο που θα είναι εδώ και ο Υπουργός Εθνικής Άμυνας και ο Υπουργός Οικονομικών και να μπορέσουν να την κάνουν δεκτή, να τη συζητήσουν επί της ουσίας, γιατί αφορά το μέλλον χιλίων σχεδόν εργαζομένων και όχι να παίζουμε απλά με εντυπώσεις. Ευχαριστώ.
Κύριε Πρόεδρε, παρακαλώ το λόγο.
Δεν υπάρχει θέμα τώρα.
Υπάρχει.
Κύριε Βίτσα, δεν είπα προσωπικά για εσάς.
Δεν είστε Κοινοβουλευτικός Εκπρόσωπος, Βουλευτής είστε. Ας απαντήσει ο Κοινοβουλευτικός Εκπρόσωπος. Συνεχίζουμε με την κ. Πιπιλή…
Κύριε Κωνσταντινόπουλε, δεν γίνεται αυτό το πράγμα.
Σας παρακαλώ!
Ο κ. Κατρίνης είπε για τη δική μου ομιλία!
Μα, δεν έβαλε προσωπικό θέμα!
Δεν είπε μία κουβέντα, γιατί θα μπορούσε να πει…
Σας παρακαλώ.
…αλλά να λέγεται «να κάνεις αυτοκριτική κ.λπ.» από το κόμμα που τα ναυπηγεία Σκαραμαγκά τα οδήγησε…
Κύριε Βίτσα, κριτική έκανε στο κόμμα σας. Δεν μπορεί να κάνει; Φωνάξτε τον Κοινοβουλευτικό σας Εκπρόσωπο να μιλήσει. Σας παρακαλώ!
(δεν ακούστηκε)
Κύριε Βίτσα, καθίστε. Δεν υπάρχει κανένα θέμα. Θα έρθει ο Κοινοβουλευτικός …
Κύριε Πρόεδρε, μη μου λέτε «καθίστε». Ο επιτακτικός τόνος δεν είναι αυτός που ταιριάζει στο Προεδρείο.
Μα, καθίστε, δεν υπάρχει κανένας λόγος. Κύριε Βίτσα, δεν υπάρχει προσωπικό ζήτημα. Δεν υπάρχει προσωπικό θέμα.
Ο κ. Κατρίνης μίλησε μετά την ομιλία μου.
Και τι σημαίνει; Άμα μιλήσει κάποιος άλλος μετά την ομιλία σας…
Να κάνω ένα σχόλιο…
Κύριε Βίτσα, υπάρχει προσωπικό ζήτημα;
Αυτό με ρωτάτε;
Υπάρχει; Σας προσέβαλε; Υπάρχει προσωπικό ζήτημα; Όχι. Σας παρακαλώ καθίστε. Ελάτε, κυρία Πιπιλή, έχετε τον λόγο.
Και όχι τίποτα άλλο, δεν έβγαλα τη μάσκα εγώ για να κερδίσουμε χρόνο. Αυτά παθαίνουν οι συνεπείς. Η προστασία του περιβάλλοντος ήταν, όπως ξέρετε, προεκλογική δέσμευση του Κυριάκου Μητσοτάκη για την πράσινη μετάβαση της Ελλάδας και στα δύο χρόνια είναι το πολλοστό νομοσχέδιο, το οποίο κάνει πράξη τις προεκλογικές εξαγγελίες. Από τη διακυβέρνηση ΣΥΡΙΖΑ - ΑΝΕΛ τεσσεράμισι χρόνια, αυτό που έχει μείνει για την - εντός εισαγωγικών - «πράσινη» μετάβαση είναι η περίφημη, αλήστου μνήμης δήλωση της Περιφερειάρχου ΣΥΡΙΖΑ κ. Ρένας Δούρου ότι υπάρχει αριστερός τρόπος για να μαζεύουμε τα σκουπίδια. Και είδαμε το αποτέλεσμα. Αυτό το νομοσχέδιο, κύριε Υπουργέ, πραγματικά παρεμβαίνει καταλυτικά ενεργοποιώντας τη διαχείριση των αποβλήτων, που υπήρξε μεγάλη πληγή διαχρονικά με την ανακύκλωση και η διαφοροποίησή της από άλλα τεχνοκρατικής υφής νομοσχέδια του Υπουργείου σας είναι ότι εντάσσει επιτέλους τον πολίτη απευθείας στην προσπάθεια, γιατί ας αναγνωρίσουμε ότι είμαστε πάρα πολύ πίσω στο θέμα της πρωταρχικής ανακύκλωσης. Επίσης, επιτέλους, αναδεικνύεται με νόμο η σημασία της ατομικής ευθύνης που κάνει μερικά κόμματα της Αριστεράς, της ροζουλί Αριστεράς και της ακροδεξιάς να ανατριχιάζουν, λες και ο πολίτης περιμένει ένα καθεστώς σταλινικής βαρύτητας, πολυποικιλότητας και πλήθους, για να μπορεί, για παράδειγμα, να προλαβαίνει τον κακόπιστο πολίτη, που ακόμα πετάει τη σακούλα με τα σκουπίδια από τον τέταρτο όροφο. Ρωτήστε τους εργάτες καθαριότητας στο Δήμο Αθηναίων πόσους απολίτιστους καθημερινά αντιμετωπίζουν στην προσπάθεια που κάνουν να παραμείνει η πόλη μας καθαρή. Η συμπεριφορά των πολιτών λοιπόν επηρεάζεται. Σας το είπα και χθες και θέλω να το ακούσετε προσεκτικά. Υπάρχει μία φημολογία - όπως υπάρχει φημολογία με την COVID ότι δεν υπάρχει COVID, οι ψεκασμένοι - και υπάρχουν οι ψεκασμένοι, οι οποίοι χρόνια τώρα έχουν μπει μέσα, έχουν διαβρώσει την κοινή λογική με το εξής. «Μην πετάτε τα σκουπίδια στους μπλε κάδους, γιατί οι δήμοι τα μαζεύουν και τα πάνε στις χωματερές». Αυτό έχει κάνει τεράστια ζημιά στην καθημερινότητα του πολίτη, ο οποίος το πιστεύει. Αυτό είναι πραγματικό έγκλημα. Η αντικοινωνική συμπεριφορά, λοιπόν, των πολιτών μπαίνει στον νόμο με την εφαρμογή επιτέλους του «πληρώνω όσο πετάω» μέσω της οργάνωσης των δήμων, για να αρχίσει από το 2024. Άκουσα τον εκπρόσωπο - δεν θυμάμαι τώρα ποια ήταν ακριβώς η ιδιότητά του - του ΚΚΕ και είπε το εξής, με το οποίο, με συγχωρείτε, αλλά εγώ γέλασα. Είπε ότι το «πληρώνω όσο πετάω» που ισχύει σε πάρα πολλές χώρες, όχι μόνο στην Ευρώπη, θα πλήξει - η γνωστή «πιπίλα» - τα λαϊκά στρώματα. Μα, κύριοι εκπρόσωποι του ΚΚΕ, τα λαϊκά στρώματα δεν είναι ούτε επιχειρήσεις ούτε βιομηχανίες ούτε εργοστάσια ούτε εστιατόρια ούτε μπαρ, γιατί αυτοί είναι συνήθως, όπως και τα εύρωστα νοικοκυριά, που πετάνε σωρηδόν τα σκουπίδια και όχι ο φτωχός από τα λαϊκά στρώματα. Στην περίπτωση, βέβαια, που και ο φτωχός πετάξει το βρώμικο στρώμα του και το αφήσει στο πεζοδρόμιο για μια βδομάδα, χωρίς να ειδοποιήσει τον δήμο, σαφώς και θα πληρώσει. Αναβαθμίζετε, επίσης, την ποιότητα ανακυκλώσιμων υλικών και μονάδων. Στο σημείο αυτό, θα ήθελα να σας πω ότι εγώ ως οπαδός της ανακύκλωσης εδώ και τριάντα χρόνια είχα την τύχη ως δημοσιογράφος να επισκεφτώ ένα μεγάλο εργοστάσιο ανακύκλωσης στον Ασπρόπυργο, νομίζω, της οικογένειας Βούτσελα. Εντυπωσιάστηκα, λοιπόν, τότε που έβλεπα όλους αυτούς τους όγκους, τους τόνους παλιών εφημερίδων, χαρτιών, χαρτόκουτων, ακόμα και λερωμένων, σ' αυτό το εργοστάσιο σύγχρονης τεχνολογίας - στο οποίο είχαμε περιηγηθεί - να μετεξελίσσονται σε χαρτιά τουαλέτας και κουζίνας, πριν τριάντα χρόνια. Πιστεύω, κύριε Υπουργέ, αφού βάζετε τα σχολεία, να κάνετε ένα επικοινωνιακό μπαράζ και να παρακαλέσετε τους ειδήμονες του Υπουργείου Παιδείας, την κ. Κεραμέως, να εντάξουν υποχρεωτικά στο πρόγραμμα τις επισκέψεις όλων των παιδιών μας στα ήδη υπάρχοντα εργοστάσια και τις μονάδες ανακύκλωσης, για να διαπιστώσουν τα ίδια τα παιδάκια πόσο σημαντικό είναι αυτό, για το οποίο τώρα δεν έχουν την πραγματική εικόνα. Κύριε Υπουργέ, σας είπα προχθές και χθες στην επιτροπή με ύφος πολύ έντονο, γιατί έχω αγανακτήσει - θα τα δείξω εδώ και θα τα καταθέσω - το εξής: Αν εξακολουθήσει να υπάρχει αυτό το αίσχος, ειδικά στο κέντρο της Αθήνας, το Υπουργείο σας δεν θα μπορέσει να πείσει ότι υπάρχει πραγματικά βούληση για ανακύκλωση. Δεν μπορεί να πείσει για κάτι τέτοιο το Υπουργείο σας, όταν υπάρχει αυτή η καθημερινή κατάσταση - όνειδος της κλοπής από τους κάδους που πάνε οι συνεπείς πολίτες και τους αδειάζουμε. Διότι, όπως σας εξήγησα χθες, αυτό το παραεμπόριο είναι δεκάδων εκατομμυρίων υπέρ των παράνομων «σκραπατζήδων». Αυτό το παραεμπόριο είναι όνειδος για την εικόνα μιας ευρωπαϊκής χώρας, αυτό το παραεμπόριο εκμεταλλεύεται ανθρώπους, κάτι που είναι ντροπή. Εγώ αισθάνομαι ντροπή να βλέπω αδύνατους ανθρώπους από συγκεκριμένη κιόλας περιοχή, που ο σωματότυπός τους είναι έτσι κι αλλιώς πολύ αδύνατος, να σπρώχνουν μέσα στο κέντρο της Αθήνας αυτά τα σιδερένια καρότσια. Περνάνε καθημερινά μπροστά από τη Βουλή των Ελλήνων με αυτά τα σιδερένια τεράστια καρότσια και ενώ έχουμε τροχονόμους, παρ' όλα αυτά δεν τους έχει σταματήσει ποτέ η Τροχαία, γιατί είναι παράβαση του ΚΟΚ να κυκλοφορούν όλα αυτά τα υπερφορτωμένα και εξαιρετικά επικίνδυνα για τους ίδιους τους κουβαλητές και για όλους εμάς καρότσια. Δεν έχει παρέμβει, επίσης, το Υπουργείο Εργασίας για το ότι επιτρέπουμε να εργάζονται αυτοί οι άνθρωποι σε συνθήκες γαλέρας, όπως δεν έχει παρέμβει και το Υπουργείο Υγείας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Το 2012 είχα κάνει επίκαιρες ερωτήσεις και το Γενικό Χημείο του Κράτους μου είχε πει ότι τα ανακυκλώσιμα από θερμοσίφωνες και από το σκουπιδαριό γίνονται κατσαρόλες, μπρίκια, οικιακές συσκευές. Επίσης, υπεύθυνο είναι το Υπουργείο Δημοσίας Τάξεως, όπως και το Υπουργείο Εσωτερικών. Όπως σας είπα και χθες, κύριε Υπουργέ, δεν ξέρω τι θα κάνετε, αλλά μέχρι τον Σεπτέμβριο αυτό το όνειδος πρέπει να εκλείψει. Σας ευχαριστώ.
Ευχαριστούμε, κυρία Πιπιλή και για την τήρηση του χρόνου. Ακολουθεί ο κ. Γεώργιος Παπαηλιού από τον ΣΥΡΙΖΑ - Προοδευτική Συμμαχία και μετά η κ. Μαρία Αθανασίου από την Ελληνική Λύση.
Κύριε Πρόεδρε, μετά τον κ. Παπαηλιού θα ήθελα τον λόγο για τις τροπολογίες.
Ωραία, κύριε Υπουργέ, θα πάρετε τον λόγο μετά τον κ. Παπαηλιού. Τον λόγο, λοιπόν, έχει ο κ. Γεώργιος Παπαηλιού.
Ευχαριστώ, κύριε Πρόεδρε. Κυρίες και κύριοι συνάδελφοι, η Κυβέρνηση στο πεδίο της νομοθέτησης συνεχίζει «το ίδιο τροπάρι, το γνωστό». Με το υπό κρίση νομοσχέδιο, με το οποίο ενσωματώνονται στην εθνική νομοθεσία δύο ευρωπαϊκές οδηγίες, εισάγεται πλήθος διατάξεων, οι οποίες θίγουν σοβαρά θέματα ενέργειας, φυσικού περιβάλλοντος, χωροταξίας και πολεοδομίας. Αυτό γίνεται με πανσπερμία διατάξεων. Στο πλαίσιο του νεοφιλελεύθερου μοντέλου οικονομικής διαχείρισης νομοθετούνται και διατάξεις για την καύση των απορριμμάτων και την ιδιωτικοποίηση της διαχείρισής τους, όπως επίσης και ρυθμίσεις για την απόσχιση του ΔΕΔΔΗΕ από την ΔΕΗ, κάτι που αποτελεί απαραίτητο όρο για την ιδιωτικοποίηση του ΔΕΔΔΗΕ. Ενδεικτικό της πρόχειρης και ανερμάτιστης, θα έλεγα, νομοθέτησης της Κυβέρνησης της Νέας Δημοκρατίας είναι ότι το νομοσχέδιο ακυρώνει και τροποποιεί νομοθετικές πρωτοβουλίες της ίδιας της Κυβέρνησης που είχαν παρουσιαστεί ως μεγάλες ουσιαστικές τομές. Ενδεικτικά αναφέρω το χρονοδιάγραμμα ολοκλήρωσης ειδικών πολεοδομικών σχεδίων και για το Μάτι, κάτι που είχε εξαγγείλει ο ίδιος ο Πρωθυπουργός, τη διαδικασία αδειοδότησης των ανανεώσιμων πηγών ενέργειας, τις ρυθμίσεις για την παρακολούθηση και εποπτεία της αγοράς ενέργειας, παρ' ότι ο κ. Χατζηδάκης έλεγε ότι ο ανταγωνισμός και η αγορά θα έλυναν όλα τα προβλήματα, τις αλλαγές στον νέο οικοδομικό κανονισμό, την παράταση εφαρμογής της ηλεκτρονικής ταυτότητας κτηρίου και άλλες. Η ενσωμάτωση των συγκεκριμένων δύο οδηγιών έρχεται με μεγάλη καθυστέρηση και μάλιστα ένα βήμα πριν επιβληθεί πρόστιμο στη χώρα μας από την ευρωπαϊκή επιτροπή. Όσον αφορά στις ειδικότερες προβλέψεις, αναφέρω ενδεικτικά τα εξής: Με τον νέο εθνικό σχεδιασμό προωθείται η ενεργειακή αξιοποίηση των απορριμμάτων, δηλαδή η καύση, κάτι που βρίσκεται σε ευθεία αντίθεση με την ιεράρχηση διαχείρισης των αποβλήτων. Με αυτό τον τρόπο, ναρκοθετείται η πολιτική της ανακύκλωσης. Σε αυτό το πλαίσιο, οι δήμοι δεν λαμβάνουν εξοπλισμό ανακύκλωσης από τα συστήματα ανακύκλωσης και δεν προχωρά η χωριστή συλλογή, με αποτέλεσμα η χώρα να κινδυνεύει με νέα πρόστιμα, παρά το γεγονός ότι επί διακυβέρνησης ΣΥΡΙΖΑ είχαν νομοθετηθεί σημαντικές μεταρρυθμίσεις για τη διαχείριση των αποβλήτων μέσω της ανακύκλωσης, όπως το κριτήριο του οικολογικού σχεδιασμού των προϊόντων, η τιμολογιακή πολιτική κινήτρων και η χωριστή συλλογή σε τέσσερα ρεύματα. Έτσι, με το υπό κρίση νομοσχέδιο η χώρα και σε αυτόν τον τομέα κάνει βήματα πίσω, οπισθοδρομεί. Υπάρχουν σοβαρές ασάφειες και ως προς τη χωριστή συλλογή. Ως προς τα αδρανή, εξαιρούνται τα μεγάλα έργα από τις υποχρεώσεις διαχείρισης των αποβλήτων προς όφελος των εργολάβων και εις βάρος του περιβάλλοντος. Επαναφέρεται το τέλος ταφής, που με τον ν.4609/2019 είχε αντικατασταθεί με την εισφορά ενίσχυσης δράσεων κυκλικής οικονομίας. Έτσι, το τέλος ταφής θα ενισχύει επί της ουσίας την καύση, ενώ δεν θα υπάρχουν εργαλεία για την ενίσχυση των ΟΤΑ που καθυστερούν την ανακύκλωση. Έρχομαι στο θέμα της ενέργειας, για τη ρύθμιση που αφορά την ιδιωτικοποίηση του ΔΕΔΔΗΕ. Παραχωρούνται τα δίκτυα διανομής ενέργειας σε ιδιώτη, σε ένα μονοπώλιο. Πρόκειται για άλλη μία πώληση δημόσιας περιουσίας, εν προκειμένω ενός φυσικού μονοπωλίου ιδιαίτερης σημασίας για τη λεγόμενη «πράσινη μετάβαση», που γίνεται προφανώς για την εξυπηρέτηση συμφερόντων και μάλιστα συγκεκριμένων. Η ρύθμιση για την ιδιωτικοποίηση του ΔΕΔΔΗΕ δεν συνιστά μνημονιακή δέσμευση, αλλά κυβερνητική επιλογή εις βάρος των οικονομικών του ΔΕΔΔΗΕ, της ΔΕΗ και του δημοσίου. Με αυτόν τον τρόπο πλήττεται και η ενεργειακή μετάβαση, η λεγόμενη «πράσινη μετάβαση» της χώρας, αφού μέσω του ΔΕΔΔΗΕ συνδέονται όλες οι ανανεώσιμες πηγές ενέργειας. Αυτή η μετάβαση συνδυάζεται και με τη μεγάλη επένδυση των έξυπνων μετρητών. Αφαιρείται από το δημόσιο τομέα μία υποδομή στρατηγικού χαρακτήρα με κοινωνική διάσταση για τη χώρα, ενώ η Ευρώπη και όλος ο κόσμος παγώνουν τις ιδιωτικοποιήσεις και στρέφονται προς τον δημόσιο τομέα ενισχύοντας τον και επαναδημοτικοποιώντας ή επανακρατικοποιώντας τις υποδομές ενέργειας και ύδρευσης. Εκχωρείται ένα στρατηγικό εργαλείο της πολιτείας, το οποίο και μέσω του προγράμματος των «έξυπνων μετρητών» θα οδηγήσει στη μετάβαση και στον μετασχηματισμό του ενεργειακού συστήματος της χώρας. Ας σημειωθεί ότι η εκχώρηση του ΔΕΔΔΗΕ εκ των πραγμάτων, όπως προκύπτει και από δηλώσεις των διοικούντων την ΔΕΗ, θα γίνει προς φορείς οι οποίοι δεν έχουν εμπειρία στη διαχείριση δικτύων ηλεκτρισμού και θέλουν απλώς να απομυζήσουν τα εγγυημένα δημόσια έσοδα. Δύο τελευταίες αναφορές για δύο θέματα, που αφορούν το περιβάλλον και την ενέργεια. Πρώτο θέμα η απολιγνιτοποίηση, της οποίας τον χρονικό ορίζοντα έχετε περιορίσει ασφυκτικά, σε αντίθεση με αυτό που πράττουν άλλες χώρες, κύριε Υπουργέ, οδηγεί στη μεταλιγνιτική εποχή. Αυτή προϋποθέτει χρόνο, ώστε να υπάρξει. Όμως ούτε χρόνο παρέχετε ούτε ως προς την προετοιμασία είστε συνεπείς, με αποτέλεσμα οι περιοχές που πλήττονται από την απολιγνιτοποίηση, μεταξύ αυτών και η Μεγαλόπολη, να κινδυνεύουν να καταστούν κρανίου τόποι, με συνέπειες τραγικές βέβαια, για τους νέους ανθρώπους που ζουν εκεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Ένα δεύτερο θέμα είναι η εγκατάσταση ανεμογεννητριών παντού και χωρίς να υπάρχει χωροθέτηση. Αυτό προκαλεί ανησυχία και προβληματισμό. Συμβαίνει και σε περιοχές ιδιαίτερου φυσικού κάλλους, επειδή δεν υπάρχει οργανωμένος χωρομετρικός σχεδιασμός. Το αποτέλεσμα είναι η εγκατάσταση ανεμογεννητριών να μην σέβεται πρωτίστως το περιβάλλον και να μην λαμβάνει σοβαρά υπόψη όλες τις παραμέτρους, τις ιδιαιτερότητες, τις ιδιομορφίες, τον χαρακτήρα και τα συγκριτικά πλεονεκτήματα των περιοχών και των θέσεων στις οποίες πρόκειται να αναπτυχθούν. Αυτό συμβαίνει και στην περιοχή της Πελοποννήσου, ειδικά της Αρκαδίας και της Ηλείας, λόγω της ενδεχόμενης εγκατάστασης ανεμογεννητριών - μάλιστα, ανεμογεννητριών «γιγάντων» - στο Μαίναλο και στο Λύκαιον Όρος. Είναι περιοχές, οι οποίες διακρίνονται για το φυσικό κάλλος, την πλούσια βιοποικιλότητά τους και την ιστορικότητά τους. Η ανάπτυξη των ανεμογεννητριών θα επηρεάσει το οικοσύστημα και θα επιφέρει αλλαγές στο σύνολο των κοινωνικών λειτουργιών, όπως επίσης και στην ήπια τουριστική ανάπτυξη, που είναι η πυξίδα για την ανάπτυξη της περιοχής. Μία τελευταία, αλλά εξίσου σημαντική παρατήρηση για τη σημερινή επέτειο της τουρκικής εισβολής στην Κύπρο. Κυρίες και κύριοι συνάδελφοι, η τουρκική εισβολή αποτελεί τη συνέχεια του πραξικοπήματος της χούντας κατά του Μακαρίου. Με αυτό τον τρόπο, ολοκληρώθηκε η προδοσία της Κύπρου, βάσει ενός ευρύτερου σχεδίου των γνωστών ιμπεριαλιστικών δυνάμεων, ένα σχέδιο που περιλαμβάνει και τη συνεχιζόμενη κατοχή του 40% του εδάφους της Κύπρου. Η Κύπρος, ακόμη και σήμερα, εξακολουθεί να βρίσκεται στο στόχαστρο της τουρκικής επιθετικότητας και βέβαια, των γνωστών ξένων δυνάμεων και παραγόντων.
Ολοκληρώστε, παρακαλώ.
Τελειώνω, κύριε Πρόεδρε. Κυρίες και κύριοι συνάδελφοι, εάν η Κύπρος «πέσει» με οποιονδήποτε τρόπο και περιέλθει ολόκληρη υπό τον έλεγχο της Τουρκίας, αυτό θα έχει οδυνηρές συνέπειες για όλα τα υπόλοιπα πεδία του Ελληνισμού - Αιγαίο, Θράκη - όπου αναπτύσσεται η τουρκική επιθετικότητα. Προς γνώσιν όλων και ιδίως της Κυβέρνησης. Σας ευχαριστώ.
Κύριε Πρόεδρε, θα ήθελα τον λόγο.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα ήθελα να καταθέσω μια σειρά από νομοτεχνικές βελτιώσεις προς ενημέρωση των Βουλευτών. Ευχαριστώ πολύ.
Τον λόγο έχει η κ. Μαρία Αθανασίου από την Ελληνική Λύση. Ακολουθεί ο κ. Μιχάλης Παπαδόπουλος από τη Νέα Δημοκρατία. Κυρία Αθανασίου, έχετε τον λόγο.
Ευχαριστώ, κύριε Πρόεδρε. Το περιεχόμενο του υπό εξέταση νομοσχεδίου είχε ξεκινήσει προ τόσων ετών, ώστε τα προβλεπόμενα οικονομικά στοιχεία να έχουν υπολογιστεί σε δραχμές. Με τούτο, επιτρέψτε μου να πω ότι σε σύγκριση με τις μέσες ανεπτυγμένες χώρες η πατρίδα μας στο ζήτημα της διαχείρισης αποβλήτων και ανακυκλώσιμων υλικών βρίσκεται δεκαετίες πίσω από τον μέσο όρο, τόσο σε ζητήματα διαχείρισης και αξιοποίησης των πόρων, όσο και στο ζήτημα της κινητοποίησης και ευαισθητοποίησης του πληθυσμού, με έμφαση κατά κύριο λόγο στα παιδιά και στους εφήβους. Ας θυμηθούμε λίγο τους λεγόμενους μπλε κάδους της ανακύκλωσης. Πότε τοποθετήθηκαν; Πότε ξεκίνησε η εκστρατεία ενημέρωσης και ευαισθητοποίησης του γενικού πληθυσμού; Πότε διανεμήθηκαν οι πρώτοι ειδικοί μπλε σάκοι ανακύκλωσης στα νοικοκυριά; Είκοσι χρόνια πίσω. Και πάλι αργά ήταν σε σχέση με τις προηγμένες δυτικές χώρες. Είκοσι χρόνια μετά, ύστερα από σωρεία επιβληθέντων προστίμων, για λόγους οι οποίοι μειώνουν και εξευτελίζουν την πατρίδα μας, ύστερα από σωρεία χαμένων και δαπανημένων - για άσχετους λόγους - κονδυλίων που απέσπασαν άσχετες εταιρείες, που στόχο είχαν μόνο το ίδιο συμφέρον και ουδόλως το συλλογικό και δη το περιβαλλοντικό, ύστερα από γενιές πολιτών οι οποίοι βρίσκονταν τότε σε μικρές ηλικίες και διαμόρφωναν συνήθειες και νοοτροπίες και οι οποίοι θα μπορούσαν να έχουν ευαισθητοποιηθεί, θα μπορούσαν να έχουν εκπαιδευτεί και έχουν εκπαιδεύσει και τις επόμενες γενιές και κυρίως, ύστερα από εκατομμύρια επιπλέον τόνους χαμένων απορριμμάτων, ανακυκλώσιμων και μη, τα οποία επιβάρυναν ακόμα περισσότερο το περιβάλλον, ερχόμαστε να ανακαλύψουμε την Αμερική! Μόνο που η Αμερική έχει απομακρυνθεί ακόμη περισσότερο απ' ό,τι είκοσι χρόνια πριν. Και τούτο διότι η ευκαιρία για ενημέρωση, ευαισθητοποίηση και κινητοποίηση του πληθυσμού πήγε χαμένη. Απόδειξη ότι οι πολίτες τοποθετούν ανακυκλώσιμα υλικά στους κάδους κοινών απορριμμάτων και αντίστροφα. Οι προηγούμενες κυβερνήσεις απέτυχαν ή μάλλον ήταν απρόθυμες και αδιάφορες να ασχοληθούν σοβαρά με ένα τόσο επείγον ευαίσθητο θέμα, το οποίο έχει επιλυθεί και αποτελεί καθημερινότητα, όπως ήδη ανέφερα, σε όλες τις ανεπτυγμένες χώρες, εδώ και μισό τουλάχιστον αιώνα. Αυτό το θέμα πλέον έχει στιγματιστεί στη συλλογική συνείδηση ως δευτερεύον και μη διαχειρίσιμο. Όλοι έχουμε ταξιδέψει στο εξωτερικό και έχουμε παρατηρήσει ότι δεν υπάρχουν πουθενά κάδοι απορριμμάτων. Λέτε να μην έχουν απορρίμματα; Αντιθέτως, οι κάδοι βρίσκονται εντός των κτηρίων ή των κατοικιών, οι πολίτες ταξινομούν τα ανακυκλώσιμα απορρίμματα σε ειδικά δοχεία, τα κράτη συνεργάζονται με εταιρείες, που αναλαμβάνουν η καθεμία ξεχωριστά την αξιοποίηση των ανακυκλώσιμων υλικών. Έτσι, κερδοφορούν ακόμα και διαμέσου των απορριμμάτων τους. Κύριοι, συμβουλεύσατε το εξής εξωφρενικό: Τα αποτελέσματα των θετικών self - test συστήσατε να απορρίπτεται στα κοινά απορρίμματα, με μόνη διαφορά να μπαίνουν σε επιπλέον νάιλον σακούλα. Τεράστια υγειονομική βόμβα. Αυτό το θεωρείτε προστασία της δημόσιας υγείας και καλλιέργεια συνείδησης ευθύνης στους πολίτες; Όταν οι ίδιοι υποβαθμίζετε και αναιρείτε έμπρακτα τη λήψη αυστηρών μέτρων και την τήρηση των υγειονομικών πρωτοκόλλων, δεν είναι δυνατόν να απαιτείτε συνέπεια από τους πολίτες και μάλιστα να τους γεμίζετε και με ενοχές, μετακυλίοντας σε αυτούς τις δικές σας τεράστιες ευθύνες. Οι πολίτες λαμβάνουν από εσάς αντιφατικά μηνύματα και με αυτόν τον τρόπο τούς δημιουργείτε σύγχυση και αισθήματα ενοχής, αλλά και απαξίωσης. Συνεχίζοντας με το θέμα της διαχείρισης των λυμάτων και της ανακύκλωσης των απορριμμάτων, δυστυχώς θα πρέπει να διανύσετε πολύ μεγαλύτερη απόσταση, για να πείσετε τους πολίτες ότι προτίθεστε να διαχειριστείτε τα ανακυκλώσιμα απορρίμματα και τα λύματα με τρόπο αποτελεσματικό και αξιόπιστο. Και τούτο είναι πλέον δύσκολο, γιατί έχετε δημιουργήσει την πεποίθηση στους πολίτες ότι εσείς είστε αναξιόπιστοι και απρόθυμοι. Πριν προχωρήσετε στην εφαρμογή του «πληρώνω όσο πετάω», θα πρέπει πρώτα να ανατρέψετε την πεποίθηση αυτή των πολιτών έμπρακτα και κατόπιν να ξεκινήσετε εκστρατεία ενημέρωσης και εφοδιασμού των πολιτών με τον απαραίτητο εξοπλισμό, με την προϋπόθεση ότι δεν θα εγκαταλείψετε και αυτήν τη φορά το εγχείρημα στη μέση. Ποιο προτίθεστε να είναι το εγχείρημα; Το παράδειγμα το δίνουν όλες ανεξαιρέτως οι χώρες της Δυτικής Ευρώπης, με αποτέλεσμα, τα απορρίμματα, τα οποία προορίζονται για χώρους υγειονομικής ταφής να περιορίζονται στο ελάχιστο. Ειδικοί κάδοι ανακύκλωσης κατά είδος τόσο σε εσωτερικούς όσο και σε ιδιωτικούς χώρους. Εξηγώ: Τοποθέτηση διαφορετικών κάδων ανά είδος ανακυκλώσιμου απορρίμματος - γυαλιού, πλαστικού, χαρτιού, αλουμινίου - όπως πιλοτικά εφαρμόζεται με επιτυχία στους αερολιμένες της πατρίδας μας. Αυτοί οι κάδοι να επεκταθούν και σε εξωτερικούς χώρους, με ευκρινή διαχωρισμό ανά είδος ανακυκλώσιμου υλικού, να παραμένουν καθαροί, να αδειάζουν τακτικά και εμφανώς, ούτως ώστε να βλέπουν οι πολίτες ότι η πολιτεία ενδιαφέρεται και ασχολείται. Τέλος, να διανεμηθούν αντίστοιχοι ειδικοί κάδοι συγκεντρώσεων των πιο πάνω ανακυκλώσιμων υλικών, χαρτιού, αλουμινίου, γυαλιού και πλαστικού, ανά είδος σε κάθε νοικοκυριό. Επιπλέον, για τα οικιακά απορρίμματα, τα υπολείμματα των τροφών να διανεμηθούν από τους δήμους ειδικοί κομποστοποιητές multi mixer, οι οποίοι να μετατρέπουν σε φυσικό λίπασμα τα αντίστοιχα απορρίμματα των τροφών, μέθοδος δοκιμασμένη και απολύτως επιτυχημένη σε χώρες της Βόρειας Δυτικής Ευρώπης. Μάλιστα σε χώρες όπως η Γαλλία, η Ιταλία, η Γερμανία και άλλες, ειδικοί κάδοι ανά είδος απορρίμματος είναι συνδεδεμένοι απευθείας από την πολυκατοικία σε ειδικούς κοινόχρηστους χώρους και τα απορρίμματα μεταφέρουν με ειδικές χοάνες απευθείας σε κάδους προσβάσιμους στην αντίστοιχη υπηρεσία αποκομιδής, με πολύ εντυπωσιακά αποτελέσματα. Ακόμα και τα φυσικά απορρίμματα μπορούν να αξιοποιηθούν και με κατάλληλη επεξεργασία να αξιοποιηθούν σε δημιουργία μεθανίου είτε καύσιμης ύλης είτε να αξιοποιηθούν ακόμη και ως πρώτη ύλη οικιακής θέρμανσης, εξοικονομώντας αφ' ενός ενέργεια και αφ' ετέρου πρώτες ύλες προερχόμενες αλλιώς από σπατάλη φυσικών πόρων. Όσα αναφέρω δεν είναι αποτέλεσμα της φαντασίας μου, αλλά μέθοδοι δοκιμασμένες και εφαρμοσμένες χρόνια στη Σκανδιναβία, τη Γαλλία, την Ιταλία όπου έζησα πολλά χρόνια, την Ολλανδία και σε πλείστες άλλες χώρες, οι οποίες έμπρακτα δείχνουν τον σεβασμό τους προς το περιβάλλον. Τέλος, όλα τα παραπάνω αποτελούν πρώτης τάξεως ευκαιρία για πορισμό δημοσίων εσόδων τόσο με την εξοικονόμηση πόρων όσο και με την ανάπτυξη και δραστηριοποίηση νέου τύπου βιομηχανίας, η οποία έχει αποδειχθεί λίαν προσοδοφόρα. Όντως επειδή αυτή η δραστηριότητα έχει αποδειχθεί θησαυρός σε χώρες στις οποίες εφαρμόζεται θα μπορούσε κάλλιστα η διαχείριση των ανωτέρω να ανατεθεί σε ομίλους δημοσίων υπηρεσιών είτε εταιρειών συμφερόντων ελληνικού δημοσίου, προσπορίζοντας κατ' αυτόν τον τρόπο τεράστια δημόσια οφέλη, αλλά και προσφέροντας εκατοντάδες χιλιάδες πολύτιμες θέσεις εργασίας που αφορούν σε πολλούς επαγγελματικούς κλάδους. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω, κύριε Πρόεδρε. Απαιτείται πολιτική βούληση και ευχόμαστε να την αποκτήσετε, διότι η διαχείριση των απορριμμάτων, λυμάτων και των ανακυκλώσιμων υλικών, πέραν της προστασίας του πολυπόθητου περιβάλλοντός μας, αποτελεί και πρώτης τάξεως ευκαιρία για οικονομική άνθηση. Σας ευχαριστώ.
Ευχαριστούμε και για τον χρόνο. Τον λόγο έχει ο κ. Μιχαήλ Παπαδόπουλος.
Ευχαριστώ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Δεν ξεχνώ την εισβολή στην Κύπρο, όπως βεβαίως δεν ξεχνώ και τη Γενοκτονία στον Πόντο και τη Μικρά Ασία, μέχρι να δικαιωθούν. Κυρίες και κύριοι συνάδελφοι, κύριε Υπουργέ, συζητούμε ένα σημαντικό πολυσχιδές νομοσχέδιο και πιστεύω ότι κανείς σε αυτήν την Αίθουσα δεν διαφωνεί ότι η προώθηση της ανακύκλωσης, της κυκλικής οικονομίας και τα βασικά εργαλεία της πολιτικής για την ορθολογική διαχείριση των αποβλήτων, καθώς και η ενίσχυση του εποπτικού και ελεγκτικού ρόλου του κράτους είναι μια πάρα πολύ σοβαρή υπόθεση. Είναι μια σοβαρή υπόθεση για το μέλλον μας. Όμως θεωρώ αδιανόητο και δεν επιτρέπεται η ανακύκλωση των απορριμμάτων στην Ελλάδα να κινείται στο 20%, όταν σε αντίθεση ο ευρωπαϊκός μέσος όρος κινείται στο 50%. Κυρίες και κύριοι συνάδελφοι, ένα ωραίο απόφθεγμα λέει: «Δεν μπορούμε να συνεχίσουμε να ζούμε σε αυτόν τον πλανήτη σαν να έχουμε κάποιον άλλον που πιθανόν θα θέλαμε και θα μπορούσαμε να πάμε». Είναι σημαντικό να γίνει βίωμα στην καθεμία και τον καθένα μας. Αυτά τα θέματα ενοποιούνται σήμερα σε ένα ενιαίο και συνεκτικό πλαίσιο και καθίστανται υπόθεση όλης της κοινωνίας, όπως άλλωστε πρέπει να γίνεται. Διότι όλοι οι υπεύθυνοι πολίτες οφείλουν να συμπράξουν στην πράσινη μετάβαση της χώρας μας, στη βιώσιμη ανάπτυξή της. Αλλά και περαιτέρω, ρυθμίσεις για την ενέργεια και την αγορά της ενέργειας και οι αντίστοιχες διατάξεις είναι απαραίτητες για την εφαρμογή των προγραμματικών δεσμεύσεων της Κυβέρνησης στην Ελλάδα και την Ευρωπαϊκή Ένωση. Επιπροσθέτως, οι διατάξεις του νομοσχεδίου για τη χωροταξία, τον πολεοδομικό σχεδιασμό ενσωματώνουν και βελτιώνουν συμπεράσματα από την εφαρμογή προηγούμενων ρυθμίσεων. Σε κάθε περίπτωση, όμως, η συζήτηση με τους φορείς, τους πολίτες, τους δήμους και όλους τους εμπλεκόμενους, αλλά και η ενεργοποίηση που πρέπει να γίνει σε αυτούς πρέπει να συνεχιστεί, κύριε Υπουργέ, και μετά την ψήφιση του νομοσχεδίου. Οφείλουμε να συμμαχήσουμε, προκειμένου να εξασφαλίσουμε μια καλύτερη ποιότητα ζωής στα παιδιά μας και τις επόμενες γενιές που έρχονται. Κι επιτέλους, ας σταματήσει αυτή η άγονη κριτική ιδίως από τον ΣΥΡΙΖΑ. Άκουσα με προσοχή τον Αρχηγό της Αξιωματικής Αντιπολίτευσης και πολλούς συναδέλφους της Αντιπολίτευσης. Παρ' όλο που έχουμε συνηθίσει πλέον όλοι οι Βουλευτές όσο και οι πολίτες που έχουν πλέον μια αποκαρδιωτική αντίληψη για το πολιτικό σύστημα, το οποίο προσπαθεί να κάνει η Αντιπολίτευση, είναι άσχημο ότι για τη λειτουργία της Κοινοβουλευτικής Ομάδας. Άκουσα κατ' επανάληψη τη λέξη απολιγνιτοποίηση. Λυπάμαι αλλά οι περισσότεροι δεν ξέρουν καν τι σημαίνει. Οι περισσότεροι δεν έχουν καταλάβει ότι η απολιγνιτοποίηση έχει ξεκινήσει εδώ και αρκετά χρόνια, με ένα απλό σκεπτικό. Δείτε πόσο μειώνεται η χρήση του λιγνίτη την τελευταία δεκαετία στην παραγωγή ενέργειας. Αυτό τι είναι; Απολιγνιτοποίηση είναι αυτό, απλώς τώρα ο Πρωθυπουργός το κάνει με σοβαρότητα, με υπευθυνότητα, αλλά κυρίως, με σχέδιο. Κυρίες και κύριοι συνάδελφοι, εν προκειμένω πρώτον, η προώθηση της πρόληψης της δημιουργίας αποβλήτων διαμέσου της επαναχρησιμοποίησής τους και η δημιουργία των κέντρων δημιουργικής επαναχρησιμοποίησης υλικών στους δήμους, δεύτερον η εφαρμογή του συστήματος «πληρώνω όσο πετάω», σύμφωνα με το οποίο οι δήμοι θα μπορούν να διαμορφώνουν τα δημοτικά τέλη ανάλογα με τα πόσα απόβλητα παράγει και πόσα ανακυκλώνει ο κάθε δημότης, τρίτον η επιβολή τέλους ταφής, τέταρτον το σύστημα εγγυοδοσίας για συσκευασίες αλουμινίου και γυάλινες φιάλες μιας χρήσης, η χωριστή συλλογή των επικίνδυνων αποβλήτων στα νοικοκυριά από είδη καθημερινής χρήσης, η υποχρέωση της χωριστής συλλογής και ανακύκλωσης βιοαποβλήτων μεγάλων παραγωγών με ευθύνη τους, η υποχρεωτική δημιουργία εναλλακτικής διαχείρισης από παραγωγούς και εισαγωγείς και τελευταίο, η πρόληψη της δημιουργίας αποβλήτων τροφίμων, μέσω της ενθάρρυνσης αναδιανομής των τροφίμων για την ανθρώπινη κατανάλωση: όλα αυτά είναι πολύ θετικά μέτρα, υπό έναν όρο φυσικά. Τον όρο ότι το δημόσιο, η πολιτεία, η κεντρική κυβέρνηση θα υλοποιήσει τις δικές της υποχρεώσεις σε πόρους και διαδικασίες προς τους δήμους, τους συλλογικούς φορείς και τους πολίτες αντίστοιχα. Επίσης η ανάπτυξη των υποδομών του δικτύου από τον διαχειριστή, τον ΔΕΔΔΗΕ, για εγκατάσταση έργων ΑΠΕ, ο εταιρικός μετασχηματισμός της ΔΕΗ Α.Ε., οι ρυθμίσεις αδειοδότησης υβριδικών σταθμών ΑΠΕ και σταθμών ΑΠΕ και αποθήκευσης ηλεκτρικής ενέργειας, η θέσπιση μηχανισμού παρακολούθησης και εποπτείας των αγορών από τη ΡΑΕ, οι ρυθμίσεις αδειών αναζήτησης έρευνας και εκμετάλλευσης υδρογονανθράκων: όλα αυτά είναι σημαντικές θετικές ρυθμίσεις που τις περιμένει η αγορά. Οι ενδιαφερόμενοι φορείς ακούστηκαν και απορώ τι δεν καταλαβαίνετε. Δεν ακούτε τους φορείς; Δεν αφουγκράζεστε το τι λένε οι θεσμικοί φορείς, η κοινωνία, οι ενδιαφερόμενοι; Δεν το είδα στη συζήτηση αυτή να το έχετε καταλάβει. Ιδιαίτερα θα ήθελα να σταθώ στον προσδιορισμό της κατανομής εσόδων από πλειστηριασμούς, από τα δικαιώματα εκπομπών αερίων ρύπων για τα έτη 2021-2030 και κυρίως, για το ακατάσχετο των προκαταβολών των ενδιάμεσων πληρωμών από το Πρόγραμμα Στήριξης και Ανάπτυξης Μικρομεσαίων Επιχειρήσεων του Πράσινου Ταμείου. Μιλώ συγκεκριμένα για το λιγνιτικό λεκανοπέδιο, τους Νομούς Κοζάνης, Φλώρινας και την ενότητα της Μεγαλόπολης. Η υποστήριξη των επιχειρήσεων στις συγκεκριμένες περιοχές κρίνεται απαραίτητη και πρέπει να γίνει έγκαιρα και καίρια για τη διάσωση των θέσεων εργασίας. Για μας, στη δυτική Μακεδονία, στην Κοζάνη και στη Φλώρινα, οι θέσεις εργασίας αποτελούν ένα πολύ σημαντικό στοίχημα όχι μόνο να διατηρηθούν, αλλά να αυξηθούν, γιατί, όπως γνωρίζετε όλοι, η δυτική Μακεδονία είναι και με το υψηλότερο ποσοστό ανεργίας. Άλλωστε, κατά τη γνώμη μου, οι πόροι πρέπει να κατευθυνθούν για την εφαρμογή των εδαφικών σχεδίων, ώστε να πολλαπλασιάσουν τα αποτελέσματά τους και τα οφέλη τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε μισό λεπτό, κύριε Πρόεδρε. Με αυτήν την ευκαιρία, θα ήθελα, απευθυνόμενος και στους Υπουργούς και στον κ. Μουσουρούλη, με τους οποίους συνεργάζομαι και έχω εξαιρετική συνεργασία μέχρι σήμερα, να επισημάνω ότι πράγματι, έχουν γίνει πολλές και ταχύτατες μεγάλες προσπάθειες και προωθείται ένα εξαιρετικό έργο. Θεωρώ σκόπιμο, όμως, να τονίσω από το Βήμα αυτό ότι σημασία πρέπει να δοθεί στα βραχυπρόθεσμα μέτρα που ήδη έχουμε κουβεντιάσει, έχουμε αναφερθεί τόσο οι τοπικοί παράγοντες, οι φορείς όσο και όλοι εμείς, οι συνάδελφοι Βουλευτές των εμπλεκόμενων νομών, γιατί είναι εξίσου σημαντική και επείγουσα η κατάσταση των εδαφών και της αποκατάστασης των ορυχείων. Έτσι, είμαι βέβαιος - οι περισσότεροι από εμάς και το πιστεύω αυτό - μεσοπρόθεσμα και μακροπρόθεσμα ο Νομός Κοζάνης, Φλώρινας, οι λιγνιτικές περιοχές, αλλά και οι υπόλοιπες περιοχές της χώρας θα μεταβούν σε ένα νέο παραγωγικό μοντέλο που θα βγουν ευνοημένες από την υλοποίηση του σχεδίου δίκαιης μετάβασης που προωθεί η Κυβέρνηση Μητσοτάκη. Αρκεί όσα λέμε σήμερα, όσα κουβεντιάζουμε ως Κυβέρνηση και ως Βουλευτές να μπορέσουμε και να έχουμε την ευχέρεια, την ευχαρίστηση να τα ανακοινώσουμε και να υλοποιηθούν. Με αυτήν τη λογική, λοιπόν, συμφωνώ και σας καλώ να υπερψηφίσετε το νομοσχέδιο. Ευχαριστώ, κύριε Πρόεδρε.
Ευχαριστούμε. Ακολουθεί τώρα ο κ. Χαράλαμπος Μαμουλάκης από τον ΣΥΡΙΖΑ - Προοδευτική Συμμαχία και μετά ο κ. Κέλλας.
Κύριε Πρόεδρε, πόση ώρα ακόμη θα κρατήσει η συνεδρίαση;
Έχει τουλάχιστον δύο με τρεις ώρες διαδικασία ακόμη.
Ευχαριστώ, κύριε Πρόεδρε.
Να ΄στε καλά. Κύριε Μαμουλάκη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, σαν αύριο κλείνουν δύο χρόνια από εδώ, από αυτό το Βήμα που ο τότε νέος Πρωθυπουργός της χώρας, ο κ. Μητσοτάκης, εξήγγειλε μια φιλόδοξη, κατά τα άλλα, επιλογή του για την επιτάχυνση των διαδικασιών όσον αφορά στο Ειδικό Χωρικό Σχέδιο και τις ρυμοτομικές παρεμβάσεις στην ευρύτερη περιοχή στο Μάτι, ένα έγκλημα δεκαετιών που ολοκληρώθηκε φυσικά με τη σοβαρότατη καταστροφή και απώλεια ανθρώπινων ζωών. Πέρασαν, λοιπόν, δύο χρόνια και μάλιστα, εν τη ρύμη του λόγου του, ανέφερε ότι θα επιβάλλει επιτάχυνση των διαδικασιών και ει δυνατόν, σε έναν χρόνο να ολοκληρωθούν οι κυοφορούμενες τότε συμβάσεις με το Τεχνικό Επιμελητήριο Ελλάδος, για να μπορέσουμε να έχουμε ένα Ειδικό Χωρικό Σχέδιο, ένα υπόβαθρο δηλαδή, που ως ευαγγέλιο θα ακολουθηθεί από την τοπική και όχι μόνο κοινωνία, για να μπορέσουμε να αλλάξουμε το status quo αυτής της παθογένειας που επικρατούσε στην ανατολική Αττική και ιδιαίτερα, σε αυτήν την περιοχή. Σε έναν χρόνο εξήγγειλε. Έχουν περάσει δύο χρόνια και έρχεστε σήμερα να ζητήσετε παράταση για άλλον έναν χρόνο. Εδώ θα είμαστε και τον Ιούλιο του 2022 για να δούμε τι θα συμβεί. Είναι νομοτελειακά βέβαιο ότι και τότε θα επέλθει παράταση. Αυτή είναι η δομική, είναι η επιτομή ανακολουθία λόγων και πράξεων και συνετελέσθη εδώ, έλαβε χώρα εδώ, από το Βήμα της Βουλής από τον Πρωθυπουργό. Άρα, λοιπόν, κάποιοι έχουν ευθύνη και κάποιοι πρέπει να απολογηθούν γι' αυτό. Είναι ευθύνη την οποία απέδειξα τεκμηριωμένα ότι είναι επιτομή της ανακολουθίας. Φεύγω από το χωροταξικό σκέλος και θα πάω στο ουσιαστικό, κατ' εμέ, που αφορά στη διαχείριση απορριμμάτων και μάλιστα, με τον βαρύγδουπο τίτλο του ολοκληρωμένου πλαισίου για τη διαχείριση των αποβλήτων, ως επί το πλείστον βέβαια στερεών, γιατί με αυτό καταπιάνεται το εν λόγω νομοσχέδιο και το οποίο ενστερνίζεται κάποιες κοινοτικές Οδηγίες για να μπορέσει να κάνει επικαλύψεις. Μάλιστα, εξεπλάγην με τον τρόπο που ο Υπουργός προηγουμένως προσπάθησε να καρπωθεί τις κοινοτικές και ενωσιακές οδηγίες γύρω από ζητήματα τα οποία είναι προφανώς σε θετική κατεύθυνση και φυσικά, δεν είναι δικά του και δεν είναι και της παράταξής του. Διότι, αν ήταν, θα είχαν συντελεστεί το προηγούμενο διάστημα, όλα αυτά τα χρόνια που παρήλθαν. Έχουμε, λοιπόν, το εξής, κύριοι συνάδελφοι: Υπάρχει μια δομική προσπάθεια, που ουσιαστικά αποπειράται η Κυβέρνηση αυτήν τη στιγμή να αλλάξει μια προσπάθεια που κατεβλήθη τα προηγούμενα χρόνια, μια συντονισμένη προσπάθεια που εδράζεται ως Εθνικό Σχέδιο Διαχείρισης Αποβλήτων. Βέβαια, πέραν αυτού, έχουμε και το Εθνικό Σχέδιο για την Κυκλική Οικονομία. Όλες αυτές ήταν οι νομοθετικές πρωτοβουλίες της προηγούμενης κυβέρνησης του ΣΥΡΙΖΑ και οι οποίες ακολούθως έβαλαν μια τάξη στο απόλυτο χάος που επικρατούσε όλα τα προηγούμενα χρόνια. Μάλιστα, συντελέστηκαν και συγκεκριμένα αποτελέσματα. Θα σας μιλήσω μόνο για τη δική μου περιοχή που γνωρίζω την κατάσταση, γιατί υπηρέτησα και τον θεσμό της αυτοδιοίκησης. Έχουμε μονάδες οι οποίες δημοπρατήθηκαν, ενετάχθησαν, συμβασιοποιήθηκαν, εκτελούνται τώρα, όπως είναι στο Ρέθυμνο, στη Σητεία, το Περιβαλλοντικό Πάρκο Κυκλικής Οικονομίας του Ηρακλείου, που ακόμα περιμένουμε εδώ και μήνες την έγκρισή του και πραγματικά, η μονάδα επεξεργασίας είναι απορίας άξιο γιατί δεν έχει προχωρήσει ακόμα σε ένταξη. Εν πάση περιπτώσει, είναι μια προσπάθεια μέσω δημοσίων έργων και όχι ΣΔΙΤ, το οποίο είναι το νέο προσφιλές σας αντικείμενο σε αυτήν την κατεύθυνση. Την ώρα, λοιπόν, που σε όλη την υπόλοιπη χώρα υπολείπονται παρασάγγας η ωρίμανση και η ένταξη μονάδων επεξεργασίας απορριμμάτων, ως διά μαγείας, έρχεται η χωροθέτηση τεσσάρων ή έξι - είναι και αυτό ένα ζήτημα - μονάδων καύσης. Πώς είναι δυνατόν, κύριε Υπουργέ - αναφέρομαι σε σας - κύριε Γενικέ Γραμματέα Διαχείρισης Στερεών Αποβλήτων, να επιταχύνετε τη διαδικασία μονάδων καύσης, όταν δεν έχουν προηγηθεί τουλάχιστον οι εντάξεις, αν όχι η εκτέλεση, των μονάδων επεξεργασίας απορριμμάτων; Τι τελικά θα καταλήξει προς καύση, τα υπολείμματα ή θα πάμε σε λογικές mass burning, ολικής καύσης, με ό,τι αυτό συνεπάγεται για το περιβάλλον, για τους πολίτες για τα παιδιά μας; Είναι ερώτηση η οποία διακαώς - και το τονίζω από εδώ - πρέπει να λάβει απάντηση. Όσον αφορά στην κυκλική οικονομία, η κυκλική οικονομία επιτέλους ήλθε και πάλι με πρωτοβουλία του ΣΥΡΙΖΑ, της προηγούμενης κυβέρνησης - και σήμερα είναι παρών και ο τότε Υπουργός Σωκράτης Φάμελλος - και είναι μια προσπάθεια να αλλάξουμε αυτό το λάθος καταναλωτικό μοντέλο, το γραμμικό καταναλωτικό μοντέλο που επικρατούσε για χρόνια, που ήταν απότοκο μιας ακραιφνούς καπιταλιστικής προσέγγισης - καταναλωτικής, θα έλεγα, περισσότερο προσέγγισης - όπου τι συνέβαινε; Απόκτηση του προϊόντος, χρήση του προϊόντος, απόρριψή του. Πρέπει να κλείσει, επιτέλους, ο κύκλος, να πάμε πραγματικά στη λογική της επαναχρησιμοποίησης, να δώσουμε μια δεύτερη ευκαιρία στα προϊόντα, να μπορέσουμε πραγματικά να αλλάξουμε τη mentalité των επόμενων γενεών. Και τι κάνετε εδώ; Ακριβώς αυτό ρηγματώνεται και μάλιστα, με πάρα πολύ προκλητικό τρόπο, σε σημείο που να προκαλείται το κοινό περί δικαίου αίσθημα. Για παράδειγμα, το «pay - as - you - throw» που ήταν καταλυτικής σημασίας νομοθέτημα και λογική - από την Ευρωπαϊκή Ένωση, άλλωστε - αποδομείται με μία προς μία τις κατευθύνσεις. Για παράδειγμα, στα νησιά, βάσει του ορίου άνω των εκατό κλινών και πληθυσμού άνω των είκοσι χιλιάδων, το σύνολο, η συντριπτική πλειονότητα των νησιών και των νησιωτικών δήμων της χώρας τίθενται εκτός, άρα δεν μπαίνουν σε αυτή τη λογική, δεν μπαίνουν σε αυτήν την αντίληψη. Επίσης, κατ' εμάς πολύ σημαντικό, τα τέσσερα ρεύματα που τόση προσπάθεια καταβάλαμε η προηγούμενη κυβέρνηση και από εμάς ο καθένας που υπηρετούσε την αυτοδιοίκηση, μπήκαμε στα σχολεία, περάσαμε να μεταλαμπαδεύσουμε στα παιδιά μας τη λογική του χαρτοπλαστικού, του σιδήρου, του γυαλιού. Και τώρα τι γίνεται; Τώρα πάμε πάλι σε λογικές καύσης; Πάμε πάλι σε αυτή τη λογική, χωρίς κριτήρια και χωρίς, αν θέλετε, μια αντίληψη, κατά την άποψή μας, πιο ορθή; Για τον ΕΟΑΝ νομίζω ότι είναι αδιανόητο αυτό που συμβαίνει, το να ενισχύεται με πόρους ένας φορέας, ένας οργανισμός αντί να ενισχύεται η αυτοδιοίκηση. Επιφορτίζετε την αυτοδιοίκηση με αρμοδιότητες - ευθύνες, χωρίς να της δίνετε τον παραμικρό πόρο. Τουναντίον, πηγαίνει σε έναν εθνικό οργανισμό ο οποίος και υποστελεχωμένος είναι και αμφιβόλου φέρουσας ικανότητας να ανταποκριθεί στον ρόλο του και έχει πολλούς - πολλούς άλλους αστερίσκους. Μια παρένθεση εδώ για το ολιστικό σας σχέδιο. Self - test, μάσκες, επικίνδυνα απόβλητα. Τι συμβαίνει εδώ; Ούτε μια λέξη, ούτε μια πρόληψη, ούτε μια πρόβλεψη, την ώρα που υπάρχουν σκανδιναβικές χώρες, όπως η Φινλανδία, η Νορβηγία, η Σουηδία που εξοικονόμησαν 8 δισεκατομμύρια ευρώ από την πρόληψη αυτών, πέραν της θωράκισης της δημόσιας υγείας που υπάρχει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θεωρώ ότι όσον αφορά τα ζητήματα της αυτοδιοίκησης έχω πολλά ακόμα να αναφέρω. Άλλωστε, και στους φορείς και η ίδια η ΚΕΔΕ, που σίγουρα δεν είναι ένας φορέας που ανήκει σε εμάς, νομίζω ότι κατέθεσε προτάσεις, που έγιναν επικριτικές και δείχνουν ουσιαστικά τη λογική που εσείς ακολουθείτε, έναν δήμο πραγματικά σκουπιδιάρη και όχι να επιτελέσει τον ρόλο που θα έπρεπε να έχει. Εν κατακλείδι, ένα σχόλιο για μια τροπολογία η οποία έφτασε και αφορά την περιοχή την οποία εκπροσωπώ, το Ηράκλειο. Έχει να κάνει με το Εθνικό Αθλητικό Κέντρο Ηρακλείου, μια φαραωνικού τύπου πρόβλεψη, 38% κάλυψη. Οι γνωρίζοντες μηχανικοί πολεοδόμοι θα αντιληφθούν. Δόμηση 0,36 δώδεκα μέτρα ύψος, τετραώροφη πολυκατοικία, στο Εθνικό Αθλητικό Κέντρο και προσέξτε, χωρίς ο Δήμος Ηρακλείου να γνωρίζει το παραμικρό. Όταν το Παγκρήτιο Στάδιο, ένα από τα μεγαλύτερα στάδια της χώρας, έχει συναρτήσει αυτήν την επιφάνεια λόγω της στάθμευσης για να αδειοδοτηθεί η μελέτη περιβαλλοντικών επιπτώσεων, προχωράει ο Δήμος Ηρακλείου εν επαφή με το εν λόγω ακίνητο, συναρτάται με αυτήν τη διαδικασία και τώρα έρχεστε, με έναν τρόπο που επιεικώς θα τον έλεγα brutal, θα επικυριαρχήσει με αυτήν την τροπολογία. Είναι λάθος, είναι επικίνδυνη και το κυριότερο τίθενται τεράστια ζητήματα ασφαλείας των επισκεπτών του κολυμβητηρίου, των κλειστών γυμναστηρίων, δεδομένης της προβληματικής διάστασης με την κυκλοφοριακή σύνδεση. Το επισημαίνω, επειδή είναι κι ένα ζήτημα το οποίο αφορά την πολεοδομία. Σας ευχαριστώ.
Ευχαριστούμε. Συνεχίζουμε τώρα με τον κ. Χρήστο Κέλλα από τη Νέα Δημοκρατία. Μετά ακολουθεί ο κ. Γκίκας, η κ. Γκαρά, η κ. Αλεξοπούλου και ο κ. Κοτρωνιάς.
Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, το παρόν σχέδιο νόμου συνιστά ένα βήμα προς το μέλλον, το κοινό μας μέλλον, το οποίο προϋποθέτει την προστασία του περιβάλλοντος και αποτελεσματικότερες πολιτικές διαχείρισης αποβλήτων και ανακύκλωσης, οι οποίες προάγονται με το συγκεκριμένο νομοθέτημα. Είναι απορίας άξιο ότι για ένα θέμα το οποίο είναι εθνικό και, γιατί όχι, και ευρωπαϊκό και παγκόσμιο η αντιπολίτευση προσπαθεί να το μετατρέψει σε πεδίο πολιτικής αντιπαράθεσης, μιας αντιπαράθεσης η οποία είναι απολύτως ανεδαφική και μάλλον καιροσκοπική. Για να το πω πιο απλά, είναι η αντιπολιτευτική τακτική του «ό,τι να 'ναι κι ό,τι κάτσει». Δεν εξετάζετε, αγαπητοί συνάδελφοι, την ουσία των επιχειρημάτων, δεν λαμβάνετε υπ' όψιν τις νομοθετικές ανάγκες, αλλά απλώς ασκείτε στείρα αντιπολίτευση. Γι' αυτό, αγαπητοί μου συνάδελφοι, δύο χρόνια μετά την πανδημία βλέπετε τις δημοσκοπικές σας επιτυχίες. Η συζήτηση του σημερινού νομοσχεδίου αφορά πρώτα και κύρια την ενσωμάτωση δύο ευρωπαϊκών οδηγιών στην εθνική έννομη τάξη, δύο οδηγιών που αφορούν την αποτελεσματικότερη διαχείριση αποβλήτων και την επικαιροποίηση του πλαισίου ανακύκλωσης συσκευασιών και απορριμμάτων. Είναι δυνατόν μια τέτοια διαδικασία να αποτελεί πεδίο αντιπαράθεσης; Και δεν το λέω μόνο επειδή πρόκειται για Ενωσιακό Δίκαιο, αλλά γιατί το περιβάλλον εκπέμπει SOS και οφείλουμε να το προστατεύσουμε με όσα μέσα έχουμε στη διάθεσή μας, ώστε να διασφαλίσουμε την ποιότητα ζωής των επόμενων γενιών και ένα βιώσιμο μέλλον για τη χώρα μας. Όπως υπογράμμισε και ο κύριος Υπουργός, η Ελλάδα καταγράφει αρνητικό ρεκόρ σε σχέση με την υγειονομική ταφή απορριμμάτων, αφού εδώ στη χώρα μας θάβεται το 80% των απορριμμάτων. Τη στιγμή που ο ευρωπαϊκός μέσος όρος είναι 20%. Κι εσείς, αγαπητοί συνάδελφοι του ΣΥΡΙΖΑ, τεσσεράμισι χρόνια στην κυβέρνηση, γι' αυτό δεν κάνατε τίποτα απολύτως. Η κατάσταση αυτή δεν μας εκπροσωπεί ούτε ως έθνος ούτε ως κουλτούρα και γι' αυτό την αλλάζουμε. Κι αυτό γίνεται πρώτιστα χάρη στον Κυριάκο Μητσοτάκη, που είναι ο πρώτος πολιτικός που μέσα σε αυτήν εδώ την Αίθουσα ανήγαγε το περιβάλλον σε εθνική προτεραιότητα από την αρχή ακόμα της πολιτικής του σταδιοδρομίας. Κατ' αρχάς με το παρόν νομοθέτημα διαμορφώνουμε ένα σύστημα περιβαλλοντικής διακυβέρνησης για τη διαχείριση αποβλήτων και την ανακύκλωση, το οποίο εδράζεται στην αξιοποίηση των δυνατοτήτων των ΟΤΑ, την κινητοποίηση των πολιτών και της επιχειρηματικής κοινότητας συναρτήσει εποπτευόμενων στόχων. Η δημιουργία των Κέντρων Δημιουργικής Επαναχρησιμοποίησης Υλικών, των ΚΔΑΥ, σε κάθε δήμο άνω των είκοσι χιλιάδων κατοίκων θα δώσει τη δυνατότητα στους πολίτες να διοχετεύουν προς επαναχρησιμοποίηση ηλεκτρικό εξοπλισμό, ρούχα, έπιπλα και άλλα είδη. Έως το 2028 θα λειτουργήσει το σύστημα «πληρώνω όσο πετάω», σύμφωνα με το οποίο τα δημοτικά τέλη θα καθορίζονται ανάλογα με το πόσα απόβλητα παράγει και ανακυκλώνει ο κάθε δημότης και όχι βάσει τετραγωνικών ακινήτου. Συγχρόνως, λαμβάνεται μέριμνα για τη μείωση των αποβλήτων τροφίμων κατά 30% έως το 2030, μέσω της καταγραφής και αναδιανομής των αδιάθετων πλεονασμάτων που δημιουργούνται σε ξενοδοχεία, υπεραγορές τροφίμων και μονάδες μεταποίησης, ενώ προωθείται η επισκευασιμότητα ηλεκτρικών ειδών και επίπλων. Οι παραγωγοί και οι εισαγωγείς υποχρεώνονται να οργανώσουν και να λειτουργήσουν έως το 2024 συστήματα εναλλακτικής διαχείρισης αποβλήτων, μέσω των οποίων θα διασφαλιστεί η διαχείριση ιδιαίτερων κατηγοριών προϊόντων, όπως θερμοκηπιακά πλαστικά, σωλήνες άρδευσης, φαρμακευτικά προϊόντα, στρώματα, έπιπλα, ηλεκτρικά πατίνια και άλλα. Στο σημείο αυτό θα ήθελα να τονίσω σε σχέση με τον πρωτογενή τομέα ότι συμπεριλαμβάνονται ρυθμίσεις για τη διοχέτευση των αποβλήτων των μονάδων εντατικής εκτροφής πουλερικών και χοίρων σε μονάδες κομποστοποίησης, καθώς και για την απλοποίηση των διαδικασιών αδειοδότησης των τελευταίων. Ως το 2030 προβλέπεται συνολικά η ανακύκλωση πλαστικών, ξύλου, μετάλλων, αλουμινίου, γυαλιού, χαρτιού, χαρτονιού συσκευασιών των αποβλήτων αυτών σε ποσοστά που φτάνουν ακόμα και στο 85%. Ο Ελληνικός Οργανισμός Ανακύκλωσης ενισχύεται με περισσότερες αρμοδιότητες, προκειμένου να εποπτεύει τις διαδικασίες διαχείρισης αποβλήτων, ενώ σειρά μονάδων επεξεργασίας, όπως μονάδες μπάζων, αποτέφρωσης, τεμαχισμού ελαστικών και σκραπ, οφείλουν να έχουν σύστημα περιβαλλοντικής διαχείρισης ISO 14001 ή EMAS. Το εγχείρημα της εξασφάλισης της περιβαλλοντικής βιωσιμότητας εξαρτάται κατά κύριο λόγο από τις επόμενες γενιές και επειδή όπως έχει πει και ο Πρωθυπουργός όλα είναι θέμα παιδείας, γι' αυτό το νομοσχέδιο περικλείει διάταξη για την ενίσχυση της περιβαλλοντικής συνείδησης μέσω της εκπαίδευσης. Από την 1η Ιανουαρίου 2022 θα εισαχθεί στα σχολεία η υποχρεωτική συλλογή χαρτιού, γυαλιού, πλαστικών, μετάλλων, μπαταριών και αποβλήτων τροφίμων. Περαιτέρω, το νομοσχέδιο εκτείνεται σε δύο ακόμη άξονες διατάξεων, που αφορούν αφ' ενός μεν την αγορά ηλεκτρικής ενέργειας και αφ' ετέρου πολεοδομικές και χωροταξικές ρυθμίσεις. Με τις διατάξεις για την ενέργεια επικροτούμε τις επενδύσεις σε ΑΠΕ με γνώμονα την ενεργειακή ασφάλεια της χώρας και τασσόμαστε σαφώς υπέρ της υπογειοποίησης των δικτύων καλωδίων σε δασικές περιοχές, που συμβάλλει και στην αντιπυρική προστασία. Ταυτόχρονα, χρειάζεται ανανέωση του πεπαλαιωμένου δικτύου του ΔΕΔΔΗΕ καθώς και έμπειρο προσωπικό, ώστε να αποφεύγονται οι πολλές διακοπές ρεύματος που προκαλούν καταστροφές στην πρωτογενή παραγωγή και ασφαλώς στον τουρισμό, ειδικά τώρα τους θερινούς μήνες. Τέλος, αναφορικά με τις χωροταξικές και πολεοδομικές ρυθμίσεις, κύριε Υπουργέ, η χωροθέτηση ζωνών υποδοχής συντελεστή και η εκκίνηση των τοπικών πολεοδομικών σχεδίων θα βάλουν φρένο στην εκτός σχεδίου δόμηση και θα καθορίσουν χρήσεις γης, όρους δόμησης και περιοχές προστασίας στο σύνολο της επικράτειας. Απαραίτητη βεβαίως ήταν και η παράταση ισχύος έως 30 Σεπτεμβρίου 2021- εγώ εδώ, κύριε Υπουργέ, θα το πήγαινα μέχρι 31 Δεκεμβρίου, σας το λέω να το λάβετε σοβαρά υπ' όψιν - των βεβαιώσεων μηχανικού χωρίς να απαιτείται η υποχρέωση σύνταξης ταυτότητας κτηρίου, ώστε έτσι να αναθερμανθεί η αγορά. Συμπερασματικά, κυρίες και κύριοι συνάδελφοι, το παρόν σχέδιο νόμου συνιστά ένα νομοθέτημα που ωθεί δυναμικά τη χώρα μας στον δρόμο της αειφορίας και της βιώσιμης ανάπτυξης, ένα νομοσχέδιο με ισχυρό περιβαλλοντικό πρόσημο, το οποίο αποτελεί μια κεντρική επιλογή της Κυβέρνησης Μητσοτάκη για την οικονομία της χώρας τα επόμενα χρόνια. Σας ευχαριστώ.
Ευχαριστούμε. Ακολουθεί ο κ. Στέφανος Γκίκας από τη Νέα Δημοκρατία, μετά η κ. Γκαρά. Αμέσως μετά, όμως, ζήτησε ο Υπουργός κ. Ταγαράς τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, θέλω να πω ότι σήμερα είναι η επέτειος από την τουρκική εισβολή και με τις προκλητικές ενέργειες των Τούρκων αξιωματούχων και κυρίως του Ερντογάν δικαιολογείται απολύτως - το βλέπουμε μπροστά μας - η απόφαση του Πρωθυπουργού να τετραπλασιάσει τις εξοπλιστικές δαπάνες των Ενόπλων Δυνάμεων και να έχουμε μια πιο ισχυρή αποτρεπτική ικανότητα. Μπαίνω στο κυρίως θέμα. Άκουσα με πολύ προσοχή τον κ. Τσίπρα, ο οποίος πριν από μερικές ώρες είπε - διαβάζω από τα Πρακτικά - ότι «η χώρα οπισθοδρομεί σε ό,τι αφορά την εφαρμογή καίριων μεταρρυθμίσεων σε ό,τι αφορά, επαναλαμβάνω, στη διαχείριση των αποβλήτων, μεταρρυθμίσεις που προχώρησε η δική μας κυβέρνηση». Ξέρετε, προέρχομαι από την Κέρκυρα, από μια περιοχή που έχει υποστεί μεγάλη ζημιά από την ανικανότητα, αναποτελεσματικότητα, ανευθυνότητα, ανεδαφικότητα της προηγούμενης κυβέρνησης ΣΥΡΙΖΑ, τοπικής και κεντρικής, με αποτέλεσμα - όλοι θα έχετε δει - αυτά που βιώσαμε τα τεσσεράμισι χρόνια που ήταν κυβέρνηση ο ΣΥΡΙΖΑ, αλλά και οι εκπρόσωποί του στην Κέρκυρα. Στον πρώτο χρόνο διακυβέρνησης της χώρας, αυτή η Κυβέρνηση έλυσε με πολιτικό τρόπο το πρόβλημα των απορριμμάτων στην Κέρκυρα. Νομοθέτησε πέρσι περίπου τέτοια εποχή, πριν από κανένα μήνα, νόμο που δημιούργησε νέο διαβαθμιδικό ΦΟΔΣΑ για τα Ιόνια νησιά. Έκλεισε τον ΧΥΤΑ της Λευκίμμης και, βεβαίως, με κυβερνητική απόφαση μεταφέρονται τα σκουπίδια της Κέρκυρας σε άλλες περιοχές μέχρις ότου ολοκληρωθεί το εργοστάσιο ολοκληρωμένης διαχείρισης των απορριμμάτων, που το 2014-15 απερρίφθη τότε η πρόταση πάλι της Νέας Δημοκρατίας για ιδεολογικούς και μόνο λόγους. Και έρχεται τώρα ο Αρχηγός της Αξιωματικής Αντιπολίτευσης και όλοι οι συνάδελφοι του ΣΥΡΙΖΑ και κατηγορούν αυτήν την Κυβέρνηση ότι δεν είναι μεταρρυθμιστική κυβέρνηση. Μα, φυσικά είναι μεταρρυθμιστική κυβέρνηση και αυτό ειδικά το νομοσχέδιο είναι άκρως μεταρρυθμιστικό. Και εξηγώ για ποιον λόγο. Είναι αλήθεια ότι όλα αυτά τα χρόνια δεν καταφέραμε οι Έλληνες να έχουμε στη χώρα περιβαλλοντολογική συνείδηση και δεν κάναμε αυτό που μπορούσαμε να κάνουμε για την ανακύκλωση και την κυκλική οικονομία. Το είπανε όλοι οι συνάδελφοι. Θα το επαναλάβω και εγώ. Η ανακύκλωση στην Ελλάδα κυμαίνεται στο 20%, όταν ο μέσος ευρωπαϊκός όρος κυμαίνεται στο 50% και από το 2025, δηλαδή σε τέσσερα χρόνια από τώρα, θα πρέπει να φτάσουμε στο 55%. Επίσης, η χώρα μας είναι αρνητική πρωταθλήτρια στην ταφή, αφού ξεπερνάμε το 80% στην ταφή των απορριμμάτων. Αυτό, λοιπόν, το σχέδιο νόμου αποτελεί μεγάλη μεταρρύθμιση, αφού υιοθετεί τις σχετικές οδηγίες της Ευρωπαϊκής Ένωσης και θεσπίζει ένα ολοκληρωμένο πλαίσιο με σαφείς ποσοτικούς στόχους και χρονοδιαγράμματα, περιέχει κίνητρα, αλλά και αυστηρές κυρώσεις για τη μη τήρηση του νόμου. Στοχεύει στην πρόληψη παραγωγής αστικών αποβλήτων, στην αύξηση της ανακύκλωσης και στη σημαντική μείωση της υγειονομικής ταφής. Αυτοί είναι οι τρεις στόχοι που αυτό το νομοσχέδιο φιλοδοξεί να εκπληρώσει. Μπαίνουν μερικά σημαντικά χρονοδιαγράμματα. Στο τέλος του 2023 οι δήμοι με περισσότερους από είκοσι χιλιάδες κατοίκους υποχρεούνται να δημιουργήσουν τα κέντρα δημιουργικής επαναχρησιμοποίησης υλικών, που θα περιορίσουν βεβαίως την ποσότητα των απορριμμάτων. Μεγάλο στοίχημα για τη χώρα μας είναι η μείωση των αποβλήτων τροφίμων, αφού η ελληνική κοινωνία - και είναι αλήθεια αυτό - παράγει σε υπερβολικά μεγάλο βαθμό. Θεσπίζεται ο στόχος μείωσης αυτών των αποβλήτων τροφίμων κατά 30% το 2030 σε σχέση με το 2022, ένας φιλόδοξος στόχος που πρέπει, όμως, να τον πετύχουμε. Εδώ, βεβαίως, ενθαρρύνεται η δωρεά των περισσευμάτων των τροφίμων, η αναδιανομή και η περαιτέρω επεξεργασία τους για ανθρώπινη κατανάλωση. Παράλληλα, από την 1η Ιανουαρίου 2022, δηλαδή μετά από έξι μήνες, οι αγορές, τα σουπερμάρκετ, τα μεγάλα ξενοδοχεία, τα μεγάλα εστιατόρια υποχρεούνται να καταχωρούν τα παραγόμενα απόβλητα τροφίμων και το πλεόνασμα τροφίμων που διατίθενται ως δωρεά σε ειδική πλατφόρμα. Θεσπίζονται επίσης κλιμακούμενοι - και είναι πολύ σημαντικό αυτό - ποσοστιαίοι στόχοι για τη χωριστή συλλογή αποβλήτων από χαρτί, μέταλλο, πλαστικό και γυαλί από τα νοικοκυριά, προκειμένου να επαναχρησιμοποιούνται ή να ανακυκλώνονται. Επίσης, τέλος του τρέχοντος έτους οι δήμοι υποχρεούνται να συλλέγουν χωριστά τα βιοαπόβλητα. Εισάγεται - επίσης είναι πολύ σημαντικό - και στη χώρα μας το σύστημα επιστροφής εγγύησης για συσκευασίες μιας χρήσης, βεβαίως από αλουμίνιο, γυαλί και πλαστικό, όπου ο καταναλωτής χρεώνεται μεν το αντίτιμο, αλλά του επιστρέφεται μόλις το παραδώσει. Επιπλέον, από την 1η Σεπτεμβρίου του 2022 σε κάθε δημόσια και ιδιωτική σχολική μονάδα θα πραγματοποιείται χωριστή συλλογή χαρτιού, πλαστικών, μετάλλων και μπαταριών, όπως και αποβλήτων τροφίμων, ώστε και η νεολαία μας να μπαίνει στην κουλτούρα της ανακύκλωσης. Από την 1η Ιανουαρίου 2022, επίσης, οι φορείς της γενικής κυβέρνησης θα προβαίνουν στη χωριστή συλλογή χαρτιού, κάτι που δεν γίνεται για την ώρα. Είναι και πάρα πολλά άλλα που θέλω να πω. Θα τονίσω, κλείνοντας, ότι από την 1η Ιανουαρίου 2022 θα επιβάλλεται στους δήμους και στους ΦΟΔΣΑ τέλος ταφής αποβλήτων, το οποίο θα αποδίδεται στον Ελληνικό Οργανισμό Ανακύκλωσης. Και αυτό βεβαίως, καταλαβαίνετε, δημιουργεί ένα επιπλέον κίνητρο δημιουργίας λιγότερων αποβλήτων, αποφυγής της υγειονομικής ταφής και προώθησης της ανακύκλωσης.
Δώστε μου μισό λεπτό ακόμα, κύριε Πρόεδρε.
Παρακαλώ, κύριε συνάδελφε.
Θέλω να σταθώ σε μία τροπολογία η οποία κατετέθη και αφορά τους δασικούς χάρτες και κυρίως το ιδιοκτησιακό καθεστώς. Θα χαιρετήσω αυτή την πρωτοβουλία της Κυβέρνησης. Είναι προς την απολύτως θετική κατεύθυνση. Όλοι γνωρίζουν ότι τα Ιόνια νησιά έχουν ένα διαφορετικό ιδιοκτησιακό καθεστώς. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής, κ. ΑΠΟΣΤΟΛΟΣ ΑΒΔΕΛΑΣ]] Θα παρακαλούσα μόνο, κύριε Υπουργέ, να δείτε το άρθρο 2, την προσθήκη την οποία ο συνάδελφος κ. Καππάτος σας κατέθεσε, ώστε να προστεθούν και οι λέξεις «και υποθηκοφυλακεία», για να δώσουν ακριβώς αυτό που θέλουμε από την τροπολογία αυτή. Άρα, με λίγα λόγια, είναι ένα νομοσχέδιο το οποίο είναι πάρα πολύ σημαντικό. Μας πηγαίνει στον 21ο αιώνα, θα έλεγα. Υιοθετούμε πρακτικές από την Ευρωπαϊκή Ένωση και, βεβαίως, το υπερψηφίζουμε. Σας ευχαριστώ πάρα πολύ.
Κι εμείς ευχαριστούμε. Καλησπέρα σας και από μένα. Τον λόγο έχει η κ. Αναστασία Γκαρά από τον ΣΥΡΙΖΑ - Προοδευτική Συμμαχία.
Κύριε Πρόεδρε, δεν θα μπορούσα σήμερα να μην αναφέρω το έγκλημα που συντελείται αυτές τις μέρες στις πλάτες των νέων παιδιών που έδωσαν πανελλήνιες εξετάσεις, έγκλημα με την εφαρμογή της ελάχιστης βάσης εισαγωγής που θα αποκλείσει πάνω από είκοσι χιλιάδες παιδιά από τη δημόσια ανώτατη εκπαίδευση προς όφελος των συμφερόντων των ιδιωτικών κολεγίων ή πανεπιστημίων του εξωτερικού. Μας μιλούσε η Κυβέρνηση της Νέας Δημοκρατίας και έψαχνε ενόχους για το brain drain. Εδώ είναι οι ένοχοι. Είναι το έγκλημα της ελάχιστης βάσης εισαγωγής που θα οδηγήσει παράλληλα δεκάδες περιφερειακά πανεπιστημιακά τμήματα σε κλείσιμο. Φρόντισαν, ωστόσο, οι Υπουργοί της Νέας Δημοκρατίας να εξασφαλίσουν εγγυημένους πελάτες για τα κολέγια. Άλλωστε, αυτό είναι που τους νοιάζει, να υπηρετήσουν το «ντιλάρισμα» το οποίο έχουν κάνει εδώ και καιρό. Ακόμη και άριστοι μαθητές που έχουν συγκεντρώσει πάνω από είκοσι χιλιάδες μόρια θα αποκλειστούν από τις σχολές επιλογής τους, όπως η Αρχιτεκτονική Σχολή λόγω της ΕΒΕ στα ειδικά μαθήματα. Αναρωτιόμαστε. Ποια αριστεία υπηρετούν; Διότι το έχουν κάνει σλόγκαν στην πολιτική τους επικοινωνία. Την αριστεία του πορτοφολιού; Δυστυχώς, είναι η πιο επικίνδυνη, η πιο καταστροφική, η πιο κυνική, η πιο ανάλγητη κυβέρνηση γι' αυτόν τον τόπο, γι' αυτή την κοινωνία και κυρίως, για τη νέα γενιά της χώρας μας. Περίμενα σήμερα με την παρουσία της η Υπουργός, η κ. Κεραμέως, να ανακοινώσει αλλαγές στο αποτυχημένο μοντέλο το οποίο έχει ψηφίσει και να μην εφαρμοστεί η ελάχιστη βάση εισαγωγής. Όμως ήρθε εδώ κυνικότατα για να προσβάλλει τη νοημοσύνη μας, αλλά να προσβάλλει τους μαθητές και τις οικογένειες οι οποίες, ναι μεν έχουν πετύχει, αλλά δοκιμάζονται λόγω των επιλογών της συγκεκριμένης Κυβέρνησης. Μας απέδειξε για άλλη μια φορά ότι η συγκεκριμένη Υπουργός, οι σύμβουλοι της, αλλά και το σύνολο της Κυβέρνησης είναι άσχετοι από θέματα δημόσιας παιδείας, είναι άσχετοι από τις ανάγκες της κοινωνίας και σε κάθε τους λέξη σπέρνουν μίσος και ταξικές διακρίσεις και διχασμό για τη νεολαία μας, για τη μόρφωση, για την πραγματική παιδεία, κόβοντας ουσιαστικά τα φτερά, τα όνειρα, την προοπτική της νέας γενιάς του τόπου μας. Έγκλημα, όμως, στο σύνολό του είναι και το νομοσχέδιο το οποίο έρχεται σήμερα προς ψήφιση. Είναι έγκλημα περιβαλλοντικό, ενεργειακό, εργασιακό, κοινωνικό, εθνικό. Είναι ένα νομοσχέδιο στο οποίο το μόνο που φιγουράρει είναι τα σκάνδαλα, οι ιδιωτικοποιήσεις, τα deals και τα ρουσφέτια. Συνήθεια και χαρακτηριστικό της Νέας Δημοκρατίας διαχρονικά. Δεν μας κάνει έκπληξη. Έγκλημα είναι η ιδιωτικοποίηση του ΔΕΔΔΗΕ εις βάρος μάλιστα των οικονομικών συμφερόντων της ΔΕΗ και της κοινωνίας και του δημόσιου συμφέροντος. Εκχωρείται το δίκτυο διανομής σε κερδοσκοπικά funds που καμμία σχέση, απ' ό,τι έχουμε καταλάβει, δεν έχουν με τα δίκτυα ηλεκτρισμού, ένα στρατηγικό εργαλείο της πολιτείας, ένα ουσιαστικό, σημαντικό μονοπώλιο με εγγυημένο ετήσιο έσοδο για την επόμενη τετραετία τουλάχιστον. Αντιλαμβάνεστε, άραγε, κύριε Υπουργέ, τι σημαίνει για μεθοριακές, συνοριακές περιοχές, όπως η Θράκη, η διαχείριση των δικτύων ενέργειας από έναν και μόνο ιδιώτη; Παραχωρείτε τα συμφέροντα και την ασφάλεια των δικών μας περιοχών στις ορέξεις ενός και μόνο ιδιώτη; Υπάρχουν άραγε δικλίδες ασφαλείας που θα αναγκάσουν τα κερδοσκοπικά αυτά funds να υπακούσουν σε αυτά που επιτάσσει το δημόσιο και εθνικό συμφέρον; Ειλικρινά αναρωτιέμαι, γιατί το έχουμε θέσει πολλές φορές και δεν έχετε απαντήσει. Συνάμα, βέβαια, και η ακρίβεια. Η τιμή του ρεύματος έχει αυξηθεί ραγδαία για τα ελληνικά νοικοκυριά, όπως και οι αποκοπές σε οικογένειες εν μέσω πανδημίας. Ακόμη και με την αδειοδότηση των ΑΠΕ εγκληματείτε, κύριοι Υπουργοί. Λέγατε ότι θα απλοποιήσετε τη διαδικασία αδειοδότησης. Καταργήσατε τις ενεργειακές κοινότητες. Ακυρώσατε τα κριτήρια και το χρηματοδοτικό πρόγραμμα 25 εκατομμυρίων που είχε διασφαλίσει ο ΣΥΡΙΖΑ. Τώρα, βλέπουμε να γεμίζει η Ελλάδα με ανεμογεννήτριες, με φωτοβολταϊκά συστήματα, ακόμη και σε γη υψηλής παραγωγικότητας δημιουργώντας πάρα πολλά προβλήματα στην αγροτική παραγωγή από επενδυτές που είδαν φως και μπήκαν απλά, χωρίς να γνωρίζουμε ποια η αποτελεσματικότητα των έργων αυτών. Έχετε δημιουργήσει ένα αλαλούμ και συνθήκες Φαρ Ουέστ στην αγορά των ΑΠΕ, ενώ οι τοπικές κοινωνίες πραγματικά είναι ανάστατες, υπερασπίζοντας το κοινωνικό και περιβαλλοντικό συμφέρον. Παράλληλα, εισάγετε καθεστώς για την εγκατάσταση δικτύων διανομής ηλεκτρικής ενέργειας σε δάση και δασικές εκτάσεις χωρίς έγκριση επέμβασης που ανοίγει τον ασκό του Αιόλου για την κατασκευή έργων σε δάση, τα οποία προστατεύονται εδώ και έναν αιώνα από το Σύνταγμά μας, συν τη δυνατότητα που δίνετε για την κατά περίπτωση αλλαγή σε όρους δόμησης και χρήσεις γης, με βάση τα επιχειρηματικά συμφέροντα κατ' εξαίρεση. Αναρωτιέμαι πόσες εξυπηρετήσεις και συμφέροντα κρύβονται πίσω από αυτές τις διατάξεις; Κυρίες και κύριοι συνάδελφοι, δεν έχει περάσει πολύς καιρός από το τελευταίο περιβαλλοντοκτόνο νομοσχέδιο Χατζηδάκη που κατάργησε στην πράξη τους φορείς διαχείρισης προστατευόμενων περιοχών, θέτοντας παράλληλα σε ανασφάλεια τους τετρακόσιους εργαζόμενους σε αυτούς που είχε δρομολογηθεί η μονιμοποίηση τους και η προστασία της εργασίας τους, ενώ ουσιαστικά κατάργησε την προστασία των περιοχών «NATURA», προωθώντας ακόμη και μεταλλευτικές δραστηριότητες και εξορύξεις σε αυτές τις περιοχές. Και τώρα, με τις ρυθμίσεις σας για τον ΟΠΕΚΑ συνεχίζετε αυτό το Αθηνοκεντρικό έγκλημα, το οποίο εσείς ονομάζετε «πολιτική και διαχείριση». Και προχωράμε και στις εγκληματικές διατάξεις για τη διαχείριση απορριμμάτων. Προωθείτε την καύση, τις ιδιωτικοποιήσεις και την υποβάθμιση της ανακύκλωσης και της κυκλικής οικονομίας, ακυρώνοντας τη μεγάλη μεταρρύθμιση που ξεκίνησε ο ΣΥΡΙΖΑ με όφελος για τους πολίτες, τους δήμους, αλλά και το περιβάλλον. Το μόνο που σας ενδιαφέρει και εδώ είναι να προχωρούν τα deals, τα οποία έχετε κλείσει. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα χρειαστώ ένα λεπτό, κύριε Πρόεδρε, σας παρακαλώ. Υπενθυμίζω πως το 2015, επί κυβέρνησης ΣΥΡΙΖΑ, ολοκληρώθηκε το νέο Εθνικό Σχέδιο Διαχείρισης Απορριμμάτων και ακολούθησαν περιφερειακά σχέδια και εντάξεις μεγάλων έργων. Θα φέρω σαν παράδειγμα τον Έβρο, όπου τροποποιήσαμε τη μελέτη που προέβλεπε ένα ακριβό ΣΔΙΤ πριν για τη μονάδα επεξεργασίας απορριμμάτων Αλεξανδρούπολης και φέραμε ένα σχέδιο με συμβατά στα πραγματικά δεδομένα όρια και με 100% χρηματοδότηση από το δημόσιο. Η ΜΕΑ Αλεξανδρούπολης ήταν το πρώτο μεγάλο έργο του περιφερειακού σχεδιασμού στην περιφέρειά μας επί ΣΥΡΙΖΑ και χαρακτηρίζεται από οικονομία φυσικών και ενεργειακών πόρων, ανάκτηση υλικών, δημιουργία νέων θέσεων εργασίας με τρόπο ωφέλιμο και περιβαλλοντικά ορθό για την τοπική κοινωνία και οικονομία. Πρόκειται για ένα έργο που δίνει διέξοδο στη διαχείριση αποβλήτων Ροδόπης και Έβρου που σήμερα εξυπηρετούνται αποκλειστικά από τον υπερ - λειτουργούντα κορεσμένο ΧΥΤΑ Κομοτηνής, μεταφέροντας τ' απορρίμματα εκεί και με υπέρογκα κόστη. Πρόκειται για ένα έγκλημα για το οποίο οι προηγούμενες κυβερνήσεις δεν έχουν λογοδοτήσει στους πολίτες της περιφέρειάς μας. Με τη νέα ΜΕΑ λοιπόν στην Αλεξανδρούπολη επιτυγχάνεται απαλλαγή από τον φόρο ταφής των απορριμμάτων, χαμηλότερα τέλη για τους δημότες, αλλά και εφαρμογή του χαμηλότερου τμήματος επεξεργασίας απορριμμάτων πανελληνίως. Παράλληλα, σχεδιάσαμε την κατασκευή δεύτερης ΜΕΑ στον βόρειο Έβρο για την καλύτερη διαχείριση και αποφόρτιση, η οποία βρίσκεται σε φάση ολοκλήρωσης μελετών. Ελπίζω να μη σταματήσει και να μην αλλάξει ο σχεδιασμός για τη συγκεκριμένη ΜΕΑ. Εμείς αποδείξαμε λοιπόν ότι μπορεί να γίνουν τα έργα δημόσια, σωστά, οικονομικά, κυκλικά, με δημόσιο συμφέρον και έτσι οι τόποι μας να είναι ελεύθεροι και τα τέλη φθηνά. Σας ενοχλεί φαίνεται, κυρίες και κύριοι της Νέας Δημοκρατίας, που δείξαμε και αποδείξαμε στον Έβρο, αλλά και σε άλλες περιοχές, ότι τα πράγματα μπορούν να γίνουν αλλιώς και με το βέλτιστο τρόπο για το συμφέρον των πολιτών. Σε αντίθεση, λοιπόν, με αυτόν τον σχεδιασμό, εσείς - και κλείνω, κύριε Πρόεδρε και ευχαριστώ για την ανοχή - ναρκοθετείτε την ανακύκλωση και τη διαλογή στην πηγή. Αφαιρείτε αρμοδιότητες από τους δήμους και με τα εργοστάσια καύσης αυξάνετε τα κόστη για τους πολίτες. Αδιαφορείτε για την επιβάρυνση των περιβαλλοντικών δεικτών, ακυρώνετε ή αρνείστε να εφαρμόσετε θετικά μέτρα που θέσπισε ο ΣΥΡΙΖΑ, όπως η χωριστή συλλογή σε τέσσερα ρεύματα, η χωριστή συλλογή βιοαποβλήτων, η τιμολογιακή πολιτική που έδινε κίνητρα για την ανακύκλωση, η εισφορά κυκλικής οικονομίας που έδινε κίνητρα στους δήμους προκειμένου να προχωρήσουν επενδύσεις για την ανακύκλωση και για τη διαχείριση των απορριμμάτων και αποβλήτων. Το μόνο που προωθείτε, κυρίες και κύριοι της Νέας Δημοκρατίας, τάχιστα είναι σκάνδαλα εκατομμυρίων ευρώ, deals και στην ανακύκλωση. Έχετε στήσει μια βιομηχανία κοπής χρήματος σε όλη τη χώρα προς εξυπηρέτηση συγκεκριμένων επιχειρηματικών συμφερόντων. Αυτά είναι τα κατορθώματα και τα εγκλήματα των «αρίστων» της Νέας Δημοκρατίας και του πράσινου, κυρίου Μητσοτάκη, έτσι όπως θα ήθελαν να τον παρουσιάσουν τα «Πετσομένα» μέσα μαζικής ενημέρωσης. Ευχαριστώ πολύ.
Κι εμείς ευχαριστούμε. Τον λόγο έχει ο Υφυπουργός Περιβάλλοντος και Ενέργειας ο κ. Νικόλαος Ταγαράς.
Ευχαριστώ, κύριε Πρόεδρε.
Παρακαλώ.
Κυρίες και κύριοι συνάδελφοι, άκουσα τις προηγούμενες μέρες στις συνεδριάσεις των επιτροπών όλους τους συναδέλφους και τις παρατηρήσεις τους για το νομοσχέδιο το οποίο συζητάμε σήμερα. Άκουσα και σήμερα στην Ολομέλεια όλους αυτούς που πήραν τον λόγο και αναφέρθηκαν σε πολλά. Θέλω να πω ότι είναι θέμα δημοκρατίας η έκφραση απόψεων, είναι θέμα δημοκρατίας η επισήμανση κινδύνων, όμως, είναι πιο σημαντικό και πιο δημιουργικό μέσα από αυτά τα οποία ακούγονται συζητώντας στην Ολομέλεια της βουλής, πέρα από τις καταγγελίες, τις δήθεν εξυπηρετήσεις συμφερόντων και τους αφορισμούς, να ακούμε και προτάσεις και σε κάθε περίπτωση να είμαστε και συγκεκριμένοι, γιατί οι οριζόντιοι αφορισμοί και οι καταγγελίες δεν προσφέρουν τίποτε όταν μάλιστα αναφέρονται και με υψηλούς τόνους. Κι επειδή ο Υπουργός μας αναφέρθηκε σε θέματα που αφορούν στην ανακύκλωση, στα απορρίμματα, στην ενέργεια, θα αναφερθεί και για τις ρυθμίσεις στα δασικά και στο νομοσχέδιο, αλλά και στις τροπολογίες, θα μου επιτρέψετε εγώ να αναφερθώ σε χωροταξικά και πολεοδομικά θέματα που θίγονται στο νομοσχέδιο και στην τροπολογία. Ας ξεκινήσω από τα τοπικά πολεοδομικά σχέδια και τα ειδικά πολεοδομικά σχέδια, διότι άκουσα ότι διαμέσου αυτών εξυπηρετούμε συμφέροντα. Κατ' αρχάς, ξέρουμε τι είναι τα τοπικά πολεοδομικά σχέδια για να δούμε αν μπορούν να εξυπηρετήσουν συμφέροντα; Τα τοπικά πολεοδομικά σχέδια έρχονται σε εξέλιξη των γενικών πολεοδομικών σχεδίων και των σχεδίων χωρικής οικιστικής οργάνωσης ανοικτής πόλης. Έρχονται να βάλουν τάξη στον χώρο. Γι' αυτόν τον λόγο καθορίζουν χρήσεις γης, ορίζουν όρους δόμησης, οριοθετούν οικισμούς, οριοθετούν σχέδια πόλης, περιοχές προς πολεοδόμηση, προστατευόμενες περιοχές, οριοθετούν ρέματα. Όλα αυτά για να μπει τάξη στον χώρο. Αυτός είναι στόχος και ο ρόλος αυτού του σχεδιασμού σε τέσσερις φάσεις, σε τέσσερις μελέτες. Είναι η κύρια μελέτη, η στρατηγική μελέτη περιβαλλοντικών επιπτώσεων, η μελέτη εκτίμησης και γεωλογικών κινδύνων, αλλά και γεωλογικής καταλληλότητας και την οριοθέτηση των ρεμάτων, κυκλοφοριακές ρυθμίσεις, συνέπειες από φυσικές καταστροφές και τεχνολογικές καταστροφές. Υπάρχει ένα πλήθος αναφορών - σχεδίων που είναι η βάση για τον χώρο και όλα αυτά στο τέλος εγκρίνονται με προεδρικό διάταγμα, δηλαδή περνώντας από το Συμβούλιο της Επικρατείας. Και αφού θα περάσουν από εκεί, πώς είναι δυνατόν να εξυπηρετούν συμφέροντα αφού θα ελεγχθούν και μετά από τον έλεγχο του Συμβουλίου της Επικρατείας θα εγκριθούν και θα ισχύσουν. Τα λέω αυτά γιατί ωραίες είναι οι αναφορές, αλλά πρέπει τα επιχειρήματα να έχουν βάση. Κυρίες και κύριοι συνάδελφοι, σε ό,τι αφορά το θέμα της έλλειψης του σχεδιασμού που μας οδήγησε στην άναρχη, αλλά και στην αυθαίρετη δόμηση, αλλά και στη σύγκρουση δραστηριοτήτων, ερχόμαστε με έναν πρωτοφανή από πλευράς έκτασης, από πλευράς πίστωσης, αλλά και από πλευράς χρόνου ολοκλήρωσης σχεδιασμό πάνω από το 70% της επικράτειας με πάνω από 400 εκατομμύρια προϋπολογισμό. Όλοι οι σχεδιασμοί, τοπικά πολεοδομικά σχέδια, ειδικά πολεοδομικά σχέδια, ζώνες υποδοχής συντελεστή, οριοθέτηση οικισμών, οριοθέτηση ρεμάτων, όλα αυτά μέσα σε τέσσερα χρόνια, μέχρι το τέλος του 2025 θα έχουν ολοκληρωθεί. Τέτοιο μέγεθος σε τέτοιο χρόνο και με τέτοια έκταση δεν έχει υπάρξει ποτέ στο παρελθόν. Ξέρουμε ότι είναι ένα στοίχημα πολύ μεγάλο, όμως, οι ανάγκες και οι απαιτήσεις της εποχής σε σχέση με τις καθυστερήσεις του παρελθόντος επιβάλλουν όχι αναμονή και όχι άλλο χαμένο χρόνο. Είναι το στοίχημα που πρέπει να κερδίσουμε όλοι μαζί. Προτάσεις ακούμε, διορθώσεις είμαστε έτοιμοι να κάνουμε, αλλά προτάσεις δημιουργικές και όχι αφορισμούς. Άκουσα: Πώς τροποποιείτε τον ΓΟΚ; Πώς τροποποιείτε την εκτός σχεδίου δόμηση διαμέσου των σχεδιασμών; Μα, όλοι οι οικονομικοί κανονισμοί από το διάταγμα 23 στο ΓΟΚ του 1955, του 1973, του 1985, του 2012 νόμοι είναι και εμείς ερχόμαστε με προεδρικό διάταγμα να αλλάξουμε σημεία αυτών των νόμων. Και δεν μιλάμε για τις οριζόντιες διατάξεις. Οι χρήσεις δεν είναι οριζόντια διάταξη. Οι όροι δόμησης δεν είναι οριζόντια διάταξη. Αντίθετα, ανάλογα με τις ιδιαιτερότητες της κάθε περιοχής, επιβάλλεται να είναι διαφορετικές και οι χρήσεις, αλλά και οι όροι δόμησης και προς τα πάνω, αλλά και προς τα κάτω. Άκουσα για τις διατάξεις που φέρνουμε για την εκτός σχεδίου δόμηση. Επειδή παρατηρήθηκαν προβλήματα, ειδικά για την εκτός σχεδίου δόμηση μετά τον ν.4759/20 και πολλές ΥΔΟΜ δεν εξέδιδαν άδειες ή δημιουργούσαν θέματα ερμηνειών. Ερχόμαστε, λοιπόν, εμείς και λέμε καταρχάς πού ισχύει ο ν.4759 και ισχύει εκεί που δεν υπάρχει πρώτο επίπεδο σχεδιασμού, δεν υπάρχει ΓΠΣ, δεν υπάρχει ΣΧΟΟΑΛ, δεν υπάρχουν ζώνες οικιστικού ελέγχου, δεν υπάρχει ΕΣΧΑΣΕ, δεν υπάρχει ΕΣΧΑΔΑ. Εκεί ισχύει ο ν.4759. Όπου υπάρχουν αυτοί σχεδιασμοί δεν ισχύει. Πρώτη παρατήρηση αυτή. Δεύτερον, επειδή δόθηκε με μία μεταβατική διάταξη στις κατά παρέκκλιση αρτιότητες για δύο χρόνια πάλι η δυνατότητα οικοδομής, αλλά στις περιοχές που ισχύει ο ν.4759 έχει μειωθεί η κάλυψη, για παράδειγμα στην κατοικία από τα δύο μέχρι τα τέσσερα στρέμματα είναι εκατόν ογδόντα έξι τετραγωνικά. Δεν υπήρχε, όμως, διευκρίνιση τι γίνεται στις παρεκκλίσεις τις μικρότερες. Στα επτακόσια πενήντα τετραγωνικά στα χίλια διακόσια και μέχρι τα δύο στρέμματα, πώς κλιμακώνεται; Κατ' αναλογία του υπάρχοντος - γιατί άκουσα και άλλα - μαθηματικού τύπου για τον υπολογισμό και την κατανομή των διακοσίων τετραγωνικών. Όπου ισχύουν τα διακόσια τετραγωνικά, εκεί που δεν ισχύει ο ν.4759, υπάρχει ο αντίστοιχος μαθηματικός τύπος για τις μικρές αρτιότητες. Ήρθαμε και προσθέσαμε εκεί που θα ισχύουν τα εκατόν ογδόντα έξι για να είναι ξεκάθαρο το πεδίο και να μην υπάρχουν καθυστερήσεις. Δεν κάναμε μόνο αυτό, όμως. Και για θέματα καταστημάτων και γραφείων που υπήρχε μέγιστη δόμηση κάλυψε εξακόσια τετραγωνικά, εκεί που δεν ισχύει ο ν.4759. Εκεί, όμως, που ισχύει είναι πεντακόσια πενήντα. Σε νέες δραστηριότητες, παράδειγμα κέντρα δεδομένων, εφοδιαστική αλυσίδα, ερχόμαστε να συμπληρώσουμε κενά που αφορούν στους όρους δόμησης και το κάνουμε. Μπορεί να είναι νέες δραστηριότητες, αλλά εξελίσσονται δυναμικά και θέλουμε να ξεκαθαρίσουμε το τοπίο για το τι επιτρέπεται πού και με ποιον τρόπο. Σε ό,τι αφορά την επιβάρυνση - εκεί που ισχύει ο ν.4759- κόστους αδείας, διευκρινίζουμε ότι το κόστος είναι 5% επί του συμβατικού προϋπολογισμού, προσθέτουμε, όμως, πέντε τοις χιλίοις εκεί που υπάρχει αναλυτικός προϋπολογισμός. Υπήρχε κενό εκεί. Ταυτόχρονα βάζουμε όρια όχι κάτω από 250 ευρώ και όχι πάνω από 5.000 ευρώ. Αυτά ξεκαθαρίζουν το τοπίο, γιατί υπήρχαν και εδώ κενά ή ασάφειες. Έρχομαι σε ένα άλλο σημαντικό θέμα που αναφέρθηκε, στην έννοια του κοινόχρηστου δρόμου στην εκτός σχεδίου δόμηση. Κοιτάξτε, χρήσεις ορίζουμε, αρτιότητες προσδιορίσουμε, αν όμως δεν υπάρχει και η οικοδομησιμότητα, δεν έχουν νόημα τα προηγούμενα. Και για να υπάρχει οικοδομησιμότητα σε σχέση με τους δρόμους, στο ποια είναι η έννοια του κοινόχρηστου δρόμου στην εκτός σχεδίου δόμηση επί του οποίου δρόμου να θεωρεί ότι έχει πρόσωπο το γήπεδο, εδώ μετά το 2003 και ξέρουν οι τεχνικοί καλύτερα, υπάρχει θέμα. Για να λύσουμε αυτό το πρόβλημα που είναι διαχρονική εκκρεμότητα, ειδικά μετά το 2003, ερχόμαστε και περιλαμβάνουμε διατάξεις. Αυτές οι διατάξεις λένε ότι μπορεί ο δήμος ή και το Υπουργείο να καταγράψει τους δρόμους με προδιαγραφές και κριτήρια που ορίζονται με υπουργική απόφαση και να έρθει μετά ο συντονιστής της αποκεντρωμένης διοίκησης με απόφαση ακύρωσης. Άκουσα πριν ότι θα βγάλει χωρίς προδιαγραφές και προϋποθέσεις και κριτήρια την απόφαση. Όχι. Θα έχει προηγηθεί προεδρικό διάταγμα όπου θα βάζει τους όρους και τα κριτήρια βάσει των οποίων ο συντονιστής της αποκεντρωμένης διοίκησης θα έρθει να κυρώσει το κοινόχρηστο δίκτυο. Όλα αυτά γίνονται για να προσαρμοστούμε προς τις αποφάσεις του Συμβουλίου της Επικρατείας για συνολικό σχεδιασμό και όχι αποσπασματικό. Είναι μια σημαντική τομή μέσα στις οποίες θα περιλαμβάνεται, θα λαμβάνονται υπ' όψιν αεροφωτογραφίες πριν από τις 27 Ιουλίου 1977. Ανοίγω παρένθεση: Μέχρι τώρα μιλούσαμε για το 1923. Ούτε δρόμοι υπήρχαν ούτε αεροφωτογραφίες υπήρχαν ούτε και συμβόλαια υπήρχαν για να έρθει κανείς να αποδείξει τον χρόνο δημιουργίας ενός ακινήτου, απαραίτητη προϋπόθεση για την αρτιότητα, αλλά και για την οικοδομησιμότητα των γηπέδων εκτός σχεδίου. Σε ό,τι αφορά την ηλεκτρονική ταυτότητα και τη βεβαίωση μηχανικού, άκουσα ότι αναστέλλουμε την ηλεκτρονική ταυτότητα. Συγγνώμη. Από την 1η Φεβρουαρίου είχα την τιμή να υπογράψω την ηλεκτρονική ταυτότητα και ισχύει από τότε και μέχρι σήμερα και διαρκώς. Δεν σταμάτησε η λειτουργία της ηλεκτρονικής ταυτότητας, γιατί ειπώθηκε ότι αναστέλλεται η ηλεκτρονική ταυτότητα. Εμείς τι κάναμε, όμως; Με τη διαδικασία δια της βεβαίωσης που ίσχυε για τις μεταβιβάσεις πριν από την εφαρμογή της ηλεκτρονικής ταυτότητας δώσαμε τη δυνατότητα παράλληλης δυνατότητας με την ηλεκτρονική ταυτότητα και της ισχύος της βεβαίωσης μέχρι το τέλος Ιουνίου για να γίνεται μέσα από δύο εναλλακτικές διαδρομές, όποια ο καθένας θα μπορούσε να επιλέξει, τη βεβαίωση για να γίνει η μεταβίβαση. Για αυτήν τη βεβαίωση που ίσχυε πριν την ταυτότητα και που λειτουργεί παράλληλα με την ηλεκτρονική ταυτότητα δώσαμε και δίνουμε παράταση μέχρι τέλος Σεπτεμβρίου. Και να σας πω ότι έχουν υποβληθεί περίπου έξι χιλιάδες εξακόσιες αιτήσεις στην ηλεκτρονική ταυτότητα. Από αυτές οι τρεισήμισι χιλιάδες αιτήσεις μέσα από την ηλεκτρονική ταυτότητα αφορούν μεταβιβάσεις. Την τελευταία εβδομάδα είχαμε περίπου διακόσιες πενήντα αιτήσεις κάθε μέρα διαμέσου της ηλεκτρονικής ταυτότητας για μεταβιβάσεις, για να έχετε μια εικόνα. Είναι παράλληλη, ταυτόχρονη λειτουργία μέχρις ότου σταματήσει και ισχύσει αποκλειστικά και μόνο η ηλεκτρονική ταυτότητα. Τα λέω αυτά για να μην υπάρχουν παρεξηγήσεις. Όσον αφορά το Μάτι, ακούω με πολλή πολλή προσοχή ότι καθυστερήσαμε τραγικά γιατί είχαμε πει έναν χρόνο, πάει δεύτερος και προσθέτουμε και άλλον έναν. Μάλιστα. Ο πρώτος χρόνος αφορούσε το ειδικό πολεοδομικό σχέδιο, το οποίο σαν σχέδιο είχε παραδοθεί, αλλά για να μπορέσει να ολοκληρωθεί το ειδικό πολεοδομικό σχέδιο - θα σας απαντήσω και θα είμαι πολύ λεπτομερής και θα ήθελα να ακούσω μετά τις απαντήσεις σας - είναι πιλοτική και αντιπροσωπευτική η περιοχή στο Μάτι, την οποία πολεοδομούμε μετά από μια καταστροφή και μια εμπειρία τραγική, όπου όλοι μας στεκόμαστε με σεβασμό και για αυτό και δεν πρέπει να μας χωρίζουν τέτοια γεγονότα, αντίθετα να μας κάνουν πιο σοφούς, πιο αποτελεσματικούς για να άρουμε κινδύνους και να επιταχύνουμε διαδικασίες. Σε ό,τι αφορά, λοιπόν, το ειδικό πολεοδομικό σχέδιο, έχει κατατεθεί. Πάνω από τετρακόσιες επιστολές, πάρα πολλές επισκέψεις, τηλεδιασκέψεις, συναντήσεις με εκπροσώπους φορέων, δημάρχους, όλη την κοινωνία, για να πετύχουμε το καλύτερο και με ασφαλέστερο τρόπο για την περιοχή. Είναι μια περιοχή, που, όπως είπα, τα έχει όλα: Σχέδια πόλεως, οικισμούς, εκτός σχεδίου, αιγιαλούς, αρχαιολογικούς χώρους, δασικά ρέματα. Τα έχει όλα. Είναι μικρή μεν, αλλά αντιπροσωπευτική σε ό,τι αφορά τις ιδιαιτερότητες που κουβαλάει. Και παρόλα αυτά τελειώσαμε και ήδη προωθείται το ειδικό πολεοδομικό σχέδιο στο Συμβούλιο της Επικρατείας. Αυτό είναι η πρώτη φάση. Ταυτόχρονα, αυτήν τη στιγμή που μιλάμε, υπογράφεται η δεύτερη φάση του σχεδιασμού, το πολεοδομικό σχέδιο εφαρμογής, δηλαδή το ρυμοτομικό σχέδιο και η πράξη εφαρμογής. Και δίνουμε παράταση για αυτό μέχρι την επόμενη χρονιά, έναν χρόνο, από τις 23 Ιουλίου 2021 μέχρι τις 23 Ιουλίου του 2022. Προσέξτε. Δύο φάσεις σχεδιασμού και ολόκληρου του σχεδιασμού έγιναν σε τρία χρόνια. Εγώ μιλάω από το 2019 μέχρι το 2022. Δεν έχει υπάρξει ποτέ και ούτε πρόκειται να υπάρξει τα επόμενα χρόνια. Και οι δύο φάσεις του σχεδιασμού έγιναν σε τρία χρόνια και, μάλιστα, σε μια τέτοια περιοχή με αυτά τα χαρακτηριστικά και όταν έχει μεσολαβήσει και ένα πρόσθετο γεγονός, η ανάρτηση των δασικών χαρτών, που και εκεί για πρώτη φορά η ανάρτηση έβγαλε στην επιφάνεια όλες τις εκκρεμότητες και τις πληγές του παρελθόντος και είμαστε υποχρεωμένοι ό,τι εκκρεμότητα, λάθος, παράλειψη, οτιδήποτε έχει υπάρξει στο παρελθόν να τη ρυθμίσουμε με ασφάλεια και με ταχύτητα. Αυτή είναι η πραγματικότητα. Κυρίες και κύριοι συνάδελφοι, - λέω ξανά - είναι υποχρέωσή μας ειδικά σε τέτοιες συνθήκες, γιατί άκουσα καταγγελίες και κατηγορίες. Είπα σέβομαι τις διαφορετικές απόψεις, αλλά δεν είναι εποχές που θα πρέπει να είμαστε στα άκρα. Αν αξίζει, να πάμε και εκεί. Όμως χωρίς λόγο, όπως με αφορισμούς και καταγγελίες, δεν προσφέρουμε υπηρεσία. Η κοινωνία έχει τεράστια προβλήματα και έχουμε και πρόσθετες δυσκολίες. Είναι ευθύνη όλων μας, ενώνοντας δυνάμεις και παίρνοντας σωστές αποφάσεις να ξεφύγουμε από αυτές τις δυσκολίες. Έχουμε, όμως, και μερικές διατάξεις, επειδή αναφέρθηκε πριν ότι εξυπηρετούμε συμφέροντα. Αναφέρθηκε για τους παραδοσιακούς οικισμούς, για την εκτός σχεδίου, εκτός οικισμού δόμηση η δυνατότητα εγκαταστάσεων μεταποιητικών μονάδων και συσκευασίας για τα τοπικά αγροτικά και κτηνοτροφικά προϊόντα, γιατί υπήρξε πρόβλημα και υπάρχουν ήδη επιχειρήσεις που λειτουργούν για την αξιοποίηση και προώθηση των τοπικών προϊόντων και δίνουμε διέξοδο. Αυτό είναι εξυπηρέτηση συμφερόντων; Από την άλλη πλευρά, σε ό,τι αφορά τη λύση κυκλοφοριακού προβλήματος σε ιστορικά κέντρα και πολεοδομικά κέντρα, λύνουμε προβλήματα μέχρι να τροποποιηθεί σχεδιασμός ο πολεοδομικός. Παράδειγμα είναι η Καβάλα και η Κέρκυρα. Θα έπρεπε να είχαν λυθεί; Η απάντηση είναι «ναι». ‘Όμως, υπάρχει μια πραγματικότητα που πρέπει να την αντιμετωπίσουμε, ένα υπαρκτό πρόβλημα και δίνουμε τη δυνατότητα να μπορούν, αλλά ταυτόχρονα με λήξη, να εξελιχθεί η τροποποίηση του πολεοδομικού σχεδιασμού. Είναι παρατηρήσεις που εξελίσσονται και είμαστε υποχρεωμένοι για αυτό να λάβουμε μέτρα. Άκουσα για τις υπηρεσίες δόμησης. Πράγματι, υπάρχουν προβλήματα και καθυστερήσεις και έλλειψη προσωπικού, αλλά και καθυστερήσεις χωρίς να υπάρχει έλλειψη προσωπικού. Θέλω να σας πω - δεν θα προχωρήσω σήμερα σε λεπτομέρειες - ότι μελετάμε αλλαγές για αυτό. Αυτό δεν μπορεί να συνεχιστεί και δεν μπορούν να συνεχιστούν αυτές οι καθυστερήσεις, πολύ περισσότερο που οι άδειες εκδίδονται ηλεκτρονικά, πολύ περισσότερο που το κύριο βάρος είναι στον έλεγχο του τοπογραφικού και του διαγράμματος κάλυψης, γιατί, κατά τα λοιπά, μιλάω στην προέγκριση. Η άδεια οικοδομής δίνεται πλέον και χωρίς να χρειάζονται όλοι οι έλεγχοι με ευθύνη του μηχανικού. Με αυτές τις παρατηρήσεις κλείνω. Και γνωρίζετε και όσοι με γνωρίζουν και από το παρελθόν ότι είμαι ανοιχτός σε παρατηρήσεις και είμαι έτοιμος να διορθώσω αν υπάρχουν λάθη, αρκεί να μου τα επισημάνετε και είμαι εδώ να τα ακούσω και να τα διορθώσουμε. Σε κάθε περίπτωση, όμως, δεν βοηθούν ούτε οι ακραίες φωνές ούτε οι κατηγορίες οι οριζόντιες. Σας ευχαριστώ πολύ, κύριε Πρόεδρε.
Να είστε καλά κι εγώ ευχαριστώ.
Κύριε Πρόεδρε, τον λόγο παρακαλώ.
Κύριε Πρόεδρε κι εγώ θα ήθελα το λόγο.
Μισό λεπτό, μη βιάζεστε. Σας είδα όλους. Μη στεναχωριέστε, θα πάρετε τον λόγο. Πρώτα έχει τον λόγο η κ. Πέρκα, η Κοινοβουλευτική Εκπρόσωπος του ΣΥΡΙΖΑ.
Κύριε Πρόεδρε, εγώ μια ερώτηση θέλω να κάνω.
Ναι, αλλά δεν είστε Κοινοβουλευτικός και με δυσκολεύετε. Έχω όλη την καλή διάθεση.
Κύριε Πρόεδρε, είπε ο κύριος Υπουργός ότι θα τοποθετηθεί για μία τροπολογία και δεν τοποθετήθηκε. Τόσο δύσκολο είναι;
Για τις τροπολογίες τις βουλευτικές σε λίγο θα μας ενημερώσει ο Υπουργός.
Κύριε Υπουργέ, για την τροπολογία για το Λίντο στο Ηράκλειο είπατε ότι θα πείτε δυο κουβέντες γι' αυτό. Δεν είπατε.
Για την τροπολογία στο Λίντο στο Ηράκλειο, κύριε Υπουργέ.
Ναι, είναι για την τροπολογία που αφορά την έκδοση ειδικών όρων για τη διαμόρφωση της ανάπλασης του Εθνικού Αθλητικού Κέντρου Ηρακλείου.
Ευχαριστώ πολύ, κύριε Συντυχάκη. Ορίστε, κύριε Υφυπουργέ, έχετε το λόγο.
Για την τροπολογία αυτή με ρωτάτε για τη μέγιστη επιτρεπόμενη κάλυψη που είναι στο 38%, για τον συντελεστή δόμησης που είναι στο 0,36- γιατί αυτά είναι τα ποσοστά τα οποία δίδονται - και το μέγιστο επιτρεπόμενο ύψος δώδεκα μέτρα και 2,30 απόσταση για τα λοιπά νέα κτίσματα από τα πλάγια όρια. Ποιο είναι το πρόβλημα από πλευράς όρων δόμησης; Είναι 38% κάλυψη, 0,36 συντελεστής δόμησης.
Για ποιο λόγο το κάνετε; Αυτό ρωτάμε.
Θα σας πω αμέσως. Το κάνουμε, διότι το Αθλητικό Κέντρο Ηρακλείου θα πρέπει να πληροί προδιαγραφές κατ' ελάχιστο για να μπορεί να λειτουργεί σε αγώνες FIFA και η UEFA, που αυτή τη στιγμή δεν πληροί προϋποθέσεις και προδιαγραφές. Αυτός είναι ο κυρίαρχος λόγος. Το είχαμε κάνει - θέλω να σας θυμίσω - και παλιότερα για κεντρικά γήπεδα εδώ και στην Αθήνα - ΑΕΚ και Παναθηναϊκός - αλλά και στη Θεσσαλονίκη - ΠΑΟΚ - , όπως και στο γήπεδο του Παναιτωλικού, όπου για να προσαρμοστούν σε απαιτήσεις με κατασκευές κατ' ελάχιστον και ελάχιστες λειτουργίες που πληρούν προϋποθέσεις αξιοπρεπούς λειτουργίας και εκπροσώπησης σε μεγάλους αθλητικούς αγώνες, είναι απαραίτητες οι κατασκευές πραγμάτων και λειτουργιών που δεν υπάρχουν. Αυτός είναι ο στόχος.
Ευχαριστώ πολύ. Κυρία Πέρκα, ορίστε, έχετε το λόγο.
Πολύ λίγα λεπτά θα χρειαστώ για να εξηγήσω και μερικά πράγματα. Κύριε Υπουργέ, αν κάτι είπαμε εμείς, είναι ότι επί ενάμιση χρόνο είχατε παγώσει μια διαδικασία που είχε ξεκινήσει από την κυβέρνηση του ΣΥΡΙΖΑ και μελετητικά και χρηματοδοτικά, για να κάνετε τι; Τον σχεδιασμό σε επίπεδο δήμων να τον πάτε σε επίπεδο δημοτικής ενότητας - γι' αυτό είναι φιλόδοξο το σχέδιό σας, έτσι; - και πέρα από αυτό να κάνετε αυτό που λέμε «κουρελοποίηση» του δήμου, κάποιες προνομιούχες περιοχές δηλαδή να έχουν σχεδιασμό, όπως ήταν παλιά, ποιοι είναι στο σχέδιο, ποιοι δεν είναι. Αυτό κάνετε, ασυνέχειες και ανισότητες εντός ακόμη και των ίδιων των δήμων. Αυτό είχαμε σχολιάσει στο νομοσχέδιο σας. Να πω, επίσης, ότι τότε εξυπηρετήθηκαν κανονικότατα τα ειδικά πολεοδομικά σχέδια, που τι σημαίνει με λίγα λόγια; Γι' αυτό και οι οικονομικοί παίκτες στη χώρα πάντα τα προτιμούν. Σημαίνει ότι η επένδυση, η δραστηριότητα κατισχύει του τοπικού σχεδιασμού, των αναγκών του δήμου, της κοινότητας, που είναι πιο δημοκρατικός, πιο συμμετοχικός και τα λοιπά. Ειδικά πολεοδομικά. Αυτό το αναβαθμίζετε σε κάθε νομοσχέδιο και με κάθε τροπολογία, ασύνδετα. Αυτό δεν είναι σχεδιασμός. Σας είπα και πριν ότι πολεοδομείτε τη χωροταξία. Η πολεοδομία έχει έναν κανονιστικό χαρακτήρα. Η χωροταξία είναι χωρικό πρότυπο ανάπτυξης, είναι κατεύθυνση στρατηγική. Επίσης, είπαμε ότι κάνατε και μετονομασίες. Το ίδιο γίνεται και εδώ. Σε αυτό που σας είπα για τους δρόμους, το είπα για να σας πω το εξής: Ακούστε μας. Στο νομοσχέδιο για τη χωροταξία φωνάζαμε και λέγαμε πώς θα βγουν οι άδειες, αφού η νομολογία του Σ.τ.Ε. έχει πει ότι η απόφαση του δημάρχου δεν αρκεί για να χαρακτηρίσει την οδό. Αυτό είπα και στην τοποθέτησή μου. Τότε κάνατε ότι όλα είναι μια χαρά. Και έρχεστε σήμερα - σωστά, σωστά εν μέρει - και καταλάβατε τι πρόβλημα δημιουργείται, ότι ναι μεν η αυθαίρετη δόμηση γρήγορα να γίνει κ.λπ., αλλά δεν μπορεί να βγάλει άδεια κανείς, έχει παραλύσει όλη χώρα. Γιατί; Διότι υπάρχει νομολογία του Σ.τ.Ε.. Αυτή ήταν η κριτική. Σε ό,τι αφορά τώρα τις ΥΔΟΜ, με συγχωρείτε, δεν ξέρω αν «πονάει κεφάλι, κόβει κεφάλι», αλλά όταν υπάρχουν τέτοιες υπηρεσίες δόμησης χωρίς μηχανικό, τι ψάχνετε να βρείτε για να τις φτιάξετε να δουλέψουν; Δεν μπορώ να το καταλάβω αυτό. Και κυρίως δεν έχετε κάνει ποτέ έναν δειγματοληπτικό έλεγχο. Κάποια στοιχεία θα σας τα ζητάμε επανειλημμένως: τι έχει γίνει, πόσο αργούν οι άδειες, πώς πάει; Τίποτα! Δεν δουλεύει έτσι το πράγμα. Αναφορικά με το Μάτι, είπατε ότι μια χαρά τα πήγατε. Πρώτον, σχολιάζουμε αυτές τις υπερφίαλες δηλώσεις που ξεκινάνε από τον Πρωθυπουργό και φτάνουν στον τελευταίο Υπουργό - ο ένας έλεγε ότι σε μια εβδομάδα θα τελειώσει το Ελληνικό, ο άλλος είπε σε έναν χρόνο τελειώνει το Μάτι - , που σημαίνει ότι έχω άγνοια για το πώς λειτουργεί η διοίκηση, πώς είναι η νομοθεσία, ποιοι είναι οι απαραίτητοι έλεγχοι. Μην κάνετε τέτοιες δηλώσεις! Είπατε σε έναν χρόνο το Μάτι και τώρα λέει «οικοδομική άδεια», δηλαδή η δεύτερη δε φάση… Και θα το ξαναπώ: Είναι ντροπή σε τέτοιο θέμα, που είναι στο επίκεντρο του ενδιαφέροντος στο κάτω κάτω, να βάζετε το ΤΕΕ να φεύγει από τον ρόλο του τεχνικού συμβούλου της πολιτείας, έναν ρόλο που έχει παίξει διαχρονικά και έχει γράψει λαμπρές σελίδες στην ιστορία του, ανεξαρτήτως κυβέρνησης, και να το κάνετε δεκανίκι μιας κυβέρνησης, να γίνεται αναθέτουσα υπηρεσία και να μοιράζει 5 έως 6 εκατομμύρια ευρώ - είναι απαράδεκτο αυτό που γίνεται! - , χωρίς ΚΗΜΔΗΣ, χωρίς να μπαίνει σε καμμία διαδικασία. Γιατί; Αφού θέλετε άπλετο χρόνο, πάρτε το χρόνο σας, κάντε εδώ τροπολογίες - δεν μας ακούτε κιόλας, ό,τι θέλετε κάνετε - και αφήστε να γίνει η διαδικασία κανονικά. Αυτά είπαμε. Ευχαριστώ.
Ευχαριστούμε πολύ. Ο κ. Κατρίνης από το Κίνημα Αλλαγής έχει το λόγο.
Ευχαριστώ, κύριε Πρόεδρε. Κύριε Υπουργέ, το μειλίχιο ύφος σας δεν συνάδει με τον πολύ - θα έλεγα - επιθετικό τρόπο και το λέω αυτό γιατί όλοι είμαστε διατεθειμένοι να μπούμε σε έναν διάλογο για σοβαρά ζητήματα που αφορούν την πολεοδόμηση και τα πολλά προβλήματα - τα ξέρετε πολύ καλά και εσείς - που έχουν ανακύψει με δασικούς χάρτες. Σίγουρα ο τρόπος αυτός δεν είναι αυτός που επιλέγετε εσείς, φέρνοντας διατάξεις στο παρά ένα, χωρίς καμμία συζήτηση, χωρίς καμμία διαβούλευση. Είναι ένα ζήτημα που έχει τεθεί στο Υπουργείο απ' όλες τις πτέρυγες και από δεκάδες Βουλευτές και από την παράταξή σας. Εσείς λοιπόν έρχεστε εδώ με μεμονωμένες τροπολογίες. Μάλιστα εδώ διαβάζω και ανακοίνωση της ΠΕΔ Κρήτης που διαφωνεί - έχει στείλει στον κ. Σκρέκα και στον κ. Αμυρά, δεν έχει στείλει σε εσάς - και λέει ότι δεν έχετε τηρήσει τα υπεσχημένα. Έρχεστε, λοιπόν και μας αιφνιδιάζετε. Άρα καλό θα είναι να αλλάξετε λίγο τη στρατηγική σας και να μη μας λέτε ότι επειδή είναι χρήσιμο, είναι και σωστό να φέρνουμε στο παρά ένα τροπολογίες. Σε κάθε περίπτωση, εμείς έχουμε καταθέσει μια τροπολογία - υπογράφει ο κ. Κεγκέρογλου και ο κ. Αρβανιτίδης - για την οποία ούτε από τον κ. Σκρέκα που μίλησε σαράντα λεπτά ούτε από εσάς που μιλήσατε είκοσι λεπτά, ακούσαμε την τοποθέτησή σας. Και είναι ένα πολύ σοβαρό θέμα που αφορά τις ενεργειακές κοινότητες, την ενεργειακή δημοκρατία. Θα θέλαμε, λοιπόν - πριν ολοκληρωθεί η συζήτηση - να έχουμε τουλάχιστον την τοποθέτησή σας. Αν όντως αντιλαμβάνεστε την κοινοβουλευτική διαδικασία - που είμαι σίγουρος ότι εσείς προσωπικά και θεωρώ και ο κ. Σκρέκας την αντιλαμβάνεστε και συμπεριφέρεστε με τον προσήκοντα σεβασμό - , θα πρέπει τουλάχιστον να μας απαντήσετε αν θεωρείτε ότι αυτό που περιλαμβάνει είναι σωστό και αν έχετε την πολιτική βούληση να το αποδεχθείτε. Γιατί δεν μπορεί να λέτε ότι λύνουμε προβλήματα με δεκαοκτώ ασύνδετα άρθρα και τα φέρνουμε στο παρά ένα. Εμείς λοιπόν προτείνουμε να λυθούν προβλήματα με τροπολογία και εσείς ούτε καν απαντάτε σε αυτό. Ευχαριστώ.
Κι εμείς ευχαριστούμε. Ο κ. Ταγαράς έχει το λόγο για να απαντήσει.
Κύριε Κατρίνη, κατ' αρχάς σέβομαι - και σας σέβομαι και το ξέρετε - όλα αυτά τα οποία είπατε, συμφωνώντας ως προς το κλίμα - γιατί έτσι έχω κινηθεί σε όλη μου τη διαδρομή, σε αυτό το κλίμα που περιγράψατε - και πάντα με μετριοπάθεια. Να μου επιτρέψετε να πω μόνο δυο λέξεις στην κ. Πέρκα. Ρωτήσατε αν γνωρίζω τη λειτουργία των ΥΔΟΜ. Ναι, τη γνωρίζω. Και αυτό που βλέπετε μπροστά μας αφορά όλη τη διαδικασία και όλα αυτά τα οποία συμβαίνουν σήμερα στις ΥΔΟΜ. Γνωρίζω όλα τα στοιχεία. Για παράδειγμα, γνωρίζω ότι από τις εκατόν εξήντα περίπου ΥΔΟΜ που λειτουργούν, δεκατρείς ΥΔΟΜ έχουν μέσο χρόνο έκδοσης άδειας είκοσι μέρες, σαράντα δύο ΥΔΟΜ έχουν μέσο χρόνο έκδοσης άδειας πενήντα μέρες, σαράντα τέσσερις ΥΔΟΜ έχουν μέσο χρόνο έκδοσης άδειας εβδομήντα πέντε μέρες, οι είκοσι τρεις εκατό μέρες και τριάντα επτά έχουν πάνω από εκατό μέρες. Και γνωρίζω ότι το 60% αυτών των καθυστερήσεων αφορούν τις ΥΔΟΜ, αλλά υπάρχει και ένα 40% που αφορούν τους μηχανικούς. Διότι όταν στέλνονται παρατηρήσεις, ξέρετε ότι είναι ευθύνη του μηχανικού να απαντήσει, του ιδιοκτήτη διά του μηχανικού. Ξέρω, επίσης, ότι από τις εκατόν εξήντα υπολειπόμενες ΥΔΟΜ που θα έπρεπε λειτουργήσουν στους υπόλοιπους δήμους, όλα αυτά τα χρόνια έχουν προστεθεί έξι. Γνωρίζω, δηλαδή, ότι αυτό το σύστημα δεν μπορεί να λειτουργήσει έτσι όπως είναι. Γι' αυτό σας είπα ότι θα υπάρξουν αλλαγές, διότι ένα πράγμα δεν γίνεται ανεκτό, αυτή η λειτουργία να συνεχιστεί έτσι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Κύριε Πρόεδρε, θα τελειώσω πολύ γρήγορα. Σε ό,τι αφορά το τυπικό μέρος, επειδή δεν διάβασα όλες τις τροπολογίες, δεν αναφέρθηκα έστω επιγραμματικά στα άρθρα της τροπολογίας. Στο πρώτο που αφορά σε εγκαταστάσεις, στο άρθρο 1 είναι το γήπεδο του Ηρακλείου. Το άρθρο 2 αφορά σε εγκαταστάσεις ΦΟΣΔΑ στην περιοχή του Σχιστού. Το άρθρο 3 αφορά - θα είμαι επιγραμματικός, γιατί έκανα την ανάλυση - αφορά σε τουριστικά καταλύματα. Το άρθρο 4, στο οποίο και αναφέρθηκα, αφορά σε παραδοσιακούς οικισμούς και σε εκτός σχεδίου και εκτός οικισμού δόμηση. Το άρθρο 5 αφορά στη δυνατότητα δημιουργίας διόδου για οικόπεδα που βλέπουν σε κοινόχρηστο χώρο, σε χώρο πρασίνου. Το άρθρο 6 αναφέρεται - και το είπα - σε δυνατότητα χρήσης υπαίθριων πάρκινγκ και αφορούσε την Καβάλα και την Κέρκυρα. Το άρθρο 7 αφορά ζώνες ελεγχόμενης ανάπτυξης. Και εδώ σε ό,τι αφορά την εισφορά στη γη και στο χρήμα, αναφέρομαι αναλυτικά. Το άρθρο 8 αναφέρεται και ξεκαθαρίζει σφάλματα που υπήρχαν και παροράματα στον ν.4759 ό,τι αφορά το πρώτο επίπεδο πολεοδομικού σχεδιασμού. Το άρθρο 9 αναφέρεται στην επιβάρυνση του πέντε τοις εκατό ή πέντε τοις χιλίοις στην έκδοση οικοδομικών αδειών και στις περιοχές που ισχύει ο ν.4759. Το άρθρο 10 αναφέρεται σε διάφορες κατηγορίες. Συγκεκριμένα και για να μην υπάρχουν παρεξηγήσεις, σε συντελεστές δόμησης, κάλυψης, ύψη και λοιπά για διάφορες χρήσεις και κατασκευές. Στο άρθρο 11 υπάρχουν μεταβατικές διατάξεις σε διάφορα σημεία και για εκκρεμείς σχεδιασμούς και σε ό,τι αφορά γενικά πολεοδομικά σχέδια, αλλά και σε ό,τι αφορά σχέδια χωρικής οικιστικής οργάνωσης ανοικτής πόλης. Αναφέρεται βεβαίως και στον μαθηματικό τύπο υπολογισμού για την κατοικία στα μικρά εμβαδά των παρεκκλίσεων στην εκτός σχεδίου δόμηση. Το άρθρο 12, στο οποίο αναφέρθηκα, αφορά στην κύρωση τελικώς του κοινόχρηστου οδικού δικτύου στην εκτός σχεδίου δόμηση. Το άρθρο 13 αφορά σε διαδικασία έγκρισης ρυθμίσεων που αφορά σε πολεοδομικές ρυθμίσεις και στο ΚΕΣΥΠΟΘΑ. Το άρθρο 14 αναφέρεται στην ταυτόχρονη έγκριση…
Και με αυτό κλείστε, κύριε Υπουργέ, σας παρακαλώ.
Τελείωσα, κύριε Πρόεδρε, και σας ζητώ συγγνώμη και ευχαριστώ για την ανοχή σας. Το άρθρο 14, λοιπόν, αναφέρεται στην ταυτόχρονη έγκριση ειδικού πολεοδομικού σχεδίου και πολεοδομικού σχεδίου εφαρμογής. Σας ευχαριστώ πολύ, όπως και όλους τους συναδέλφους.
Κι εμείς σας ευχαριστούμε, κύριε Ταγαρά. Τον λόγο έχει τώρα ο Υπουργός Περιβάλλοντος και Ενέργειας, ο κ. Κωνσταντίνος Σκρέκας.
Ευχαριστώ, κύριε Πρόεδρε. Θα ήθελα να κάνω αποδεκτές δύο βουλευτικές τροπολογίες. Η μία έχει τίτλο: «Παράταση του χρόνου υποβολής δικαιολογητικών - Τροποποίηση του άρθρου 68 του 4512/18» και αριθμό 986/80. Επίσης, θα ήθελα να κάνω αποδεκτή τη βουλευτική τροπολογία με τίτλο: «Μεταβατική ρύθμιση για τη λειτουργία ΚΤΕΟ» και αριθμό 984/78. Επιπλέον, θα κάνουμε αποδεκτή την τροπολογία που κατέθεσε ο Υπουργός Ναυτιλίας, ο κ. Πλακιωτάκης, με αριθμό 991/85 και τίτλο: «Αδειοδότηση κατασκευών και εγκαταστάσεων εντός χερσαίας ζώνης λιμένος». Τέλος, κυρίες και κύριοι συνάδελφοι, θα ήθελα να πω δύο πράγματα για την υπουργική τροπολογία του Υπουργείου Περιβάλλοντος και Ενέργειας που καταθέσαμε χθες το βράδυ και έχει να κάνει με προτεινόμενες διατάξεις που αφορούν την επίλυση του ιδιοκτησιακού καθεστώτος που σας ανέφερα σε περιοχές όπου δεν τεκμαίρεται η κυριότητα του δημοσίου, εξαιτίας του δασικού χαρακτήρα της έκτασης. Συγκεκριμένα, η υπουργική τροπολογία με αριθμό 994/88 περιλαμβάνει έξι άρθρα. Το πρώτο, το δεύτερο και το πέμπτο άρθρο αφορούν το ιδιοκτησιακό. Το τρίτο άρθρο αφορά την επιτάχυνση της δυνατότητας εκτέλεσης έργων προστασίας σε εκτάσεις που έχουν υποστεί πυρκαγιά και έχουν φυσικά δασικό χαρακτήρα. Επίσης, το άρθρο 4 αναφέρεται σε επιτρεπτές επεμβάσεις σε πάρκα και άλση και αφορά τη δυνατότητα να επιτρέπονται έργα ή δραστηριότητες που είναι απολύτως αναγκαία για τη λειτουργία πάρκου ή άλσους, όπως είναι η κατασκευή έργων κοινής ωφελείας και συμπεριλαμβανομένων και υπόγειων υδατοδεξαμενών, δραστηριότητες εστίασης και ήπιας αναψυχής περιορισμένης έκτασης, καθώς και ανέγερση μικρών ναών γνωστών θρησκειών μέγιστου εμβαδού βάσης δεκαπέντε τετραγωνικών που δεν αλλοιώνουν τον προορισμό τους. Και βέβαια, έχουμε το άρθρο 6, το οποίο αφορά τη δυνατότητα μεταβίβασης αυτοτελών ιδιωτικών δασοτεμαχίων που δεν συνορεύουν μεταξύ τους, καθώς και η μεταβίβαση εξ αδιαιρέτου μεριδίου ιδιωτικού δάσους ή δασικής έκτασης, χωρίς αυτό να συνιστά κατάτμηση. Πρόκειται για ένα πρόβλημα το οποίο έχει προκύψει με την ανάρτηση των δασικών χαρτών. Σας ευχαριστώ.
Κι εμείς ευχαριστούμε. Και τώρα επανερχόμαστε στους ομιλητές, ξεκινώντας με την κ. Χριστίνα Αλεξοπούλου από τη Νέα Δημοκρατία και την όμορφη Αχαΐα. Είχαμε τόση ώρα μια κυρία και περίμενε! Δεν ντρεπόμαστε! Ορίστε, κυρία Αλεξοπούλου, έχετε τον λόγο.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, τα απορρίμματα δεν είναι σκουπίδια. Αυτό είναι μεν ένα λογοπαίγνιο και μια υπεραπλουστευμένη διατύπωση, τη χρησιμοποιώ όμως και ξεκινώ με αυτήν, επειδή εκφράζει την ουσία της φιλοσοφίας που πρέπει να αναπτυχθεί γύρω από τα απορρίμματα. Περιγράφει τη νοοτροπία με την οποία πρέπει να γαλουχήσουμε τις νέες γενιές, ώστε να γίνει κτήμα τους και τρόπος ζωής η ισχυρή περιβαλλοντική συνείδηση. Πρέπει να πάψουμε να θεωρούμε πως καθετί που δεν χρειαζόμαστε στο σπίτι, στο γραφείο, στην επιχείρηση εξαφανίζεται με κάποιον μαγικό τρόπο μόλις το πετάξουμε στον κάδο. Οφείλουμε άμεσα να συνειδητοποιήσουμε πως αν δεν διαχειριστούμε σωστά τα κάθε λογής απόβλητά μας, δεν εξαφανίζονται ποτέ και παραμένουν μαζί μας σε δημόσιους χώρους υγειονομικής ταφής, σε αυτοσχέδιους χώρους ανεξέλεγκτης διάθεσης αποβλήτων και ακόμα χειρότερα σε δάση, σε ποτάμια, στη θάλασσα, στον αέρα που αναπνέουμε, ακόμα και στην τροφή μας. Η ταφή θα πρέπει να είναι η τελευταία λύση, αφού πρώτα εξαντληθούν όλες οι δυνατότητες που η σύγχρονη τεχνολογία προσφέρει για επαναχρησιμοποίηση, μετατροπή, επισκευή, ανακύκλωση, βιοδιάσπαση ή παραγωγή ενέργειας. Εδώ και πολλά χρόνια προηγμένες χώρες ανά τον κόσμο έχουν εφεύρει και υιοθετήσει δεκάδες τεχνολογίες και καλές πρακτικές για την ορθολογική διαχείριση των αποβλήτων, βασισμένες στη σύγχρονη θεώρηση πως τα απορρίμματα μπορούν να είναι καύσιμο, ενέργεια, πρώτη ύλη. Και με αυτόν τον τρόπο οφείλουμε να τα διαχειριζόμαστε. Την ίδια στιγμή στη χώρα μας τα στοιχεία είναι απογοητευτικά, όπως πολύ ορθά ο κύριος Υπουργός είπε νωρίτερα, με χώρους υγειονομικής ταφής να είναι κορεσμένοι και να αποτελούν σε πολλές περιπτώσεις υγειονομικές βόμβες για τους τόπους εγκατάστασής τους και άλλους και να μην έχουν καν ακόμα χωροθετηθεί. Το ίδιο δυστυχώς συμβαίνει και στην Αχαΐα, όπου με την ολιγωρία της προηγούμενης κυβέρνησης και την ασυνεννοησία τοπικών παραγόντων μόλις πριν λίγους μήνες καταφέραμε να έχουμε τη σύσταση του φορέα διαχείρισης στερεών αποβλήτων. Να μην σας πω δε και θυμηθούμε τι ταλαιπωρία τράβηξαν οι άνθρωποι της Αιγιάλειας. Με το που αναλάβαμε τη διακυβέρνηση βρήκαμε έστω αυτόν τον τρόπο για να καθαρίσει η Αιγιάλεια από τα σκουπίδια. Το νομοσχέδιο, λοιπόν, που μετά από διεξοδική διαβούλευση και συζήτηση κρατάμε στα χέρια μας, στοχεύει στην αντιμετώπιση της οπισθοδρομικής αυτής κατάστασης και στην επιτάχυνση των ρυθμών της ελληνικής πολιτείας όσον αφορά στην ανακύκλωση και στην κυκλική οικονομία. Είναι ένα ακόμα σταθερό βήμα προς την πράσινη μετάβαση, που αποτελεί κεντρική στόχευση και προεκλογική δέσμευση της Κυβέρνησης του Κυριάκου Μητσοτάκη. Είναι ένα βήμα ουσιαστικό και όχι θεωρητικό, που θέτει σαφείς και αριθμητικούς στόχους και συγκεκριμένους χρονικούς ορίζοντες για να πιέσει, αλλά και να κινητροδοτήσει την κοινωνία των πολιτών, τους οργανισμούς τοπικής αυτοδιοίκησης και τους ίδιους τους φορείς του δημοσίου να προχωρήσουν αποφασιστικά και γρήγορα προς το μέλλον. Είναι ένα νομοσχέδιο με δεκάδες σημαντικές παρεμβάσεις που προάγουν την ανακύκλωση και την κυκλική οικονομία, ρυθμίζουν ζητήματα στην αγορά ενέργειας και ενισχύουν την παραγωγή ανανεώσιμων πηγών ενέργειας, ενώ εισάγουν και πολεοδομικές διατάξεις που θα δώσουν ώθηση στην πράσινη ανάπτυξη. Ως προς το πρώτο μέρος του νομοσχεδίου θα ήθελα να σταθώ κυρίως σε δύο καινοτομίες τις οποίες εισάγει: τα κέντρα δημιουργικής επαναχρησιμοποίησης υλικών και το σύστημα «πληρώνω όσο πετάω», που θεωρώ πως σκιαγραφούν επακριβώς το σκεπτικό και την κατεύθυνση του νομοθετήματος αυτού. Δομές όπως το ΚΔΕΥ μπορούν να προωθήσουν πολύ αποτελεσματικά την πρόληψη δημιουργίας αποβλήτων. Οι πρακτικές τους έχουν ήδη εφαρμοστεί άτυπα και κατά τόπους είτε από πρωτοβουλίες ιδιωτών και συλλόγων είτε από τις τοπικές αρχές. Ενδεικτικές δράσεις είναι η μεταποίηση ρούχων, προϊόντων κλωστοϋφαντουργίας, η αποσυναρμολόγηση ηλεκτρικών συσκευών για χρήση των υλικών τους και η επαναχρησιμοποίηση κατόπιν επεξεργασίας πλαστικού ή χαρτιού για άλλους σκοπούς. Είναι όμως σε πιλοτικό επίπεδο και παρότι ευρηματικές και καινοτόμες δεν μπορούν να έχουν το ίδιο κρίσιμο μέγεθος που χρειάζεται ώστε να κάνουν τη διαφορά. Η θεσμική, λοιπόν, λειτουργία του ΚΔΕΥ και η ένταξή του στους δήμους προσφέρει αυτήν την απαραίτητη οργάνωση και δυναμική, ώστε η επαναχρησιμοποίηση να γίνει ένα από τα βασικά μέτρα πρόληψης για τη μείωση του όγκου των απορριμμάτων. Παράλληλα, θα ενδυναμώνει τις έννοιες της ανακύκλωσης και της κυκλικής οικονομίας στη συνείδηση των ενεργών πολιτών. Η εφαρμογή του «πληρώνω όσο πετάω» είναι αντίστοιχα χαρακτηριστική της νέας φιλοσοφίας που προσπαθούμε να διαμορφώσουμε, μια φιλοσοφία συνυπευθυνότητας και συνεργασίας κράτους και πολίτη, ένα σύστημα που δίνει ευθύνη, αλλά και κίνητρα στον πολίτη για περισσότερη ανακύκλωση και επαναχρησιμοποίηση. Αυξάνοντας τη διαλογή στην πηγή και μειώνοντας τον όγκο των απορριμμάτων προς ταφή διευκολύνει τις δημοτικές αρχές και αποσυμφορεί τους κατά τόπους χώρους υγειονομικής ταφής. Σε συνδυασμό και με την επέκταση και τον εκσυγχρονισμό του τέλους ταφής, το σύστημα επιστροφής χρημάτων από φιάλες μιας χρήσης και το υπόλοιπο πλέγμα ρυθμίσεων, δημιουργείται πράγματι ένα συνεκτικό νομοθετικό πλαίσιο για την πρόληψη παραγωγής αποβλήτων, την αύξηση της ανακύκλωσης και τη μείωση της υγειονομικής ταφής. Είναι τουλάχιστον παράξενο πώς όλοι εσείς, που τόσα χρόνια βαυκαλίζεστε πως είστε περιβαλλοντικά οι πιο ευαίσθητοι των ευαίσθητων, τίθεστε ενάντια σε ένα τέτοιο νομοσχέδιο. Πώς μπορείτε να αφήνετε για μια ακόμα φορά την κομματική σας προδιάθεση για στείρα άρνηση να σας κρατάει μακριά από την πρόοδο και την καινοτομία; Προφανώς η κομματική σας συνείδηση είναι ισχυρότερη από την περιβαλλοντική. Και γι' αυτήν την επιλογή σας θα κριθείτε. Το νομοσχέδιο συμβάλλει επίσης και στον στρατηγικό μας στόχο ενίσχυσης της παραγωγής ΑΠΕ και στην επίτευξη των στόχων του Εθνικού Σχεδίου για την Ενέργεια και το Κλίμα για το έτος 2030. Σε μια χώρα ευλογημένη με αστείρευτο ήλιο και άνεμο οφείλουμε να θέσουμε φιλόδοξους στόχους για διαφοροποίηση του ενεργειακού μείγματος. Γι' αυτό διαμορφώνουμε βήμα - βήμα το πλαίσιο εκείνο που θα επιτρέψει την ολοένα και μεγαλύτερη διείσδυση των ΑΠΕ, καθώς και την καλύτερη παρακολούθηση και εποπτεία των αγορών. Τέλος, με τις πολεοδομικές και χωροταξικές μεταρρυθμίσεις του νομοσχεδίου δίνεται ώθηση στην πράσινη ανάπτυξη, καθώς ολοκληρώνουμε το νομοθετικό πλαίσιο που θα μας επιτρέψει μέσω και των τοπικών πολεοδομικών σχεδίων να αποτρέψουμε την εκτός σχεδίου δόμηση για να προστατεύσουμε το φυσικό περιβάλλον. Κυρίες και κύριοι συνάδελφοι, η αειφόρος χρήση των πόρων, η βιώσιμη ανάπτυξη, η ενεργειακή αναβάθμιση δεν είναι τεχνικοί, γενικόλογοι και περιγραφικοί ορισμοί. Είναι ουσιώδεις πολιτικές που οφείλουμε άμεσα να εφαρμόσουμε για να εξασφαλίσουμε το σταθερό μέλλον της Ελλάδας για τις επόμενες γενιές. Είναι χαρακτηριστικό των προθέσεών μας πως το ένα τρίτο των πόρων από το Εθνικό Σχέδιο Ανάκαμψης και Ανθεκτικότητας «ΕΛΛΑΔΑ 2.0» κατευθύνεται προς την πράσινη μετάβαση. Προς αυτήν την κατεύθυνση οφείλουμε να προετοιμάσουμε τη χώρα, όπως ακριβώς κάνουμε με το παρόν νομοσχέδιο, το οποίο και σας καλώ να υπερψηφίσετε. Σας ευχαριστώ.
Και εμείς ευχαριστούμε, κυρία Αλεξοπούλου. Παραμένουμε στη Νέα Δημοκρατία και συνεχίζουμε με τον κ. Γεώργιο Κοτρωνιά από τη Φθιώτιδα με τον Παρνασσό της! Κύριε Κοτρωνιά, έχετε τον λόγο.
Κυρίες και κύριοι, το πρωί κρατήσαμε ενός λεπτού σιγή προς τιμήν των ηρώων που πριν σαράντα επτά χρόνια έδωσαν τα νιάτα τους για να υπερασπιστούν την προδομένη Κύπρο. Με αυτήν την τιμητική σιγή νοερά φωνάζαμε ότι δεν ξεχνάμε και ότι θα παλεύουμε μέχρι την τελική δικαίωση. Με το σημερινό νομοσχέδιο δίνουμε μια διαφορετική, μια κρίσιμη μάχη, μια μάχη για το περιβάλλον, μια μάχη με τον χρόνο που όλο και λιγοστεύει, γιατί, όπως είπε ο πρόεδρος Ομπάμα, η γενιά μας είναι η πρώτη που αντιμετωπίζει την κλιματική αλλαγή, αλλά συγχρόνως είναι και η τελευταία γενιά που μπορεί να την ανακόψει. Κύριε Πρόεδρε, κυρίες και κύριοι συνάδελφοι, το παρόν νομοσχέδιο αποτελεί ένα πλήρες δομημένο σχέδιο δράσης για τη διευθέτηση περιβαλλοντικών ζητημάτων μεγάλης σημασίας, τα οποία πρέπει να αντιμετωπιστούν άμεσα και συνολικά. Με την ενσωμάτωση των οδηγιών 851/2018 και 852/2018 του Ευρωπαϊκού Κοινοβουλίου το νομοσχέδιο ακολουθεί τα ευρωπαϊκά πρότυπα προωθώντας την κυκλική οικονομία και την ανακύκλωση. Παράλληλα, στο πλαίσιο της βιώσιμης ανάπτυξης εστιάζει στην επίλυση πολεοδομικών και ενεργειακών ζητημάτων, πρώτον, μέσα από διατάξεις για τη χωροταξία και τον πολεοδομικό σχεδιασμό οι οποίες προωθούν την πράσινη ανάπτυξη, δεύτερον, μέσα από ρυθμίσεις για την ενίσχυση της παραγωγής των ΑΠΕ και, τρίτον, με διατάξεις για την καλύτερη λειτουργία της αγοράς ενέργειας στη χώρα. Βασική καινοτομία του παρόντος αποτελεί το γεγονός ότι βελτιώνει το θεσμικό πλαίσιο για την ενεργό συμμετοχή της τοπικής αυτοδιοίκησης και όλων των πολιτών στη διαδικασία της μείωσης των αποβλήτων μέσα από την ανακύκλωση. Είναι γνωστό ότι οι κύριοι άξονες για την επίτευξη της βέλτιστης διαχείρισης των αποβλήτων είναι η πρόληψη παραγωγής τους, η αύξηση της ανακύκλωσης και η μείωση της υγειονομικής ταφής. Στη χώρα μας για πολλούς λόγους, που δεν είναι της παρούσης να αναπτύξω, εδώ και χρόνια παρατηρείται τραγική καθυστέρηση εφαρμογής των ευρωπαϊκών νόμων και οδηγιών επεξεργασίας των αποβλήτων, με την ταφή τους να εξακολουθεί να αποτελεί την κυρίαρχη επιλογή διαχείρισης σε ποσοστό που αγγίζει το 80%, με διαχρονικές ευθύνες κυβερνήσεων κυρίως, αλλά και της τοπικής αυτοδιοίκησης που έβαζαν το πρόβλημα συνέχεια κάτω από το χαλί. Η μεγάλη πρόκληση στην οποία πάντα το παρόν νομοσχέδιο είναι η αντιστροφή της υφιστάμενης κατάστασης, υιοθετώντας τον φιλόδοξο στόχο να καταστήσει την υγειονομική ταφή την τελευταία επιλογή, σε ποσοστό που να μην υπερβαίνει το 10% κατά βάρος από το έτος 2030 και μετά, όπως άλλωστε προβλέπει το Εθνικό Σχέδιο Διαχείρισης Αποβλήτων 2020-2030 και πάντα και μόνον μετά από κατάλληλη προεπεξεργασία των αποβλήτων. Στο πλαίσιο της προσπάθειας μείωσης των επιπτώσεων από τα πλαστικά προϊόντα μιας χρήσης, οι ρυθμίσεις του πέμπτου μέρους του παρόντος νομοσχεδίου τροποποιούν τις διατάξεις του ν.4736/2020 κατά τρόπο ώστε να είναι πιο συμβατές με τη λειτουργία της σύγχρονης ενιαίας αγοράς. Η προβλεπόμενη περιβαλλοντική εισφορά ορίζεται ότι θα αποδίδεται πλέον στον ΕΟΑΝ αντί του Πράσινου Ταμείου, ενώ διευκρινίζεται ότι τα έσοδα αυτά θα διατίθενται για τη χρηματοδότηση δράσεων μείωσης των επιπτώσεων των πλαστικών προϊόντων στο περιβάλλον, όπως για παράδειγμα για τη χρηματοδότηση εταιρειών παραγωγής πλαστικών ειδών μιας χρήσης, ώστε να αναπροσανατολίσουν την παραγωγή τους σε άλλα προϊόντα. Στο έκτο μέρος το νομοσχέδιο εστιάζει σε θέματα λειτουργίας του ΟΦΥΠΕΚΑ και της δασικής νομοθεσίας για τα δίκτυα διανομής ηλεκτρικής ενέργειας. Προβλέπεται η απλοποίηση της διαδικασίας για την υπογειοποίηση των εναέριων δικτύων διανομής ηλεκτρικής ενέργειας που διέρχονται ειδικά μέσα από δασικές εκτάσεις. Μετά τις εκτεταμένες διακοπές ρεύματος που σημειώθηκαν φέτος από τη σφοδρή κακοκαιρία του χειμώνα, λόγω πτώσης δέντρων στο εναέριο δίκτυο, αλλά και από τις πυρκαγιές που δημιουργούνται λόγω επαφής εναέριων καλωδίων με δέντρα, όταν υπάρχουν δυνατοί άνεμοι ή μετά από πτώσεις κεραυνών, νομίζω ότι είναι περιττό να τονίσω τα οφέλη της συγκεκριμένης δράσης για την εξασφάλιση της διανομής ηλεκτρικής ενέργειας, αλλά και την ασφάλεια των δασών από πυρκαγιές. Είμαι από εκείνους που με κάθε τρόπο διατράνωσαν την πεποίθησή τους ότι η υπογειοποίηση των δικτύων ηλεκτρικής ενέργειας θα λύσει οριστικά τα προβλήματα που παρουσιάζονται από τη διέλευση των εναέριων γραμμών μεταφοράς ενέργειας μέσα από οικιστικές περιοχές και κυρίως, μέσα από δασικές περιοχές. Ας σημειωθεί ότι τα έργα υπογειοποίησης κατασκευάζονται παράλληλα με το κεντρικό, το επαρχιακό ή το δασικό οδικό δίκτυο και δεν προκαλούν ούτε αισθητική υποβάθμιση του τοπίου, αλλά και ούτε έχουν οποιαδήποτε επίπτωση στο οικοσύστημα. Ιδιαίτερα επίσης σημαντικό είναι το όγδοο μέρος του νομοσχεδίου το οποίο αφορά γενικότερα την αγορά ενέργειας. Συγκεκριμένα, μέσα από τις διατάξεις ρυθμίζονται μια σειρά ζητημάτων, μεταξύ των οποίων: Πρώτον, διευκολύνεται ο σχεδιασμός των δικτύων ώστε να είναι εφικτή η απρόσκοπτη υλοποίηση και σύνδεση περισσότερων σταθμών ΑΠΕ σε ευθυγράμμιση με την ενεργειακή πολιτική της Ευρωπαϊκής Ένωσης, αλλά και του Εθνικού Σχεδίου για την Ενέργεια και το Κλίμα. Δεύτερον, ρυθμίζεται ο αποτελεσματικότερος εταιρικός μετασχηματισμός της ΔΕΗ Α.Ε.. Τρίτον, ορίζεται η ετήσια κατανομή για την περίοδο 2021-2030 των εσόδων από πλειστηριασμούς δικαιωμάτων εκπομπής αερίων θερμοκηπίου, έτσι ώστε πλέον το 60% αυτών να αποτελούν πόρο του ειδικού λογαριασμού των ανανεώσιμων πηγών ενέργειας (ΑΠΕ), ενώ μέρος αυτών θα προορίζεται για την ενίσχυση επιχειρήσεων που ευθύνονται για εκπομπές διοξειδίου του άνθρακα, ώστε να πραγματοποιήσουν αυτές έργα εξοικονόμησης ενέργειας ή να πραγματοποιηθούν δράσεις προώθησης της ηλεκτροκίνησης. Τέταρτον, ενισχύεται η ανεξαρτησία της Ρυθμιστικής Αρχής Ενέργειας (ΡΑΕ) και ο εποπτικός της ρόλος στις αγορές ενέργειας, με στόχο τη διαφάνεια και τον υγιή ανταγωνισμό. Πέμπτον, διασφαλίζεται για τους παραγωγούς ένας επαρκής χρόνος ώστε να προβούν σε προκαταρκτικές έρευνες και γεωτρήσεις για την ανάπτυξη γεωθερμικών σταθμών. Έκτον, καθορίζεται το ακατάσχετο προκαταβολών και ενδιάμεσων πληρωμών που αφορούν το Πρόγραμμα Στήριξης και Ανάπτυξης Μικρομεσαίων Επιχειρήσεων του Πράσινου Ταμείου. Έβδομον, αναβιώνουν για μία ακόμη φορά οι οριστικές προσφορές που αφορούν τη σύνδεση μικρών υδροηλεκτρικών σταθμών που αναπτύσσουν οι ΟΤΑ. Όγδοον, παρέχεται η δυνατότητα στο νεοσυσταθέν Αυτοτελές Τμήμα Ηλεκτροκίνησης του Υπουργείου Περιβάλλοντος και Ενέργειας να καταστεί φορέας διαχείρισης για την υλοποίηση δράσεων. Και τέλος, ένατον, επιλύεται το πρόβλημα της υποστελέχωσης της εταιρείας ΑΔΜΗΕ και των συνδεδεμένων με αυτήν εταιρειών με τρόπο ανάλογο με αυτόν της ΔΕΗ ΑΕ. Κυρίες και κύριοι συνάδελφοι, όπως διαπιστώνουμε, τα ακραία καιρικά φαινόμενα και οι φυσικές καταστροφές πλήττουν τον πλανήτη όλο και πιο συχνά, όλο και πιο σφοδρά. Πριν από λίγες μέρες δεκάδες νεκροί και χιλιάδες αγνοούμενοι καταγράφηκαν από τις καταστροφικές πλημμύρες που έγιναν στην καρδιά της Ευρώπης και μάλιστα, σε χώρες με πολύ καλές υποδομές. Η κλιματική αλλαγή πλέον αποτελεί μια άμεση απειλή για την επιβίωση του ανθρώπου μέσα σε ένα ασφαλές και βιώσιμο περιβάλλον. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λίγα δευτερόλεπτα ακόμη, κύριε Πρόεδρε. Είναι πλέον σαφές ότι έχει έρθει η ώρα και για άμεσες και συντονισμένες ενέργειες, αλλά και η ώρα και για ενέργειες με μακροπρόθεσμο πλάνο για τη σωτηρία του περιβάλλοντος. Το νομοσχέδιο μάς βάζει δυναμικά στην ολιστική αντιμετώπιση του προβλήματος με τη συμμετοχή και την εμπλοκή όλων μας σήμερα, τώρα, για τη χώρα μας, για τον πλανήτη μας, για το σπίτι μας. Σας ευχαριστώ πολύ.
Εμείς ευχαριστούμε, κύριε Κοτρωνιά. Πάντα ευγενικός.
Κύριε Πρόεδρε, θα ήθελα τον λόγο.
Ορίστε, κύριε Υπουργέ.
Θα ήθελα να καταθέσω κάποιες ακόμη νομοτεχνικές διορθώσεις για ενημέρωση των Βουλευτών, παρακαλώ. Ευχαριστώ.
Βεβαίως, ευχαριστούμε. Τον λόγο τώρα έχει ο κ. Παναγής Καππάτος από τη Νέα Δημοκρατία και την όμορφη Κεφαλονιά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η σημερινή μέρα είναι πολύ σημαντική για την Κεφαλονιά και την Ιθάκη και όλα τα νησιά του Ιονίου. Σήμερα κάνουμε το σημαντικότερο βήμα ώστε να κλείσει ένας κύκλος δεκαετιών ταλαιπωρίας για την Κεφαλονιά και την Ιθάκη. Ένα διαχρονικό αίτημα της κοινωνίας των νησιών μας φτάνει κοντά στη δικαίωσή του με την υπουργική τροπολογία που κατέθεσε ο Υπουργός κ. Σκρέκας. Είμαι τριάντα δύο χρόνια δικηγόρος στην Κεφαλονιά και συνεχώς αντιμετώπιζα ένα από τα μεγαλύτερα προβλήματα της τοπικής κοινωνίας, το ιδιοκτησιακό καθεστώς των δασικών εκτάσεων στα Ιόνια Νησιά. Από την αρχή της θητείας μου ως Βουλευτής το 2019 και με τους συναδέλφους μου Βουλευτές Ιονίων Νήσων της Νέας Δημοκρατίας έχω κάνει δεκάδες συναντήσεις με Υπουργούς, Υφυπουργούς, Γενικούς Γραμματείς και υπηρεσιακούς παράγοντες γι' αυτό το θέμα. Ποιο είναι το πρόβλημα που αντιμετωπίζουν οι πολίτες; Όσοι κατείχαν δασικές ή εν μέρει δασικές εκτάσεις καλούνται να αποδείξουν την κυριότητα τής ιδιοκτησίας τους έναντι του δημοσίου, το οποίο, όπως είναι γνωστό, δεν έχει δικαίωμα κυριότητας στα νησιά του Ιονίου. Οι πολίτες δικαιώνονται πάντα στα ανώτερα δικαστήρια, όμως εμπλέκονται σε πολυετείς δικαστικές περιπέτειες απέναντι στο δημόσιο και τις υπηρεσίες που στη λογική της προστασίας των συμφερόντων του δημοσίου, οδηγούσαν πάντα τις υποθέσεις στη δικαιοσύνη. Οι πολίτες αντιμετωπίζουν λοιπόν ένα αχρείαστο οικονομικό κόστος και μια πολυετή ταλαιπωρία. Απλές μεταβιβάσεις καθυστερούν ακόμα και δέκα χρόνια, επενδύσεις ακυρώνονται, οι χρήσεις γης αντιμετωπίζουν μια ακραία στρέβλωση. Αυτό επιλύεται άμεσα με την τροπολογία για όσες περιοχές έχουν κτηματολόγιο. Όσοι πολίτες έχουν τίτλους ιδιοκτησίας πριν το 2001 κατοχυρώνουν την ιδιοκτησία τους και το δημόσιο δεν θα προσβάλει πλέον τα δικαιώματα κυριότητάς τους. Επιπλέον, με το άρθρο 6 της τροπολογίας, η μεταβίβαση εξ αδιαιρέτου μεριδίων ιδιωτικού δάσους παύει να θεωρείται κατάτμηση. Διευκολύνονται έτσι τόσο οι μεταβιβάσεις όσο και οι δυνατότητες αξιοποίησης της περιουσίας των πολιτών. Κυρίες και κύριοι συνάδελφοι, πρόκειται για μια μεγάλη αναπτυξιακή μεταρρύθμιση για την Κεφαλονιά και την Ιθάκη, μια μεταρρύθμιση που δεν τόλμησε καμία κυβέρνηση στο παρελθόν. Μπαίνει σε πορεία επίλυσης ένα πρόβλημα που αποτελεί τροχοπέδη σε κάθε σοβαρή επένδυση στην Κεφαλονιά ,σε όλα τα Ιόνια, με τα δικαστήρια να διαρκούν επτά και δέκα χρόνια. Αυτό το θέμα, κυρίες και κύριοι συνάδελφοι, ήταν εξαιρετικά δύσκολο να επιλυθεί, γιατί πάντοτε αντιμετωπίζαμε την πεισματική άρνηση της διοίκησης και των υπηρεσιών να ευθυγραμμίσουν την πρακτική της δημόσιας διοίκησης με τις συνεχείς αποφάσεις του Αρείου Πάγου και του Συμβουλίου της Επικρατείας που δικαιώνουν σταθερά τους πολίτες. Αυτό γινόταν επί δεκαετίες. Ήταν μια διαδρομή γεμάτη με απογοητεύσεις και άρνηση του αυτονόητου. Θα ήθελα, κύριε Υπουργέ, όμως να κάνω δύο παρατηρήσεις στη σχετική υπουργική τροπολογία. Πρώτον, στο τέλος της υποπαραγράφου 3 της παραγράφου 1 του άρθρου 2 της τροπολογίας, θεωρώ ότι η κατοχύρωση δικαιώματος κυριότητας εκτάσεων πρέπει να επεκταθεί πέρα από τα οικεία κτηματολογικά γραφεία και στα αρμόδια υποθηκοφυλακεία, στις περιοχές που δεν λειτουργούν κτηματολογικά γραφεία. Αυτό για να υπάρχει ισότιμη αντιμετώπιση όλων των πολιτών λόγω της μη ολοκλήρωσης έως σήμερα της κτηματογράφησης, διότι άλλως ο πολίτης που έχει μεταγεγραμμένο τίτλο σε υποθηκοφυλακείο θα πρέπει να απευθυνθεί στα Συμβούλια Δασών και να ταλαιπωρηθεί, παρόλο που θα διαθέτει το προαπαιτούμενο της σημερινής ρύθμισης, δηλαδή τίτλο συνταγμένο πριν το 2001 και μεταγεγραμμένο. Δεύτερον, στο άρθρο 5 της τροπολογίας να αφαιρεθεί η έκφραση «επαρκή στοιχεία απόδειξης κυριότητας του ελληνικού δημοσίου» σε ό,τι αφορά πράξεις μίσθωσης, παραχώρησης, άλλης εκμετάλλευσης, αξιοποίησης και προστασίας έκτασης ως δημόσιας. Αυτό, διότι αυτές οι πράξεις αποτελούν ενοχικά δικαιώματα και όχι εμπράγματα και δεν μπορούν να αντιπαρατεθούν σε εμπράγματα δικαιώματα ιδιωτών. Πρόκειται για μια προτεινόμενη διατύπωση που θα δημιουργήσει περισσότερα προβλήματα, αν παραμείνει, απ' αυτά που θα λύσει. Και αυτές οι προτάσεις τις οποίες κάνω, κύριε Υπουργέ, έχουν να κάνουν με την ιδέα της φιλοσοφίας της τροπολογίας την οποία καταθέσατε, φιλοσοφία η οποία στηρίζεται στο εξής: Αντιστρέφουμε το τεκμήριο κυριότητας από τις εκτάσεις για τις περιοχές όπως τα Ιόνια Νησιά, η Κρήτη, τα Δωδεκάνησα, οι Κυκλάδες. Αντιστρέφουμε, λοιπόν, το τεκμήριο κυριότητας από το Δημόσιο και το δίνουμε στον ιδιώτη. Άρα δεν πρέπει να ισχύει μόνο στις περιοχές που έχουν κτηματογραφηθεί, αλλά και στις περιοχές του υποθηκοφυλακείου. Άλλως, θεωρώ ότι θα είναι μια άνιση μεταχείριση των πολιτών ως προς αυτό το θέμα μέχρι να ολοκληρωθεί βέβαια η διαδικασία του Κτηματολογίου. Έρχομαι τώρα στο περιεχόμενο του σχεδίου νόμου και το νέο που εκείνο κομίζει. Κυρίες και κύριοι συνάδελφοι, η διαχείριση των αποβλήτων ως πρόκληση, ζητούμενο, αλλά και ευκαιρία απασχολεί ολοένα και περισσότερο την Ευρωπαϊκή Ένωση συνολικά σήμερα. Με τα απόβλητα να θεωρούνται - και δικαίως - πηγή ρύπανσης, στόχος της κοινής ευρωπαϊκής πολιτικής δεν είναι άλλος από τον περιορισμό τους, αλλά και τη μετατροπή τους σε πολύτιμη πηγή υλικών. Αρκεί μόνο να αναφέρω ότι στον ευρωπαϊκό χώρο έχει καταγραφεί πως δεκαέξι τόνοι υλικών ανά άτομο χρησιμοποιούνται ετησίως, εκ των οποίων μόλις οι έξι τόνοι μετατρέπονται σε απόβλητα. Από αυτά το 50% καταλήγει σε χωματερές. Στις τελευταίες πολλά κράτη - μέλη της Ένωσης εξακολουθούν να στηρίζουν τη διαχείριση των αποβλήτων τους, με ό,τι αυτό συνεπάγεται για τη βιωσιμότητα του συστήματος. Σε αυτή την πρόκληση, που δεν είναι μόνο εθνική, αλλά κοινή ευρωπαϊκή υπόθεση, απαντά το παρόν σχέδιο. Με ένα σαφές και συνεκτικό, σύγχρονο νομοθετικό πλαίσιο για τα απόβλητα και την ανακύκλωση, από τη μία, αλλά και την ενσωμάτωση στο εθνικό δίκαιο, δύο από τις πλέον σημαντικές οδηγίες της κυκλικής οικονομίας θέτουμε τις βάσεις για μια εθνική πολιτική, που καθιστά καινοτόμο, αλλά κυρίως βιώσιμο το σύστημα διαχείρισης αποβλήτων. Όσον αφορά στον ρόλο του κράτους, τον εποπτικό και ελεγκτικό του χαρακτήρα στη διαχείριση των αποβλήτων, επιβεβαιώνεται για μια ακόμη φορά η προσήλωσή μας σε μια επιτελική λογική άσκησης δημόσιας διοίκησης - πολιτικής. Τι κάνουμε, επομένως, πρακτικά με το σχέδιο νόμου; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ένα λεπτό θα χρειαστώ περίπου. Ευχαριστώ. Πρώτα και κύρια, προάγουμε την επαναχρησιμοποίηση, ένα από τα βασικά μέτρα πρόληψης στη δημιουργία αποβλήτων, για την οποία θεσπίζονται Κέντρα Δημιουργικής Επαναχρησιμοποίησης Υλικών στους δήμους. Τα προϊόντα αυτά, στη συνέχεια, ταξινομούνται και επιδιορθώνονται, προκειμένου να επαναχρησιμοποιηθούν. Ακόμη θεσπίζουμε τον στόχο μείωσης κατά 30% σε σχέση με το 2022 των αποβλήτων τροφίμων το 2030. Στο πλαίσιο αυτού του στόχου, ενθαρρύνουμε τη δωρεά και αναδιανομή τροφίμων για κατανάλωση, καθιστώντας παράλληλα υποχρεωτική για μια σειρά επιχειρήσεων τη συστηματική καταγραφή των πλεονασμάτων τροφίμων. Μια επιπλέον παρέμβαση που θεσπίζεται στο πλαίσιο του παρόντος νομοσχεδίου αφορά στην προώθηση της επισκευασιμότητας. Οι κατασκευαστές ή οι εισαγωγείς επίπλων και ηλεκτρικού και ηλεκτρονικού εξοπλισμού αποκτούν την υποχρέωση της ενημέρωσης του πωλητή, ενημέρωση αναφορικά με τη διαθεσιμότητα των απαραίτητων ανταλλακτικών και το χρονικό διάστημα αυτής, με την πληροφορία αυτή να τίθεται σε γνώση του αγοραστή. Στην ίδια λογική τίθεται ακόμη η υποχρέωση αναφορικά με τη δυνατότητα αναβάθμισης και ενημέρωσης λογισμικού, προκειμένου αυτό να παραμείνει λειτουργικό. Τέλος, ένας ακόμη στόχος που τίθεται με το σχέδιο νόμου που συζητούμε σήμερα αφορά στην αποθάρρυνση της καταστροφής μιας σειράς προϊόντων. Για προϊόντα κλωστοϋφαντουργίας, ηλεκτρονικές και οικιακές συσκευές ή και υποδήματα που δεν είναι κατάλληλα προς πώληση ή αξιοποίηση προβλέπεται μια νέα λογική ιεράρχησής τους πρωτίστως μέσω της δωρεάς των προϊόντων. Κυρίες και κύριοι συνάδελφοι, επιτρέψτε μου να ολοκληρώσω την εισήγησή μου έτσι όπως ξεκίνησα, ζητώντας σας να υπερψηφίσουμε ένα σχέδιο νόμου που αντιμετωπίζει το φλέγον πρόβλημα της διαχείρισης των αποβλήτων στον πυρήνα τους, που επιλύει μια εκκρεμότητα δεκαετιών για τα Ιόνια Νησιά και αφορά στο ιδιοκτησιακό καθεστώς των δασικών εκτάσεων. Είμαι περήφανος, ως βουλευτής Κεφαλονιάς και Ιθάκης, ως μέλος της Εθνικής μας Αντιπροσωπείας, που συμβάλλω στην επίλυση του ζητήματος με την ψήφο μου στο σημερινό νομοσχέδιο. Σας ευχαριστώ.
Και εμείς ευχαριστούμε, κύριε Καππάτο.
Κύριε Πρόεδρε, μπορώ να έχω τον λόγο;
Παρακαλώ, κύριε Υπουργέ, έχετε τον λόγο.
Μια ακόμη βουλευτική τροπολογία θέλω να ενημερώσω ότι θα κάνω δεκτή.
Ποια τροπολογία είπατε;
Μια βουλευτική τροπολογία με τίτλο: «Αναγκαιότητα δημιουργίας εγκατάστασης αφαλάτωσης στην περιοχή Αλεποχώρι του Δήμου Μάνδρας - Ειδυλλίας», με αριθμό 995/89. Σας ευχαριστώ.
Παραμένουμε στη Νέα Δημοκρατία. Θα πάμε στη Βόρεια Ελλάδα και συγκεκριμένα στον κ. Μπαραλιάκο Ξενοφώντα, ο οποίος έχει και τον λόγο. Και μετά πάμε στους με Webex, οπότε να ετοιμάζεται η κ. Αυγερινοπούλου.
Σας ευχαριστώ πολύ, κύριε Πρόεδρε. Κύριε Υπουργέ, κύριε Υφυπουργέ, κυρίες και κύριοι συνάδελφοι, βασικός στόχος της Κυβέρνησης της Νέας Δημοκρατίας από την πρώτη στιγμή ανάληψης της διακυβέρνησης της χώρας παραμένει η ανάπτυξη και η υλοποίηση με ταχείς και αποτελεσματικούς ρυθμούς ενός εθνικού στρατηγικού σχεδίου για τη μετάβαση στην «πράσινη» ανάπτυξη και την κυκλική οικονομία. Με την Ευρωπαϊκή Ένωση να έχει χαρτογραφήσει τον οδικό χάρτη για τη μετάβαση στην πρώτη κλιματικά ουδέτερη ήπειρο, ήδη το ελληνικό εθνικό σχέδιο για την ενέργεια, το λεγόμενο ΕΣΕΚ, έχει θέσει για την επόμενη δεκαετία ακόμα πιο φιλόδοξους στόχους από τον ευρωπαϊκό μέσο όρο. Με το παρόν νομοσχέδιο η Ελλάδα εναρμονίζεται σε έναν κρίσιμο και νευραλγικό τομέα για την αντιμετώπιση της κλιματικής αλλαγής και της μείωσης του περιβαλλοντικού αποτυπώματος με την κοινοτική νομοθεσία και τις συνέπειες της Ευρωπαϊκής Ένωσης για τη διαχείριση των αποβλήτων. Ενσωματώνονται σημαντικές οδηγίες στο εθνικό μας δίκαιο, το οποίο αποκτά πλέον ένα συνεκτικό, ενοποιητικό και ολιστικό πλαίσιο για την πρόληψη παραγωγής αποβλήτων, με έμφαση στην αύξηση της ανακύκλωσης, αλλά και μείωση της υγειονομικής ταφής. Στο πλαίσιο αυτό, σημαίνοντα ρόλο αναλαμβάνουν οι ίδιοι οι πολίτες, σε συνδυασμό με τη μεγαλύτερη ευελιξία της τοπικής αυτοδιοίκησης για τη διαχείριση και ανακύκλωση των αστικών αποβλήτων και των συσκευασιών τους. Τίθενται οι βάσεις για την εφαρμογή του συστήματος «πληρώνω όσο πετάω». Με αυτό το πρόγραμμα θεσπίζεται ο τρόπος με τον οποίο οι δήμοι θα μπορούν να διαμορφώνουν τα δημοτικά τους τέλη ανάλογα με το πόσα απόβλητα παράγει ο κάθε δημότης, αλλά και ανάλογα με πόσα από αυτά ανακυκλώνει. Καταργείται έτσι η αναχρονιστική μέθοδος που υπολόγιζε με βάση τα τετραγωνικά μέτρα κάθε ακινήτου. Είναι ένα πρόγραμμα που έχει μόνο πιλοτική εφαρμογή και από το 2023 ξεκινά σταδιακά με συγκεκριμένα κριτήρια μέχρι να καταστεί υποχρεωτική από το 2028 για όλους τους δήμους με πληθυσμό πάνω από είκοσι χιλιάδες κατοίκους. Ένας ακόμα τρόπος ο οποίος θέτει την ατομική ευθύνη του πολίτη στο επίκεντρο της σχεδιασμένης πολιτικής αποτελεί το σύστημα επιστροφής χρημάτων για τις φιάλες μιας χρήσης από το 2023. Κατ' αυτόν τον τρόπο, όπως ακριβώς για τα πλαστικά για φιάλες μιας χρήσης από αλουμίνιο ή χαρτί, ο πολίτης θα μπορεί να εισπράττει ένα χρηματικό αντίτιμο, όταν τις επιστρέφει κενές. Το παρόν νομοσχέδιο, όμως, κυρίες και κύριοι συνάδελφοι, εισάγει και ρυθμίσεις για την αγορά ηλεκτρικής ενέργειας, με προμετωπίδα τις ανανεώσιμες πηγές. Αποτελεί πλέον εθνικό στόχο η σημαντική αύξηση διείσδυσης των ΑΠΕ σε ποσοστό τουλάχιστον 35% ως το 2030, κατώφλι που ξεπερνά ακόμα και τον ευρωπαϊκό μέσο όρο, που κυμαίνεται στο 32%. Αυτός ο μετασχηματισμός οδηγεί στην αλλαγή του ενεργειακού μείγματος της πατρίδας μας, με τις ανανεώσιμες πηγές να αποτελούν την αιχμή του δόρατος για τη μετάβαση στην «πράσινη» οικονομία. Κυρίες και κύριοι συνάδελφοι, επιτρέψτε μου μια ακόμα επισήμανση επί των διατάξεων του νομοσχεδίου που αφορά στην παράταση ισχύος των βεβαιώσεων μηχανικού του Ιανουαρίου του 2021, χωρίς να απαιτείται σύνταξη ταυτότητας κτηρίων ως τον Σεπτέμβριο του τρέχοντος έτους. Η Κυβέρνηση αφουγκράζεται τις ανησυχίες που προκαλεί αυτή η μεταρρύθμιση στην αγορά ακινήτων και εξασφαλίζει τον απαιτούμενο μεταβατικό χρόνο για την ομαλή και εύρυθμη μετάβαση όλων των παραγόντων στην υποχρέωση συμπλήρωσης της ηλεκτρονικής ταυτότητας κτηρίου. Επόμενη προτεραιότητα αποτελεί η ψηφιοποίηση των αρχείων των πολεοδομιών της επικράτειας, ένα εργαλείο που οφείλουμε στον τεχνικό κόσμο της πατρίδας μας και θα διευκολύνει τα μέγιστα στους χρόνους διεκπεραίωσης των εργασιών τους. Κυρίες και κύριοι συνάδελφοι, θα ήθελα να υπογραμμίσω τη μοναδική ευκαιρία που παρουσιάζεται στη χώρα μας να πρωταγωνιστήσει τα επόμενα χρόνια μέσω εθνικών μέτρων και πολιτικών στην ενεργειακή σκακιέρα της Ευρωπαϊκής Ένωσης και της ανατολικής Μεσογείου με πολυσχιδή παρουσία, αυτάρκεια και εξωστρεφή προσανατολισμό, αξιοποιώντας όλα τα συγκριτικά της πλεονεκτήματα. Η Κυβέρνηση της Νέας Δημοκρατίας υλοποιεί ένα μεγαλόπνοο στρατηγικό σχέδιο στον τομέα της ενέργειας, όπου με τη συνεισφορά των πόρων του Ταμείου Ανάκαμψης θα αποτελέσει καταλύτη στην αναπτυξιακή προοπτική της χώρας μας. Επιτρέψτε μου σε αυτό το σημείο μια σύντομη αναφορά στην εξαιρετική πρωτοβουλία που ανέλαβαν από κοινού το Υπουργείο Περιβάλλοντος και Ενέργειας και το Υπουργείο Πολιτισμού για την ένταξη του Ολύμπου, του μυθικού βουνού της Πιερίας με διεθνή ακτινοβολία, στον κατάλογο μνημείων παγκόσμιας κληρονομιάς της Ουνέσκο. Θα ήθελα να επαινέσω τις ηγεσίες των δύο Υπουργείων για την έναρξη των εργασιών κατάρτισης του φακέλου της υποψηφιότητας του Ολύμπου και θέτω όλες μου τις δυνάμεις για τη στήριξη και την υλοποίησή του. Ένα διαχρονικό και δίκαιο αίτημα υλοποιείται και είμαστε όλοι έτοιμοι στην Πιερία να το στηρίξουμε με κάθε τρόπο και με κάθε μέσο. Κλείνοντας, κυρίες και κύριοι συνάδελφοι, θα ήθελα να τονίσω τη σπουδαιότητα της τροπολογίας του Υπουργείου Ναυτιλίας που εγκρίνατε πριν από λίγο, κύριε Υπουργέ, σχετικά με την αδειοδότηση κατασκευών και εγκαταστάσεων εντός της χερσαίας ζώνης λιμένος. Με τον καθορισμό χρήσεων γης και όρων δόμησης λιμένα ανοίγει ο δρόμος για την υλοποίηση του αναπτυξιακού προγράμματος του Λιμενικού Ταμείου Πιερίας για την αναβάθμιση των κτηριακών υποδομών και τη δημιουργία νέου κτηρίου που θα στεγάσει στο λιμεναρχείο στην παραλία Κατερίνης. Θα αποτελέσει ένα έργο με ισχυρό αναπτυξιακό πρόσημο, που θα δώσει προστιθέμενη αξία σε όλη την οικονομική δραστηριότητα της ευρύτερης περιοχής. Μια ακόμα πρότασή μας υλοποιείται και θα ήθελα να ευχαριστήσω την ηγεσία του Υπουργείου Ναυτιλίας για τη συνεργασία και την πρόοδο των θετικών αυτών εξελίξεων. Σας ευχαριστώ πολύ.
Κι εμείς ευχαριστούμε. Κυρία Αυγερινοπούλου, έχετε τον λόγο για επτά λεπτά.
Σας ευχαριστώ πάρα πολύ. Κυρίες και κύριοι συνάδελφοι, η Ελλάδα προλαμβάνει, η Ελλάδα ανακυκλώνει, η Ελλάδα προστατεύει τους φυσικούς της πόρους για τις επόμενες γενιές. Σήμερα η Κυβέρνηση της Νέας Δημοκρατίας φέρνει ενώπιόν μας ένα νομοσχέδιο το οποίο αποτελεί σημαντική θεσμική παρέμβαση για τη διαχείριση των αποβλήτων στη χώρα μας. Ενώνει για πρώτη φορά τις διατάξεις για τη διαχείριση των αποβλήτων με τις διατάξεις περί ανακύκλωσης σε ένα ενιαίο, συνεκτικό πλαίσιο. Θεσπίζει νέους στόχους και εισάγει νέα πρότυπα διαχείρισης. Το νομοσχέδιο αυτό εφαρμόζει πιστά την αρχή στην πυραμίδα ιεράρχησης της διαχείρισης των αποβλήτων. Προτάσσει την ανάγκη της πρόληψης της δημιουργίας τους και ενισχύει τις δράσεις ανακύκλωσης σε όλη τη χώρα, με στόχο την επίτευξη της κυκλικής οικονομίας. Οι θετικές παρεμβάσεις του νομοσχεδίου απευθύνονται σε όλα τα επίπεδα διακυβέρνησης, στο εθνικό, στο περιφερειακό και στο τοπικό επίπεδο. Οι παρεμβάσεις αυτές είναι απαραίτητες για να διορθωθούν και τα οδυνηρά αποτελέσματα της απραξίας την οποία επέδειξε όλα τα προηγούμενα χρόνια η κυβέρνηση ΣΥΡΙΖΑ και η οποία απέτυχε παντελώς να διαχειριστεί το μείζον ζήτημα της διαχείρισης των αποβλήτων στη χώρα μας. Όχι μόνο δεν πέτυχε τον στόχο της ανακύκλωσης, αλλά σταμάτησε ο ΣΥΡΙΖΑ και τα έργα περιβαλλοντικών υποδομών που είχε δρομολογήσει κατά τα προηγούμενα χρόνια η κυβέρνηση της Νέας Δημοκρατίας. Το εργοστάσιο διαχείρισης αποβλήτων στην Ηλεία, αντί να αρχίσει τη λειτουργία του το 2015, ξεκινά τη λειτουργία του μόλις τώρα, το καλοκαίρι του 2021. Ομοίως και στην Τρίπολη μόλις χθες εγκαινιάστηκε από τον Πρωθυπουργό μας κ. Κυριάκο Μητσοτάκη το μεγαλύτερο έργο ΣΔΙΤ για τη διαχείριση απορριμμάτων που υλοποιείται στην Ελλάδα σήμερα. Χρόνια περίμενε η Πελοπόννησος να γίνει έστω και ένα μικρό έργο για τα απορρίμματα. Καθώς αναφερθήκαμε στην Ηλεία, θα ήθελα ιδιαιτέρως να ευχαριστήσω το Υπουργείο Περιβάλλοντος και Ενέργειας, καθώς και με αυτό το νομοσχέδιο, όπως και με προηγούμενα, προχωρά η υλοποίηση ενός νέου χωροταξικού σχεδιασμού, καθώς και τα ειδικά πολεοδομικά σχέδια σε όλη τη χώρα, μεταξύ των οποίων και αυτό του Νομού Ηλείας, η υλοποίηση του οποίου θα δώσει νέες προοπτικές στο παράκτιο μέτωπο και την ανάπτυξη όλου του νομού μας. Η πρόταση για τον σχεδιασμό και την υλοποίηση ενός σχεδίου ειδικά για την Ηλεία, ώστε να καταργηθεί το υφιστάμενο καθεστώς της ζώνης οικιστικού ελέγχου που περιόριζε τη βιώσιμη ανάπτυξη του νομού μας, ήταν μια πρόταση την οποία είχα υποβάλει κι εγώ επισήμως, τον Σεπτέμβρη του 2019, στον τότε Υφυπουργό μας κ. Οικονόμου και η οποία αντανακλούσε πάγιο αίτημα της τοπικής κοινωνίας. Έκτοτε δουλέψαμε στενά για τη δρομολόγηση αυτής της πρότασης. Ευχαριστώ θερμά σήμερα την ηγεσία του Υπουργείου Περιβάλλοντος και Ενέργειας, τον κ. Σκρέκα, τον κ. Ταγαρά, τον κ. Μπακογιάννη, για την υιοθέτηση του νέου νομοθετικού και χρηματοδοτικού πλαισίου, που θα επιτρέψει την υλοποίηση αυτού του πολύ σπουδαίου έργου για τον νομό μας, αλλά και για τις άλλες περιοχές της χώρας στις οποίες θα εφαρμοστούν τα σχέδια αυτά. Επί του βασικού θέματος του νομοσχεδίου, δηλαδή της διαχείρισης των αποβλήτων, το νομοσχέδιο αφ' ενός μεταφέρει ενωσιακό ευρωπαϊκό δίκαιο στο εσωτερικό δίκαιο, αφ' ετέρου εισάγει και καινοτόμες νομοθετικές ρυθμίσεις, οι οποίες δίνουν περαιτέρω ώθηση για να λειτουργήσουν οι κρατικοί μηχανισμοί με ακόμα μεγαλύτερη ταχύτητα. Βήμα - βήμα επιτυγχάνουμε σταθερά τους περιβαλλοντικούς, ενεργειακούς και κλιματικούς μας στόχους, οι οποίοι είναι υψηλοί. Έτσι, αποδεικνύεται και στην πράξη ότι με την Κυβέρνηση Μητσοτάκη η Ελλάδα συμμετέχει, όχι μόνο ως ισότιμο, αλλά και ως ηγετικό μέλος μαζί με την Ευρωπαϊκή Ένωση στους θεσμούς της παγκόσμιας περιβαλλοντικής διακυβέρνησης. Η Ελλάδα θέτει υψηλούς στόχους για το περιβάλλον και το κλίμα και με νομοθετήματα όπως αυτό που συζητούμε σήμερα αυτούς τους στόχους τους πετυχαίνουμε. Περαιτέρω, θα ήθελα να δώσω ιδιαίτερη έμφαση στις ρυθμίσεις περί της διευρυμένης ευθύνης του παραγωγού, κυρίως στα προγράμματα διευρυμένης ευθύνης του παραγωγού που εισάγονται για τις νέες κατηγορίες προϊόντων, όπως για τα αγροτικά πλαστικά. Η μη αποτελεσματική ως σήμερα διαχείριση του αγροτικού πλαστικού στη χώρα αποτελεί ένα από τα σοβαρότερα ζητήματα για την προστασία του περιβάλλοντος και της δημόσιας υγείας τα οποία δημιουργούνται από τις μη βιώσιμες πρακτικές κατά την αγροτική παραγωγή. Τα απόβλητα του αγροτικού πλαστικού ρυπαίνουν την αγροτική γη με κίνδυνο να την καταστήσουν αργότερα αυτήν την ίδια ακατάλληλη για καλλιέργεια, πλαστικοποιούν, δηλαδή, το ίδιο το έδαφος, ρυπαίνουν το θαλάσσιο περιβάλλον, θέτουν σε κίνδυνο τη θαλάσσια βιοποικιλότητα και βάζουν στην τροφική μας αλυσίδα, μέσα στο πιάτο μας, σε μορφή πλέον μικροπλαστικών τα απόβλητα των αγροτικών πλαστικών. Είναι, συνεπώς, ιδιαίτερης σημασίας η δημιουργία συστήματος ανακύκλωσης αγροτικού πλαστικού. Ομοίως, σημαντικές είναι οι ρυθμίσεις για τη διαχείριση αποβλήτων από φαρμακευτικά προϊόντα που προορίζονται για οικιακή κατανάλωση και άλλες νεοσύστατες με αυτό το νομοσχέδιο ροές. Περαιτέρω, το νομοσχέδιο εισάγει σειρά ρυθμίσεων που πράγματι θα συμβάλλουν σε ουσιαστική αλλαγή, όπως την αναβάθμιση του ηλεκτρονικού μητρώου των αποβλήτων, τη δημιουργία κέντρων δημιουργικής επαναχρησιμοποίησης υλικών, τα κινητά πράσινα σημεία, τη ρύθμιση των αποβλήτων εκσκαφών, κατασκευών και κατεδαφίσεων, την αναβάθμιση της λειτουργίας κέντρων διαλογής ανακυκλώσιμων υλικών και τις νέες ρυθμίσεις για τα βιοαπόβλητα και το κομπόστ. Ιδιαίτερα σημαντική είναι και η ρύθμιση για τη δημιουργία ειδικού χώρου σε κάθε νέα οικοδομή για τη συλλογή και την αποθήκευση των αστικών αποβλήτων με τέσσερα ρεύματα διαχωρισμού. Ανάλογες ρυθμίσεις ισχύουν σε αρκετές χώρες στο εξωτερικό, όπου μέσα στα ίδια τα σπίτια γίνεται ο αρχικός διαχωρισμός των αποβλήτων και αυτό το σύστημα λειτουργεί άριστα. Το σύστημα «πληρώνω όσο πετάω», το τέλος ταφής, η διεύρυνση των φορολογικών κινήτρων για δωρεές με σκοπό την ενθάρρυνση της πρόληψης και της επαναχρησιμοποίησης θα δώσουν περαιτέρω κίνητρα, που θα συμβάλλουν στην υιοθέτηση ορθών πρακτικών για τη διαχείριση των αποβλήτων. Ας ενεργοποιήσουμε κάθε δημιουργική δύναμη που διαθέτουμε, τόσο στον δημόσιο όσο και στον ιδιωτικό τομέα. Ας αξιοποιήσουμε κάθε χρηματοδοτική πηγή που διαθέτουμε, μεταξύ των οποίων και το Ταμείο Ανάκαμψης, το οποίο βάσει του σχεδίου «Ελλάδα 2.0» θα διαθέσει περί του ενός τρίτου του συνολικού προϋπολογισμού του για περιβαλλοντικά έργα. Και κυρίως, ας αξιοποιήσουμε τις νέες τεχνολογίες και την καινοτομία που διαθέτουμε και εμείς οι Έλληνες, αλλά και όλες τις δυνατότητες που μας δίνει το παρόν νομοσχέδιο για να πετύχουμε τους περιβαλλοντικούς μας στόχους. Ευχαριστώ πολύ.
Και εμείς ευχαριστούμε, κυρία Αυγερινοπούλου. Ο κ. Ευάγγελος Αποστόλου από τον ΣΥΡΙΖΑ - Προοδευτική Συμμαχία έχει τον λόγο για επτά λεπτά.
Ευχαριστώ, κύριε Πρόεδρε. Επειδή ο κ. Ταγαράς ζήτησε και προτάσεις, θα τις έχει και θα αφορούν σε ένα μεγάλο πρόβλημα της χώρας αυτή την ώρα, τις χορτολιβαδικές εκτάσεις. Κύριε Υπουργέ, αποσύρετε την τροπολογία σας και άμεσα θα σας καταθέσουμε τη δική μας. Επιχειρείτε να λύσετε ένα πρόβλημα καταγραφής αυτών των εκτάσεων με λάθος τρόπο και, μάλιστα, φτάνοντας σε ζητήματα κυριότητας πριν την ολοκλήρωση των δασικών χαρτών. Επιχειρήσατε, επισκεπτόμενοι νησιωτικές και παραθαλάσσιες περιοχές, να λύσετε το πρόβλημα με τους ασπάλαθους. Δεν αρκεί, κύριε Υπουργέ. Ειδικά δε με τις εκτάσεις του άρθρου 62 του ν.998/1979- προσέξτε το - βάζετε δύο ταχύτητες στις χορτολιβαδικές εκτάσεις. Αυτό είναι ό,τι χειρότερο για τις τοπικές κοινωνίες. Είναι σαφέστατη η απόφαση 1411 του 2019 του Συμβουλίου της Επικρατείας, η οποία έκρινε παράνομη τη μερική κύρωση, γιατί μόνο τέτοιοι χάρτες θα υπάρχουν για να εξεταστούν από τα Συμβούλια Ιδιοκτησίας Δασών των συγκεκριμένων περιοχών. Η πρώτη κίνηση που απαιτείται άμεσα να γίνει, κυρίως για να μην χαθεί ένα μεγάλο μέρος του έργου της πρώτης φάσης, είναι η επιστροφή των χορτολιβαδικών εκτάσεων στο στάδιο της ανάρτησης και τότε μόνο πρέπει να αρχίσει η αντιμετώπιση των υπόλοιπων προβλημάτων, με πρώτο αυτό του χαρακτηρισμού τους ως δασικών. Κατ' αρχάς, οι συγκεκριμένες εκτάσεις, σύμφωνα με την ερμηνευτική εγκύκλιο εφαρμογής του ν.998/79, του κατ' εξοχήν εκτελεστικού νόμου του Συντάγματος του 1975, αποτελούνται από φρυγανώδη, ξυλώδη είδη, όπως είναι το θυμάρι, η κουνούκλα και άλλα φυτά, όπως και ο ασπάλαθος, αλλά και διάφορα ποώδη που ενδημούν κυρίως στα νησιά. Οι εκτάσεις αυτές έπρεπε εντός πενταετίας, δηλαδή μέχρι το 1984, μετά τον νόμο του 1979, να χαρτογραφηθούν και να παραδοθούν για διαχείριση και διάθεση αγροτική. Όμως, με τον ν.4280/2014, που εσείς ψηφίσατε, κύριε Ταγαρά, όχι μόνο καταργήθηκε η συγκεκριμένη ρύθμιση, αλλά και τροποποιήθηκε το άρθρο 3 του ν.998/1979, ορίζοντας ότι θεωρούνται ως δάση και δασικές εκτάσεις οι οποιασδήποτε φύσεως ασκεπείς εκτάσεις, φρυγανώδεις, χορτολιβαδικές, βραχώδεις εξάρσεις και γενικά ακάλυπτοι χώροι. Στις διατάξεις αυτές υπάγονται και οι κηρυγμένες αναδασωτέες ή δασωτέες και διαχειρίζονται από τη δασική υπηρεσία. Προσέξτε το: Διαχειρίζονται από τη δασική υπηρεσία. Βέβαια, με τον ν.4685/2020, άρθρο 48, αφαιρέθηκαν κάποιες εκτάσεις, αλλά κυρίως αυτές που προανέφερα, δηλαδή κυρίως οι χορτολιβαδικές, έμειναν. Το πρόβλημα έγινε πιο μεγάλο με το προεδρικό διάταγμα 32 του 2016 που χαρακτήριζε μια χορτολιβαδική έκταση σε πεδινή και μη πεδινή ανάλογα με το υψόμετρο και τις κλίσεις των εδαφών. Τα κριτήρια αυτά, όπως αντιλαμβάνεστε, αγαπητοί συνάδελφοι, άφησαν περιθώρια ερμηνείας τέτοια που να δημιουργούν προβλήματα, όπως αυτά που παρατηρήθηκαν με τη μερική κύρωση των πρώτων δασικών χαρτών σε μερικά νησιά του Αιγαίου, αλλά και στις παραθαλάσσιες περιοχές της χώρας μας. Τι απαιτεί η λύση αυτών των προβλημάτων; Απαιτεί την απόσυρση του άρθρου 53 του ν.4280/2014, που σας είπα προηγουμένως, και την επαναφορά του άρθρου 3 του νόμου 998 για τον χαρακτηρισμό των χορτολιβαδικών εκτάσεων ως δασικών και την ένταξη στην φρυγανική βλάστηση όλων των φυτών που συνιστούν τη χορτολιβαδική έκταση, δηλαδή και αυτών με χαμηλή ξυλώδη βλάστηση, πράγμα που και η Ευρωπαϊκή Επιτροπή έχει αποδεχθεί για τις βοσκήσιμες γαίες, για να μπορέσουμε να ξεπεράσουμε το μεγάλο πρόβλημα που έχουμε με τις επιλεξιμότητες στις ενισχύσεις της κτηνοτροφίας. Επίσης, την κατάργηση του προεδρικού διατάγματος 32 του 2016, που περιέπλεξε τις διαδικασίες χαρακτηρισμού με πρόσθετα στοιχεία. Τη συμμόρφωση με τις αποφάσεις του Σ.τ.Ε., με τις οποίες κρίθηκαν ως παράνομες και αντισυνταγματικές βασικές διαδικασίες της κατάρτισης των δασικών χαρτών της πρώτης φάσης. Θα ακολουθήσει κι άλλη, βεβαίως, απόρριψη για τις δικές σας ρυθμίσεις, γιατί οι σύμβουλοί σας δεν γνωρίζουν καλά τη νομολογία του Σ.τ.Ε.. Και, βεβαίως, τη χαρτογράφηση και παράδοση των χορτολιβαδικών εκτάσεων στη γεωργία για διαχείριση και διάθεση μόνο γεωργική και κτηνοτροφική, όπως το άρθρο 74 του εκτελεστικού νόμου του Συντάγματος του 1974 του ν.998/1979 προβλέπει. Το ιδιοκτησιακό καθεστώς αυτών των εκτάσεων δεν πρέπει να αντιμετωπιστεί άμεσα, δηλαδή πριν την κύρωση των δασικών χαρτών. Πρέπει, όμως, πρωτίστως να ξεκαθαρίσει η Κυβέρνηση ότι δεν είναι στις προθέσεις της να καταργήσει το μαχητό έτσι κι αλλιώς τεκμήριο κυριότητας του δημοσίου, όπου ισχύει βεβαίως, γιατί τότε αυτό θα αποτελέσει τη μεγαλύτερη επιβράβευση των καταπατήσεων δημόσιας περιουσίας από καταβολής του ελληνικού Δημοσίου, του ελληνικού κράτους. Είναι πολλοί αυτοί που βλέπουν πίσω από την κυριότητα και την αλλαγή χρήσης. Να μην το επιτρέψουμε αυτό. Να επανέλθουν πρώτα όλοι οι παλιοί και νέοι χάρτες στο στάδιο της ανάρτησης, που δείχνει την εικόνα των προβλημάτων, αλλά και αποτελεί το στάδιο εκείνο που θα οριστικοποιηθούν η μορφή, δηλαδή η βλάστηση, και η χρήση, δηλαδή η δραστηριότητα που θα ασκείται. Μόνο τότε η μορφή θα εντάξει τις εκτάσεις αυτές στις χορτολιβαδικές και η χρήση που ασκείται μέχρι σήμερα θα συνεχιστεί χωρίς κανένα πρόβλημα. Με την παράδοσή τους, όμως, στη γεωργία μπορούν να προσεγγιστούν και τα ζητήματα κυριότητας μόνο τότε, όπως αυτά ισχύουν για τις αγροτικές εκτάσεις, αλλά μόνο εφόσον αυτή η χρήση ασκείται στο διηνεκές. Δυο λόγια μόνο για το νομοσχέδιο. Είναι η απειλή της αιτιολογημένης γνώμης της Ευρωπαϊκής Επιτροπής που οδήγησε στο συγκεκριμένο νομοσχέδιο. Είναι ό,τι χειρότερο για τη χώρα μας, πόσω μάλλον όταν είναι ένα νομοσχέδιο που, όχι μόνο βρίθει αντιπεριβαλλοντικών επιλογών, αλλά και υπονομεύει όλο τον χώρο της διαχείρισης των αποβλήτων και ιδιαίτερα την ανακύκλωση. Στη διάθεση, λοιπόν, του ΥΠΕΝ έχουμε προτάσεις για τα προβλήματα. Αν θέλει, να τις δεχτεί και να τις συζητήσουμε. Ευχαριστώ.
Κι εμείς ευχαριστούμε, κύριε Αποστόλου.
Κύριε Πρόεδρε, θα ήθελα να καταθέσω μία ακόμα νομοτεχνική βελτίωση για ενημέρωση των Βουλευτών. Δύο σημεία είναι μόνο.
Ευχαριστούμε πολύ, κύριε Υπουργέ. Τον λόγο έχει ο κ. Φόρτωμας.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα φέρνει ένα ολοκληρωμένο πλαίσιο μέσω του οποίου ρυθμίζονται θέματα που αφορούν στη διαχείριση των αποβλήτων, στον τομέα της ανακύκλωσης, αλλά και ειδικότερα περιβαλλοντικά ζητήματα, με σκοπό τον εκσυγχρονισμό, αλλά και την προσαρμογή μας στις σύγχρονες απαιτήσεις της κυκλικής οικονομίας. Πρόκειται, λοιπόν, για μία εθνική μεταρρύθμιση - θα έλεγα - ένα σύνολο περίπου εκατόν πενήντα άρθρων, τα οποία καλύπτουν σε εξαιρετικά μεγάλο ποσοστό όλο το φάσμα, αναφορικά με την προστασία του φυσικού περιβάλλοντος, αλλά φέρνουν και εξίσου σημαντικές ρυθμίσεις, κυρίως σε πολεοδομικά, αλλά και χωροταξικά ζητήματα, στα οποία θα τοποθετηθώ. Τι επιδιώκουμε με τις ρυθμίσεις του παρόντος νομοσχεδίου; Πρώτον, πρόληψη της παραγωγής των αποβλήτων, μείωση των αρνητικών συνεπειών της παραγωγής, αλλά και της διαχείρισης των αποβλήτων, αύξηση της ανακύκλωσης και φυσικά, προώθηση της πράσινης ανάπτυξης. Θα ήθελα κυρίως να σταθώ σε μια πολύ σημαντική πολεοδομική ρύθμιση του εν λόγω νομοσχεδίου, η οποία θα επιλύσει δεκάδες ζητήματα, τα οποία αντιμετωπίζει κυρίως ο Νομός Κυκλάδων, τον οποίο και εκπροσωπώ. Αναφέρομαι στην τροποποίηση δυνάμει της οποίας τα συμβούλια αρχιτεκτονικής ορίζονται ως αρμόδια όργανα άσκησης αρμοδιοτήτων των ΣΧΟΠ Αιγαίου. Διευρύνεται, δηλαδή, με τον τρόπο αυτό, αλλά και ενδυναμώνεται ο ρόλος τους. Την αναγκαιότητα άλλωστε αυτής της ρύθμισης είχα προσωπικά τονίσει πολλές φορές και από αυτό εδώ το Βήμα και βλέπω με ιδιαίτερη χαρά ότι γίνονται πολλά και σημαντικά βήματα προς αυτή την κατεύθυνση. Έτσι, λοιπόν, να δώσω συγχαρητήρια και γι' αυτή τη ρύθμιση στην ηγεσία του Υπουργείου Περιβάλλοντος που έχει ευήκοα ώτα. Στο σημείο αυτό, θα ήθελα να αναφερθώ και στην τροπολογία 994 και συγκεκριμένα στα άρθρα 1, 2 και 5, αλλά και 6 αυτής. Δυνάμει του άρθρου 1 της εν λόγω τροπολογίας επιλύεται το ιδιοκτησιακό καθεστώς μεταξύ του ελληνικού δημοσίου και ιδιωτών σε περιοχές όπου το ελληνικό δημόσιο δεν έχει τεκμήριο κυριότητας, δηλαδή και στις Κυκλάδες. Με τη ρύθμιση αυτή τροποποιείται η περίπτωση δ΄ της παραγράφου 5 του άρθρου 3 του ν.998/1979. Η διαδικασία απόδειξης εμπράγματου δικαιώματος απαγκιστρώνεται από τα πολιτικά δικαστήρια και οι συμπολίτες μας δεν θα αισθάνονται αδικημένοι πλέον και δεν θ' αγωνιούν ότι θα απωλέσουν τις περιουσίες τους. Με το άρθρο 2 συστήνονται τέσσερα συμβούλια ιδιοκτησίας δασών, δασικών χορτολιβαδικών, αλλά και βραχωδών εκτάσεων, το ένα εκ των οποίων με ιδιαίτερη αρμοδιότητα στην Περιφέρεια Κυκλάδων. Τα συμβούλια αυτά θα είναι αρμόδια για την αναγνώριση κυριότητας των ιδιωτών επί εκτάσεων με βάση τα νόμιμα, μετεγγραμμένους τίτλους κτήσης, το αργότερο μέχρι την 1η Ιουλίου 2001. Στην περίπτωση, δε, που το δικαίωμα κυριότητας ιδιώτη έχει καταχωρηθεί στο οικείο κτηματολόγιο, το ελληνικό δημόσιο δεν θα προβάλει δικαίωμα κυριότητας. Έτσι, λοιπόν, το ελληνικό δημόσιο δεν θα δύναται να ασκήσει ένδικα μέσα κατά αποφάσεων όταν δεν έχει τίτλους ιδιοκτησίας. Με το άρθρο 5, επιπλέον, επιλύεται επιτέλους το θέμα των δασικών και χορτολιβαδικών εκτάσεων του άρθρου 62 του ν.998/1979, αφού πλέον οι διεκδικούντες την έκταση αρκεί να έχουν τίτλους κτήσης που έχουν συνταχθεί μέχρι την 1η Ιουλίου 2001. Επιπλέον, ορίζεται ότι το δημόσιο δεν θα προβάλλει δικαιώματα κυριότητας επί εκτάσεων που έχουν καταχωρηθεί υπέρ ιδιωτών στα κτηματολογικά βιβλία. Τέλος, με το άρθρο 6 της εν λόγω τροπολογίας επιλύεται το ζήτημα των μεικτών εκτάσεων, κάτι πολύ σημαντικό, δηλαδή των εκτάσεων όπου το ένα μέρος τους έχει χαρακτηριστεί ως δασικό. Με το άρθρο αυτό δίνεται η δυνατότητα διαχωρισμού της δασικής από την αγροτική έκταση, η οποία πλέον θα μπορεί να μεταβιβαστεί ελεύθερα χωρίς αυτό να θεωρείται κατάτμηση. Χαιρετίζουμε, λοιπόν, αυτή την νομοθετική πρωτοβουλία της ηγεσίας του Υπουργείου που ενσωματώνει προτάσεις που και εγώ ο ίδιος προσωπικά είχα προωθήσει από το 2020. Διαφυλάσσονται, λοιπόν, όλες οι ιδιοκτησίες όλων των Κυκλαδιτών, απομακρύνεται ο κίνδυνος απώλειας τους και αποσαφηνίζεται και ο χαρακτήρας τους. Κυρίες και κύριοι συνάδελφοι, γίνεται σαφές ότι η προστασία του φυσικού περιβάλλοντος και της πολιτιστικής μας κληρονομιάς είναι υπόθεση όλων μας. Έχουμε στα χέρια μας ένα πολύ σημαντικό νομοσχέδιο που καλύπτει ένα ευρύ φάσμα περιβαλλοντικών ζητημάτων, αυστηροποιεί το υπάρχον νομοθετικό πλαίσιο, αλλά και προωθεί την προστασία του περιβάλλοντος, την οικολογία και την ανακύκλωση. Στην προσπάθεια αυτή οφείλουμε όλοι να είμαστε παρόντες και να συμμετέχουμε. Σας καλώ, λοιπόν, να υπερψηφίσετε το παρόν νομοσχέδιο, για να κάνει η χώρα μας ακόμα ένα βήμα ανάπτυξης και προόδου και στον τομέα του περιβάλλοντος. Ευχαριστώ πολύ.
Κι εμείς ευχαριστούμε, κύριε Φόρτωμα, και για την τήρηση του χρόνου. Τον λόγο έχει ο κ. Γεώργιος Λογιάδης από το ΜέΡΑ25 για επτά λεπτά.
Ευχαριστώ, κύριε Πρόεδρε. Νομοθετούμε σήμερα, για άλλη μια φορά, μέσα σ' έναν συνεχή κυκεώνα σχεδίων νόμων που φέρνετε στη Βουλή με τη μορφή fast track, όπως ακριβώς έκανε και η προηγούμενη κυβέρνηση του ΣΥΡΙΖΑ. Το σχέδιο νόμου το έχετε δημοσιεύσει ήδη δύο φορές για διαβούλευση, αλλά μόνο το μισό από αυτό. Το άλλο μισό δεν το θέσατε ποτέ σε δημόσια διαβούλευση, σε δημόσιο διάλογο. Αναρτήθηκε με εβδομήντα άρθρα και σήμερα έχει εκατόν σαράντα οκτώ. Έτσι ακριβώς έκανε και ο ΣΥΡΙΖΑ. Το 2017, ο ΣΥΡΙΖΑ έφερε ένα αντίστοιχο νομοσχέδιο. Η Νέα Δημοκρατία το καταψήφισε τότε. Σήμερα, γίνεται ακριβώς το αντίθετο. Τελικά, η Ελλάδα βουλιάζει στα σκουπίδια, όντας η τελευταία στην ανακύκλωση. Ανέφερε ο κύριος Υπουργός στην επιτροπή μας στις 15 Ιουλίου 2021 ότι η ταφή των απορριμμάτων στην χώρα μας, δυστυχώς, φέρνει την Ελλάδα να έχει ένα αρνητικό ρεκόρ. Σχεδόν το 80% των απορριμμάτων που παράγουμε το οδηγούμε στην υγειονομική ταφή, ενώ ο ευρωπαϊκός μέσος όρος είναι περίπου στο 20%. Και ποιος κυβερνούσε όλες αυτές τις δεκαετίες, κύριε Υπουργέ; Η Νέα Δημοκρατία, το ΠΑΣΟΚ - Κίνημα Αλλαγής και τέλος ο ΣΥΡΙΖΑ. Ο Δήμαρχος Βάρης, Βούλας, Βουλιαγμένης ως γενική παρατήρηση ανέφερε ότι αφήνετε το περιβαλλοντικό και βαρύ οικονομικό θέμα στους δήμους και προφανώς, στους πολίτες, διότι από το νομοσχέδιο απουσιάζουν σήμερα μέτρα και προβλέψεις για τη χρηματοδότηση και ενίσχυση των δήμων στο να ανταποκριθούν στο βάρος υλοποίησης της ανακύκλωσης που τους αναλογεί. Το νομοσχέδιο, λοιπόν, χαρακτηρίζεται από έναν συγκεντρωτισμό. Επιστρέφουμε σ' ένα μοντέλο που έχει αποτύχει στο παρελθόν, που ο δήμος - σκουπιδιάρης, απλώς, πληρώνει. Παράλληλα με τα παραπάνω, καλείται να καταβάλλει υπέρογκα τέλη ταφής, αλλά και τα πρόστιμα της χώρας προς την Ευρωπαϊκή Ένωση, χωρίς να έχει ουσιαστικά κανέναν έλεγχο ούτε στον σχεδιασμό ούτε στις επιλογές διαχείρισης των απορριμμάτων. Αποτέλεσμα θα είναι, τελικά, η αποτυχία στους πολύ υψηλούς στόχους που υιοθετούνται από τον εθνικό σχεδιασμό για την ευρωπαϊκή οδηγία 2018/851 για την επαναχρησιμοποίηση και ανακύκλωση. Όσον αφορά στο θέμα του σχεδίου νόμου για τις πολεοδομικές και χωροταξικές ρυθμίσεις, αυτές δεν τέθηκαν σε διαβούλευση. Οφείλουμε να σημειώσουμε, επίσης, ότι δεν έχουν περάσει πέντε μήνες από τη θεσμοθέτηση του ν.4759/2020, ο οποίος τροποποίησε ακριβώς τις ίδιες ρυθμίσεις. Σε πολύ λίγους μήνες, έχουμε πάλι τροποποιήσεις, ενώ έχουν μεσολαβήσει και άλλες. «Με πλήθος νομοθετημάτων, με αντιφατικές και αλληλοσυγκρουόμενες ρυθμίσεις θα δημιουργηθούν περισσότερα προβλήματα, αντί να τα επιλύουμε» τόνισε ο Πρόεδρος του διοικητικού συμβουλίου της Πανελλήνιας Ομοσπονδίας Ενώσεως Μηχανικών Δημοσίων Υπαλλήλων. Περαιτέρω αναφέρθηκε στην ελλιπέστατη στελέχωση και λειτουργία των υπηρεσιών δόμησης. Από τους τριακόσιους τριάντα δύο δήμους της χώρας που έχουν υποχρέωση να λειτουργούν οι υπηρεσίες δόμησης, αυτή τη στιγμή λειτουργούν μόλις εκατόν εξήντα οκτώ, δηλαδή οι μισές. Τέσσερις από αυτές είναι χωρίς καθόλου προσωπικό, ενώ είκοσι δύο είναι χωρίς να έχουν ούτε έναν μηχανικό. Οι είκοσι δύο από αυτές τις υπηρεσίες είναι μόλις με ένα μηχανικό. Είναι προφανές, λοιπόν, ότι δεν μπορούν να λειτουργήσουν με τις ελλείψεις αυτές και να φέρουν σε πέρας την πολυσύνθετη και πολυδαίδαλή νομοθεσία, την οποία έχουν να αντιμετωπίσουν. Σχετικά με το ενεργειακό τμήμα του σχεδίου νόμου, εμείς στο ΜέΡΑ25 είμαστε αντίθετοι στο να πωληθεί μια τέτοια δομή που έχει κοινωνικές διαστάσεις. Η ιδιωτικοποίηση του ΔΕΔΔΗΕ είναι μια οδυνηρή πολιτική απόφαση ενάντια στα συμφέροντα της ΔΕΗ και την οδηγεί σε μεγάλη καταστροφή. Ο ΔΕΔΔΗΕ έχει τη δυνατότητα να ολοκληρώσει μόνος του οποιοδήποτε πρότζεκτ, αρκεί να μην έχει ως βαρίδι τον κομματικό εναγκαλισμό. Αυτό είναι και το αιώνιο πρόβλημα της χώρας μας διαχρονικά. Η απαξίωση, ο τεμαχισμός και το ξεπούλημα της ΔΕΗ είναι μνημονιακές επιταγές άνωθεν και έξωθεν. Είδαμε πολύ πρόσφατα, στις αρχές Ιουλίου φέτος, τα όσα συνέβησαν με τις αλλεπάλληλες διακοπές στην ηλεκτροδότηση εν μέσω καλοκαιριού στη ναυαρχίδα του ελληνικού τουρισμού, στην Κρήτη. Εξευτελισμός και ντροπή, απλά και μόνο για να ιδιωτικοποιηθεί ο ΔΕΔΔΗΕ μέσω μιας παρελκυστικής πολιτικής από την πλευρά του ΑΔΜΗΕ που στόχο έχει το παζάρεμα σε χαμηλές τιμές των παγίων που θα μεταφερθούν στον διαχειριστή από τη ΔΕΗ. Και σήμερα λειτουργεί ο ΔΕΔΔΗΕ, του οποίου το 49% είναι προς πώληση. Ένα άλλο βασικό κομμάτι του σημερινού σχεδίου νόμου είναι κατά τη γνώμη μας η προώθηση με κάθε κόστος της καύσης απορριμμάτων, ακόμα και αν αυτή μεταφράζεται σε κατασπατάληση τεράστιων ποσοτήτων ανακτήσιμων υλικών, η εμμονή σε ιδιωτικοποιήσεις, ο συγκεντρωτισμός στη λειτουργία του συστήματος διαχείρισης και η εκτόξευση του κόστους που θα κληθούν να καταβάλουν οι πολίτες. Αυτό στηρίζεται στην πίεση των εργοστασίων παραγωγής τσιμέντου να χρησιμοποιούν κάθε λογής ανεπεξέργαστα σκουπίδια ως φτηνό καύσιμο υλικό. Ας πάμε μερικά χρόνια πίσω, στην 1η Ιανουαρίου του 2018. Η Κίνα τότε περιόρισε δραστικά κατά 95% τις εισαγωγές ανακυκλώσιμων και στερεών αποβλήτων που εξήγαγαν κυρίως οι ΗΠΑ, το Ηνωμένο Βασίλειο, η Γερμανία και το Μεξικό. Η γειτονική Τουρκία εισάγει επίσης ένα πολύ μεγάλο μερίδιο των πλαστικών απορριμμάτων και συγκαταλέγεται στους μεγαλύτερους ρυπαντές των θαλασσών με πλαστικά. Αντιλαμβανόμαστε τους τεράστιους κινδύνους και για την Ελλάδα. Μετά από την απόφαση της Κίνας το 2018 να μην εισάγει άλλα απορρίμματα, καθόλου τυχαία βλέπουμε ότι κάηκαν δέκα εργοστάσια ανακύκλωσης τον τελευταίο χρόνο, στις 6 Ιουνίου 2019 στην Κρήτη, στις 30 Αυγούστου 2019 στην Πρέβεζα, στις 14 Οκτωβρίου 2019 στην Αττική Οδό και άλλα με τελευταίο στις 19 Μαρτίου 2020 στη Μάνδρα Αττικής. Να τονίσουμε ότι η λειτουργία των μονάδων ανακύκλωσης σύμφωνα με την περιβαλλοντική νομοθεσία δεν δημιουργεί μεγάλες αδειοδοτικές απαιτήσεις και οι επιχειρήσεις θεωρούνται… (δεν ακούστηκε λόγω κακής σύνδεσης) και αρκούνται στη συμμόρφωση με πρότυπες περιβαλλοντικές δεσμεύσεις. Είναι, όμως, αμφίβολο κατά πόσο ελέγχονται στη συνέχεια. Εξάλλου, οι συνθήκες αποθήκευσης και πυρασφάλειας είναι ιδιαίτερα αμφιλεγόμενες. Οι πυρκαγιές αποδεικνύουν πλημμελή τήρηση μέτρων ασφαλείας, επικίνδυνη αποθήκευση οικιακών αποβλήτων δίπλα σε βιομηχανικά ή άλλα ανακυκλώσιμα υλικά. Επειδή το ανέφερε το Υπουργός στην επιτροπή, δεν θα απαριθμήσω τους χιλιάδες τόνους απορριμμάτων που κείτονται κάτω από τον ήλιο και στους 80 βαθμούς κελσίου και μάλιστα στην κορύφωση της τουριστικής περιόδου. Θα ήθελα, όμως, να υπενθυμίσω την τεράστια περιβαλλοντική βόμβα που αποτελούν τα τριάντα ένα κουφάρια πλοίων κάτω από την επιφάνεια της θάλασσας και να απειλούν τον Αργοσαρωνικό, αλλά και πολλά άλλα ναυάγια όπως του «SEA DIAMOND» εδώ και δεκατέσσερα χρόνια στη Σαντορίνη, στο πλέον τουριστικό προορισμό της Ελλάδος, ή αυτό του «ΣΑΜΙΝΑ» στην Πάρο. Όλα αυτά και πολλά άλλα είναι οι περιβαλλοντικές ωρολογιακές βόμβες έτοιμες να εκραγούν, με πολυποίκιλες καταστροφικές συνέπειες. Κλείνοντας, επειδή το σχέδιο νόμου αναφέρεται και στα ξενοδοχεία, θα ήθελα να υπογραμμίσω ότι πολλά από αυτά έχουν εγκαταστήσει δικό τους ηλεκτροπαραγωγικό ζεύγος διότι υπάρχουν πολύ συχνές και μεγάλες διακοπές ρεύματος, παραδείγματος χάριν κι εδώ στην Κρήτη όπου η ενέργεια δεν επαρκεί και το δίκτυο είναι απαρχαιωμένο και απαξιωμένο. Έχουν δικούς τους βιολογικούς καθαρισμούς, διότι οι δήμοι δεν έχουν κατασκευάσει παντού τέτοιους, ακόμη και σε πολυσύχναστες τουριστικές περιοχές, παραδείγματος χάριν στο Δήμο Χερσονήσου, στις Γούβες, αλλά και σε πάρα πολλά άλλα μέρη. Έχουν εγκαταστήσει δικά τους συστήματα αντίστροφης όσμωσης γιατί το νερό που παρέχουν οι δήμοι δεν είναι ούτε αρκετό ούτε καλής ποιότητας. Ουσιαστικά, λοιπόν, έχουν υποκαταστήσει ένα διαχρονικά πλήρως ανύπαρκτο και αναποτελεσματικό κράτος. Σας ευχαριστώ πάρα πολύ.
Κι εμείς ευχαριστούμε και για την τήρηση του χρόνου. Θα κλείσουμε με την κ. Καλλιόπη Βέττα από τον ΣΥΡΙΖΑ - Προοδευτική Συμμαχία. Κυρία Βέττα, έχετε επτά λεπτά στη διάθεσή σας.
Ευχαριστώ πολύ. Κυρίες και κύριοι συνάδελφοι, το σημερινό νομοσχέδιο του Υπουργείου Περιβάλλοντος και Ενέργειας είναι απολύτως συνεπές… (Δεν ακούστηκε λόγω κακής σύνδεσης). Δηλαδή: Μεγαλεπήβολα σχέδια, επικοινωνιακός… (Δεν ακούστηκε λόγω κακής σύνδεσης) την ίδια ώρα που υπάρχουν μεγάλες καθυστερήσεις, ανεπίτρεπτες ολιγωρίες, εξυπηρετήσεις συμφερόντων και συστηματική παραβίαση των κανόνων καλής νομοθέτησης. Για να γίνω πιο συγκεκριμένη, η ενσωμάτωση των οδηγιών οι οποίες ψηφίζονται σήμερα με πολύ μεγάλη καθυστέρηση θα μπορούσε να είναι μια μεγάλη ευκαιρία για την ανακύκλωση στη χώρα μας. Ωστόσο η στρατηγική νομοθέτηση του τρίπτυχου… (Δεν ακούστηκε λόγω κακής σύνδεσης) νομοθετεί όπως εύστοχα έχει λεχθεί, την μετάβαση της χώρας στην κυκλική οικονομία και στην ανακύκλωση, δημιουργώντας επιπτώσεις που θα είναι ορατές τα επόμενα χρόνια. Συγκεκριμένα με την προώθηση της καύσης ως μέρος της υλοποίησης του εθνικού σχεδιασμού που είχατε καταθέσει κρυφά και χωρίς διαβούλευση πέρυσι το καλοκαίρι, απομακρύνεστε πλήρως με διάφορες προφάσεις από τη λογική της ιεράρχησης της διαχείρισης των αποβλήτων. Παράλληλα, σήμερα χάρη στις δικές σας ενέργειες η κυρίαρχη κατεύθυνση είναι η δημοπράτηση μονάδων επεξεργασίας απορριμμάτων που θα παράγουν δευτερογενές καύσιμο, ανοίγοντας έτσι τον δρόμο για μονάδες καύσης. Ο ΣΥΡΙΖΑ έχει δημιουργήσει ένα προωθημένο πλαίσιο για τη διαχείριση αποβλήτων με πυλώνες τον οικολογικό σχεδιασμό των προϊόντων, την τιμολογιακή πολιτική των κινήτρων, τη χωριστή συλλογή των βιο - αποβλήτων και τέλος, τη χωριστή συλλογή σε τέσσερα ρεύματα, επιλογές που εξασφάλιζαν την ομαλή, βιώσιμη και γρήγορη μετάβαση σε ένα νέο καθεστώς. Παράλληλα, το 2015 μετά από διαβούλευση και ακρόαση των φορέων, γεγονός που δεν έπραξε η Νέα Δημοκρατία πέρυσι, κατέθεσε εθνικό σχέδιο διαχείρισης αποβλήτων για την επίτευξη των στόχων του ν.4042 που εναρμόνισε τη χώρα με την ευρωπαϊκή οδηγία για τα απόβλητα. Επίσης, ο ΣΥΡΙΖΑ κύρωσε το εθνικό σχέδιο διαχείρισης επικίνδυνων αποβλήτων αποτρέποντας έτσι την ποινή 3.000 ευρώ την ημέρα που πλήρωνε μέχρι τότε η χώρα. Θεσμοθέτησε την εθνική στρατηγική για την κυκλική οικονομία. Έκλεισε την πλειονότητα των παράνομων χωματερών. Έθεσε περιβαλλοντικό τέλος στην πλαστική σακούλα με πρωτοφανή μείωση της κατανάλωσης κατά 80%. Εκτός των άλλων δρομολογήθηκαν χρηματοδοτικά εργαλεία ύψους 1 δισεκατομμυρίου ευρώ στην υλοποίηση του εθνικού και των περιφερειακών σχεδιασμών διαχείρισης αποβλήτων. Σήμερα, νομοθετείτε το συγκεκριμένο πλαίσιο ενώ καλούνται οι ΟΤΑ, χωρίς εξοπλισμό ανακύκλωσης και χωριστή συλλογή, να υλοποιήσουν το νέο σχέδιο με την απειλή νέων προστίμων να επικρέμαται πάνω από τη χώρα, όπως οι ίδιοι μάλιστα δήμαρχοι αναφέρουν. Αυτή είναι η πραγματικότητα για το σημερινό νομοσχέδιο: Παραχώρηση σε ιδιώτες, χαριστικές πολεοδομικές ρυθμίσεις, παρατάσεις και συμπίλημα ετερόκλητων διατάξεων για μια σειρά από τομείς. Πριν προχωρήσω σε επιμέρους επισημάνσεις, θα ήθελα να επαναλάβω το κάλεσμά μου τόσο από τους αρμόδιους φορείς, όσο και τους πολίτες της Περιφερειακής Ενότητας Κοζάνης να είμαι σε εγρήγορση για την ενδεχόμενη υλοποίηση χώρου υγειονομικής ταφής Αμιάντου στις εγκαταστάσεις της πρώην ΜΑΒΕ. Η Κυβέρνηση, όπως γνωρίζουμε, επιχειρεί με μεθοδεύσεις να επιβάλει ένα έργο χωρίς επιστημονική τεκμηρίωση, περιβαλλοντολογική ασφάλεια, κοινωνική συναίνεση και ικανά ανταποδοτικά οφέλη. Θα το πω και από το Βήμα, για να είμαστε ξεκάθαροι. Οι πολίτες της περιοχής δεν θα επιτρέψουν την μετατροπή της δυτικής Μακεδονίας σε ανεξέλεγκτο σκουπιδότοπο της χώρας! Συνεχίζω με ένα ακόμη προβληματικό σημείο του νομοσχεδίου που αφορά στην καθυστερημένη θέσπιση μηχανισμού παρακολούθησης και εποπτείας αγορών από τη ΡΑΕ. Ο ΣΥΡΙΖΑ έχει επισημάνει από πέρυσι την αισχροκέρδεια με την κατάργηση… (δεν ακούστηκε λόγω κακής σύνδεσης). Γεγονός που εξασφάλιζε τεράστια κέρδη σε προμηθευτές και δυνατότητα προσφορών που νόθευαν τον ανταγωνισμό. Ο μηχανισμός που θεσπίζεται έρχεται με μεγάλη καθυστέρηση… (δεν ακούστηκε λόγω κακής σύνδεσης). Ήδη μετά από το καλοκαίρι τα νοικοκυριά ή οι επιχειρήσεις θα βλέπουν, χάρη στις ρήτρες αναπροσαρμογής των λογαριασμών, μεγάλες αυξήσεις και στη συνέχεια βέβαια… (δεν ακούστηκε λόγω κακής σύνδεσης) από 15% έως 20%. Εδώ, λοιπόν, έχουμε καθυστερημένα αντανακλαστικά και ανικανότητα. Θέλω να σταθώ, επίσης, στο άρθρο 137 μιας και αποτελεί χαρακτηριστικό δείγμα της αντιφατικής πολιτικής σας στο θέμα των ΑΠΕ, καθώς επιχειρείτε πάλι εκ των υστέρων να αντιμετωπίσετε τα επίχειρα των ακατάλληλων και επικίνδυνων πρωτοβουλιών σας στο συγκεκριμένο πεδίο. Προβλέπετε την προσκόμιση εγγυητικής επιστολής για τη χορήγηση βεβαίωσης παραγωγού ύψους 35.000 ευρώ ανά μεγαβάτ και να τροποποιείτε τον ν.4685/2020 ο οποίος δημιούργησε ένα «EL DORADO» σε όλη τη χώρα, αλλά ειδικότερα στην περιοχή μου, τη δυτική Μακεδονία, όπου ξεφυτρώνουν σε κάθε περιοχή «επενδυτές». Ακόμη χειρότερα δε, ενώ προβλέπετε διάφορες εξαιρέσεις από αυτή τη διάταξη, δεν συμπεριλαμβάνετε σε αυτές τις ενεργειακές κοινότητες μια ακόμη απόδειξη των αρμοδίων που βάζετε σε… (δεν ακούστηκε λόγω κακής σύνδεσης). Η απουσία ειδικού χωροταξικού σχεδίου δημιούργησε μια πρωτοφανή ζήτηση για επενδύσεις ΑΠΕ, πολλές εκ των οποίων χάρη στην άναρχη ανάπτυξη που επιτρέψατε γίνονται σε δασικές εκτάσεις ή σε βοσκοτόπια με αδιαφορία για τη γεωμορφολογία της περιοχής, τις αγροτοκτηνοτροφικές ανάγκες και τις έτερες παραγωγικές δραστηριότητες. Το συμπέρασμα είναι ένα: Στη δυτική Μακεδονία έχετε κατορθώσει να φτιάξετε ένα κίνημα αρνητών ΑΠΕ, γεγονός εξόχως προβληματικό για τη μετάβαση σε ένα νέο ενεργειακό καθεστώς. Κλείνοντας πρέπει να επισημάνω το εξής: Η πράσινη μετάβαση οφείλει να είναι δίκαιη, ισόρροπη και να εξασφαλίζει ένα υψηλό επίπεδο ζωής για τους κατοίκους της Ελλάδας και ιδιαίτερα της δυτικής Μακεδονίας, που έδωσε τόσα με τη ΔΕΗ για την ενέργεια. Για να επιτευχθεί αυτός ο στόχος πρέπει να αισθάνονται ενεργοί και συμμέτοχοι όλοι οι πολίτες, ειδικά αυτοί που δραστηριοποιούνται μέσω των ενεργειακών κοινοτήτων. Ωστόσο, συμβαίνει το αντίθετο. Όπως πληροφορούμαστε - και για αυτόν τον λόγο κατατέθηκε αρμοδίως μια κοινοβουλευτική ερώτηση - ο ΔΕΔΔΗΕ απορρίπτει τα μικρά φωτοβολταϊκά που κατατίθενται στην περιοχή, αναφέροντας ότι δεν υπάρχει διαθεσιμότητα στο δίκτυο, το οποίο χρήζει επιπρόσθετα αναβάθμισης και βέβαια, τον ΔΕΔΔΗΕ τον οποίον ιδιωτικοποιείτε, ένα φυσικό μονοπώλιο. Την ίδια ώρα, οι πληροφορίες αναφέρουν ότι οι μεγάλες εταιρείες του χώρου προεξοφλούν ότι είναι σίγουρη η ένταξή τους στο δίκτυο. Αντί να ενισχύσει το Υπουργείο και να δώσει έγκριση κατά προτεραιότητα σε έργα, παραδείγματος χάριν φωτοβολταϊκά για αγροτική χρήση ή ενεργειακών κοινοτήτων, σπεύδει να καλύψει τις απαιτήσεις των μεγάλων εταιρειών. Και εδώ, λοιπόν, έχουμε ευνοιοκρατία υπέρ των ημετέρων. Κυρίες και κύριοι συνάδελφοι, το Υπουργείο Περιβάλλοντος και Ενέργειας με τις νομοθετικές του πρωτοβουλίες εδώ και δύο χρόνια έχει αποδείξει ότι ενδιαφέρεται για την εξυπηρέτηση των μεγάλων ιδιωτικών συμφερόντων, αδιαφορώντας για τις ανάγκες της πλειοψηφίας των πολιτών. Είναι πρωταρχική ευθύνη να ανακοπεί και αυτή η πορεία με κοινωνικές και πολιτικές συμμαχίες, με αδιάκοπο αγώνα σε όλα τα πεδία δράσης. Μόνο έτσι θα πετύχουμε ένα δίκαιο, πράσινο και βιώσιμο μέλλον. Σε τελική ανάλυση, παρά τις προσπάθειες της Κυβέρνησης, το αξίζουμε και θα το καταφέρουμε. Ευχαριστώ πολύ.
Και εμείς ευχαριστούμε, κυρία Βέττα. Θα πάμε μία βόλτα στους εισηγητές, σε όσους θέλουν να μιλήσουν. Φαντάζομαι ο κ. Φάμελλος δεν θέλει.
Αντίστροφα πάμε.
Αντίστροφα πάμε. Θα ξεκινήσω πρώτα από τον κ. Συντυχάκη, τον εισηγητή του Κομμουνιστικού Κόμματος Ελλάδας. Ορίστε, κύριε Συντυχάκη, έχετε τον λόγο.
Σας υπενθυμίζω ότι στην αρχή της Ολομέλειας υπήρξε συμφωνία με τον Α΄ Αντιπρόεδρο να δοθεί περισσότερος χρόνος στη δευτερολογία και λόγω των τροπολογιών, αλλά και του εύρους που έχει το σχέδιο νόμου.
Με φέρατε προ τετελεσμένου γεγονότος. Ένα πεντάλεπτο είναι καλά;
Συμπερασματικά, κύριε Πρόεδρε, όσο μελάνι ωραιοποίησης των επιδιώξεων και αν ρίξει η Κυβέρνηση, δεν μπορεί να κρύψει το κύριο, ότι παίζει τον ρόλο του κράχτη των μονοπωλιακών ομίλων στη διαχείριση των απορριμμάτων και στις ανανεώσιμες πηγές ενέργειας. Επιδιώκει την ανάθεση διά πυρός και σιδήρου της διαχείρισης των απορριμμάτων σε ομίλους εταιρειών, διευκολύνει την αδειοδότηση έργων ανανεώσιμων οηγών ενέργειας στο πλαίσιο απελευθέρωσης της ενέργειας, επιταχύνοντας με αυτόν τον τρόπο κερδοφόρες επενδύσεις που οδηγούν, βέβαια, σε περιβαλλοντική καταστροφή των βουνών, σε τεράστια επιβάρυνση των λαϊκών στρωμάτων, σε μεγαλύτερη ενεργειακή φτώχεια τον λαό, καθώς, επίσης, ρυθμίζει και πολεοδομικά και χωροταξικά θέματα με βάση το ταξικό συμφέρον της αστικής τάξης. Και σε επίπεδο χωροταξίας επεκτείνει το δικαίωμα εγκατάστασης σε επενδύσεις ιδιωτικές - ανεμογεννήτριες, αεροδρόμια, λιμάνια, αυτοκινητόδρομους, φράγματα κ.τ.λ. - ενώ το αντίθετο συμβαίνει με τα λαϊκά στρώματα όταν πρόκειται για αγροτική γη, όταν πρόκειται για δασικές εκτάσεις, για σχολική στέγη και πάει λέγοντας. Και, φυσικά, πώς θα μπορούσε η Κυβέρνηση να κουκουλώσει όλο αυτό το πακέτο αντιλαϊκών και φιλομονοπωλιακών μέτρων που παίρνουν; Είναι ο ΣΥΡΙΖΑ και ο ΣΥΡΙΖΑ προσφέρει τον τρόπο, τη μέθοδο. Πώς την προσφέρει αυτήν τη μέθοδο; Είναι αυτό που λέμε: Δύο γάιδαροι μαλώνανε σε ξένο αχυρώνα. Παρά τις προσπάθειες του ΣΥΡΙΖΑ να καταγγείλει τη Νέα Δημοκρατία και να εμφανιστεί ως προστάτης του περιβάλλοντος, ένα είναι βέβαιο, ότι η σημερινή πολιτική της Νέας Δημοκρατίας είναι η συνέχεια της πολιτικής του ΣΥΡΙΖΑ. Έχουν στρατηγική ευθυγράμμιση. Κινούνται, δηλαδή, στις ίδιες ράγες. Και ξέρετε η ικανότητα να διαφωνείς ή να αποχωρείς από ψηφοφορίες ενώ συμφωνείς είναι τέχνη, είναι μια πολύ σπουδαία τέχνη και αυτό μπορεί μόνο ο ΣΥΡΙΖΑ να το πετύχει. Και ενώ υποτίθεται ότι διαφωνούν, την ίδια στιγμή πάνε χέρι - χέρι ο ΣΥΡΙΖΑ με τη Νέα Δημοκρατία στηρίζοντας αυτή την ευρωενωσιακή αρχή «ο ρυπαίνων πληρώνει», δηλαδή την ασυδοσία του κεφαλαίου να ρυπαίνει. Συμφωνούν με τις συμπράξεις δημόσιου και ιδιωτικού τομέα. Συμφωνούν με την καρκινογόνα καύση των απορριμμάτων στη βιομηχανία. Ξεχάσαμε τα έργα και τις ημέρες του ΣΥΡΙΖΑ, πάνω στα οποία πατάει σήμερα η Νέα Δημοκρατία για να προχωρήσει; Μεταφέρουμε νέα περιβαλλοντικά χαράτσια στις πλάτες των εργαζομένων, ολοένα και μεγαλύτερα βάρη. Και ας απορεί η κ. Πιπιλή βάζοντας τα γέλια επειδή το ΚΚΕ επανέρχεται συνεχώς θίγοντας αυτό το ζήτημα, ότι σε αυτές τις συνθήκες «χαρατσώνεται» ο λαός ακόμα περισσότερο. Εντάξει, δεν υπάρχει απάντηση. Νομίζω ότι τόσο κόβει. Για αυτό, λοιπόν, τσακώνονται και οι δύο, για να πείσουν την εργατική τάξη, τα λαϊκά στρώματα ότι πρέπει να ξυπνούν και να κοιμούνται με πράσινα όνειρα πριν από εμάς για εμάς. Το ίδιο, βέβαια, κάνατε σήμερα εδώ με την ταξική επιλογή νομοθέτησης από τη Νέα Δημοκρατία της ελάχιστης βάσης εισαγωγής, ένα πραγματικό σφαγείο για τη νεολαία. Την ίδια στιγμή, μάλιστα, που ο κ. Τσίπρας μάλωνε την Υπουργό Παιδείας για την επαίσχυντη ομολογουμένως ελάχιστη βάση εισαγωγής, που πρώτοι ως ΚΚΕ είχαμε καταγγείλει, καταδικάσει και καταψηφίσει, ο κ. Φίλης στην Επιτροπή Μορφωτικών Υποθέσεων, στη συζήτηση για το νέο νομοσχέδιο σήμερα, νομοσχέδιο κατηγοριοποίησης και διαφοροποίησης των σχολικών μονάδων και έντασης των ταξικών φραγμών, υπεραμύνθηκε της αποκέντρωσης του σχολείου και την ανάγκη το σχολείο να είναι δημοκρατικό και αυτόνομο, δηλαδή αυτό ακριβώς που εισάγει το νομοσχέδιο της Νέας Δημοκρατίας, την αυτονομία του σχολείου. Το αποκεντρωμένο σχολείο είναι το ανταγωνιστικό σχολείο, το αυτόνομο σχολείο, χωρίς ενιαία δομή, χωρίς ενιαία λειτουργία, χωρίς ενιαίο πρόγραμμα, χωρίς να είναι εξασφαλισμένη η κρατική χρηματοδότηση, δηλαδή το σχολείο της αγοράς. Η Νέα Δημοκρατία, λοιπόν, η κ. Κεραμέως, η ελάχιστη βάση εισαγωγής είναι ένα το κρατούμενο. Αυτοί είναι. Είναι ένα κόμμα αυθεντικό της αστικής τάξης. Δεν μπορεί να ξεχάσει τον εαυτό της και, από την άλλη, όμως έχουμε τη δημαγωγία του ΣΥΡΙΖΑ και του κ. Τσίπρα που έχει απογειωθεί στην κυριολεξία και σε τέτοιο βαθμό, προκειμένου να πάρουν τα πρωτεία από τη Νέα Δημοκρατία. Ενώ κατηγορεί την κ. Κεραμέως για ντίλερ των ιδιωτικών κολεγίων και των ΙΕΚ, την ίδια στιγμή τρέχει να δώσει τα διαπιστευτήριά του στους σχολάρχες - τον ακούσαμε - λέγοντας ότι δεν έχουμε κάτι με τα κολέγια, έχουμε πρόβλημα με τον Μητσοτάκη και την Κεραμέως που οδηγεί με το έτσι θέλω χιλιάδες μαθητές εκεί. Ξέρετε τι μου θυμίζει ο ΣΥΡΙΖΑ; Μου θυμίζει τα ιγκουάνα της Καραϊβικής που αλλάζουν έτσι χρώμα ανάλογα την εποχή, τον καιρό και τους κινδύνους που τα απειλούν. Δηλαδή, και υπέρ των κολεγίων με ΣΥΡΙΖΑ και κατά των κολεγίων όταν είναι η Νέα Δημοκρατία. Έχουμε, δηλαδή, και τα αριστερά κολέγια, έχουμε και τα δεξιά κολέγια. Ακριβώς με τον ίδιο ύπουλο τρόπο προσπαθεί να κρύψει τη θέση του ο ΣΥΡΙΖΑ στη συμφωνία του με τη Νέα Δημοκρατία για τη στρατηγική της Ευρωπαϊκής Ένωσης, αυτή τη φιλομονοπωλιακή πράσινη μετάβαση. Το πρόβλημα - μας είπε ο κ. Τσίπρας εδώ - δεν είναι - λέει - η πράσινη μετάβαση, αλλά η Νέα Δημοκρατία που τη δυσφημεί και με κίνδυνο - λέει - να την απορρίψει ο κόσμος. Βρε, τι αγωνία είναι αυτή για το αν θα απορρίψει ή αν θα αποδεχτεί ο λαός την πράσινη μετάβαση! Κι εδώ έχουμε αριστερή πράσινη καπιταλιστική ανάπτυξη και δεξιά πράσινη καπιταλιστική ανάπτυξη, δηλαδή «άλλα λόγια να αγαπιόμαστε». Δημαγωγία και τυχοδιωκτισμός, πραγματικά επιστήμη. Εδώ μιλάμε για την απόλυτη ψευτιά, για την απόλυτη υποκρισία. Στηρίζετε με κάθε τρόπο την ώθηση της καπιταλιστικής ανάπτυξης, την επιτάχυνση των επενδύσεων, τη ραγδαία ανάπτυξη των μονοπωλιακών ομίλων στα απορρίμματα, στις ανανεώσιμες πηγές ενέργειας, στον τουρισμό, στις κατασκευές, στις υποδομές, στην κατοικία, στο περιβάλλον, στην ποιότητα ζωής. Αυτό ζητά και ο Σύνδεσμος Ελλήνων Βιομηχάνων, που υποδεικνύει στην Κυβέρνηση την ταχύτερη περιβαλλοντική αδειοδότηση για περισσότερες επενδύσεις. Διέξοδος για τους λαούς. Το έχουμε πει. Μπορεί να κλείνετε τα αυτιά σε αυτό που λέμε για τον ριζικά διαφορετικό δρόμο ανάπτυξης, όπου κριτήριο της κοινωνικής παραγωγής θα είναι η διευρυμένη ικανοποίηση λαϊκών αναγκών. Είναι ο δρόμος της κοινωνικής ιδιοκτησίας και του κεντρικού σχεδιασμού της παραγωγής. Είναι ο δρόμος της λαϊκής εξουσίας. Μόνο αυτό το πλαίσιο μπορεί να λάβει υπ' όψιν τις πραγματικές επιπτώσεις κάθε δραστηριότητας στο περιβάλλον και τις συνολικές ανάγκες στο λαό. Τελειώνοντας, κύριε Πρόεδρε, για τις τροπολογίες, καταδικάσαμε αυτήν τη συνήθη πρακτική, άθλια πρακτική, να κατατίθενται τροπολογίες - νομοσχέδια την τελευταία στιγμή και με τη δέσμευση να ψηφίζονται μάλιστα ενιαία - μιλάμε για τροπολογίες τώρα που έχουμε δέκα, δεκαπέντε άρθρα - , ακόμα κι αν κάποιος μπορεί να συμφωνεί με κάποιο ή κάποια άρθρα ή να θέλει να δηλώσει «παρών». Φυσικά, το ίδιο έκανε και ο ΣΥΡΙΖΑ και με το μνημόνιο και χωρίς μνημόνιο, το ΠΑΣΟΚ παλιότερα κ.τ.λ.. Είναι μία συνήθης πρακτική. Κατ' αρχάς, να πούμε για τις υπουργικές τροπολογίες ότι τις καταψηφίζουμε στο σύνολό τους. Ως προς την τροπολογία με γενικό αριθμό 993 και ειδικό 87, που αφορά στους ειδικούς όρους για τη διαμόρφωση και ανάπλαση του Εθνικού Αθλητικού Κέντρου Ηρακλείου, ξέρετε τι μας παραξενεύει; Ότι ενώ την ίδια στιγμή δεν υπάρχουν αθλητικοί χώροι, δεν ξέρω αν υπάρχει και άδεια - είναι εκτός σχεδίου πόλης - στο Εθνικό Αθλητικό Κέντρο και είναι ένα ζήτημα πώς τόσα χρόνια λειτουργούσε ένα αθλητικό κέντρο χωρίς να έχει άδεια, εν πάση περιπτώσει, το ζήτημα είναι το εξής: Πριν προχωρήσετε στην αλλαγή των ειδικών όρων, δεν πρέπει η Κυβέρνηση να φροντίσει να καλύψει το σύνολο των αθλητικών αναγκών, να το κάνει πιο λειτουργικό, να καλύψει το σύνολο των παιδιών που έχουν ανάγκη να πάνε να αθληθούν; Και όμως, δεν το κάνει και την ίδια στιγμή θέλουμε να έχουμε τα πρωτεία για την UEFA κ.τ.λ. και για τους διεθνείς αθλητικούς αγώνες. Το δεύτερο - και να κλείσω με αυτό - αφορά στο άρθρο 2 της ίδιας υπουργικής τροπολογίας, που αφορά στην εγκατάσταση και επεξεργασία αστικών αποβλήτων. Αφορά στο Σχιστό. Και ξέρετε, η περίπτωση του Σχιστού έχει μπει στο μάτι των μονοπωλιακών ομίλων. Εδώ δεν πάτε να κάνετε μονάδα επεξεργασίας αποβλήτων. Εδώ πάτε να κάνετε ολοκληρωμένη εγκατάσταση διαχείρισης απορριμμάτων. Είναι γνωστές ΟΕΔΑ, όπου εκτός από το ότι θα είναι με σύμπραξη δημόσιου και ιδιωτικού τομέα και θα χωροθετηθεί σε ζώνη προστασίας, θα παράγει και το καρκινογόνο RDF. Στην πράξη, δηλαδή, ετοιμάζεται μία δεύτερη Φυλή στην Αθήνα, στην Αττική. Αυτό κάνετε! Και το φέρνετε με τροπολογία, έτσι στα μουλωχτά, νομίζοντας ότι δεν θα πάρουμε χαμπάρι! Και το λέμε αυτό με απόλυτη σιγουριά. Μη μας ρωτήσατε πού το ξέρουμε, διότι υπάρχει εισήγηση στο περιφερειακό συμβούλιο. Αυτά, κύριε Πρόεδρε και - το είπαμε - καταψηφίζουμε και επί της αρχής και επί των άρθρων και επί του συνόλου, καθώς επίσης και τις βουλευτικές τροπολογίες.
Ευχαριστούμε πολύ, κύριε Συντυχάκη. Τον λόγο έχει ο κ. Γεώργιος Αρβανιτίδης από το Κίνημα Αλλαγής.
Ευχαριστώ πολύ, κύριε Πρόεδρε. Μετά από δέκα - έντεκα ώρες διαδικασία, αποδεικνύεται ορθή η κριτική την οποία ασκούμε ότι ένα τέτοιο νομοσχέδιο που περιέχει ευρωπαϊκές οδηγίες, πολεοδομικές ρυθμίσεις, ρυθμίσεις για ενεργειακά θέματα, για περιβαλλοντικά θέματα δεν μπορεί να συζητείται έτσι. Κύριε Υπουργέ, λείπατε όταν τοποθετήθηκα. Ξέρετε την εκτίμηση που τρέφω στο πρόσωπό σας και στον κ. Ταγαρά, αλλά νομίζω ότι κερδίσατε υποψηφιότητα για το Όσκαρ κακής νομοθέτησης και χειρισμού τακτικισμών στην προσπάθειά σας να νομοθετήσετε. Οφείλω να αναφερθώ στις τροπολογίες τις οποίες καταθέσατε. Την άποψή μου για τα θέματα συνολικά την ανέπτυξα στην πρωτολογία μου. Ας ξεκινήσω, λοιπόν, από την τροπολογία 991 του Υπουργείου Ναυτιλίας που μεταξύ των άλλων τροποποιεί το άρθρο 137 του ν.4759/2020- δικός σας νόμος - , ώστε να παρέχει τη δυνατότητα δόμησης κτηρίων, ακόμα και συμβατικών, μέσα στη ζώνη του λιμένα με ευνοϊκούς όρους δόμησης μέχρι και τον μελλοντικό καθορισμό χρήσεων γης και όρων δόμησης λιμένος, ενώ σήμερα αυτό δεν επιτρέπεται, δηλαδή η δόμηση συμβατικών κτηρίων, αλλά μόνο προσωρινών κατασκευών. Η Κυβέρνηση έχει καθυστερήσει να εκδώσει τους όρους δόμησης και χρήσεων γης λιμένων που προβλέπονταν από το νόμο που η ίδια έφερε το 2020. Με γνώμονα, λοιπόν, την προστασία του περιβάλλοντος και λαμβάνοντας υπ' όψιν, πρώτον, ότι θα μπορούσε άμεσα η Κυβέρνηση να προβεί σε μελέτη, διαβούλευση και έκδοση χρήσεων γης και όρων δόμησης στους λιμένες και, δεύτερον, ότι δεν δικαιολογείται η εν λόγω ρύθμιση για όλες τις περιπτώσεις των κτηρίων που αναφέρονται σε αυτή, εμείς θα καταψηφίσουμε αυτή την τροπολογία. Σχετικά με την τροπολογία 993, πρόκειται για μια τροπολογία με δεκατέσσερα άρθρα. Την καταθέσατε χθες στις 9.15΄. Λάβαμε γνώση στις 10.30΄. Έχει πάρα πολύ σημαντικά θέματα και συναρμοδιότητες πολλών Υπουργείων που, κατά τη γνώμη μας, θα έπρεπε να τεθούν όχι μόνο σε διαβούλευση, αλλά να υπάρξει η επεξεργασία τους από την αρμόδια επιτροπή. Αντίθετα, κύριε Υπουργέ, δεν κάνατε καμμία αναφορά στα θέματα αυτά στην επιτροπή. Επανειλημμένα σας βάζαμε τα ερωτήματα, τι τροπολογίες θα φέρετε. Πώς να το χαρακτηρίσουμε αυτό; Γιατί και ο κ. Ταγαράς στην τοποθέτησή του έβαλε ζητήματα ότι δεν κατανοούμε το πώς νομοθετείτε, όταν δεν γνωρίζεις πώς να κάνεις κριτική, πώς να τοποθετηθείς σε θέματα. Βέβαια, στην τροπολογία αυτή υπάρχουν θετικές διατάξεις, όπως το άρθρο 1 για τους ειδικούς όρους για τη διαμόρφωση και ανάπλαση του Εθνικού Αθλητικού Κέντρου Ηρακλείου, το άρθρο 3 για τα τουριστικά καταλύματα που βελτιώνει τους όρους δόμησης τους, το άρθρο 4 για τη συσκευασία και μεταποίηση αγροτικών κτηνοτροφικών προϊόντων στην περιοχή του Πηλίου, το άρθρο 7 για τις ζώνες ελεγχόμενης ανάπτυξη, καθώς και ορισμένες από τις ρυθμίσεις του άρθρου 11 που συμπεριλαμβάνει διάταξη που εγώ με τον κ. Κεγκέρογλου είχαμε αναδείξει στο νομοσχέδιο για τη χωροταξία τον Δεκέμβρη του 2020 σχετικά με τις εγκρίσεις, προεγκρίσεις οικοδομικών αδειών και αδειών δόμησης, προκειμένου αυτές να εκδίδονται βάσει των όρων δόμησης που ίσχυαν πριν την ψήφιση του νόμου 4759. Και τότε δεν μας είχατε ακούσει. Πήρε επτά μήνες να κατανοήσετε αυτό που εμείς είχαμε εντοπίσει σε μια μέρα και προφανώς τώρα έρχεστε να το διορθώσετε. Όμως, οι υπόλοιπες ρυθμίσεις θεωρούμε ότι είναι διευθετήσεις ημετέρων. Και η βασική μας διαφωνία είναι ότι για μια ακόμη φορά παραβιάζεται - δυστυχώς με την ανοχή του Προεδρείου - ο Κανονισμός της Βουλής και παρά τις προτάσεις μας προς τον Πρόεδρο της Βουλής να ψηφίζονται διακριτά άρθρα των τροπολογιών, πόσω μάλλον όταν αυτά ρυθμίζουν τόσο σοβαρά θέματα άσχετα μεταξύ τους. Για τους παραπάνω λόγους εμείς επιλέγουμε να απέχουμε από την ψήφιση αυτής της τροπολογίας. Τέλος, η τροπολογία 994 επίσης κατατέθηκε με τον ίδιο τρόπο. Ρυθμίζει τόσο σημαντικά θέματα που έπρεπε να τεθεί σε διαβούλευση. Το είχατε υποσχεθεί στην ΠΕΔ της Κρήτης. Ήδη σήμερα έχει ανακοίνωση, η οποία κάνει έντονη κριτική για το γεγονός ότι είχατε δεσμευτεί απέναντί της ότι θα υπάρξει διαβούλευση και αυτό δεν έχει συμβεί, καθώς έπρεπε να ελεγχθεί επίσης από την Επιστημονική Επιτροπή της Βουλής. Εκτιμούμε ότι, δυστυχώς, κινείται στα όρια συνταγματικότητας, οπότε κατ' επιλογή μας θα απέχουμε και από την ψήφιση αυτής της τροπολογίας. Βέβαια θα ψηφίσουμε τις βουλευτικές τροπολογίες, την 984 που αφορά στα ΚΤΕΟ και τη βουλευτική τροπολογία 995 που αφορά στην αφαλάτωση. Σας ευχαριστώ πολύ, κύριε Πρόεδρε.
Κι εμείς ευχαριστούμε. Τον λόγο έχει ο κ. Σωκράτης Φάμελλος από τον ΣΥΡΙΖΑ - Προοδευτική Συμμαχία.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι Βουλευτές, είναι δώδεκα ώρες από την πρώτη ομιλία μας και δυστυχώς μέσα σε αυτές τις δώδεκα ώρες έχουν συμβεί πολλά αρνητικά στη χώρα μας. Δεν μπορώ να μην αναφερθώ στο αρνητικό ρεκόρ των κρουσμάτων σήμερα. Δυστυχώς, κυρίες και κύριοι Βουλευτές, στα μέσα Απριλίου γυρίζουμε, στο αρνητικό ρεκόρ, κάτι που είναι τραγικό και δείχνει και την αναποτελεσματικότητα, αλλά και τα λάθη και την ανάγκη να προστατέψουμε περισσότερο την κοινωνία μας. Όμως, κύριε Πρόεδρε, μιας και μας ενώνει ο τόπος μας, δεν μπορώ παρά να αναφερθώ στην αρνητική είδηση που έχει κυκλοφορήσει και τη οποία θεωρώ τραγική αν είναι αληθινή, στο ότι ξεκίνησε η καταστροφή της βυζαντινής ιστορίας της Θεσσαλονίκης στον σταθμό «Βενιζέλου», στη στάση του μετρό. Αν ισχύει κάτι τέτοιο, η Κυβέρνηση κάνει ένα ολέθριο λάθος, έρχεται αντιμέτωπη με την ιστορία και την κληρονομιά της πόλης και σε αντίθεση με τη συντριπτική πλειοψηφία των πολιτών. Κύριε Υπουργέ, δεν γνωρίζω αν έχετε τη δυνατότητα να παρέμβετε. Θεωρώ ότι έχετε αυτή τη δυνατότητα στο Υπουργικό Συμβούλιο. Εγώ καταθέτω και εδώ αυτή την έκκληση. Ως μέλη της ελληνικής κοινωνίας δεν πρέπει να επιτρέψουμε να γίνει κάτι τέτοιο στην ιστορία μας. Όσον αφορά στα θέματα τα οποία συζητούμε, θα αναφερθώ και στο νομοσχέδιο και στις τροπολογίες, κύριε Πρόεδρε - κάτι που συζητήσαμε το πρωί - γιατί χθες το βράδυ ήρθαν πάρα πολύ μεγάλες τροπολογίες. Πρώτα απ' όλα, οφείλουμε να αποκαταστήσουμε την αλήθεια για τη διαχείριση των απορριμμάτων, γιατί τα πράγματα εδώ έχουν κυριολεκτικά ξεφύγει με όλα αυτά που έχουμε ακούσει όχι μόνο για λόγους πολιτικής ιστορίας, αλλά και για λόγους συνέπειας και λογικής και επιστημονικής. Πού βρισκόταν η Ελλάδα το 2015; Θα σας πούμε εμείς πού βρισκόταν, γιατί μάλλον, κύριε Υπουργέ, δεν τα γνωρίζετε. Η Ελλάδα το 2015 είχε καταδίκη για πάνω από τριακόσιους χώρους ανεξέλεγκτης διάθεσης απορριμμάτων που κληροδότησε μαζί με το μνημόνιο η κυβέρνηση Σαμαρά - Βενιζέλου, που ήσασταν Υπουργός. Για τριακόσιους χώρους με πρόστιμο 14,5 εκατομμύρια ευρώ το εξάμηνο! Κρατήστε τα, γιατί όλα αυτά καλύφθηκαν από την κυβέρνηση του ΣΥΡΙΖΑ. Το 82,5% των ΧΑΔΑ έκλεισε από την κυβέρνηση του ΣΥΡΙΖΑ. Δεύτερον, είχε εξασφαλισμένα έργα και χρηματοδοτήσεις; Μα, αλήθεια σε ποια κυβέρνηση ήσασταν, κύριε Σκρέκα; Γιατί θυμάμαι ότι ήσασταν κι εσείς στην κυβέρνηση. Οι θεσμοί είχαν θέσει αίρεση σε όλες τις χρηματοδοτήσεις, γιατί δεν είχαμε σχεδιασμούς και έπρεπε να αλλάξουν όλοι οι σχεδιασμοί, και οι εθνικοί και οι περιφερειακοί. Τα έργα ΣΔΙΤ ήταν υπερδιαστασιολογημένα και σε αντίθεση με την οδηγία 2008/98, διότι αναφερόταν στο σύνολο της παραγωγής απορριμμάτων με υπέρμετρη πρόβλεψη αυξήσεων, ενώ έπρεπε να είναι μόνο στο 50% της παραγωγής των απορριμμάτων. Και σαφέστατα δεν είχατε καμμία σχέση ούτε με τις πρωτοβουλίες ανακύκλωσης της Ευρώπης ούτε με τη στρατηγική κυκλικής οικονομίας. Για να μη θυμηθώ τα σκουπίδια στον Πύργο που ξεπερνούσαν τον πρώτο όροφο των διαμερισμάτων και των πολυκατοικιών. Ποια έργα ήταν ενταγμένα; Πιθανά να ήταν ενταγμένα τέσσερα, πέντε ΣΔΙΤ, γιατί προφανώς θέλατε να τακτοποιήσετε και πάρα πολλά συμβόλαια. Ας δούμε τι έγινε επί ΣΥΡΙΖΑ. Εθνικός σχεδιασμός την πρώτη χρονιά με δύο συνεδριάσεις της Βουλής. Σχέδιο πρόληψης την πρώτη χρονιά, ενώ τη δεύτερη χρονιά έγιναν περιφερειακοί σχεδιασμοί σε όλη την Ελλάδα. Εσείς έχετε κλείσει τη δεύτερη χρονιά και δεν έχετε κάνει ακόμα περιφερειακούς σχεδιασμούς. Τα έργα έχουν ξεκινήσει με υπόθεση. Έτσι είναι, κύριε Γραφάκο; Βγάζετε έργα στην Αττική που οι προδιαγραφές θα γίνουν στο μέλλον, όταν γίνουν οι σχεδιασμοί. Αυτό είναι ευρωπαϊκή κανονικότητα! Επίσης, έγινε σχέδιο επικίνδυνων αποβλήτων. Από τον ΣΥΡΙΖΑ! Στρατηγική κυκλικής οικονομίας. Από τον ΣΥΡΙΖΑ! Κλείσιμο των ΧΑΔΑ. Από τον ΣΥΡΙΖΑ! Τιμολογιακή πολιτική με υπουργική απόφαση εφαρμογής το '19, για να ισχύσει 1-1-2020. Δεν την εφαρμόσατε! Εισφορά κυκλικής οικονομίας. Από τον ΣΥΡΙΖΑ επίσης, το 2018! Ρύθμιση για την πλαστική σακούλα. Επίσης, από τον ΣΥΡΙΖΑ! Τέσσερα ρεύματα και βιοαπόβλητα στο θεσμικό πλαίσιο. Επίσης, από την Κυβέρνηση του ΣΥΡΙΖΑ! Προδιαγραφές για τα πράσινα σημεία. Επίσης, η κυβέρνηση του ΣΥΡΙΖΑ! Ηλεκτρονικό μητρώο αποβλήτων και καταπολέμησης της φοροδιαφυγής. Και σας το λέω, γιατί ρωτούσατε τι κάναμε για την εισφοροδιαφυγή. Σας τα είπα! Ακόμα, έγιναν έργα 1 δισεκατομμυρίου ευρώ, δημόσια χρηματοδότηση. Είπε ο κ. Γιαννούλης, ο κ. Μαμουλάκης και η κ. Γκαρά για τα έργα των περιοχών τους. Δεν έχουν αλλάξει όλα αυτά. Μόνο περίπου δύο έργα ΣΔΙΤ έχετε κατορθώσει. Οι υπόλοιποι δήμαρχοι που υποστηρίχθηκαν και από τη Νέα Δημοκρατία, και στον νομό σας αν δεν κάνω λάθος, τα δημόσια έργα του ΣΥΡΙΖΑ υλοποιούν, τη δική μας στρατηγική. Τι κάνατε εσείς; Καταργείτε την εισφορά κυκλικής οικονομίας και φέρνετε τον φόρο ταφής. Όμως, η εισφορά κυκλικής οικονομίας γύριζε στους δήμους, ενώ εσείς θέλετε να περάσετε πιθανά από το «πλυντήριο» ή κάτι άλλο, δεν ξέρω από ποιο εργαλείο, θα το δούμε. Επίσης, δεν βάζετε ως στόχο να μειώνεται ο φόρος ταφής που ήταν η εισφορά κυκλικής οικονομίας με βάση τα έργα. Άρα, είτε ο δήμος κάνει ή δεν κάνει έργα κυκλικής οικονομίας, τα πληρώνει. Ωραία, όλα αυτά να τα πείτε στους δημάρχους. Και βέβαια, τα λεφτά δεν πάνε ούτε στο πράσινο ταμείο ούτε στους δήμους. Για να καταλάβετε, στον ΕΟΑΝ έχετε σταματήσει ακόμα και τη μελέτη καταγραφής των ποιοτικών και ποσοτικών χαρακτηριστικών των αποβλήτων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αλήθεια, πώς θα κάνετε σχέδιο; Ούτε δεδομένα δεν θα έχετε! Αυτός είναι ο εκσυγχρονισμός σας; Μα, ούτε καν τα επιστημονικά θέματα δεν γνωρίζετε; Και βέβαια στον ΕΟΑΝ είναι «παγωμένα» και 20 εκατομμύρια ευρώ για την πλαστική σακούλα. Είναι «παγωμένα» 20 εκατομμύρια ευρώ των πολιτών από την Κυβέρνηση Μητσοτάκη! Έχετε μπερδέψει πλήρως και τα ζητήματα της καύσης και των δευτερογενών αποβλήτων. Να ξεκαθαρίσουμε κάτι. Η επιλογή σας φάνηκε, όταν στον εθνικό σχεδιασμό βάλατε ειδική πρόβλεψη για μονάδες καύσης που δεν προβλέπονταν στον δικό μας σχεδιασμό και ταυτόχρονα για αρμοδιότητα του Υπουργείου στις μονάδες καύσης. Άρα, τα πήρατε από τους δήμους. Μάλιστα, με δική σας παρέμβαση βγάλατε προδιαγραφές για τις μονάδες επεξεργασίας απορριμμάτων, όχι για να γίνονται μονάδες κυκλικής οικονομίας, αλλά για να παράγουν καύσιμα. Αυτή είναι η Νέα Δημοκρατία, αυτή είναι η αλλαγή στρατηγικής που έχετε κάνει! Ενώ εμείς, επειδή είχαν αδειοδοτηθεί οι μονάδες του 2014 στην τσιμεντοβιομηχανία για να χρησιμοποιούν εναλλακτικά καύσιμα, αυστηροποιήσαμε τις προδιαγραφές, κάναμε πιο αυστηρή και την πρώτη ύλη, κάναμε περισσότερες αναλύσεις, βάλαμε υποχρεωτική διαύγεια και διαφάνεια στις αναλύσεις και στις μετρήσεις και κοινωνική διαβούλευση για την αδειοδότηση, την οποία εσείς δεν εφαρμόζετε εδώ και δύο χρόνια τώρα ούτε στη Θεσσαλονίκη στον «ΤΙΤΑΝ» ούτε στον «ΑΓΕΤ» στον Βόλο. Αυτό κάναμε εμείς, νομοθεσία πιο αυστηρή από την Ευρώπη, ενώ εσείς πιο πίσω. Βέβαια, αυτή είναι η Νέα Δημοκρατία! Όσον αφορά για την Κέρκυρα, μην ακούω αστειότητες! Στην Κέρκυρα εδώ και δύο χρόνια εξαιτίας της Κυβέρνησης Μητσοτάκη υπάρχουν τρία έργα του ΠΕΠ, ένα για την ανακύκλωση, ένα για το χαρτί και ένα για τα βιοαπόβλητα που δεν υλοποιούνται με δική σας πολιτική ευθύνη. Υπάρχει θεσμικό πρόβλημα στον ΦοΔΣΑ. Για ποια καινοτομία μιλάτε; Έχετε κάνει έναν ΦΟΔΣΑ, για τον οποίο το Υπουργείο Εσωτερικών λέει ότι είναι παράνομος, ότι έχει σοβαρά προβλήματα στο μετοχικό κεφάλαιο και στην εκπροσώπηση. Ταυτόχρονα, κοροϊδέψατε την τοπική κοινωνία, διότι τώρα έχετε αντιθέσεις μεταξύ των τριών δήμων, αντιθέσεις του κεντρικού δήμου με την περιφέρεια και δεν πληρώνει τελικά η πολιτεία τη μεταφορά, όπως ψευδώς είχε υποσχεθεί ο γενικός γραμματέας στην τοπική κοινωνία. Και το 1/3 των απορριμμάτων, λέει, μεταφέρεται, τα άλλα 2/3 μένουν εκεί και έχουμε ογδόντα χιλιάδες δέματα στο Τεμπλόνι. Μπράβο! Απορώ τι έχετε λύσει στην Κέρκυρα! Όσον αφορά τώρα στη ρυθμιστική αρχή - και τελειώνω με αυτό, κύριε Πρόεδρε, με το νομοσχέδιο - , ας είμαστε σοβαροί. Είπατε, κύριε Υπουργέ, ότι θα κάνετε ρυθμιστική αρχή τον ΕΟΑΝ; Ρωτήστε λίγο τους συμβούλους και τους συνεργάτες σας: Υπάρχει ρυθμιστική αρχή στην Ευρώπη που να είναι μέρος της διαχείρισης; Σας παρακαλώ, κύριε Υπουργέ! Έχετε μεταφέρει τον φόρο της σακούλας στο ΕΟΑΝ, θα μεταφέρετε και τον φόρο ταφής και η ρυθμιστική αρχή θα διαχειρίζεται πόρους; Σε ποια οικονομία και πολιτεία της Ευρώπης η διαχειριστική αρχή διαχειρίζεται χρηματοδοτήσεις και έργα; Πού είναι η ανεξαρτησία της, δηλαδή; Μην το πείτε στους Ευρωπαίους. Θα μας εκθέσετε, κύριε Σκρέκα! Καλύτερα να κάνετε πιο ισχυρό το Υπουργείο Περιβάλλοντος, το οποίο αποψιλώνετε συνεχώς! Διότι αν μας ρωτούσατε, θα σας λέγαμε ότι προφανώς πρέπει να στελεχώσετε το Υπουργείο Περιβάλλοντος, να φέρετε στελέχη στη Διεύθυνση Στερεών Αποβλήτων, για να υλοποιηθούν όλα αυτά και όχι να βάζετε ρυθμίσεις, ώστε να έρχονται να δουλεύουν ιδιώτες στον ΕΟΑΝ. Διότι αυτό κάνετε ουσιαστικά! Κύριε Πρόεδρε, καταθέτω τρία έγγραφα που δείχνουν που είμαστε σήμερα. Πρώτον. Έγγραφο από τον Σύλλογο Ελλήνων Πολεοδόμων και Χωροτακτών που λέει τα εξής: Ο ΣΕΠΟΧ ζητά την απόσυρση των μερών ΣΤ΄ και Ζ΄ του νομοσχεδίου, καθώς και των προωθούμενων τροπολογιών, διότι βλέπουμε ότι ακυρώνεται στην Ελλάδα, όπως λένε, ο χωρικός και περιβαλλοντικός σχεδιασμός και υποτάσσεται σε αδιαφανή συμφέροντα. Είναι φρέσκο, δεν ξέρω αν το έχετε δει, θα σας το καταθέσω. Δεύτερον. Σημερινό δημοσίευμα της «ΚΑΘΗΜΕΡΙΝΗΣ» με τίτλο «Κόντρα παρόχων - ΡΑΕ για τα μέτρα συγκράτησης των τιμών ρεύματος». Η «ΚΑΘΗΜΕΡΙΝΗ», λοιπόν, λέει ότι από τον περασμένο Μάιο εκδηλώνονται οι πρώτες αντιδράσεις των καταναλωτών για τους φουσκωμένους λογαριασμούς. Και το λέω, γιατί εσείς λέγατε ότι δεν έχουν αντίδραση οι καταναλωτές. Επίσης, λέει ότι ο Υπουργός ζήτησε να διερευνηθούν πρακτικές κερδοσκοπίας και καταχρηστικής συμπεριφοράς. Άρα, εσείς τα λέτε, παραδέχεστε την κριτική μας. Και το τρίτο έγγραφο που καταθέτω είναι πάλι από την «ΚΑΘΗΜΕΡΙΝΗ» και έχει τίτλο «Παραιτήσεις με αιχμές για Σχοινιά». Παραιτήθηκε η διοίκηση του φορέα, γιατί πολύ απλά παραβιάζεται η νομοθεσία, και η δασική και του φυσικού περιβάλλοντος, για το προστατευόμενο δάσος της Κουκουναριάς. Καταθέτω και τα τρία αυτά έγγραφα. [[Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και πάμε στις τροπολογίες για να κλείσω την τοποθέτησή μου. Η Κυβέρνηση αργά χθες το βράδυ προχώρησε στην κατάθεση τριών τροπολογιών. Για το Υπουργείο Ναυτιλίας τα είπαμε νωρίτερα. Έκανα παρέμβαση στον κ. Πλακιωτάκη. Όσον αφορά για τις δύο τροπολογίες για τις πολεοδομικές και δασικές ρυθμίσεις, είναι πολύ σοβαρές. Ακόμα και τώρα, κύριε Υπουργέ, σας ζητούμε να τις αποσύρετε για να διασώσετε την αξιοπιστία σας, την κοινοβουλευτική λειτουργία και τον κοινοβουλευτικό χρόνο. Περιμέναμε και σας ρωτήσαμε την πρώτη μέρα - ήμασταν συνεπείς εμείς - στην επιτροπή, αν θα έρθει τροπολογία για τη μεταφορά των παγίων μεταξύ ΑΔΜΗΕ και ΔΕΔΔΗΕ στην Κρήτη. Σας ενδιαφέρει και εσάς, γιατί εξαιτίας αυτής της δικής σας αμέλειας ένα έργο που είναι πράγματι καινοτόμο, που είναι έργο ΣΥΡΙΖΑ, η διασύνδεση Πελοποννήσου - Κρήτης, δεν μπορούσε να ενεργοποιηθεί και να δοθεί σε λειτουργία, ενώ είχε ηλεκτριστεί, αν δεν κάνω λάθος, από την αρχή του έτους, εδώ και έξι μήνες. Και δεν το φέρατε παρ' ότι σας ανοίξαμε το θέμα στις επιτροπές. Είπατε ότι θα φέρετε ενεργειακή τροπολογία και μας φέρνετε δασικά και πολεοδομικά. Το συγκεκριμένο, όμως, δεν το φέρνετε. Αυτό αποδεικνύει ότι παραμένει σε ανεπάρκεια το Υπουργείο Περιβάλλοντος σε μια περίοδο υψηλής ζήτησης στην Κρήτη, με τουρισμό και με καύσωνα και ενώ υπήρχε βλάβη στη μονάδα, αν δεν κάνω λάθος, στα Χανιά. Αυτή, λοιπόν, είναι η διαφορά μας. Ο ΣΥΡΙΖΑ προχώρησε ένα καινοτόμο έργο, το δημοπράτησε και κατασκευάστηκε σε χρόνο - ρεκόρ και εσείς δεν μπορείτε καν να περάσετε μια θεσμική ρύθμιση για να μπει σε λειτουργία. Αντί αυτού έχουμε δύο τροπολογίες. Πρώτον, στην τροπολογία για την εκτός σχεδίου δόμησης αναφέρεται, κύριε Πρόεδρε, ότι αντιμετωπίζει ζητήματα που δεν είχαν αντιμετωπιστεί. Και αναρωτιέμαι: Μα πριν από έξι μήνες δεν κάνατε τον νόμο της χωροταξίας; Παραδέχεστε στην αιτιολογική ότι δεν είχατε αντιμετωπίσει προβλήματα που έπρεπε να αντιμετωπιστούν; Μάλλον κάτι τέτοιο συμβαίνει. Άρα ο κ. Οικονόμου και ο κ. Χατζηδάκης δεν το αντιμετώπισαν. Στις ίδιες διατάξεις - ο κ. Ταγαράς θα το ξέρει αυτό λίγο καλύτερα - αναφέρεται ως αιτιολογία ότι υπάρχει πρόβλημα στην έκδοση οικοδομικών αδειών, στην κύρωση οδικού δικτύου και στον σχεδιασμό. Και ποιος τον δημιούργησε; Οι προηγούμενοι συνάδελφοί σας που έκαναν τη νομοθετική ρύθμιση του Δεκεμβρίου ή οι τροπολογίες του Μαρτίου; Πάντως κάποιος το δημιούργησε. Η Κυβέρνηση της Νέας Δημοκρατίας στα σίγουρα. Λέτε ότι τροποποιείτε - πάλι στη διάταξη - με βάση τα συμφέροντα των μηχανικών, των ιδιοκτητών και των υπηρεσιών δόμησης - τους οποίους έχετε αγνοήσει βέβαια, γιατί δεν έγινε διαβούλευση πουθενά - αλλά μέσα γράφετε ότι αυτό αφορά και στους επενδυτές που μάλλον σας πίεσαν για να κάνετε αυτές τις ρυθμίσεις. Αλλάζετε τον τρόπο για την απόδοση ιδιοκτησίας στις δασικές εκτάσεις, για το τεκμήριο κυριότητας του δημοσίου, για την προβολή δικαιώματος κυριότητας, για έργα αντιπλημμυρικά χωρίς αδειοδότηση, για κατασκευές εντός πάρκων και αλσών και πάρα πολλές ρυθμίσεις, που, αν θέλετε, ακροβατούν μεταξύ συνταγματικότητας και «χαϊδέματος». Καμμία όμως από αυτές δεν είναι σοβαρή ρύθμιση, γιατί πρώτα απ' όλα δεν τις φέρατε για συζήτηση, κύριε Υπουργέ, και αυτό προσβάλλει τη διαδικασία. Δεν το συζητήσατε με τους φορείς, δεν ανταποκρίνονται στις δεσμεύσεις που έχετε εξαγγείλει για τους δασικούς χάρτες, τις μεγάλες νομοθετικές παρεμβάσεις, και σήμερα η Ελλάδα δεν έχει δασικούς χάρτες με υπογραφή Κυριάκου Μητσοτάκη. Αυτό ξέρουμε. Και δεν έχετε έρθει ακόμα εδώ να το συζητήσουμε. Το θέμα των δασικών εκτάσεων και της ιδιοκτησίας είναι πράγματι σημαντικό και μας ενδιαφέρει. Πολλές από τις ρυθμίσεις θα τις συζητούσαμε. Δεν μας δώσατε αυτήν τη δυνατότητα. Ούτε καν μας εξηγήσατε στην Ολομέλεια. Αυτό είναι σοβαρό πρόβλημα, χώρια από το τι βρήκαμε μέσα εδώ. Τροποποιούνται πολλά προεδρικά διατάγματα. Μα είναι δυνατόν να έρχεστε στη Βουλή με τροπολογία και να τροποποιείτε προεδρικά διατάγματα προσβάλλοντας το Συμβούλιο της Επικρατείας; Έρχομαι στη χωροταξική - πολεοδομική τροπολογία με τίτλους. Στο άρθρο 4 θα βλέπαμε και εμείς μια συζήτηση για τη μονάδα των αγροτικών και κτηνοτροφικών προϊόντων στην περιοχή του Πηλίου. Όσον αφορά το άρθρο 1, ακούσατε τι είπε ο κ. Μαμουλάκης για την άγνοια του δήμου και τη σύγκρουση με το γειτονικό Παγκρήτιο; Έχετε απάντηση σε όλα αυτά; Άρθρο 5: Να πει ο κ. Ταγαράς έστω τώρα. Βλέπουμε μια φωτογραφική ρύθμιση για μια περιοχή του Ελαιώνα. Θα μας πείτε για ποιο έργο είναι; Τουλάχιστον να το ξέρουμε αυτό. Στο 5.2- προσέξτε - αποχαρακτηρίζει τη γη υψηλής παραγωγικότητας στην περίμετρο των πολεοδομικών σχεδίων. Εσείς δεν είστε αυτοί που ήρθατε εδώ και μας λέγατε ότι θα περιορίσετε, για να μην πω απαγορεύσετε, την εκτός σχεδίου δόμηση; Και τώρα έρχεστε και λέτε ότι έξω από τα πολεοδομικά σχέδια ακυρώνεται η γη υψηλής παραγωγικότητας και απελευθερώνεται η δόμηση και οι χρήσεις. Είστε σοβαροί; Κάνετε ακριβώς το αντίθετο από αυτό που λέγατε εδώ τον Δεκέμβριο. Στο άρθρο 8 λέτε ότι διαγράφεται μία φράση από τον δικό σας νόμο γιατί εμφιλοχώρησε. Να σας διαβάσω, κύριε Πρόεδρε, ποια φράση διαγράφουν; Διαγράφουν τη φράση «παροχή κινήτρων για τη συγκέντρωση περιβαλλοντικών οχλουσών δραστηριοτήτων σε οργανωμένους υποδοχείς». Το διαγράφουν. Δηλαδή, να μην υπάρχουν κίνητρα για την οργάνωση θυλάκων, δηλαδή οργανωμένων περιοχών, βιομηχανίας, παραδείγματος χάριν. Το διαγράφουν. Αυτό είναι εκσυγχρονισμός χωροταξικής νομοθεσίας ή είναι αναίρεση οποιουδήποτε χωρικού προγραμματισμού και ορθολογικού και ευρωπαϊκού και αναπτυξιακού; Ειλικρινά δεν πιστεύω ότι μια σοβαρή κυβέρνηση μπορεί να κάνει κάτι τέτοιο. Θεωρώ ότι δεν έχετε διαβάσει την τροπολογία ή κάποιοι σας την έβαλαν πολύ περίεργα στα χαρτιά σας. Στο άρθρο 9 μειώνει, λέει ο κ. Ταγαράς, το τέλος οικοδομικών αδειών. Ναι, αλλά για τις μεγάλες κατασκευές βάζει ταβάνι. Οι μεγάλες δεν πληρώνουν πολύ. Το προσέξατε αυτό; Έχει ταβάνι, έχει οροφή. Με το άρθρο 11 της τροπολογίας έρχεται και αναιρεί όλη τη νομοθεσία που έκαναν ο κ. Οικονόμου και ο κ. Χατζηδάκης. «Κλείνει το μάτι» και επιτρέπει τη συνέχιση έκδοσης αδειών δόμησης σε εκτός σχεδίου περιοχές. Να πω την αλήθεια, θα χρειαζόμασταν εδώ τον κ. Οικονόμου να μας εξηγήσει τι γίνεται με αυτό το άρθρο απέναντι στις δικές του μεταβατικές. Ας το κάνει ο κ. Ταγαράς - και αυτός μηχανικός είναι - , να μας εξηγήσει τι επιλύει για τους μηχανικούς και τους κοινούς πολίτες. Μάλλον το πράσινο προφίλ της κατάργησης της εκτός σχεδίου δόμησης που ευαγγελίζονταν οι προκάτοχοί σας παίρνει παρέκκλιση με αυτήν εδώ την τροπολογία. Θα θέλαμε, παραδείγματος χάριν, να μας πει κάποιος πώς προκύπτει δόμηση στα δύο στρέμματα, ενώ έλεγε ο κ. Οικονόμου να σταματήσει στα εκτός σχεδίου. Αναιρείτε, λοιπόν, όλη τη δική σας νομοθέτηση. Στο άρθρο 12 έρχεστε και βρίσκεστε στα λόγια μας, που λέγαμε ότι για το οδικό δίκτυο χρειάζεται κάτι. Μόνο, κυρία Πέρκα, γιατί το συζητούσαμε μαζί, δεν μας λένε ποιος θα αναλάβει τις μελέτες αυτές και τη δουλειά αυτή. Είναι και αυτό ένα θέμα που παίζεται από πίσω. Όσον αφορά το 13, πάνε στην κολυμβήθρα του ΚΕΣΥΠΟΘΑ - ίσως και ο γενικός γραμματέας τα ξέρει, όμως δεν πρέπει να σας απευθύνω τον λόγο γιατί δεν έχετε δικαίωμα λόγου και με συγχωρείτε γι' αυτό, επικαλούμαι την ιδιότητά σας - για να επιτρέπεται σε περιοχές που υπάρχει νέο πλαίσιο να δίνονται άδειες με το παλιό. Υποθέτω ότι κάποιος έχασε τη ρύθμιση γιατί άλλαξε το πλαίσιο και πάτε να το τακτοποιήσετε. Θα βρούμε ποιος είναι, γιατί παρακολουθούμε πάρα πολύ καλά τις άδειες που βγάζετε. Στο άρθρο 14 ρυθμίζετε την ταυτόχρονη έκδοση του ειδικού πολεοδομικού και του ρυμοτομικού. Δεν μας είπατε, όμως, για ποια περιοχή θέλετε να το κάνετε.
Θα ξεπεράσετε και την πρωτολογία σας σε λίγο.
Όσον αφορά στα δασικά, πρέπει να πούμε, κύριε Πρόεδρε, ότι υπάρχουν κάποια ζητήματα - εμείς θα θέλαμε πάρα πολύ να τα συζητήσουμε - που δημιουργούν ανασφάλεια στην εφαρμογή, κύριε Υπουργέ. Δεν είναι τόσο καλά επεξεργασμένη. Αναγνωρίζουμε την υποχρέωση, αν θέλετε, και την ανάγκη να προχωρήσει η διαδικασία για την αναγνώρισης κυριότητας σε περιοχές στις οποίες δεν ισχύει το τεκμήριο κυριότητας. Βλέπουμε ότι τροποποιείτε τη σύνθεση των συμβουλίων, αντί για τρεις δικαστές, έχουν μόνον έναν πάρεδρο πλέον στη σύνθεσή τους. Όμως, εδώ βλέπουμε ότι η γνωμοδότησή του όσον αφορά στον Υπουργό δεν είναι δεσμευτική. Αυτό απουσιάζει από τη νέα ρύθμιση. Δεν καταλαβαίνουμε για ποιον λόγο το κάνετε. Δεν υπάρχει επίσης και αναθεωρητικό βήμα, άρα δεν υπάρχει δυνατότητα να επιλυθεί σε δεύτερο επίπεδο. Και, βέβαια, θεωρούμε ότι θα έχει πρόβλημα εφαρμογής γιατί δύσκολα οι δημόσιοι υπάλληλοι θα δεχθούν να δηλώσουν ότι το δημόσιο δεν έχει κανένα στοιχείο. Επιφυλασσόμεθα σε αυτό. Δεν θα την ψηφίσουμε αυτήν την τροπολογία. Σας το λέμε. Ακόμα και η διαδικασία είναι προσβλητική και πολύ πρόχειρη. Θεωρούμε ότι θα έχετε πολλά προβλήματα και για την παραίτηση του δημοσίου και για το δεύτερο επίπεδο κρίσης. Όσον αφορά στα δασοτεχνικά συμφωνούμε για τα εξαιρετικά επείγοντα χαρακτηριστικά, αλλά δεν μπορούμε να καταλάβουμε για ποιον λόγο εξαιρούνται από την αδειοδότηση. Μέχρι τώρα δεν γίνονταν αντιπλημμυρικά; Εγώ θυμάμαι ότι στον Κάλαμο και στο Καπανδρίτι τα κάναμε μέσα σε ένα εξάμηνο. Δεν μπορώ να καταλάβω τι αλλάζει και για ποιον λόγο δημιουργείται «παραθυράκι». Όσον αφορά στα απαραίτητα έργα που βάζετε στα πάρκα και στα άλση, οφείλω να σας πω ότι η εστίαση, η ήπια αναψυχή και οι ναΐσκοι δεν μου φαίνονται ως απολύτως αναγκαία και απαραίτητα έργα για να εξαιρούνται. Κάτι περίεργο μάλλον συμβαίνει κι εδώ. Το λέω καλόπιστα γιατί προφανώς δεν μπορούμε να καλύψουμε κάτι τέτοιο.
Μου ήρθε μήνυμα από τον κ. Κακλαμάνη, να μην το παρατραβήξουμε.
Ωραία, κύριε Πρόεδρε. Δεν το τραβάμε, λοιπόν, και κλείνω λέγοντας ότι προφανώς υπάρχουν ορισμένα ζητήματα και για τις μεταβιβάσεις ακινήτων που θα μπορούσαμε να τα συζητήσουμε, αλλά δυστυχώς η διαδικασία αυτών των τριών τροπολογιών ήταν προσβλητική για τη Βουλή. Σε αυτήν την περίπτωση εμείς, ακόμα και τώρα, κύριε Υπουργέ, περιμένουμε. Θέλετε να τις αποσύρετε για να τις βάλουμε σε μία άλλη συζήτηση; Ιδιαίτερα για τα δασικά θα μπορούσαμε να σας βοηθήσουμε, όχι όμως για «φωτογραφικές» τροπολογίες χωροταξίας - πολεοδομίας. Ευχαριστώ πολύ.
Ευχαριστούμε, κύριε Φάμελλε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Επικρατείας, Οικονομικών, Ανάπτυξης και Επενδύσεων, Εσωτερικών, Προστασίας του Πολίτη, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, καθώς και οι Αναπληρωτές Υπουργοί Οικονομικών και Εσωτερικών κατέθεσαν σήμερα 20-7-2021, σχέδιο νόμου αρμοδιότητας Υπουργείου Ψηφιακής Διακυβέρνησης: «Εκσυγχρονισμός του Εθνικού Κτηματολογίου, νέες ψηφιακές υπηρεσίες και ενίσχυση της ψηφιακής διακυβέρνησης».
Κύριε Πρόεδρε, θα ήθελα τον λόγο.
Αφού θα μιλήσετε μετά από τον κ. Σενετάκη.
Θα ήθελα να καταθέσω μια νομοτεχνική.
Συγγνώμη, κύριε Υπουργέ. Έχετε τον λόγο.
Θα ήθελα να καταθέσω μια τελευταία νομοτεχνική, για ενημέρωση των Βουλευτών και του κ. Φάμελλου.
Τον λόγο έχει τώρα ο κ. Σενετάκης, Βουλευτής της Νέας Δημοκρατίας.
Δεν ξέρω αν το καταλάβατε, κύριε Υπουργέ. Δεχθήκατε κριτική επειδή δεν φέρατε τροπολογία. Από εκεί που ακούτε ότι φέρνετε, φέρνετε, φέρνετε τροπολογίες, τώρα δεχθήκατε κριτική από τον κ. Φάμελλο γιατί δεν φέρατε τροπολογία. Άντε βγάλε άκρη! Το ακούσαμε κι αυτό. Τώρα σχετικά με το νομοσχέδιο, τα είπαμε. Είναι ένα νομοσχέδιο το οποίο, κατά την άποψή μας, φέρνει καινοτόμες διατάξεις, προκειμένου να καταφέρουμε να αλλάξουμε την περιβαλλοντική συνείδηση των πολιτών και να τους κάνουμε συμμέτοχους σε αυτό που θέλουμε να πετύχουμε, τους στόχους που βάλαμε στο άρθρο 82 προκειμένου να μπορέσουμε να φτάσουμε τον ευρωπαϊκό μέσο όρο. Τι ακούσαμε; Ακούσαμε κριτική για όλα, για τα πάντα. Κύριε Φάμελλε, κύριοι της Αντιπολίτευσης, δυστυχώς τα νούμερα είναι αμείλικτα. Υστερούμε και αυτό δεν οφείλεται μόνο σε εσάς που κυβερνήσατε τεσσεράμισι χρόνια πριν, αλλά οφείλεται και σε εσάς. Και καλό θα ήταν, λοιπόν, εδώ να έρθουμε να δώσουμε λύσεις και να σταματήσουμε αυτόν τον καταγγελτικό λόγο ο όποιος δεν οδηγεί πουθενά, με το να έρχεστε εσείς με αυτά τα νούμερα να λέτε ότι «εμείς τα κάναμε καλά». Λυπάμαι, αλλά νομίζω ότι ευχαριστιέστε και ικανοποιήστε πάρα πολύ εύκολα και ίσως και γι' αυτό το αποτέλεσμα των εκλογών ήταν αυτό που ήταν, γιατί νομίζετε ότι τα κάνατε όλα καλά. Λοιπόν, κύριε Υπουργέ, τώρα για τις τροπολογίες. Είναι σημαντικό αυτό για τα δάση. Όταν έγινε η ανάρτηση των δασικών χαρτών, υπήρξε σοβαρή αναστάτωση και σε εμάς κάτω στην Κρήτη. Ήρθατε κάτω, γυρίσατε και τους τέσσερις νομούς, υποσχεθήκατε ότι θα προσπαθήσουμε και θα δώσουμε λύση κυρίως στην κυριότητα, διότι ο κόσμος φοβήθηκε ότι θα χάσει τις εκτάσεις του, θα χάσει την ιδιοκτησία του, επειδή ακριβώς στον χάρτη κάτι φάνηκε δασικό. Έρχεστε, λοιπόν, με αυτήν την τροπολογία να ξεκινήσουμε τη λύση του προβλήματος, γιατί δεν είναι μόνο αυτό το πρόβλημα, είναι και άλλα τα προβλήματα. Ξέρω ότι είναι πολύ δύσκολη η νομοθέτηση σε ό,τι έχει να κάνει με το δάσος. Έχουμε θέματα που είναι πολύ δύσκολα νομικά να τα υπερβούμε, όμως, ξεκινάμε να τηρούμε τις υποσχέσεις μας και να λύνουμε αυτό το πρόβλημα. Την άλλη τροπολογία που αφορά στους ειδικούς όρους δόμησης για το ΕΑΚΗ, το Εθνικό Αθλητικό Κέντρο Ηρακλείου, τη χαιρετίζουμε. Αυτή η τροπολογία έρχεται σε συνεργασία με το Υπουργείο Αθλητισμού. Ο συντοπίτης μου Υπουργός έχει θέσει ένα πλάνο προκειμένου να αναβαθμιστεί το εθνικό αθλητικό κέντρο και να μπορούν οι πολίτες του Ηρακλείου να απολαμβάνουν αθλητικές εγκαταστάσεις, οι οποίες τηρούν τις προϋποθέσεις εκείνες που χρειάζονται για να εξυπηρετήσουν και να φιλοξενήσουν αγώνες σε διάφορα αθλήματα που θα κατασκευαστούν και νέες εγκαταστάσεις εκεί. Και πραγματικά, συγχαίρω και την ηγεσία του Υπουργείου Περιβάλλοντος, αλλά και την ηγεσία του Υπουργείου Αθλητισμού. Κλείνοντας, κύριε Πρόεδρε, να πω ότι στην πρωτολογία μου έκανα μία μετριοπαθή έκκληση στην Αντιπολίτευση να αλλάξει το επίπεδο της πολιτικής αντιπαράθεσης. Δεν είχα φυσικά την παραμικρή ελπίδα ότι θα εισακουστώ. Άλλωστε τέτοιες παροτρύνσεις έχουν κάνει και οι υπόλοιποι συνάδελφοι και οι Υπουργοί και ο ίδιος ο Πρωθυπουργός. Δυστυχώς, για άλλη μια φορά αποδείχθηκε ότι η Αντιπολίτευση και κυρίως, η Αξιωματική Αντιπολίτευση είναι προσκολλημένη στο χθες. Λόγος αδικαιολόγητα οξύς, αδιαμφισβήτητα διχαστικός και ατεκμηρίωτα παραπλανητικός. Η εικόνα απογοητεύει όλους όσους θέλουμε να πείσουμε τους πολίτες να αλλάξουν περιβαλλοντική συνείδηση και να μπουν ενεργά στη διαδικασία, για να αλλάξουμε την περιβαλλοντική εικόνα της χώρας. Εκείνο, όμως, που απογοητεύει περισσότερο είναι ο χωρίς στοιχεία καταγγελτικός λόγος. Από αυτό εδώ το Βήμα ο εισηγητής του ΣΥΡΙΖΑ μίλησε για σκάνδαλα, μίλησε για δουλειές που κάνει η οικογένεια του Πρωθυπουργού και για άλλα τέτοια απαράδεκτα πράγματα που δεν τιμούν ούτε τον ίδιο προσωπικά ούτε τον Πρωθυπουργό ούτε τον ίδιο ως εισηγητή, αλλά ούτε και τον χώρο στον οποίο βρίσκεται. Λυπάμαι που θα το πω, αλλά χωρίς στοιχεία περιορίζεστε στον χώρο της συκοφαντίας και του ψεύδους. Και αυτό το διαπιστώνουν διαρκώς οι πολίτες προς μεγάλη τους απογοήτευση, οι οποίοι στήριξαν τις ελπίδες τους για κάτι καλύτερο στο κόμμα της Αξιωματικής Αντιπολίτευσης. Δεν πειράζει όμως, μπορείτε να συνεχίσετε επί μακρόν σε αυτόν τον κατηφορικό δρόμο που έχετε πάρει, ώστε πολύ σύντομα να καταφέρετε να διαγράψετε τον επιθετικό προσδιορισμό «αξιωματική» μπροστά από την αντιπολίτευση, γιατί ευτυχώς το «αντιπολίτευση» δεν πρόκειται να το εξαλείψετε. Ευχαριστώ πολύ.
Κι εμείς ευχαριστούμε, κύριε Σενετάκη. Θα ξεκινήσουμε πρώτα από τον κ. Ταγαρά, τον Υφυπουργό, και στη συνέχεια, θα δώσω τον λόγο στον Υπουργό και κλείνουμε. Οι καλοί λογαριασμοί κάνουν τους καλούς φίλους.
Ευχαριστώ, κύριε Πρόεδρε. Θα είμαι πολύ σύντομος, απλώς πήρα τον λόγο για να πω δύο λέξεις. Δεν αλλάζουμε αυτά που νομοθετήθηκε στον ν.4759/2020. Επειδή υπήρξαν πολεοδομίες που δημιούργησαν το θέμα ως προς σημεία μετάφρασης και εξήγησης, εξηγούμαι πού ισχύει ο νόμος αυτός και πώς ισχύει αυτός ο νόμος. Δεν αλλάζουμε τις παρεκκλίσεις, επειδή αναφερθήκατε σε παρεκκλίσεις. Δεν αλλάζουν οι παρεκκλίσεις, απλώς συμπληρώνουμε και ειδικά με τον μαθηματικό τύπο για τις κατοικίες, πώς κλιμακώνεται στα εκατόν ογδόντα έξι τετραγωνικά για κατοικία που επιτρέπεται ως συνολική επιφάνεια από δύο έως τέσσερις χιλιάδες στρέμματα, τι ισχύει στις μικρότερες επιφάνειες στα επτακόσια πενήντα μέτρα, τα χίλια διακόσια μέτρα και τα δύο στρέμματα. Σε ό,τι αφορά στους κοινόχρηστους δρόμους, είπα ότι το θέμα προέκυψε μετά από την απόφαση του Συμβουλίου της Επικρατείας του 2003, όχι χθες ούτε πέρυσι. Είναι ένα θέμα που αφορά στην οικοδομησιμότητα, στην εκτός σχεδίου δόμηση. Και με τις ρυθμίσεις που βάζουμε, πάμε με συνολικό σχεδιασμό να αντιμετωπίσουμε ένα πολύ μεγάλο πρόβλημα που έρχεται από παλιά. Σε ό,τι αφορά στη γη υψηλής παραγωγικότητας, είπαμε ότι δύναται και εφόσον υπάρχουν αιτιολογημένες προτάσεις και μέσα από στρατηγική μελέτη περιβαλλοντικών επιπτώσεων, για να μπορεί να αρθεί μία μικρή ζώνη γύρω από το σχέδιο πόλης ή από τον οικισμό, και βέβαια εφόσον δεν υπάρχουν δίκτυα υποδομών στη ζώνη αυτή και για λόγους, βεβαίως, υγιεινής και ασφάλειας ως δυνατότητα και ύστερα από όλες τις μελέτες και αιτιολογημένες, συμπεριλαμβανομένης στρατηγικής μελέτης περιβαλλοντικών επιπτώσεων. Τα λέω αυτά για να μην αφήνονται εντυπώσεις ότι εμείς ήρθαμε εδώ να αλλάξουμε. Ήρθαμε να εξηγήσουμε, ήρθαμε να συμπληρώσουμε και ήρθαμε και διαχρονικά θέματα που έχουν υπάρξει από το παρελθόν, να δώσουμε διέξοδο. Ευχαριστώ, κύριε Πρόεδρε.
Κι εμείς ευχαριστούμε. Τον λόγο έχει ο Υπουργός Περιβάλλοντος και Ενέργειας, ο κ. Κωνσταντίνος Σκρέκας. Κατ' αρχάς να αναφερθώ σε αυτό που είπε ο εκπρόσωπος του Κομμουνιστικού Κόμματος Ελλάδας, για την τροπολογία που αφορά στο Σχιστό. Ανέφερε ότι ουσιαστικά δημιουργούμε μια νέα Φυλή στο Σχιστό. Κύριε συνάδελφε, θέλω να πω ότι η ΟΕΔΑ, δηλαδή η ολοκληρωμένη εγκατάσταση διαχείρισης απορριμμάτων και ο χώρος υγειονομικής ταφής απορριμμάτων είναι πράγματα τα οποία είναι αντίθετα μεταξύ τους. Η ολοκληρωμένη εγκατάσταση, η ολοκληρωμένη διαχείριση σημαίνει ότι θα υπάρχει μία μονάδα επεξεργασίας απορριμμάτων που θα κάνει μια πολύ σωστή διαδικασία ανάπτυξης όσο περισσότερου ανακυκλώσιμου υλικού υπάρχει από το στερεό απόρριμμα, το οποίο θα φτάνει εκεί και βέβαια, θα υπάρχει δίπλα ένας χώρος υγειονομικής ταφής υπολειμμάτων, όπου εκεί θα οδηγείται ένα πολύ μικρό ποσοστό τελικά του υπολείμματος, το οποίο προκύπτει μέσα από τη διαδικασία της διαχείρισης του μεικτού απορρίμματος. Άρα, είναι μία, νομίζω, σωστή εγκατάσταση. Τέτοιες θέλουμε να έχουμε κι άλλες στην Αττική, ώστε να μπορέσουμε να διαχειριστούμε το μεγάλο πρόβλημα που έχει δυστυχώς η Αθήνα και η Αττική, σε ό,τι αφορά στη διαχείριση αποβλήτων. Να μην ξεχνάμε ότι παράγει σχεδόν ένα εκατομμύριο οκτακόσιες χιλιάδες τόνους στερεών αποβλήτων η Αττική. Και όλα αυτά, αυτή τη στιγμή, δυστυχώς, καταλήγουν στον ΧΥΤΑ Φυλής, στη μονάδα επεξεργασίας εκεί που υπάρχει, μια μονάδα κομποστοποίησης η οποία έχει μια δυνατότητα περίπου εκατό χιλιάδων τόνων, αν θυμάμαι καλά, και το υπόλοιπο δυστυχώς θάβεται. Αυτό, βέβαια, δεν τιμά την ελληνική κοινωνία και σίγουρα δεν τιμά τον τρόπο με τον οποίο, καλώς ή κακώς, μέχρι τώρα έχουμε φτάσει να διαχειριζόμαστε τα απορρίμματα. Από εκεί και πέρα, ο κ. Φάμελλος, εκπρόσωπος του ΣΥΡΙΖΑ, αναφέρθηκε στα κρούσματα και στην αύξηση και φαίνεται ότι, πράγματι, το επιδημιολογικό φορτίο αυξάνεται και γι' αυτό, θα πρέπει να προκαλέσει την προσοχή μας και τελικά, να μας κάνει όλους να παρακινήσουμε τους συμπολίτες μας να εμβολιαστούν. Εδώ πρέπει, επιτέλους, ο ΣΥΡΙΖΑ να πάρει μια ξεκάθαρη θέση τι θα γίνει με τον εμβολιασμό. Θέλει τον εμβολιασμό ή δεν τον θέλει τον εμβολιασμό; Διότι εδώ βλέπω ότι οι περισσότεροι Βουλευτές του ΣΥΡΙΖΑ, αλλά ακόμα και ο ίδιος ο πρώην Πρωθυπουργός, ο Πρόεδρος της Αξιωματικής Αντιπολίτευσης, σχεδόν ήρθε και είπε τα ίδια πράγματα που είπε και ο κ. Βελόπουλος από την Ελληνική Λύση.
Τι λέτε τώρα;
Φαίνεται ότι έχουν μείνει, αυτά είναι τα απομεινάρια του συνεταιρισμού που είχε ο ΣΥΡΙΖΑ με τον Καμμένο και με τους Ανεξάρτητους Έλληνες. Δυστυχώς, έχουν μείνει τέτοια υπολείμματα και λένε τα ίδια πράγματα σε ό,τι αφορά στο εμβόλιο.
Αυτό είναι ντροπή τώρα!
Εγώ δεν έχω καταλάβει τελικά αν θέλετε και αν είστε ξεκάθαροι και αν πρέπει να πείτε ότι πρέπει κάποιες συγκεκριμένες κοινωνικές ομάδες να εμβολιαστούν και με αυτόν τον τρόπο να βοηθήσουμε, ώστε να αποκτήσει ανοσία συνολικά η κοινωνία μας. Από εκεί και πέρα, το είπατε και εσείς ο ίδιος ότι παραλάβατε τέσσερα με πέντε ΣΔΙΤ τα οποία ήταν προχωρημένα, ήταν ώριμα. Ένα από αυτά ήταν το ΣΔΙΤ της Κέρκυρας, το οποίο μόλις αναλάβατε ουσιαστικά ακυρώθηκε και άλλαξε ο σχεδιασμός. Υπάρχουν και άλλα, όπως εσείς είπατε. Επαναλαμβάνω τον αριθμό, τέσσερα με πέντε. Φυσικά, μπορείτε, αν θέλετε, να μου πείτε πόσα τελικά ΣΔΙΤ κατασκευάσατε, πόσα συμβασιοποιήσατε και πόσα κατασκευάσατε στα τεσσεράμισι χρόνια που κυβερνούσατε αυτόν τον τόπο; Διότι, πραγματικά - και γνωρίζετε πολύ καλά - δεν ξεκινήσατε, δεν ωριμάσατε και δεν συμβασιοποιήσατε και δεν κατασκευάσατε ούτε ένα αυτά τα τεσσεράμισι χρόνια που βρεθήκατε στη διακυβέρνηση του τόπου. Άρα, νομίζω ότι αυτό τα λέει όλα. Καλή η κριτική, αλλά πρώτα να κάνετε την αυτοκριτική σας και στη συνέχεια, να έρθετε εδώ πέρα και να προτείνετε λύσεις για το πώς μπορούμε να προχωρήσουμε και να βρούμε καλύτερους τρόπους αντιμετώπισης της διαχείρισης απορριμμάτων. Μας κατηγορήσατε ότι δεν μειώνεται το τέλος ταφής γι' αυτούς τους δήμους οι οποίοι προχωρούν σε δράσεις κυκλικής οικονομίας ή μείωσης της ταφής τελικά, της κατεύθυνσης της διαδικασίας της ταφής των απορριμμάτων, μέσα από μονάδες επεξεργασίας απορριμμάτων που θα κατασκευαστούν ή άλλους τρόπους. Και φυσικά δεν το μειώνουμε. Αυτό είναι μια πολιτική απόφαση, γιατί πρέπει να καταλάβουμε ότι μέχρι να φτάσουμε στον στόχο - που είναι να οδηγούνται σε υγειονομική ταφή τα υπολείμματα σε ποσοστό το ανώτερο 10% του συνολικού ποσοστού που παράγουμε - , όλοι θα πρέπει να έχουν το αντικίνητρο και τη σκέψη ότι θα πρέπει να κάνουν ό,τι περνά από τη ζωή τους και όλες οι δράσεις, ώστε πράγματι, τελικά να οδηγήσουν, να εκτρέπουν τα απορρίμματα, να προχωρήσουν σε μείωση της παραγωγής των απορριμμάτων, στην επαναχρησιμοποίηση και στην ανακύκλωση, στη συνέχεια στην ανάκτηση και στο τέλος, ό,τι φτάνει να πηγαίνει για υγειονομική ταφή. Γιατί βάλαμε μονάδες καύσης στο νομοσχέδιο; Διότι πρέπει να υπάρξουν σε έναν εθνικό σχεδιασμό όλα τα εργαλεία διαχείρισης των απορριμμάτων. Έχουμε βάλει έναν στόχο 65% ανακύκλωση το 2035. Αν θεωρήσουμε ότι το 10% θα πηγαίνει για ταφή από το σύνολο των απορριμμάτων, τότε έχουμε 65% συν 10%, σύνολο 75% ποσοστό. Μένει ένα υπόλοιπο 25% ποσοστό απορριμμάτων που θα πρέπει να δούμε τι θα το κάνουμε. Ένα κομμάτι, βέβαια, μπορεί να εκτραπεί με άλλες μεθόδους και ουσιαστικά, εφαρμόζοντας και ενσωματώνοντας, εμπεδώνοντας τις αρχές της κυκλικής οικονομίας, αλλά τελικά θα υπάρχει ένα ποσοστό το οποίο θα πρέπει να το αξιοποιήσουμε ενεργειακά. Αυτό λέμε εμείς και γι' αυτό ερχόμαστε και το προσδιορίζουμε αυτό, γιατί πού θα πάει αυτό; Η μια λογική, βέβαια, είναι να οδηγηθεί στις τσιμεντοβιομηχανίες, αλλά και αυτές πόσο μπορούν να απορροφήσουν από αυτό το υπόλειμμα το οποίο θα μπορεί να ανακτηθεί ενεργειακά; Από εκεί και πέρα, σε ό,τι αφορά στη ΡΑΕ, στη ρυθμιστική αρχή και στον ΕΟΑΝ, θέλω να σας πω ότι ο Ελληνικός Οργανισμός Ανακύκλωσης έχει αυτή τη στιγμή έναν ρυθμιστικό ρόλο. Σε ό,τι αφορά στα συλλογικά συστήματα εναλλακτικής διαχείρισης και γενικά, τα συστήματα εναλλακτικής διαχείρισης, είναι ακριβώς αυτή η οργάνωση που σήμερα έχει επωμιστεί την ευθύνη της παρακολούθησης, της έγκρισης και της παρακολούθησης της λειτουργίας των συλλογικών εναλλακτικών συστημάτων διαχείρισης. Άρα, παίζει αυτόν τον ρυθμιστικό ρόλο. Εμείς θέλουμε αυτό να έρθουμε και ακριβώς να το επαυξήσουμε ακόμα περισσότερο. Φυσικά, όταν περάσουμε στην επόμενη φάση που να έχουμε πραγματικά μια καθαρά ρυθμιστική αρχή που θα διαχειρίζεται τον κλάδο της διαχείρισης των απορριμμάτων, τότε φυσικά θα αλλάξει και το αντικείμενο αυτής καθαυτής της αρχής. Σε ό,τι αφορά κάποιες τροπολογίες, κύριε συνάδελφε, θα ήθελα να πω ότι δεν ασχοληθήκατε καθόλου και δεν αναφέρατε τίποτα παρά μόνο λίγα λόγια, ότι ίσως το βλέπατε θετικά, αλλά τελικά δεν το βλέπετε θετικά ως προς την επίλυση του ιδιοκτησιακού προβλήματος. Αυτό είναι ένα πρόβλημα, το οποίο αναφέρατε ότι θα το βλέπατε θετικά, αλλά δεν είχατε τον χρόνο εδώ και δέκα με δώδεκα ώρες που συζητούμε και από χθες το βράδυ. Άρα, είναι τόσο σημαντικό, αλλά όχι τόσο σημαντικό για να κάτσετε και να έρθετε, να συνεισφέρετε, αν υπάρχει κάτι που θέλετε να βελτιώσετε, γιατί δεν πρόκειται να βρείτε ούτε μία βελτίωση.
Θέλετε να δείτε τα Πρακτικά που είπα τι θα ψηφίσουμε;
Και βέβαια, δεν μας είπατε αν το ψηφίσετε κιόλας, αν το υποστηρίξετε. Είναι ένα θέμα το οποίο λύνει πολλά από τα προβλήματα…
Είπα τι θα ψηφίσουμε, όχι ότι θα το ψηφίσουμε.
Ωραία. Παρακαλώ, λοιπόν, και θα χαρώ πολύ να δω ότι υπάρχουν και πράγματα τα οποία μπορούν να μας φέρουν κοντά και να συνεννοηθούμε σε αυτά τα οποία είναι πράγματι υπέρ του δημοσίου συμφέροντος και λύνουν προβλήματα. Σας καλούμε συνολικά, κυρίες και κύριοι Βουλευτές, να υπερψηφίσετε αυτό το νομοσχέδιο, το οποίο είπαμε ότι αποτελεί από την αρχή μια μεταρρύθμιση, καθώς έχετε στα χέρια σας ένα κείμενο που περιγράφει τη διαχείριση, τον τρόπο, το νομοθετικό πλαίσιο που διέπει τη διαχείριση των αποβλήτων, αλλά και την ανακύκλωση και με αυτόν τον τρόπο πιστεύουμε και με όλες αυτές τις δράσεις που περιγράφονται μέσα ότι θα βοηθήσουμε, ώστε η Ελλάδα να πετύχει τους πολύ φιλόδοξους στόχους που θα θέσει και σε ό,τι αφορά στη διαχείριση των στερεών απορριμμάτων. Σας ευχαριστώ.
Σας ευχαριστούμε, κύριε Υπουργέ. Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Περιβάλλοντος και Ενέργειας: «Ολοκληρωμένο πλαίσιο για τη διαχείριση των αποβλήτων - Ενσωμάτωση των Οδηγιών 2018/851 και 2018/852 του Ευρωπαϊκού Κοινοβουλίου και του Συμβουλίου της 30ής Μαΐου 2018 για την τροποποίηση της Οδηγίας 2008/98/ΕΚ περί αποβλήτων και της Οδηγίας 94/62/ΕΚ περί συσκευασιών και απορριμμάτων συσκευασιών, πλαίσιο οργάνωσης του Ελληνικού Οργανισμού Ανακύκλωσης, διατάξεις για τα πλαστικά προϊόντα, επείγουσες διατάξεις για την προστασία του φυσικού περιβάλλοντος, χωροταξικές - πολεοδομικές και ενεργειακές ρυθμίσεις». Εισερχόμαστε στην ψήφιση επί της αρχής, των άρθρων και τροπολογιών και του συνόλου και η ψήφισή τους θα γίνει χωριστά. Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εκατόν σαράντα επτά άρθρα, έξι τροπολογίες, το ακροτελεύτιο άρθρο, καθώς και το σύνολο του νομοσχεδίου. Βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Περιβάλλοντος και Ενέργειας: «Ολοκληρωμένο πλαίσιο για τη διαχείριση των αποβλήτων - Ενσωμάτωση των Οδηγιών 2018/851 και 2018/852 του Ευρωπαϊκού Κοινοβουλίου και του Συμβουλίου της 30ής Μαΐου 2018 για την τροποποίηση της Οδηγίας 2008/98/ΕΚ περί αποβλήτων και της Οδηγίας 94/62/ΕΚ περί συσκευασιών και απορριμμάτων συσκευασιών, πλαίσιο οργάνωσης του Ελληνικού Οργανισμού Ανακύκλωσης, διατάξεις για τα πλαστικά προϊόντα, και την προστασία του φυσικού περιβάλλοντος, χωροταξικές - πολεοδομικές, ενεργειακές και συναφείς επείγουσες ρυθμίσεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 23.16΄ λύεται η συνεδρίαση για αύριο, ημέρα Τετάρτη 21 Ιουλίου 2021 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.